
Această carte este dedicată: 


Mariei Magdalena, 
muza şi străbuna mea; 


lui Peter McGowan, 
stânca pe care mi-am clădit viaţa; 


părinţilor mei, Donna şi Joe, 
pentru dragostea lor necondiționată 
şi moştenirea genetică interesantă; 


şi micilor noştri prinți ai Graalului, 
Patrick, Conor și Shane, 
pentru că ne umplu viaţa cu dragoste, 
râsete şi permanentă inspiraţie. 


Către aleasa Doamnă şi către fiii ei, 
pe care eu îi iubesc întru adevăr, şi nu numai eu, 
ci şi toţi care au cunoscut adevărul 
Pentru adevărul care rămâne 
în noi şi va fi cu noi în veac. 


A doua epistolă sobornicească a Sfântului Apostol Ioan, 1-2 

Sudul Galiei 
anul 72 


Nu a mai rămas mult timp. 

Bătrâna îşi strânse şalul destrămat în jurul umerilor. 
Anul acesta, toamna venise devreme în munţii roşietici; o 
simţea deja în oasele ei. Încet, cu grijă, îşi îndoi degetele, 
în speranţa că încheieturile cuprinse de artrită se vor 
dezmorţi. Nu se putea ca mâinile să-i cedeze acum, când 
erau atât de multe în joc. Trebuia să termine de scris în 
seara asta. Tamar avea să vină în curând cu vasele, şi totul 
trebuia să fie gata. 

lşi permise luxul unui suspin adânc şi chinuit. „De prea 
mult timp sunt ostenită. Atât de mult, mult timp!” 

Această îndatorire, ştia bine, era ultima pe care o mai 
avea aici, pe pământ. Zilele din urmă, pline de amintiri, îi 
secaseră şi ultimele picături de viaţă din trupul ofilit. 
Oasele ei bătrâne erau îngreunate de dureri nespuse şi de 
apatia care-i cuprinde pe cei care supraviețuiesc celor 
dragi. Încercările rezervate ei de Dumnezeu fuseseră 
multe şi grele. 

Numai Tamar, unica ei fiică şi singurul copil rămas în 
viaţă, se mai afla lângă ea. Tamar era binecuvântarea ei, 
raza de lumină în acele clipe întunecate în care amintirile, 
mai cumplite decât orice coşmar, refuzau să se lase 
îmblânzite. În afară de ea, fiica ei era acum singura 
supraviețuitoare a acelui Timp Măreţ, deşi fusese doar un 
copil atunci când îşi jucaseră cu toţii rolurile în ceea ce 
devenise istorie. Şi totuşi, era plăcut şi ştie că mai exista 
cineva în viaţă care îşi amintea şi înţelegea. 

Ceilalţi dispăruseră. Majoritatea erau morţi, martirizaţi 
de oameni şi de metode prea brutale pentru a le rezista. 
Câţiva poate mai trăiau, risipiţi pe întinsul pământ al 

Domnului, dar ea n-avea de unde şti asta. Trecuseră mulţi 
ani de când nu mai primise veşti de la ceilalţi, dar se ruga 
pentru ei în orice caz, se ruga de dimineaţă până seara în 
acele zile în care amintirile erau prea vii. Le dorea din 
toată inima şi din tot sufletul să-şi fi găsit pacea şi să nu fi 
trecut prin chinurile suferite de ea în miile de nopţi 
nedormite. 

Da, Tamar era unicul ei refugiu în aceşti ani ai 
amurgului. Fata fusese prea mică pentru a-şi aminti 
amănuntele oribile ale Timpului Întunericului, dar suficient 
de mare pentru a nu uita niciodată frumuseţea şi 
bunătatea celor pe care Dumnezeu îi alesese pentru a 
merge pe calea Sa sfântă. Dedicându-şi viaţa amintirii 
celor aleşi, Tamar pornise pe drumul iubirii şi al slujirii 
pure. lar pasiunea cu care se devotase alinării mamei în 
aceste ultime zile era extraordinară. 

„Să-mi părăsesc fiica - iată singurul lucru dificil care mi- 
a mai rămas de făcut. Nici chiar acum, când moartea se 
apropie de mine, nu o pot primi cu braţele deschise.” 

Şi totuşi... 

Privi afară din grota care-i fusese cămin timp de aproape 
patruzeci de ani. Cerul era senin, iar ea îşi ridică faţa către 
el, copleşită de frumuseţea stelelor. Niciodată nu va înceta 
să se minuneze de creaţia Domnului. Undeva, dincolo de 
acei aştri, sufletele celor pe care-i iubea din toată inima o 
aşteptau. Le putea simţi acum mai aproape decât oricând 
înainte. 

Şi îl putea simţi pe El. 

— Facă-se voia Ta, şopti ea spre cerul nopţii. 

Apoi, întorcându-se încet, cu mişcări hotărâte, reintră în 
grotă. Trase adânc aer în piept şi examină pergamentul 
zdrenţuit, încruntându-se în lumina slabă, afumată, a 
lămpii cu ulei. Luând stilul în mână, reîncepu să scrie. 


„„„Atâţia ani au trecut şi nu mi-e deloc mai uşor acum să 
scriu despre luda Iscarioteanul decât mi-a fost în acele zile 
întunecate. Si nu fiindcă aş avea ceva împotriva lui, ci 
tocmai fiindcă nu am. 

Voi spune aici povestea lui Iuda şi sper să o deapăn în 
mod just. A fost un om cu principii ferme, iar cei care 
urmează calea noastră trebuie să ştie un lucru: el nu a 
trădat pe nimeni pentru o pungă cu arginti. Adevărul e că 
Iuda a fost cel mai loial dintre cei doisprezece. Am avut 
multe motive de mâhnire în aceşti ani care au trecut, dar 
cred că Unul singur e cel pe care îl plâng mai avan decât 
pe luda. 

Mulţi sunt cei cure ar vrea să scriu cuvinte grele despre 
Iscariotean - să-l condamn ca trădător, ca pe unul orb în 
fața adevărului. Dar nu pot să scriu aşa ceva, fiindcă ar 
însemna să mint înainte chiar ca stilul să-mi atingă 
pergamentul.  Destule minciuni vor fi scrise despre 
vremurile noastre - Dumnezeu mi-a arătat asta. Nu voi mai 
scrie şi eu altele. 

Căci care altul este țelul meu, dacă nu să spun tot 
adevărul despre cele ce s-au întâmplat atunci? 


EVANGHELIA DE LA ARQUES A MARIEI MAGDALENA, 
CARTEA UCENICILOR 

Marsilia 
septembrie 1997 


Marsilia este, şi a fost de secole, un loc potrivit pentru 
a muri. Legendarul port şi-a păstrat reputaţia de bârlog al 
piraţilor, al contrabandiştilor şi al tâlharilor - un statut 
dobândit încă de pe vremea în care romanii l-au cucerit din 
mâinile grecilor, înainte de Hristos. 

La sfârşitul secolului XX, eforturile guvernului francez 
au dat în fine roade, astfel că azi poţi mânca în linişte 
vestita bouillabaise! fără teama că poţi fi oricând jefuit. Şi 
totuşi, localnicii nu se mai înfioară la ideea delincvenţei; 
aceasta e deja întipărită în istoria şi în moştenirea lor 
genetică. Pescarii de aici, hârşiţi, nici n-au clipit când 
plasele lor au adus la suprafaţă o captură ce nu-şi poate 
avea locul în oala cu ciorbă. 

Roger-Bernard Gélis nu era originar din Marsilia. Se 
născuse şi crescuse la poalele Pirineilor, într-o comunitate 
ce se constituia, cu mândrie, într-un soi de anacronism viu. 
Secolul XX nu-şi pusese amprenta asupra culturii sale - 
una străveche, care preamărea virtuțile iubirii şi ale păcii 
asupra tuturor problemelor lumeşti. Şi totuşi, ajuns în 
amiaza vieţii, nu era complet lipsit de pricepere în privinţa 
traiului în lume; la urma urmei, era şeful comunităţii sale. 
Şi în vreme ce-şi duceau viaţa împreună, într-o adâncă 
pace spirituală, oamenii săi aveau şi ei duşmanii lor. 

Lui Roger-Bernard îi plăcea să spună că lumina cea mai 
strălucitoare atrage cea mai profundă întunecime. Era un 
ins uriaş, o figură impunătoare. Cei care nu cunoşteau 
blândeţea şi gentileţea ce marcau sufletul lui Roger- 
Bernard ar fi putut crede că trebuie să se teamă de el. Mai 


1 Ciorbă de peşte cu usturoi, şofran şi alte mirodenii, tipică regiunii de 
sud a Franţei (n.tr.). 
A ES 


târziu se va presupune că atacatorii săi îi erau totuşi 
cunoscuţi. 

Ar fi trebuit să-şi dea seama ce-l aşteaptă, ar fi trebuit să 
înţeleagă că nu-i va fi permis să poarte, în deplină 
libertate, un obiect atât de preţios. Oare nu muriseră, 
pentru această comoară, aproape un milion dintre 
strămoşii săi? Dar glonţul i-a venit din spate, sfărâmându-i 
teasta înainte de a bănui măcar că duşmanul este aproape. 

Dovezile furnizate de glonţ n-au fost de niciun ajutor 
poliţiei, dat fiind că ucigaşii nu s-au rezumat la un simplu 
asasinat. Trebuie să fi fost mai mulţi, ţinând seama de 
faptul că, la înălţimea şi greutatea victimei, va fi fost 
nevoie de o forţă considerabilă pentru a duce la sfârşit 
ceea ce a urmat. 

Din fericire, Roger-Bernard era deja mort când a început 
ritualul; aşa n-a mai văzut rânjetele ucigaşilor în vreme ce 
se pregăteau. Şeful lor mai cu seamă era plin de zel pentru 
ceea ce avea de făcut mai departe, intonându-şi vechea 
mantră a urii în vreme ce lucra: 

— Neca eos omnes. Neca eos omnes. 

Retezarea unui cap uman de la locul său de pe trunchi e 
o treabă dificilă şi murdară; necesită forță, hotărâre şi un 
instrument bine ascuțit. Cei care l-au asasinat pe Roger- 
Bernard Gélis le aveau pe toate trei şi le-au folosit cu 
deplină eficiență. 


Cadavrul zăcuse în mare mult timp, bătut de valuri şi 
ciugulit de vietățile flămânde ale adâncurilor. Deconcertaţi 
de starea precară a cadavrului, anchetatorii nu au acordat 
atenţie decât în treacăt degetului lipsă de la una din mâini. 
Raportul autopsiei, îngropat ceva mai târziu de hăţişurile 
birocraţiei - dar poate şi de altceva -, menţiona, simplu, că 
arătătorul drept fusese retezat. 


Ierusalim 
septembrie 1997 

Străvechea cetate a Ierusalimului era cuprinsă de 
agitația frenetică a după-amiezilor de vineri. Istoria părea 
că pluteşte în aerul rarefiat şi sacru în vreme ce 
credincioşii se grăbeau spre casele lor pentru a se pregăti 
în vederea sabatului. Creştinii rătăceau pe Via Dolorosa - o 
serie de străduţe pietruite şi şerpuite ce marcau Drumul 
Crucii. Pe aici trecuse Isus Hristos, însângerat şi istovit, 
copleşit de povara grea, spre destinul divin ce-l aştepta pe 
colina Golgotei. 

În această după-amiază de toamnă, scriitoarea 
americană Maureen Paschal nu părea câtuşi de puţin 
deosebită de restul pelerinilor care veniseră aici din cele 
mai diverse şi mai îndepărtate colţuri ale lumii. Briza de 
septembrie îmbina aroma şaormelor sfârâinde cu parfumul 
uleiurilor exotice care se ridica din pieţele vechi. Maureen 
străbătea copleşitorul amestec senzorial care este Israelul, 
ţinând în mână un ghid cumpărat de la o organizaţie 
creştină de pe internet. Broşura prezenta în detaliu 
Drumul Crucii, însoţit de hărţi şi de amănunte referitoare 
la cele paisprezece opriri pe calea parcursă de Isus. 

„Doamnă, doriţi un rozariu? Sau un lemn de pe Muntele 
Măslinilor?” 

„Doamnă, aveţi nevoie de un ghid? Aşa n-o să vă rătăciţi. 
Vă arăt eu totul.” 

La fel ca majoritatea femeilor din Occident, era nevoită 
să refuze toate ofertele nedorite ale comercianților stradali 
din Ierusalim. Unii erau neobosiţi în eforturile lor de a-şi 
vinde produsele ori serviciile. Alţii erau pur şi simplu atraşi 
de femeia scundă cu păr lung, roşcat, şi tenul deschis la 
culoare - o combinaţie exotică în această regiune a lumii. 
Maureen îi refuza cu un politicos, dar ferm „Nu, 
mulţumesc”, apoi întrerupea contactul vizual cu ei şi îşi 
vedea de drum. Vărul ei, Peter, expert în studii mid- 
orientale, o pregătise pentru societatea şi cultura Oraşului 
Vechi. Maureen era meticuloasă chiar şi în privinţa celui 
mai mărunt detaliu al muncii ei şi studiase în profunzime 
noua cultură a Ierusalimului. Până acum, studiul ei dăduse 


roade, astfel că izbutea să limiteze la maximum sursele de 
distragere a atenţiei, concentrându-se asupra cercetărilor 
pe care le făcea şi notându-şi observaţiile în carneţel. 

Fusese mişcată până la lacrimi de frumuseţea şi de 
impetuozitatea Capelei Flagelării, o construcţie 
franciscană veche de 800 de ani, ridicată pe locul în care 
Isus fusese biciuit. Reacţia aceea emoţională fusese una 
neaşteptată, dat fiind că Maureen nu venise la Ierusalim în 
pelerinaj; venise ca un observator obiectiv, ca un scriitor în 
căutarea unui fundal istoric corect pentru cartea la care 
lucra. În încercarea de a înţelege mai bine evenimentele 
petrecute În Vinerea Neagră, abordase această 
documentare mai degrabă cu mintea decât cu inima. 

Vizitase Mănăstirea Surorilor din Sion înainte de a intra 
alături, în Capela Osândirii - locul în care Isus îşi luase 
crucea după ce Pilat din Pont citise sentinţa de răstignire. 
Şi de această dată, neaşteptatul nod în gât fusese însoţit 
de un copleşitor sentiment de tristeţe, în vreme ce păşea în 
capelă.  Basoreliefuri în mărime naturală  ilustrau 
evenimentele acelei cumplite dimineţi din urmă cu două 
mii de ani. Maureen se oprise în faţa unei scene din care 
se degaja, viu, un tulburător caracter uman: un ucenic 
încerca s-o ferească pe Maria, mama lui Isus, de 
priveliştea fiului ei purtându-şi crucea. Lacrimile îi 
inundaseră ochii. Era pentru prima dată în viaţă când se 
gândise la aceste personaje istorice ca la nişte oameni 
adevăraţi, în carne şi oase, care suferiseră chinuri de o 
inimaginabilă cruzime. 

Cuprinsă de o ameţeală de moment, Maureen se sprijini 
cu mâna de pietrele reci ale unui zid antic. Zăbovi o clipă 
pentru a-şi regăsi concentrarea şi a mai lua câteva notițe 
despre lucrările de artă. 

Işi continuă apoi drumul, dar labirintul de străduţe ale 
Oraşului Vechi se dovedi înşelător, în ciuda hărţii ei 
detaliate. Punctele de reper erau adesea străvechi, roase 
de vreme şi greu de observat de cei care nu cunoşteau 
bine locurile. Maureen blestemă în sinea ei când îşi dădu 
seama că se rătăcise din nou. Se opri în dreptul intrării 


într-un magazin, la adăpost de razele soarelui. Arşiţa 
intensă, în ciuda uşoarei adieri a vântului, amintea mai 
degrabă de mijlocul verii. Ferindu-şi ghidul turistic de 
lumina orbitoare, privi în jur, încercând să se orienteze. 

— Al optulea popas pe Drumul Crucii. Trebuie să fie pe 
aici, pe undeva, şopti pentru sine. 

Locul prezenta un interes aparte, căci subiectul cărţii ei 
se axa asupra istoriei privite din perspectiva femeilor. 
Deschizând ghidul, continuă să citească un pasaj din 
evanghelii, care se referea la al optulea popas: 

— „În urma lui Isus mergea o mare mulţime de norod şi 
de femei care se boceau, îşi băteau pieptul şi se tânguiau 
după El. Isus s-a întors spre ele şi a zis: «Fiice ale 
Ierusalimului, nu Mă plângeţi pe Mine, ci plângeţi-vă pe 
voi însevă şi pe copiii voştri»”. 

O bătaie puternică în fereastra din spatele ei o luă prin 
surprindere. Ridică privirea, aşteptându-se să vadă chipul 
unui negustor furios fiindcă îi bloca intrarea în magazin, 
dar figura pe care o zări îi zâmbea. Un palestinian de 
vârstă mijlocie, într-un veşmânt imaculat, deschisese uşa 
prăvăliei şi o invită înăuntru, adresându-i-se într-o engleză 
armonioasă, cu accent străin: 

— Intră, te rog! Bine ai venit. Eu sunt Mahmoud. Te-ai 
rătăcit? 

Maureen flutură ghidul cu un gest neajutorat. 

— Caut al optulea popas. Harta arată că... 

Mahmoud împinse broşura la o parte, râzând. 

— Da, da. Al optulea popas. Isus le întâlneşte pe femeile 
din Ierusalim. E chiar aici, după colţ, zise el arătând cu 
mâna. E marcat de o cruce deasupra zidului de piatră, dar 
trebuie să te uiţi foarte atentă ca s-o vezi. Pentru o clipă, 
Mahmoud o privi intens, apoi adăugă: Aşa e totul, de altfel, 
în Ierusalim. Trebuie să te uiţi cu mare atenţie pentru a 
vedea şi a înţelege cu adevărat ce vezi. 

Maureen îl privea gesticulând, satisfăcută că-i înţelegea 
îndrumările. Zâmbind, îi mulţumi şi se întoarse să plece, 
dar se opri când observă ceva pe un raft din apropiere. 
Magazinul lui Mahmoud era unul dintre cele mai bune din 

Ierusalim, oferind la vânzare antichităţi autentificate - de 
pildă lămpi cu ulei din vremea lui Isus sau monede cu 
efigia lui Pilat din Pont. Un curcubeu strălucitor, zărit prin 
fereastră, îi atrase privirea. 

— Sunt giuvaiere confecţionate din fragmente de sticlă 
romană, îi explică negustorul când ea se apropie de un raft 
pe care erau expuse bijuterii din aur şi argint incrustate cu 
mozaicuri. 

— E splendid, exclamă Maureen luând în mână un 
pandantiv din argint; reflexii multicolore umplură 
magazinul când ridică bijuteria în lumină, stârnindu-i 
imaginaţia de scriitor. Mă întreb ce poveste ar putea spune 
sticla asta. 

— Cine ştie ce a fost ea odinioară? O sticluţă de parfum? 
Un vas cu mirodenii? O glastră pentru trandafiri ori crini? 

— E extraordinar să te gândeşti că, acum două mii de 
ani, sticla asta era un banal obiect în locuinţa cuiva. 
Fascinant! 

Privind cu atenţie în jurul ei, Maureen nu putu să nu 
remarce calitatea deosebită a obiectelor şi modul armonios 
în care erau prezentate. Întinse mâna şi mângâie cu un 
deget o veche lampă cu ulei din ceramică. 

— Chiar are două mii de ani? întrebă ea. 

— Desigur. Unele dintre articolele mele sunt însă chiar 
mai vechi. 

Ea clătină din cap. 

— Dar asemenea antichităţi n-ar trebui să-şi aibă locul 
într-un muzeu? 

Mahmoud izbucni în râs. 

— Draga mea, întregul Ierusalim e un muzeu. Nu poţi 
săpa într-o grădină fără a scoate la iveală ceva antic. 
Majoritatea obiectelor cu adevărat valoroase ajung în 
colecţii importante; dar nu totul. 

Maureen îşi îndreptă atenţia asupra altei vitrine, pline 
cu bijuterii străvechi din cupru oxidat, patinat, iar privirea 
i se opri asupra unui inel ce susţinea un disc de mărimea 
unei monede mici. Mahmoud scoase inelul din vitrină şi i-l 
întinse. O rază de soare pătrunsă prin fereastră se reflectă 


în inel, iluminându-i baza rotunjită şi reliefând un grup de 
nouă puncte ce înconjurau un cerc. 

— Interesantă alegere, o felicită el. 

Aerul lui jovial dispăruse, înlocuit fiind de o privire 
intensă şi serioasă cu care o aţinti pe Maureen când 
aceasta îi ceru detalii despre inel. 

— Cât e de vechi? 

— Greu de spus. Experții mei mi-au zis că ar fi bizantin, 
probabil din secolul al şaselea sau al şaptelea, ori poate 
chiar mai vechi. 

Maureen studie îndeaproape dispunerea cercurilor. 

— Modelul acesta îmi pare... familiar. Am impresia că l- 
am mai văzut undeva. Ştii cumva dacă simbolizează ceva 
anume? 

Intensitatea din privirea lui Mahmoud mai slăbi. 

— N-aş putea spune cu certitudine ce anume a vrut să 
sugereze artizanul care l-a creat acum o mie cinci sute de 
ani. Mi s-a spus însă că ar fi inelul unui cosmolog. 

— Un cosmolog? 

— O persoană care înţelege relaţia dintre Pământ şi 
cosmos. La fel ca sus, aşa şi jos. Şi trebuie să mărturisesc 
că, prima dată când l-am văzut, mi-a amintit de planetele 
care se rotesc în jurul Soarelui. 

Maureen numără punctele cu glas tare: 

— Şapte, opt, nouă. Dar pe vremea aceea nu se ştia că 
există nouă planete şi nici că ele se rotesc în jurul 
Soarelui. Deci nu asta simbolizează, nu-i aşa? 

— De unde să ştim noi ce cunoştinţe aveau cei din 
Antichitate? Poate doreşti să-l probezi. 

Sesizând deodată intenţia negustorului de a face o 
vânzare, Maureen îi înapoie inelul. 

— Oh, nu, mulţumesc. Este frumos, într-adevăr, dar 
eram doar curioasă. Şi mi-am promis că azi nu voi cheltui 
nimic. 

— Foarte bine, replică Mahmoud, refuzând ferm să 
primească inelul înapoi. Fiindcă nici nu-i de vânzare. 

— Nu? 

— Nu. Mulţi oameni au dorit să-l cumpere, dar eu nu 

vreau să-l vând. Aşa că îl poţi proba liniştită. Doar aşa, ca 
să vezi cum e. 

Poate fiindcă tonul vesel revenise în glasul negustorului, 
sau poate ca urmare a atracției exercitate de modelul 
acela antic şi enigmatic, ceva o îndemnă să-şi pună 
cerculeţul de cupru pe degetul inelar. Se potrivea perfect. 

Mahmud înclină din cap, din nou serios, şoptind abia 
auzit: 

— De parcă ar fi fost croit pentru dumneata. 

Maureen ridică mâna spre lumină, privind inelul. 

— Nici nu-mi pot lua ochii de la el. 

— Fiindcă al dumitale trebuie să fie. 

Ea îl scrută suspicioasă, bănuind ce urma: oferta de 
preţ. Mahmoud părea mai rafinat decât vânzătorii 
ambulanți, dar tot negustor era. 

— Parcă spuneai că nu e de vânzare, replică ea şi începu 
să tragă de inel pentru a şi-l scoate de pe deget - gest la 
care palestinianul obiectă vehement, ridicând palmele în 
faţa ei. 

— Nu. Te rog! 

— Bine, bine! Am ajuns la faza în care ne tocmim, nu-i 
aşa? Cât costă? 

Pentru o clipă, înainte de a-i răspunde, Mahmoud păru 
grav jignit. 

— Nu m-ai înţeles. Inelul mi-a fost încredinţat pentru a-l 
păstra până ce voi găsi mâna căruia i se potriveşte. Mâna 
pentru care a fost lucrat. Văd acum că e vorba despre 
mâna dumitale. Nu pot să ţi-l vând, deoarece deja îţi 
aparţine. 

Maureen privi inelul, apoi îşi ridică din nou ochii spre 
Mahmoud, nedumerită. 

— Nu înţeleg. 

Negustorul surâse cu un aer înţelept şi se apropie de 
intrarea în magazin. 

— Nu, nu înţelegi. Într-o zi însă, vei înţelege. 
Deocamdată, păstrează inelul. Ca pe un cadou. 

— Dar nu pot... 

— Poţi şi-l vei păstra. Trebuie. Dacă nu, înseamnă că am 

dat greş. Şi sunt sigur că nu vrei să ai aşa ceva pe 
conştiinţă. 

Maureen clătină din cap, uluită, şi se apropie la rândul 
ei de uşă. 

— Chiar nu ştiu ce să spun şi cum să îţi mulţumesc. 

— Nu-i nevoie, nu-i nevoie. Acum însă, trebuie să pleci. 
Misterele Ierusalimului te aşteaptă. 

Şi-i tinu uşa în vreme ce ea păşi afară, mulţumindu-i încă 
o dată. 

— La revedere, Magdalena, şopti Mahmoud. 

Maureen se opri în prag, întorcându-se spre el. 

— Ce-ai spus? 

— Am spus la revedere, doamna mea. 

Şi-i făcu un semn de rămas-bun. Maureen îi răspunse la 
fel şi ieşi din nou în arşiţa soarelui. 


Revenind pe Via Dolorosa, găsi imediat al optulea popas, 
exact aşa cum îi spusese Mahmoud. Dar era neliniştită şi 
incapabilă să se concentreze, simțindu-se bizar după 
întâlnirea cu negustorul. În vreme ce-şi continua drumul, 
mai vechea senzaţie de ameţeală îi reveni, de această dată 
mai puternică, aducând-o în pragul dezorientării. Era 
prima ei zi în Ierusalim şi, fără îndoială, decalajul de fus 
orar se făcea simţit. Zborul din Los Angeles fusese lung şi 
dificil, astfel că nu prea reuşise să doarmă cu o noapte în 
urmă. Fie că a fost rezultatul unei combinaţii între arşiţă, 
oboseală şi foame, fie că a fost altceva, inexplicabil, ceea 
ce i se întâmplă în continuare ieşea din tiparele 
experienţei sale obişnuite. 

Găsind o bancă din piatră, se aşeză să se odihnească 
puţin. Se clătină, cuprinsă de un nou val de neaşteptată 
ameţeală, sub lumina orbitoare a soarelui, care îi cotropea 
gândurile. 

Şi brusc se pomeni în mijlocul unei mulţimi de oameni. 
De jur împrejurul ei domnea haosul - strigăte, îmbrânceli, 
agitaţie pretutindeni. Spiritul de observaţie n-o părăsise cu 

totul, aşa că Maureen remarcă veşmintele din pânză aspră, 
ţesută în casă, ale celor care o înconjurau. Unii erau 
desculți, alţii purtau un fel de sandale rudimentare; le 
observă când un ins o călcă din greşeală pe picior. 
Majoritatea erau bărbați, murdari şi  bărboşi. 
Omniprezentul soare al amiezii îi învăluia în fierbinţeala 
lui, amestecând sudoarea cu praful pe chipurile furioase şi 
tulburate din jurul ei. Se afla la marginea unui drum 
îngust, iar în faţa ei mulţimea începuse să se 
îmbrâncească. Un spaţiu gol se formă în mijloc şi, pe calea 
astfel deschisă, înainta încet un mic grup. Droaia de 
oameni părea să-l urmeze. Când grupul ajunse mai 
aproape de ea, Maureen o văzu pentru prima dată. 

Ca o insulă solitară în centrul haosului, era una dintre 
puţinele femei din mulţime - dar nu acest lucru o scotea în 
evidenţă, ci ţinuta ei, aerul regal care o învăluia în ciuda 
stratului de murdărie care îi acoperea mâinile şi picioarele. 
Avea părul uşor ciufulit, de un arămiu strălucitor, parţial 
ascuns sub un văl purpuriu care îi acoperea partea de jos a 
feţei. In clipa aceea, Maureen ştiu instinctiv că trebuia să 
ajungă la femeia aceasta, trebuia să intre în legătură cu 
ea, s-o atingă, să-i vorbească. Dar mulţimea care se agita o 
împiedica să înainteze, şi deodată îşi dădu seama că se 
mişca greu, cu lentoarea aceea tipică unui vis. 

În vreme ce se zbătea, străduindu-se să se apropie, fu 
izbită de frumuseţea aproape dureroasă a chipului aceluia 
pe care nu-l putea atinge. Avea oase fine, subţiri şi 
trăsături delicate. Dar ochii erau cei care aveau să-i 
bântuie amintirile mult după ce viziunea va fi pierit. Ochii 
femeii, uriaşi şi strălucitori de lacrimi încă nevărsate, 
aveau o nuanţă situată undeva între chihlimbar şi salvie - 
un căprui-auriu care îmbina în el o infinită înţelepciune şi o 
tristeţe copleşitoare. Privirea ameţitoare a femeii o întâlni 
pe a ei într-o frântură de secundă parcă interminabilă, 
lansând un strigăt de ajutor de o disperare fără margini. 

„Trebuie să mă ajuţi.” 

Maureen ştia că strigătul îi fusese adresat ei. În clipa în 
care ochii femeii se aţintiseră în ai ei, încremenise, ca în 

transă. O clipă mai târziu, femeia privi brusc în jos, spre o 
fetiţă care o trăgea insistent de mână. 

Copila ridică spre ea ochii imenşi, căprui-aurii, care îi 
oglindeau pe cei ai mamei. În spatele ei se afla un băiat 
ceva mai mare, cu ochi mai închişi la culoare, dar evident 
fiul femeii. În acel moment, Maureen ştiu, inexplicabil, că 
ea era unica persoană care îi putea ajuta pe această regină 
stranie, suferindă, şi pe copiii ei. Dându-şi seama de acest 
lucru, se simţi copleşită de un val de confuzie în care se 
amesteca, parcă, o mâhnire intensă. 

Apoi mulţimea începu din nou să se agite, înghiţind-o 
într-un ocean de transpiraţie şi de disperare. 


Maureen clipi repede, apoi închise ochii, strângând tare 
pleoapele timp de câteva secunde, şi clătină din cap pentru 
a-şi limpezi vederea, încă neştiind sigur unde se afla. O 
privire aruncată blugilor, rucsacului de microfibră şi 
pantofilor Nike îi demonstră că era în secolul XX. În jurul 
ei, freamătul Oraşului Vechi continua, dar oamenii erau 
îmbrăcaţi în haine moderne, iar zgomotele din jur erau 
altele acum: într-un magazin de vizavi, Radio Iordan difuza 
un cântec pop american - „Să fie Losing My Religion, al 
formaţiei R.E.M.?”, se întrebă Maureen. Un tânăr 
palestinian ţinea ritmul, bătând în tejghea; îi zâmbi, fără a 
rata vreo măsură. 

Ridicându-se de pe bancă, Maureen încercă să-şi alunge 
din minte viziunea - dacă asta o fi fost. Nu ştia sigur ce 
anume fusese, dar nici nu-şi putea permite să piardă 
vremea analizând-o. Timpul pe care-l putea petrece în 
Ierusalim era limitat şi mai avea de „vizitat” două mii de 
ani de istorie. Apelând la autodisciplina jurnalistică şi la 
experienţa ei de o viaţă în a-şi suprima emoţiile, trecu 
mental viziunea la rubrica „pentru o analiză ulterioară” şi 
îşi adună puterile pentru a merge mai departe. 

Curând se văzu înghițită de un grup de turişti britanici 
conduşi de un ghid ce purta gulerul alb al preoţilor 

anglicani. Ghidul îi anunţă că se apropiau de cel mai sacru 
loc al creştinătăţii, Bazilica Sfântului Mormânt. 

Din cercetările ei, Maureen ştia că ultimele popasuri pe 
Drumul Crucii erau în interiorul acestei biserici. Ocupând 
o suprafaţă întinsă, lăcaşul de cult fusese construit pe locul 
răstignirii în secolul al IV-lea, atunci când împărăteasa 
Elena jurase să apere acest teritoriu sfânt. Pentru 
eforturile ei, Elena, mama împăratului Constantin, fusese 
mai târziu canonizată. 

Maureen se apropie încet de uriaşele uşi de la intrare, 
cu o oarecare ezitare. Păşind peste prag, îşi dădu seama că 
de mulţi ani nu mai pusese piciorul într-o biserică 
adevărată, iar ideea de a schimba acum această situaţie nu 
o încânta. Dar - îşi aminti ea cu fermitate - venise în Israel 
mânată nu atât de imbolduri spirituale, cât mai degrabă de 
unele documentare. Atâta vreme cât îşi păstra 
concentrarea şi nu pierdea din vedere acest lucru, se va 
putea descurca. Va putea trece de aceste uşi. 

În ciuda reţinerii pe care o simţea, impunătoarea 
biserică avea ceva magnetic, ceva ce inspira un sentiment 
de venerație. Când păşi înăuntru, auzi cuvintele preotului 
britanic: 

— Între aceste ziduri se află locul în care Domnul nostru 
a făcut sacrificiul suprem. Locul în care a fost dezbrăcat de 
hainele Sale, în care a fost țintuit pe cruce. Veţi intra în 
sfântul mormânt în care a fost aşezat trupul Său. Fraţii şi 
surorile mele întru Isus, odată ce veţi intra aici, viaţa 
voastră nu va mai fi niciodată aceeaşi. 


Mirosul de tămâie, greu şi inconfundabil, o învălui în 
clipa în care intră. Pelerini veniţi din toate colţurile 
creştinătăţii umpleau imensul spaţiu al bazilicii. Trecu pe 
lângă un grup de preoţi copţi care discutau cu glasuri 
joase şi privi un cleric ortodox aprinzând o lumânare într- 
una dintre capele. Un cor bărbătesc cânta ceva într-un 
dialect oriental - un sunet exotic pentru urechile 

occidentale, imnul răsunând de undeva, dintr-un locşor 
ascuns al bisericii. 

Copleşită de imaginile şi de sunetele lăcaşului, Maureen 
se simţea pierdută, inutilă, şi nu-l remarcă pe omuleţul 
subţiratic care se apropie de ea şi o bătu uşor pe umăr, 
făcând-o să tresară. 

— Scuze, domnişoară. Scuze, domnişoară Mo-ree. 

Vorbea în engleză, dar, spre deosebire de enigmaticul 
Mahmoud, avea un accent pronunţat. Şi cum cunoştinţele 
lui de engleză erau rudimentare, evident, la început nu 
înţelese că-i spusese pe numele mic, stâlcit, fireşte. Omul 
repetă: 

— Mo-ree. Numele tău. Este Mo-ree, da? 

Încă nedumerită, încerca să-şi dea seama dacă omuleţul 
îi rostise într-adevăr numele şi, dacă da, cum de-l ştia. 
Sosise în Ierusalim de nici douăzeci şi patru de ore şi 
nimeni nu ştia cum o cheamă, cu excepţia recepţionerului 
de la Hotel Regele David. Dar omul părea nerăbdător. 

— Mo-ree. Tu eşti Mo-ree. Scriitor. Scrii, nu-i aşa? Mo- 
ree? 

Încuviinţând uşor, Maureen răspunse: 

— Da. Numele meu este Maureen. Dar cum... de unde 
ştii? 

Omuleţul îi ignoră întrebarea, o prinse de mână şi 
începu să tragă de ea. 

— Nu e timp, nu e timp. Vino! Mult timp am aşteptat noi 
pe tine. Vino, vino! 

Pentru un individ atât de mititel - era mai scund decât 
Maureen, ea însăşi fiind minionă - se mişca foarte repede. 
Picioarele lui scurte îl purtară spre pântecele bazilicii, 
dincolo de rândul la care pelerinii aşteptau pentru a intra 
în Mormântul lui Isus. Omul continuă să meargă până ce 
ajunseră la un mic altar undeva în partea din spate a 
bisericii, şi acolo se opri brusc. Zona era dominată de o 
statuie din bronz, în mărime naturală, a unei femei ce-şi 
întindea braţele spre un bărbat care parcă implora. 

— Capela Mariei Magdalena. Magdalena. Ai venit pentru 
ea, da? Da? 


De 


Maureen  încuviinţă precaută, privind sculptura şi 
plăcuţa de la baza ei, pe care scria: 


ÎN ACEST LOC, 
MARIA MAGDALENA A FOST PRIMA 
CARE L-A VAZUT PE DOMNUL INVIAT. 


Citi cu glas tare inscripţia de pe o altă plăcuţă, 
alăturată: 

— „Femeie, de ce plângi? Pe cine cauţi?” 

Abia dacă apucă să se gândească la aceste întrebări, că 
omuleţul o trase din nou de mână, grăbindu-se către un alt 
colţ, mai întunecat, al bisericii. 

— Vino, vino! 

Trecură de un colţ şi se opriră în faţa unui tablou, un 
portret de femeie, vechi şi de mari dimensiuni. Trecerea 
timpului, fumul de tămâie şi reziduurile lumânărilor 
aprinse aici de secole îşi puseseră amprenta asupra 
picturii, şi Maureen se apropie pentru a vedea mai bine, 
mijindu-şi ochii. Omuleţul începu să spună pe un ton grav: 

— Pictură foarte veche. Greacă. IÎnţelegi? Greacă. Foarte 
importantă pentru Doamna Noastră. Ea vrea ca tu să-i spui 
povestea. De aceea ai venit aici, Mo-ree. Mult timp te-am 
aşteptat noi. Fa a aşteptat. Pe tine. Da? 

Maureen privi pictura cu atenţie: portretul străvechi, 
închis la culoare, al unei femei care purta o mantie roşie. 
Se întoarse către omuleţ, întrebându-se curioasă unde 
anume avea de gând s-o ducă. Dar acesta dispăruse - 
parcă se evaporase la fel de repede precum venise. 

— Aşteaptă! strigă Maureen, şi ecoul glasului ei răsună 
în biserică, fără a primi însă răspuns. 

Se întoarse din nou spre tablou. Aplecându-se spre el, 
observă că femeia avea pe mâna dreaptă un inel: un disc 
de aramă cu un model ce înfăţişa nouă cerculeţe în jurul 
unei sfere centrale. Maureen ridică mâna dreaptă, cea pe 
care avea inelul recent primit, comparându-le. 

Inelele erau identice. 


...Multe se vor spune şi se vor scrie în viitor despre 
Simon, Pescarul de Oameni. Despre cum a fost numit el 
Stânca, Petru, de Isa şi de mine în vreme ce toți ceilalţi îi 
spuneau Cefas, nume firesc în limba lor. Şi dacă istoria e 
dreaptă, va vorbi despre iubirea lui pentru Isa, plină de 
forţă şi de loialitate. 

Și multe s-au spus deja, aşa am auzit, despre relaţia mea 
cu Simon Petru. Sunt unii care ne consideră duşmani, 
adversari. Ei ar vrea să se creadă că Petru mă dispreţuia şi 
că ne certam în fiece clipă pentru atenţia lui Isa. Și mai 
sunt cei care ar zice că Petru ura femeile - dar aceasta 
este o acuzaţie cure nu poate fi aplicată nici unuia dintre 
cei care-l urmau pe Isa. Vreau să se ştie că niciunul dintre 
cei care îl urmau pe Isa n-a vorbit vreodată de rău femeile 
şi nici nu le-a subestimat importanța pentru planul lui 
Dumnezeu. Orice om care procedează aşa şi pretinde că e 
ucenicul lui Isa rosteşte o minciună. 

False sunt aceste acuzații la adresa lui Petru. Cei care 
au fost martori la criticile lui faţă de mine nu cunosc 
trecutul nostru şi nici cauza izbucnirilor lui. Dar eu le 
înțeleg şi nu-l voi judeca niciodată. Aceasta, mai presus de 
orice altceva, e ceea ce m-a învăţat Isa - şi ceea ce eu sper 
să-i învăţ pe alţii. Să nu judecați. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

— S-o luăm de la vârf: Maria Antoaneta n-a spus 
niciodată „Dacă n-au pâine, să mănânce cozonac”, 
Lucrezia Borgia n-a otrăvit pe nimeni, iar Maria, regina 
scoțienilor, nu a fost o depravată ucigaşă. Corectând 
aceste falsuri, facem primul pas spre a reda femeilor locul 
cuvenit şi respectat în istorie - un loc uzurpat de generaţii 
de istorici care au avut o anume agendă politică. 

Maureen făcu o pauză, în vreme ce murmure de 
apreciere se ridicau din grupul de studenţi. Inceputul unui 
nou curs semăna cu o seară inaugurală la teatru; succesul 
primei reprezentații determina evoluţia, pe termen lung, a 
întregii ei activităţi. 

— În decursul următoarelor săptămâni vom trece în 
revistă vieţile unora dintre cele mai scandaloase femei din 
istorie şi din legendă deopotrivă - femei ale căror poveşti 
au lăsat o amprentă de neşters asupra societăţii şi asupra 
gândirii moderne; femei greşit înţelese şi greşit creionate 
de cei care au conturat istoria lumii occidentale, 
imortalizându-şi opiniile pe hârtie. 

Se înfierbântase şi nu voia să se oprească deocamdată 
pentru întrebări, dar un tânăr îşi tot flutura mâna în faţa 
ei, în primul rând de bănci, chiar de când începuse să 
vorbească. Părea extrem de surescitat, dar în rest nu avea 
nimic ieşit din comun. Să fie oare prieten sau duşman? 
Admirator sau fundamentalist? Aceasta era întrebarea, de 
fiecare dată. Ştiind că o va tot deranja până ce se va hotări 
să îl bage în seamă, Maureen îl invită să vorbească. 

— Aţi considera că aceasta este o perspectivă feministă 
asupra istoriei? 

Despre asta era vorba? Maureen se relaxă puţin şi 


răspunse la întrebarea care îi era deja familiară: 

— Eu o consider o perspectivă onestă asupra istoriei. Nu 
am abordat acest subiect cu o anumită agendă ascunsă, ci 
doar cu dorinţa de a restabili adevărul. 

Dar nu scăpase încă. 

— Păi, mie mi se pare o serioasă denigrare a bărbaţilor. 

— Ba, deloc. Imi plac bărbaţii. Cred că fiecare femeie ar 
trebui să aibă unul. Şi se opri o clipă, permiţând fetelor să 
chicotească în voie. Glumesc, reluă ea apoi. Obiectivul meu 
este acela de a reechilibra situaţia, privind istoria prin 
ochii omului modern. Dumneavoastră vă trăiţi viaţa aşa 
cum o făceau oamenii cu o mie şase sute de ani în urmă? 
Nu. Şi atunci, de ce ar trebui ca legile, credinţele şi 
interpretările istorice impuse în Evul Mediu să guverneze 
modul în care trăim noi în secolul XXI? Mi se pare un 
nonsens. 

— Dar exact pentru asta mă aflu eu aici, pentru a 
descoperi care este adevărul, replică studentul. 

— Foarte bine. Vă felicit în acest caz şi nu vă cer decât 
să renunţaţi la prejudecăţi. De fapt, aş vrea ca toţi să lăsaţi 
o clipă creioanele, să ridicaţi mâinile şi să faceţi următorul 
legământ. 

Studenţii de la cursul seral murmurară din nou, se 
priviră unii pe alţii şi ridicară din umeri, zâmbind, 
încercând să-şi dea seama dacă Maureen vorbise serios. 
Profesoara, scriitoare renumită şi ziaristă respectată, 
aştepta în faţa lor, cu mâna dreaptă în aer şi cu o invitaţie 
în priviri. 

— Haideţi, îi îndemnă ea. Mâinile sus şi repetaţi după 
mine! 

Clasa se conformă. 

— Jur solemn, ca un student conştiincios al istoriei... 
Maureen se opri, aşteptând ca tinerii să repete cuvintele 
ei, apoi continuă: ...să nu uit niciodată că toate cuvintele 
consemnate pe hârtie au fost scrise de oameni. După o altă 
pauză, reluă: Şi, dat fiind că orice om este stăpânit de 
propriile emoţii, opinii, convingeri politice şi credinţe 
religioase, întreaga istorie se bazează deopotrivă pe date 

concrete, dar şi pe simple opinii, şi, în multe cazuri, a fost 
în întregime „confecţionată” pentru a susţine şi a se 
conforma ambițiilor sau obiectivelor secrete ale 
respectivului autor. Jur solemn să rămân nepărtinitor şi să- 
mi păstrez mintea deschisă în fiece clipă pe care o voi 
petrece în această sală. Iată strigătul nostru de luptă: 
„Istoria nu este ceea ce s-a întâmplat; istoria este ceea ce 
a fost consemnat”. Maureen ridică de pe catedră o carte şi 
o arătă clasei. A izbutit toată lumea să-şi procure un 
exemplar al acestui volum? 

Studenţii răspunseră printr-un murmur afirmativ. Cartea 
pe care le-o arătase era controversata ei lucrare, Povestea 
Ei: În apărarea celor mai detestate eroine ale istoriei. 
Totodată, era motivul pentru care sălile de clasă şi cele de 
conferinţe se umpleau până la refuz ori de câte ori vorbea 
ea. 

— În seara aceasta, vom începe prin a discuta despre 
femeile Vechiului Testament, înaintaşele celor care au 
adoptat ulterior tradiţia iudaică şi pe cea creştină. 
Săptămâna viitoare vom trece la Noul Testament şi ne vom 
axa în cea mai mare parte a timpului asupra unei singure 
femei: Maria Magdalena. Vom examina diferitele surse de 
informaţii şi referinţe privitoare la viaţa ei, atât ca femeie, 
cât şi ca ucenic al lui Isus. Pentru dezbaterea de data 
viitoare, vă rog să citiţi capitolele corespunzătoare. De 
asemenea, vom avea un oaspete deosebit, pe dr. Peter 
Healy, pe care unii dintre voi îl cunoaşteţi din cadrul 
Programului de ştiinţe umane. Pentru aceia care n-au fost 
suficient de norocoşi încât să asiste la una dintre 
prelegerile bunului doctor, trebuie să spun că el este 
totodată părintele Healy, preot iezuit şi un specialist de 
renume internaţional în studii biblice. 

Studentul insistent din primul rând ridică din nou mâna 
şi, fără a mai aştepta invitaţia ei, întrebă: 

— Nu cumva sunteţi rudă cu dr. Healy? 

Ea încuviinţă. 

— Dr. Healy este vărul meu. El ne va prezenta 
perspectiva Bisericii asupra relației dintre Maria 


LIE 


Magdalena şi Isus, creionând, de asemenea, modul în care 
au evoluat, în două mii de ani, percepțiile asupra acestui 
subiect, continuă Maureen nerăbdătoare să revină la tema 
ei şi să încheie prelegerea la timp. Va fi o seară 
interesantă, pe care e bine să n-o rataţi. Astăzi însă, vom 
începe cu una dintre mamele ancestrale ale omenirii. 
Atunci când o întâlnim prima dată, Batşeba se „curăţeşte 
de propria ei necurăţie...” 


Maureen ieşi în grabă din clasă, scuzându-se şi 
făgăduind, în fugă, că va rămâne după ore săptămâna 
viitoare. În mod normal, ar mai fi petrecut cel puţin încă o 
jumătate de oră în sală, discutând cu cei care zăboveau de 
fiecare dată după încheierea cursului. li plăcea în mod 
deosebit acest timp petrecut împreună cu studenţii, poate 
chiar mai mult decât cel afectat orelor propriu-zise, dat 
fiind că tinerii care rămâneau după ore aveau aceeaşi 
pasiune ca ea, fiind deci, într-un fel, spirite înrudite; ei 
erau cei datorită cărora continua să predea. În niciun caz 
nu avea nevoie de firavele fonduri suplimentare pe care i 
le oferea activitatea didactică. Rămăsese la catedră fiindcă 
iubea contactul cu tinerii şi stimularea intelectuală pe care 
i-o oferea împărtăşirea propriilor teorii cu alte minţi 
entuziaste. 

Bătând parcă ritmul cu tocurile pe asfalt, Maureen 
străbătu în viteză aleile mărginite de copaci din partea de 
nord a campusului. Nu voia să rateze întâlnirea cu Peter - 
nu în seara asta. şi blestemă pentru o clipă respectul faţă 
de cerinţele modei, dorindu-şi să fi purtat nişte pantofi mai 
comozi pentru sprintul pe care trebuia să-l facă pentru a 
ajunge la biroul lui Peter înainte ca acesta să plece. Era, ca 
întotdeauna, impecabil îmbrăcată, dovedind pentru 
vestimentație aceeaşi grijă meticuloasă pe care o 
demonstra în toate aspectele vieţii ei. Taiorul de firmă, 
perfect croit, îi îmbrăca splendid silueta micuță, culoarea 
lui accentuându-i verdele ochilor. Pantofii Manolo Blahnik, 


cu tocuri îndrăznețe, adăugau o notă picantă 
îmbrăcăminţii ei conservatoare şi câţiva centimetri în plus 
la cei 150 ai înălţimii ei. Şi exact această pereche de 
pantofi era acum sursa frustrării sale; pentru o clipă, îi 
trecu prin minte să-i azvârle din picioare. 

„Te rog să nu pleci! Te rog să fii încă acolo!” imploră ea 
în gând, în vreme ce alerga. Între ei exista o conexiune 
stranie, încă din copilărie, şi Maureen spera ca el să simtă 
într-un fel sau altul câtă nevoie avea să-l întâlnească şi să-i 
vorbească. Încercase mai devreme să ia legătura cu el prin 
mijloace convenţionale, dar nu izbutise. Peter detesta 
telefoanele mobile şi nu voia să-şi ia unul, în ciuda 
repetatelor ei rugăminţi de-a lungul anilor; în plus, de 
obicei refuza să ridice receptorul telefonului din birou 
atunci când era cufundat în muncă. 

Îşi scoase pantofii din picioare şi-i îndesă în geanta de 
piele, parcurgând în fugă ultimii metri până la destinaţie. 
Ţinându-şi respiraţia, dădu colţul şi privi ferestrele de la 
etajul al doilea al clădirii. Când văzu lumină la cea de-a 
patra dinspre stânga, răsuflă uşurată; Peter era încă acolo. 

Urcă treptele ceva mai lent, încercând să-şi recapete 
suflul, apoi coti la stânga pe coridor şi se opri în faţa celei 
de-a patra uşi de pe dreapta. Peter era înăuntru, studiind 
cu lupa un manuscris îngălbenit de vreme. Mai degrabă o 
simţi decât o văzu în prag, şi, când îşi ridică privirea, pe 
figură i se întinse un surâs de bun venit. 

— Maureen! Ce surpriză minunată! Nu mă aşteptam să 
te văd în seara asta. 

— Bună, Pete, răspunse ea cu aceeaşi căldură în glas şi 
ocoli biroul pentru a-l îmbrăţişa în viteză. Mă bucur că mai 
eşti încă aici; mi-era teamă că ai plecat deja şi voiam cu 
disperare să te întâlnesc. 

Părintele Peter Healy ridică o sprânceană şi rămase 
câteva clipe pe gânduri înainte de a răspunde. 

— Ştii, în circumstanţe normale, aş fi plecat încă de 
acum câteva ore. Dar, dintr-un motiv neînțeles - până 
acum -, m-am simţit îndemnat să rămân şi să lucrez mai 
departe. 

Apoi surâse uşor, atotcunoscător, iar Maureen îi 
întoarse zâmbetul. Niciodată nu izbutise să înţeleagă acea 
stranie conexiune existentă între ea şi vărul ei mai mare, 
dar, din ziua în care, fetiţă fiind, ajunsese în Irlanda, 
fuseseră la fel de apropiaţi ca doi gemeni, împărtăşind 
aceeaşi capacitate de a comunica între ei fără cuvinte. 

Maureen scormoni în geanta de piele şi scoase o pungă 
de plastic din acelea pe care le folosesc toate magazinele 
din lume. În ea se afla o cutie dreptunghiulară, pe care i-o 
întinse preotului. 

— Ahh! Lyon's Gold Label! Splendidă alegere. Eu încă 
nu pot înghiţi ceaiul american. 

Maureen făcu o mică strâmbătură, arătând că era de 
acord cu el. 

— Apă chioară! 

— Ceainicul este plin, cred, aşa că am să-l pun în priză, 
şi vom bea imediat câte o ceaşcă. 

Ea zâmbi în vreme ce-l privea cum se ridică de pe 
vechiul scaun din piele pe care îl obținuse, după mari 
insistenţe, de la universitate. Când acceptase postul din 
cadrul Departamentului de ştiinţe umaniste, reputatul dr. 
Peter Healy primise un birou cu mobilier modern, care 
includea şi un scaun nou-nouţ, perfect funcţional. Dar 
Peter detesta caracterul funcţional atunci când venea 
vorba despre piesele de mobilier, iar tot ce era modern îl 
enerva şi mai tare. Folosindu-se de şarmul său scoţian ca 
de o forţă irezistibilă, reuşise să pună în mişcare 
personalul administrativ, altfel cufundat într-o continuă 
letargie. Părea o sosie a actorului irlandez Gabriel Byrne - 
o asemănare pe care femeile o considerau întotdeauna 
incitantă, în ciuda gulerului alb de preot. Personalul 
căutase prin subsoluri şi săli de clasă goale, până ce găsise 
exact ce voia el: un scaun de piele, cu spătar înalt, vechi şi 
extrem de confortabil, plus un birou din lemn îmbătrânit, 
care avea un aer antic. Singurele elemente moderne din 
încăperea în care lucra erau propriile alegeri: 
minifrigiderul din colţ, de lângă birou, un mic ceainic 
electric şi frecvent ignoratul telefon. 

Maureen se mai relaxase acum privindu-l, simțindu-se în 
siguranţă în prezenţa unei rude apropiate şi cufundată în 
liniştitoarea artă pur irlandeză a preparării ceaiului. 

Peter se duse în spatele biroului, se aplecă spre frigider, 
scoase o cutie mică de lapte şi o aşeză lângă zaharniţa albă 
cu roz de pe frigider. 

— Am şi o linguriţă pe aici, pe undeva... stai puţin... Iat- 
o! 

Ceainicul electric susura, ceea ce însemna că apa 
începuse să fiarbă. 

— Fac eu onorurile, se oferi Maureen. 

Se ridică şi luă cutia de ceai de pe birou, deschizând 
sigiliul din plastic cu o unghie atent manichiurată. Scoase 
două pliculeţe şi le puse în două ceşcuţe nepereche. 
Clişeele referitoare la irlandezi şi la alcool erau mult 
exagerate, după părerea ei; dependenţa lor avea mai 
degrabă ca obiect ceaiul. 

Sfârşind preparativele, îi întinse vărului ei o ceaşcă 
aburindă şi se aşeză pe scaunul din faţa biroului. Pentru o 
clipă rămase tăcută, sorbind din ceaiul ei şi simțind 
privirile binevoitoare ale lui Peter fixând-o. Acum, după ce 
se grăbise atât de mult să-l prindă, nu mai era sigură de 
unde să înceapă. În cele din urmă, el sparse tăcerea: 

— Deci s-a întors? A 

Maureen oftă, uşurată. In acele momente în care 
crezuse că se află în pragul nebuniei, Peter fusese alături 
de ea: văr, preot şi prieten. 

— Da, replică ea scurt. S-a întors. 


Peter se foia în pat fără astâmpăr, neputând să doarmă. 
Discuţia cu Maureen îl tulburase mai mult decât lăsase să 
se observe. Era îngrijorat pentru ea, atât ca ruda ei cea 
mai apropiată, cât şi ca duhovnic. Ştiuse că visele acelea 
vor reveni asupra ei, răzbunătoare, şi aşteptase ziua în 
care o vor face. 

Când se întorsese din Ţara Sfântă, fusese bântuită de 


vise în care îi apărea femeia aceea cu aer regesc, cu 
mantie roşie, pe care o văzuse în lerusalim. Visul era 
mereu acelaşi: se vedea pe sine însăşi în mijlocul mulţimii 
de pe Via Dolorosa. Uneori mai apărea câte o mică 
variaţiune sau un detaliu suplimentar, dar de fiecare dată 
senzaţia era aceeaşi: o disperare intensă. Şi exact această 
intensitate era cea care îl tulburase pe el - autenticitatea 
imaginilor. Era ceva intangibil, ceva provocat de [ara 
Sfântă în sine, un sentiment pe care îl încercase şi el 
atunci când studiase în Ierusalim. Sentimentul că se afla 
foarte aproape de Antichitate... şi de divin. 

După ce revenise din Ţara Sfântă, Maureen petrecuse 
ore îndelungi vorbind la telefon cu Peter, care pe vremea 
aceea era profesor în Irlanda. Verişoara lui independentă 
şi încrezătoare se temea că-şi pierde minţile, iar 
intensitatea şi frecvenţa viselor ei începuseră să-l tulbure 
şi pe el. Solicitase un transfer la Universitatea Loyola, 
ştiind că-i va fi acordat imediat, şi se îmbarcase în avionul 
de Los Angeles pentru a fi mai aproape de ea. 

Patru ani mai târziu, încă se lupta cu gândurile şi cu 
conştiinţa lui, neştiind cum s-o ajute mai bine pe Maureen. 
Voia s-o ducă să discute cu unii dintre superiorii lui din 
Biserică, dar ştia că ea nu va fi niciodată de acord. Peter 
era ultima verigă cu trecutul catolic pe care încă o mai 
accepta în viaţa ei. Avea încredere în el doar pentru că 
erau rude şi fiindcă era unica persoană care n-o 
dezamăgise niciodată. 

Se ridică, înțelegând că nu va putea dormi în noaptea 
aceasta, şi se strădui să nu se gândească la pachetul de 
Marlboro din sertarul noptierei. Încerca să se lase de 
fumat, iar acesta era unul dintre motivele pentru care 
alesese să locuiască singur într-un apartament, şi nu la 
reşedinţa iezuită. Dar stresul era prea puternic, şi cedă în 
faţa păcatului. Aprinzându-şi o ţigară, răsuflă adânc şi 
începu să cugete la problemele verişoarei lui. 

Ruda aceasta a lui micuță şi energică avusese 
dintotdeauna ceva deosebit. Când sosise în Irlanda, cu 
mama ei, nu era decât o fetiţă speriată, de şapte ani, cu 

accent creol. Cu opt ani mai mare decât ea, Peter o luase 
imediat sub aripa lui ocrotitoare, făcându-i cunoştinţă cu 
toţi copiii din sat şi învineţind ochii tuturor celor care 
îndrăzneau să facă haz de nou-venita cu accentul ei ciudat. 

Dar nu trecuse mult timp şi Maureen se integrase 
perfect în noul ei anturaj. Se vindecase rapid de traumele 
trecutului din Louisiana, alinată de primitoarele ceţuri 
irlandeze şi de ţinuturile rurale. Peter şi surorile lui o 
însoțeau în lungi plimbări, arătându-i frumuseţea râului şi 
avertizând-o de capcanele smârcurilor. Petreceau cu toţii 
zile lungi de vară culegând murele ce creşteau pe 
pământurile familiei şi jucând fotbal până la asfinţit. Cu 
vremea, pe măsură ce ea se acomodase cu împrejurimile şi 
permisese ca adevărata ei personalitate să iasă la iveală, 
copiii din sat o acceptaseră pe deplin. 

Peter se gândea adesea la definiţia cuvântului 
„charismă” aşa cum era el utilizat în contextul 
supranatural al Bisericii de la începuturile creştinismului: 
charismă, „un dar sau o putere de origine divină”. Poate că 
pe Maureen acest termen o descria mai profund şi mai 
direct decât şi-ar fi putut închipui ei. Consemnase 
conversațiile lor într-un jurnal, încă de la acele prime 
convorbiri telefonice, notând alături propriile idei cu 
privire la semnificaţia viselor. Şi se rugase zi de zi pentru 
îndrumare; dacă Dumnezeu o alesese pe ea pentru a 
îndeplini o misiune anume, legată într-un fel sau altul de 
zilele Patimilor - zile pe care era din ce în ce mai convins 
că le trăia Maureen în visele acelea -, atunci el avea nevoie 
de toată îndrumarea Domnului. Şi a Bisericii. 


Château des Pommes Bleues 
Languedoc, Franţa 
octombrie 2004 


— „Marie de Negre va alege când va sosi clipa Celei 
Aşteptate. Ea, cea născută din mielul pascal când ziua şi 
noaptea sunt egale; ea, cea care este o fiică a învierii. Ea, 
cea care poartă Sangre-El-ul, va primi cheia atunci când va 

vedea Ziua cea Neagră a Căpățânii. Ea va deveni noua 
Păstoare şi ne va arăta Calea.” 

Lordul Berenger Sinclair păşea în sus şi-n jos pe 
podeaua lustruită a bibliotecii sale. Flăcările din enormul 
şemineu învăluiau în luciri aurii ancestrala colecţie de 
cărţi şi manuscrise nepreţuite. Un stindard zdrenţuit era 
închis într-o casetă din sticlă care se întindea pe întreaga 
lungime a şemineului. Odinioară albă, pânza îngălbenită 
era împodobită cu flori de crin aurii, decolorate de vreme. 
Numele „Jhesus-Maria” era brodat pe marginea întărită, 
fiind vizibil doar celor puţini care aveau prilejul de a se 
apropia de această relicvă. 

Sinclair recită profeția cu glas tare, pe de rost, uşorul 
său accent scoţian rulând „r”-urile din frază. Bérenger ştia 
cuvintele pe dinafară; le învățase pe când şedea, băieţel 
fiind, pe genunchii bunicului său. Pe atunci nu le înţelegea 
semnificaţia; era doar un mic joc de memorare cu care se 
amuza împreună cu bunicul, când venea să-şi petreacă 
verile pe vasta proprietate din Franţa a familiei. 

Se opri în faţa unui complex arbore genealogic, pictat pe 
un perete, din podea până în tavan. Era o frescă de mare 
amploare, ce rezuma istoria pitoreştilor săi strămoşi. 
Această ramură a familiei Sinclair era una dintre cele mai 
vechi din Europa. Numiţi iniţial Saint Clair, membrii ei 
fuseseră nevoiţi să fugă de pe continent şi să se refugieze 
în Scoţia în secolul al XIII-lea, când numele fusese 
anglicizat, adoptând forma actuală. Strămoşii lui Berenger 
fuseseră unele dintre cele mai ilustre personaje ale istoriei 
britanice, incluzându-i pe regele Iacob I al Angliei şi pe 
mama acestuia, Maria, regina scoţienilor. 

Influenta şi abila familie Sinclair  supravieţuise 
războaielor civile şi tulburărilor politice din Scoţia, mizând 
pe ambele feţe ale monedei în decursul tumultuoasei istorii 
a ţării. Un nume în industria secolului XX, bunicul lui 
Bérenger fondase una dintre cele mai mari averi din 
Europa, odată cu înfiinţarea unei corporaţii petroliere a 
Mării Nordului. Multimiliardar şi pair cu un loc în Camera 
Lorzilor, Alistair Sinclair avea tot ce-şi poate dori un om; şi 

totuşi, era nemulţumit şi fără odihnă, căutând mereu ceva 
pe care banii lui nu-l puteau cumpăra. 

Bunicul Alistair devenise obsedat de Franţa şi 
cumpărase un imens castel lângă satul Arques din 
misterioasa regiune de sud-vest a Franţei, Languedoc. Işi 
numise noua reşedinţă Château des Pommes Bleues - 
Castelul Merelor Albastre - dintr-un motiv ştiut doar de 
câţiva iniţiaţi. 

Languedoc era o zonă muntoasă, marcată de misticism. 
Legendele despre comori îngropate şi despre cavaleri 
misterioşi datau de sute sau chiar mii de ani. Alistair 
Sinclair devenise treptat captivat de folclorul local, 
cumpărând tot pământul pe care îl găsise disponibil în 
regiune şi căutând tot mai intens comoara care, credea el, 
era îngropată undeva în zonă. Comoara la care visa nu era 
una a aurului sau a banilor - articole pe care el le deţinea 
din abundență; era ceva mult mai preţios pentru el, pentru 
familia lui şi pentru lumea întreagă. Pe măsură ce înainta 
în vârstă, îşi petrecea tot mai puţin timp în Scoţia, fiind 
fericit doar când se afla aici, în munţii aceştia sălbatici şi 
roşcaţi din Languedoc. Alistair insistase ca nepotul său să-l 
însoţească vara şi izbutise să-l molipsească şi pe tânărul 
Berenger de pasiunea pentru acest ţinut mitic. 

Berenger Sinclair, trecut acum de patruzeci de ani, se 
opri încă o dată în preumblarea sa prin bibliotecă, de 
această dată în faţa unui tablou care-l înfăţişa pe bunicul 
lui. Văzând trăsăturile ascuţite, bine conturate, părul 
negru buclat şi ochii cu privire intensă, avea impresia că 
se uită într-o oglindă. 

— Semănaţi atât de mult cu el, monsieur. Cu fiecare zi, 
asemănarea creşte, din toate punctele de vedere. 

Sinclair se întoarse pentru a-i răspunde masivului său 
servitor, Roland. Pentru un ins atât de mare, avea pasul 
neobişnuit de uşor şi adesea părea a se ivi ca din neant. 

— Şi ăsta-i un lucru bun? întrebă el sec. 

— Desigur. Monsieur Alistair a fost un domn bine, mult 
iubit de săteni. Şi de tatăl meu, precum şi de mine. 

Sinclair încuviinţă cu un mic zâmbet. Era firesc ca 

Roland să vorbească aşa. Uriaşul francez era un fiu al 
Languedocului. Tatăl lui provenea dintr-o familie cu 
rădăcini adânci în solul regiunii şi fusese majordomul lui 
Alistair. Roland crescuse pe pământurile castelului şi 
înţelegea perfect atât familia Sinclair, cât şi obsesiile ei 
excentrice. Când tatăl lui murise, pe neaşteptate, Roland 
preluase rolul de îngrijitor al castelului; era totodată unul 
dintre extrem de puţinii oameni din lume în care Berenger 
avea încredere. 

— Fie-mi iertate spusele, dar lucram de cealaltă parte a 
holului, eu şi Jean-Claude, şi v-am auzit. V-am auzit rostind 
cuvintele profeţiei. S-a întâmplat ceva rău? întrebă el apoi, 
privindu-l mirat. 

Sinclair traversă încăperea, apropiindu-se de un enorm 
birou din mahon. 

— Nu, Roland. Nu s-a întâmplat nimic rău. De fapt, am 
impresia că lucrurile iau în sfârşit o turnură foarte, foarte 
bună. 

Ridică o carte de pe birou şi-i arătă coperta. Era o carte 
modernă, documentară, cu titlul Povestea Fi Subtitlul 
menţiona: În apărarea celor mai detestate eroine ale 
istoriei. 

Roland privi cartea, nedumerit. 

— Nu înţeleg. 

— Nu, nu. Întoarce-o. Uită-te aici. Uită-te la ea/ 

Roland întoarse cartea şi văzu, pe ultima copertă, 
fotografia autoarei, cu legenda Maureen Paschal. 

Scriitoarea era o femeie atrăgătoare, de treizeci şi ceva 
de ani, cu părul roşcat. Pozase ţinându-şi mâinile pe 
spătarul scaunului din faţa ei. Sinclair îşi puse degetul pe 
una din mâini. Mic, dar vizibil pe inelar, era străvechiul 
inel de aramă din Ierusalim, cu modelul lui planetar. 
Roland îşi ridică privirile, uluit. 

— Sacre bleu! 

— Într-adevăr, replică Sinclair. Sau poate, mai corect, 
Sacre rouge. 

Discuţia celor doi fu întreruptă de o prezenţă în pragul 
uşii. Jean-Claude de la Motte, un membru de încredere al 

micului nucleu de iniţiaţi de la Château des Pommes 
Bleues, îi privi întrebător. 

— Ce s-a întâmplat? 

Sinclair îi făcu semn să intre. 

— Nimic, încă. Dar vezi şi tu ce crezi despre asta. 

Roland îi întinse cartea şi arătă spre inelul de pe mâna 
scriitoarei, în fotografie. Jean-Claude îşi scoase ochelarii 
din buzunar şi studie fotografia câteva clipe înainte de a 
întreba, aproape în şoaptă: 

— L'attendue? Cea Aşteptată? 

Sinclair râse uşor. 

— Da, prieteni. După atâţia ani, cred că am găsit-o, în 
sfârşit, pe Păstoarea noastră. 


— 36 — 


„„„Îl ştiu pe Petru din cele mai vechi amintiri ale mele, 
tatăl lui şi al meu fiind prieteni, iar el fiind foarte apropiat 
de fratele meu. Templul din Capernaum se afla foarte 
aproape de casa tatălui lui Simon Petru, iar noi veneam 
aici adesea când eram copii. Îmi amintesc cum ne jucam 
acolo, pe țărm. Eu eram mult mai mică decât băieţii şi 
adesea mă jucam singură, dar sunetul râsului lor în vreme 
ce se luptau între ei mi-a rămas în minte şi azi. 

Petru era întotdeauna cel mai serios dinte băieți, fratele 
lui, Andrei, având inima mai senină. Și totuşi, când erau 
tineri, amândoi erau veseli. Petru şi Andrei şi-au pierdut în 
întregime acea seninătate după ce Isa s-a dus, şi nu mai 
aveau răbdare cu acei dinte noi care ne agățam de ea 
pentru a supraviețui. 

Petru semăna mult cu fratele meu în aceea că îşi lua 
foarte în serios responsabilităţile familiale şi, atunci când a 
devenit bărbat, a transpus acest simţ al responsabilităţii în 
învăţăturile Căii. Avea o forță şi o hotărâre nemaiintâlnite 
decât la învățătorii înşişi - de aceea i se acorda o atât de 
mare încredere. Și totuşi, oricât de mult îl învățase Isa, 
Petru se lupta cu propria fire mai feroce decât ar putea 
bănui cineva. Cred că el a renunţat la mai multe pentru a 
urma Calea aşa cum a fost învățat, fiindcă era nevoie să 
dea mai mult din sine însuşi, era nevoie de o schimbare 
interioară. Petru va fi greşit înţeles, iar unii îl vor vorbi de 
rău. Dar eu n-o fac. 

L-am iubit pe Petru şi am avut încredere în el. Chiar şi 
atunci când la mijloc a fost fiul meu cel mare. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

McLean, Virginia 

McLean, Virginia, este un loc eclectic, un bizar amestec 
de politică şi suburbii. Dincolo de şoseaua de centură se 
află un drum scurt, pe lângă sediul CIA spre Tysons 
Corner, unul dintre cele mai mari şi mai prestigioase 
centre comerciale din America. McLean nu este cunoscut 
ca un centru suburban al spiritualității. Cel puțin, nu este 
cunoscut astfel multor oameni. 

În vreme ce conducea Fordul Taurus închiriat spre 
hotelul Ritz-Carlton din McLean, Maureen Paschal nu era 
câtuşi de puţin preocupată de probleme spirituale. 
Programul de a doua zi era încărcat: trebuia să se 
trezească dimineață devreme pentru o întâlnire la micul 
dejun cu membrele Ligii Răsăritene a Femeilor Scriitor, 
după care urma să dea autografe la o mare librărie din 
Tysons Corner. 

Astfel, cea mai mare parte a după-amiezii de sâmbătă îi 
rămânea liberă. Perfect! Se va duce într-o mică explorare, 
aşa cum făcea de fiecare dată când se afla într-un oraş pe 
care nu-l mai vizitase. Nu conta cât de mic sau de 
provincial era locul; dacă ea nu mai fusese niciodată acolo, 
tot o fascina. Şi niciodată nu i se întâmpla să nu găsească 
cireaşa de pe tort - acel ceva special al fiecărui loc pe care 
îl vizita, graţie căruia îi rămânea în amintire. lar mâine 
avea să găsească „cireaşa” oraşului McLean. 

Cazarea la hotel decurse fără probleme; editorul ei se 
ocupase de toate formalităţile, astfel că ea nu trebui decât 
să semneze un formular şi să primească cheia. Luă liftul şi 
urcă în camera splendid decorată, unde îşi satisfăcu nevoia 
de ordine despachetându-şi imediat bagajul şi evaluând 
cutele căpătate de hainele ei. 


Lui Maureen îi plăceau grozav hotelurile de lux; bănuia 
că tuturor le plăceau, dar ea era ca un copil ori de câte ori 
se caza într-unul. Inspecta cu grijă toate dotările, trecea în 
revistă conţinutul minibarului, pipăia somptuoasele halate 
agăţate pe dosul uşii de la baie şi zâmbea văzând telefonul 
de lângă măsuţa de toaletă. 

Işi jurase să nu devină niciodată atât de blazată încât să 
nu se mai bucure de aceste mici fleacuri. Poate că, la urma 
urmei, toţi anii aceia în care trăise de pe o zi pe alta, 
mâncând sendvişuri cu margarină sau cu unt de arahide 
pentru a economisi bani pentru cercetare şi documentare, 
fuseseră ceva bun pentru ea. Acele experienţe timpurii o 
ajutaseră să aprecieze lucrurile frumoase pe care viaţa 
începea să i le ofere. 

Privi în jurul ei, la camera spațioasă, şi simţi imediat o 
împunsătură de regret: în ciuda succeselor ei recente, nu 
exista nimeni cu care să-şi împărtăşească realizările. Era 
singură, totdeauna fusese singură, şi poate că va fi 
întotdeauna... 

Işi alungă imediat sentimentul de autocompătimire şi îşi 
îndreptă atenţia spre cea mai grozavă sursă de 
divertisment, care să-i îndepărteze mintea de la asemenea 
gânduri tulburătoare. Unele dintre cele mai incitante 
magazine din America o aşteptau aici, aproape, dincolo de 
uşa camerei. Luându-şi geanta, verifică să nu-şi fi uitat 
cărţile de credit şi plecă să celebreze cultura de tip Tysons 


Corner. 


Membrele Ligii Răsăritene a Femeilor Scriitor luau 
micul dejun în sala de conferinţe a hotelului Ritz-Carlton 
din McLean. Maureen era îmbrăcată în „uniforma” ei 
pentru întâlnirile cu publicul: un costum clasic, de firmă, la 
care asortase pantofi cu tocuri înalte şi un strop de Chanel 
No. 5. Intrând în sală exact la ora 9.00, refuză să-şi pună 
ceva în farfurie şi ceru doar un ceainic cu ceai irlandez. 
Ceva de mâncare înainte de o sesiune de întrebări şi 

răspunsuri nu era niciodată o idee bună pentru ea; de 
fiecare dată i se făcea greață. 

În această dimineaţă, Maureen era mai puţin emoţionată 
decât de obicei, deoarece moderatoarea era o bună 
cunoştinţă, o femeie drăguță pe nume Jenna Rosenberg, cu 
care tot discutase de câteva săptămâni, în pregătirea 
acestui eveniment. În primul rând, Jenna era o 
admiratoare a muncii ei şi putea cita pasaje întregi din 
cărţile pe care le scrisese - iar acest lucru fusese suficient 
pentru a-i câştiga aprecierea lui Maureen. În plus, 
sesiunea era găzduită într-un decor intim, cu câteva mese 
strânse laolaltă, astfel încât nu era nevoie de microfon. 

Jenna începu ea însăşi sesiunea, cu o întrebare 
importantă şi aproape de la sine înţeleasă: 

— Ce anume te-a inspirat în scrierea acestei cărţi? 

Maureen lăsă ceaşca pe masă şi răspunse: 

— Am citit odată că textele istorice britanice au fost 
traduse de o sectă de călugări care nu credeau că femeile 
au suflet, fiind de părere că ele erau sursa răului în lume. 
Aceşti călugări au fost primii care au modificat legendele 
despre regele Arthur şi despre ceea ce numim noi azi 
Camelot. Dintr-o regină războinică, Guinevere a devenit 
astfel o intrigantă şi o adulterină. lar Morgan Le Fey a 
devenit sora cea rea a lui Arthur, cea care îl împinge la 
incest, de unde, în versiunile mai vechi ale legendei, era de 
fapt un lider spiritual al poporului său. Când am aflat acest 
lucru, am fost şocată şi mi-am pus o întrebare: Oare şi alte 
femei în istorie au fost portretizate într-o manieră atât de 
părtinitoare? În mod evident, această perspectivă acoperă 
întreaga istorie. Am început să mă gândesc la numeroasele 
femei cărora este posibil să le fi fost aplicată, şi de aici au 
pornit cercetările mele. 

Jenna preluă pe rând întrebările participantelor. După o 
scurtă discuţie pe tema literaturii feministe şi a problemei 
egalităţii în industria editorială, o tânără ce avea la gât, 
peste bluza de mătase, o cruciuliţă din aur, întrebă: 

— Pentru noi, cele care am fost crescute într-un mediu 
tradiţionalist, capitolul referitor la Maria Magdalena a fost 

foarte relevant. Aţi creionat portretul unei femei cu totul 
deosebite de prostituata care s-a pocăit, femeia decăzută 
zugrăvită de obicei. Dar încă nu sunt sigură că pot crede 
acest lucru. 

Maureen înclină capul, în semn că înţelege, şi apoi 
răspunse: 

— Chiar şi Vaticanul a acceptat faptul că Maria 
Magdalena nu a fost prostituată şi că această minciună nu 
mai trebuie propovăduită în şcolile de duminică. Au trecut 
mai bine de treizeci de ani de când Vaticanul a declarat că 
Maria nu este femeia păcătoasă din Evanghelia după Luca 
şi că, în Evul Mediu, papa Grigore cel Mare a născocit 
această poveste pentru a-şi susţine propriile interese. Dar 
două milenii de opinii înrădăcinate în mintea publicului 
sunt greu de şters. Faptul că Vaticanul şi-a recunoscut 
greşeala în anii 1960 nu a avut un impact mai mare decât 
o erată publicată cu litere mici pe ultima pagină a unei 
reviste. Astfel, Maria Magdalena a devenit precursoarea 
femeilor greşit înţelese, prima femeie importantă al cărei 
portret a fost intenţionat alterat şi schimonosit de cei care 
au scris istoria. Ea a fost un discipol apropiat al lui Isus, 
poate chiar un apostol. Şi totuşi, prezenţa ei a fost 
eliminată aproape în întregime din evanghelii. 

Jenna interveni, entuziasmată de subiect: 

— Dar circulă acum atât de multe speculaţii pe tema ei, 
de pildă că ar fi avut o relaţie intimă cu Isus. 

Femeia cu cruciuliţa la gât tresări, dar Jenna continuă: 

— N-ai abordat, în cartea pe care ai scris-o, niciuna 
dintre aceste probleme, şi mă întrebam ce crezi despre 
teoriile respective. 

— Nu le-am abordat fiindcă nu cred că există dovezi care 
să susţină acele afirmaţii; există numeroase speculaţii 
interesante şi, poate, unele dorinţe ascunse în acest sens, 
dar dovezi nu. Teologii sunt de acord în această privinţă. 
Nu există în mod cert nicio informaţie a cărei veridicitate 
eu, ca un jurnalist ce se respectă, aş putea s-o susţin cu 
mâna pe inimă şi s-o dau publicităţii sub semnătura mea. 
Totuşi, pot afirma că există documente autentice care 

sugerează posibilitatea unei relaţii intime între Isus şi 
Maria Magdalena. Într-o evanghelie descoperită în Egipt în 
1945 se spune că „însoţitoarea Mântuitorului era Maria 
Magdalena. El o iubea mai mult decât pe toţi ceilalţi 
ucenici şi o săruta adesea pe gură”. Desigur, textele 
acestor evanghelii au fost puse la îndoială de autorităţile 
Bisericii şi este foarte posibil ca ele să nu fi fost decât o 
variantă antică a ziarelor noastre de scandal. Cred că e 
important să ne păstrăm un ochi critic aici, şi de aceea nu 
am scris în carte decât despre acele lucruri cu privire la 
care sunt sigură. Şi nu am nicio îndoială că Maria 
Magdalena, departe de a fi fost o prostituată, a fost un 
important discipol al lui Isus. Şi poate că ar trebui să spun 
„cel mai important”, ea fiind prima persoană pe care Isus o 
binecuvântează cu prezenţa Lui după înviere. Dar mai 
departe de atât nu vreau să merg cu speculaţiile privind 
rolul ei în viaţa Lui; ar fi iresponsabil din partea mea. 

Maureen vorbise cu siguranţă în glas, aşa cum făcea 
mereu. Dar întotdeauna bănuise că la baza denigrării 
Mariei Magdalena se aflase faptul că fusese prea apropiată 
de Învățător, instilând astfel invidia în inimile ucenicilor 
bărbaţi, care mai târziu se străduiseră s-o discrediteze. 
Conform acelor documente din secolul al Il-lea, 
descoperite în Egipt, Petru o trata făţiş cu dispreţ şi cu 
iritare, iar scrierile ulterioare ale Sfântului Pavel păreau să 
fi eliminat metodic orice referire la importanţa femeilor în 
viaţa lui Hristos. 

Maureen petrecuse mult timp analizând doctrina 
paulină. Saul, persecutorul creştinilor devenit apoi 
apostolul Pavel,  modelase gândirea creştină graţie 
observaţiilor sale, în ciuda distanţei fizice şi filosofice care 
îl despărţea de Isus, de familia Lui şi de cei pe care El 
însuşi îi alesese să-L urmeze. Pavel nu cunoştea 
învăţăturile lui Isus din sursă directă. Iar un „ucenic” atât 
de misogin şi de părtinitor nu avea cum s-o imortalizeze pe 
Maria Magdalena ca pe cel mai devotat adept al lui 
Hristos. 

Maureen era hotărâtă s-o răzbune pe Maria, 


considerând-o arhetipul femeii denigrate din istorie, mama 
tuturor celor greşit înţeleşi. Povestea ei se repeta - în 
esenţă, dacă nu şi în formă exterioară - în viaţa tuturor 
celorlalte femei pe care Maureen alesese să le apere în 
Povestea Ei. Dar fusese absolut necesar ca tot ce scrisese 
despre Magdalena să rămână cât mai aproape de teoriile 
academice documentate şi acceptate. Orice aluzie la vreo 
ipoteză „New Age” sau de alt tip care nu era susţinută de 
dovezi concrete, referitoare la relaţia Mariei Magdalena cu 
Isus, risca să compromită întreaga lucrare şi să-i distrugă 
credibilitatea. Astfel că, în ciuda propriilor instincte, 
Maureen respinsese toate teoriile „alternative” cu privire 
la Maria Magdalena, preferând să se rezume la datele şi la 
informaţiile indiscutabile. 

La scurt timp după ce luase această hotărâre, visele îi 


reveniseră. 


Mâna dreaptă aproape că-i înţepenise şi avea impresia 
că obrajii i se frâng din cauza zâmbetului continuu, dar 
Maureen nu înceta să scrie. Şedinţa de autografe fusese 
programată să dureze două ore, cu o pauză de douăzeci de 
minute, iar acum depăşise deja trei ore, fără nicio pauză, şi 
era hotărâtă să continue până la ultimul client. Niciodată 
nu avea să refuze un potenţial cititor şi nu va minimaliza 
prin nimic publicul iubitor de carte datorită căruia visul ei 
devenise realitate. 

Era mulţumită văzând, în mulţime, un număr rezonabil 
de mare de bărbaţi. Subiectul cărţii ei ar fi sugerat un 
public preponderent feminin, dar Maureen voia să creadă 
că fusese expus într-o manieră atrăgătoare pentru orice 
cititor cu mintea deschisă şi cu o minimă judecată solidă. 
Deşi scopul ei principal fusese acela de a răzbuna 
nedreptăţile suferite de personalităţile feminine ale lumii, 
victime ale istoricilor de sex masculin, cercetările ei 
relevaseră faptul că motivaţia celor care dăduseră dovadă 
de părtinire în consemnarea istoriei fusese una pregnant 

politică şi religioasă. Genul - masculin sau feminin - fusese 
un factor secundar. 

Explicase acest lucru în timpul unei intervenţii televizate 
recente, citând-o pe Maria Antoaneta ca fiind, probabil, cel 
mai ilustrativ exemplu al respectivei teorii socio-politice, 
deoarece „relatările dominante despre Revoluţia Franceză 
fuseseră consemnate de revoluționari înşişi”. Deşi fusese 
aproape unanim blamată pentru excesele monarhiei 
franceze, regina nu avusese nimic de-a face cu formarea 
acelor tradiţii. În realitate, Maria Antoaneta „moştenise” 
practicile aristocrației franceze atunci când venise din 
Austria pentru a se căsători cu tânărul Delfin, viitorul rege 
Ludovic al XVI-lea. Era fiica Mariei Tereza, iar împărăteasa 
austriacă nu fusese nicicând adepta exceselor şi a 
extravaganţelor regale. Dimpotrivă, fusese întotdeauna 
remarcabil de severă şi de parcimonioasă pentru o femeie 
de rangul ei, crescându-şi numeroasele fiice, printre care 
şi mica Antoaneta, cu o mână forte. Tânăra prinţesă a fost 
nevoită, pentru a supravieţui, să se adapteze cât mai 
repede la obiceiurile curţii franceze. 

Palatul Versailles, acel monument al extravaganţei 
monarhice, fusese construit cu zeci de ani înainte de 
naşterea Mariei Antoaneta, şi totuşi a devenit o ilustrare 
esenţială a  decadenţei ei legendare. Celebra frază: 
„Ţăranii suferă de foame, nu au pâine să mănânce” a fost 
rostită de o curtezană regală, o femeie care murise de mult 
atunci când tânăra austriacă sosise în Franţa. Şi totuşi, 
replica: „Dacă n-au pâine, să mănânce cozonac” este 
menţionată şi astăzi ca un element declanşator al 
revoluţiei. Cu acest unic citat, Regimul Terorii, toată 
violenţa şi vărsarea de sânge care au urmat căderii 
Bastiliei şi-au primit justificarea. Iar biata Maria Antoaneta 
n-a rostit niciodată aceste cuvinte. 

Maureen simţea o extraordinară simpatie pentru 
nenorocoasa regină a Franţei. Detestată şi considerată o 
venetică încă de când a sosit în ţară, Maria Antoaneta a 
fost o victimă a celei mai grave discriminări. Pentru 
etnocentrica aristocrație franceză din secolul al XVIII-lea 

era cât se poate de convenabil să pună în seama reginei de 
origine austriacă toate relele politice şi sociale din ţară. 
Atunci când vizitase Franţa, în scopuri documentare, 
Maureen fusese uluită de persistenţa acestei atitudini; 
ghizii de limbă engleză de la Versailles rosteau cuvinte 
înveninate când se refereau la regina decapitată, ignorând 
dovezile istorice care o exonerau pe Maria Antoaneta de 
multe dintre răutăţile scandaloase de care fusese acuzată - 
şi toate acestea, în ciuda faptului că biata femeie fusese 
mutilată şi ucisă cu două secole în urmă. 

Prima călătorie la Versailles constituise un stimulent 
pentru cercetările ei. Citise numeroase cărţi, de la cele 
mai documentate descrieri ale societăţii franceze a 
secolului al XVIII-lea până la romane istorice care ofereau 
diverse perspective asupra reginei. Imaginea generală 
diferea, deşi nu în foarte mare măsură, de caricatura 
general acceptată: o femeie superficială, cu moravuri 
decadente, şi nu foarte inteligentă. Maureen nu era de 
acord cu acest portret. Cum rămânea cu mama Maria 
Antoaneta - femeia îndurerată care şi-a plâns fiica stinsă la 
cea mai fragedă vârstă şi care apoi şi-a pierdut fiul iubit? 
Cum rămânea cu Maria soţia lui Ludovic, obiect al unei 
tranzacţii pe proverbiala tablă de şah a politicii - o fetiţă 
de paisprezece ani măritată cu un necunoscut dintr-o ţară 
străină şi respinsă apoi de familia şi de supuşii lui? Cum 
rămânea, de asemenea, cu Maria ţapul ispăşitor, o femeie 
care fusese ţinută în captivitate în vreme ce oamenii pe 
care-i iubea erau măcelăriți în numele ei? Cea mai bună 
prietenă a Mariei, prinţesa Lamballe, fusese literal ruptă în 
bucăţi de mulţimea frenetică; bucăţi din corpul ei fuseseră 
înfipte în vârful unor pari şi purtate prin faţa celulei în 
care zăcea regina. 

Maureen hotărâse să creioneze un portret sensibil şi 
perfect real al uneia dintre cele mai dispreţuite regine din 
istorie. Rezultatul fusese răsunător, concretizându-se într- 
un capitol din Povestea Ei, care primise o atenţie 
considerabilă şi stârnise aprige controverse. 

Dar, cu toate aceste polemici, Maria Antoaneta va ocupa 

întotdeauna locul al doilea, după Maria Magdalena. Iar în 
acest moment, tocmai despre atracţia supranaturală 
exercitată de aceasta din urmă discuta Maureen cu blonda 
energică din faţa ei. 

— Ştiai că McLean este considerat un loc sacru pentru 
adepţii Mariei Magdalena? întrebă femeia pe neaşteptate. 

Maureen deschise gura pentru a răspunde şi o închise 
imediat la loc, înainte de a izbuti să bâiguie: 

— Nu, nu ştiam nimic. 

lată că apăruse din nou, fiorul acela electric care o 
străbătea de fiecare dată când ceva straniu se ivea la 
orizont. Îl putea simţi venind din nou chiar şi aici, sub 
luminile fluorescente ale centrului comercial. Trăgând aer 
adânc în piept, Maureen îşi regăsi prezenţa de spirit. 

— Bine, mă dau bătută. În ce fel este oraşul McLean din 
Virginia relevant pentru Maria Magdalena? 

Femeia îi întinse o carte de vizită. 

— Nu ştiu dacă ai puţin timp liber, dar, dacă da, te rog 
să treci pe la mine. 

Pe cartonaş scria Rachel Martel, manager, Librăria 
Sacred Light. 

— Nu seamănă cu ce-i aici, fireşte, spuse femeia despre 
care Maureen bănuia acum că se numeşte Rachel, arătând 
spre uriaşul magazin în care se aflau. Dar cred că avem 
câteva cărţi pe care le vei găsi foarte interesante. Scrise 
de localnici şi publicate independent. Sunt despre Maria. 
Maria noastră. 

Maureen trase din nou aer în piept, o întrebă dacă ea 
era, într-adevăr, Rachel Martel şi ceru adresa librăriei. 

O tuse discretă în stânga ei o îndemnă să ridice capul, 
şi-l văzu pe directorul magazinului făcându-i semne 
insistente să treacă mai departe, la următorul cititor care 
aştepta la rând. Maureen îi întoarse privirea şi reveni la 
Rachel. 

— În după-amiaza aceasta vei fi cumva acolo? întrebă ea. 
E singurul moment liber pe care îl am. 

— Cu siguranţă voi fi. Şi librăria e la doar câţiva 
kilometri de şoseaua principală. Oraşul McLean nu e prea 

mare; nu-ţi va fi greu s-o găseşti. Dacă nu te descurci, 
sună-mă înainte de a pleca spre mine. Mulţumesc pentru 
autograf şi sper să ne vedem mai târziu. 

După ce o privi îndepărtându-se, Maureen ridică ochii 
spre director. 

— Cred că totuşi am nevoie de o pauză, spuse ea moale. 


Paris (Primul Arondisment) 
Caveau des Mousquetaires 
Martie 2005 


Subsolul săpat în piatră, fără ferestre, din vechea clădire 
era cunoscut dintotdeauna sub numele de Caveau des 
Mousquetaires. Amplasarea sa în apropiere de Luvru în 
vremurile în care acesta fusese reşedinţa regilor Franţei îi 
conferise o importanţă strategică, una la fel de actuală şi 
în zilele noastre. Locul fusese numit astfel după soldaţii pe 
care Alexandre Dumas îi făcuse celebri în cel mai îndrăgit 
roman al său. Romancierul se inspirase în crearea 
personajelor sale din existenţa unor oameni reali, cu o 
misiune la fel de reală, iar subsolul era unul dintre locurile 
secrete de întâlnire a gărzilor reginei după ce răzbunătorul 
cardinal Richelieu le-a desfiinţat. În realitate, muşchetarii 
nu jurau credinţă regelui Ludovic al XIII-lea, ci reginei. 
Ana de Austria făcea parte dintr-o dinastie mult mai veche 
şi mai nobilă decât cea a soţului ei. 

Dumas s-ar răsuci în mormânt dacă ar şti că acest loc, 
odinioară sacru, căzuse în mâinile inamicilor. În această 
noapte, cripta era locul de întrunire a unei alte confrerii 
secrete. Pe lângă faptul că era cu 1.500 de ani mai vechi 
decât muşchetarii, ordinul făcuse un legământ semnat cu 
sânge să se opună misiunii acestora. 

În lumina celor douăzeci şi patru de lumânări, umbrele 
dansau pe ziduri, învăluind grupul de bărbaţi costumaţi în 
robe. Şedeau în jurul unei mese vechi, dreptunghiulare, iar 
figurile lor erau scăldate într-un amestec de lumini şi 
umbre. Deşi trăsăturile nu li se puteau distinge în 
semiobscuritate, bizara emblemă a ghildei lor era vizibilă 

pe fiecare dintre ei: un şnur roşu sângeriu legat strâns la 
gât. 

Vocile şoptite vorbeau cu diverse accente: britanic, 
francez, italian şi american. Şoaptele încetară când liderul 
grupului îşi luă locul în capul mesei. În faţa lui, un craniu 
uman aşezat pe un platou de aur filigranat strălucea în 
lumina lumânărilor. De o parte a craniului se afla un potir 
decorat cu spirale aurii incrustat cu pietre preţioase 
identice cu cele de pe platou. De cealaltă parte se vedea 
un crucifix din lemn, lucrat manual, silueta lui Isus fiind 
reprezentată cu faţa în jos. 

Conducătorul grupului atinse craniul cu un gest plin de 
venerație, înainte de a ridica potirul auriu, plin cu un lichid 
roşu, vâscos. Apoi vorbi într-o engleză cu accent de 
Oxford: 

— Sângele Învăţătorului Dreptăţii. 

Şi bău încet, după care îi înmână potirul celui din stânga 
sa. Acesta îl luă cu un semn de încuviinţare, repetă 
formula în limba franceză şi bău la rândul lui. Fiecare 
membru al ghildei repetă acest ritual, vorbind în limba sa, 
până ce potirul reveni în capul mesei. 

Liderul îl aşeză în faţa lui, apoi ridică platoul şi sărută 
evlavios craniul pe frunte. Apoi îl trecu vecinului din 
stânga, şi ritualul se reluă, până ce toţi membrii grupului 
sărutară craniul. Între ei domnea o tăcere absolută, ca şi 
cum gestul ar fi fost prea sacru pentru a fi înjosit prin 
cuvinte. 

Craniul ajunse din nou în capul mesei, în faţa liderului. 
Acesta ridică platoul în aer, deasupra capului, şi apoi îl 
aşeză pe masă cu un gest elaborat, însoţit de cuvintele: 

— Cel dintâi. Unicul. 

După o scurtă întrerupere, liderul luă crucifixul din 
lemn, îl întoarse astfel încât silueta răstignită să fie cu faţa 
spre el, îl ridică până la nivelul ochilor... şi scuipă cu sete 
în faţa lui Isus Hristos. 

„„„Suruh-Tamar vine adesea şi citeşte, peste umărul meu, 
ceea ce scriu. Eu mi-a amintit că n-am vorbit despre Petru 
şi despre ceea ce este îndeobşte cunoscut cu lepădarea de 
Isus. 

Sunt unii care îl judecă aspru şi-l numesc Petru in 
Gallicantu - Petru care s-a Lepădat, dar nu sunt drepți cu 
el. Cei care-l critică nu ştiu că Petru n-a făcut nimic altceva 
decât să împlinească dorințele lui Isa. Am auzit ca unii 
dintre adepţi zic azi că Petru a împlinit o profeție a lui Isa, 
că Isa i-a spus: „Ie vei lepăda de mine”, iar Petru a 
răspuns: „Nu, nu mă voi lepăda”. 

Acesta este adevărul. Isa i-a cerut să se lepede de el. Nu 
a fost o profeție, ci o poruncă. Isa ştia că, dacă se va 
întâmpla ce era mai rău, va avea nevoie cu Petru, dintre 
toți ucenicii săi credincioşi, să scape nevătămat. Datorită 
fermității lui Petru, învăţăturile vor continua să se 
răspândească în întreaga lume, uşa cum a visat Isa 
dintotdeauna. Deci Isa i-a spus: „Te vei lepăda de mine”, 
dar, îndurerat, Petru i-a răspuns: „Nu, nu pot”. Dar Isa a 
continuat: „Trebuie să te lepezi de mine pentru ca tu să fii 
în siguranţă, iar învăţăturile despre Cale să dăinuiască”. 

Acesta este adevărul despre „lepădarea” lui Petru. Nu a 
fost în fapt o lepădare, căci el a respectat porunca 
învățătorului său. Aceste lucruri le ştiu neîndoielnic, 
fiindcă am fost acolo şi le-am văzut. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

E 3 Capitolul patru E 2 


McLean, Virginia 
martie 2005 


Inima îi bătea anormal de repede în vreme ce străbătea 
autostrada care trecea prin McLean. Fusese luată absolut 
pe nepregătite de ciudata invitaţie a lui Rachel Martel, dar 
acum era emoţionată şi nerăbdătoare. Intotdeauna fusese 
aşa; viaţa ei era o înşiruire de evenimente bizare şi adesea 
profunde, de coincidenţe extraordinare care îşi puneau 
asupra ei o amprentă de neşters. Să fie şi aceasta una 
dintre acele întâmplări supranaturale? Orice lucru care ar 
fi putut avea o legătură oarecare cu Maria îi stârnea o 
curiozitate intensă. Curiozitate? Nu era un cuvânt suficient 
de puternic pentru a exprima realitatea. Obsesie? Poate că 
acesta era mai corect. 

Relaţia sa cu legenda Mariei Magdalena fusese o forţă 
dominantă în viaţa ei încă din primele zile ale 
documentării pentru Povestea Ei. Incă de la acea primă 
viziune din Ierusalim avusese senzaţia pregnantă că Maria 
Magdalena era o femeie în carne şi oase, aproape o 
prietenă. Pe când lucra la versiunea finală a cărţii ei, se 
simţea ca şi când ar fi apărat o bună prietenă defăimată de 
presă. Relaţia ei cu Maria era una foarte reală. Sau, poate 
mai bine spus, era suprarealistă. 

Deşi micuță, librăria Sacred Light avea o vitrină amplă, 
în care erau expuşi îngeri de cele mai diverse feluri şi în 
cele mai variate decoruri. Erau cărţi despre îngeri, figurine 
şi nenumărate cristale însoţite de lucrări artistice 
înfăţişând heruvimi. Maureen îşi spuse că Rachel în sine 
avea o înfăţişare angelică: uşor durdulie, cu bucle de un 
blond auriu ce-i încadrau chipul dulce. La şedinţa de 
autografe purtase chiar un costum din pânză albă, 
vaporoasă. 

Clinchetul melodios al clopoţeilor răsună când Maureen 
deschise uşa şi păşi în ceea ce părea a fi o versiune mai 
mare a decorului din vitrină. Rachel Martel era aplecată 
asupra tejghelei, căutând sub sticla acesteia pentru a 
identifica o bijuterie dorită de o clientă. 

— Acesta? o întrebă ea pe tânăra ce părea să aibă 
optsprezece sau nouăsprezece ani. 

— Da, acela, răspunse fata aplecându-se la rândul ei 
pentru a vedea îndeaproape micul cristal de culoarea 
lavandei, montat în argint. E ametist, nu-i aşa? 

— De fapt, este ametrin, o corectă Rachel. 

Tocmai remarcase că Maureen era cea care declanşase 
clopoţeii de la intrare şi-i oferi un zâmbet fugar, de tipul 
„termin imediat”, înainte de a-şi continua discuţia cu 
clienta. 

— Ametrinul este un ametist care conţine în interior un 
fragment de citrin. lată, dacă îl ţinem în lumină, îi putem 
vedea splendidul centru auriu. 

Adolescenta cerceta atentă cristalul. 

— E atât de drăguţ! exclamă ea. Dar mi s-a spus că mie 
îmi trebuie ametist. Şi acesta face aceleaşi lucruri? 

— Da, şi chiar mai mult, surâse Rachel cu răbdare. 
Despre ametist se spune că amplifică esenţa spirituală, iar 
citrinul este util pentru echilibrarea emoţiilor în corpul 
fizic. Împreună, formează o combinaţie plină de forţă. Dar, 
dacă preferi, am aici şi ametiste pure. 

Maureen asculta conversaţia lor cu jumătate de ureche; 
era mult mai curioasă cu privire la cărţile despre care îi 
vorbise Rachel. Volumele de pe raft păreau a fi aşezate în 
funcţie de subiect, aşa că le trecu rapid în revistă. Erau 
cărţi despre indienii americani, unele despre celți, asupra 
cărora, într-o altă zi, Maureen ar fi zăbovit mai mult, şi 
altele despre atotprezenţii îngeraşi. 

În dreapta acestora se aflau câteva cărţi de filosofie 
creştină. „Aha, înseamnă că mă apropii”, îşi spuse ea. 
Continuă să citească titlurile, dar se opri brusc. Ajunsese 
la un volum gros, alb, pe care titlul era scris cu litere mari 
şi negre: MAGDALENA. 

— Văd că te-ai descurcat bine şi fără ajutorul meu! 

Maureen tresări; n-o auzise pe Rachel apropiindu-se. 
Clopoţeii sunară când tânăra ieşi din magazin, ţinând în 
mână o punguţă alb cu albastru în care se afla cristalul 
preferat. 

— Aceasta este una dintre cărţile despre care îţi 
spuneam. Restul sunt mai degrabă nişte broşuri. Uite, cred 
că ar trebui să te uiţi la asta. 

Şi Rachel luă de pe raft o cărticică subţire. Era roz şi 
părea să fi fost scoasă la imprimanta unui computer 
personal. Maria în McLean scria pe copertă cu litere Times 
New Roman de 24 de puncte. 

— Despre care Marie este vorba? întrebă Maureen. 

În vreme ce îşi scria cartea, urmase câteva piste de 
cercetare interesante, descoperind apoi că se refereau nu 
la Magdalena, ci la Fecioara Maria. 

— Despre Maria ta, preciză Rachel cu un surâs. 

Maureen îi oferi drept răspuns un zâmbet vag. „Maria 
mea, într-adevăr”. Aşa simţea în ultima vreme. 

— Nu a fost nevoie de această precizare, deoarece 
cartea a fost scrisă de un localnic. Comunitatea spirituală 
din McLean ştie că este vorba despre Maria Magdalena. 
Aşa cum ţi-am spus mai devreme, ea are adepţii ei aici. Şi 
Rachel continuă să-i explice că, timp de multe generaţii, 
locuitorii acestui mic orăşel din Virginia avuseseră viziuni 
de ordin spiritual. In ultimul secol, Isus a fost văzut aici de 
aproape o sută de ori, toate apariţiile fiind documentate. 
Partea ciudată este aceea că adesea e văzut stând pe 
marginea drumului - a drumului principal, cel pe care ai 
venit şi tu până aici. În câteva viziuni, Isus era pe cruce, 
fiind văzut tot de pe drumul principal. În altele a fost văzut 
mergând alături de o femeie. În repetate rânduri, această 
femeie a fost descrisă ca fiind micuță şi având părul lung. 
Rachel răsfoi broşura, arătându-i diverse capitole. Prima 
viziune de acest tip a fost înregistrată la începutul 
secolului XX; femeia care a avut-o se numea Gwendolyn 
Maddox, şi totul s-a petrecut în grădina din spatele casei 
ei. Ea a insistat că femeia aflată alături de Isus era Maria 

Magdalena, în vreme ce preotul ei susţinea că de fapt 
fusese vorba despre Hristos şi Fecioara Maria. Cred că eşti 
mai bine văzut de Vatican dacă o vezi pe Fa. Dar buna 
noastră Gwen nu s-a lăsat convinsă: fusese vorba despre 
Maria Magdalena. A spus că nu-şi dă seama cum de ştie, 
dar ştie în mod cert. Şi Gwen a mai declarat că viziunea a 
vindecat-o definitiv de o artrită reumatoidă urâtă de tot. 
După acest moment, a ridicat un altar şi şi-a deschis 
grădina pentru accesul publicului. Chiar şi astăzi, oamenii 
din oraş se roagă Mariei Magdalena pentru însănătoşire. E 
de asemenea interesant că niciunul dintre urmaşii lui 
Gwen n-a suferit vreodată de artrită reumatoidă, cu toate 
că, din câte ştiu eu, afecțiunea este ereditară. Eu sunt în 
mod special recunoscătoare pentru acest lucru, la fel ca 
mama şi ca bunica mea. Sunt stră-strănepoata lui 
Gwendolyn. 

Maureen privi broşura din mâna ei; nu observase 
cuvintele scrise cu litere mici în partea de jos a copertei: 
„de Rachel Maddox Martel”. Rachel îi întinse cărticica. 

— Poftim, e un cadou. Cuprinde povestea lui Gwen şi 
câteva detalii despre viziunile ei. Cât despre cealaltă carte, 
continuă ea arătând spre volumul alb cu titlul 
MAGDALENA, este şi scrisă de un localnic din McLean. 
Autoarea a petrecut mult timp investigând apariţiile în 
zonă ale Mariei, dar s-a implicat din plin şi în alte 
cercetări. Cartea aceasta cuprinde tot ce se poate despre 
teoriile referitoare la Magdalena, şi după părerea mea 
unele sunt mult exagerate, chiar şi pentru gustul meu. Dar 
e o lectură fascinantă, şi nu vei găsi acest volum nicăieri 
altundeva, fiindcă nu a fost distribuit în librării. 

— Îl cumpăr, desigur, spuse Maureen puţin absentă, 
fiindcă gândurile îi zburau în diverse direcţii deodată. De 
ce crezi că viziunile au avut loc în McLean? Adică, din 
atâtea locuri în America, de ce Magdalena a ales să apară 
tocmai aici? 

Rachel zâmbi şi ridică uşor din umeri. 

— Nu ştiu. Poate că apare şi în alte locuri din America, 
dar cei de acolo nu vorbesc despre asta. Sau poate oraşul 


nostru are ceva special. Un singur lucru ştiu: toţi cei 
interesaţi de viaţa Mariei Magdalena ajung, mai devreme 
sau mai târziu, în McLean. Nici nu pot să-ţi spun câţi 
oameni vin în librăria mea căutând anumite cărţi despre 
ea. Şi, la fel ca tine, nu ştiu nimic despre apariţiile ei aici. 
Nu poate fi o simplă coincidenţă, nu crezi? Eu cred că 
Maria îi atrage pe adepţii ei la noi, în McLean. 

Maureen se gândi o clipă înainte de a răspunde. 

— Ştii, începu ea ezitând, căutându-şi cuvintele, când 
mi-am făcut aranjamentele pentru drum, aveam de gând să 
stau în D.C. Am acolo o bună prietenă, şi mi-ar fi fost uşor 
să fac un drum cu maşina în McLean pentru şedinţa de 
autografe. Ar fi fost şi mai comod în ceea ce priveşte 
zborul, dar în ultima clipă am hotărât să vin aici. 

Rachel zâmbi larg auzind cuvintele ei. 

— Înţeleg. Maria este cea care te-a adus aici. Promite-mi 
că, dacă o vei vedea cât timp vei sta în McLean, nu vei uita 
să-mi telefonezi şi să-mi spui şi mie. 

— Tu ai văzut-o vreodată? 

Rachel bătu uşor cu unghia în coperta rozalie a broşurii. 

— Da, şi aşa se explică modul în care viziunile au fost 
transmise din generaţie în generaţie în familia mea, 
răspunse ea pe un ton surprinzător de lejer. Prima dată s-a 
întâmplat când eram foarte mică. Aveam patru sau cinci 
ani, cred. Eram în grădina bunicii, la altar. Atunci, când 
am văzut-o prima oară, Maria era singură. A doua viziune 
am avut-o pe când eram adolescentă. A fost una „la 
marginea drumului”, cum spunem noi aici, iar Maria era 
împreună cu Isus. Mi s-a părut tare straniu; eram într-o 
maşină plină de fete şi ne întorceam de la un meci de 
fotbal al şcolii. Era o seară de vineri. Conducea sora mea 
mai mare, şi, când am trecut de o curbă în şosea, am văzut 
un bărbat şi o femeie venind spre noi. Judy a încetinit, 
crezând că oamenii aveau nevoie de ajutor. Atunci ne-am 
dat seama ce e. Stăteau acolo pur şi simplu, încremeniţi în 
timp, cu o aură în jurul lor. Tulburată, Judy a început să 
plângă. Fata care stătea lângă ea, pe scaunul din faţă, a 
început să întrebe ce s-a întâmplat şi de ce ne-am oprit. 

Aşa mi-am dat seama că fetele celelalte nu-i vedeau; numai 
eu şi sora mea îi puteam zări. M-am întrebat mult timp 
dacă genetica are ceva de-a face cu viziunile. În familia 
mea au fost atât de multe, şi am avut dovezi clare că noi 
puteam vedea lucruri care altora le erau invizibile. Nici 
acum nu ştiu răspunsul la această întrebare. Desigur, 
există oameni aici, în McLean, care au avut şi ei viziuni, 
fără a fi înrudiţi cu mine. 

— Toate apariţiile au fost văzute de femei? 

— Oh, da, de partea asta uitasem să-ţi spun. Din câte 
ştiu eu, atunci când Maria e singură, e văzută de o femeie; 
când e împreună cu Isus, o pot vedea persoane de ambele 
sexe. Şi totuşi, foarte rar se întâmplă ca apariţiile ei să fie 
văzute de bărbaţi. Sau poate că nu se întâmplă chiar atât 
de rar, dar mă gândesc că bărbaţii ezită să vorbească în 
public despre aceste lucruri. 

— Înţeleg, încuviinţă Maureen. Rachel, cât de clar ai 
văzut-o? Adică, i-ai putea descrie chipul în amănunt? 

Rachel continua să zâmbească în modul acela încrezător 
şi fericit, care ei i se părea neobişnuit de liniştitor. Faptul 
că vorbea astfel cu cineva despre acele viziuni, ca şi cum 
ar fi fost cel mai firesc lucru din lume, îi dădea un 
surprinzător sentiment de siguranţă. La urma urmei, dacă 
ea însăşi era dusă cu pluta, uite că se afla într-o companie 
plăcută! 

— Pot face mai mult decât să ţi-l descriu, răspunse 
Rachel. Vino aici! 

Luând-o de braţ, o conduse în partea din spate a 
magazinului şi-i arătă spre peretele din spatele casei de 
marcat. Dar Maureen zărise deja portretul. Era o pictură 
în ulei, reprezentând o femeie cu păr arămiu, minunat de 
frumoasă şi cu cei mai extraordinari ochi de culoarea 
alunei. 

Rachel îi urmărea atentă reacţiile, aşteptând să 
vorbească. Dar aştepta degeaba. Maureen rămăsese fără 
cuvinte. 

— Înţeleg că voi două deja v-aţi întâlnit, spuse ea în cele 
din urmă. 


— 55 — 


Oricât de împietrită rămăsese Maureen în faţa tabloului, 
ceea ce urmă o ului şi mai tare. După momentul şocului 
iniţial, începu să tremure, şi curând izbucni în lacrimi. 

Rămase acolo plângând vreme de un minut sau două, 
zguduită la început de hohote, care se domoliră treptat. 
Simţea o tristeţe teribilă, o durere adâncă, chinuitoare, dar 
nici măcar nu era pe deplin sigură că tristeţea era a ei; mai 
degrabă parcă trăia suferinţa femeii din tablou. Dar apoi 
totul se schimbă; după izbucnirea iniţială, plânsul începu 
să fie mai degrabă o uşurare, şi Maureen se lăsă pradă 
lacrimilor. Pictura aceea era un fel de confirmare; femeia 
din visul ei devenise reală. 

Femeia din vis, care se întâmplă să fie Maria 


Magdalena. 


Amabilă, Rachel prepară un ceai de plante în cămăruţa 
din spate a librăriei şi o invită pe Maureen să stea puţin în 
micul depozit alăturat. Doi tineri în căutarea unor cărţi de 
astrologie intraseră în magazin, şi Rachel se duse să-i 
ajute. Maureen se aşeză la un mic birou, în spate, bând 
ceaiul de muşeţel şi sperând că afirmaţia de pe cutie - „are 
efect liniştitor” - nu era doar o reclamă gratuită. 

Când rezolvă problema cu tinerii clienţi, Rachel reveni la 
ea. 

— Te simţi bine acum? 

Maureen încuviinţă şi luă încă o gură de ceai. 

— Bine, mulţumesc. Rachel, îmi pare rău pentru 
izbucnirea de mai devreme, dar... Tu ai pictat tabloul? 

Ea înclină din cap. 

— Talentul artistic e o moştenire de familie. Bunica mea 
e sculptoriţă; a lucrat câteva versiuni în lut ale Mariei. 
Adesea m-am întrebat dacă acesta e oare motivul pentru 
care ea ne apare nouă, fiindcă avem abilitatea de a o 
exprima într-un fel sau altul. 

— Sau, poate, fiindcă artiştii au o mai mare deschidere 
spirituală. E chestia aceea cu emisfera dreaptă a 
creierului, nu-i aşa? 

— Posibil. Eu cred că e o combinaţie a celor două, cel 
puţin. Dar să-ţi spun altceva. Cred din toată inima că 
Maria vrea să fie auzită. Aparițiile ei în McLean au devenit 
mai dese în ultimii zece ani. Anul trecut aproape că mă 
bântuia continuu, şi am ştiu că trebuie s-o pictez pentru a- 
mi regăsi liniştea. Odată ce portretul a fost terminat şi pus 
la locul lui, pe perete, am izbutit şi eu să dorm din nou. De 
fapt, de atunci n-am mai văzut-o niciodată. 


În camera ei de hotel, mai târziu în seara aceea, 
Maureen rotea în mâini paharul cu vin roşu, privindu-l 
absentă. Îşi ridică apoi ochii spre televizor, deschis pe un 
canal oarecare, şi încercă din răsputeri să nu se lase 
impresionată de gazda ultraconservatoare a emisiunii. În 
ciuda  aparentei ei forţe morale, Maureen detesta 
confruntările. Chiar şi posibilitatea ca la emisiunea 
respectivă să se discute despre cartea ei i se părea 
dureroasă. Era ca şi cum s-ar fi uitat la un cutremurător 
accident de maşină - nu-şi putea desprinde privirile de 
ceea ce vedea, oricât de neplăcută ar fi fost imaginea. 

Moderatorul îşi prezentă stimatul oaspete, căruia îi şi 
adresă o întrebare: 

— Nu este acesta oare încă unul dintr-o lungă serie de 
atacuri la adresa Bisericii? 

Numele Magnus O'Connor, episcop, apăru sub figura 
preotului înfuriat, care răspunse cu un inconfundabil 
accent irlandez: 

— Desigur. De secole îndurăm jignirile unor indivizi 
corupți, care încearcă să terfelească, pentru propriul 
câştig, credinţa a milioane de oameni. Aceşti extremişti 
feminişti trebuie să accepte faptul că toţi apostolii 
recunoscuţi au fost bărbaţi. 

Maureen renunţă; nu avea puterea să asculte aşa ceva 

în seara asta; fusese o zi lungă şi încărcată emoţional. 
Apăsând o tastă pe telecomandă, închise gura clericului, 
dorindu-şi să fie la fel de uşor şi în viaţa reală. 

— Pupă-mă, Sfinţia Ta, mormăi ea şi se duse să se culce. 


O rază de lumină din exteriorul camerei de hotel se 
reflecta pe cele două obiecte care o ajutau să doarmă: un 
pahar pe jumătate plin cu vin roşu şi o cutie cu somnifere 
uşoare. Într-o scrumieră de cristal de lângă veioză se afla 
anticul inel de aramă din Ierusalim. 

Maureen se răsuci agitată în pat; tentativa ei de a-şi 
asigura un somn bun nu dăduse roade. Visul revenise, pe 
atât de persistent pe cât era de nedorit. 

Incepuse la fel ca de fiecare dată: agitația, sudoarea, 
mulţimea de oameni. Dar, când ajunse la partea în care o 
vedea pentru prima dată pe femeia cu părul lung, totul 
dispăru. Maureen fu absorbită într-un neant a cărui durată 
nu putea fi ştiută. 

Şi apoi visul se schimbă. 


Într-o zi frumoasă, pe ţărmul Mării Galileei, un 
băieţel alerga la câţiva paşi în faţa mamei lui. Nu 
avea ochii ei uimitori, de culoarea alunei, şi nici 
părul bogat, arămiu, al surorii lui. Avea o cu totul 
altă înfăţişare, întunecată şi intensă, surprinzător de 
mohorâtă pentru un copil atât de mic. Alergând de-a 
lungul țărmului, ridică o piatră interesantă, care îi 
atrăsese privirea, şi o ţinu în lumina soarelui. 

Mama îi strigă să nu se depărteze prea mult în 
apă. Astăzi nu purta vălul impus, iar părul ei lung, 
despletit, îi flutură în jurul feţei când se aplecă să ia 
mâna fetiţei - o perfectă copie în miniatură a ei 
înseşi. 

O voce de bărbat strigă un îndemn similar fetei, 

care se smulsese din strânsoarea mamei şi fugise 
spre fratele ei. Copilul îi aruncă o privire refractară, 
dar mama izbucni în râs şi, întorcând uşor capul, 
adresă un mic surâs cald bărbatului care mergea în 
spatele ei. Pentru această plimbare cu familia lui, îşi 
pusese un veşmânt nealbit, fără cingătoare - nu 
roba albă, imaculată, pe care o purta în public. Işi 
dădu la o parte din ochi şuviţele lungi de păr 
castaniu şi-i întoarse zâmbetul, cu o expresie de 
dragoste şi bucurie. 


Maureen se pomeni aruncată brusc înapoi, trează, de 
parcă ar fi fost azvârlită fizic din vis în camera ei de hotel. 
Tremura. Visele o tulburau de fiecare dată, dar acesta de 
acum fusese mult mai deconcertant, din cauza senzaţiei 
aceleia de zbor prin spaţiu şi timp. Respira gâfâit şi făcu 
un efort susţinut să-şi recapete stăpânirea de sine şi să se 
liniştească. 

Tocmai începea să-şi revină, când deveni conştientă de 
ceva care se mişca în celălalt capăt al camerei, în prag. 
Era sigură că auzise un foşnet, dar mai degrabă simţi 
decât zări silueta care apăru în cadrul uşii. Ceea ce văzu 
era de fapt imposibil de definit - o formă, o siluetă, o 
mişcare. Dar nu conta. Maureen ştia cine e, la fel de sigur 
cum ştia că nu mai visează. Era Fa. Şi era aici, în camera 
ei. 

Înghiţi cu greu. Gura îi era uscată din cauza şocului şi a 
spaimei. Ştia că silueta din prag nu făcea parte din lumea 
fizică, dar nu-şi dădea seama cu siguranţă dacă acest lucru 
era liniştitor sau nu. Işi adună întregul curaj şi izbuti să 
şoptească spre silueta din uşă: 

— Ce... Spune-mi cum te pot ajuta. Te rog! 

Ca răspuns, se auzi un foşnet uşor, ca un văl fluturând 
sau ca vântul în frunzele toamnei, şi apoi, nimic. Viziunea 
dispăru la fel de rapid cum apăruse. 

Maureen sări din pat şi aprinse lumina; ceasul digital 
arăta 4.10. În Los Angeles era cu trei ore mai devreme. 
„lartă-mă, părinte”, îşi spuse ea luând telefonul de pe 
noptieră şi formând numărul atât de repede cât îi 
permiseră degetele tremurânde. Avea nevoie de prietenul 
ei bun şi poate - poate - de un preot. 

Vocea insistentă a lui Peter, cu acel liniştitor accent 
irlandez al lui, o readuse cu picioarele pe pământ. 

— Este extrem de important să ţii evidenţa tuturor 
acestor... ei bine... viziuni. Sper că le notezi undeva. 

— Viziuni? Te rog să nu alarmezi tot Vaticanul din cauza 
mea, Pete! Mai bine mor decât să devin o bizarerie demnă 
de inchiziţia catolică. 

— Ei, Maureen, nu ţi-aş face niciodată aşa ceva. Dar 
dacă e vorba într-adevăr despre nişte viziuni? Nu poţi 
ignora pur şi simplu potenţiala importanţă a ceea ce ai 
văzut. 

— În primul rând, au fost numai două aşa-numite viziuni. 
Restul au fost vise. Foarte vii şi intense, dar vise, nimic 
altceva. Poate că de vină e nebunia mea genetică. Ştii 
doar, aşa e în familia noastră. La naiba, oftă ea audibil, 
chestia asta mă sperie! Iar tu ar trebui să mă ajuţi să mă 
liniştesc, îţi aminteşti? 

— Îmi pare rău. Ai dreptate, şi chiar vreau să te ajut. 
Dar promite-mi că notezi datele şi orele la care ai avut 
vizi... visele. Doar pentru ştiinţa noastră. Eşti istoric şi 
jurnalist deopotrivă, aşa că ar trebui să ştii că 
documentarea datelor de care dispui este esenţială. 

Maureen îşi permise un mic hohot de râs. 

— Oh, da, şi sigur avem de-a face cu date istorice! Apoi 
suspină şi adăugă: Bine, am s-o fac. Poate că într-o zi mă 
va ajuta să pricep ce înseamnă toate astea. Dar simt că se 
întâmplă atât de multe undeva mai în adânc, şi totul e 
absolut în afara posibilităţii mele de control. 


Trebuie să scriu acum despre Nataniel, căruia noi îi 
spunem Bartolomeu, căci am fost mişcată de loialitatea lui. 
Bartolomeu era abia un tinerel când ni s-a alăturat, în 
Galileea. Şi cu toate că a fost alungat din casa nobilului 
său tată, Tolma din Canae, când l-am întâlnit, ne-a fost 
limpede că nimic în el nu era incorigibil; neîndoielnic că un 
patriarh crud şi nechibzuit a judecat în mod greşit 
frumuseţea şi potențialul unui suflet atât de preţios, un fiu 
minunat. Isa a înţeles şi el acest lucru, imediat. 

Pentru a-l înțelege pe Bartolomeu, e de-ajuns să-l 
priveşti în ochi. În afara lui Isa şi a fiicei mele, n-am văzut 
la nimeni o asemenea bunătate şi puritate. Curăţia i se 
citea în ochi - un suflet pur şi neintinat. În ziua în cure a 
venit în casa meu din Magdala, băieţelul meu i s-a urcat în 
poală şi a rămas acolo toată seara. Copiii sunt cei mai 
corecti judecători, iar eu şi Isa am zâmbit unul către 
celălalt, peste masă, când l-am văzut pe micul loan în 
braţele noului său prieten. loan ne-a confirmat astfel ceea 
ce amândoi am ştiut de cum ne-am uitat la Bartolomeu: era 
o parte a familiei noastre şi aşa va fi mereu. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

Los Angeles 
aprilie 2005 


Maureen se simţea extenuată în vreme ce îşi conducea 
maşina spre valetul din parcarea elegantei clădiri de 
apartamente de pe Wilshire Boulevard. Il lăsă pe Andre să 
parcheze maşina în locul ei şi-l rugă să-i aducă geanta sus. 
Întârzierea zborului de la Dulles, combinată cu neputinţa 
ei de a dormi cu o noapte în urmă, îi lăsase nervii într-o 
stare delicată. 

Ultimul lucru pe care îl dorea sau de care avea nevoie 
era o surpriză, dar exact asta o aştepta când intră în hol. 

— Bună seara, domnişoară Paschal. Scuzaţi-mă! 

Laurence era recepţionerul clădirii. Mititel şi meticulos 
de felul lui, ieşi din spatele biroului, agitându-se, şi se 
apropie de ea. 

— Iertaţi-mă, dar a trebuit să intru în apartamentul 
dumneavoastră în această după-amiază. Pachetul era prea 
mare pentru a-l putea păstra aici, în hol. Ar trebui să ne 
anunţaţi dinainte atunci când aşteptaţi un colet de 
asemenea dimensiuni. 

— Pachet? Ce pachet? Nu aşteptam nimic. 

— Ei, în mod cert este pentru dumneavoastră. Probabil 
că aveţi un admirator foarte înfocat! 

Nedumerită, Maureen îi mulţumi omului şi luă 
ascensorul, urcând la etajul unsprezece. Când uşile se 
deschiseră, o izbi în plin parfumul greu al florilor. Mirosul 
deveni de zece ori mai puternic când intră în apartamentul 
ei, neputându-şi stăpâni un suspin de uimire. Camera de zi 
abia dacă se mai zărea printre atâtea flori. Sofisticate 
aranjamente florale erau pretutindeni, unele înalte, pe 
suporturi, altele în vaze de cristal aşezate pe masă. 

Toate era variaţiuni pe aceeaşi temă: trandafiri roşii, 

cale şi crini albi de Casablanca. Pe deplin înfloriţi, crinii 
emanau parfumul acela greu care o întâmpinase. 

Nu era nevoie să caute cartea de vizită. Era perfect 
vizibilă pe zidul îndepărtat al camerei de zi, într-un tablou 
uriaş ce înfăţişa o scenă clasică, pastorală. Trei păstori în 
veşminte lungi, cu cununi de laur pe cap, erau strânşi în 
jurul unui obiect mare ce părea o piatră funerară şi arătau 
spre o inscripţie de pe aceasta. Punctul focal al picturii era 
o femeie, o păstoriţă cu părul roşcat, după toate 
aparențele, cea care îi îndruma. 

Figura ei fusese astfel pictată încât s-o oglindească, 
inconfundabil, pe cea a lui Maureen. 


Les Bergers d'Arcadie. Peter citi înscrisul de pe plăcuţa 
metalică aflată la baza ramei, impresionat de copia 
excelentă aflată în camera de zi a lui Maureen. 

— De Nicolas Poussin, maestru francez al barocului. Am 
văzut originalul; este expus la Luvru. 

Uşurată că vărul ei venise atât de repede, Maureen îl 
ascultă în tăcere, în vreme ce el continuă: 

— Adică, în traducere, Păstorii din Arcadia. 

— Nu ştiu dacă ar trebui să fiu nemărginit flatată sau 
complet şocată. Spune-mi, te rog, că, în original, nu se 
pare că eu i-aş fi servit drept model păstoriţei. 

Peter izbucni uşor în râs. 

— Nu, nu! Asemănarea pare a fi contribuţia personală a 
celui care a realizat reproducerea ori a celui care a trimis- 
o. Dar cine €...? 

Maureen clătină din cap şi-i întinse un plic mare. 

— A fost trimis de cineva pe nume... Sinclair şi nu mai 
ştiu cum. N-am idee cine e. 

— Un fan? Un fanatic? Un ţicnit care a ieşit la lumină 
după ce ţi-a citit cartea? 

Maureen râse la rândul ei, un râs mai degrabă nervos. 

— Tot ce se poate. In ultimele luni am primit, prin 
intermediul editorului meu, câteva scrisori foarte bizare. 


— De la admiratori sau dimpotrivă? 

— Ambele. 

Peter scoase din plic o filă elegantă de pergament, 
acoperită cu un scris caligrafic. O floare de crin gravată, 
simbolul vechi de secole al monarhiei franceze, decora un 
colţ al filei. În partea de jos, numele autorului, Berenger 
Sinclair, era scris cu litere aurite. Peter îşi puse pe nas 
ochelarii şi citi cu glas tare: 


Draga mea domnişoară Paschal, 

Te rog să-mi ierţi acest deranj. 

Cred că am răspunsurile pe care le cauţi, iar 
dumneata deţii unele dintre cele pe care le aştept 
eu. Dacă ai curajul de aţi susţine convingerile şi de a 
lua parte la o uluitoare expediţie pentru dezvăluirea 
adevărului, sper că mi te vei alătura în Paris la 
solstițiul de vară. Magdalena însăşi solicită prezenţa 
dumitale. N-o dezamăgi. Poate că acest tablou îţi va 
incita subconştientul. Gândeşte-te la el ca la o hartă 
- o hartă către viitorul dumitale şi, poate, către 
trecut. Am încredere că vei onora măreţul nume 
Paschal, aşa cum a încercat să facă şi tatăl dumitale. 


Cu sinceritate, 
Berenger Sinclair 


— Măreţul nume Paschal? Tatăl tău? întrebă Peter. Ce 
crezi că vrea să spună? 

— N-am idee. 

Maureen încerca să înţeleagă despre ce era vorba. 
Referirea la tatăl ei o tulburase, dar nu voia ca Peter să-şi 
dea seama de asta, aşa că răspunse pe un ton lejer: 

— Ştii cum e familia tatălui meu - de prin pădurile şi 
mlaştinile Louisianei. Nu-i nimic măreț la ea doar dacă nu 
cumva socoteşti sminteala drept măreție. 

Peter rămase tăcut, aşteptând ca ea să continue. 
Maureen vorbea rareori despre tatăl ei, şi acum era curios 
să vadă dacă va mai spune ceva. Se simţi însă uşor 

dezamăgit când ea se mărgini să ridice din umeri în semn 
că nu mai are nimic de zis. 

Maureen luă scrisoarea din mâna lui şi o citi din nou. 

— Ciudat! La ce răspunsuri crezi că se referă? În niciun 
caz nu are cum să ştie despre visele mele. Nimeni nu ştie, 
cu excepţia mea şi a ta. 

Peter privi în jur, la opulenta etalare a florilor şi la 
tabloul uriaş. 

— Indiferent cine e individul, tot scenariul ăsta îmi 
miroase a două lucruri: fanatism şi bani mulţi. Şi 
experienţa îmi spune că nu-i deloc o combinaţie bună. 

Ea îl asculta doar cu jumătate de ureche. 

— Uită-te la calitatea hârtiei. E extraordinară! Cât se 
poate de franţuzească. Şi desenul de pe margini... Ce să fie 
oare? Struguri? Modelul acela îi amintea de ceva, şi, în 
clipa următoare, adăugă: Mere albastre? 

Potrivindu-şi ochelarii la ochi, Peter privi în partea de 
jos a filei. 

— Mere albastre? Hmmm, s-ar putea să ai dreptate. 
Uită-te aici, pare a fi scrisă o adresă la baza paginii. Le 
Château des Pommes Bleues. 

— Franceza mea nu e perfectă, dar am impresia că asta 
înseamnă ceva cu mere albastre. 

Peter încuviinţă printr-o mişcare a capului. 

— Castelul - sau casa - Merelor Albastre. Chestia asta îţi 
spune ceva? 

Maureen dădu încet din cap, gândindu-se. 

— La naiba, e ceva, dar nu-mi pot aminti. Ştiu că în 
cercetările mele am dat de o referire la merele albastre. 
Cred că e un fel de cod. Are legătură cu nişte grupări 
religioase din Franţa, care o venerau pe Maria Magdalena. 

— Sunt cei care credeau că, după Răstignire, ea a fugit 
în Franţa? 

Maureen înclină din cap. 

— Biserica i-a persecutat,  considerându-i eretici, 
deoarece pretindeau că învăţăturile lor provin direct de la 
Isus. Au fost nevoiţi să se ascundă şi au format societăţi 
secrete, iar una dintre ele avea ca simbol merele albastre. 


— Bine, dar care să fie semnificaţia merelor albastre? 
— Nu-mi amintesc, răspunse ea. Dar cunosc pe cineva 
care ştie. 


Marina del Rey, California 
aprilie 2005 


Maureen străbătu cheiul din Marina del Rey. lahturi 
luxoase, jucării ale favorizaţilor sorții din Hollywood, 
străluceau în soarele californian. Un surfer într-un tricou 
pe care scria: „Doar o altă zi tâmpită în paradis” îi făcu 
semn de pe puntea unui mic vas. Era bronzat, iar părul i se 
decolorase de la razele fierbinţi ale soarelui. Maureen nu-l 
cunoştea, dar zâmbetul lui larg şi sticla de bere pe care o 
ținea în mână sugerau că tipul se află într-o dispoziţie 
foarte prietenoasă. Işi flutură şi ea mâna spre el, îşi 
continuă drumul spre un complex de restaurante şi 
buticuri turistice, apoi intră la El Burrito, un local mexican 
cu o curte interioară pe apă. 

— Reenie! Aici sunt! 

Maureen o auzi înainte de a o vedea, aşa cum se 
întâmpla de cele mai multe ori. Se întoarse în direcţia vocii 
şi o zări pe prietena ei bând o margarita cu mango la o 
masă afară. 

Tamara Wisdom era exact opusul ei. Cu un corp 
sculptural şi cu tenul măsliniu, emana o frumuseţe exotică. 
Avea părul negru şi drept, lung până la talie, şi îl 
împestriţa cu diverse culori intense, în funcţie de dispoziţia 
de moment. Astăzi în el luceau nuanţe violete. În nas purta 
un diamant surprinzător de mare - cadou din partea unui 
fost prieten, renumit regizor de film. La urechi purta mai 
mulţi cercei, iar peste bluza de dantelă neagră avea câteva 
amulete cu modele ezoterice. Deşi se apropia de patruzeci 
de ani, părea mai tânără cu un deceniu. 

Tammy era stridentă, ostentativă şi dogmatică, pe când 
Maureen era conservatoare, discretă şi precaută. Deşi atât 
de deosebite în muncă şi în viaţă în general, izbutiseră să 
găsească un domeniu care să le apropie, şi deveniseră în 


scurt timp prietene bune. 

— Îţi mulţumesc că ţi-ai făcut timp pentru mine atât de 
repede, Tammy. 

Maureen se aşeză la masă şi comandă un ceai cu gheaţă. 
Tammy îşi dădu ochii peste cap, dar era prea incitată de 
motivul întâlnirii pentru a se mai sinchisi de alegerea atât 
de conservatoare a prietenei sale în materie de băutură. 

— Glumeşti?! exclamă ea. Bérenger Sinclair umblă după 
tine, şi tu îţi închipui că eu aş putea sta răbdătoare fără să 
aflu toate detaliile suculente? 

— Ei bine, la telefon te-ai arătat destul de sfielnică, aşa 
că ai face bine să-ţi revezi conduita. Nici nu pot să cred că- 
l cunoşti pe acest individ. 

— lar eu nu pot să cred că tu nu-l cunoşti. Pentru 
numele lui Dumnezeu, cum ai publicat o carte în care 
vorbeşti despre Maria Magdalena fără să fi fost să te 
documentezi în Franţa? Şi mai spui că eşti ziaristă! 

— Sunt, într-adevăr, ziaristă, şi exact de asta nu m-am 
dus în Franţa. Nu mă interesează toate chestiile acelea cu 
societăţile secrete. Asta-i departamentul tău, nu al meu. Eu 
am preferat să plec în Israel, pentru cercetări serioase 
privind evenimentele din secolul întâi. 

Polemica era o caracteristică a prieteniei lor. Maureen o 
cunoscuse pe Tammy în cursul cercetărilor ei; o prietenă 
comună i-o prezentase atunci când aflase că se documenta 
cu privire la viaţa Mariei Magdalena. Tammy publicase 
câteva cărţi pe tema societăţilor secrete şi a alchimiei, iar 
un documentar pe care îl realizase despre tradiţiile 
spirituale secrete referitoare la venerarea Mariei 
Magdalena primise aprecieri deosebite. Maureen fusese 
uimită să afle ce legături strânse erau între pasionaţii 
domeniului ezoteric, căci se părea că Tammy îi cunoaşte 
pe toţi. Şi, cu toate că îşi dăduse seama rapid că modul de 
lucru al prietenei ei era mult diferit de ceea ce căuta ea 
din punctul de vedere al surselor de informare, nu putuse 
să nu aprecieze mintea ascuţită aflată dincolo de machiajul 
strident - substanţa de sub faţada exotică. Şi îi admira 
curajul sec şi sinceritatea brutală, chiar şi atunci când 

ţinta lor era chiar ea însăşi. 

Tammy scotoci în geanta ei de un portocaliu fluorescent 
şi scoase un plic elegant, pe care i-l flutură aţâţător pe sub 
nas, înainte de a-l împinge pe masă, spre ea. 

— Uite, am vrut să ţi-l arăt eu însămi. 

Maureen ridică o sprânceană când văzu pe plic deja 
familiara floare de crin în combinaţie cu ciudatul model al 
merelor albastre. Scoase cartonaşul imprimat din interior 
şi începu să citească. 

— E o invitaţie la ultraexclusivistul bal costumat, 
organizat anual de Sinclair. Se pare că, în sfârşit, am dat 
lovitura. Ţi-a trimis şi ţie una? 

Maureen clătină din cap. 

— Nu. Doar mesajul acela bizar în care îmi propunea să 
ne întâlnim la solstițiul de vară. Cum de ai primit invitaţia 
asta? 

— L-am cunoscut în timpul cercetărilor mele în Franţa, 
replică Tammy apăsat. Eu l-am rugat să mă finanţeze 
pentru a-mi putea termina noul documentar, iar el vrea să 
realizeze unul propriu, aşa că negociem. Ştii tu, o mână 
spală pe alta. 

— Lucrezi la un nou film? De ce nu mi-ai spus? 

— Păi, în ultima vreme nu prea ai fost prin apropiere, 
nu-i aşa? N 

Maureen îşi plecă privirea. Işi neglijase rău prietenii în 
ultimele luni de muncă îndârjită. 

— Îmi pare rău. Şi încetează să mai pari atât de teribil 
de mulţumită de tine însăţi! Mai e ceva ce nu mi-ai spus? 
Ştiai despre chestia asta cu Sinclair? Că mă urmăreşte? 

— Nu, nu. Deloc. L-am întâlnit numai o dată, dar, la 
naiba, mi-aş dori să-i vină cheful să mă urmărească pe 
mine! Are o avere de un miliard - cu M mare - şi e arătos 
de pică. Ştii, Rennie, chestia asta poate fi grozavă pentru 
tine. Pentru Dumnezeu, lasă-ţi părul despletit şi pleacă şi 
tu într-o mare aventură! Când ai fost ultima dată la o 
întâlnire cu un tip? 

— Nu despre asta e vorba acum. 

— Ba poate că e. 

Maureen dădu din mână, încercând să-şi înăbuşe 
exasperarea. 

— N-am timp acum de relaţii. Şi nici n-am avut impresia 
să mă fi invitat cineva undeva. 

— Cu atât mai rău. Nu există alt loc mai romantic în 
întreaga lume. 

— Deci de asta ai petrecut tu atâta timp în Franţa în 
ultima vreme! 

Tammy izbucni în râs. 

— Ba nu, ba nu! Doar că Franţa e punctul focal al 
ezoterismului occidental şi un veritabil creuzet al ereziilor. 
Aş putea scrie o sută de cărţi pe tema asta sau aş putea 
face tot atâtea filme, şi abia dacă aş pătrunde o idee în 
adâncul subiectului. 

Lui Maureen îi era tot mai greu să se concentreze. 

— Ce crezi că vrea Sinclair de la mine? 

— Cine ştie?! Are reputaţia unui tip excentric şi 
scandalos. Are prea mult timp la dispoziţie şi prea mulţi 
bani pe mână. Cred că i-a atras atenţia ceva din cartea ta 
şi vrea să te adauge la colecţia lui. Dar n-am idee despre 
ce e vorba. Ce faci tu nu-i chiar pe gustul lui. 

— Adică? întrebă Maureen oarecum defensiv. De ce nu e 
pe gustul lui? 

— Fiindcă e prea convenţional şi prea academic. Haide, 
Maureen! Când ai scris capitolul acela despre Maria 
Magdalena, ai fost atât de precaută, atât de conservatoare! 
E posibil ca Maria Magdalena să fi avut o relaţie cu Isus, 
dar nu există dovezi, bla, bla, bla... Scârţ! Ai mizat prea 
mult pe certitudine şi siguranţă. Şi, pe cuvântul meu, nu-i 
nimic sigur în ceea ce crede Sinclair. De aceea îmi şi place 
tipul. 

— Tu, replică Maureen puţin mai dur decât ar fi vrut, tu 
obişnuieşti să interpretezi istoria în funcţie de convingerile 
tale personale. Eu, nu. 

Cuvintele prietenei ei îi atingeau azi o coardă sensibilă, 
dar, în stilul ei obişnuit, Tammy continuă pe acelaşi ton: 

— Dar convingerile tale care sunt? Am impresia că nici 
tu nu ştii. Uite ce-i, suntem prietene bune şi nu vreau să 

fiu lipsită de respect, aşa că nu te înfuria. Dar ştii la fel de 
bine ca mine că există dovezi care atestă că Maria 
Magdalena a avut o relaţie cu Isus şi copii cu el. De cete 
sperie atât de tare posibilitatea asta? Nici măcar nu eşti 
religioasă. N-ar trebui să te simţi ameninţată. 

— Nu mă simt ameninţată. Dar n-am vrut să apuc pe 
calea asta; mi-a fost teamă că-mi va compromite întreaga 
activitate. E clar că noi două nu avem aceleaşi standarde 
în privinţa „dovezilor”. Mi-am petrecut cea mai mare parte 
din anii maturității documentându-mă pentru cartea asta şi 
nu mi-a surâs ideea să risc totul pe baza unei teorii 
şubrede şi neverificate, în care nu m-am implicat câtuşi de 
puţin. 

— Teoria asta şubredă este despre comuniunea divină - 
ideea că relaţia sacră dintre doi oameni care se respectă şi 
se iubesc este cea mai desăvârşită expresie a lui 
Dumnezeu pe Pământ. Poate că ar trebui să te gândeşti să 
te implici şi tu în ea. 

Maureen o întrerupse, schimbând brusc subiectul: 

— Ai promis să-mi spui ce ştii despre merele albastre. 

— Păi, dacă-mi ierţi teoriile şubrede şi neverificate... 

— Ilartă-mă, interveni ea cu o expresie atât de ruşinată, 
încât Tammy izbucni în râs. 

— Las-o-ncolo! Mi s-au spus cuvinte şi mai grele. Bine, 
uite ce ştiu eu despre merele albastre. Sunt simbolul 
stirpei - da, acea stirpe, despre care tu şi amicii tăi 
universitari pretindeţi că nu există. Stirpea lui Isus şi a 
Mariei Magdalena, reprezentată de urmaşii lor. Diverse 
societăţi secrete au folosit simboluri diferite pentru a se 
referi la ea. 

— Dar de ce merele albastre? 

— Au existat unele controverse pe tema asta, dar în 
general se crede că este o aluzie la struguri. Regiunile 
vinicole din sudul Franţei sunt recunoscute pentru 
strugurii lor cu bobul mare, care ar putea fi reprezentaţi 
sub forma unor mere albastre. Urmăreşte-mi analogia: 
copiii lui Isus sunt fructele viței, adică strugurii, adică 
merele albastre. 

— Deci Sinclair este implicat într-una dintre aceste 
societăţi secrete? 

— Sinclair este el însuşi o societate secretă, râse 
Tammy. Nimic nu se întâmplă fără cunoştinţa sau acceptul 
lui. În plus, a finanţat o sumedenie de cercetări. Inclusiv pe 
ale mele, adăugă ea, ridicând paharul într-o imitație de 
toast în cinstea generozităţii francezului. 

Maureen luă o înghiţitură de ceai şi studie plicul din 
mâna ei. 

— Dar nu crezi că Sinclair e periculos? 

— Oh, Doamne, nu! E prea cunoscut pentru aşa ceva, 
deşi în mod cert are şi banii, şi influenţa de care ar avea 
nevoie pentru a-şi ascunde cadavrele. Hei, a fost o glumă, 
nu te îngălbeni la faţă! Şi probabil că este cel mai de 
seamă expert în problema Mariei Magdalena, la nivel 
mondial. Ar putea fi o cunoştinţă foarte interesantă pentru 
tine, dacă ai fi dispusă să dai şi tu dovadă de puţin mai 
multă deschidere. 

— Deci să înţeleg că te duci la petrecerea aceea a lui. 

— Eşti într-o ureche? Sigur că mă duc! Deja mi-am luat 
biletul de avion. Petrecerea e pe douăzeci şi patru iunie, 
deci la trei zile după solstițiul de vară. Hmmm... 

— Ce? 

— Tipul are ceva de gând, dar nu ştiu ce. Vrea să fii la 
Paris pe douăzeci şi unu iunie, iar petrecerea lui e pe 
douăzeci şi patru - miezul verii după calendarul antic, dar 
şi ziua Sfântului loan Botezătorul. Totul devine foarte 
interesant. Nu cred nicio clipă că datele astea două sunt 
doar o coincidenţă. Unde vrea să te întâlneşti cu el? 

Maureen scoase din geantă scrisoarea şi o hartă a 
Franţei inclusă în plic şi i le întinse. 

— Uită-te, o îndemnă ea. E o linie roşie trasată din Paris 
până în sudul Franţei. 

— Ăsta-i meridianul Parisului, draga mea. Trece chiar 
prin inima teritoriului Mariei Magdalena - şi a domeniului 
Sinclair, dacă tot veni vorba. 

Apoi Tammy întoarse harta invers; pe dos era desenată o 
alta, a Parisului. Urmări străduţele cu o unghie vopsită în 

purpuriu, izbucnind în râs când văzu clădirea de pe malul 
stâng al Senei, încercuită cu roşu. 

— Oh, Doamne! Ce ţi-ai pus în gând, Sinclair? Biserica 
Saint-Sulpice... Aici ţi-a cerut să-l întâlneşti? 

Maureen încuviinţă. 

— O ştii? 

— Fireşte! O biserică uriaşă, a doua ca mărime din 
Paris, după Notre-Dame, numită uneori şi Catedrala de pe 
Malul Stâng. Este de cel puţin o mie şase sute de ani un 
centru de activitate a societăţilor secrete. Dacă aş fi ştiut 
asta din timp, mi-aş fi programat zborul la Paris cu câteva 
zile mai devreme. Aş da orice ca să pot vedea şi eu cumva 
întâlnirea asta a ta cu naşul. 

— Încă n-am spus că mă duc. Totul mi se pare o 
adevărată nebunie. Nu am niciun fel de date de contact în 
ceea ce-l priveşte - număr de telefon, adresă de e-mail, 
nimic. Nici măcar nu m-a rugat să-i confirm participarea. 
Am impresia că pur şi simplu e sigur că voi fi acolo. 

— E un tip obişnuit să obţină tot ce îşi doreşte. Şi, 
pentru un motiv pe care nu-l pricep, acum te vrea pe tine. 
Dar dacă vei intra în relaţii cu oamenii ăştia, va trebui să 
renunţi la regulile valabile în societatea obişnuită. Nu sunt 
indivizi periculoşi, dar pot fi cu adevărat excentrici. 
Enigmele sunt esenţa jocului lor, şi va trebui să rezolvi 
câteva pentru a dovedi că eşti demnă de nucleul lor de 
iniţiaţi. 

— Nu sunt sigură că vreau să fiu demnă de nucleul lor 
de iniţiaţi. 

Tammy sorbi şi restul de margarita din pahar. 

— E alegerea ta, drăguță! Eu, una, n-aş ignora pentru 
nimic în lume o asemenea invitaţie. Cred că asta e şansa 
vieţii tale. Du-te în calitate de ziarist, du-te să investighezi. 
Dar, nu uita, odată ce pătrunzi în misterul ăsta, e ca şi cum 
ai păşi prin oglindă şi ai cădea în gaura de iepure. Aşa că, 
fii atentă. Şi ţine cu dinţii de realitatea ta, micuța şi 
conservatoarea mea Alice! 

Discuţia cu Peter fusese mult mai înfierbântată decât 
anticipase Maureen. Bănuise că vărul ei nu va fi de acord 
cu decizia ei de a se întâlni cu Sinclair în Franţa, dar nimic 
nu o pregătise pentru vehementa cu care el îşi susţinuse 
punctul de vedere. 

— Tamara Wisdom e o ţicnită şi nu pot crede că te-ai 
lăsat convinsă să te amesteci în aşa ceva. Nu mi se pare că 
este cea mai potrivită avocată a acestui Sinclair. 

Discuţia se întinsese pe aproape întreaga durată a cinei; 
Peter îşi asumase rolul fratelui mai mare, protector şi 
îngrijorat pentru siguranţa ei, iar Maureen încercase să-l 
facă să înţeleagă de ce luase acea hotărâre. 

— Pete, ştii că niciodată nu mi-a plăcut să-mi asum 
riscuri. Îmi place ordinea şi controlul în viaţă şi aş minţi 
dacă ţi-aş spune că nu sunt îngrozită. 

— Şi atunci, de ce o faci? 

— Fiindcă visele acelea şi coincidenţele mă îngrozesc şi 
mai mult. Nu am niciun control asupra lor şi e tot mai rău, 
pe măsură ce devin mai dese şi mai intense. Cred că 
trebuie să pornesc pe drumul acesta şi să văd unde mă va 
duce. Poate că Sinclair are răspunsurile pe care le tot caut, 
aşa cum susţine. Dacă este într-adevăr cel mai mare expert 
în problema Mariei Magdalena, poate că va izbuti să 
înţeleagă ceva din toate astea. Şi nu există decât o singură 
modalitate de a afla, nu-i aşa? 

La finele discuţiei, Peter îşi dădu acordul, cu o condiţie. 

— Vin cu tine, declară el. 

Şi cu asta conversaţia se încheie. 


În dimineaţa următoarei zile de sâmbătă, în vreme ce 
ieşea din clădirea agenţiei de turism Westwood, Maureen 
apăsă tasta de apelare rapidă a numărului de telefon al lui 
Peter. Încă nu-i spusese totul vărului ei. Uneori o trata de 
parcă ar mai fi fost încă un copil, iar el - protectorul ei. 

Deşi îi aprecia grija, era o femeie în toată firea şi trebuia 
să ia singură anumite decizii importante, la acest punct de 
răscruce din viaţa ei. Acum, cu hotărârea deja adoptată şi 
cu biletele de avion în mână, venise vremea să-i spună şi 
lui. 

— Bună! Am stabilit totul şi am luat biletele. Uite ce-i, 
am decis în ultimul moment să mă duc până la New 
Orleans înainte de a pleca împreună spre Franţa. 

Peter rămase tăcut o clipă, surprins. 

— La New Orleans? Bine. Atunci, plecăm la Paris de 
acolo? 

Acum urma partea cea mai grea. 

— Nu. La New Orleans mă duc singură. Apoi se grăbi să 
continue înainte ca el să aibă timp să riposteze: Trebuie să 
fac singură chestia asta, Pete. Ne întâlnim a doua zi la 
Aeroportul JFK şi plecăm la Paris împreună de acolo. 

După o foarte scurtă pauză, Peter acceptă simplu: 

— OK. 

— Uite, adăugă ea simțindu-se vinovată pentru mica 
înşelătorie, sunt la Westwood, tocmai am ieşit din agenţia 
de turism. Ne putem întâlni la masa de prânz? Tu alegi 
unde. Eu fac cinste. 

— Nu pot. Am nişte seminarii de pregătire pentru 
examenele finale de la Loyola. 

— Haide, nu găseşti tu pe cineva care să predea câteva 
ore de latină? 

— De latină da, însă sunt singurul profesor de greacă 
aici, aşa că nu pot pleca azi. 

— Bine. Poate că într-o zi îmi vei spune şi mie de ce 
adolescenţii din secolului douăzeci şi unu trebuie să înveţe 
nişte limbi moarte. 

Peter ştia că verişoara lui glumeşte; nutrea un respect 
uriaş pentru educaţia şi pentru aptitudinile lui lingvistice. 

— Din acelaşi motiv pentru care a trebuit să le învăţ şi 
eu, şi bunicul meu. Şi mi se pare că ne-au fost utile, nu-i 
aşa? 

Maureen nu-l putea contrazice în privinţa asta, nici 
măcar în glumă. Bunicul lui Peter, reputatul dr. Cormac 

Healy, făcuse parte în Ierusalim din comitetul care 
studiase şi tradusese unele dintre extraordinarele texte 
descoperite la Nag Hammadi. Pasiunea lui Peter pentru 
manuscrisele străvechi se născuse în adolescenţă, când 
petrecuse o vară în Israel împreună cu bunicul lui. 
Participase atunci la săpăturile de la Scriptoriul din 
Qumran, unde fuseseră scrise Manuscrisele de la Marea 
Moartă. Ani de zile păstrase apoi, într-o vitrină lângă 
biroul lui, un fragment de cărămidă din zidul Scriptoriului. 
Dar când verişoara lui îşi dezvăluise adevărata pasiune şi 
menire pentru activitatea ei de scriitor, Peter i-l dăruise, 
ca sursă de inspiraţie. Maureen îl purta la gât, într-o 
punguţă de piele, ori de câte ori se aşeza la birou să scrie. 

În timpul acelei veri petrecute în Israel îşi găsise el 
chemarea, atât ca profesor, cât şi ca preot. Vizitase 
locurile sacre ale creştinismului împreună cu un grup de 
iezuiţi, iar experienţa avusese un impact profund asupra 
idealistului irlandez. Ordinul iezuit se dovedise perfect 
pentru cele două pasiuni ale sale: religia şi cunoaşterea 
academică. 

Maureen îşi spuse că se va întâlni cu el spre sfârşitul 
săptămânii. Când închise telefonul mobil, îşi dădu seama 
că se simţea mai uşurată decât fusese vreodată în ultimele 
lumi. 

Nu la fel stăteau lucrurile şi pentru părintele Peter 


Healy. 

Coasta vestică a Statelor Unite are o bogată moştenire 
de clădiri istorice în cadrul misiunilor californiene. 
Fondate de călugărul franciscan Junipero Serra în secolul 
al XVIII-lea, aceste vestigii ale arhitecturii spaniole sunt 
binecuvântate de obicei cu splendide grădini sau sunt 
situate într-un peisaj natural deosebit. 

Peter avea o puternică afinitate pentru ordinul 
franciscan şi, de când venise aici, îşi stabilise ca ţel 
personal să viziteze toate misiunile din California. Acestea 

îmbinau istoria cu credinţa religioasă - o combinaţie ce 
stârnea ecouri puternice în sufletul lui. Când avea nevoie 
de timp şi spaţiu pentru a gândi, se retrăgea adesea la una 
dintre misiunile uşor accesibile din sudul Californiei. 
Fiecare avea farmecul său propriu şi constituia o oază de 
linişte, un bine-venit respiro departe de viaţa sa agitată din 
Los Angeles. 

Astăzi alesese misiunea San Fernando fiindcă era situată 
aproape de locuinţa unui prieten bun, părintele Brian 
Rourke, conducătorul ordinului iezuit din regiunea 
suburbană San Fernando Valley. Trecutul lor comun data 
din primii ani de seminar, când Brian, mai vârstnic, îi 
fusese un fel de mentor. Acum Peter avea nevoie de un 
prieten devotat; era în căutarea unui refugiu chiar şi din 
calea Bisericii pe care o iubea şi căreia i se supunea. 
Părintele Brian acceptase să-l primească aşa, aproape pe 
neaşteptate, sesizând umbra de panică din glasul lui. 

— Verişoara ta este catolică practicantă? 

Cei doi se plimbau agale pe aleile din grădina misiunii. 
Soarele după-amiezii strălucea deasupra văii, şi Peter îşi 
şterse un strop de sudoare cu dosul palmei. 

— Nu chiar. Dar în copilărie era foarte credincioasă. 
Amândoi eram. 

Părintele Rourke înclină din cap. 

— S-a întâmplat ceva care a îndepărtat-o de Biserică? 

Peter ezită o clipă. 

— Probleme de familie. Aş prefera să nu vorbesc despre 
asta. 

Simţea deja că o trădase povestind, fără voia ei, despre 
viziunile care o tulburau. lar acum nu voia să dezvăluie 
toate secretele familiei lor. Cel puţin, nu deocamdată. Insă 
nu ştia ce anume să facă mai departe şi avea nevoie de 
sfatul înţelept al cuiva de încredere din ierarhia Bisericii. 

Părintele Rourke  încuviinţă, în semn că înţelegea 
problemele de confidenţialitate. 

— Rareori se întâmplă ca aceste lucruri să se 
dovedească într-adevăr viziuni divine. Uneori sunt doar 
nişte vise, alteori, iluzii izvorâte din copilărie. Probabil că 

nu-i nimic îngrijorător. O vei însoţi în Franţa? 

— Da. Am fost întotdeauna îndrumătorul ei spiritual, şi 
probabil că sunt singura persoană în care are cu adevărat 
încredere. i 

— Foarte bine, foarte bine. Înseamnă că o poţi ţine sub 
supraveghere. Te rog să mă suni imediat dacă ai impresia 
că începe, într-un fel sau altul, să-şi facă rău sieşi. Te vom 
ajuta. 

— Sunt sigur că nu se va ajunge la aşa ceva, zâmbi Peter 
şi-i mulţumi prietenului său. 

Discuţia se axă apoi pe tema căldurii toride din 
California, în comparaţie cu verile blânde din Irlanda lor 
natală. Vorbiră în continuare despre vechii prieteni 
comuni, despre fostul lor profesor şi conaţional, care 
ajunsese între timp episcop undeva în sud. La plecare, 
Peter îşi asigură prietenul că se simţea deja mai bine după 
discuţia lor. 

Dar minţea. 


Părintele Brian Rourke se întoarse la biroul său cu inima 
grea şi cu conştiinţa încărcată. Rămase multă vreme 
nemișcat, privind crucifixul prins în perete. Cu un oftat de 
resemnare, se întoarse spre telefon şi formă codul statului 
Louisiana. Ştia numărul pe dinafară. 


New Orleans 
iunie 2005 


Maureen conducea maşina închiriată pe străzile de la 
periferie, cu o hartă a oraşului întinsă pe scaunul de 
alături. Încetini şi trase pe dreapta, privind încă o dată 
harta pentru a se asigura că ajunsese unde trebuia. 
Mulțumită, porni din nou. Când luă următoarea curbă, zări 
deja mormintele şi monumentele funerare aidoma unor 
sarcofage pentru care cimitirele din New Orleans erau 
renumite. Opri în parcare şi se aplecă spre bancheta din 


spate pentru a-şi lua geanta şi buchetul de flori pe care îl 
cumpărase de la un vânzător ambulant. Cobori din maşină, 
călcând cu grijă pentru a evita bălțile rămase în urma unei 
furtuni de primăvară târzie, şi privi în jur, la mormintele 
îngrijite. Pietre funerare şi jerbe de flori se întindeau cât 
vedeai cu ochii. Trăgând adânc aer în piept, Maureen se 
îndreptă spre porţile cimitirului, cu buchetul în mână. Se 
opri la intrarea principală şi privi înăuntru, dar se întoarse 
brusc la stânga, fără a intra. 

Mergând de-a lungul gardului, ajunse la un alt grup de 
parcele funerare. Peste morminte crescuseră muşchi şi 
buruieni, într-o dezordine jalnică. Aici erau înmormântați 
rebelii şi nonconformiştii. Înaintă printre ele încet, cu grijă 
şi cu pioşenie. Îşi stăpâni lacrimile în vreme ce trecea pe 
lângă mormintele celor care fuseseră uitaţi şi părăsiţi 
chiar şi în moarte. Data viitoare va aduce mai multe flori, 
pentru toţi. 

Ingenunchind, împinse într-o parte buruienile care 
acopereau o piatră funerară roasă de vreme. Pe ea se mai 
citea încă numele „Edouard Paul Paschal”. Cu mâinile 
goale, începu să sape cu furie în încrengătura vegetală. 
Resturi zburau în jurul ei pe măsură ce curăța locul, fără 
să ţină seama de noroiul şi de praful care i se strânsese 
sub unghii şi îi mânjea hainele. Netezi apoi pământul cu 
degetele şi frecă piatra, pentru a scoate la lumină numele 
gravat. 

După ce curăţă mormântul pe cât de bine posibil, aşeză 
deasupra florile aduse. Scoase din geantă fotografia 
înrămată şi o privi pentru o clipă, cu ochii înlăcrimaţi. În 
poză, Maureen, nu mai mare de cinci sau şase ani, şedea 
pe genunchii unui bărbat care îi citea dintr-o carte de 
poveşti. Ignorând obiectivul aparatului foto, cei doi îşi 
zâmbeau fericiţi. 

— Bună, tăticule, şopti ea către fotografie, înainte de a o 
aşeza pe piatra funerară. 

Timp de câteva clipe, cu ochii închişi, rămase nemişcată, 
încercând să-şi amintească figura tatălui ei. În afara 
acestei fotografii, avusese prea puţine lucruri care să-l 

menţină în amintirea ei. După moartea lui, mama ei 
interzisese în casă orice discuţie despre el sau despre rolul 
pe care îl deținuse în vieţile lor; pur şi simplu încetase să 
mai existe pentru ele, ca şi familia lui, de altfel. La foarte 
scurt timp după aceea, Maureen şi mama ei se mutaseră în 
Irlanda. Trecutul ei în Louisiana rămăsese prezent doar în 
amintirile vagi ale unui copil trist şi traumatizat. 

Ceva mai devreme în dimineaţa aceea, Maureen răsfoise 
cartea de telefon din New Orleans, căutând persoanele cu 
numele Paschal. Erau câteva, unele dintre ele putându-i fi 
cunoscute. Dar închisese cartea repede, fără a intenţiona 
vreun moment măcar să ia legătura cu potenţialele ei rude 
- nu după atâta timp şi, în niciun caz, nu acum. Fusese mai 
degrabă un fel de exerciţiu al memoriei. 

Mai atinse o dată fotografia, în semn de rămas-bun, şi îşi 
şterse lacrimile cu mâna murdară, lăsându-şi pe obraz o 
dâră neagră. Se ridică şi porni înapoi fără să se uite în 
urmă, ieşind pe poarta principală. Dincolo de gard, în 
cimitir, se înălța o capelă zugrăvită într-un alb imaculat, 
încununată de o cruce din alamă lustruită, care strălucea 
în soare. Maureen privi capela printre barele gardului, ca 
un proscris. Îşi umbri ochii, ferindu-i de lumina reflectată 
în crucea de metal, apoi se întoarse cu spatele şi plecă. 


Cetatea Vaticanului, Roma 
iunie 2005 


Cardinalul Tomas DeCaro se ridică de la birou şi privi pe 
fereastră, spre piaţă. Nu doar ochii lui îmbătrâniţi aveau 
nevoie să ia o pauză de la teancul de hârtii îngălbenite; 
mintea şi conştiinţa lui deopotrivă tânjeau să se 
odihnească şi să cugete la informaţiile pe care le primise în 
acea dimineaţă. Se apropia un cutremur, fără îndoială. 
Ceea ce nu ştia el sigur era câte distrugeri va face acest 
cataclism şi cine vor fi victimele sale. 

Deschise sertarul de sus al biroului şi privi obiectul care 
îi dădea putere în situaţii dificile, ca aceasta. Era un 
portret al binecuvântatului papă loan al XXIII-lea, 


yo 


deasupra căruia scria: „Vatican Secundum ”- „Vatican II”. 
Sub imaginea papei se afla un citat din cuvintele acestui 
lider vizionar, care riscase atât de mult pentru a-şi aduce 
iubita Biserică în lumea contemporană. Deşi ştia frazele pe 
de rost, lectura lor îi dădu noi puteri: „Nu, evanghelia nu s- 
a schimbat; doar noi am început s-o înţelegem mai bine. A 
venit momentul să recunoaştem semnele vremurilor, să nu 
ratăm prilejul şi să privim departe, înainte”. 

Afară, vara se apropia şi promitea o zi frumoasă în 
Roma. DeCaro decise să-şi ia liber câteva ore şi să facă o 
plimbare prin iubita sa Cetate Eternă. Simţea nevoia să 
meargă, să gândească şi, mai presus de toate, să se roage 
pentru îndrumare. Poate că spiritul bunului papă loan îl va 
ajuta să-şi găsească drumul în criza care se apropia. 

„.„„Bartolomeu a ajuns la noi prin Filip, un altul dintre noi 
care va fi greşit judecat - şi mărturisesc aici că eu am fost 
prima care a făcut-o. Era, de mult timp, ucenicul lui Ioan, 
al Botezătorului, şi aşa auzisem despre el. De aceea, mi-a 
trebuit un timp înainte de a învăța să mă încred în el. 

Filip era un om enigmatic - practic şi educat deopotrivă. 
Puteam vorbi cu el în limba eleniştilor, pe care o învățasem 
şi eu. Venea dintr-o familie de nobili, fiind născut în 
Betsaida, şi totuşi alesese să trăiască o viaţă de deplină 
simplitate, refuzându-şi ispitele traiului avut. Acest lucru îl 
deprinsese de la Ioan. Pe dinafară, Filip părea certăreț şi 
greu de suportat, dar în el însuşi erau doar lumină şi 
bunătate. 

Nimic în el nu putea face rău unei fiinţe vii. Cel mai 
sever era cu obişnuințele lui de a munca, şi refuza 
întotdeauna o hrană care ar fi provocat suferință vreunui 
animal. În vreme ce restul grupului nostru mânca peşte, 
Filip nici nu voia să audă de el. Nu putea suporta să se 
gândească la cârligul ce sfâşia gura peştelui sau la 
chinurile prin care acesta trecea în plasele pescarilor. De 
multe ori se certa din asta cu Petru şi cu Andrei. lar eu 
adesea m-am gândit la ideile lui. Poate că avea dreptate şi 
poate că hotărârea cu care îşi urma convingerile era doar 
unul dintre motivele pentru care il admiram. 

Uneori am impresia că Filip semăna cu animalele pe 
care le preţuia atât de mult, cele care se apără purtând pe 
dinafară ţepi sau carapace, ca nimeni şi nimic să nu ajungă 
la ființa delicată din interior. L-a luat pe Bartolomeu sub 
aripa lui protectoare când l-am găsit pe drumuri, fără casă. 
A văzut bunătatea din sufletul lui şi ne-a oferit-o nouă. 

După Timpul Întunericului, Filip şi Bartolomeu au fost 
alinarea mea. Ei au făcut pregătirile de început împreună 
cu Iosif pentru a ne duce pe toţi rapid, în siguranţă, în 
Alexandria, departe de ţinuturile noastre. Pentru copii, 
Bartolomeu a fost la fel de nepreţuit ca femeile. Într- 
adevăr, el a fost cea mai mare alinare pentru micul loan, 
care iubeşte pe toată lumea. Dar şi Sarah-Tamur îl 


Pe fie 


îndrăgea la fel de mult pe Bartolomeu. 

Da, aceşti doi oameni merită în ceruri un loc plin de 
lumină şi de desăvârşire, pentru totdeauna. Singura grijă a 
lui Filip a fost aceea de a ne apăra şi de a ne duce în 
siguranţă la destinaţie. Cred că nimic nu l-ar fi putut opri, 
indiferent ce i-am fi cerut. Dacă i-aş fi spus că trebuie să 
mergem pe Lună, ar fi încercat tot ce-i stătea în puteri 
pentru a ne duce acolo. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

Paris 
19 iunie 2005 


Razele soarelui se reflectau în oglinda apei în vreme ce 
Maureen şi Peter se plimbau de-a lungul Senei. În lumina 
călduţă a începutului de vară, erau bucuroşi că aveau 
puţină vreme pentru a se relaxa şi a admira priveliştile 
oferite de cel mai frumos oraş al lumii. Vor avea timp 
suficient să-şi facă griji pentru întâlnirea de peste două 
zile, cu Sinclair. 

Mâncau îngheţată la cornet, grăbindu-se s-o termine 
înainte ca soarele să o topească şi să lase o dâră lipicioasă 
pe asfalt, în urma lor. 

— Mmnm, ai avut dreptate, Pete. Cred că Berthillon e cea 
mai bună îngheţată din lume. E extraordinară! 

— Ce aromă ai luat? 

Maureen îşi încercă bruma de franceză: 

— Poivre. 

— Piper?! izbucni Peter în râs. Ai luat înghețată cu 
aromă de piper?! 

Roşie de jenă, Maureen făcu încă o încercare: 

— Pauvre? 

— Săracă? Ai luat o aromă săracă? 

— Bine, mă dau bătută. Nu mă mai chinui! Am luat cu 
aromă de pară. _ 

— Adică poire. Poire se spune în franceză la pară. Imi 
pare rău, nu trebuia să râd de tine. Oricum, e drăguţ că ai 
încercat. 

— Păi, e evident că tu ai moştenit întregul talent 
lingvistic în familia noastră. 

— Ba nu-i adevărat. Şi tu vorbeşti o engleză splendidă. 

Râseră amândoi, încântați de frumuseţea zilei şi de clipa 
lipsită de griji. 

>p 


Splendoarea gotică a catedralei Notre-Dame domina Île 
de la Cite, aşa cum o făcea de opt sute de ani. In vreme ce 
se apropiau, Peter admira faţada monumentală, cu 
amestecul său de sfinţi şi garguie. 

— Prima dată când am văzut-o, mi-am spus că 
Dumnezeu trăieşte aici. Vrei să intrăm? 

— Nu, prefer să rămân afară împreună cu garguiele, 
acolo unde mi-e locul. 

— E cea mai cunoscută construcţie gotică din lume şi un 
veritabil simbol al Parisului. Statutul de turist te obligă să 
intri. În plus, vitraliile sunt fenomenale; trebuie să vezi 
rozeta în lumina soarelui de la amiază! 

Maureen ezită, dar Peter o prinse de braţ şi o trase după 
el. 

— Haide! Îţi promit eu că nu se vor prăbuşi zidurile dacă 


ai să intri. 


Lumina soarelui  pătrundea prin celebra rozetă, 
învăluindu-i în azuriu şi stacojiu. Peter se plimba de colo- 
colo cu ochii ridicaţi spre ferestre, cuprins de o deplină 
beatitudine. Maureen mergea încet în urma lui, repetându- 
şi mereu în gând că se afla într-un extraordinar monument 
arhitectonic şi istoric, nu doar într-o altă biserică. 

Un preot francez trecu pe lângă ei, înclinându-şi capul în 
semn de salut. Maureen aproape că se împiedică văzându- 
l. Preotul se opri şi întinse braţul pentru a o susţine, 
spunându-i ceva în franceză. Ea zâmbi şi ridică o mână, 
lăsând de înţeles că nu avea nevoie de ajutor. Clericul 
trecu mai departe, iar Peter reveni lângă ea. 

— Eşti bine? 

— Da; am ameţit doar puţin. Probabil de la decalajul de 
fus orar. 

— Nici nu prea ai dormit în ultimele zile. 

— Da, şi sunt sigură că asta nu mi-a ajutat prea mult. 

Apoi arătă spre un rând de strane din faţa rozetei şi 
adăugă: Mă duc să mă aşez un minut şi să privesc vitraliul. 
Tu du-te şi admiră interiorul. 

Peter o privi îngrijorat, dar ea flutură o mână în aer. 

— Sunt bine. Du-te! Eu am să stau chiar aici. 

El încuviinţă şi plecă. Maureen se aşeză pe o bancă, 
încercând să-şi revină. Nu voise să recunoască în faţa lui 
cât de labilă se simţea. Totul se întâmplase atât de repede 
şi ştia că, dacă nu se aşeza, risca să cadă din picioare. Dar 
nu voise să-i spună lui asta. Probabil că era doar o 
combinaţie a decalajului de fus orar cu oboseala extremă. 
Îşi trecu palmele peste faţă, străduindu-se să-şi alunge 
ameţeala. Un curcubeu de lumină învăluia altarul, 
iluminând un crucifix înalt. Maureen strânse pleoapele. 
Crucifixul părea să crească, să devină mai mare, tot mai 
mare în faţa ei. 

Îşi duse mâinile la cap în clipa în care ameteala puse 
stăpânire pe ea, odată cu viziunea. 


Fulgerele spintecau cerul nefiresc de întunecat în acea 
după-amiază neagră de vineri. Femeia în roşu se împletici 
la deal, în încercarea de a ajunge pe culme. Nu mai simţea 
zgârieturile şi tăieturile care îi brăzdau corpul şi îi sfâşiau 
hainele. Avea un singur ţel: să ajungă la El. 

Zgomotul unui baros izbind un cui - sunet de metal pe 
metal - răsună sinistru în aer. Femeia îşi pierdu firea şi 
ţipă - un singur vaiet de infinită disperare. Ajunse la 
picioarele crucii în clipa în care ploaia începea. Îşi ridică 
ochii spre El, şi picuri din sângele Lui îi atinseră faţa 
îndurerată, amestecându-se cu cei de ploaie. 


Pierdută în viziunea ei, Maureen nu-şi mai dădea seama 
unde se afla. ipătul ei, un ecou perfect al disperării 
Magdalenei, răsună în catedrala Notre-Dame, 

înspăimântând turiştii; Peter se întoarse şi alergă spre ea. 


— Unde suntem? 

Maureen se trezi pe o canapea într-o încăpere cu pereţii 
îmbrăcaţi în lemn. Figura gravă a lui Peter se aplecă 
asupra ei. 

— Într-unul dintre birourile catedralei. Apoi, arătând 
către preotul pe care-l întâlniseră ceva mai devreme şi 
care intră pe o uşiţă undeva în spatele camerei, adăugă: 
Părintele Marcel m-a ajutat să te aduc aici. Tu nu mai 
puteai merge nicăieri de una singură. 

Preotul se apropie şi îi întinse un pahar cu apă. Maureen 
bău, recunoscătoare. 

— Merci, îi spuse apoi clericului, care făcu un semn 
înţelegător din cap şi se retrase discret într-un colţ al 
încăperii. Imi pare rău, şopti ea apoi, moale, către Peter. 

— N-ai de ce. Este, evident, un lucru pe care nu-l poţi 
controla. Vrei să-mi spui ce ai văzut? 

Maureen îi povesti. Cu fiecare cuvânt al ei, faţa lui Peter 
devenea parcă şi mai albă. În final, o învălui într-o privire 
cât se poate de serioasă. 

— Maureen, ştiu că nu asta vrei să auzi de la mine, dar 
cred că viziunile tale au un caracter divin. 

— Atunci, poate că ar trebui să vorbesc cu un preot, 
glumi ea. 

— Vorbesc serios. Chestia asta depăşeşte domeniul meu 
de experienţă, dar pot găsi pe cineva care se pricepe. Doar 
să vorbeşti cu el, atâta tot. Te-ar putea ajuta. 

— În niciun caz, replică ea ferm şi se ridică în capul 
oaselor. Du-mă înapoi, la hotel, ca să mă odihnesc. După 
ce o să dorm puţin, sunt sigură că o să mă simt bine. 


Maureen izbuti să alunge ultimele ceţuri ale viziunii şi 
să părăsească mica încăpere pe picioarele ei. Văzu, cu 


uşurare, că poate ieşi pe o uşă laterală, astfel încât să nu 
mai fie nevoită să străbată încă o dată întregul interior al 
catedralei. 

După ce o văzu instalată confortabil în camera ei, Peter 
se întoarse în a lui. Se aşeză şi, timp de câteva clipe, privi 
telefonul. Era prea devreme pentru a suna acum în Statele 
Unite. Mai bine să iasă puţin şi să se întoarcă la o oră mai 


potrivită. 


Ceva mai departe pe malul Senei, părintele Marcel 
traversă din nou pardoseala luminată de lumânări a celei 
mai cunoscute catedrale gotice din lume. Era urmat de 
episcopul irlandez O'Connor, care încerca să-l descoasă 
într-o franceză abia inteligibilă. 

Părintele Marcel îl conduse spre strana în care Maureen 
avusese viziunea aceea şi îi explică vorbind fără grabă, 
într-o încercare de a depăşi barierele lingvistice. Deşi 
eforturile lui de a comunica erau sincere, părea că 
vorbeşte cu un retardat mintal. O'Connor dădu nerăbdător 
din mână, se aşeză pe o bancă şi ridică ochii spre crucifixul 
din altar, într-o profundă concentrare. 


Paris 
19 iunie 2005 


Grota Muşchetarilor avea ziua un aer mai blând, 
luminată fiind de un bec fluorescent. Ocupanţii erau 
îmbrăcaţi în haine de stradă, fără a mai avea în jurul 
gâtului şnururile roşii ale Ghildei celor Drepţi. 

O copie a tabloului Joan Botezătorul, al lui Leonardo da 
Vinci, trona pe zidul din spate, la doar o stradă distanţă de 
locul în care, în Muzeul Luvru, se afla nepreţuitul original. 
În acest portret, Ioan priveşte de pe pânză cu un zâmbet 
atotştiutor întipărit pe faţă, cu braţul drept ridicat, iar 
degetul mare şi arătătorul indicând spre cer. Leonardo l-a 
reprezentat în această postură, numită adesea „Aminteşte- 

ti de loan”, în mai multe lucrări. Semnificaţia gestului a 
fost timp de secole subiect de controversă. 

Englezul stătea în capul mesei, ca de obicei, cu spatele 
spre tablou. În dreapta şi în stânga lui se aflau un 
american şi un francez. 

— Pur şi simplu nu înţeleg ce are omul ăsta de gând, 
izbucni englezul. Apoi luă o carte de pe masă şi o flutură în 
faţa celor doi, continuând: Am citit-o de două ori. Nu-i 
nimic nou în ea, nimic interesant pentru noi. Sau pentru el. 
Şi atunci? Are unul din voi vreo idee în privinţa asta? Sau 
vorbesc singur aici? 

Şi azvârli cartea pe masă, cu un dispreţ evident. 
Americanul o ridică şi o răsfoi cu o privire absentă. Apoi se 
opri la imaginea de pe coperta interioară şi studie 
fotografia autoarei. 

— E drăguță. Poate că asta-i explicaţia. 

Englezul se strâmbă. „Yancheu tipic şi ridicol, habar n- 
are de nimic!” Obiectase dintotdeauna la existenţa unor 
membri americani ai ghildei, dar idiotul ăsta provenea 
dintr-o familie bogată, care avea legături cu moştenirea 
lor, aşa că erau nevoiţi să-l suporte. 

— La banii şi influenţa lui, Sinclair are tot timpul la 
dispoziţia lui ceva mult mai mult decât „drăguţ”. 
Aventurile lui sunt deja legendare şi în Regat, şi pe 
continent. Nu, aici e altceva decât nişte simple călcâie 
aprinse după o fată, şi aştept ca voi doi să aflaţi ce. Rapid! 

— Sinclair crede - sunt aproape sigur de asta - că ea e 
Păstoarea, dar voi şti sigur în scurt timp, interveni 
francezul. La sfârşitul acestei săptămâni plec în 
Languedoc. 

— La sfârşitul săptămânii e prea târziu, ripostă englezul. 
Du-te cel târziu mâine. Preferabil, azi. Timpul are un rol 
aici, după cum bine ştii. 

— Are părul roşcat, observă americanul, la care englezul 
pufni, iritat: 

— Orice pipiţă care are douăzeci de euro şi vrea poate 
avea părul roşu. Du-te acolo şi află de ce-i dă el 
importanţă. Fiindcă, dacă Sinclair găseşte ceea ce caută 

înaintea noastră... 

Nu-şi mai termină fraza; nu era nevoie. Ceilalţi ştiau 
foarte bine ce s-ar întâmpla într-o asemenea eventualitate; 
ştiau ce se întâmplase ultima dată când cineva din tabăra 
cealaltă se apropiase prea mult. Americanul era cam prea 
sensibil, şi gândul că scriitoarea cu părul roşcat ar putea 
rămâne fără cap îi dădea fiori. Aşa că luă cartea de pe 
masă, o puse sub braţ şi îşi urmă colegul francez pe 
străzile inundate de soare ale Parisului. 


Când subordonații lui plecară, englezul, care purta 
numele de botez John Simon Cromwell, se ridică de la 
masă şi se îndreptă spre partea din spate a subsolului. 
După un colţ, invizibilă din mijlocul încăperii, se afla o nişă 
îngustă. În interiorul ei, la dreapta unui dulap greu, dintr- 
un lemn închis la culoare, era un mic altar. Un covoraş 
permitea unui singur credincios să îngenuncheze în faţa 
altarului. 

Uşile dulapului aveau încuietori din fier forjat, iar 
compartimentul de jos era protejat de un lacăt solid. 
Englezul duse mâna la guler pentru a scoate cheia pe care 
o purta la gât. Îngenunchind, descuie lacătul şi deschise 
sertarul. Luă dinăuntru o sticluţă cu ceea ce părea a fi apă 
sfinţită şi turnă puţin într-un vas auriu de pe altar. Apoi 
scoase din sertar un mic relicvariu ornat. 

Aşeză cu gesturi uşoare relicvariul pe altar, îşi cufundă 
mâinile în apă şi începu să-şi fricţioneze gâtul şi ceafa cu 
ambele palme, rostind în acelaşi timp o invocaţie. Când 
sfârşi, ridică relicvariul până la nivelul ochilor. Printr-o 
mică ferestruică din caseta de aur masiv se zărea ceva de 
culoarea fildeşului. Lung, îngust şi crestat, osul uman 
zăngăni în sicriaşul lui când englezul îl privi, strângându-l 
apoi la piept şi rostind o rugăciune fierbinte. 

— O, măreţe învăţător al Dreptăţii, fi sigur că n-am să te 
dezamăgesc! Dar îţi implorăm ajutorul. Ajută-ne pe noi, cei 
care căutăm adevărul! Ajută-ne pe noi, cei care trăim doar 

pentru a-ţi sluji numele sacru. Şi, mai presus de toate, 
ajută-ne să ţinem târfa la locul ei cuvenit. 


Rămas singur, americanul îşi continuă drumul pe rue de 
Rivoli şi strigă în telefonul mobil, încercând să acopere 
zgomotul traficului parizian: 

— Nu mai putem aştepta. E un trădător, un apostat 
incontrolabil. 

Vocea de la celălalt capăt avea acelaşi accent american - 
cultivat, nord-estic şi la fel de mânios. 

— Rămânem la planul convenit; ne permite să ne 
împlinim țelul în mod definitiv şi metodic. Şi a fost pus la 
punct de persoane mult mai inteligente decât tine, se răsti 
vocea mai vârstnică. 

— Acele persoane mai inteligente decât mine nu-s aici. 
Ele nu văd ce văd eu. La naiba, tată, când o să-mi acorzi şi 
mie puţină încredere? 

— Atunci când vei merita. Între timp, îţi interzic să faci 
ceva imbecil. 

Tânărul închise brusc telefonul, înjurând. Dăduse colţul 
în faţa hotelului Regina şi traversa La Place des 
Pyramides. Ridicând ochii, abia avu timp să se ferească 
pentru a nu se izbi de celebra statuie aurită a Ioanei d'Arc, 
sculptată de marele Fremiet. 

— Căţea, mârâi el la adresa salvatoarei Franţei, oprindu- 
se doar pentru a scuipa asupra ei, fără să-i pese dacă îl 
vede cineva. 


Paris 
20 iunie 2005 


Piramida de sticlă concepută de I.M. Pei reflecta razele 
matinale ale soarelui parizian. Maureen şi Peter, odihniţi 
după o noapte de somn bun, aşteptau la rând să intre în 
Muzeul Luvru. Peter privi în jurul lui, la turiştii cu ghiduri 
de călătorie în mâini. 


— Atâta tevatură pentru Mona Lisa! N-o să înţeleg 
niciodată de ce. E cea mai supraevaluată pictură din lume. 

— Sunt de acord cu tine. Dar, în timp ce ei se vor 
înghesui s-o vadă, noi vom avea toată Aripa Richelieu la 
dispoziţia noastră. 


După ce cumpărară biletele de intrare, mai studiară o 
dată planul etajelor. 

— Unde mergem mai întâi? 

— La Nicolas Poussin, răspunse Maureen. Vreau să văd 
cu ochii mei Păstorii din Arcadia, înainte de orice altceva. 

Străbătând aripa destinată maeştrilor francezi, scrutară 
pereţii în căutarea enigmaticei capodopere a lui Poussin. 

— Tammy mi-a spus că această pictură a fost subiect de 
controversă timp de secole. Douăzeci de ani a încercat 
Ludovic al XIV-lea să pună mâna pe ea. Când, în sfârşit, a 
reuşit, a închis-o într-un subsol în Versailles, ferită de ochii 
tuturor. Ciudat, nu-i aşa? De ce crezi că s-a străduit regele 
atât de tare s-o obţină, pentru ca apoi s-o ascundă de toată 
lumea? 

— E şi acesta unul dintr-o lungă serie de mistere, 
răspunse Peter în vreme ce verifica o serie de cifre în 
ghidul muzeului. După cum scrie în broşură, Păstorii din 
Arcadia ar trebui să fie chiar... 

— Aici! exclamă ea. 

Priviră amândoi tabloul timp de câteva clipe, tăcuţi. Într- 
un târziu, Maureen spuse: 

— Mă simt cam aiurea. De parcă aş aştepta ca pictura 
asta să-mi spună ceva. Încerci să-mi transmiţi ceva, 
păstoriţo? 

Lui Peter îi veni o idee. 

— Nu pot să cred că nu m-am gândit la asta mai 
devreme! 

— La ce? 

— La ideea păstoriţei. Isus e Bunul Păstor. Poate că 
Poussin - sau cel puţin Sinclair - voia să se refere la Buna 


zi la 


Păstoriţă... 

— Da! strigă Maureen puţin cam prea tare. Poate că 
pictorul a  înfăţişat-o pe Maria Magdalena ca fiind 
Păstoarea, cea care îndrumă turma credincioşilor. 
Conducătoarea bisericii ei! 

— Păi, eu n-am spus chiar asta... 

— Nici nu trebuia s-o spui. Dar, uite, e o inscripţie în 
latină pe piatra de mormânt din tablou. 

— Et in Arcadia ego, citi Peter cu voce tare. Hmmm! Nu 
are sens. 

— Cum se traduce? 

— Nu se traduce. Din punct de vedere gramatical, e o 
aiureală. 

— Dar ce ar putea însemna? 

— Ori e într-o latină foarte incorectă, ori este un fel de 
cod. Dacă ar fi s-o traducem literal, am obţine o frază 
incompletă, cam aşa ceva: „Şi în Arcadia eu”. Chiar nu 
înseamnă nimic. 

Maureen încerca să asculte explicaţiile lui, dar strigătul 
unei femei îi distrase atenţia. 

— Sandro! Sandro! 

Privi în jur, pentru a vedea de unde vine strigătul, şi apoi 
se scuză faţă de Peter. 

— Iartă-mă, dar femeia aceea e tare deranjantă. 

Vocea se auzi din nou, mai supărătoare. 

— Cine strigă acolo? 

Peter o privi, nedumerit. 

— Unde strigă? 

— Femeia aceea... 

— Sandro! Sandro! 

Maureen privi fix spre Peter, în vreme ce glasul răsuna 
tot mai tare. Era clar că el nu-l auzea. Se întoarse şi se uită 
la ceilalţi turişti, absorbiți în admirarea operelor de artă. 
Nimeni nu părea a fi conştient de vocea care striga în 
Luvru. 

— Oh, Doamne! Tu n-o auzi, nu-i aşa? Nimeni n-o aude 
în afară de mine. 

Peter părea la fel de nedumerit. 


ERE ep Oa 


— Ce să audă? 

— O femeie strigă undeva în muzeu: „Sandro! Sandro!” 
Vino! 

Îl prinse de mânecă şi-l trase după ea, în direcţia din 
care răsunase vocea. 

— Unde mergem? 

— Urmăm glasul. Vine din partea asta. 

Străbătură în viteză culoarele muzeului, scuzându-se 
peste umăr când se ciocneau de câte un vizitator. Vocea 
devenise o şoaptă fierbinte, dar o ducea undeva, şi 
Maureen era hotărâtă să nu se oprească. Refăcură drumul 
înapoi prin Aripa Richelieu, ignorând privirile încruntate 
ale paznicilor, coborâră o serie de trepte şi pătrunseră 
într-un alt coridor, pe lângă indicatorul ce arăta că 
intraseră în Aripa Denon. 

— Sandro... Sandro... Sandro...! 

Vocea se opri brusc când începură să urce scara 
monumentală şi trecură pe lângă statuia înaripată a zeiţei 
Nike. Cotind la dreapta, în capătul scărilor, ajunseră faţă 
în faţă cu două dintre cele mai puţin cunoscute capodopere 
ale Renaşterii italiene. Peter le remarcă primul. 

— Frescele lui Botticelli. 

Amândoi îşi dădură seama în acelaşi timp: 

— Sandro. Sandro Botticelli. 

Privirea lui Peter pendulă între fresce şi Maureen. 

— Extraordinar! Cum ai făcut asta? 

Ea ridică din umeri. 

— Eu n-am făcut nimic; doar am ascultat şi am urmat 
glasul. 

Amândoi se întoarseră spre personajele în mărime 
aproape naturală din cele două fresce alăturate. Peter 
traduse cu glas tare explicaţiile de dedesubt: 

— Prima frescă este intitulată Venus şi cele Trei Graţii 
oferind daruri unei tinere femei. A doua se numeşte Un 
tânăr este prezentat de Venus (?) artelor liberale. Frescă 
realizată pentru nunta lui Lorenzo Tornabuoni cu Giovanna 
Albizzi. 

— Da, dar de ce apare un semn de întrebare după 


— 93 — 


numele Venus? 

Peter clătină din cap. 

— Probabil n-au fost siguri că acesta este personajul. 

Pictura, elegantă, şi totuşi stranie, înfăţişa un tânăr 
ţinând de mână o femeie înveşmântată într-o pelerină 
roşie. Amândoi stăteau cu faţa spre un grup de şapte 
femei; trei dintre ele ţineau în mâini obiecte neobişnuite şi 
chiar bizare; una strângea între degete un scorpion negru, 
enorm şi ameninţător, iar cea de lângă ea avea un arc de 
vânătoare. Ultima ţinea în mână, într-un unghi ciudat, un 
instrument de lucru în arhitectură. 

Peter gândea cu voce tare: 

— Cele şapte arte liberale. Tărâmul învăţăturii 
superioare. Să însemne asta oare că tânărul avea o 
educaţie înaltă? 

— Care sunt cele şapte arte liberale? 

Inchizând ochii pentru a-şi readuce în amintire cele 
învăţate la studii clasice, Peter recită: 

— Trivium, sau primele trei căi de studiu, cuprinde: 
gramatica, retorica şi logica. Celelalte patru, quadrivium, 
sunt matematica, geometria, muzica şi cosmologia; toate 
au fost inspirate de Pitagora şi de concepţia sa conform 
căreia studiul tiparelor temporale şi spaţiale este exprimat 
prin numere. 

— Foarte impresionant,  surâse Maureen. Şi mai 
departe? 

Peter ridică din umeri. 

— Nu ştiu cum se încadrează toate astea în misterul 
nostru, care se tot adânceşte. 

— Dar ce rost are, întrebă ea arătând spre scorpion, ca 
într-un tablou de nuntă să apară o femeie care ţine în 
mână o astfel de insectă mare şi veninoasă? Pe care dintre 
cele şapte arte liberale o reprezintă ea? 

— Nu sunt sigur, replică Peter apropiindu-se de frescă 
atât de mult cât îi permiteau şnururile de protecţie. Dar 
uită-te cu atenţie! Scorpionul este mai întunecat şi mai 
intens decât restul picturii. De fapt, aşa sunt toate 
obiectele din mâinile femeilor. Aproape că pare... 

— Că au fost adăugate mai târziu, sfârşi ea fraza în locul 
lui. 

— Dar de cine? De Sandro însuşi? Sau s-a jucat altcineva 
cu frescele maestrului? 

Maureen clătină din cap, din ce în ce mai nedumerită. 


La o cafe-creme în cafeneaua de la Luvru, Maureen îşi 
trecu în revistă, împreună cu Peter, cumpărăturile făcute. 
Luase reproduceri ale picturilor pe care le examinaseră, 
plus o carte despre viaţa şi activitatea lui Botticelli. 

— Sper să pot afla mai multe despre originile acelei 
fresce. 

— Eu sunt mai interesat de originile vocii care ne-a dus 
la ele. 

Inainte de a răspunde, ea luă o înghiţitură de cafea. 

— Dar ce poate să fi fost? Subconştientul meu? 
Îndrumarea divină? Nebunia? Fantomele din Luvru? 

— Aş vrea să-ţi pot răspunde, dar nu pot. 

— Ce mai îndrumător spiritual eşti! glumi Maureen, apoi 
îşi îndreptă atenţia spre reproducerea după fresca lui 
Botticelli, pe care o scoase din ţipla protectoare. In clipa 
aceea, o rază de lumină reflectată de sticla piramidei căzu 
pe reproducere, şi Maureen avu, brusc, o idee. Stai puţin! 
Cosmologia este una dintre cele şapte arte liberale? 
întrebă ea privind inelul de aramă pe care-l purta pe deget. 

Peter încuviinţă. 

— Cosmologia, astronomia, studiul stelelor. De ce? 

— Inelul meu... Cel care mi l-a dat, în Ierusalim, a zis că 
este inelul unui cosmolog. 

El îşi trecu apăsat palma peste faţă, ca şi cum acest gest 
l-ar fi putut îndruma către o soluţie. 

— Şi care-i legătura? Ar trebui să privim spre stele 
pentru a afla răspunsul? 

Maureen atinse cu degetul silueta femeii care ţinea 
insecta şi aproape că sări de pe scaun, strigând: 

— Scorpionul! 

— Poftim? 

— Semnul astrologic, zodia Scorpionului! lar femeia de 
lângă ea ţine în mână un arc - zodia Săgetătorului. 
Scorpionul şi Săgetătorul sunt unul lângă altul în zodiac. 

— Deci crezi că în fresca aceea există un fel de cod care 
are de-a face cu astrologia? 

Maureen încuviinţă cu o mişcare lentă a capului. 

— Cel puţin ne oferă un punct de plecare. 


Luminile Parisului pătrundeau pe fereastra camerei de 
hotel a lui Maureen, căzând pe obiectele aflate lângă ea, 
pe pat. Adormise citind cartea despre Botticelli, iar alături, 
cu faţa în sus, stătea reproducerea după tabloul lui 
Poussin. Ea însă nu le mai observa; din nou, era cufundată 


în vis. 


Într-o încăpere cu zidurile din piatră, iluminată 
slab de lămpi cu ulei, o bătrână stătea aplecată 
deasupra unei mese. Părul ei lung şi încărunţit era 
acoperit cu un şal roşu, decolorat. Cu mâna chinuită 
de artrită, femeia mânuia atent un stil. 

Un cufăr mare din lemn era singura piesă de 
mobilier din încăpere. Bătrâna se opri din scris, se 
ridică de pe scaun şi se apropie cu paşi înceţi de 
cufăr. Îngenunche cu greu şi deschise capacul 
masiv. Privind în spate, peste umăr, un surâs senin, 
atotştiutor, îi înflori pe faţă. Femeia se întoarse spre 
Maureen şi-i făcu semn să se apropie. 


Paris 
21 iunie 2005 


Ca un încântător tribut adus excentricităţii galice, Pont 
Neuf, cel mai vechi pod din Paris, este numit Noul Pod. 

Astăzi constituie o arteră principală a vieţii pariziene, 
legând, peste Sena, Primul Arondisment şi inima veche a 
oraşului, de pe malul stâng. 

Peter şi Maureen trecură pe lângă statuia lui Henric al 
IV-lea, unul dintre cei mai îndrăgiţi monarhi ai Franţei, pe 
podul a cărui construcţie fusese finalizată în 1606, în 
timpul domniei sale. Era o dimineaţă splendidă în Paris, 
iradiind de acea incomparabilă măreție, specifică Oraşului 
Luminilor. În ciuda împrejurimilor încântătoare, Maureen 
era emoţionată. 

— Cât e ceasul? 

— Cinci minute mai târziu decât ultima dată când ai 
întrebat, replică Peter zâmbind. 

— Iartă-mă! Am început să stau ca pe ace. 

— În scrisoare scria să fii în biserică la amiază. Acum e 
abia unsprezece. Avem suficient timp. 

Traversară Sena şi porniră, ghidându-se după hartă, pe 
încrengătura de străduţe de pe malul stâng. De pe Pont 
Neuf intrară pe rue Dauphine, trecură de staţia de metrou 
Odeon, pe rue Saint-Sulpice, până în pitoreasca piaţă cu 
acelaşi nume. 

Cele două turnuri enorme, diferite ca înfăţişare, ale 
bisericii dominau piaţeta, aruncându-şi umbrele asupra 
artezienei construite de Visconti în 1844. Apropiindu-se 
împreună de intrarea în biserică, Peter sesiză ezitarea 
verişoarei sale. 

— De data asta nu te mai las singură, îi spuse punându- 
şi o mână pe braţul ei şi deschizând uşile masive. 


Intrară în linişte, zărind un grup de turişti în prima 
capelă din partea dreaptă. Erau britanici, studenţi la Arte, 
probabil. Profesorul le vorbea în şoaptă despre cele trei 
capodopere ale lui Delacroix care decorau acel colţ al 
bisericii: Iacob luptându-se cu îngerul, Eliodor izgonit din 
templu şi Sfântul Mihail răpunând diavolul. Într-o altă zi, 
Maureen ar fi fost încântată să admire celebrele lucrări de 

artă şi să tragă cu urechea la explicaţiile în engleză ale 
profesorului, dar astăzi avea altele în minte. 

Trecând pe lângă studenţi, înaintară în interiorul 
cavernos al bisericii, privind cu uimire în jurul lor. Aproape 
instinctiv, Maureen se apropie de altar, flancat de două 
picturi uriaşe; fiecare avea pe puţin nouă metri înălţime. 
Prima înfăţişa două femei - una într-un veşmânt roşu, iar 
cealaltă în albastru. 

— Maria Magdalena cu Fecioara? întrebă ea. 

— După culorile hainelor, aş spune că da. Vaticanul a 
impus ca Madona să fie înfăţişată purtând alb sau albastru. 

— Iar doamna mea este întotdeauna în roşu. Maureen se 
îndreptă apoi spre pictura aflată de cealaltă parte a 
altarului. Ia te uită aici... 

Tabloul îl reprezenta pe Isus aşezat în mormânt, în 
vreme ce Maria Magdalena părea să-i pregătească trupul 
pentru înmormântare. Într-o margine se aflau Fecioara 
Maria şi alte două femei, plângând. 

— Maria Magdalena pregăteşte trupul lui Hristos pentru 
îngropăciune? Nu asta se spune în evanghelii, nu-i aşa? 

Capitolele 15 şi 16 din Marcu menţionează că ea şi alte 
femei au adus miresme la mormânt pentru a-i unge trupul, 
dar nu este descrisă ungerea propriu-zisă. 

— Hmmm! lar aici o vedem pe Maria Magdalena făcând 
exact acest lucru. Dar, în tradiţia ebraică, ungerea 
corpului pentru înmormântare nu este oare rezervată 
exclusiv... 

— Soţiei, răspunse o voce cu nuanţe aristocratice şi un 
uşor accent scoţian. 

Maureen şi Peter se întoarseră să-l privească pe cel care 
se apropiase de ei neauzit. Omul avea o înfăţişare 
izbitoare. Cu o frumuseţe întunecată şi impecabil 
îmbrăcat, deşi hainele şi postura lui erau prin excelenţă 
nobiliare, nimic nu părea la el învechit. De fapt, totul la 
Berenger Sinclair avea un aer aparte, personal. Părul lui 
era perfect tuns şi pieptănat, dar puţin prea lung pentru a 
fi acceptat în Camera Lorzilor. Cămaşa de mătase semăna 
mai degrabă a Versace decât a Savile Row. Aroganţa 

firească la cei ultraprivilegiaţi era temperată de umor - un 
zâmbet uşor strâmb, de băieţel neastâmpărat, ameninţa 
parcă să iasă la iveală printre cuvintele rostite. Maureen 
se simţi fascinată, pe deplin captivată şi încremenită 
locului în vreme ce-i asculta explicaţiile. 

— Numai soţia avea dreptul să pregătească trupul 
bărbatului pentru înmormântare - cu excepţia cazurilor în 
care omul murea necăsătorit, iar onoarea revenea mamei. 
Aşa cum veţi vedea în această pictură, mama lui Isus este 
prezentă, dar nu ea este cea care unge trupul. Ceea ce nu 
ne poate duce decât la o singură concluzie. 

Maureen privi pictura, apoi se întoarse din nou spre 
bărbatul fermecător din faţa ei. 

— Şi anume că Maria Magdalena era soţia Lui. 

— Bravo, domnişoară Paschal! Scoţianul schiţă o 
plecăciune teatrală şi continuă: Dar, te rog să mă ierţi, am 
uitat complet de bunele maniere. Lordul Berenger Sinclair, 
în slujba dumneavoastră. 

Maureen făcu un pas înainte pentru a-i lua mâna, dar 
Sinclair o surprinse, reţinându-i-o un lung moment. Îi 
întoarse palma mică în mâna lui şi îşi trecu un deget peste 
inelul ei. Apoi îi zâmbi din nou, putintel şmechereşte, şi-i 
făcu cu ochiul. 

Maureen era total deconcertată. De multe ori se 
întrebase cum o fi arătând acest Sinclair, dar omul nu era 
nicidecum aşa cum se aşteptase ea. Când vorbi, încercă să 
nu pară chiar împiedicată: 

— Dumneavoastră ştiţi deja cine sunt. Iar el... adăugă ea 
întorcându-se să-l prezinte pe Peter, însă Sinclair o 
întrerupse: 

— E părintele Peter Healy, desigur. Vărul dumitale, dacă 
nu mă înşel. Şi un învăţat de excepţie. Bine ai venit la 
Paris, părinte Healy. Dar dumneata ai mai fost aici, fireşte. 
Apoi, aruncând o privire spre ceasul elveţian exorbitant de 
scump pe care-l purta la încheietură, spuse: Mai avem 
câteva minute. Veniţi, sunt aici câteva lucruri pe care, sunt 
convins, le veţi găsi foarte interesante. Şi în timp ce porni 
cu pas grăbit să traverseze interiorul bisericii, continuă să 

le vorbească peste umăr: Şi, apropo, nu vă pierdeţi vremea 
cu broşura pe care o vând aici. Cincizeci de pagini care 
ignoră cu desăvârşire prezenţa Mariei Magdalena. Ca şi 
cum aşa ar face-o să dispară! 

Maureen şi Peter îl urmară în viteză, oprindu-se, odată 
cu el, în faţa unui mic altar lateral. 

— Aşa cum veţi vedea, Maria Magdalena este 
reprezentată repetat în această biserică; şi totuşi, e cu 
încăpățânare ignorată. Iată un strălucit exemplu. 

Sinclair le arătă o elegantă statuie de marmură, o pietă - 
clasica sculptură ce o înfăţişează pe Fecioara Maria ţinând 
pe genunchi trupul lui Isus. In dreapta ei, Maria 
Magdalena îşi odihnea capul pe umărul Fecioarei. 

— În broşură se spune doar: „Pietà, secolul al XVIII-lea, 
Italia”. Desigur, o pietà tradiţională o arată pe Fecioară 
ţinându-şi fiul în braţe după Răstignire. Includerea Mariei 
Magdalena în această scenă este cât se poate de 
neortodoxă, şi totuşi... deliberat ignorată. 

Rostind aceste cuvinte, Sinclair oftă dramatic şi clătină 
din cap, copleşit de atâta nedreptate. 

— Şi deci care este teoria dumitale? întrebă Peter puţin 
mai tăios decât ar fi vrut; ceva din aroganta lui Sinclair îl 
scotea din sărite. Că există o conspirație a Bisericii de a 
exclude orice menționare a Mariei Magdalena? 

— Concluziile le tragi singur, părinte. Eu atât îţi voi 
spune: există în Franţa mai multe biserici dedicate Mariei 
Magdalena decât oricărui alt sfânt, incluzând-o aici şi pe 
Maica Domnului. O întreagă zonă a Parisului a primit 
numele ei; bănuiesc că aţi fost deja la Madeleine, sau mă 
înşel? 

— Nu mi-a trecut în minte până acum, interveni 
Maureen, dar Madeleine înseamnă Magdalena în franceză, 
nu-i aşa? 

— Exact. Aţi intrat în biserica ei acolo, în regiunea 
Madeleine? E o construcţie impresionantă, dedicată 
exclusiv ei, şi totuşi în decoraţiunile şi lucrările de artă din 
interior n-a existat iniţial nicio imagine a ei. Niciuna. Bizar, 
nu-i aşa? Au adăugat mai târziu sculptura lui Marochetti 

de deasupra altarului, despre care mi s-a spus că se numea 
iniţial Inălţarea la cer a Fecioarei, numele fiindu-i schimbat 
în Înălțarea la cer a Mariei Magdalena, la presiunile 
exercitate asupra lor de... ei bine, de cei cărora le pasă de 
adevăr. 

— O să-mi spui acum că şi Marcel Proust şi-a numit 
brioşele tot în cinstea ei, izbucni Peter. 

Spre deosebire de Maureen, care fusese fascinată de la 
bun început, pe el siguranţa plină de sine a scoţianului îl 
irita. 

— Păi, nu degeaba au forma unor scoici, replică Sinclair 
criptic şi se apropie de Maureen, lângă Pietă. 

—E ca şi cum ar fi încercat să-i şteargă complet 
prezenţa, spuse ea. 

— Într-adevăr, draga mea domnişoară Paschal. Mulţi au 
încercat să ne alunge din memorie moştenirea Magdalenei, 
dar prezenţa ei e prea puternică. Şi, aşa cum vei fi 
observat, fără îndoială, ea nu va fi ignorată, mai cu 
seamă... 

Clopotele  începură să bată, anunțând amiaza şi 
întrerupându-l pe Sinclair în mijlocul frazei. El le făcu 
semn să-l urmeze şi porni grăbit să traverseze din nou 
biserica, arătând spre o bandă îngustă din bronz ce 
străbătea pardoseala de la nord la sud în transept. Banda 
se sfârşea în dreptul unui obelisc de marmură, în stil 
egiptean, care avea în vârf un glob şi o cruce, ambele aurii. 

— Veniti, repede! E ora amiezii şi trebuie să vedeţi asta; 
nu se întâmplă decât o dată pe an. 

Maureen arătă spre banda din bronz. 

— Ce semnifică? 

— Meridianul Parisului. Împarte Franţa într-un mod 
foarte interesant. Dar uitaţi-vă acolo sus! 

Sinclair făcu semn înspre o fereastră de pe zidul opus al 
bisericii. În clipa în care ei se întoarseră pentru a privi, o 
rază de soare trecu prin fereastră şi se reflectă pe banda 
încastrată în pardoseală. Lumina dansă pe podeaua 
bisericii, urmând linia din bronz, apoi urcă de-a lungul 
obeliscului şi ajunse la glob, învăluind cu strălucirea ei 

crucea aurie din vârf. 

— Splendid, nu-i aşa? Biserica este astfel dispusă încât 
să marcheze perfect solstițiul de vară. 

— E minunat, recunoscu Peter. Şi, îmi displace să te 
dezamăgesc, lord Sinclair, dar există un motiv religios cât 
se poate de legitim pentru acest lucru. Ziua Paştelui este 
stabilită în prima duminică de după prima lună plină după 
echinocțiul de primăvară. Nu era deci o practică 
neobişnuită ca bisericile să conceapă o modalitate proprie 
de identificare a datelor la care cădeau echinocţiile şi 
solstiţiile. 

Sinclair ridică din umeri şi se întoarse spre Maureen. 

— Are dreptate, să ştii. 

— Dar acest Meridian al Parisului mai are şi o altă 
semnificaţie, nu-i aşa? 

— Unii îl numesc Linia Magdalenei. E similar cu linia 
aceea de pe harta pe care ţi-am trimis-o, cea care începe în 
Amiens şi se sfârşeşte la Montserrat. Dacă vrei să afli de 
ce, vino acasă la mine, în Languedoc, peste două zile, şi îţi 
voi arăta care este motivul - şi nu numai atât. Oh, aproape 
că uitasem! Sinclair scoase dintr-un buzunar interior un 
plic elegant, înţeleg că o cunoşti pe încântătoarea 
regizoare de film Tamara Wisdom. Ea va lua parte la balul 
nostru costumat de la sfârşitul săptămânii. Sper că o veţi 
însoţi amândoi. Şi insist să-mi fiţi oaspeţi la castel. 

Maureen privi spre Peter, întrebător; nu se aşteptaseră 
la aşa ceva. 

— Lord Sinclair, începu Peter, verişoara mea a venit de 
departe pentru a se prezenta la această întâlnire. In 
scrisoare i-aţi promis unele răspunsuri... 

Sinclair îl întrerupse: 

— Părinte Healy, oamenii încearcă de două mii de ani să 
descifreze acest mister. Nu ne putem aştepta să desluşim 
totul într-o singură zi. Adevărata cunoaştere trebuie 
câştigată pe merit, nu-i aşa? Acum, am întârziat deja la o 
întâlnire şi trebuie să plec. 

Maureen îl prinse de braţ pentru a-l opri. 

— Lord Sinclair, în scrisoare aţi amintit de tatăl meu. 

Speram că-mi veţi spune măcar ce ştiţi despre el. 

— Draga mea, spuse el pe un ton blând, am o scrisoare a 
tatălui dumitale, pe care cred că o vei găsi foarte 
interesantă. N-o am aici, desigur; e la castel. Iar acesta 
este unul dintre motivele pentru care trebuie să vii şi să-mi 
fii oaspete. La fel şi părintele Healy, fireşte. 

— O scrisoare?! Sunteţi sigur că a fost scrisă de tata? 

— Numele lui a fost cumva Edouard Paul Paschal, cu 
ortografie franceză? Şi a locuit în Louisiana? 

— Da, răspunse ea abia auzit. 

— Atunci scrisoarea îi aparţine în mod cert. Am găsit-o 
în arhiva familiei. 

— Şi ce spune în ea? 

— Domnişoară Paschal, ar fi o nedreptate cruntă să 
încerc să ţi-o reproduc spun aici şi acum; memoria mea e 
pur şi simplu execrabilă. Dar ţi-o voi arăta bucuros când 
vei veni în Languedoc. Acum, chiar trebuie să plec. Deja 
am întârziat. Dacă ai nevoie de ceva înainte de data 
balului, telefonează la numărul de pe invitaţie şi întreabă 
de Roland. Te va ajuta în orice privinţă. Absolut orice, nu 
trebuie decât să ceri. Şi cu asta, Sinclair plecă fără a-şi lua 
la revedere. Peste umăr însă, din mers, strigă: Oh, cred că 
aveţi deja o hartă. Urmaţi Linia Magdalenei. 


La masa de prânz, la o cafenea de pe malul stâng al 
Senei, trecură în revistă strania discuţie cu Sinclair. Aveau 
păreri diametral opuse despre el. 

Paşii  scoţianului răsunară între zidurile bisericii, 
stingându-se treptat, iar Maureen şi Peter rămaseră 
locului, nedumeriţi. Peter era suspicios până în pragul 
iritării, iar la Maureen fascinația tindea spre o veritabilă 
subjugare. 

În final, hotărâră că, după prânz, era foarte nimerită o 
plimbare prin Les Jardins de Luxembourg. O familie cu 
copii gălăgioşi ieşise la picnic. Doi dintre cei mici alergau 
după o minge de fotbal, iar cei mari şi părinţii formau 

galeria care îi încuraja. Peter se opri şi îi privi cu o 
expresie nostalgică. 

— Ce s-a întâmplat? întrebă Maureen. 

— Nimic, nimic. Mă gândeam la cei de acasă. La surorile 
mele, la copiii lor... Ştii, de doi ani n-am mai fost în 
Irlanda. Şi nu mai spun cât de mult a trecut de când n-ai 
mai fost tu acolo. 

— Doar o oră am face cu avionul până acolo. 

— Ştiu. Crede-mă, m-am gândit şi eu la asta. Să vedem 
însă cum vor decurge lucrurile aici. Dacă voi avea timp, 
poate mă voi opri acolo pentru câteva zile. 

— Pete, sunt fetiţă mare şi pot să mă descurc singură. 
De ce să nu profiţi de faptul că eşti aici şi să te duci acasă? 

— Să te las singură în mâinile lui Sinclair? Ţi-ai pierdut 
minţile? 

Mingea, preluată acum de copiii mai mari, zbură către 
Peter. El o prinse, făcu vreo două jonglerii şi o trimise 
înapoi, spre băieţi. Făcând un mic semn de salut către ei, 
continuă să meargă alături de Maureen. 

— "Ţi-ai regretat vreodată decizia? 

— Ce decizie? Să vin aici împreună cu tine? 

— Nu. Să devii preot. 

Peter se opri brusc, şocat de întrebare. 

— Ce, Doamne iartă-mă, te-a făcut să întrebi una ca 
asta? _ 

— Faptul că mă uit la tine acum. [ţi plac copiii. Ai fi fost 
un tată grozav. 

El îşi reluă plimbarea în vreme ce-i răspunse. 

— Nu regret nimic. Am avut o vocaţie şi am urmat-o. 
Încă o am, şi nu cred că mă va părăsi vreodată. Ştiu că ţie 
ţi-a fost întotdeauna greu să înţelegi. 

— Îmi e şi acum. 

— Hmmm! Ştii care-i ironia aici? 

— Care? 

— Tu eşti unul dintre motivele pentru care m-am făcut 
preot. 

Venise rândul ei să se oprească, uluită. 

— Eu? Cum? De ce? 

— Legile învechite ale Bisericii sunt cele care te-au 
îndepărtat de credinţă. Aşa se întâmplă mereu, şi n-ar 
trebui. Iar acum există ordine religioase - mai tinere, mai 
învăţate, mai orientate spre nou - care încearcă să aducă 
spiritualitatea cu adevărat în secolului XXI şi s-o facă 
accesibilă tinerilor. Mi-am dat seama de asta când i-am 
întâlnit pe iezuiţii din Israel. Ei încercau să schimbe exact 
acele lucruri care te-au îndepărtat pe tine. Şi am vrut să- 
mi aduc şi eu contribuţia. Am vrut să te ajut să-ţi regăseşti 
credinţa. Pe tine şi pe alţii aidoma ţie. 

Maureen îl privea, încercând să-şi stăpânească lacrimile 
neaşteptate. 

— Nu pot să cred că nu mi-ai spus asta până acum. 

Peter ridică din umeri. 

— Nu m-ai întrebat. 

„„„Ultimele suferinţe ale lui Isa au fost un chin cumplit 
pentru noi toți, dar lui Filip i-a fost tare greu să facă faţă. 
Plângea adesea în somn şi nu voia să-mi spună de ce sau 
să mă lase să-l ajut. In cele din urmă, am aflat adevărul de 
la Bartolomeu, care mi-a zis că Filip nu voia să mă 
rănească reamintindu-mi acele lucruri oribile. Dar el era 
chinuit în fiecare noapte de gândul la agonia lui Isa, de 
felul în care fuseseră descrise rănile lui. 

Bărbaţii mă cinstesc, căci eu sunt singura dintre noi 
care a văzut patimile lui Isa. 

În vremea în care eram în Egipt, Bartolomeu mi-a fost 
cel mai silitor învățăcel. Voia să afle cât mai multe şi cât 
mai repede cu putinţă. Era nerăbdător, însetat de 
cunoaştere ca de apă. Parcă sacrificiul lui Isa crease în el 
un gol care nu putea fi umplut decât prin învăţăturile Căii. 
Stiam că are o chemare aparte, că va duce în lume 
cuvântul Iubirii şi al Luminii şi că alţii se vor schimba 
datorită lui. De aceea, în fiecare noapte, când copiii 
dormeau, il învăţțam pe Bartolomeu secretele. Și va fi 
pregătit când va veni vremea. _ 

Dar nu ştiam dacă eu voi fi. Îl iubeam deja ca pe propriul 
sânge şi-mi era teamă pentru el, căci frumuseţea şi 
puritatea lui nu vor fi înțelese de ceilalți aşa cum erau 
înțelese de cei care-l iubeau. Bartolomeu era un om 
neprihănit. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

$ Capitolul şapte $ 


Regiunea Languedoc, Franța 
22 iunie 2005 


Peisajul rural francez se derula rapid dincolo de 
ferestrele trenului de mare viteză. Maureen şi Peter nu 
erau însă preocupaţi de frumusețea lui, atenția lor fiind 
absorbită de diversele hărţi, volume şi documente întinse 
în faţa lor. 

— Et in Arcadia ego, murmură Peter, scriind ceva într- 
un carneţel. Et... in... Ar-ca-di-a... e-go... 

Studia harta Franţei, cea străbătută de lina roşie, spre 
care arătă acum cu degetul. 

— Uite cum străbate Meridianul Parisului regiunea 
Languedoc, până în oraşul acesta de aici. Arques. Ce nume 
interesant! 

— După cum sună, spuse Maureen interesată de noua 
pistă care li se oferise, îmi aminteşte de „arcă” - arca lui 
Noe, de pildă. 

— Da, în latină, cuvântul are mai multe semnificaţii; în 
general desemnează un recipient, dar la fel de bine poate 
să însemne şi mormânt. Stai puţin, ia să ne uităm la asta! 

Luând din nou creionul şi carneţelul, începu să înşiruie 
pe hârtie literele din expresia Et in Arcadia ego. Scrise 
apoi ARCĂ în partea de sus a paginii, cu litere mari, negre, 
iar dedesubt notă ARC. Lui Maureen îi veni o idee: 

— Hm, ce zici despre asta? ARC. ARC - ADIA. Poate că 
termenul nu se referă la locul legendar numit Arcadia; 
poate că de fapt sunt mai multe cuvinte scrise legat. Ar 
putea însemna ceva în latină? 

Peter scrise cu majuscule: ARC A DIA. 

— Ei bine? înseamnă ceva? 

— Dacă o privim în felul acesta, ar putea însemna „arca 
lui Dumnezeu”. Cu puţină imaginaţie, expresia ar putea fi 

tradusă: „Şi în arca lui Dumnezeu sunt eu”. Peter arătă 
apoi spre oraşul Arques, de pe hartă. Bănuiesc că nu ştii 
nimic despre istoria lui. Dacă ar exista o legendă cu 
subiect divin referitoare la Arques, atunci expresia aceea 
ar putea însemna: „Şi în oraşul lui Dumnezeu sunt eu”. 
Ştiu că e cam exagerat, dar altceva mai bun nu-mi vine în 
minte. 

— Proprietatea lui Sinclair este chiar lângă Arques. 

— Da, dar asta nu ne spune de ce a ales Nicolas Poussin 
să-l reprezinte în pictura lui acum patru sute de ani. Şi nici 
de ce ai auzit voci în Luvru când te uitai la tabloul lui. Cred 
că, pentru moment, ar trebui să analizăm lucrurile astea 
care ţi se tot întâmplă fără să le legăm în vreun fel de 
Sinclair. 

Peter voia să reducă importanţa pe care o dobândise 
acesta în gândurile verişoarei lui; la urma urmei, avea 
viziunile acelea cu Magdalena de câţiva ani buni, cu mult 
înainte de a auzi măcar despre Berenger Sinclair. Ea 
încuviinţă. 

— Prin urmare, dacă pentru un motiv sau altul Arques 
avea un renume sacru, dacă era „oraşul lui Dumnezeu”, 
atunci Poussin a vrut să sugereze că există acolo ceva 
important? Asta e teoria ta? „Şi în oraşul lui Dumnezeu 
sunt eu”? 

Peter făcu semn din cap că da. 

— E doar o supoziţie. Dar cred că zona din jurul oraşului 
Arques merită vizitată. Tu ce zici? 


Era zi de târg în Quillan, şi orăşelul de la poalele 
Pirineilor  forfotea în agitația acestui eveniment 
săptămânal. Localnicii din Languedoc treceau în grabă de 
la o tarabă la alta, refăcându-şi stocurile de verdețuri şi de 
peşte proaspăt, adus din Mediterana. 

Maureen şi Peter se plimbau printre ei. Ea ţinea în mână 
reproducerea după Păstorii din Arcadia. Un vânzător de 
fructe o recunoscu şi arătă spre ea, râzând. 

— Ah, Poussin! 

Şi începu să le dea indicaţii într-o franceză rapidă. Peter 
îl rugă să vorbească mai rar. Văzând pe figura ei că nu 
înţelege mai nimic din dialogul celor doi, băieţelul de zece 
ani al negustorului decise că e cazul să-şi încerce bruma 
de engleză cu Maureen: 

— Vrei mergeţi la mormântul lui Poussin? 

Ea încuviinţă, bucuroasă; până în acest moment, nici 
măcar nu ştiuse că mormântul din tablou exista cu 
adevărat. 

— Da. Oui! răspunse ea. 

— Bun. Mergi la drumul principal şi pe el. Când vezi 
biserica, stânga. Mormântul lui Poussin e pe deal. 

Maureen îi mulţumi, duse mâna la poşetă şi scoase o 
bancnotă de cinci euro, pe care o strecură în mâna 
băiatului. Acesta îi oferi un zâmbet larg. 

— De rien, Madame. Bonne chance! strigă vânzătorul în 
vreme ce ei se îndepărtau. 

— Et in Arcadia ego! chicoti băiatul în urma lor şi o luă 
la fugă să-şi cheltuiască pe dulciuri banii câştigaţi. 


Din indicaţiile oferite de tată şi de fiul lui, izbutiră să 
găsească drumul bun. Peter conducea încet, în vreme ce 
Maureen scruta peisajul prin parbriz. 

— Acolo! Acela să fie? Sus pe deal, acolo? 

Peter opri maşina în capătul unei pante line, mărginite 
de arbuşti şi de tufărişuri. Dincolo de încrengătura 
acestora se zărea partea superioară a unei pietre funerare 
dreptunghiulare. 

— Am văzut acelaşi tip de piatră de mormânt în Ţara 
Sfântă. În Galileea sunt mai multe, îi explică el, dar se opri 
imediat. 

— Ce s-a întâmplat? 

— Tocmai mi-a trecut prin minte că există o astfel de 
piatră pe drumul spre Magdala. Seamănă bine cu cea de 
aici; poate sunt chiar identice. 

Se apropiară de marginea drumului, căutând o potecă 
spre mormânt, şi găsiră una, acoperită de ierburi. 
Maureen se opri în dreptul ei şi îngenunche. 

— Uită-te la ierburile astea. Sunt uscate. 

Peter se ghemui lângă ea şi ridică uşor câteva crengi 
aşezate în capătul potecii. 

— Ai dreptate. 

— Se pare că cineva a încercat să ascundă poteca în 
mod intenţionat. 

— Poate că proprietarul terenului a făcut-o. Poate că s-a 
săturat să tot vină diverşi nepoftiţi, ca noi, şi să treacă pe 
pământul lui. Patru sute de ani de turism ar scoate pe 
oricine din răbdări. 

Înaintară cu atenţie, păşind peste vegetaţia uscată, de-a 
lungul potecii, până pe culmea colinei. Când ajunseră în 
faţa pietrei funerare, Maureen scoase din geantă 
reproducerea şi compară peisajul din jur cu cel imortalizat 
de Poussin. Fundalul stâncos era acelaşi. 

— E identic! 

Peter se apropie de monument şi îşi trecu palma peste 
suprafaţa de granit. 

— Doar că pe mormântul real nu există nicio inscripţie, 
observă el. 

— Deci asta să fi fost o născocire a lui Poussin? 

Maureen lăsă întrebarea să plutească în aer şi dădu ocol 
sarcofagului. Remarcând că partea din spate era acoperită 
de vegetaţie crescută, încercă s-o dea la o parte. Iar când 
reuşi, strigă către Peter: 

— Vino aici! Trebuie să vezi asta! 

El se apropie şi împinse la rândul lui crengile, clătinând 
din cap cu uimire când văzu ce o entuziasmase pe 
verişoara lui. Pe latura din spate a mormântului era gravat 
un model format din nouă cercuri care înconjurau un disc 
central. Era identic cu cel de pe inelul ei de aramă. 


Maureen şi Peter îşi petrecură noaptea într-un mic hotel 

din Couiza, o localitate la câţiva kilometri distanţă de 
Arques. Tammy alesese locul acesta pentru ei, fiindcă era 
aproape de o enigmatică aşezare numită Rennes-le- 
Château, cunoscută în cercurile ezoterice ca Satul 
Misterelor. Venise şi ea în Languedoc cu o seară în urmă şi 
conveniseră să se întâlnească toţi trei la micul dejun în 
dimineaţa următoare. 

Tammy intră în sala de mese, unde Maureen şi Peter îşi 
beau deja cafeaua, aşteptând-o. 

— Îmi pare rău că am întârziat. Zborul spre Carcassonne 
a fost amânat, şi, când am ajuns, era trecut de miezul 
nopţii. Abia am reuşit să adorm, iar dimineaţă nu mă 
puteam trezi. 

— Mi-am făcut griji când am văzut că nu dai niciun 
semn, aseară, îi spuse Maureen. Ai venit singură cu maşina 
din Carcassonne până aici? 

— Nu. Am nişte prieteni care vin la petrecerea de mâine 
a lui Sinclair şi am călătorit împreună. Unul dintre ei e din 
zonă şi ne-a luat pe toţi în drum. 

Un coş cu croissante proaspete aştepta pe masă, iar 
chelnerul o întrebă ce doreşte să bea. După ce omul se 
retrase, Tammy continuă: 

— Trebuie să predăm camerele în dimineaţa asta. 

Peter şi Maureen o priviră nedumeriţi. 

— De ce? întrebară ei la unison. 

— Sinclair e furios fiindcă am stat la hotel. Mi-a lăsat un 
mesaj seara trecută. Are la castel camere pentru toţi. 

Peter nu părea tocmai bucuros. 

— Mie nu-mi place ideea, spuse el şi se întoarse spre 
Maureen, încercând s-o convingă: Aş prefera să rămânem 
aici; cred că e mai sigur pentru tine. Hotelul e un teritoriu 
neutru, un loc în care ne putem retrage dacă se întâmplă 
ceva neplăcut. 

Tammy îi privi enervată. 

— Uite ce-i, aveţi idee câţi oameni ar fi în stare să ucidă 
pentru o invitaţie ca asta? Castelul e fantastic; e ca un 
muzeu viu! Riscaţi să-l jigniţi pe Sinclair dacă refuzaţi, şi 
nu cred că asta vreţi. Omul are prea multe de oferit. 

Maureen nu ştia ce să zică şi privea nehotărâtă de la 
unul la celălalt. Peter avea dreptate, hotelul era un 
teritoriu neutru. Dar imaginaţia îi fusese deja cucerită de 
ideea de a sta la castel şi de a-l studia pe enigmaticul 
Berenger Sinclair îndeaproape. 

Tammy îşi dădu seama de dilema în care se afla prietena 
ei. 

— Ţi-am spus că Sinclair nu-i periculos. De fapt, e chiar 
un om minunat. Dar, dacă voi aveţi altă impresie, continuă 
ea privind spre Peter, să luăm lucrurile aşa: urmaţi 
proverbul care zice să-ţi ţii prietenii aproape, iar duşmanii, 
şi mai aproape. 

Până când terminară de mâncat, îi convinsese să 
renunţe la camerele de hotel. Peter o analizase atent în 
timpul mesei şi  constatase că putea fi foarte 
convingătoare. 


Rennes-le-Chăâteau, Franţa 
23 iunie 2005 


— N-ai să găseşti niciodată singur locul ăsta, dacă nu-ți 
arată cineva cum să ajungi aici, le spuse Tammy de pe 
bancheta din spate a maşinii. Intoarce aici. Vezi aleea 
aceea de acolo? Duce în sus, spre Rennes-le-Château. 

Drumul îngust şi accidentat urca într-o serie abruptă de 
serpentine. Sus, pe culme, un indicator rutier parţial 
ascuns de vegetaţie anunţa că ajunseseră în sat. 

— Poţi parca acolo, îl îndrumă Tammy arătând spre un 
petic de pământ prăfos, la intrarea în sat. 

Coborâră din maşină, şi Maureen se uită la ceas. 

— Ce ciudat! comentă ea după ce îl mai verifică o dată. 
Mi-a stat ceasul, deşi i-am pus o baterie nouă când am 
plecat din State. 

— Vezi, interveni Tammy, distracţia a început deja! 
Timpul curge altfel aici, în munţii ăştia magici. Îţi garantez 
că până şi ceasul tău va reveni la normal când vom pleca 
din zonă. 

Peter şi Maureen schimbară o privire nedumerită şi 

continuară să meargă în urma ei. Fără a le explica încotro 
se îndreptau, Tammy le azvârli peste umăr: 

— Doamnelor şi domnilor, intraţi acum în Zona 
Crepusculară! 

Satul lăsa într-adevăr impresia stranie a unui tărâm uitat 
de timp. Era surprinzător de mic şi părea părăsit. 

— Mai trăieşte cineva aici? întrebă Peter. 

— Oh, da. E un sat în toată puterea cuvântului. 
Populaţia, mai mică de două sute de locuitori, e totuşi 
populaţie! 

— Dar e neobişnuit de linişte aici, remarcă Maureen. 

— Întotdeauna e aşa, până când vine un autocar cu 
turişti. 

În dreapta lor se zăreau ruinele unui castel, zidurile 
părăginite ale construcţiei ce dăduse odinioară numele 
satului. 

— Acela e Château Hautpol. În timpul cruciadelor a fost 
o fortăreață a cavalerilor templieri. Vedeţi turnul? Nu vă 
lăsaţi înşelaţi de starea lui jalnică şi de locul în care a fost 
amplasat. Turnul Alchimiei este unul dintre cele mai 
importante jaloane ezoterice ale Franţei. Sau poate ale 
întregii lumi. 

— Sper că ne vei spune şi de ce, interveni Peter, a cărui 
iritare creştea. 

Era sătul de jocuri şi de enigme; voia acum să-i dea 
cineva şi nişte răspunsuri logice şi raţionale. 

— Vă voi spune, dar puţin mai târziu. Trebuie să aflaţi 
mai întâi povestea satului, altfel nu veţi înţelege. Pe 
drumul de întoarcere am să vă explic tot. 

Trecură pe lângă o mică librărie, în stânga; magazinul 
era închis, dar în vitrină se vedeau diverse volume despre 
simbolismul ocult. 

— Nu pare chiar o banală parohie catolică, şopti 
Maureen spre Peter. 

— Nu tocmai, se arătă el de acord privind straniul 
asortiment de cărți şi pandantive sub formă de 
pentagramă din vitrină. 

În vreme ce străbăteau, în urma lui Tammy, vechile 

străduţe pietruite, Maureen observă o altă ciudăţenie. Pe 
zidul unei case, la nivelul ochiului, era gravat un fel de 
cadran solar. Axul metalic căzuse de mult, lăsând în mijloc 
o gaură roasă de vreme. Privindu-l de aproape, văzură că 
semnele de pe cadran nu erau câtuşi de puţin obişnuite. 
Incepeau cu cifra nouă şi continuau până la şaptesprezece, 
între ele fiind marcate jumătăţile de oră. Deasupra 
numerelor erau inscripţionate simboluri cu aspect ocult. 

— Ce crezi că sunt aceste semne? întrebă Maureen în 
vreme ce Peter studia cadranul peste umărul ei. 

Tammy se oprise şi venea înapoi, spre ei, zâmbind 
aidoma unei mâţe la oala cu smântână. 

— Văd că aţi descoperit prima dintre bizareriile de aici, 
din RLC. 

— RLC? 

— Rennes-le-Château. Aşa îi spune toată lumea, fiindcă 
numele întreg e prea lung. Trebuie să învăţaţi şi voi 
jargonul local, dacă vreţi să nu faceţi notă discordantă la 
petrecerea de mâine-seară. 

Maureen se întoarse spre inscripţiile de pe zid, pe care 
Peter le inspecta îndeaproape. 

— Recunosc aceste simboluri - sunt planetele. Iată Luna, 
apoi Mercur. Acela e Soarele? întrebă el arătând spre un 
cerc cu un punct în mijloc. 

— Sigur că da, replică Tammy. lar aici e Saturn. Restul 
simbolurilor au un caracter astrologie. Uite Balanta, 
Fecioara, Leul, Racul, iar acesta e semnul Gemenilor. 

— E şi Scorpionul pe aici, pe undeva? întrebă Maureen, 
străfulgerată de o idee. Sau Săgetătorul? 

Tammy clătină din cap, dar arătă ceva în partea stângă a 
cadranului, acolo unde ar fi fost ora şapte la un ceas 
normal. 

— Nu. Vezi locul acesta, unde se opresc semnele? Aici e 
planeta Saturn. Dacă inscripţiile ar continua în sens invers 
acelor de ceasornic, am avea Scorpionul după Balanţă, şi 
apoi Săgetătorul. 

— Dar de ce se opresc aici? 

— Şi ce înseamnă asta? întrebă Peter, intrigat. 

Tammy ridică palmele, în semn de „habar n-am”. 

— Se pare că ar fi o referire la alinierea planetelor. Dar 
nimeni nu ştie cu certitudine. 

Maureen continua să privească însemnele. Se gândea la 
fresca lui Sandro Botticelli de la Luvru, încercând să-şi dea 
seama dacă exista vreo legătură cu scorpionul din pictură. 
Şi voia să ştie la ce ar fi folosit un asemenea cadran solar 
neobişnuit. 

— E o chestie din acelea astrologice, ca atunci când 
Luna e în casa a şaptea, iar Jupiter e aliniat cu Marte? 
întrebă ea. 

— Dacă începeţi să cântaţi amândouă The Age of 
Aquarius, să ştiţi că eu plec! le avertiză Peter. 

Izbucnind în râs, Tammy explică: 

— Maureen are dreptate. Probabil că e o referire la un 
anumit mod de aliniere a planetelor. Şi, din moment ce 
cadranul a fost amplasat aici, pe zidul unei case în plină 
vedere, nu putem decât să presupunem că fiecare locuitor 
al satului trebuia să ştie despre existenţa lui. 

Cu aceasta, porni din nou la drum, arătând spre vila 
care se profila în depărtare. 

— Punctul focal al satului îl reprezintă muzeul şi zona 
din jurul vilei. E acolo sus, chiar în faţa noastră. 

La capătul străduţei înguste se afla o clădire de locuit, 
construită din piatră. Un turn cu o formă ciudată, de 
asemenea din piatră, se ridica în spatele ei, la distanţă, 
lipit parcă de coasta muntelui. 

— Misterul acestui sat are la bază o foarte ciudată 
poveste despre un celebru preot care a trăit aici la 
sfârşitul secolului al XVIII-lea. Abatele Bérenger Saunière. 

— Berenger? Nu aşa îl cheamă şi pe Sinclair? întrebă 
Peter. 

Tammy încuviinţă. 

— Ba da, şi nu e o coincidenţă. Bunicul lui a sperat că, 
dacă nepotul va purta acelaşi nume, poate va moşteni şi 
unele dintre calităţile tizului său; Saunière era neabătut în 
protejarea misterelor locale şi devotat în totalitate Mariei 
Magdalena. Oricum, există diverse legende referitoare la 

ce anume a descoperit abatele aici, când a început să 
renoveze biserica. Unii cred că a găsit comoara pierdută a 
Templului din Ierusalim. Cum castelul de alături a avut 
legături cu templierii, este posibil ca aceştia să-l fi folosit 
pentru a ascunde averile aduse cu ei din Ţara Sfântă. Cine 
şi-ar închipui că într-un loc atât de retras ca acesta s-ar 
putea afla ceva de valoare? Iar alţii zic că Saunière ar fi 
găsit nişte documente nepreţuite. Orice ar fi fost însă, 
preotul a devenit, peste noapte şi într-un mod cât se poate 
de misterios, extrem de bogat. A cheltuit milioane, cu toate 
că nu câştiga, ca preot paroh, decât echivalentul a circa 
douăzeci şi cinci de dolari pe an. De unde avea atunci 
atâţia bani? În anii 1980, trei cercetători britanici au scris 
o carte despre Saunière şi despre misterioasa lui avere, iar 
cartea a devenit celebră şi a avut vânzări extraordinare. Se 
numeşte Sângele sfânt şi Sfântul Graal şi e considerată o 
lucrare clasică în cercurile ezoterice. Vestea proastă este 
că a dat naştere unei veritabile vânători de comori aici, în 
regiune. Resursele naturale au fost supraexploatate, iar 
locurile au fost vandalizate de fanaticii religioşi şi de 
doritorii de suvenire. Sinclair a fost nevoit chiar să pună 
paznici înarmaţi pe pământurile lui, pentru a proteja 
mormântul. 

— Mormântul lui Poussin? întrebă Maureen. 

— Desigur. Graţie Păstorilor din Arcadia, este piatra 
unghiulară a întregului mister. 

— Am fost şi noi să vedem mormântul, ieri, şi n-am văzut 
niciun paznic, spuse Peter. 

Tammy râse în felul ei unic, gutural. 

— Fiindcă sunteţi bine-veniţi pe pământul lui! Credeţi- 
mă, nu se poate să fi fost acolo, iar el să nu ştie. lar dacă 
nu i-ar fi convenit prezenţa voastră, aţi fi aflat-o şi voi. 

Între timp, ajunseseră la clădirea care domina întregul 
sat. Un panou anunţa: „Vila Bethania - Reşedinţa lui 
Bérenger Saunière”. Intrând în muzeu, Tammy îi adresă un 
surâs femeii de la ghişeu, care le făcu semn să treacă. 

— Dar nu trebuie să cumpărăm bilete? întrebă Maureen 
văzând afişul cu preţul tichetelor de intrare. 

— Nu, eu sunt cunoscută aici. Filmez în vilă un 
documentar despre istoria alchimiei. 

Îi conduse prin faţa unor vitrine în care erau expuse 
veşmintele preoţeşti purtate de abatele Saunière în secolul 
al XIX-lea. Peter zăbovi o clipă în dreptul lor, dar Tammy 
merse mai departe, până în capătul sălii, unde se opri în 
faţa unei vechi coloane din piatră pe care era gravată o 
cruce. 

— Acesta e Pilastrul Cavalerilor, şi se crede că a fost 
lucrat de vizigoți în secolul al VIII-lea. Făcea parte din 
altarul vechii biserici. Când abatele Saunière l-a mutat, în 
cursul renovării vilei, a descoperit nişte pergamente 
enigmatice, codificate - sau cel puţin aşa se spune. 

Copiile pergamentelor fuseseră mărite de custozii 
muzeului, astfel încât codul să devină mai vizibil. Ici şi 
colo, unele litere erau scrise îngroşat, dar, dacă te uitai 
atent, observai că nimic nu era întâmplător în dispunerea 
lor. Maureen arătă spre fraza ET IN ARCADIA EGO, 
formată de literele îngroşate. 

— Iat-o din nou, îi spuse ea lui Peter, apoi se întoarse 
spre Tammy. Şi ce înseamnă asta? E un fel de cod? 

— Numai eu am auzit mai bine de cincizeci de teorii cu 
privire la semnificaţia expresiei; aproape că a născut ea 
singură o întreagă industrie. 

— Peter are şi el una; mi-a spus-o în tren, în vreme ce 
veneam încoace. El e de părere că are legătură cu oraşul 
Arques. „Şi în oraşul lui Dumnezeu sunt eu.” 

Tammy păru impresionată. 

— Bună idee, padre! Anagrama în latină este cea mai 
vehiculată explicaţie. Dacă rearanjezi literele, obţii: „I tego 
arcana Dei”. 

— „Eu ascund secretele lui Dumnezeu”, traduse Peter. 

— Da. Nu prea ne e de ajutor, nu-i aşa? Haideţi, vreau să 
vedeţi casa şi din exterior. 

Peter încă se mai gândea la mormântul lui Poussin. 

— Stai puţin! Asta nu ar însemna oare că în mormânt 
este ascuns ceva? Dacă pui totul cap la cap, obţii ceva de 
genul: „În Arques, oraşul lui Dumnezeu, ascund eu 

secretele”. 

Aşteptară amândoi răspunsul lui Tammy. Ea se gândi 
câteva clipe, apoi spuse: 

— E o teorie la fel de bună ca toate celelalte pe care le- 
am auzit. Din nefericire, mormântul a fost deschis şi 
scormonit de multe ori. Bunicul lui Sinclair a săpat fiecare 
palmă de pământ pe o rază de aproape doi kilometri în 
jurul mormântului, iar Berenger a adus toate dispozitivele 
şi echipamentele imaginabile pentru a căuta o eventuală 
comoară îngropată - ultrasunete, radare, de toate. 

— Şi n-au găsit absolut nimic? 

— Nimic. 

— Poate că ajunsese cineva acolo înaintea lor, presupuse 
Peter. Cum rămâne cu preotul acela, Saunière? N-ar fi 
posibil ca aşa să se fi îmbogăţit? Graţie comorii pe care a 
găsit-o? 

— Asta cred majoritatea oamenilor. Dar ştiţi ce e mai 
interesant? După atâtea decenii de cercetări, nici astăzi nu 
se ştie care anume a fost secretul abatelui. 

În timp ce vorbea, Tammy îi conducea printr-o curte 
pitorească, în centrul căreia se afla o fântână din piatră şi 
marmură. 

— Impresionant pentru un simplu preot de parohie în 
secolul al XIX-lea, remarcă Peter. 

— Nu-i aşa? Şi mai e ceva, chiar mai ciudat. Deşi a 
cheltuit o avere construind vila asta, Saunière nu a locuit 
niciodată aici. A refuzat mereu. Şi în cele din urmă a lăsat- 
o moştenire... menajerei sale. 

— Ai făcut o pauză, spuse Peter, înainte de „menajeră”. 

— Păi, sunt mulţi cei care cred că de fapt i-a fost mai 
mult decât menajeră - mai degrabă parteneră de viaţă. 

— Dar omul nu era preot catolic? 

— Nu judeca pe nimeni, padre. Asta-i mottoul meu 
dintotdeauna. 

Maureen se depărtase de ei, atrasă de o sculptură roasă 
de vreme, în grădină. 

— A cui e statuia asta? 

— A Ioanei d'Arc. 

Peter se apropie şi el. 

— Da, aşa e. lată-i spada şi stindardul. Dar nu mi se pare 
că aici ar fi locul ei. 

— De ce? întrebă Maureen. 

— Fiindcă pare... foarte tradiţională. Un simbol clasic al 
catolicismului francez. Şi totuşi, nimic altceva de aici nu 
pare a fi nici pe departe convenţional. 

— Micuța Ioana? Convenţională? izbucni Tammy în râs. 
Ba deloc, prin partea locului. Dar asta-i o importantă lecţie 
de istorie pe care o vom discuta mai târziu. Vreţi să vedeţi 
ceva cu totul ieşit din tiparele religioase? Atunci trebuie să 
mergem în biserică. 


Nici chiar căldura şi lumina unei zile din miez de vară nu 
izbutea să alunge umbrele şi misterul ce înconjurau satul 
Rennes-le-Château. Maureen avea bizara senzaţie că e 
urmărită, că e ţinta unei priviri ascunse la fiecare cotitură 
a aleilor. De câteva ori se răsucise brusc pe călcâie, dar, 
când se uitase în spate, nu văzuse nimic. Satul îi dădea o 
stare de agitaţie, de fapt tot locul acesta în care ceasul ei 
nu mai funcţiona şi se simţea mereu urmărită. Oricât de 
fascinant ar fi fost, voia să plece mai repede de aici. 

Tammy îi duse afară din grădină, în jurul casei. Printr-o 
altă curte, văzură intrarea într-o veche biserică din piatră. 

— Aceasta e biserica parohială a satului RLC. De o mie 
de ani există aici un lăcaş de cult dedicat Mariei 
Magdalena. Saunière a început s-o renoveze prin 1891, 
cam în vremea în care se presupune că a găsit acele 
documente misterioase. Le-a luat cu el la Paris, şi imediat 
a devenit milionar. Şi şi-a folosit banii pentru a aduce 
bisericii unele adăugiri cât se poate de neobişnuite. 

La intrare, Peter se opri pentru a citi o inscripţie în 
latină plasată deasupra uşii: 

— Terribilis est locus iste. 

— Terribilis şi mai cum? întrebă Maureen. 

— Locul acesta e teribil, îi traduse el. 

— Recunoşti cuvintele, padre? 

Peter încuviinţă. 

— Fireşte. 

Dacă Tammy voia să-i testeze cunoştinţele biblice, 
trebuia să se străduiască mai mult. Apoi adăugă: 

— Facerea, capitolul douăzeci şi opt. Asta spune Iacov 
după ce visează scara ce duce la ceruri. 

— De ce ar alege un preot să inscripţioneze aceste 
cuvinte deasupra intrării în biserică? întrebă Maureen, 
privind când la unul, când la celălalt. 

— Poate că ar trebui să ne uităm înăuntru înainte de a 
încerca să răspundem, sugeră Tammy. 

— E întuneric beznă aici, strigă Peter, care intrase 
primul. 

— Ah, stai puţin, răspunse Tammy şi scotoci în geantă 
după o monedă. Funcţionează cu fise, explică ea, punând 
un euro într-o casetă de lângă uşă; imediat luminile 
fluorescente se aprinseră. Prima dată când am venit aici, 
am încercat să studiez biserica pe întuneric. A doua oară 
am adus cu mine o lanternă. Atunci unul dintre îngrijitori 
mi-a arătat caseta cu monede. În felul acesta, turiştii pot 
face şi ei ceva pentru biserică. Lumina rămâne aprinsă 
timp de aproximativ douăzeci de minute. 

— Dar ce-i asta? sări Peter, care, în timp ce Tammy le 
explica problema cu lumina, se întorsese şi văzuse statuia 
unui demon hidos, ghemuit lângă intrare. 

— Oh, el e Rex. Bună, Rex! replică ea şi bătu prieteneşte 
cu palma ţeasta sculpturii. E un fel de mascotă oficială a 
satului. Şi în privinţa lui există sute de teorii. Unii zic că ar 
fi demonul Asmodeu, păzitorul secretelor şi al comorilor 
ascunse. Alţii susţin că este Rex Mundi, din tradiţia 
catarilor, iar eu înclin spre această variantă. 

— Rex Mundi. Regele Lumii? traduse Peter. 

Tammy încuviinţă şi explică mai departe. 

— Catarii au dominat această regiune în Evul Mediu. Nu 
uitaţi, aici a existat o biserică încă din anul 1059, când 
credinţa catară era la apogeu. Ei credeau că planul 
pământesc era controlat de o fiinţă de rang inferior, un 

demon pe care îl numeau Rex Mundi, Regele Lumii. 
Sufletele noastre sunt într-o permanentă luptă pentru a-l 
înfrânge pe Rex şi a accede în împărăţia lui Dumnezeu, 
tărâmul spiritelor. Rex era, pentru ei, întruchiparea 
tuturor ispitelor fizice şi pământeşti. 

— Şi atunci, ce caută într-o biserică catolică? întrebă 
Peter. 

— E învins de îngeri, fireşte. Uitaţi-vă deasupra lui. 

Un grup statuar reprezentând patru îngeri făcând 
semnul crucii era amplasat pe spinarea demonului, aplecat 
pe marginea unui bazin cu apă sfinţită, lucrat în forma 
unei scoici uriaşe. Peter citi inscripţia cu voce tare, apoi o 
traduse în engleză: 

— Par ce signe tu le vaincrais. „Prin acest semn îl vei 
învinge.” 

— Binele înfrânge răul. Spiritul cucereşte materia. 
Îngerii deasupra demonilor. Neortodox, într-adevăr, dar 
tipic pentru Saunière. Vedeţi asta? continuă Tammy, 
trecându-şi un deget pe gâtul demonului. Acum câţiva ani, 
cineva a pătruns în biserică şi i-a retezat capul. Cel pe care 
îl vedeţi aici e o copie. Nimeni nu ştie dacă era un vânător 
de suvenire sau un catolic furios, care nu era de acord cu 
un asemenea simbol dualist într-un lăcaş sfânt. Din câte 
ştiu eu, este singura statuie a unui demon într-o biserică 
catolică. Am dreptate, padre? 

Peter făcu semn că da. 

— Ar trebui să spun că eu n-am auzit despre aşa ceva în 
nicio biserică romano-catolică. E însăşi esenţa blasfemiei. 

— Catarii erau dualişti. Ei credeau în două forţe divine 
cu caracter opus, una benefică, menită să purifice esenţa 
spiritului, iar cealaltă malefică, înlănţuită în această lume 
materială, putredă. Uitaţi-vă aici, la podea. 

Şi le arătă dalele care formau pardoseala bisericii; albe 
şi negre, erau dispuse ca pătratele unei table de şah. 

— O altă concesiune făcută de Saunière dualității: alb şi 
negru, binele şi răul. Alte tuşe excentrice. Dar eu cred că 
abatele era şiret ca o vulpe. Se născuse la numai câţiva 
kilometri de locul acesta şi cunoştea mentalitatea celor din 

zonă. Ştia că enoriaşii lui sunt urmaşii catarilor şi că aveau 
motive serioase să nu se încreadă în Roma, chiar dacă 
trecuseră între timp sute de ani. Nu vreau să te jignesc, 
padre. 

— Nu mă jigneşti. 

Începuse să se obişnuiască de acum cu aceste mici 
înţepături ale ei; nu păreau totuşi rău intenţionate şi chiar 
nu-l deranjau. De fapt, excentricitatea ei începuse să-l 
cucerească. 

— Biserica a reacţionat violent faţă de erezia catară, 
spuse el. Înţeleg de ce nu are nici azi o imagine bună în 
ochii celor de aici. 

Tammy se întoarse spre Maureen, pentru a-i explica mai 
departe. 

— A fost singura cruciadă oficială din istorie în care 
creştinii au ucis alţi creştini. Armatele papei i-au masacrat 
pe catari, şi nimeni în regiune n-a uitat asta. Astfel, 
adăugând elemente evident catare şi gnostice în biserica 
lui, Saunière a creat un mediu în care enoriaşii lui să se 
simtă mai confortabil, şi în acest fel să sporească rândurile 
şi credinţa congregaţiei. Şi a funcţionat. Oamenii din zonă 
l-au îndrăgit într-atât, încât aproape că ajunseseră să-l 
venereze. 

Peter porni să se plimbe prin biserică, studiind totul. 
Fiecare element al decorului era bizar. Exagerat, ţipător şi 
absolut neconvențional. Existau statui din ipsos vopsit 
reprezentând sfinţi ciudati, de pildă obscurul Saint Roche, 
care îşi ridica sutana pentru a-şi arăta piciorul rănit, sau 
Saint Germaine, înfăţişată sub chipul unei păstoriţe care 
ţinea în braţe un miel. În fiece obiect de artă din biserică 
exista ceva neobişnuit sau nelalocul lui. Şi, mai mult decât 
atât, o sculptură aproape în mărime naturală reprezentând 
botezul lui Isus îl arăta pe loan ridicându-se deasupra lui, 
îmbrăcat în tunică şi mantie romană. 

— De ce l-ar înfăţişa cineva pe loan Botezătorul în 
veşminte romane? întrebă Peter. 

O umbră se aşternu pe faţa lui Tammy pentru o 
fracțiune de secundă. Fără a răspunde, ea îşi continuă 

explicaţiile în vreme ce îi conducea spre altar. 

— Legendele locale spun că Saunière însuşi ar fi pictat 
unele dintre aceste statui; suntem siguri că lui i se 
datorează, cel puţin în parte, altarul. Era obsedat de Maria 
voastră. 

Maureen îşi urmă prietena până în locul în care un 
basorelief reprezentând-o pe Maria Magdalena constituia 
punctul central al altarului. Era înconjurată de obişnuitele 
ei simboluri - craniul la picioare şi cartea alături. Privi cu 
atenţie crucea care părea a fi cioplită din lemnul unui 
copac viu. Peter era absorbit de panourile pe care erau 
înfăţişate opririle pe Drumul Crucii. La fel ca statuile, 
fiecare dintre ele conţinea câte un detaliu bizar, care nu se 
încadra în tradiţia bisericească. Examinară în amănunt 
elementele stranii din lăcaş - fiecare, o nouă cărămidă 
adăugată la misterul ce se adâncea în jurul lor. 

Pe neaşteptate, un clic ascuţit răsună în biserică şi, în 
clipa următoare, rămaseră în întuneric. În bezna absolută, 
Maureen intră în panică; umbrele care o urmăriseră la 
lumina zilei deveniră sufocante acum. Il strigă pe Peter. 

— Sunt aici, răspunse el. Tu unde eşti? 

Sunetele se reflectau dintr-un zid în altul al bisericii, 
astfel că era imposibil să-ţi dai seama de sursa lor. 

— Sunt lângă altar! ţipă Maureen. 

— Foarte bine, se auzi la fel de răsunătoare vocea lui 
Tammy. Nu te speria! S-au dus minutele de lumină pentru 
care am plătit. 

Apoi fugi la uşă, o deschise şi, în raza care pătrunse, 
Maureen îl găsi pe Peter, îl luă de mână şi alergă afară, 
privind numai în stânga, pentru a nu mai vedea încă o dată 
statuia demonului. 

— Ştiu că a fost doar o problemă de mecanică, dar mi s-a 
părut sinistru. Biserica asta e atât de... bizară! 

În ciuda soarelui meridional care se apropia de amiază, 
Maureen tremura. Satul acesta ca de pe altă lume, uitat de 
timp, era extrem de tulburător, ieşit din tiparele realităţii 
ei. Undeva, sub suprafaţă, parcă plutea o ameninţare a 
haosului. Localitatea în sine era pustie, dar liniştea de aici 

avea ceva asurzitor. Aruncând o privire spre încheietura 
mâinii, îşi aminti că de fapt ceasul ei stătuse de când 
ajunseseră în sat, lucru care îi accentuă şi mai mult starea 
de nelinişte. 

În vreme ce străbăteau din nou grădina, ocolind Vila 
Bethania, Peter îşi mărturisi nedumeririle: 

— Nu-mi pot imagina că Saunière a făcut toate astea 
fără să intre în conflict cu Biserica. 

— Ba a intrat în conflict, şi încă într-unul destul de mare, 
răspunse Tammy. Au încercat chiar să îl răspopească, şi au 
adus un alt preot în locul lui, dar degeaba. Localnicii nu-l 
voiau decât pe el, fiindcă era unul de-ai lor. Spre deosebire 
de ceea ce veţi citi în majoritatea cărţilor, a fost 
predestinat pentru postul acesta. Mi se pare tare amuzant 
că experţii care studiază RLC sunt de părere că prezenţa 
lui Saunière aici a fost pur întâmplătoare. Credeţi-mă, 
nimic din ceea ce se petrece în regiunea asta nu-i 
întâmplător. Există prea multe forţe în acţiune. 

— Forțe umane sau forţe supranaturale? 

— Ambele. 

Cu acest răspuns, Tammy le făcu semn s-o urmeze şi se 
îndreptă spre un turn din piatră, aflat în extremitatea 
vestică a domeniului, crescut parcă din faţa unei stânci. 

— Veniti, trebuie să vedeţi piesa de rezistenţă! La Tour 
Magdala. 

— Tour Magdala? întrebă Maureen, intrigată de acest 
nume. 

— Turnul Magdalenei. Aici era biblioteca personală a lui 
Saunière. Dar cea pentru care merită să mergem până 
acolo este priveliştea. 

Intrară în foişor, privind în treacăt câteva dintre 
obiectele personale ale abatelui, expuse în vitrine de sticlă, 
şi urcară cele douăzeci şi două de trepte până pe platforma 
de sus. De acolo, panorama Languedocului era 
extraordinară. Tammy arătă spre un deal din depărtare. 

— Vedeţi aşezarea aceea de acolo? Este Arques. Şi 
dincolo de vale e legendarul sat Coustaussa, unde un alt 
preot, un prieten al lui Saunière pe nume Antoine Gélis, a 

fost asasinat în locuinţa lui. Casa a fost jefuită, şi se crede 
că ucigaşii căutau ceva mai de preţ decât banii. Au lăsat 
monedele de aur pe masă, dar au furat tot ce putea fi 
considerat document. Bietul om, avea peste şaptezeci de 
ani şi a fost găsit zăcând într-o baltă de sânge, ucis cu 
vătraiul şi cu un topor. 

— Oribil! îşi scutură Maureen un fior stârnit şi de 
povestea auzită, dar şi de locul în care se aflau. 

Satul o fascina şi îi repugna totodată. 

— Pentru asemenea mistere, oamenii sunt gata să ucidă, 
replică Peter. 

— Ei bine, toate astea s-au întâmplat acum o sută de ani. 
Mie îmi place să cred că de atunci am devenit mai 
civilizaţi. 

Maureen era încă interesată de ciudatul abate şi de 
milioanele lui. 

— Şi ce s-a întâmplat cu Saunière? 

— Lucrurile devin şi mai bizare. La câteva zile după ce 
şi-a comandat coşciugul, a suferit un atac de inimă. 
Legendele locale susţin că a fost adus un preot din altă 
regiune pentru a-i da ultima împărtăşanie, dar, după ce a 
auzit spovedania  abatelui, acesta a refuzat să-l 
împărtăşească. Bietul om a părăsit localitatea pradă unei 
negre depresii şi se spune că după aceea n-a mai zâmbit 
niciodată. 

— Oh! Mă întreb ce i-o fi spus Sauniere. 

— Nimeni nu a aflat, cu excepţia aşa-numitei sale 
menajere, Marie Denarnaud, căreia abatele i-a lăsat 
întreaga sa avere şi toate secretele. Dar a murit şi ea în 
chip misterios câţiva ani mai târziu, şi în ultimele zile ale 
vieţii n-a mai putut vorbi, aşa că nimeni nu va afla acele 
taine niciodată. De aceea satul a dat naştere unei 
veritabile industrii. O sută de mii de turişti vin aici în 
fiecare an - unii din curiozitate, alţii hotărâți să descopere 
comoara lui Saunière. 

Tammy se apropie de marginea platformei şi privi spre 
valea care se întindea în depărtare. 

— Nu ştim sigur nici de ce a construit turnul aici, dar nu 

mă îndoiesc că de fapt căuta ceva. Ce părere ai, padre? 
întrebă ea făcându-i cu ochiul şi întorcându-se pentru a 
cobori scările. 


În vreme ce se îndreptau spre maşină, Maureen insistă 
ca Tammy să-şi respecte promisiunea şi să le povestească 
despre Turnul Alchimiei, odinioară maiestuosul foişor al 
Castelului Hautpol, azi în ruine. Ea rămase pe gânduri 
câteva clipe, neştiind de unde să înceapă. Tomuri întregi 
fuseseră scrise pe tema acestei regiuni, ea însăşi făcuse 
ani întregi de cercetări, aşa că îi era dificil să alcătuiască 
acum o versiune condensată a istoriei. 

— De mii de ani, oamenii au fost atraşi de ceva anume în 
această zonă, începu ea. Trebuie să fie vorba despre ceva 
de-al locului, ceva în pământul de aici. Cum altfel ne-am 
putea explica atractivitatea lui şi interesul pe care l-a 
stârnit asupra unui număr atât de mare de credinţe 
religioase timp de peste două mii de ani? La fel ca despre 
orice altceva în regiune, există şi în acest sens nenumărate 
teorii. E întotdeauna amuzant să începi cu adevărații 
nebuni, cei care ar băga mâna în foc că totul are legătură 
cu extratereştrii şi cu monştrii marini. 

— Monştrii marini? izbucni Peter în râs. La extratereştri 
aproape că m-aş fi aşteptat, dar chiar şi monştri marini? 

— Să ştii că nu glumesc. Dintotdeauna monştrii marini 
şi-au avut locul în tradiţiile de aici. Ciudat, dacă ţinem 
seama că e o regiune fără ieşire la mare, dar nu la fel de 
bizar ca unele dintre poveştile cu OZN-uri. Ascultaţi-mă pe 
mine, e în zona asta ceva care îi scoate pe oameni din 
minţi. Apoi, mai e şi elementul timp. Ceasul tău tot nu 
merge? 

Maureen ştia deja răspunsul, dar mai aruncă o privire 
spre încheietură; de mai bine de o oră, ceasul ei arăta tot 
9.33. 

— Probabil că nu va începe să funcţioneze până ce nu 
vom pleca de aici, continuă Tammy. Există ceva în zona 

asta care afectează ceasurile şi aparatele electronice - 
motiv pentru care, probabil, multă lume din regiune 
foloseşte cadranele solare chiar şi azi, în secolul XXI. Nui 
se întâmplă oricui, dar nici nu-ţi pot spune câte cazuri 
stranii am întâlnit eu, personal. Şi începu să le povestească 
una dintre nenumăratele ei istorioare despre problema 
timpului în Rennes-le-Château. Într-o zi, veneam încoace 
împreună cu nişte prieteni şi, la poalele dealului, m-am 
uitat la ceasul din maşină. Când am ajuns pe culme, ceasul 
arăta că am fi făcut aproape o jumătate de oră de jos până 
sus. Or, acum aţi văzut şi voi cât timp ne-a luat, chiar aşa 
încet cum am mers noi? Cinci minute? 

Il întrebă pe Peter, iar el înclină din cap în semn că da. 

— Cel mult cinci minute. 

— Nu e mult de mers, poate vreo trei kilometri. Prin 
urmare, am crezut că s-a defectat ceasul din maşină - asta 
până când ne-am uitat fiecare la ceasul lui. Trecuse într- 
adevăr o jumătate de oră. Ştiam cu toţii că nu făcusem pe 
drum treizeci de minute, dar - într-un fel sau altul - atât 
timp se scursese de jos până când am ajuns pe culme. 
Dacă am vreo explicaţie pentru ce s-a întâmplat? Nu. A 
fost ca un fel de alterare a timpului, şi de atunci am vorbit 
cu mai mulţi oameni care au trecut prin aceeaşi situaţie. 
Localnicii nici măcar nu se mai îngrijorează, fiindcă deja s- 
au obişnuit cu asemenea ciudăţenii. Intrebaţi-i şi veţi 
vedea că dau din umeri, ca şi cum ăsta ar fi cel mai firesc 
lucru din lume. Dar fenomene similare au fost înregistrate 
deopotrivă în jurul Marii Piramide şi al unora dintre 
locurile sacre din Marea Britanie sau din Irlanda. Deci 
care să fie explicaţia? O forţă magnetică? Sau ceva mai 
puţin tangibil şi, prin urmare, imposibil de înţeles pentru 
mintea umană? 

Tammy le prezentă pe scurt câteva dintre teoriile 
analizate de cercetătorii locali şi internaţionali: axe 
magnetice, vortexuri, porţi stelare, cavităţi în pământ. 

— Salvador Dali spunea că gara din Perpignan este 
centrul universului, fiindcă acolo se intersectează aceste 
linii de forţă magnetică. 

— Cât de departe e Perpignan de aici? întrebă Maureen. 

— Cam şaptezeci de kilometri. Suficient de aproape ca 
să fie interesant, oricum. Aş vrea să vă pot da un răspuns 
concret cu privire la toate astea, dar nu pot. Nimeni nu 
poate. De aceea mă atrage atât de tare locul ăsta şi de 
aceea mă întorc mereu la el. Vă amintiţi meridianul pe 
care vi l-a arătat Sinclair în biserica Saint-Sulpice din 
Paris? 

— Linia Magdalenei, încuviinţă Maureen. 

— Exact. Din Paris, trece exact prin această zonă. De ce? 
Fiindcă regiunea asta are ceva ce transcende timpul şi 
spaţiul, şi cred că acesta e motivul pentru care, 
dintotdeauna, a atras alchimişti din toate colţurile Europei. 

— Mă întrebam când vom reveni la alchimie, interveni 
Peter. 

— Scuze, padre! M-am cam luat cu vorba, dar, v-am mai 
spus, niciuna dintre explicaţiile astea nu e simplă. Aşadar, 
turnul de acolo, Turnul Alchimiei, a fost construit, se pare, 
deasupra centrului aceluia mitic de forţă, iar Linia 
Magdalenei trece chiar prin el. Acolo s-au făcut 
nenumărate experimente de alchimie. 

— Când spui alchimie, te referi la sistemul medieval de 
credinţe care avea ca scop transformarea sulfului în aur? 

— În unele cazuri, da. Însă care e adevărata definiţie a 
alchimiei? Dacă vrei vreodată să declanşezi o dispută 
aprinsă, pune întrebarea asta la o reuniune a ezoteriştilor. 
Se va isca un veritabil scandal înainte ca participanţii să 
ajungă la un răspuns categoric. Există alchimişti de 
orientare ştiinţifică, aceia care încearcă transformarea 
fizică a metalelor inferioare în aur. Unii dintre ei vin aici 
crezând că pământul din regiune este factorul-cheie magic 
de care au nevoie pentru experimentele lor. Sunt apoi 
alchimiştii filosofi, care cred că alchimia are la bază o 
transformare spirituală, adică transpunerea elementelor 
grosiere ale spiritului uman într-un eu de aur, superior. O 
a treia categorie este formată din alchimiştii cu orientare 
ezoterică; ei cred că procesele alchimice pot fi utilizate 
pentru atingerea nemuririi şi pentru alterarea timpului. Şi 

nu în ultimul rând sunt alchimiştii sexuali, care sunt de 
părere că energia sexuală dă naştere unui tip de 
transformare atunci când două trupuri sunt unite printr-o 
anumită combinaţie de metode fizice şi metafizice. 

Maureen ascultase explicaţiile cu atenţie, iar acum voia 
să afle care era părerea personală a prietenei ei. 

— Tu către care dintre teorii înclini? 

— Eu, personal, sunt o adeptă înfocată a alchimiei 
sexuale. Dar cred că toate au ceva adevărat în ele. Sincer. 
Consider că termenul „alchimie” se referă la cel mai vechi 
set de principii ale omenirii şi că demult, cândva, aceste 
principii erau cunoscute gânditorilor antici, de pildă celor 
care au construit Marea Piramidă de la Gizeh. 

— Dar ce au toate acestea de-a face cu Maria 
Magdalena? întrebă Peter. 

— Păi, în primul rând, credem că ea a trăit sau a 
petrecut o vreme în această regiune. lar asta ne duce la o 
altă întrebare: De ce aici? Este o zonă izolată chiar şi azi, 
cu toate mijloacele noastre de transport moderne. Vă 
puteţi imagina ce însemna să străbaţi munţii ăştia în 
secolul întâi? Terenul era mai mult decât inospitalier. Şi 
atunci, de ce a ales ea locul acesta? De ce l-au ales atât de 
mulţi alţii? Fiindcă pământul în sine are ceva special. Oh, 
şi am uitat să vă povestesc despre un alt tip de alchimie 
practicat aici, pe care eu l-am numit alchimie gnostică. 

— Pare un nume interesant pentru o nouă religie, 
remarcă Maureen. 

— Sau pentru una veche. Există aici o credinţă care 
datează din vremea catarilor şi poate chiar mai de mult, o 
credinţă conform căreia regiunea asta era centrul 
dualității, că Regele Lumii, Rex Mundi însuşi, îşi are 
sălaşul aici. În satul acesta bizar şi în împrejurimile lui 
coexistă, în echilibru, lumina şi întunericul, binele şi răul. 
Şi la un anumit nivel, cele două elemente sunt în conflict 
permanent unul cu celălalt, chiar aici, sub picioarele 
noastre. Vi se pare că atmosfera e stranie aici pe timpul 
zilei? Puteţi să-mi daţi averi întregi, că tot nu m-aţi 
convinge să merg pe străduţele astea în miez de noapte. 

Locul are în el ceva important, dar nu în totalitate benefic. 

— Simt şi eu asta, replică Maureen. Poate că Dali a 
greşit cu vreo şaptezeci de kilometri. Poate că Rennes-le- 
Château este de fapt centrul universului. 

Peter interveni şi el, dar pe un ton mai serios: 

— Ei bine, toate astea ar fi fost de înţeles pentru 
francezii din Evul Mediu, fiindcă acesta era universul lor. 
Dar mai sunt şi astăzi oameni care cred în ce ne-ai 
povestit? 

— Tot ce pot să vă spun este că se întâmplă aici lucruri 
stranii, pe care nimeni nu le poate explica - şi asta tot 
timpul. În zona asta, în Arques şi în regiunile din jurul 
castelelor. Catarii, susţin unele opinii, au construit acele 
castele ca pe nişte fortărețe din piatră împotriva forţelor 
întunericului. Le-au ridicat pe locul unor vortexuri sau al 
unor centri de forţă, unde îşi puteau organiza ceremoniile 
sfinte menite să ţină sub control sau să înfrângă puterile 
întunericului. Şi semnificativ mi se pare faptul că toate 
castelele lor aveau turnuri. 

— Dar scopul lor, al turnurilor, întrebă Peter, nu ar fi 
putut fi mai degrabă unul strategic, de apărare militară? 

— Ba da. Dar asta nu explică de ce fiecare dintre aceste 
castele are diverse legende care se referă la procese 
alchimice desfăşurate în turnuri. Se ştie că turnurile erau 
locurile în care se produceau anumite transformări sau 
procese magice, conform mottoului magic: „La fel ca sus, 
aşa şi jos”. Turnurile reprezintă pământul, fiindcă îşi au 
baza în sol, dar şi cerul, pentru că se înalţă spre el; astfel 
sunt cele mai potrivite locuri pentru desfăşurarea 
experimentelor alchimice. Şi, la fel ca turnul lui Saunière, 
toate au câte douăzeci şi două de trepte. 

— De ce douăzeci şi două? întrebă Maureen, din ce în ce 
mai interesată. 

— Douăzeci şi doi este un aşa-numit număr maestru, iar 
elementele  numerologice sunt esenţiale în alchimie. 
Numerele maestre sunt unsprezece, douăzeci şi doi şi 
treizeci şi trei. Dar cel mai frecvent în zona de aici este 
întâlnit douăzeci şi doi, dat fiind că aparţine energiei 

divine feminine. Poate ştiţi că, în calendarul bisericesc, 
ziua Mariei Magdalena este... 

— Pe douăzeci şi doi iulie, o întrerupseră Peter şi 
Maureen la unison. 

— Exact. Deci, pentru a răspunde la întrebarea voastră, 
poate că de asta a venit Maria Magdalena aici, fiindcă ştia 
despre forţele naturale din zonă sau fiindcă înţelegea ceva 
din lupta aceasta dintre lumină şi întuneric care se 
desfăşoară aici. Oamenii din vechea Palestina cunoşteau 
regiunea asta. Familia lui Irod deţinea pământuri nu 
departe de aici. Există chiar o tradiţie care susţine că 
mama Mariei Magdalena era originară din Languedoc. Aşa 
că, poate, într-un fel s-a întors acasă. Tammy făcu o scurtă 
pauză, privind turnul în ruine al castelului Hautpol, şi apoi 
adăugă: Ce n-aş da să fiu o muscă nemuritoare, aşezată pe 
zidurile acelea! 


O lăsară pe Tammy în Couiza, unde urma să se 
întâlnească cu nişte prieteni la un prânz întârziat. 
Maureen era dezamăgită că prietena ei îi părăsea pentru o 
vreme; n-ar fi vrut să ajungă acasă la Sinclair fără o 
cunoştinţă comună, care să mai ungă puţin rotiţele 
întâlnirii. lar încordarea lui Peter era aproape palpabilă. El 
se străduia s-o ascundă pe cât posibil, dar se vedea cum 
strânge volanul în mâini. Poate că totuşi greşiseră 
renunțând la camera de hotel şi alegând să stea la Sinclair. 

Dar promiseseră deja că aşa vor face, iar dacă s-ar fi 
răzgândit acum, ar fi dat dovadă de impoliteţe faţă de 
gazdă. Maureen nu voia să rişte aşa ceva; Sinclair era o 
piesă prea importantă din dominoul ei. 

La volanul maşinii închiriate, Peter ieşi de pe drum şi 
trecu de uriaşele porţi metalice. Maureen observă că erau 
decorate cu flori de crin mari, aurii, împletite cu viță-de-vie 
- sau poate cu mere albastre. Aleea şerpuită urca, 
străbătând somptuosul domeniu al lui Sinclair, Château 
des Pommes Bleues. 

Opriră în faţa castelului, şi pentru câteva clipe rămaseră 
fără cuvinte în faţa mărimii şi a grandorii acestuia - un 
castel construit în secolul al şaisprezecelea, perfect 
restaurat. Când  coborâră din maşină, impunătorul 
majordom al lui Sinclair, Roland, le ieşi în întâmpinare. Doi 
servitori în livrele se grăbiră să le ia bagajele şi să ducă la 
îndeplinire ordinele lui Roland. 

— Bonjour, Mademoiselle Paschal, abbé Healy. 
Bienvenue, le ură el cu un surâs brusc, care le alungă 
imediat orice reținere. Bine ați venit la Château des 
Pommes Bleues. Monsieur Sinclair este încântat să vă 


primească. 


După cei îi rugă să aştepte în magnificul hol de la 
intrare, Roland plecă în căutarea stăpânului său. lar 
aşteptarea se dovedi foarte plăcută, căci încăperea era 
decorată cu numeroase obiecte de artă, deloc mai prejos 
decât cele văzute în multe dintre muzeele franceze. 
Maureen se opri în faţa unei vitrine care constituia punctul 
focal al întregii colecţii, iar Peter i se alătură. În ea se afla 
un potir de argint masiv, ornat, iar un craniu uman era 
aşezat la loc de cinste în relicvariu. Deşi era albit de 
vreme, pe os se vedea clar o despicătură. O buclă de păr, 
decolorată, dar purtând încă pigmentul roşcat, fusese 
depusă alături de craniu, în potir. 

— Anticii credeau că părul roşcat era sursa unei mari 
puteri magice. 

Bérenger Sinclair apăruse în spatele lor. Maureen 
tresări la auzul vocii lui şi se întoarse pentru a-i răspunde. 

— Anticii n-au fost niciodată nevoiţi să meargă la şcoala 
publică din Louisiana. 

Sinclair râse - un sunet amplu, cu sonorități celtice - şi 
întinse mâna pentru a-şi trece un deget prin părul ei. 

— Nu erau şi băieţi la şcoala dumitale? 

Maureen surâse, dar, înainte ca el s-o vadă roşind, se 
întoarse din nou spre relicvele din vitrină şi citi cu glas 

tare cuvintele de pe plăcuţa explicativă: 

— Craniul regelui Dagobert al II-lea. 

— Unul dintre pitoreştii mei strămoşi, replică Sinclair. 

Peter era fascinat şi oarecum incredul. 

— Sfântul Dagobert al II-lea? Ultimul rege merovingian? 
Eşti urmaşul lui? 

— Da. Iar cunoştinţele dumitale de istorie sunt la fel de 
vaste ca şi acelea de latină. Foarte bine, părinte! 

— Ajutaţi-mă puţin, interveni Maureen cu o privire 
stânjenită. Regret, dar cunoştinţele mele în domeniul 
istoriei franceze nu merg mai departe de Ludovic al XIV- 
lea. Cine erau Merovingienii? 

— O veche dinastie care a domnit în regiunea în care se 
află azi Franţa şi Germania, cam din secolul al V-lea până 
în al VIII-lea, îi explică Peter. Dinastia s-a stins odată cu 
moartea acestui Dagobert. 

— Ceva îmi spune că n-a murit din cauze naturale, 
observă Maureen arătând spre cicatricea rămasă în os. 

— Nu tocmai, încuviinţă Sinclair. Fiul său i-a înfipt o 
lance în cap, prin ochi, când dormea. 

— Asta da, loialitate familială! 

— Din păcate, omul a ales devotamentul religios în locul 
loialității familiale, iar asta a fost o dilemă care le-a dat de 
furcă multora în decursul istoriei. Am dreptate, părinte 
Healy? 

Peter se încruntă, bănuind implicaţiile. 

— Ce vrea să însemne asta? 

Sinclair întinse braţul spre un panou heraldic de pe 
perete; deasupra unei cruci înconjurate de trandafiri, o 
inscripţie în latină menţiona: 


ELIGE MAGISTRUM 


— Mottoul familiei mele. Elige magistrum. 

Maureen privi spre Peter, neajutorată. Între cei doi 
bărbați se petrecea ceva, iar ea începea să se simtă 
tulburată. 

— Ce Înseamnă asta? 

— Alege un stăpân, îi traduse Peter. 

— Regele Dagobert, explică Sinclair, a fost ucis la 
ordinul Romei, fiindcă papei nu-i convenea versiunea lui de 
creştinism. Fiul lui Dagobert a fost îndemnat să-şi aleagă 
un stăpân, iar el a ales Roma, devenind astfel un asasin în 
numele Bisericii. 

— Şi de ce era versiunea lui de creştinism atât de 
deranjantă? 

— El credea că Maria Magdalena fusese de spiţă 
regească şi totodată soţia pe drept cuvânt a lui Isus 
Hristos şi că el însuşi, Dagobert, era urmaşul lor - fapt 
care îi conferea drepturi divine mai presus decât orice 
putere pământească. lar pentru papa de la acea vreme 
asemenea idei din partea unui rege constituiau o gravă 
ameninţare. 

Maureen îşi scutură un fior şi încercă să menţină 
conversaţia în limite lejere, aşa că îi dădu un cot uşor lui 
Peter. 

— Promiţi să nu-mi înfigi vreo lance în ochi când dorm? 

El îi aruncă o privire piezişă. 

— Mi-e teamă că nu pot promite nimic. Ştii tu, elige 
magistrum, Şi aşa mai departe. 

Ea se încruntă la el în glumă şi se întoarse apoi pentru a 
studia relicvariul din argint, decorat cu un model complex 
de flori de crin. 

— Pentru cineva care nu are origini franceze, îndrăgiţi 
în mod deosebit acest simbol. 

— Floarea de crin? Fireşte! Nu uitaţi că francezii şi 
scoţienii au fost aliaţi secole de-a rândul. Dar eu am alt 
motiv pentru a-l folosi. Floarea de crin este simbolul... 

— Treimii, sfârşi Peter fraza în locul lui. 

Sinclair zâmbi. 

— Da, da, într-adevăr. Dar mă întreb, părinte Healy, este 
simbolul treimii dumitale... sau al treimii mele? 

Înainte ca Maureen sau Peter să poate cere alte 
explicaţii, Roland intră şi i se adresă stăpânului său într-un 
şuvoi rapid de cuvinte ce păreau a fi o franceză combinată 
cu tonuri vădit mediteraneene. Sinclair se întoarse spre 

oaspeţii săi. 

— Roland vă va conduce în camerele dumneavoastră, 
unde vă veţi putea odihni înainte de cină. 

Apoi făcu o plecăciune studiată, clipi şmechereşte spre 
Maureen şi ieşi din încăpere. 


Când intră în camera ei, rămase cu gura căscată. 
Dormitorul era splendid. Un pat enorm, cu baldachin 
îmbrăcat în catifea roşie brodată cu atotprezentele flori de 
crin aurii, domina încăperea. Restul mobilierului era, 
evident, străvechi şi, de asemenea, aurit. 

Un portret intitulat Maria Magdalena în deşert, al 
maestrului spaniol Ribera, acoperea un perete; ochii 
Magdalenei erau ridicaţi spre cer. Vaze din cristal de 
Baccarat pline cu crini albi şi cu trandafiri roşii erau 
risipite prin cameră, amintindu-i de aranjamentele florale 
pe care Sinclair i le trimisese acasă, în Los Angeles. 

— Cred că m-aş putea obişnui cu aşa o viaţă, murmură 
ea pentru sine când un servitor bătu la uşă şi începu să-i 
despacheteze bagajele. 


Camera lui Peter era mai mică decât a ei, dar la fel de 
bogat decorată şi numai potrivită pentru capetele 
încoronate. Bagajele lui nu sosiseră încă, dar avea cu el 
servieta, şi deocamdată îi era suficientă. Scoase dintr-un 
săculeţ negru rozariul din cristal şi Biblia cu coperte din 
piele. Cu rozariul în mână, se trânti pe pat. Era obosit - 
istovit de drum şi apăsat de responsabilitatea pentru 
binele fizic şi psihic al verişoarei lui. Ajunseseră pe un 
teritoriu necunoscut, iar asta îl tulbura. Nu avea încredere 
în Sinclair. Mai rău decât atât, nu avea încredere în reacţia 
lui Maureen faţă de Sinclair. Averea lui, combinată cu 
înfăţişarea, îi conferea o aură mistică, irezistibilă pentru 
femei. 

Măcar Maureen nu era o persoană uşor de cucerit. De 
fapt, din câte ştia el, verişoara lui avusese foarte puţine 
relaţii romantice. Perspectiva ei cu privire la dragoste 
fusese alterată de ura pe care o resimţise mama ei faţă de 
cel care îi fusese soţ. Faptul că acea căsnicie otrăvită se 
încheiase tragic era pentru ea un motiv să stea departe de 
tot ce putea semăna a relaţie de dragoste. 

Şi totuşi, Maureen era şi ea om; era femeie şi, când 
venea vorba despre acele viziuni, era şi foarte vulnerabilă. 
Iar Peter considera de datoria lui să aibă grijă ca Sinclair 
să nu exploateze acea vulnerabilitate pentru a o manipula 
după bunul lui plac. Nu era sigur cât de multe ştia Sinclair 
deja - sau cum de ştia -, dar era hotărât să afle cât mai 
curând posibil. 

Închise ochii şi începu să se roage pentru a primi 
îndrumare, dar gândurile îi fură întrerupte de un bâzâit 
insistent. Încercă să ignore zgomotul, dar în cele din urmă 
nu mai rezistă. Se ridică, se apropie de servietă şi scoase 
din ea telefonul mobil. 


Din fericire, camerele lor se aflau pe acelaşi culoar, 
altfel poate că s-ar fi rătăcit unul de altul în castelul acela 
uriaş. Maureen era fermecată de tot ce vedea în jurul ei, 
sorbind cu nesat fiece detaliu al arhitecturii şi al operelor 
de artă pe care le întâlneau în drum, trecând dintr-o aripă 
a casei în alta. 

Cum până la cină mai erau câteva ore bune, porniseră 
împreună să investigheze exteriorul castelului; totul aici 
era prea fascinant pentru a nu fi explorat. Intrară într-un 
hol larg, scăldat în lumina zilei, care se revărsa înăuntru 
printr-o fereastră din cristal. Pe întreaga lungime a unuia 
dintre pereţi trona o frescă neobişnuită, reprezentând o 
scenă oarecum abstractă a răstignirii. Maureen se opri 
pentru a o admira. Alături de Hristos crucificat, o femeie 
învăluită în roşu ridica spre el trei degete, în vreme ce o 
lacrimă îi curgea pe obraz. Lângă ea se afla o apă - un râu, 

poate - din care săreau trei peşti mici, unul roşu şi doi 
albaştri. Atât degetele ridicate, cât şi peştii aminteau într- 
un mod abstract de modelul florii de crin. 

Fresca, evident modernă şi foarte complexă, avea 
nenumărate alte detalii despre care Maureen era convinsă 
că aveau un simbolism anume; dar ar fi durat ore întregi să 
le analizeze pe toate şi, probabil, ani de-a rândul ca să le 
înţeleagă. 

Peter se trase înapoi pentru a privi în ansamblu scena 
răstignirii, splendidă în simplitatea sa. Deasupra crucii, 
cerul era întunecat de ceea ce părea a fi un soare negru, 
iar bolta era străbătută de zigzagul unui fulger. 

— Aminteşte de stilul lui Picasso, nu ţi se pare? întrebă 
Peter. 

Gazda lor apăru în capătul holului. 

— Este opera lui Jean Cocteau, unul dintre cei mai 
prolifici artişti ai Franţei şi totodată unul dintre eroii mei 
preferaţi. A pictat această scenă pe când era oaspete al 
bunicului meu. 

Lui Maureen nu-i venea să creadă. 

— Cocteau a locuit aici? Extraordinar! Casa aceasta 
trebuie să fie o comoară naţională a Franţei. Toate 
lucrările de artă sunt fenomenale. Tabloul din camera 
mea... 

— Ribera? Este preferatul meu între portretele 
Magdalenei. I-a prins mai bine ca oricare altul frumusețea 
şi graţia divină. Excepţional. 

— Doar nu vreţi să spuneţi că este tabloul original! 
exclamă Peter uluit. L-am văzut la Prado! 

— Oh, dar este originalul! Ribera l-a pictat la solicitarea 
regelui Aragonului. De fapt, a pictat două. Şi, aveţi 
dreptate, cel mic se află la Prado. Regele Spaniei i l-a 
dăruit pe cel de aici unuia dintre strămoşii mei, un 
membru al familiei Stuart, ca un dar de pace. După cum 
veţi vedea, arta este strâns asociată cu Doamna noastră. 
Vă voi arăta şi alte exemple mai târziu, la cină. Dar, dacă 
pot să vă întreb, încotro vă îndreptaţi acum? 

Maureen îi răspunse: 

— Voiam să facem o plimbare înainte de cină. Când 
veneam încoace, am zărit nişte ruine pe culmea dealului şi 
am vrut să le văd mai îndeaproape. 

— Da, desigur. Dar aş fi cât se poate de onorat să fiu 
ghidul dumneavoastră într-acolo. Dacă părintele Healy 
consideră acceptabil, fireşte. 

— Fără îndoială. 

Peter zâmbise, dar Maureen îi observă cutele încordate 
din colţul gurii. 


Roma 
23 iunie 2005 


Soarele strălucea mai viu la Roma decât oriunde 
altundeva în lume, sau aşa i se părea episcopului Magnus 
O'Connor în vreme ce străbătea dalele sacre ale bazilicii 
Sfântul Petru; aproape că leşinase de emoție la cinstea 
care i se făcuse, de a i se permite accesul în capela 
particulară. 

Intrând în clădirea sfântă, se opri o clipă în faţa statuii 
Sfântului Petru cu cheile bisericii sale în mână şi sărută 
piciorul gol al apostolului. Apoi se îndreptă spre partea din 
faţă a bisericii şi se aşeză în primul rând de scaune, 
mulţumindu-i lui Dumnezeu pentru că îl adusese în acest 
loc sacru. Se rugă pentru el însuşi, se rugă pentru 
episcopia lui şi pentru viitorul Mamei Biserici. 

Când sfârşi, se ridică şi intră în biroul cardinalului 
Tomas DeCaro, ţinând în mână dosarele roşii care 
constituiseră tichetul lui de intrare la Vatican. 

— lată-le pe toate, Sfinţia Ta. 

Cardinalul îi mulţumi. Dacă se aşteptase cumva să fie 
invitat la o discuţie prelungită cu cardinalul, O'Connor 
avea să fie dezamăgit. Cu o scurtă aplecare a capului şi 
fără un cuvânt, prelatul îl pofti să plece. 

DeCaro era nerăbdător să vadă ce conţineau dosarele, 
dar prefera s-o facă, cel puţin pentru prima dată, fără 
martori. Privi încă o dată titlul scris pe fiecare cu litere 
mari, negre - EDOUARD PAUL PASCHAL - şi îl deschise 

pe primul. 

„„„N-am Scris încă despre Mama cea Mare, Maria cea 
Mare. Am aşteptat atât de mult fiindcă m-am întrebat 
adesea dacă voi găsi cuvintele potrivite pentru a-i descrie 
cum se cuvine bunătatea, înțelepciunea şi puterea. În viața 
fiecărei femei se simt influenţa şi învăţăturile unei alte 
femei, mai presus decât toate celelalte. Pentru mine, 
aceasta nu poate fi decât Maria cea Mare, mama lui Isa. 

Mama mea a murit când eu eram foarte mică, şi nu mi-o 
amintesc. În vreme ce Marta a avut grijă de mine şi mi-a 
împlinit toate nevoile lumeşti ca o soră bună, cea care mi-a 
dat învăţătura spirituală a fost mama lui Isa. Ea mi-a hrănit 
sufletul şi mi-a dat multe lecţii de iertare şi compasiune. 
Ea mi-a arătat ce inseamnă să fii regină şi m-a învățat să 
mă port aşa cum e demn de o femeie cu destinul nostru. 

Când a venit vremea să imbrac vălul roşu şi să devin o 
Marie adevărată, am fost pregătită - datorită ei şi a ceea 
ce mi-a dăruit ea. 

Maria cea Mare a fost un model de supunere, dar ea nu 
s-a supus decât Domnului. Ea auzea cuvintele lui 
Dumnezeu cu o limpezime de cristal, fiul ei avea aceeaşi 
putere, şi de aceea au fost ei doi puşi deoparte faţă de alții 
de asemenea de spiță nobilă. Da, Isa a fost un copil al 
Leului, moştenitorul tronului lui David, iar mama lui 
cobora din marele neam preoţesc al lui Aaron. Ea s-a 
născut regină, iar Isa, rege. Dar nu doar sângele i-a făcut 
să fie altfel decăt ceilalţi, ci spiritul şi puterea credinţei lor 
în mesajul pe care ni-l trimitea Dumnezeu. 

Dacă n-aş fi făcut nimic decât să merg în umbra ei câte 
zile am avut, tot aş fi fost binecuvântată. 

Maria cea Mare a fost, după ştiinţa mea, prima femeie 
dăruită cu o atât de limpede cunoaştere a divinului. lar de 
asta marii preoţi au şovăit, căci nu ştiau cum să accepte o 
femeie cu puteri atât de mari. Dar nici n-au putut să o 
condamne. Stirpea Mariei celei Mari e neîntinată, iar inima 
şi spiritul ei erau desăvârşite. Reputația ei fără pată era 
cunoscută departe în lume. 

Bărbații de la putere se temeau de ea, căci n-o puteau 

controla; ea răspundea numai în faţa Domnului. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

4 Capitolul opt $ 


Château des Pommes Bleues 
23 iunie 2005 


Insoţiţi de Sinclair, Maureen şi Peter străbăteau o alee 
pietruită, îndepărtându-se de castel. În jurul lor se 
întindeau dealuri şi coline de piatră roşiatică, încununate 
de ruinele unui castel pe una dintre culmi. Maureen era 
fermecată de peisajul încântător. 

— Zona e uluitoare, spuse ea. Are o puternică amprentă 
mistică. 

— Ne aflăm în inima teritoriului catar. Întreaga regiune 
a fost dominată odinioară de catari, de Cei Puri. 

— De ce li s-a spus aşa? 

— Fiindcă învăţăturile lor proveneau în linie directă, 
nealterată, de la Isus Hristos. Prin intermediul Mariei 
Magdalena. Ea a fost fondatoarea mişcării catare. 

Peter părea cât se poate de sceptic, dar Maureen i-o luă 
înainte, exprimându-şi îndoielile: 

— Şi de ce n-am citit nicăieri despre aşa ceva? 

Berenger Sinclair se mulţumi să râdă, fără să-i pese 
câtuşi de puţin dacă era sau nu crezut de către cei doi. Era 
un om atât de convins şi de împăcat cu credinţele sale şi 
atât de încrezător în sine însuşi, încât părerile celorlalţi nu 
aveau nicio importanţă pentru el. 

— N-aţi citit şi nici nu veţi citi nicăieri. Adevărul despre 
catari nu este scris în nicio carte de istorie, şi o cercetare 
autentică în acest domeniu nu poate fi condusă decât aici. 
Povestea adevărată a catarilor e incrustată în stâncile 
acestea roşii din Languedoc şi nicăieri altundeva. 

_ — Aş vrea să aflu mai multe despre ei, spuse Maureen. 
Imi puteţi recomanda unele cărţi pe care le consideraţi 
veridice? 

Sinclair ridică din umeri. 

— Foarte puţine, şi absolut niciuna dintre cele care mi 
se par credibile nu a fost tradusă în engleză. Majoritatea 
volumelor de istorie a catarilor se bazează pe mărturii 
culese sub tortură. Toate relatările medievale asupra 
catarilor, fără excepţie, au fost scrise de duşmanii lor. Cât 
de corecte crezi că sunt ele? Maureen, aş vrea să înţelegi 
acest principiu pe baza propriilor reexaminări ale istoriei. 
Niciuna dintre practicile catare autentice nu a fost 
consemnată undeva. Tradițiile au fost transmise din 
generaţie în generaţie de două mii de ani în regiunea asta, 
dar sunt tradiţii orale şi sunt apărate cu o fervoare 
deosebită. 

— Nu spunea Tammy că a existat o cruciadă oficială 
împotriva lor? întrebă Maureen în vreme ce-şi continuau 
drumul pe poteca şerpuită ce ducea spre dealuri. 

Sinclair încuviinţă. 

— Un genocid sălbatic, în care au murit peste un milion 
de oameni, lansat de un papă cu un nume a cărui ironie nu 
ne poate scăpa: Inocenţiu al II-lea. Ai auzit vreodată 
expresia: „Ucide-i şi lasă-l pe Dumnezeu să-i trieze apoi pe 
cei buni de cei răi”? 

— Da, fireşte. E un îndemn barbar. 

— A fost rostită prima dată în secolul al XIII-lea, de 
trupele papale care i-au măcelărit pe catari la Beziers. Mai 
exact, militarii au spus: „Neca eos omnes. Deus suos 
agnoset”, ceea ce se traduce prin: „Ucideţi-i pe toți. 
Dumnezeu îi va recunoaşte pe ai săi”. Recunoşti fraza, 
părinte? întrebă apoi Sinclair, întorcându-se brusc spre 
Peter. 

El clătină din cap, neştiind unde vrea scoţianul să 
ajungă, dar hotărât să nu se lase atras în vreo capcană de 
ordin intelectual. 

— E împrumutată din spusele Sfântului Pavel al 
dumitale. Epistola a doua către Timotei, capitolul doi, 
versetul nouăsprezece: „Domnul cunoaşte pe cei care sunt 
ai Lui”. 

Peter ridică o mână, pentru a-l întrerupe. 

— Nu-l poţi învinui pe Pavel fiindcă spusele i-au fost 

răstălmăcite. 

— Nu pot? Cred că tocmai am făcut-o. Pavel îmi stă în 
gât, să fii convins. Şi nu e o întâmplare că duşmanii noştri 
i-au folosit timp de secole cuvintele împotriva noastră. lar 
ăsta nu e decât începutul. 

Maureen încercă să mai atenueze tensiunea care se 
accentua între cei doi bărbaţi, readucând discuţia la 
problema istoriei locale. 

— Ce s-a întâmplat la Beziers? 

— Neca eos omnes. Ucideţi-i pe toţi, repetă Sinclair. Şi 
exact asta au făcut cruciații în minunatul oraş Béziers. Au 
trecut prin foc şi sabie toate sufletele de acolo, de la cei 
mai bătrâni locuitori până la sugarii de câteva zile. Nimeni 
nu a fost cruțat. Probabil că numai în cursul acelui asediu 
au fost ucise o sută de mii de persoane. Legenda spune că 
dealurile noastre sunt roşii până azi în semn de doliu 
pentru nevinovaţii măcelăriți atunci. 

Îşi continuară mersul în tăcere câteva momente, din 
respect pentru sufletele adormite ale acelui pământ. 
Masacrul se desfăşurase cu aproape opt sute de ani în 
urmă, dar în aer plutea senzaţia că acele suflete pierdute 
zăboveau încă acolo - prezenţă palpabilă aproape la 
fiecare pală de vânt ce sufla la poalele Pirineilor. Acesta 
era şi avea să fie pentru totdeauna tărâmul catarilor. 

Sinclair îşi reluă povestirea: 

— Desigur, unii catari au scăpat refugiindu-se în Spania, 
Germania şi Italia. Şi-au păstrat secretele şi învăţăturile, 
dar nimeni nu ştie ce s-a întâmplat cu cea mai de preţ 
comoară a lor. 

— Ce comoară era aceea? întrebă Peter. 

Scoţianul privi în jur, şi în ochi i se oglindi dragostea de 
neşters pentru aceste pământuri. Locul şi istoria sa erau 
gravate pentru totdeauna în sufletul lui. Ori de câte ori ar 
fi vorbit despre aceste lucruri, patima cu care o făcea era 
aceeaşi. 

— Există numeroase legende cu privire la ceea ce ar fi 
putut constitui de fapt comoara catarilor. Unele susţin că 
era vorba despre Sfântul Graal, altele afirmă că ar fi fost 

adevăratul giulgiu al lui Isus sau coroana de spini. Dar 
comoara lor reală era una dintre cele mai sacre două cărţi 
scrise vreodată. Catarii erau păstrătorii Cărţii Iubirii - 
unica evanghelie adevărată. Şi, după o pauză emfatică, 
adăugă: Cartea Iubirii era singura evanghelie adevărată, 
fiindcă a fost scrisă în întregime de mâna lui Isus însuşi. 

Peter se opri brusc la auzul acestor cuvinte şi se holbă la 
Sinclair. 

— Ce s-a întâmplat, părinte? Nu v-au învăţat la Seminar 
despre Cartea Iubirii? 

Maureen îl privea şi ea cu aceeaşi incredulitate. 

— Chiar credeţi că aşa ceva a existat într-adevăr? 

— Oh, a existat. A fost adusă din Ţara Sfântă de Maria 
Magdalena şi a fost transmisă din generaţie în generaţie, 
cu o grijă extremă, de urmaşii ei. Este foarte probabil ca 
această Carte a Iubirii să fi fost adevăratul obiectiv urmărit 
de cruciada împotriva catarilor. Autorităţile Bisericii erau 
disperate să pună mâna pe ea, dar nu pentru a o apăra şia 
o preţui, fiţi siguri. 

— Biserica n-ar periclita niciodată un document atât de 
sfânt şi de valoros, ripostă Peter. 

— Nu? Şi dacă un asemenea document ar putea fi 
autentificat? Şi dacă documentul autentificat ar contrazice 
nu numai multe dintre preceptele Bisericii, dar şi însăşi 
autoritatea ei? Scris de chiar mâna lui Isus. Ce s-ar 
întâmpla atunci, părinte? 

— Astea nu sunt decât speculaţii. 

— Eşti îndreptăţit la propria dumitale opinie, aşa cum şi 
eu am dreptul la a mea. In orice caz, eu mă bazez pe 
cunoaşterea unor date extrem de bine protejate. Dar să 
continui cu aceste... speculaţii ale mele. Într-o anumită 
măsură, Biserica a reuşit ce şi-a propus. După persecuțiile 
vădite la care au fost supuşi, Cei Puri s-au văzut nevoiţi să 
intre într-un fel de ilegalitate, iar Cartea Iubirii a dispărut 
pentru totdeauna. Astăzi, foarte puţini sunt cei care ştiu că 
a existat vreodată. Interesantă misiune, nu-i aşa, să elimini 
din istorie existenţa unui document atât de important. 

Peter ascultase cu atenţie spusele scoţianului şi, după 

câteva clipe de gândire, interveni: 

— Ai spus că adevărata comoară era una dintre cele mai 
sacre două cărţi scrise vreodată. Dacă una dintre ele eo 
evanghelie scrisă de mâna lui Isus, ce anume ar putea fi 
cea de-a doua? 

Berenger Sinclair se opri şi închise ochii. Vântul verii, 
amintind de mistralul din Provence, îi flutură părul. 
Scoţianul trase adânc aer în piept, apoi deschise ochii şi îi 
fixă drept în ochii lui Maureen, spunând: 

— Cea de-a doua este Evanghelia Mariei Magdalena, o 
relatare desăvârşită, neîntinată a vieţii ei împreună cu Isus 
Hristos. 

Maureen îngheţă. Rămase cu privirea aţintită asupra lui 
Sinclair, înmărmurită de patima ce se întipărise pe faţa lui. 
Cel care rupse tăcerea fu Peter: 

— Catarii susțineau cumva că deţin şi acest document? 

Sinclair îşi întoarse privirea pentru o clipă, apoi clătină 
din cap. 

— Nu. Spre deosebire de Cartea Iubirii, documentată 
istoric, Evanghelia Mariei Magdalena nu a fost văzută de 
nimeni, niciodată; probabil fiindcă nu a fost găsită încă. Se 
crede că ar fi fost ascunsă în apropiere de Rennes-le- 
Château, satul pe care l-aţi vizitat nu de mult. Tammy v-a 
arătat şi Turnul Alchimiei? 

Maureen încuviinţă; Peter era prea ocupat încercând să- 
şi dea seama cum de ştia Sinclair atât de multe despre ce 
făcuseră ei. Ea însă era absorbită de povestirea scoţianului 
şi de patima ce răzbătea din glasul lui şi pe care nu încerca 
deloc s-o ascundă. 

— Ni l-a arătat, dar eu tot n-am înţeles de ce e atât de 
important. 

— E important din multe puncte de vedere, dar pentru 
moment e suficient să spunem că, după unele păreri, 
Maria Magdalena ar fi trăit şi şi-ar fi scris evanghelia în 
locul în care se înalţă azi Turnul Alchimiei. Apoi a ascuns 
documentul într-o grotă undeva, unde să rămână până ce 
va veni vremea ca el - şi versiunea ei asupra 
evenimentelor de atunci - să fie descoperit. 

Sinclair le arătă apoi o serie de adâncituri, ca nişte 
caverne, în pereţii munţilor din jur. 

— Vedeţi craterele acelea? Sunt urmele lăsate de 
vânătorii de comori în ultima sută de ani. 

— Căutau evanghelia aceea? 

Scoţianul râse scurt, sardonic. 

— În mod ironic, majoritatea nici măcar nu ştiu ce caută. 
Habar n-au. Au aflat de legenda privind comoara catarilor 
sau au citit vreo carte despre Saunière şi averea lui 
misterioasă, dar n-au idee ce ar putea fi aceasta. Unii cred 
că ar fi vorba despre Sfântul Graal sau despre Chivotul 
Legământului, iar alţii sunt siguri că e comoara sustrasă 
din Templul din Ierusalim ori o grămadă de aur ascunsă de 
vizigoți în vreun mormânt secret. E suficient doar să 
rosteşti cuvântul „comoară”, şi oameni altfel cu capul pe 
umeri devin instantaneu nişte sălbatici. Mulţi au venit aici 
din toate colţurile lumii, secole de-a rândul, pentru a 
desluşi misterele din Languedoc. Credeţi-mă, am văzut 
asta de nenumărate ori. Vânătorii de comori au folosit 
dinamita pentru a face craterele acelea din stâncă. Şi fără 
permisiunea mea, dacă-mi daţi voie să precizez. Arătându- 
le alte cicatrici în coasta muntelui, Sinclair îşi continuă 
explicaţiile: Pentru catari, secretul privind natura comorii 
lor era la fel de important ca însăşi comoara, şi de aceea 
sunt astăzi atât de puţini cei care ştiu că acele evanghelii 
chiar au existat. Uitaţi-vă câte distrugeri s-au făcut aici 
numai pe baza unor speculaţii. Vă puteţi imagina ce s-ar 
întâmpla cu regiunea aceasta dacă s-ar afla care e 
adevărata natură şi valoare a comorii?! 


Sinclair le povesti în continuare despre alte legende 
locale referitoare la comoară, dar şi despre căutătorii 
lipsiţi de scrupule care distruseseră frumuseţea naturală a 
regiunii. Le spuse că naziştii trimiseseră aici trupe în 
timpul războiului, pentru a descoperi anumite artefacte de 
natură ocultă despre care credeau că sunt îngropate în 

zonă. Din câte se ştia, trimişii lui Hitler nu ajunseseră la 
niciun rezultat şi plecaseră în cele din urmă cu mâna 
goală, iar la scurtă vreme pierduseră şi războiul. 

Peter era tăcut, mărginindu-se să asculte şi să asimileze 
vastul volum de informaţii noi. Mai târziu avea să analizeze 
detaliile în linişte, ca să-şi dea seama cât era adevăr în ele 
şi cât simple fabulaţii romanţioase ale lui Sinclair. Era uşor 
să te laşi prins în legendele despre Graal şi despre 
manuscrise sacre pierdute într-un loc cu o aură mistică 
atât de puternică precum acesta. Însă chiar şi el simţea că 
inima începe să-i bată mai repede la ideea că asemenea 
documente ar putea exista într-adevăr. 

Maureen păşea alături de Sinclair, ascultându-l 
absorbită. Peter se întreba însă dacă, în realitate, cea care 
îi sorbea cuvintele era Maureen jurnalista şi scriitoarea 
sau Maureen femeia singură. Indiferent care ar fi fost 
adevărul, era de-a dreptul fermecată, cucerită de 
charismaticul scoţian. 

Când ajunseră pe culmea unui deal scund, la o curbă a 
drumului, în faţa lor, părând că a răsărit din coasta colinei, 
apăru brusc un turn de piatră ce semăna cu foişorul unui 
castel. Inalt de câteva etaje, se profila singur şi nelalocul 
lui pe fondul peisajului stâncos. 

— Seamănă cu turnul lui Saunière, exclamă Maureen. 

— Noi l-am numit Trăsnaia lui Sinclair. A fost construit 
de bunicul meu. Şi, da, e inspirat de cel al lui Saunière. De 
aici însă priveliştea nu e atât de impresionantă ca aceea de 
la Rennes-le-Château, fiindcă altitudinea e mai mică la noi, 
dar frumuseţea nu-i e ştirbită. Vreţi să-l vedeţi? 

Maureen aruncă o privire întrebătoare spre Peter, dar el 
clătină din cap. 

— Eu rămân aici. Duceţi-vă voi. 

Sinclair scoase o cheie din buzunar şi deschie uşa 
turnului, apoi intră primul, conducând-o pe Maureen pe 
treptele ce urcau într-o spirală abruptă. Când ajunseră sus, 
deschise o trapă în acoperiş şi-i făcu semn să treacă 
înaintea lui. 

Priveliştea ținutului catar şi a vechilor castele în ruine 

era extraordinară. Maureen o savură încântată câteva 
clipe, după care întrebă: 

— De ce l-a construit? 

— Din acelaşi motiv pentru care Saunière l-a construit 
pe al său. Pentru a avea o vedere de ansamblu asupra 
zonei; credeau că, privind de sus, vor putea descoperi 
multe secrete. 

Maureen se rezemă de metereze şi oftă de frustrare. 

— De ce e totul atât de misterios? Mi-aţi promis unele 
răspunsuri, dar până acum nu am aflat decât alte întrebări. 

— De ce nu ceri răspunsuri vocilor pe care le auzi? Sau, 
şi mai bine, femeii din viziunile tale. Ea este cea care te-a 
adus aici. 

Maureen încremeni. 

— Cum de ştiţi despre ea? 

Zâmbetul cu care îi răspunse era unul cunoscător, dar 
nu plin de sine. 

— Prin vene îţi curge sângele Paschal, aşa că era de 
aşteptat. Ştii care sunt originile numelui tău de familie? 

— Paschal? Tata s-a născut în Louisiana, dintr-o familie 
franceză, la fel ca toată lumea din regiune. 

— Cajun? 

— Din câte am înţeles, da. A murit când eu eram mică şi 
nu-mi amintesc prea multe despre el. 

— Ştii de unde vine termenul „cajun”? E o deformare de 
la „arcadian”. Coloniştii francezi care s-au stabilit în 
Louisiana erau numiţi arcadieni, iar în dialectul local, 
cuvântul s-a transformat în „acadian”, şi apoi în „cajun”. 
Spune-mi, ai căutat cumva termenul „paschal” într-un 
dicţionar al limbii engleze? 

Maureen îl privea tot mai curioasă, dar şi cu o oarecare 
precauţie. 

— Nu, nu l-am căutat. 

— Mă surprinde faptul că o persoană cu asemenea 
abilităţi investigative ştie atât de puţine despre propriul 
nume de familie. 

Maureen se întoarse cu spatele la el când începu să 
vorbească despre trecutul ei. 

— Când tata a murit, mama m-a luat şi am plecat 
amândouă să locuim la rudele ei din Irlanda. De atunci nu 
am mai avut niciun contact cu familia tatălui meu. 

— Şi totuşi, unul din părinţii tăi trebuie să fi avut o 
premoniţie cu privire la destinul care te aşteaptă! 

— De ce? 

— Din cauza numelui tău. Ştii ce înseamnă? 

O pală de vânt călduţ îi flutură din nou părul roşcat. 

— Sigur că ştiu. Înseamnă „micuța Maria” în irlandeză. 
Aşa-mi spune Peter mereu. 

Sinclair ridică din umeri, ca şi când îşi demonstrase 
punctul de vedere, şi se întoarse pentru a trece încă o dată 
în revistă peisajul din Languedoc. Maureen îi urmări 
privirea până la un grup de stânci masive risipite pe 
întinderea verde a câmpiei. O rază de soare atinse ceva în 
depărtare, şi licărul o îndemnă să se uite încă o dată rapid 
într-acolo. Sinclair păru interesat. 

— Ce-ai văzut? 

— Nimic. Doar... mi-a bătut soarele în ochi. 

El însă nu era dispus să renunţe atât de uşor. 

— Eşti sigură? 

Ea ezită, privind iar spre câmpie, apoi încuviinţă şi trecu 
la întrebarea care o tot frământa: 

— Atâtea discuţii despre numele meu de familie! Când 
îmi veţi arăta scrisoarea de la tatăl meu? 

— Cred că vei înţelege lucrurile mult mai bine când ziua 
de azi se va încheia. 


Maureen se întoarse în camera ei de la castel pentru a 
face un duş şi a se schimba înainte de cină. Când ieşi din 
baie, observă un obiect pe care nu-l văzuse când venise: pe 
pat se afla o carte de mari dimensiuni, cu coperte groase - 
un dicţionar al limbii engleze deschis la litera „P”. 
Cuvântul paschal era încercuit cu roşu. Maureen citi 
definiţia: Paschal - orice reprezentare simbolică a lui 
Hristos. Mielul Pascal este simbolul lui Isus şi al Paştelui”. 

...Mulți mi-au povestit despre acest bărbat căruia i se 
spune Pavel. El a iscat mare tulburare printre cei aleşi, şi 
unii au venit tocmai din Roma şi din Efes pentru a mă 
întreba despre acest om şi despre cuvintele lui. 

Nu eu sunt cea care trebuie să judece şi nici nu pot 
spune ce era în sufletul lui, căci nu l-am văzut în carne şi 
oase şi nu l-am privit în ochi. Dar pot spune fără umbră de 
îndoială că bărbatul acesta, Pavel, nu l-a întâlnit pe Isa 
niciodată, şi am fost foarte mâhnită auzind că vorbeşte în 
numele lui şi despre învăţăturile lui privind lumina şi 
binele care formează Calea. 

Au fost multe lucruri în privinţa acestui om pe care le- 
am crezut periculoase. Odinioară era de partea celor mai 
aprigi adepţi ai lui loan, cei care nu aveau pentru Isa decât 
dispreţ. Ei se opuneau învățăturilor Căii aşa cum ne-au fost 
ele date de el. Mi s-a spus că se numea odinioară Saul din 
Tars şi că îi persecuta pe cei aleşi. Că a stat şi a privit cum 
un tânăr ucenic al lui Isa, un tânăr minunat pe nume 
Ștefan, cu inima plină de iubire, a fost ucis cu pietre. Unii 
zic chiar că acest Saul a încurajat lapidarea lui. Stefan a 
fost primul, după Isa, care a murit pentru credința lui în 
Cale. Dar nu va fi nicidecum ultimul. Din cauza unora ca 
Saul din Tars. 

Sunt multe de care trebuie să ne ferim în lume. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

$ Capitolul nouă “P 


Château des Pommes Bleues 
23 iunie 2005 


Incăperea pe care Sinclair o alesese pentru această 
seară era salonul lui particular, mai intim decât uriaşa sală 
de mese a castelului. Camera era decorată cu excelente 
copii ale celor mai cunoscute picturi de Botticelli. Ambele 
versiuni ale lucrării numite Lamentaţie acopereau cea mai 
mare parte a unui perete, înfăţişându-l pe Isus răstignit în 
poziţia clasică pietà, pe genunchii mamei lui. In prima 
versiune, Maria Magdalena, înlăcrimată, îi susţinea capul; 
în cea de-a doua, picioarele. Trei dintre celelalte 
capodopere ale maestrului renascentist împodobeau alţi 
doi pereţi, încadrate de rame aurite: Madona cu rodia, 
Madona cu cartea şi Madona Magnificat. 

Maureen şi Peter îşi întoarseră privirea de la operele de 
artă doar atunci când văzură ce ospăț tradiţional li se 
pregătise. Pe masă se aflau coşuri cu pâine crocantă, la 
care se adăugară curând, aduse de servitoare, vase cu 
cassoulet aburind - excelenta tocăniţă de gâscă şi oaie cu 
fasole albă, aspic de rață şi cârnăciori de porc. Un vin roşu 
din Corbières aştepta să fie turnat în pahare. 

— Bine aţi venit în Sala Botticelli, le ură Sinclair intrând 
în salon, înţeleg că aţi dezvoltat, nu de mult, o veritabilă 
afinitate pentru bunul nostru Sandro. 

Maureen şi Peter îl priviră fără a scoate un cuvânt. 

— Aţi pus să fim urmăriţi? întrebă Peter în cele din 
urmă. 

— Fireşte, replică scoţianul pe un ton plat, ca şi cum ar 
fi fost cel mai normal lucru din lume. Şi sunt încântat că 
am făcut-o, fiindcă m-a impresionat profund faptul că v-aţi 
oprit la frescele nuptiale. Dragul nostru Sandro îi era pe 
deplin devotat Magdalenei - fapt evident în cele mai 

cunoscute opere ale sale. Precum aceasta de aici. 

Şi arătă spre o copie a Nașterii lui Venus, bine- 
cunoscuta pictură ce o înfăţişează pe zeiţă ieşind din 
valuri, pe cochilia unei scoici. 

— Tabloul reprezintă sosirea Mariei Magdalena pe 
țărmurile Franţei. Adesea în arta renascentistă este 
înfăţişată ca zeiţă a dragostei şi are o strânsă asociere cu 
planeta Venus. 

— Am văzut pictura aceasta de sute de ori, comentă 
Maureen, dar n-am avut idee că o înfăţişează pe Maria 
Magdalena. 

— Puţini oameni ştiu asta. Sandro al nostru a fost 
implicat într-o organizaţie din Toscana care avea ca scop 
păstrarea numelui şi a memoriei Magdalenei; este vorba 
despre  Confreria Mariei Magdalena. Aţi înțeles 
simbolismul frescelor pe care le-aţi văzut la Luvru? 

Maureen ezită. 

— Nu sunt foarte sigură. 

— Spune-mi ce crezi. 

— În primul rând, m-am gândit la astrologie, sau cel 
puţin la astronomie. Scorpionul reprezenta constelația cu 
acelaşi nume, iar arcul simboliza Săgetătorul. 

— Bravo! Cred că aşa este. Ai auzit vreodată de Zodiacul 
din Languedoc? 

— Nu, dar am auzit de cel din Glastonbury, în Anglia. 
Sunt similare? 

— Da. Dacă suprapui peste această regiune o hartă a 
constelaţiilor, vei descoperi că fiecare oraş „cade” într-o 
anumită constelație. La fel se întâmplă şi la Glastonbury. 

Peter era derutat. 

— Iertaţi-mă, dar eu nu înţeleg. 

Maureen îl lămuri: 

— Ideea era frecvent întâlnită la antici, începând cu 
vechii egipteni. Pe pământ sunt construite aşezări cu 
caracter sacru, oglindind dispunerea corpurilor cereşti. 
Piramidele de la Gizeh, de exemplu, sunt astfel orientate 
încât să reflecte constelația Orion. Oraşe întregi au fost 
astfel concepute încât să redea aşezarea stelelor pe boltă. 

Astfel era împlinit principiul alchimic: „La fel ca sus, aşa şi 

jos”. 
— Fresca nupţială este o hartă, interveni Sinclair. Prin 

intermediul ei, Sandro ne spune unde anume să ne uităm. 

— Staţi puţin! Vreţi să spuneţi că unul dintre cei mai 
mari pictori din istorie era implicat în această teorie 
conspirativă referitoare la Magdalena? izbucni Peter, 
obosit şi cu mai puţin tact decât în mod obişnuit. 

— De fapt, părinte Healy, spun că mulți dintre cei mai 
mari pictori din istorie au fost implicaţi în ea. Mariei 
Magdalena trebuie să-i fim recunoscători pentru multe 
lucruri, printre care şi numeroase opere de artă ale celor 
mai de seamă maeştri. 

— Precum Leonardo da Vinci? întrebă Maureen. 

Figura lui Sinclair se întunecă atât de rapid, încât ea nu 
mai ştiu ce să creadă. 

— Nu! Leonardo nu face parte din acest grup, pentru un 
motiv serios. 

— Dar el a pictat-o pe Maria Magdalena în Cina cea de 
taină. Şi se tot spune despre el că ar fi fost liderul unei 
societăţi secrete care o venera pe ea şi sacrul feminin. 

Leonardo da Vinci fusese singurul artist de care auzise 
Maureen în vreme ce se documentase cu privire la Maria 
Magdalena, iar acum, neaşteptatul dezgust manifestat de 
Sinclair faţă de el i se părea de neînțeles. 

Sinclair luă o înghiţitură de vin şi puse apoi paharul pe 
masă cu un gest măsurat. Când răspunse, în glasul lui se 
resimțea o undă de încordare: 

— Draga mea, nu ne vom irosi această seară vorbind 
despre acest om sau despre lucrările lui. Nu vei găsi nicio 
referinţă la Leonardo da Vinci în casa mea şi nicăieri în 
această regiune. Şi, deocamdată, explicaţia aceasta 
trebuie să fie suficientă. Zâmbind pentru a mai destinde 
puţin atmosfera, adăugă: In plus, avem atâţia artişti 
minunati dintre care să alegem - de pildă Sandro, Poussin, 
Ribera, El Greco, Moreau, Cocteau, Dali... 

— Dar de ce? întrebă Peter. De ce au fost toţi aceşti 
artişti implicaţi în ceea ce este, în esenţă, o erezie? 

— Erezia este în ochii celui care priveşte. Dar, pentru a 
răspunde la întrebarea dumitale, toţi aceşti mari artişti 
lucrau pentru patroni foarte bogaţi, care îi susțineau 
financiar pe ei şi munca lor, iar cei mai mulţi dintre aceşti 
protectori ai artelor erau înrudiţi cu stirpea sacră şi urmaşi 
ai Mariei Magdalena. Să luăm ca exemplu frescele nupţiale 
ale lui Botticelli. Mirele, Lorenzo Tornabuoni, făcea parte 
dintr-o linie a stirpei. Mireasa lui, Giovanna Albizzi, era 
dintr-o seminţie chiar mai înaltă. Veţi fi observat poate că 
ea este îmbrăcată în roşu, pentru a simboliza relaţia ei cu 
stirpea Mariei Magdalena. Nunta a fost una foarte 
importantă, fiindcă unea două dinastii puternice, aflate în 
conflict de prea multă vreme. 

Niciunul dintre oaspeţii scoţianului nu vorbi, aşteptând 
să afle ce alte detalii le mai oferă. 

— Au existat chiar speculaţii, continuă acesta, conform 
cărora toţi aceşti artişti făceau ei înşişi parte din stirpea 
sacră şi că talentul lor deosebit era rezultatul geneticii 
divine. Este foarte posibil şi, în cazul lui Sandro, chiar 
probabil. Şi suntem siguri că aşa stau lucrurile cu privire 
la o serie de maeştri francezi, precum Georges de la Tour, 
care şi-a reprezentat muza şi înaintaşa în picturile sale de 
nenumărate ori. 

Maureen îşi aduse aminte de ceva. 

— Am văzut una dintre lucrările lui în timp ce mă 
documentam. Magdalena penitentă este expusă în Los 
Angeles. 

Fusese puternic impresionată de splendidul mod în care 
pictorul folosise lumina şi umbrele. Maria Magdalena, cu o 
mână pe craniul de alături, priveşte în flacăra tremurândă 
a unei lumânări, care se reflectă într-o oglindă. 

— Ai văzut o Magdalenă Penitentă, preciză Sinclair, 
fiindcă de la Tour a pictat multe variante, ce diferă prin 
detalii subtile. Câteva s-au pierdut; una dintre ele a fost 
furată de la muzeu pe vremea bunicului meu. 

— De unde ştiţi că Georges de la Tour era înrudit cu 
stirpea sacră? 

— Numele este primul indiciu. „De la Tour” înseamnă 

„al turnului”. E un fel de calambur. Numele Magdala 
provine de la cuvântul „migdal”, care înseamnă „turn”. Aşa 
cum ştiţi deja, unii susţin că Magdalena nu e un nume, ci 
un titlu, semnificând că Maria era turnul, liderul neamului 
ei. După persecuțiile la care au fost supuşi, catarii care au 
supravieţuit au fost nevoiţi să-şi schimbe numele - uşor de 
recunoscut - pentru a-şi proteja identitatea. Dar şi-au 
ascuns moştenirea în văzul tuturor, folosind nume precum 
de la Tour şi... - aici Sinclair făcu o scurtă pauză, pentru a 
accentua efectul dramatic - şi de Paschal. 

Maureen făcu ochii mari. 

— De Paschal? 

— Desigur. Acest nume a fost ales pentru a proteja una 
dintre cele mai nobile familii catare. Şi de această dată, 
ascunzătoarea era în văzul tuturor. Şi-au spus de Paschal 
în franceză şi di Pasquale în italiană. Copiii mielului 
pascal. Şi mai ştiu că Georges de la Tour era membru al 
stirpei fiindcă a fost Mare Maestru al unei organizaţii 
menite să păstreze tradiţiile creştinismului pur, aşa cum a 
fost el adus în Europa de Maria Magdalena. 

— Şi ce organizaţie este aceasta? întrebă Peter. 

Sinclair făcu un gest, îndemnându-i să privească în jurul 
lor. 

— Societatea Merelor Albastre. Ne aflăm acum în sediul 
oficial al unei organizaţii care există pe aceste teritorii de 
peste o mie de ani. 


Sinclair refuză să le mai ofere şi alte amănunte despre 
organizaţie, ocolind subiectul cu eficienţa unui maestru 
păpuşar. Până la sfârşitul cinei discutară despre ziua 
petrecută la Rennes-le-Château şi despre enigmaticul 
Bérenger Saunière. Sinclair era extrem de mândru de tizul 
său. 

— Abatele l-a botezat în biserica aceea pe bunicul meu. 
Nu e de mirare deci că bătrânul Alistair era atât de devotat 
pământului acestuia. 

— Şi v-a transmis, în mod evident, acest devotament, 
observă Maureen. 

— Da. Când mi-a dat numele lui Bérenger Saunière, 
bunicul mi-a acordat o binecuvântare deosebită. Tata s-a 
opus, dar Alistair era un om inflexibil, şi nimeni nu putea 
să-i stea în cale mult timp - mai cu seamă tata. 

Sinclair declină orice alte explicaţii în acest sens, iar 
oaspeţii săi nu insistară, fiind vorba, în mod evident, 
despre un subiect delicat, de natură personală. Când 
consideră cina încheiată, se ridică de la masă şi-i îndemnă: 

— Haideţi, aş vrea să revenim la subiectul Sandro 
Botticelli şi la splendida voastră descoperire de la Luvru. 
Pe aici! 

Îi invită într-o încăpere neaşteptat de modernă, în care 
se aflau câteva computere şi echipamente de proiecţie de 
ultimă oră. Roland şedea la unul dintre monitoare şi îi 
întâmpină cu un prietenos bonsoir, apoi apăsă câteva taste 
şi se întinse pentru a acţiona un buton de pe o consolă. Pe 
zidul opus cobori un ecran de proiecţie, pe care apăru o 
hartă a zonei. 

— lată câteva sate pe care deja le cunoaşteţi, spuse 
Sinclair, arătând punctele pe hartă. Rennes-le-Château 
este aici şi, desigur, iată-ne şi pe noi, în Arques. 
Mormântul lui Poussin, pe care l-aţi văzut ieri, se află aici. 

— Adică pe domeniul dumneavoastră? întrebă Maureen. 

Scoţianul încuviinţă. 

— Suntem siguri că una dintre cele mai de preţ comori 
ale omenirii este situată pe acest teren. 

Îi făcu un semn lui Roland, care suprapuse peste harta 
zonei o diagramă a constelaţiilor; Scorpionul cădea exact 
deasupra satului Rennes-le-Château. Arques se afla între 
Scorpion şi Săgetător. 

— Sandro a desenat o hartă. Acesta a fost adevăratul dar 
de nuntă pe care l-a făcut el nobilului cuplu. De fapt, 
creaţia sa era atât de exactă, atât de periculos de exactă, 
încât a trebuit distrusă imediat. Frescele fuseseră lucrate 
pe ziduri aflate în cadrul domeniului Tornabuoni, care nu 
puteau fi demolate. Din acest motiv, au acoperit pictura cu 

var, iar fresca a rămas ascunsă până la sfârşitul secolului 
al XVIII-lea, când a fost descoperită în mod accidental. 

Maureen îşi dădu seama de ceva. 

— De asta v-aţi stabilit aici, în Arques. Credeţi că Maria 
Magdalena şi-a ascuns evanghelia aici? 

— Sunt sigur de asta. Şi veţi vedea imediat că Sandro 
ştia şi el acest lucru. Priviţi fresca încă o dată. Roland, te 
rog! 

Roland apăsă câteva taste, şi pe ecran apăru fresca de la 
Luvru. Sinclair le arătă fiecare element, pe măsură ce 
vorbea despre el. 

— Vedeţi, femeia cu scorpionul este aici. Apoi, imediat în 
dreapta ei, se află una care nu ţine nimic în mână. 
Deasupra lor, pe un tron, e aşezată cea cu arcul. Dar uitaţi- 
vă cu atenţie! Femeia aceasta este înveşmântată în roşu - 
culoarea Mariei Magdalena - şi face semnul binecuvântării 
asupra capului celei care stă între ea şi cea cu scorpionul. 
Acesta e X-ul care marchează locul pe hartă, între 
Scorpion şi Săgetător. Sandro Botticelli ştia unde se află 
comoara, la fel ca Nicolas Poussin. Şi amândoi au fost atât 
de amabili, încât ne-au lăsat şi nouă indicii pentru a o găsi. 

Lui Peter nu-i era însă clar. 

— Dar de ce toţi aceşti artişti au creat hărţi destinate 
publicului larg, în care au dezvăluit locul unei comori atât 
de nepreţuite? 

— Fiindcă vorbim despre o comoară care trebuie 
câştigată; nu poate fi descoperită pur şi simplu de oricine. 
Putem sta întreaga viaţă chiar pe locul în care Maria 
Magdalena şi-a ascuns comoara, dar n-o vom vedea şi n-o 
vom recunoaşte decât atunci când va hotări ea să ne-o 
arate. A fost ascunsă, în mod neîndoielnic, prin intermediul 
unui proces alchimic, ca o încuietoare ce nu poate fi 
deschisă decât cu... energia corespunzătoare, dacă pot să 
spun aşa. Legenda susţine că, la vremea potrivită, comoara 
se va dezvălui singură, atunci când cea aleasă de însăşi 
Magdalena va veni s-o ceară. Sandro şi Poussin au sperat 
amândoi că va fi descoperită în timpul vieţii lor, şi au 
încercat să fie de ajutor în acest sens. În cazul lui 

Botticelli, se credea că Giovanna Albizzi avea puterea de a 
găsi comoara. Era, după câte se spune, o femeie de o 
virtute şi o forţă spirituală uimitoare, foarte educată şi 
extrem de inteligentă. În portretul pe care i l-a făcut, 
Ghirlandaio a inclus şi această epigramă: „Dacă arta ar 
putea ilustra mintea şi caracterul, nu ar exista pictură mai 
frumoasă în lume”. Vă amintiţi cealaltă frescă de la Luvru? 
Cea intitulată Venus şi cele Trei Graţii oferind daruri unei 
tinere femei? Ei bine, tânăra respectivă, îmbrăcată toată în 
roşu, este Giovanna Albizzi. Veţi fi observat poate că 
poartă acelaşi colier şi în fresca lui Botticelli, şi în tabloul 
lui Ghirlandaio. Era o bijuterie de mare valoare, 
confecţionată special pentru ea, pentru a celebra pacea 
dintre cele două puternice familii. Mari erau speranţele cu 
privire la Giovanna. Din păcate, nu a fost să fie! Biata 
Giovanna a murit pe când dădea naştere unui copil, la 
numai doi ani de la nuntă. 

Maureen încerca să coroboreze povestea familiei 
italiene cu ceea ce văzuse mai devreme la Rennes-le- 
Château şi, brusc, îi veni o idee. 

— Credeţi că Saunière a găsit Evanghelia Mariei 
Magdalena? Aşa a devenit extrem de bogat? 

— Nu. În niciun caz, nu. Deşi a căutat-o, în mod cert. 
Localnicii susţin că străbătea zona în lung şi-n lat, 
examinând stâncile şi grotele, în căutarea indiciilor. 

— Dar cum puteţi fi atât de sigur că n-a găsit-o? întrebă 
Peter. 

— Fiindcă familia mea ar fi ştiut. În plus, comoara poate 
fi descoperită doar de o femeie, o femeie din stirpea sacră, 
aleasă de însăşi Magdalena. 

— Şi credeţi că Maureen este cea aleasă. 

Sinclair se opri o clipă, gândindu-se, apoi răspunse cu 
obişnuita sa sinceritate: 

— Vă admir stilul direct, părinte. Şi, pentru a răspunde... 
Da, cred că Maureen este cea aleasă. Nimeni altul n-a 
reuşit, deşi mii sunt cei care au încercat. Comoara se află 
aici, ştim asta, însă chiar şi cei mai insistenţi au dat greş în 
încercările lor de a o găsi. lar printre ei mă număr şi eu. 

Când se întoarse spre Maureen, atât expresia, cât şi tonul 
lui căpătară accente mai delicate. Draga mea, sper că 
acest lucru nu te sperie. Ştiu că totul pare bizar şi chiar 
şocant. Dar nu-ţi cer decât să mă asculţi. Nu ţi se va cere 
niciodată să faci ceva împotriva voinţei tale. Te afli aici de 
bunăvoie şi sper că vei alege să rămâi în continuare. 

Maureen încuviinţă, dar nu spuse încă nimic. Nici nu 
ştia ce ar putea să spună, cum să răspundă la o asemenea 
idee. Nu-şi dădea seama nici măcar ce simte. Era oare o 
onoare să fie privită astfel? Un privilegiu? Sau era doar 
înspăimântător? Poate că, la urma urmei, ea era doar un 
pion manevrat de un excentric şi de cultul fondat de 
acesta. Părea imposibil ca tot ce auzise până acum să fie 
nu doar adevărat, dar să aibă şi o legătură cu ea. Însă în 
atitudinea lui Sinclair exista ceva sincer. Şi în ciuda 
opiniilor sale cu caracter extrem şi a excentricităţii de care 
dădea dovadă, Maureen nu-l găsea deloc inconsecvent. 

În cele din urmă, se mărgini să spună: 

— Continuati. 

Peter însă voia detalii suplimentare. 

— Ce te face să crezi că Maureen este cea aleasă? 

Sinclair făcu un semn spre Roland: 

— Primavera, te rog! 

Roland apăsă alte taste, până ce pe ecran apăru, în 
culori splendide, imaginea capodoperei botticelliene. 

— lată o altă pictură a bunului nostru Sandro. O 
cunoaşteţi, nu mă îndoiesc. 

— Da, răspunse Maureen abia auzit; nu ştia unde voia 
scoţianul să ajungă, dar îşi simţea stomacul strâns ghem 
de încordare. 

— Desigur, replică şi Peter. Este una dintre cele mai 
cunoscute picturi din lume. 

— Alegoria primăverii. Puţini sunt cei care cunosc 
adevărul despre ea, dar şi de această dată Sandro aduce 
un tribut Doamnei noastre. Personajul principal aici este 
Maria Magdalena însărcinată - remarcaţi din nou mantia 
roşie. Ştiţi de ce Maria noastră simbolizează primăvara? 

Peter încerca să urmărească îndeaproape 

raţionamentele scoţianului. 

— Datorită Paştelui? sugeră el. 

— Fiindcă primul Paşte a căzut la data echinocţiului de 
primăvară. Isus a fost răstignit pe douăzeci martie şi a 
înviat pe douăzeci şi doi. O legendă ezoterică din regiunea 
noastră sugerează că Magdalena s-a născut de asemenea 
pe douăzeci şi doi martie, când începe primul semn al 
zodiacului, Berbecul. Este data unui nou început, a unei 
noi vieţi, punând totodată încărcătura benefică a 
numărului maestru spiritual, douăzeci şi doi - numărul 
divinului feminin. Douăzeci şi doi martie. Data aceasta 
înseamnă ceva pentru tine, draga mea Maureen? 

Peter sesizase deja conexiunea şi se întoarse spre 
verişoara lui pentru a vedea ce efect are asupra ei această 
revelaţie. Ea rămase tăcută un moment îndelungat, iar 
când răspunse, vocea i se auzi mai degrabă ca o şoaptă 
răguşită: 

— Este ziua mea de naştere. 

Sinclair se răsuci spre Peter. 

— Născută în ziua Învierii, născută din sângele 
Păstoarei. Născută sub semnul Berbecului, în prima zi a 
primăverii şi a reînnoirii. Draga mea, se întoarse el apoi 
spre Maureen, tu eşti mielul pascal. 


Maureen se scuză imediat şi părăsi încăperea, fiindcă 
avea nevoie de timp pentru a se gândi şi a asimila toate 
informaţiile primite şi implicaţiile acestora. Se întinse în 
pat şi închise ochii. 

Bătaia în uşă - inevitabilă, ştia - răsună mai curând 
decât se aşteptase. Vocea lui Peter se făcu auzită de 
dincolo de prag: 

— Maureen, eu sunt. Pot să intru? 

Se ridică din pat şi se duse să deschidă uşa. 

— Cum te simţi? 

— Copleşită. Intră. 

Îi făcu semn să se aşeze pe unul din fotoliile somptuoase 

din piele roşie care flancau şemineul. Peter clătină însă din 
cap; era prea agitat pentru a sta jos. 

— Maureen, ascultă-mă! Vreau să plecăm de aici înainte 
ca toate astea să ia o turnură şi mai bizară. 

Suspinând, se aşeză în locul pe care el îl refuzase şi 
replică: 

— Dar abia am început să primesc răspunsurile pentru 
care am venit aici. Pentru care am venit amândoi aici. 

— Eu nu pot spune că-mi pasă prea mult de răspunsurile 
lui Sinclair. Şi cred că te pândeşte un mare pericol aici. 

— Din partea lui Sinclair? 

— Da. 

Ea îi aruncă o privire exasperată. 

— Oh, Peter! De ce ar vrea să-mi facă rău dacă mă 
consideră un fel de soluţie pentru atingerea ţelului său de 
o viaţă?! 

— Fiindcă țelul acela e o amăgire învăluită în secole de 
legende şi superstiții. E ceva foarte periculos, Maureen. 
Vorbim despre un cult religios aici. Despre fanatici. Ceea 
ce mă îngrijorează e soarta pe care rişti s-o ai când el va 
descoperi că nu eşti salvarea pe care o caută. 

Ea rămase tăcută câteva clipe, apoi întrebă cu o voce 
surprinzător de calmă: 

— De unde ştii că nu sunt? 

Peter rămase împietrit. 

— Adică tu chiar crezi toate astea? 

— Poţi explica altfel  coincidenţele, Pete? Vocile, 
viziunile? Fiindcă eu nu pot, dacă nu iau în consideraţie 
spusele lui Sinclair. 

El îi răspunse pe un ton ferm, ca şi când i-ar fi vorbit 
unui copil: 

— Plecăm mâine-dimineaţă. Putem prinde un zbor de la 
Toulouse spre Paris. Putem merge chiar de la Carcassonne 
la Londra... 

Ea rămase însă inflexibilă. 

— Eu nu plec, Peter. Nu plec nicăieri înainte de a afla 
răspunsurile pe care le caut. 

Peter devenea din ce în ce mai agitat. 

— Maureen, i-am jurat mamei tale, pe patul ei de 
moarte, că voi avea întotdeauna grijă de tine, că nu voi 
permite ca acele lucruri întâmplate tatălui tău... 

Se opri brusc, dar răul fusese deja făcut. Maureen îl 
privi de parcă tocmai o pălmuise. 

— Îmi pare rău, Maureen, am... 

— Tata! îl întrerupse ea pe un ton îngheţat. Li 
mulţumesc că mi-ai adus aminte de un alt motiv pentru a 
rămâne aici. Ca să aflu ce ştie Sinclair despre tatăl meu. 
Toată viaţa m-am întrebat ce-a fost cu el, iar mama nu mi-a 
spus niciodată decât că era pradă unei nebunii criminale. 
Presupun că tot asta ţi-a spus şi ţie. Dar, din ceea ce-mi 
amintesc eu despre el, oricât de vag, ştiu pur şi simplu că 
nu acesta e adevărul. lar dacă există cineva care îmi poate 
oferi o imagine mai amplă asupra lui, voi face tot cee 
necesar pentru a o vedea şi eu. l-o datorez lui. Şi mie 
însemi. 

Peter începu să spună ceva, dar apoi se răzgândi, se 
întoarse şi dădu să iasă din cameră, în culmea agitaţiei. 
Maureen îl privi o clipă şi strigă în urma lui: 

— Te rog, încearcă să ai răbdare cu mine! Trebuie să 
înţeleg şi eu ceva. Cum altfel am să ştiu dacă viziunile 
acelea au vreo semnificaţie, dacă nu merg mai departe? Să 
presupunem... să presupunem doar că fie şi numai o 
fracțiune din cele spuse de Sinclair în seara asta este 
adevărată. Trebuie să aflu răspunsul, Pete. Dacă aş pleca 
acum, aş regreta până la sfârşitul vieţii mele, şi nu aşa 
vreau să trăiesc. Am fugit mereu, de când mă ştiu, am fugit 
de tot şi de toate. Când eram copil, am fugit din Louisiana, 
am fugit atât de repede şi atât de departe, încât nu-mi mai 
amintesc nimic de acolo. După ce a murit mama, am fugit 
din Irlanda, şi m-am întors în State, într-un oraş lipsit de 
amintiri, într-un loc în care fiecare devine altcineva decât 
era la venirea sa pe lume. În Los Angeles, toată lumea e ca 
mine, toată lumea fuge de ceea ce era odată. Dar eu nu 
mai vreau să fug. Se apropie de el şi-l privi în ochi, apoi 
adăugă: Acum, pentru prima dată în viaţa mea, simt că s-ar 
putea să fug către ceva. Da, e înspăimântător, dar ştiu că 

nu mă pot opri. Şi aş prefera să nu trec prin toate astea 
fără tine, dar pot s-o fac, şi o voi face, dacă tu vrei să pleci 
mâine-dimineaţă. 

Peter ascultase cu atenţie izbucnirea ei. Când ea tăcu, 
înclină uşor din cap şi se întoarse să plece. Dar rămase 
încă o clipă cu mâna pe tocul uşii, apoi se răsuci din nou 
spre ea. 

— Nu plec nicăieri. Dar te rog să nu mă faci să-mi regret 
decizia asta tot restul vieţii mele. Sau al vieţii tale. 


Se întoarse în camera lui şi îşi petrecu noaptea rugându- 
se, meditând îndelung asupra învățăturilor lui Ignaţiu de 
Loyola, fondatorul ordinului iezuit. Un fragment mai cu 
seamă, scris de sfânt în 1556, nu-i dădea pace. 


Cum diavolul arată mare meşteşug în a-i ispiti pe 
oameni către pierzanie, la fel de mare meşteşug 
trebuie arătat pentru a-i salva. Diavolul cercetează 
firea fiecărui om, pune stăpânire pe trăsăturile 
sufletului său, se adaptează la ele şi îşi face loc 
treptat în buna-credinţă a victimei sale - făgăduind 
splendori celor ambiţioşi, câştiguri mari celor 
invidioşi, plăceri voluptuoşilor şi o falsă aparenţă de 
cucernicie pioşilor; iar cel ce vrea să recâştige 
sufletele trebuie că procedeze cu aceeaşi grijă şi 
desăvârşire. 


Somnul nu se lipi de el, cuvintele rostite odinioară de 
fondatorul ordinului său răsunându-i neîncetat în inimă şi- 
n minte. 


Roma 
23 iunie 2005 


Episcopul Magnus O'Connor îşi şterse un strop de 
sudoare de pe frunte. Camera de consiliu de la Vatican 

avea aer condiţionat, dar pe el asta nu-l ajuta acum. Şedea 
la mijlocul unei mese mari, de formă ovală, înconjurat de 
autorităţile Bisericii sale. Dosarele roşii pe care le predase 
cu o zi în urmă se aflau în mâinile ameninţătorului cardinal 
DeCaro, care se purta ca un anchetator în sala de 
interogatoriu. 

— De unde ştii că fotografiile acestea sunt autentice? 

Cardinalul aşezase dosarele pe masă, dar nu le 
deschisese încă, astfel că persoanele prezente în jurul lui 
nu le cunoşteau conţinutul. 

— Eram de faţă când au fost făcute, răspunse Magnus, 
încercând din greu să-şi stăpânească uşoara bâlbâială care 
îi revenea în condiţii de stres. Preotul lui paroh a fost cel 
care mi-a atras atenţia asupra subiectului. 

Cardinalul scoase din dosar o serie de fotografii în 
format 20 x 25. Erau alb-negru, iar timpul le îngălbenise, 
dar aceste detalii nu diminuară câtuşi de puţin impactul 
asupra celor care le priveau, trecându-le de la unul la altul. 
Prima, intitulată „Articolul I”, era un instantaneu sinistru 
al braţelor unui bărbat, aşezate paralel, cu palmele în sus. 
La încheieturi se vedeau răni căscate, sângerânde. 
„Articolul II” înfăţişa picioarele aceluiaşi bărbat, ambele cu 
răni însângerate, similare. Cea de-a treia fotografie, 
„Articolul III”, arăta un bărbat fără cămaşă. O tăietură 
sângerândă, cu marginile crestate, se căsca sub coaste, în 
partea dreaptă. 

Cardinalul aşteptă ca fotografiile să facă turul 
persoanelor prezente, apoi le puse la loc în dosar şi se 
adresă membrilor consiliului. În jurul său nu văzu decât 
chipuri grave când dădu verdictul pe care toţi îl bănuiau 
deja: 

— Avem de-a face cu stigmate autentice. Toate cele 
cinci, plus poziţia corectă la încheieturi. 


Château des Pommes Bleues 
24 iunie 2005 


A doua zi dimineaţă, Sinclair nu era de găsit. Roland îi 

întâmpină şi-i conduse în salon pentru micul dejun. Peter 
nu era sigur dacă atenţia extraordinară cu care gazdele îi 
înconjurau era un semn al ospitalităţii impecabile sau ceva 
ce aducea mai degrabă a arest la domiciliu. În mod 
evident, Sinclair avea grijă ca oaspeţii săi să nu fie lăsaţi 
singuri deloc. 

— Monsieur Sinclair m-a rugat să mă asigur că vi s-au 
oferit costume excelente pentru balul din această seară. El 
este prins cu ultimele pregătiri, dar a lăsat un şofer la 
dispoziţia dumneavoastră, dacă doriţi să faceţi astăzi un 
tur al împrejurimilor. S-a gândit că poate v-ar plăcea să 
vedeţi castelele catarilor din regiune. Iar eu aş fi onorat să 
vă fiu ghid. 

Acceptară oferta, iar uriaşul Roland îi însoţi, oferindu-le 
în drum informaţii excelente. Le arătă impunătoarele ruine 
ale fortăreţelor catare, povestindu-le despre bogaţii conți 
de Toulouse, care rivalizaseră odinioară cu regii Franţei 
din punctul de vedere al puterii şi al privilegiilor deţinute. 
Nobilii din Toulouse descindeau toţi din catari, sau cel 
puţin erau devotați idealurilor acestora. Acesta fusese de 
fapt unul dintre motivele pentru care regele Franţei fusese 
de acord cu cruciada împotriva Celor Puri; astfel a putut 
confisca tot ce aparținuse odinioară seniorilor de Toulouse, 
sporindu-şi averea proprie şi extinzând teritoriul Franţei în 
vreme ce influenţa rivalilor săi era mult diminuată. 

Roland povestea cu mândrie despre pământurile sale 
natale şi despre dialectul vorbit aici, care dăduse totodată 
numele regiunii. Limba din Oc - langue d'Oc - devenise, 
mai simplu, Languedoc. La un moment dat, când, în timpul 
conversaţiilor, Peter se referise la Roland ca la un francez, 
majordomul îl întrerupsese, spunând că nu este francez, ci 
occitan. 

Apoi le relată în detaliu numeroasele atrocități la care 
fusese supusă populaţia regiunii în secolul al XIII-lea; 
istoria era pentru el o veritabilă pasiune. 

— Puţini oameni din afara Franţei au auzit despre catari, 
iar dacă au auzit, îi consideră membri ai unui mic şi 
neînsemnat cult religios, pierdut undeva prin munţi. 

Oamenii nu-şi dau seama că ei au format cultura 
dominantă a unei întinse şi prospere regiuni a Europei. lar 
ceea ce s-a întâmplat aici a fost nici mai mult, nici mai 
puţin decât un genocid. Aproape un milion de oameni au 
fost măcelăriți de trupele papale. Aruncându-i lui Peter o 
privire oarecum  compătimitoare, adăugă: Nu am 
resentimente faţă de clerul de azi din cauza păcatelor 
Bisericii medievale, abbe Healy. Aţi devenit preot fiindcă 
aţi avut o chemare spre Dumnezeu, oricine poate vedea 
asta. 

Mai departe, Roland îi conduse în tăcere, lăsându-i să 
admire liniştiţi uriaşele castele construite cu aproape o 
mie de ani în urmă pe culmile stâncoase ale munţilor. Dată 
fiind amplasarea lor, fortărețele fuseseră impenetrabile, 
dar nici din punct de vedere arhitectural nu erau mai 
prejos. Maureen şi Peter nu puteau să nu se întrebe ce 
resurse avusese acea cultură care izbutise să construiască 
asemenea fortificaţii pe un teren atât de accidentat, fără să 
dispună de tehnica şi de utilajele moderne. 

La masa de prânz, într-un sat pe nume Limoux, Maureen 
se simţi suficient de confortabil în prezenţa lui Roland 
încât să-l întrebe despre relaţia sa cu Sinclair. Şedeau la o 
cafenea cu vedere spre râul Aude, un curs de apă ce dădea 
numele zonei înconjurătoare.  Majordomul se dovedi 
surprinzător de cald şi de afabil, ba chiar hazliu, în ciuda 
înfăţişării sale impozante. 

— Am crescut la Château des Pommes  Bleues, 
mademoiselle, explică el. Mama a murit când eu eram 
foarte mic. Tata s-a aflat în serviciul ambilor domni, 
Monsieur Alistair şi Monsieur Berenger, astfel că locuiam 
pe proprietatea acestora. Când tata a murit, am insistat să- 
i preiau eu postul la castel. Aceasta este casa mea, iar 
familia Sinclair e familia mea. 

Aerul său impunător căpătă o notă mai blândă în vreme 
ce vorbea despre părinţii lui şi despre loialitatea faţă de 
Sinclair. 

— Trebuie să vă fi fost foarte greu să vă pierdeţi ambii 
părinţi, spuse Maureen cu simpatie. 

Roland îşi îndreptă brusc spatele când răspunse: 

— Da, Mademoiselle Paschal. Aşa cum am spus, mama s- 
a stins când eram mic, de o boală incurabilă. Am acceptat 
această soartă ca fiind voia Domnului. Dar moartea tatei 
este o cu totul altă problemă... Tata a fost asasinat cu 
numai câţiva ani în urmă. 

Maureen făcu ochii mari. 

— Oh, Dumnezeule! Îmi pare atât de rău, Roland! 

Deşi ea ezita să-l mai descoasă, Peter îşi spuse că 
necesitatea de a afla şi alte amănunte depăşea obişnuita sa 
delicateţe, aşa că nu se sfii să întrebe: 

— Ce s-a întâmplat? 

Roland se ridică de la masă, lăsând astfel să se înţeleagă 
că atât prânzul, cât şi conversaţia s-au încheiat. 

— Există rivalități aprige în ţinuturile noastre, abbé 
Healy. Datează de atât de multă vreme, încât nici nu li se 
mai cunosc motivele. Locul acesta... este învăluit în cea 
mai splendidă lumină. Dar uneori lumina atrage cel mai 
teribil întuneric. Luptăm împotriva întunericului cât de 
bine putem, dar - aşa cum s-a întâmplat şi cu înaintaşii 
noştri - nu putem câştiga întotdeauna. Un lucru este însă 
cert. Nicio încercare de genocid n-a avut succes aici. 
Suntem catari încă, am fost catari şi vom fi mereu catari. 
Poate că ne practicăm credinţa în particular, în mod tăcut, 
dar ea face parte din viaţa noastră astăzi la fel de mult ca 
ieri. Nu lăsaţi o carte sau vreun istoric să vă spună altceva. 


Când Maureen se întoarse la castel, după-amiază, în 
camera ei o aştepta una dintre cameriste. 

— Coaforul va veni curând, mademoiselle. lar costumul 
dumneavoastră a sosit. Vă rog, dacă mai pot face şi altceva 
pentru dumneavoastră... 

— Nu, merci, spuse ea şi închise uşa. 

Voia să se odihnească înainte de petrecere. Fusese o zi 
minunată, în care admirase unele dintre cele mai frumoase 
privelişti pe care le văzuse vreodată, în călătoriile ei. Dar 

fusese şi extrem de obositoare, iar enigmaticele cuvinte 
rostite de Roland despre asasinarea tatălui său o 
tulburaseră destul de tare. 

Când se întoarse de la uşă, văzu întins pe pat un sac de 
plastic pentru haine, foarte mare. Bănuind că era costumul 
pentru bal, deschise fermoarul şi scoase rochia. Abia după 
câteva secunde îşi dădu seama ce este şi i se tăie 
răsuflarea, recunoscând-o. Apropiindu-se cu ea de tabloul 
lui Ribera, văzu că era exact ca veşmântul înfoiat, roşu 
aprins, pe care îl purta Maria Magdalena în pictura 
maestrului spaniol. 


Peter nu era încântat la ideea că trebuia să îmbrace un 
costum. Iniţial nici nu avusese de gând să vină la bal, 
fiindcă nu se vedea pe sine însuşi într-o asemenea situaţie. 
Dar, ţinând seama de intrigile tot mai complexe tesute de 
Sinclair - şi de reacţia verişoarei lui faţă de ele -, era 
hotărât să n-o scape din priviri. lar asta însemna să poarte 
tunica şi pantalonii până la genunchi, în stilul secolului al 
XIII-lea, pregătite pentru el. 

— Prostii! exclamă el pentru sine scoțând costumul din 
folia în care fusese împachetat şi încercând să-şi dea 
seama pe unde să-l îmbrace. 


Peter bătu la uşa lui Maureen şi îşi mai aranjă puţin 
costumul în vreme ce aştepta. La pălărie fusese nevoit să 
renunţe. Era grea şi-i stătea pe cap într-un unghi imposibil, 
amintindu-i în fiece clipă că arăta ridicol. 

Uşa se deschise şi o cu totul altă Maureen apăru în 
cadrul ei. Rochia din tabloul lui Ribera i se potrivea de 
parcă fusese anume croită pentru ea, corsajul dantelat şi 
foarte decoltat pe umeri prelungindu-se într-o mare de 
tafta de un roşu sângeriu. Părul ei roşcat îi fusese 
pieptănat înfoiat, căzându-i pe umeri ca un văl bogat. Dar 

lui Peter în primul rând îi atrase atenţia aerul de calmă 
încredere în sine ce radia din fiinţa ei; era ca şi cum şi-ar fi 
asumat un rol care i se potrivea la perfecţie. 

— Ce părere ai? E prea mult? 

— Categoric. Dar arăţi... ca o viziune. 

— Hmmm, interesantă alegere a cuvintelor. 
Intenţionată? 

Peter surâse şi-i făcu un semn cu ochiul, bucuros că 
glumeau iarăşi şi că relaţia lor nu suferise prea mult după 
discuţia din seara anterioară. Excursia prin 
extraordinarele ţinuturi catare le dăduse amândurora un 
suflu nou. 

Porniră împreună pe culoarele castelului, în căutarea 
sălii de bal aflate într-o altă aripă. Maureen râse când el 
începu să se plângă de costumul lui. 

— Ai un aer aristocratic şi cuceritor, îl asigură ea. 

— Mă simt ca un caraghios. 


Carcassonne 
24 iunie 2005 


Într-o veche biserică din piatră, în afara zidurilor 
oraşului Carcassonne, pregătirile pentru un alt fel de 
eveniment erau în toi. Întregul efectiv al Ghildei celor 
Drepţi era prezent şi aştepta, solemn. La slujbă participau 
mai mult de două sute de bărbaţi înveşmântaţi în robe 
ceremoniale, cu şnururile roşii şi grele ale ordinului lor 
legate în jurul gâtului. 

Nicio femeie nu se afla printre ei. Nicio femeie nu 
profanase vreodată încăperile ghildei sau capelele sale 
particulare. Plăcuţe pe care erau gravate cuvintele 
Sfântului Pavel cu privire la femei erau plasate la vedere în 
toate sediile ghildei. Pe una dintre ele era înscris un verset 
din Epistola întâi către corinteni: 


Femeile să tacă în biserici: căci nu le este lor 
permis să vorbească. Femeile trebuie să se supună, 
aşa cum scrie la lege. Şi dacă vor să cunoască ceva, 

să-şi întrebe bărbaţii acasă. E o ruşine ca femeia să 
vorbească în biserică. 


Pe o alta era gravat un fragment din Timotei 1: 


O femeie să nu-i înveţe pe alţii, să nu ia locul 
învăţătorilor şi nici să nu iasă din supunerea faţă de 
bărbat, ci să tacă. 


Deşi ghilda preamărea cuvintele lui Pavel, nu el era 
Mesia al lor. 

Relicvele învățătorului lor erau aşezate pe pernuţe de 
catifea deasupra altarului - craniul lucea în lumina 
lumânărilor, iar oscioarele rămase din arătătorul drept 
fuseseră scoase din relicvariu, pentru ceremonia anuală. 
După slujba rituală şi după prezentarea susţinută de 
Maestru, fiecare membru va avea voie să atingă relicvele. 
Acesta era un privilegiu rezervat în mod obişnuit 
membrilor consiliului, după ce depuneau un jurământ 
semnat cu sânge, de a apăra şi de a susţine învăţăturile 
dreptăţii. Dar la sărbătoarea anuală luau parte membri ai 
ghildei din lumea întreagă, iar în această noapte toţi 
credincioşii aveau onoarea de a atinge relicvele. 

Liderul se apropie de amvon pentru a-şi începe 
discursul. Accentul aristocratic al lui John Simon Cromwell 
răsună între străvechile ziduri ale bisericii. 

— Fraţii mei, în seara aceasta, nu departe de locul în 
care ne aflăm, odrasla târfei şi ticălosul popă s-au reunit şi 
îşi celebrează necurăţia ereditară în desfrâu. Au ales 
intenţionat să întineze această noapte sfântă, ca să-şi 
fluture deşănţarea malefică şi să ne arate aşa-zisa lor 
putere. Dar nu suntem intimidaţi de ei. Ne vom răzbuna 
curând - o răzbunare care a aşteptat două mii de ani 
pentru a vedea deplina lumină a dreptăţii. L-am doborât 
atunci pe păstorul nemernic, şi îi vom dobori urmaşii 
acum. li vom distruge pe Marele lor Maestru şi pe 
marionetele lui. Vom elimina femeia pe care o numesc 
Păstoarea lor şi vom avea grijă ca această regină târfă să 

ajungă în iad înainte de a putea împrăştia minciunile 
vrăjitoarei din care descinde. Facem toate acestea în 
numele Celui Dintâi, al Unicului Mesia Adevărat, căci el 
mi-a vorbit, şi aceasta e dorinţa lui. Facem acestea în 
numele învățătorului Dreptăţii şi cu binecuvântarea 
Domului Dumnezeului nostru. Cromwell începu 
procesiunea relicvelor, atingând craniul, apoi aplecându- 
se, cu venerație, asupra oaselor degetului şi rostind într-o 
şoaptă sonoră: Neca eos omnes. 
Ucideţi-i pe toţi. 

„.„„Cei care mi-au povestit despre Pavel mi-au spus că el 
vorbea împotriva rolului femeilor în cadrul Căii. Aceasta 
este o dovadă sigură a faptului că un asemenea om nu se 
poate să fi cunoscut adevărul învățăturilor lui Isa şi nici 
esenţa fiinţei lui. Marele respect nutrit de Isa faţă de femei 
este bine cunoscut celor aleşi, iar eu am fost dovada 
acestui lucru. 

Nimeni nu poate schimba acest adevăr, decât dacă mă 
vor şterge din istorie cu totul. 

Și mi s-a mai spus că acest Pavel venera mai degrabă 
instrumentele morții lui Isa decât cuvintele pe care el le-a 
rostit. Acest lucru mă întristează tare, căci arată o foarte 
greşită înțelegere. 

Acest om, Pavel, a fost mult timp închis de Nero. Am 
auzit că a scris numeroase scrisori către credincioşii săi, 
dându-le învățături despre care spunea că ar fi de la Isa. 
Dar cei care au venit la mine zic că nu el e cel care trebuie 
să vorbească despre Cale şi că învăţăturile sale nu 
respectă drumul urmat de noi. 

Îi plâng pe toți cei torturați şi ucişi pe tărâmul întunecat 
al acelui monstru pe nume Nero. Si totuşi, mi-e teamă. Mi- 
e teamă că acest Pavel va fi considerat un mare martir al 
Căii şi că mulţi vor crede că falsele lui învățături sunt de 
fapt cele ale lui Isa. 

Dar nu Sunt. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

$ Capitolul zece $ 


Château des Pommes Bleues 
24 iunie 2005 


Maureen şi Peter străbătură coridoarele, ghidaţi de 
acordurile melodioase ale madrigalurilor. La intrarea în 
sala de recepții, deveni evident caracterul elaborat şi 
somptuos al serbării organizate de Sinclair. 

Maureen avu impresia că fusese transportată într-o altă 
epocă. Sala de bal fusese îmbrăcată în catifea, iar pereţii 
erau decoraţi cu mii de flori şi cu lumânări aprinse. 
Servitori cu peruci şi costume complicate se deplasau 
rapid de colo-colo, oferind gustări şi băuturi şi strângând 
discret resturile lăsate de oaspeţii mai dezordonaţi. 

Dar oaspeţii în sine erau adevăratele giuvaiere ale 
acestei casete cu bijuterii. Aveau costumaţii elaborate şi 
extravagante - veşminte datând din cele mai diverse epoci 
ale istoriei franceze ori locale sau costume reprezentând 
variate elemente ale tradiţiilor oculte. O invitaţie la balul 
lui Sinclair era un vis al elitelor ezoterismului din lumea 
întreagă, iar norocoşii nu precupeţeau nici timp şi nici bani 
pentru a-şi crea costumaţii adecvate. Se organiza şi un 
concurs la care era desemnat cel mai original costum, dar 
şi cel mai frumos şi cel mai amuzant. Sinclair era unicul 
membru al juriului, iar premiile pe care le acorda valorau 
adesea o mică avere. Dar, mai important, câştigătorii 
aveau locul asigurat pe lista invitaţilor din anul următor. 

Muzica, râsetele şi clinchetele paharelor de cristal 
amuţiră brusc când Maureen şi Peter intrară în sală. Un 
bărbat în livrea sună din trompetă când Roland păşi în 
faţă, înveşmântat într-o robă simplă, în stil catar, pentru a 
anunţa sosirea lor. Maureen se miră văzând că majordomul 
era şi el costumat, ca un oaspete, dar nu avu timp să 
zăbovească asupra ideii. 

— Este pentru mine un privilegiu să-i anunţ pe oaspeţii 
noştri de onoare, Mademoiselle Maureen de Paschal şi 
l'abbe Peter Healy. 

Invitaţii încremeniră aidoma unor păpuşi mari din ceară, 
privindu-i pe nou-veniţi. Roland făcu rapid un semn ca 
orchestra să reînceapă muzica, pentru a alunga momentul 
stânjenitor. Întinse braţul către Maureen şi o însoţi în sală. 
Privirile celorlalţi continuară să-i fixeze, dar mai puţin 
insistent. Cei mai obişnuiţi cu astfel de situaţii îşi 
ascunseră surprinderea sub un pretins dezinteres. 

— Nu le daţi atenţie, mademoiselle. Sunteţi chipuri noi, 
deci un nou mister de rezolvat. Dar acum, şi Roland 
sublinie cuvântul, vă vor accepta rapid. Nu au încotro, de 
altfel. 

Maureen nu mai avu timp să se gândească la 
semnificaţia spuselor lui, căci Roland o conduse pe ringul 
de dans, lăsându-l pe Peter în urmă, privindu-i cu un 


interes crescând. 
— Reenie! 


Accentul american al Tamarei răsună nefiresc în 
atmosfera europeană. Traversă sala de bal şi se apropie de 
ei chiar în clipa în care Maureen şi Roland sfârşiseră un 
dans. În costumul ei de ţigancă, Tammy avea un aer exotic. 
Îşi vopsise părul într-un negru lucios, ca pana corbului, şi îl 
lăsase liber pe spate, astfel că-i ajungea până la talie. 
Brăţări din aur îi acopereau braţele. Roland schiţă o 
plecăciune în faţa lui Maureen, se scuză şi le lăsă singure, 
nu înainte însă de a-i face cu ochiul lui Tammy - cam 
şmechereşte, după părerea ei. 

Maureen îşi îmbrăţişă prietena, încântată să vadă o altă 
figură familiară în această lume tot mai străină. 

— Arăţi splendid! În cine te-ai costumat? 

Tammy făcu o piruetă graţioasă, şi părul ei ca ebonita îi 
flutură pe spate. 

— Sarah Egipteana, spuse ea, numită şi Regina '[igancă. 

Era slujnica Mariei Magdalena. 

Apoi, ridicând taftaua roşie a rochiei lui Maureen, 
adăugă: 

— Eu n-am nevoie să te întreb cine eşti. Berry ţi-a dat 
rochia asta? 

— Berry?! 

— Aşa îi spun toţi prietenii, râse Tammy. 

— Nu ştiam că tu şi Sinclair sunteţi prieteni atât de buni, 
replică Maureen, sperând ca dezamăgirea din glasul ei să 
nu fie prea evidentă. 

În acel moment, de ele se apropie o tânără, abia trecută 
parcă de vârsta adolescenţei, îmbrăcată într-o robă catară, 
simplă. Fata avea în mână un crin alb, pe care i-l întinse lui 
Maureen. 

— Marie de Negre, spuse ea, făcu o plecăciune adâncă şi 
fugi. 

— Ce-a fost asta? 

— Tu, îi răspunse Tammy. Tu eşti ţinta tuturor bârfelor 
în seara asta. Balul anual al lui Sinclair are o unică regulă: 
până acum, nimeni n-a avut voie să se îmbrace ca Ea. Şi 
iată că acum apari tu, o replică a Mariei Magdalena din 
portret. Sinclair te face cunoscută lumii. Aceasta e 
petrecerea ta de ieşire în societate. 

— Splendid! Ar fi fost grozav dacă mi s-ar fi comunicat şi 
mie acest mic detaliu. Cum mi-a zis fata aceea adineauri? 

— Marie de Negre. Maria Neagră. Aşa i se spune în 
regiune Mariei Magdalena, Madona Neagră. În fiecare 
generaţie, o femeie din stirpea ei primeşte acest nume ca o 
titulatură oficială, pe care o păstrează până la moarte. 
Felicitări, este o mare onoare. E ca şi când tocmai ţi-ar fi 
spus „Maiestate”. 

Maureen avu prea puţin timp pentru a medita la haosul 
şi la agitația din jurul ei; sala de bal gemea de prea multă 
muzică, de prea mulţi oaspeţi interesanţi şi excentrici. 
Sinclair nu se vedea pe nicăieri; îl întrebase pe Roland în 
timp ce dansaseră, dar uriaşul se mulţumise să ridice din 
umeri şi să-i răspundă vag şi enigmatic, ca de obicei. 
Văzând-o cum priveşte nedumerită în jur, Tammy o 

întrebă: 

— Te uiţi după câinele tău de pază? 

Maureen se încruntă spre ea, în glumă, dar încuviinţă, 
preferând s-o lase să creadă că de Peter se interesa. Ea 
însă îi făcu semn că vărul ei tocmai se apropia. 

— Poartă-te frumos, te rog! îi şopti Maureen, dar Tammy 
o ignoră şi se întoarse pentru a-l întâmpina. 

— Bine ai venit în Babilon, padre! 

El izbucni în râs. 

— Mulţumesc. Adică... aşa cred. 

— Ai sosit exact la vreme. Tocmai voiam să-i ofer 
Madonei noastre un tur al bâlciului de aici. Vrei să ni te 
alături? 

Peter făcu semn din cap că voia şi surâse neajutorat 
spre Maureen în vreme ce Tammy porni deja să traverseze 


sala de bal. 


Tammy îi conduse prin mulţime, şoptind conspirativ 
când treceau prin dreptul diverselor grupuri de oaspeţi şi 
făcând prezentările cuvenite ori de câte ori întâlnea 
cunoştinţe sau prieteni. În timp ce traversau astfel sala, 
Maureen realiză cu tot mai multă acuitate că ea era ţinta 
către care se îndreptau toate privirile. 

Ajunşi în dreptul unui mic grup de persoane sumar 
îmbrăcate, Tammy îi dădu un cot uşor. 

— Uite, ăştia sunt din cultul sexual. Ei cred că Maria 
Magdalena a fost o mare preoteasă care îndeplinea un 
bizar set de ritualuri sexuale moştenite din Egiptul antic. 

Maureen şi Peter se uitară unul la altul, scandalizaţi. 

— Ei, nu omorâţi mesagerul! Eu spun doar ce ştiu 
despre ei. Dar, staţi puţin. Ia uitaţi-vă acolo! 

Undeva într-un colţ retras al sălii se afla cel mai ciudat 
grup de până acum, ai cărui membri erau înveşmântaţi în 
costume complicate, care aminteau de extratereştri, cu tot 
cu antenele de rigoare. 

— Rennes-le-Château e o poartă stelară, care oferă 

acces direct spre alte galaxii. 

Maureen izbucni în râs, iar Peter clătină din cap, 
nevenindu-i să creadă ce aude. 

— Deci nu glumeai când vorbeai de bâlci! 

— Iar voi credeati că eu am scornit totul! 

Se opriră o clipă pentru a privi câteva persoane care 
ascultau cu atenţie ce spunea un ins mititel şi rotunjor, cu 
bărbiţă de ţap; omul părea să vorbească în versuri. 

— Cine e acela? întrebă Maureen în şoaptă. 

— Nostradaţicnitus. Individul, continuă Tammy în vreme 
ce prietena ei abia izbutea să-şi înăbuşe râsul, pretinde că 
e încarnarea... aţi înţeles a cui. Vorbeşte numai în catrene. 
E plictisitor de moarte. Amintiţi-mi mai târziu să vă spun 
de ce nu-i sufăr eu deloc pe cei din cultul Nostradamus. 
Nişte şarlatani! Mă mir că nu se apucă să vândă untură de 
şarpe! Din fericire, adăugă ea depărtându-se de omul cu 
cioc şi de anturajul lui, nu toţi sunt scrântiţi aici. Unii sunt 
chiar extraordinari, şi pe doi dintre ei îi văd acum. Veniţi! 

Şi se apropiară de un grup de bărbaţi în costume din 
secolele XVII-XVIII. Un aristocrat englez le zâmbi larg 
când îi zări. 

— Tamara Wisdom! E o plăcere să te revăd, draga mea. 
Arăţi splendid. 

Ea îi trimise o dublă sărutare din vârful buzelor, în stil 
european. 

— Unde ţi-e mărul? 

Omul izbucni în râs. 

— L-am lăsat în Anglia. Te rog să ne prezinţi prietenilor 
tăi. 

Tammy se conformă, pe englez numindu-l, simplu, Sir 
Isaac. 

— Ştiţi, mărul e doar un aspect al lui Sir Isaac Newton, 
începu el să le explice. Faptul că a descoperit legea 
gravitaţiei n-a fost decât un produs secundar al activităţii 
lui principale. Newton a fost unul dintre cei mai talentaţi 
alchimişti din istorie. 

În acea clipă, de ei se apropie un tânăr american înalt, 
ce părea oarecum nelalocul lui în costumul lui Thomas 

Jefferson şi cu peruca pudrată de pe cap. 

— Tammy, fetiţo! 

După o îmbrăţişare sănătoasă, în stil pur american, 
Jefferson se aplecă brusc şi o sărută pe buze. Tammy râse 
şi se întoarse spre Maureen pentru a-i explica: 

— El e Derek Wainwright. A fost primul meu ghid în 
Franţa, când mi-am început cercetările în nebunia asta. 
Vorbeşte o franceză fără cusur, care mi-a salvat mie viaţa 
nu o dată. 

Derek se înclină adânc în faţa lui Maureen şi, cu un 
accent evident de Massachusetts, rotunjind vocalele, 
spuse: 

— Thomas Jefferson, la ordinele dumneavoastră, 
doamnă. Apoi făcu un semn din cap spre Peter: Părinte! 

Era primul din grup care îi dăduse şi lui atenţie, se 
gândi Maureen, dar nu apucă să spună nimic, că Peter 
interveni: 

— Dar ce are Thomas Jefferson de-a face cu... toate 
astea? 

— Ţara noastră a fost fondată de francmasoni. Toţi 
preşedinţii americani, de la George Washington până la 
George Bush, au fost sau sunt urmaşi ai stirpei regale - 
într-un fel sau altul. 

Maureen mai că rămase cu gura căscată. 

— Serios? 

— Serios, replică Tammy. Derek poate dovedi asta cu 
creionul pe hârtie. Ştii, a avut prea mult timp liber la 
dispoziţie în şcoală. 

Isaac Newton făcu un pas în faţă şi-l bătu pe Derek pe 
umăr, apoi anunţă pe un ton solemn: 

— Pavel a fost primul dintre cei care au distorsionat 
doctrinele lui Isus, nu-i aşa, Tammy? 

Peter îi aruncă o privire siderată. 

— Poftim? 

— Am reprodus unele dintre cele mai controversate 
cuvinte ale lui Jefferson, răspunse englezul. 

De data aceasta, Maureen întrebă, nedumerită: 

— Jefferson a spus asta? 

Derek încuviinţă, dar părea cu gândul în altă parte. 
Privea în jur, printre invitaţi, părând să caute pe cineva. 

— Hei, dar unde-i Draco? Cred că lui Maureen i-ar 
plăcea să-l cunoască. 

Toţi trei izbucniră în râs, iar Isaac răspunse: 

— L-am jignit eu şi a şters-o în căutarea celorlalţi 
Dragoni Roşii. Sunt sigur că s-au ascuns în vreun colţ pe 
undeva, cu camerele lor video disimulate, spionând pe 
toată lumea. Îşi poartă culorile în seara asta, aşa că nu se 
poate să nu-i observi. 

Maureen devenise curioasă. 

— Despre cine vorbiţi? 

— Despre Cavalerii Dragonului Roşu, răspunse Derek cu 
o pretinsă emfază. 

— Bizari, interveni Tammy,  încreţindu-şi nasul a 
dezgust. Poartă nişte haine care seamănă cu robele Ku 
Klux Klanului, doar că sunt din satin roşu aprins. Mi-au 
spus că mă pot iniţia şi pe mine în secretele elevatului lor 
club, dacă vreau să-mi donez sângele menstrual pentru 
experimentele lor alchimice. Fireşte, vă daţi seama, m-am 
repezit să le accept oferta! 

— Cine nu s-ar fi repezit? replică Maureen înainte de a 
izbucni în râs. Dar unde sunt tipii ăştia? Aş vrea şi eu să-i 
văd. 

Privi în jur, dar nu zări pe nimeni care să semene cu 
persoanele descrise de prietena ei. 

— l-am văzut eu ieşind, răspunse Isaac Newton. Dar nu 
ştiu dacă e cazul ca Maureen să-i cunoască deocamdată. 
Nu cred că e pregătită. 

Tammy se gândi că e cazul să explice: 

— Chestii de societăţi secrete! Pretind cu toţii că se trag 
din cineva celebru, de spiţă regală. Liderul lor e un individ 
care-şi spune Draco Ormus. 

— Îmi sună oarecum familiar, observă Maureen. 

— Tipul este scriitor. Avem acelaşi editor britanic, şi aşa 
l-am cunoscut. Poate că ai dat peste vreuna dintre cărţile 
lui când te-ai documentat despre Maria Magdalena. Ironic 
în ceea ce-l priveşte e faptul că scrie despre importanţa 

venerării zeiţei şi a principiului feminin, dar nu primeşte şi 
femei în clubul lor exclusiv masculin. 

— Cât se poate de britanic, interveni Derek, dându-i un 
ghiont lui Sir Isaac, care făcu o strâmbătură. 

— Nu mă amesteca pe mine în clica lor de ţicniţi, 
cowboy! Noi, britanicii, nu am fost creaţi toţi egali. 

— Isaac al nostru e unul dintre cei buni, explică Tammy. 
Desigur, sunt câteva genii veritabile în Regat, unele dintre 
ele fiindu-mi prieteni buni. Dar, din experienţa mea, pot 
spune că mulţi ezoterişti englezi sunt pur şi simplu snobi. 
Sunt convinşi că ei deţin secretul universului şi că noi, 
ceilalţi - mai cu seamă americanii -, suntem nişte idioţi cu 
aere New Age, care fac o cercetare de mântuială. Li se 
pare că, dacă sunt în stare să scrie trei sute de pagini 
despre geometria sacră din Languedoc şi să scornească 
alte două sute de pagini de arbori genealogici fictivi, 
nimeni nu e mai deştept ca ei. Dar, dacă şi-ar lăsa 
instrumentele jos pentru câteva clipe şi şi-ar da voie să 
simtă ceva cu adevărat, ar descoperi că există aici mult 
mai multe comori decât cele pe care le pot socoti ei pe 
hârtie. Uite-i pe câţiva dintre ei, adăugă ea arătând spre 
un grup de bărbaţi şi femei îmbrăcaţi în costume din epoca 
elisabetană. Eu îi numesc „hoarda echerului”. Îşi petrec o 
grămadă de timp analizând geometria sacră a hărților 
cadastrale. Vrei să ştii ce înseamnă Et in Arcadia ego? 
Intreabă-i pe ei şi-ţi vor servi anagrame în zece limbi, pe 
care le vor transpune apoi în ecuaţii matematice. 

Tammy le făcu semn spre o femeie atrăgătoare, dar cu o 
atitudine arogantă, într-un costum complicat, în stil Tudor. 
La gât purta un lănţişor pe care era agăţat un M din aur cu 
o perlă. Hoarda echerului, strânsă în jurul ei, parcă se 
gudura. 

— Femeia din centru pretinde că descinde din Maria, 
regina scoţienilor. 

Ca şi cum ar fi simţit că vorbeau despre ea, femeia se 
întoarse spre ei şi începu s-o măsoare pe Maureen cu 
privirea din cap până-n picioare, cu o uitătură plină de 
dispreţ, după care se răsuci înapoi spre lacheii ei. 

— Ticăloasă arogantă! izbucni Tammy. E punctul central 
al unei societăţi nu tocmai secrete, care militează pentru 
readucerea dinastiei Stuart pe tronul Marii Britanii. Şi ea 
să poarte coroana, fireşte. 

Maureen era fascinată de gama uluitor de largă a 
credințelor şi a convingerilor reprezentate în sală, pentru a 
nu mai ţine seamă şi de personalităţile individuale cu 
caracter extrem. Peter se aplecă spre ea şi şopti: 

— Freud ar fi găsit aici un material didactic excelent. 

Maureen râse, dar se întoarse spre grupul de britanici. 

— Ce părere are Sinclair despre ea? Doar e scoţian şi, 
parcă, înrudit cu familia Stuart. 

Devenea din ce în ce mai curioasă cu privire la gazda 
lor, şi, la urma urmei, femeia care se credea Maria, regina 
scoţienilor, era chiar frumoasă. 

— Oh, ştie că e o trăsnită. Să nu-l subestimezi pe Berry. 
Are el obsesiile lui, dar prost nu e. 

— Ia uitaţi-vă, o întrerupse Derek. A apărut şi Hans, cu 
banda lui glorioasă. Am auzit că Sinclair aproape că i-a 
interzis să mai vină, anul ăsta. 

— De ce? 

— Fiindcă sunt vânători de comori în cel mai strict sens 
al cuvântului, răspunse Sir Isaac. Se zvoneşte că sunt 
ultimii care au folosit dinamita în munţii lui Sinclair. 

Maureen privi spre grupul de nemti masivi şi zgomotoşi, 
a căror imagine nu era deloc îmbunătăţită de costumele pe 
care le purtau; erau toţi îmbrăcaţi aidoma barbarilor. 

— Ce costume sunt acelea? întrebă ea. 

— De vizigoți, răspunse Isaac. Această regiune a Franţei 
s-a aflat sub dominaţia lor în secolele al VII-lea şi al VIII- 
lea. Nemţii cred că în zonă este ascunsă comoara unui 
rege vizigot. 

— Găsirea ei, preluă Tammy firul discuţiei, ar echivala 
cu descoperirea mormântului lui Tutankhamon. Aur, 
giuvaiere, obiecte nepreţuite... Comori obişnuite! 

Un grup gălăgios de oaspeţi trecu în goană pe lângă ei, 
lovindu-i în fugă pe Tammy şi pe Peter. Cinci bărbaţi 
înveşmântaţi în robe urmăreau o femeie îmbrăcată în 

voaluri orientale care ducea, pe un platou, un cap uman 
grotesc. Bărbaţii strigară în spatele ei, adresându-se parcă 
testei retezate: „Vorbeşte-ne, Baphomet, vorbeşte-ne!” 

Tammy ridică din umeri şi, drept explicaţie, rosti un 
singur cuvânt: 

— Baptişti. 

— Nu cei adevăraţi, fireşte, interveni Derek. 

— Nu, nu cei adevăraţi. 

Pe Peter, această perspectivă religioasă îl nedumerea. 

— Cum adică „nu cei adevăraţi”? 

— Sunt sigură că ştii ce zi este azi în calendarul creştin, 
părinte, răspunse Tammy. 

— Da, e ziua Sfântului loan Botezătorul. 

— Adevăraţii adepţi ai lui loan Botezătorul nu ar lua 
parte niciodată la o petrecere ca asta de ziua sfântului lor, 
continuă Derek. Ar fi o blasfemie. 

Tammy sfârşi ea explicaţia: 

— Ei formează un grup rigid, conservator - sau cel puţin 
aşa este ramura lor europeană. Ăştia de aici, arătă ea spre 
cei care o însoțeau pe femeia cu platoul, sunt doar un fel 
de parodie. Una destul de grosolană, aş putea spune. Dar 
îndreptăţită, totodată. 

Oaspeţii din sală priveau grupul gălăgios cu expresii 
diferite - unii izbucniră de-a dreptul în râs, alţii se 
mulţumiră să clatine doar din cap, iar câţiva părură 
scandalizaţi. Incapabil să se concentreze prea mult timp 
asupra unui singur subiect, Derek anunţă: 

— Eu am nevoie de o băutură. Cine mai vrea ceva de la 


bar? 


Odată cu plecarea lui Derek, Peter se scuză şi el pentru 
câteva momente. Costumul îl incomoda, dar mai avea şi 
alte motive în afara celor vestimentare. Îi spuse lui 
Maureen că pleca să caute o toaletă, dar se îndreptă spre 
ieşirea ce dădea în curtea interioară. La urma urmei, se 
aflau în Franţa; va găsi el acolo pe cineva care să-i ofere o 

ţigară. 
2 


Un francez, incredibil de elegant, în ciuda robei simple, 
de catar, se apropie de Tammy şi de Maureen. După ce o 
salută pe prima cu o mişcare a capului, se aplecă adânc în 
faţa celei de-a doua. 

— Bienvenue, Marie de Negre! 

Stânjenită de atenţia care i se acorda, Maureen râse 
uşor. 

— Îmi cer scuze, franceza mea este catastrofală. 

— Am spus că această culoare vă vine excelent, replică 
francezul într-o engleză fără cusur, însă cu accent străin. 

O voce răsună într-un colţ al sălii, strigând-o pe Tammy. 
Maureen privi în direcţia respectivă, părându-i-se că 
recunoaşte glasul lui Derek, şi apoi o văzu pe prietena ei 
radiind. 

— Aha! Derek l-a încolţit la bar pe unul dintre potenţialii 
mei investitori. Mă scuzaţi un moment? 

Şi dispăru, lăsând-o singură cu francezul misterios. 
Acesta îi sărută mâna dreaptă, zăbovind o clipă pentru a-i 
privi inelul, şi apoi se prezentă. 

— Sunt Jean-Claude de la Motte. Bérenger mi-a spus că 
suntem înrudiţi. Pe bunica mea o chema tot Paschal. 

— Într-adevăr? 

— Într-adevăr. Încă mai sunt câţiva Paschal aici, în 
Languedoc. Cunoaşteţi istoria noastră, nu-i aşa? 

— Nu prea. Cu ruşine mărturisesc că tot ce ştiu am aflat 
în ultimele zile de la lordul Sinclair. Mi-ar plăcea să cunosc 
mai multe despre familia mea. 

Câţiva dansatori în costume ce aminteau de curtea de la 
Versailles în secolul al XVIII-lea trecură pe lângă ei când 
Jean-Claude începu să-i povestească: 

— Numele Paschal este unul dintre cele mai vechi din 
Franţa, fiind preluat de o mare familie din rândul catarilor, 
descendenţi direcţi ai lui Isus şi ai Mariei Magdalena. Cei 
mai mulţi au fost ucişi în cruciada împotriva noastră. În 

masacrul de la Montsegur, cei care au rămas în viaţă au 
fost până la urmă arşi pe rug ca eretici. Unii au scăpat 
însă, iar mai târziu au devenit sfetnici ai regilor şi ai 
reginelor Franţei. 

Cu aceste cuvinte, Jean-Claude schiţă un gest spre un 
cuplu de dansatori îmbrăcaţi ca Maria Antoaneta şi 
Ludovic al XVI-lea. Maureen îl privi surprinsă. 

— Maria Antoaneta şi Ludovic? 

— Oui. Maria Antoaneta provenea din dinastia de 
Habsburg, iar Ludovic era un Bourbon, ambii fiind urmaşi 
ai stirpei regale, din ramuri diferite însă. Prin căsătoria 
lor, cele două ramuri au fost unite, iar asta i-a speriat pe 
cei din jurul lor. Revoluţia Franceză a izbucnit în parte din 
cauza temerilor că astfel luase fiinţă cea mai puternică 
dinastie din lume. Aţi fost la Versailles, mademoiselle? 

— Da, în timpul cercetărilor legate de Maria Antoaneta. 

— Deci cunoaşteţi sătucul. 

— Fireşte. 

Sătucul fusese zona ei preferată din vastul domeniu de 
la Versailles. Acolo, în reşedinţa regală, fusese copleşită de 
un sentiment de simpatie pentru nefericita regină. Absolut 
toate activităţile ei de zi cu zi, de la momentele petrecute 
în camera de baie la pregătirea pentru culcare, seara, erau 
urmărite de nobilii ei câini de pază. Copiii ei veniseră pe 
lume sub privirile aristocraților îngrămădiţi în dormitorul 
ei. Regina se revoltase însă împotriva sufocantelor tradiţii 
de la curtea Franţei şi îşi croise o cale de a evada din 
închisoarea ei aurită. Ordonase să-i fie construit un sătuc 
personal, un fel de mic Disneyland în jurul unui iaz cu rațe 
şi cu bărci cu vâsle. O moară miniaturală şi o mică 
gospodărie ţărănească formau decorul unor petreceri 
câmpeneşti în compania câtorva prieteni apropiaţi şi de 
încredere. 

— Deci ştiţi şi faptul că Mariei Antoaneta îi plăcea să se 
îmbrace în costum de păstoriţă. În cadrul reuniunilor ei 
particulare, numai ea purta această vestimentaţie. 

Maureen clătină din cap, uimită de modul în care 
imaginea generală începea să prindă contur. 

— Maria Antoaneta se îmbrăca mereu ca o păstoriţă. 
Ştiam asta când am fost la Versailles, dar nu aveam idee 
despre toate celelalte, adăugă ea cu un gest spre mulţimea 
care îi înconjura. 

— De aceea sătucul a fost construit la distanţă de palat, 
şi paza în jurul lui era atât de strictă, continuă Jean- 
Claude. Acesta era modul ei de a celebra în intimitate 
tradiţiile stirpei regale. Dar, fireşte, nimic nu putea fi 
păstrat secret la Versailles. Erau prea mulţi spioni, iar 
miza era şi ea mult prea mare. Acesta a fost unul dintre 
factorii care au dus la căderea Mariei Antoaneta şi la 
izbucnirea Revoluţiei Franceze. Membrii familiei Paschal 
erau credincioşi monarhiei, desigur, fiind adesea invitaţi la 
serbările organizate de Maria Antoaneta. Odată cu 
instaurarea regimului terorii însă, au fost nevoiţi să fugă 
din Franţa. 

Maureen simţea cum i se zbârleşte părul pe braţe. 
Povestea tragică a austriecei devenite regină a Franţei o 
fascinase dintotdeauna şi devenise unul dintre principalii 
factori de motivaţie care stătuseră la baza cărţii ei. 

— Majoritatea s-au stabilit în Statele Unite, continuă 
Jean-Claude, în special în Louisiana. 

— De acolo provine şi familia mea. 

— Fireşte. Toţi cei care au ochi să vadă îşi pot da seama 
că eşti urmaşa acelei ramuri a stirpei regale. Ai viziuni, nu- 
i aşa? 

Maureen ezită. Îi fusese întotdeauna greu să vorbească 
despre viziunile ei chiar şi cu persoanele apropiate, iar 
Jean-Claude nu era decât un străin. Dar simţea o imensă 
descătuşare aflându-se în prezenţa unora care erau 
asemenea ei şi pentru care viziunile păreau să fie ceva cât 
se poate de natural. Aşa că răspunse simplu: 

— Da. 

— Multe femei din stirpe au viziuni cu Maria Magdalena; 
uneori le au şi bărbaţii, ca Bérenger Sinclair, de pildă. El 
le are încă din copilărie. E ceva obişnuit. 

„Mie nu mi se pare câtuşi de puţin obişnuit”, îşi spuse 
ea, intrigată totuşi de noua dezvăluire. 


— 187 — 


— Sinclair are viziuni? 

lată ceva ce nu-i spusese şi ei. Dar, în sfârşit, va avea 
posibilitatea să-l întrebe în mod direct; Sinclair se apropia 
de ei, impecabil costumat în chipul contelui de Toulousse. 

— Jean-Claude, văd că ţi-ai regăsit de mult pierduta 
verişoară. 

— Oui. Şi nu-şi dezminte numele de familie. 

— Deloc. Pot să ţi-o răpesc pentru o clipă? 

— Numai dacă-mi dai voie s-o iau mâine la o plimbare cu 
maşina. Aş vrea să-i arăt câteva dintre jaloanele ce 
amintesc de numele Paschal. La Montsegur încă n-ai fost, 
cherie, nu-i aşa? 

— Nu. Roland ne-a condus astăzi în împrejurimi, dar la 
Montsegur n-am ajuns. 

— E un teritoriu sacru pentru cei cu numele de Paschal. 
Te superi, Bérenger? 

— Deloc, dar Maureen e perfect capabilă să ia singură 
deciziile care o privesc. 

— Vrei să-mi faci această cinste? Putem vizita 
Montsegur, apoi vom merge la un restaurant tradiţional, 
unde se servesc numai feluri pregătite în maniera catară 
autentică. 

Maureen nu putea găsi nicio modalitate politicoasă de a 
refuza, chiar dacă ar fi vrut s-o facă; dar combinaţia de 
şarm franțuzesc şi alte amănunte interesante despre 
familia ei se dovedi irezistibilă. 

— Aş fi încântată, răspunse ea. 

— Atunci, pe mâine, verişoară. La unsprezece e bine? 

Ea acceptă, iar Jean-Claude îi sărută din nou mâna, 
luându-şi apoi rămas-bun de la Sinclair. 

— Eu am să plec acum, fiindcă trebuie să mă pregătesc 
pentru mâine. 

Maureen şi Sinclair îl priviră îndepărtându-se. 

— Văd că ai făcut o impresie puternică asupra lui. Nu 
mă surprinde totuşi. Arăţi splendid în rochia asta, aşa cum, 
de altfel, mă aşteptam. 

— Iţi mulţumesc pentru tot. 

Ştia că roşeşte, neobişnuită fiind cu atâta atenţie din 

partea bărbaţilor, şi îndreptă conversaţia din nou spre 
Jean-Claude. 

— Pare un om foarte drăguţ. 

— E un învăţat de o inteligenţă rară, un veritabil expert 
în istoria Franţei şi a Languedocului. A lucrat ani de-a 
rândul la Biblioteca Naţională, unde a avut acces la unele 
dintre cele mai interesante materiale documentare. Pe 
mine şi pe Roland ne-a ajutat foarte mult. 

— Pe Roland? întrebă Maureen, surprinsă de tonul 
respectuos cu care Sinclair vorbea despre majordomul său; 
nu părea deloc un comportament obişnuit pentru un 
aristocrat. 

Scoţianul ridică din umeri. 

— Roland este un fiu loial al Languedocului şi nutreşte 
un interes deosebit pentru istoria poporului său. Vino, 
adăugă el, luându-i braţul, vreau să-ţi arăt ceva 

O conduse pe un şir de trepte, într-un mic salon cu 
terasă. Balconul dădea spre curtea interioară şi spre 
vastele grădini care se întindeau până departe în zare. 
Porţile acestora, decorate cu florile de crin aurite, erau 
încuiate şi străjuite pe ambele părţi de paznici înarmaţi. 

— De ce sunt atât de mulţi paznici la poartă? 

— Fiindcă acela este domeniul meu particular, un 
teritoriu sacru pentru mine. Eu îl numesc Grădina 
Trinității şi nu permit decât unui foarte mic număr de 
oameni să intre acolo. Şi te rog să mă crezi că mulţi dintre 
cei prezenţi aici în seara asta ar da orice să poată trece de 
acele porţi. Balul costumat a devenit o tradiţie - o 
reuniune anuală la care iau parte oameni care împărtăşesc 
aceeaşi pasiune. Pe unii îi respect, sau chiar mai mult 
decât atât, pe unii îi consider prieteni, iar pe alţii... ei bine, 
alţii mă amuză. Dar pe toţi îi urmăresc îndeaproape; uneori 
chiar foarte îndeaproape. Mi-am spus că ţi-ar plăcea să 
vezi cum persoane din lumea întreagă vin aici pentru a 
cerceta misterele din Languedoc. 

Maureen privi dincolo de marginea balconului, 
bucurându-se de adierea plăcută care purta până la ea 
parfumul trandafirilor. O zări pe Tammy, adâncită într-o 

relaţie foarte intimă cu Derek, acesta lăsând impresia că 
nu-şi poate desprinde mâinile de pe trupul frumoasei 
regine a ţiganilor. Apoi se uită mai atent, părându-i-se că îl 
vede şi pe Peter, dar în cele din urmă îşi spuse că nu poate 
fi el, fiindcă omul fuma. Iar vărul ei nu mai fumase încă din 
adolescenţă. Întorcându-se brusc spre Sinclair, Maureen 
întrebă: 

— Cum de m-ai găsit? 

El îi ridică mâna cu un gest delicat. 

— Inelul. 

— Inelul? 

— Este vizibil în fotografia de pe coperta cărţii tale. 

Maureen dădu din cap, începând să înţeleagă. 

— Ştii ce reprezintă modelul lui? 

— Am o teorie în privinţa asta, şi de aceea te-am adus 
aici, pe balcon. Vino! 

Prinzând-o de braţ, o conduse înapoi în salon, unde pe 
unul dintre pereţi era prinsă o vitrină din sticlă. Caseta era 
mică, aproximativ cât rama unei fotografii, dar amplasarea 
şi lumina care o învăluia o scoteau în evidenţă. 

— Este o gravură medievală, îi explică Sinclair. 
Reprezintă filosofia şi cele şapte arte liberale. 

— Ca fresca lui Botticelli. 

— Exact. Vezi tu, simbolizează ideea clasică în 
conformitate cu care, dacă îmbrăţişezi toate cele şapte 
arte liberale, poţi dobândi titlul de filosof. De aceea femeia 
din centru este înfăţişată aici ca zeiţa Philosophia, artele 
liberale aflându-se la picioarele ei, slujind-o. Dar iată ceea 
ce cred că ţi se va părea chiar mai interesant. 

Sinclair numi cele şapte arte, începând din stânga şi 
indicându-le cu degetul, şi se opri la ultima. 

— Cosmologia. Ţi se pare ceva familiar la ea? 

Maureen făcu ochii mari. 

— Inelul meu! 

Personajul care simboliza cosmologia ţinea în mână un 
disc decorat cu acelaşi model care se regăsea pe inelul ei. 
Maureen îşi apropie mâna de gravură şi numără stelele. 

— Sunt identice, până şi în privinţa spaţiului inegal care 

desparte unele cercuri. 

După câteva clipe de gândire, se întoarse din nou spre 
Sinclair. 

— Dar ce înseamnă toate astea? Ce legătură au cu Maria 
Magdalena? Şi cu mine? 

— Există o serie de aspecte spirituale şi alchimice. Din 
punct de vedere al misterelor Mariei Magdalena, cred că 
acest simbol apare atât de des fiindcă este un indiciu, un 
memento al faptului că trebuie să acordăm atenţie relaţiei 
intrinseci dintre Pământ şi aştrii cereşti. Anticii ştiau acest 
lucru, dar noi, în epoca modernă, l-am uitat. Aşa cum e 
sus, la fel e şi jos. Stelele ne amintesc în fiecare noapte că 
avem posibilitatea de a crea paradisul aici, pe Pământ. 
Cred că asta au vrut ei să ne spună. A fost darul lor 
suprem pentru noi, un mesaj de iubire. 

— Al lor? j 

— Al lui Isus Hristos şi al Mariei Magdalena. Inaintaşii 
noştri. 

Declanşate parcă de un orologiu cosmic, menit să-i 
sublinieze ultimele cuvinte, focurile de artificii izbucniră 
într-un spectacol feeric deasupra grădinilor. Sinclair o 
conduse din nou afară, pentru a urmări exploziile de 
lumină şi culoare. Iar când el îi cuprinse umerii cu braţul, 
Maureen nu schiță niciun gest de împotrivire, îmbrăţişarea 
lui caldă oferindu-i un ciudat sentiment de linişte şi 


confort. 
2 


Jos, în curte, părintele Healy nu admira focurile de 
artificii. Sau, cel puţin, nu pe acelea care se vedeau 
deasupra castelului. Atenţia sa era îndreptată spre 
Berenger Sinclair, care stătea pe balcon cu un braţ 
încolăcit ferm şi posesiv în jurul verişoarei lui cu părul 
roşcat. Spre deosebire de Maureen, el nu se simţea deloc 
liniştit şi confortabil - nici în privinţa lui Sinclair, nici a 
celorlalţi din jur şi a planurilor pe care ei le urmăreau. 

Dar mai exista o pereche de ochi care urmărea evoluţia 

idilei dintre Maureen şi Sinclair în seara aceea. Derek îi 
privea de jos, din celălalt capăt al curţii. Scrutând 
balconul, observă că francezul, colegul său, era bine 
poziţionat sus, poate chiar suficient de aproape pentru a 
auzi conversaţia dintre gazda lor şi femeia îmbrăcată în 
chip de Maria Magdalena. 

Derek Wainwright se pipăi discret, pentru a fi sigur că 
şnurul ceremonial, roşu sângeriu, al ghildei, era bine 
ascuns în cutele costumului său de Thomas Jefferson; va 
avea nevoie de el mai târziu, când se va întoarce la 
Carcassonne. 

„„Poate că eu sunt singura apărătoare a prinţesei 
numite Salomeea, dar este de datoria meu s-o apăr. Îmi 
pare rău că am lăsat acest lucru pe atât de târziu, căci nu 
şi-a meritat soarta cumplită. A fost o vreme când a vorbi 
despre ea şi despre faptele ei însemna moartea negreşit, şi 
nu puteam atunci s-o apăr fără a-i pune în pericol pe 
ucenicii lui Isa şi Calea cea înaltă. Dar, la fel ca atât de 
mulţi dintre noi, şi ea a fost judecată de cei care nu 
cunoşteau adevărul, şi nici măcar o fărâmă a lui. 

Mai întâi, voi spune aceasta: Salomeea m-a iubit şi l-a 
iubit pe Isa chiar mai mult. Dacă ar fi avut prilejul, în alte 
locuri, în alte vremuri sau în alte condiţii, fata ar fi putut fi 
un ucenic adevărat, un sincer discipol al Căii Luminii. De 
aceea o pomenesc în Cartea Ucenicilor, pentru ce ar fi 
putut să fie. Lu fel ca luda, ca Petru şi ceilalţi, Salomeea a 
avut un destin bătut în cuie şi prea puţine şanse de a-l 
ocoli. Numele ei a fost inscris pe pietrele din Israel, în 
sângele lui loan şi, poate, în cel al lui Isa. 

Dacă s-a purtat copilăreşte şi năbădăios - ca orice tânăr 
care nu gândeşte bine înainte de a vorbi -, atunci e cu 
adevărat vinovată de acest lucru. Dar a fi privită aşa cum 
este azi - dispreţuită şi urâtă ca o târfă care a cerut 
moartea lui loan Botezătorul - mi se pare una dintre cele 
mai mari nedreptăţită din câte ştiu eu. 

În Ziua Judecăţii, poate că mă va ierta. 

Și poate că loan ne va ierta pe noi, pe toți. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

$ Capitolul unsprezece $ 


Château des Pommes Bleues 
24 iunie 2005 


Maureen se duse să se culce la scurt timp după focul de 
artificii. Îşi făcuse şi Peter apariţia, când ea cobora scările 
împreună cu Sinclair, şi se oferise s-o conducă în camera 
ei. Ea acceptase, mai mult decât dornică să rămână puţin 
singură. Fusese o zi plină, agitată, şi capul îi vuia. 

Ceva mai târziu în noapte, Maureen se trezi la auzul 
unor glasuri pe coridor şi i se păru că o recunoaşte pe 
Tammy vorbind în şoaptă; o voce bărbătească îi răspunse 
la fel de înfundat, apoi răsună un râs gutural, râsul de 
neconfundat al prietenei ei. Maureen ascultă câteva clipe, 
amuzată la gândul că Tammy se distra la petrecere. Apoi, 
cu un zâmbet pe buze, adormi din nou în vreme ce prin 
minte îi trecu, vag şi nedefinit, ideea că glasul bărbătesc 
care şuşotea cu Tammy nu avea, în mod cert, accent 
american. 


Carcassonne 
25 iunie 2005 


Derek Wainwright gemu văzând lumina aspră a soarelui 
de dimineaţă, ce pătrundea vie prin ferestrele camerei de 
hotel. De două lucruri nu avea chef azi: de mahmureală şi 
de cele opt mesaje primite pe telefonul mobil. 

Ridicându-se încet, pentru a nu-şi stârni şi mai mult 
durerea de cap, se duse la geanta de călătorie italiană, din 
piele, şi scoase o sticluţă cu diverse feluri de pastile, pe 
care o deschise. Scotocind înăuntru, le găsi pe cele de care 
avea nevoie şi înghiţi una de Vicodin, urmată îndeaproape 
de trei tablete de Tylenol. Astfel întremat, aruncă o privire 
spre telefonul de pe noptieră. Îl închisese azi-noapte, când 

se întorsese la hotel; nu mai suporta piuitul lui neîncetat şi 
în niciun caz nu avea starea necesară ca să asculte 
mesajele. 

Derek îşi petrecuse cea mai mare parte a vieţii fugind 
astfel de responsabilitate. Copil de bani gata, dintr-o 
familie extrem de bogată şi de influentă de pe coasta de 
est a SUA, cel mai mic dintre fiii magnatului imobiliar Eli 
Wainwright avusese o viaţă mai mult decât îndestulată. 
Trecuse pe la Yale, pe urmele tatălui şi ale fraţilor săi mai 
mari, iar după aceea, în ciuda performanţelor universitare 
mediocre, obținuse un post de conducere într-o firmă de 
investiţii de prim rang. Renunţase la slujbă după niciun an, 
când hotărâse că programul de lucru nu era compatibil cu 
stilul lui de viaţă petrecăreţ. Şi nici măcar nu avea nevoie 
să muncească. Averea familiei era suficientă pentru a-i 
asigura o viaţă fără griji - lui, copiilor şi chiar nepoților lui, 
dacă avea să se aşeze vreodată la casa lui şi să aibă 
urmaşi. 

Eli Wainwright dăduse dovadă de o surprinzătoare 
răbdare în privinţa lipsurilor mezinului său. Derek nu avea 
capacităţile şi înclinația spre studiu ale fraţilor săi, dar se 
arătase extrem de interesat de un aspect esenţial al vieţii 
şi al succesului familiei sale - calitatea de membru al 
Ghildei celor Drepţi. Botezat în primele luni de viaţă şi 
apoi din nou la vârsta de cincisprezece ani, aşa cum era 
tradiţia în organizaţie, Derek păruse să aibă o afinitate 
naturală pentru ghildă în sine şi pentru preceptele 
acesteia. Tatăl lui îl alesese să-i calce pe urme ca unul 
dintre membrii americani de frunte ai unei organizaţii care 
acţiona nu doar în Occident, ci şi în anumite zone din Asia 
şi chiar din Orientul Mijlociu. Ghilda celor Drepţi număra 
în rândurile ei oameni extrem de influenţi din domeniul 
politicii internaţionale şi al afacerilor de marcă. 

Calitatea de membru era transmisă exclusiv pe linie 
familială, iar bărbaţii botezați în cadrul organizaţiei urmau 
să se căsătorească doar cu Fiice ale Dreptăţii - fetele 
membrilor, crescute conform unui cod etic strict. Acestea 
primeau o educaţie specială, pentru a-şi însuşi modul de 

comportare corespunzător unei soţii şi mame, derivat din 
învăţăturile unui străvechi document intitulat Adevărata 
Carte a Sfântului Graal. Unele dintre cele mai fastuoase 
baluri ale debutantelor organizate pe coasta de est, în 
Texas şi în celelalte state din sud erau de fapt petreceri de 
ieşire în societate ale Fiicelor Dreptăţii, care anunțau 
astfel că erau pregătite să intre în rândul lumii ca soţii 
supuse ale membrilor ghildei. 

Fiii cei mari ai lui Eli se căsătoriseră toţi cu Fiice ale 
Dreptăţii şi se încadraseră perfect în viaţa din înalta 
societate. Iar acum toată lumea aştepta ca şi Derek, trecut 
bine de treizeci de ani, să le urmeze exemplul. El însă nu 
era interesat de însurătoare, cu toate că nu avea curaj să-i 
mărturisească tatălui său acest lucru; Fiicele Dreptăţii i se 
păreau  exasperant de plictisitoare în castitatea lor 
nepătată. Ideea de a împărţi în fiecare noapte patul cu una 
dintre aceste prințese de gheaţă perfect educate îl călca 
pe nervi. Fireşte, putea să procedeze şi el aşa cum 
procedaseră fraţii lui şi, de altfel, toţi membrii ghildei - să 
se însoare cu femeia adecvată pentru a-i aduce pe lume 
copiii şi să-şi găsească o pipiţă fierbinte pentru partea mai 
interesantă a vieţii. Dar de ce să se mulţumească doar cu 
atât de la vârsta asta? Era încă tânăr, incredibil de bogat şi 
avea foarte puţine responsabilităţi. Atâta vreme cât existau 
în jurul lui femei exotice şi senzuale precum Tamara 
Wisdom, nu avea de gând să se lege de vreo înţepată 
agasantă şi plictisitoare care îi amintea prea mult de 
maică-sa. lar dacă îşi putea convinge tatăl că nu-l interesa 
nimic altceva decât problemele ghildei, avea şanse s-o mai 
ducă astfel, ocolindu-şi celelalte responsabilităţi, încă pe 
puţin câţiva ani. 

Ceea ce nu înţelegea tatăl, orbit ca orice părinte care 
preferă să nu vadă defectele progeniturii sale, era faptul 
că pe Derek nu-l atrăgea de fapt filosofia promovată de 
ghildă, ci mistica intrinsecă unei societăţi secrete, 
ritualurile şi senzaţia de elitism oferită de secrete 
transmise de-a lungul secolelor din tată în fiu şi apărate cu 
preţul sângelui. Pentru el, adevărata atracţie provenea din 

faptul că orice act reprobabil al unuia dintre membri putea 
fi şters cu buretele definitiv, în cel mai scurt timp, graţie 
reţelei de conexiuni la nivel global a ghildei. Pe Derek îl 
încântau aceste lucruri, ca şi felul în care era tratat 
oriunde în lume datorită bogăției şi influenţei pe care o 
exercita familia lui. Sau, cel puţin, felul în care fusese 
tratat înainte, până când fostul învăţător al Dreptăţii 
murise oarecum misterios şi fusese înlocuit de acesta de 
acum, englezul fanatic care conducea ghilda cu o mână de 
fier. 

Noul lider schimbase totul în organizaţie. Făcuse paradă 
de legătura sa ereditară cu Oliver Cromwell pe când 
studiase tacticile crude şi adesea macabre pe care 
strămoşul său le folosise împotriva celor care-i stăteau în 
cale. Imediat ce primise titlul de învăţător al Dreptăţii, 
John Simon Cromwell ieşise la rampă cu prima sa 
declaraţie publică sub forma unei execuţii urâte. Adevărat 
însă, omul ucis fusese un inamic al ghildei şi conducătorul 
unei organizaţii care i se opusese de sute de ani. Dar 
mesajul fusese limpede: îi voi elimina pe toţi cei care mă 
provoacă, şi o voi face într-un mod respingător. 
Modalitatea de execuţie aleasă - decapitarea cu o sabie şi 
retezarea arătătorului - purta amprenta inconfundabilă a 
fanatismului dus la extrem al noului lor lider. 

Derek se strădui să-şi alunge din minte imaginea şi, 
luând telefonul mobil, formă numărul pentru a-şi asculta 
mesageria vocală. Venise vremea să treacă la treabă. Avea 
o misiune de finalizat, şi era hotărât s-o ducă la capăt, să-i 
demonstreze idiotului de britanic o dată pentru totdeauna 
de ce era el în stare. Se săturase să tot fie luat peste picior 
de el şi de francez. Amândoi îl tratau ca pe un tâmpit - 
lucru pe care nimeni nu îndrăznise să-l facă până atunci. 

Ascultând înregistrările, Derek se încordă la auzul 
accentului britanic, tot mai ameninţător cu fiecare mesaj. 
Când şi cel de-al optulea mesaj se sfârşi, deja ştia ce avea 
de făcut. 

25 iunie 2005 


Tamara Wisdom îşi peria părul de un negru strălucitor, 
privindu-se în uriaşa oglindă aurită. Soarele de dimineaţă 
se revărsa în camera ei, la fel de opulentă ca a lui 
Maureen. Trandafiri în nuanţa lavandei şi a untului, în vaze 
de cristal, decorau fiecare măsuţă. Falduri de catifea 
purpurie şi de brocart bogat drapau patul enorm, în care 
rareori se culca singură. 

Zâmbi, zăbovind încă puţin cu gândul la noaptea care se 
încheiase. Căldura trupului lui îşi lăsase amprenta pe 
pielea ei mult după ce se despărţiseră, chiar înainte de 
ivirea zorilor. Setea ei de experimentare şi de exotism în 
viaţă o dusese spre pasiuni fierbinţi, dar niciuna nu fusese 
ca aceasta de acum. În sfârşit înţelegea ce voiau 
alchimiştii să spună când vorbeau despre Marea Lucrare, 
uniunea perfectă dintre bărbat şi femeie - o comuniune în 
minte, trup şi spirit. 

Surâsul îi pieri însă când îşi aminti ce avea de făcut 
astăzi. La început fusese foarte distractiv, ca o partidă de 
şah jucată de pe un continent pe altul. Curând, începuse să 
ţină la Maureen - şi nu numai ea, ci toţi. Chiar şi preotul se 
dovedise în cele din urmă a nu fi individul băgăcios de care 
se temuseră; era, în felul lui, un mistic, foarte diferit de 
dogmaticul rigid la care se aşteptaseră ei. 

Apoi, mai era şi problema implicării ei tot mai 
accentuate. Elementul de tip Mata Hari fusese amuzant la 
început, dar acum devenise chiar respingător. Va trebui să 
facă astăzi o echilibristică fină pentru a obţine informaţiile 
de care avea nevoie, fără a se da însă de gol. Avea mai 
multe obiective de îndeplinit pe ziua de azi, pentru ea 
însăşi, pentru societate şi pentru Roland. „Păstrează în 
minte imaginea de ansamblu, Tammy, îşi repetă ea în 
gând. Dacă reuşeşti, ai numai de câştigat; dacă nu, rişti să 
pierzi totul.” 

Jocul se schimbase. Devenise mult mai periculos decât 
îşi imaginaseră ei. 

Lăsând peria jos, Tammy îşi puse câte un strop de 

parfum floral la încheieturi şi la baza gâtului, pregătindu- 
se pentru ceea ce avea să urmeze. Înainte de a ieşi din 
cameră, se opri o clipă în faţa extraordinarei picturi de pe 
perete. Era opera unui reprezentant francez al 
simbolismului, Gustave Moreau, şi o înfăţişa pe prinţesa 
Salomeea învăluită în cele şapte văluri ale sale, ţinând 
capul lui Ioan Botezătorul pe un platou. 

— Bravo, fata mea, şopti ea şi porni spre ultima şi cea 
mai importantă etapă a planului. 


Maureen era singură în sala de mic dejun. Trecând pe 
holul alăturat, Roland o observă şi intră. 

— Bonjour, Mademoiselle Paschal. Sunteţi singură? 

— Bună dimineaţa, Roland. Da. Peter dormea încă, şi n- 
am vrut să-l deranjez. 

— Am un mesaj pentru dumneavoastră, din partea 
domnişoarei Wisdom. Stă aici, la castel, şi ar vrea să cinaţi 
împreună diseară. 

— Ar fi grozav, replică Maureen, dornică să mai stea de 
vorbă cu Tammy despre petrecerea de seara trecută. Unde 
e acum? 

Roland ridică din umeri. 

— A plecat dimineaţă, devreme, spre Carcassonne. Ceva 
în legătură cu filmul acela pe care îl face. M-a rugat să vă 
transmit însă acest mesaj. Şi acum, mademoiselle, mă duc 
să-l caut pe Monsieur Berenger, care va fi tare mâhnit să 
vadă că mâncaţi singură. 


Sinclair o întrerupse pe Maureen din gândurile ei, la 
foarte scurt timp după plecarea lui Roland. 

— Ai reuşit să dormi puţin? 

— Cum aş fi putut să nu dorm în patul acela? Parcă aş fi 
fost întinsă pe un nor. 

Maureen observase, din prima seară, că sub 

aşternuturile scumpe din bumbac egiptean se afla o saltea 
groasă din puf. 

— Superb! Ai vreun plan pentru dimineaţa aceasta? 

— Până la ora unsprezece, nu. Atunci mă voi întâlni cu 
Jean-Claude, îţi aminteşti? 

— Da, desigur. Te duce la Montsegur. Uimitor loc! 
Singurul meu regret este acela că nu voi fi eu cel care ţi-l 
va arăta prima dată. 

— Nu vrei să vii cu noi? 

Sinclair izbucni în râs. 

— Draga mea, Jean-Claude m-ar spânzura, m-ar îneca şi 
m-ar tăia în patru dacă m-aş ţine azi după voi. Tu eşti 
vedeta întregii regiuni acum, după debutul fulminant de 
aseară. Toată lumea vrea să te cunoască mai bine. Iar cota 
lui Jean-Claude în zonă va creşte cu o sută de puncte după 
ce vei fi văzută în compania lui. Dar n-am să-i port pică 
pentru asta. Am şi eu ceva să îţi arăt, după ce vei sfârşi de 
mâncat; ceva care sunt sigur că ţi se va părea absolut 


memorabil. 


Stăteau pe acelaşi balcon de pe care văzuseră artificiile, 
cu o seară înainte. Splendidele grădini ale castelului se 
întindeau în faţa lor. 

— Ziua poţi admira şi aprecia grădinile cel mai bine, 
spuse Sinclair cu mândrie, arătându-i cele trei secţiuni ale 
parcului. Vezi cum formează modelul florii de crin? 

— Sunt extraordinare, exclamă Maureen, cu deplină 
sinceritate. 

Grădinile erau cu adevărat uimitoare văzute aşa, de sus. 

— Ele îţi pot spune povestea strămoşilor noştri mult mai 
bine decât aş putea eu. Va fi o onoare pentru mine să ţi le 
arăt. Mergem? N 

Maureen îi luă braţul. In vreme ce coborâră scările, 
trecând prin vestibul, observă că totul în jur sclipea de 
curăţenie, în ciuda sutelor de oaspeţi de seara trecută. 
Probabil că servitorii munciseră non-stop ca să înlăture 

toate urmele petrecerii; pretutindeni domnea o ordine 
desăvârşită. 

Trecură de uşile uriaşe, ieşind în curtea pavată cu 
marmură, şi străbătură aleea ce ducea spre porţile aurii. 
Sinclair scoase o cheie din buzunar, descuie lacătul greu, 
desfăcu lanţul şi împinse porţile, pătrunzând în sanctuarul 
său. 

In faţa lor susura o fântână din marmură roz. Razele 
soarelui se reflectau în stropii de apă care cădeau pe 
umerii unei sculpturi în mărime naturală ce o înfăţişa pe 
Maria Magdalena, din marmură de culoarea fildeşului. In 
mâna stângă ţinea un trandafir; pe braţul stâng, întins, 
poposise o porumbiţă. Partea de jos a fântânii era decorată 
cu omniprezenta floare de crin. 

— Ai cunoscut mulţi oameni seara trecută. Fiecare are 
propria teorie cu privire la regiunea asta şi la comoara 
misterioasă ascunsă aici. Sunt sigur că ai auzit multe astfel 
de idei, de la unele sublime până la altele ridicole. 

— Majoritatea ridicole, într-adevăr, râse Maureen. 

— Toţi au teoriile lor şi toţi cred - sau mai degrabă ştiu - 
că Maria Magdalena este regina noastră, a celor din sudul 
Franţei. De fapt, acesta e singurul lucru cu privire la care 
toţi cei prezenţi aseară sunt de acord. 

Maureen asculta cu atenţie. Glasul lui Sinclair avea o 
nuanţă de entuziasm, de anticipare ce părea contagioasă. 

— Şi toţi ştiu că a existat o stirpe. O seminţie regală, 
care a pornit de la Maria Magdalena şi de la copiii ei. Dar 
foarte puţini sunt cei care cunosc întregul adevăr. 
Povestea în ansamblul ei e rezervată celor care sunt adepţi 
adevăraţi ai Căii - Calea aşa cum a fost ea trasată de 
Magdalena, Calea aşa cum ne-a fost ea lăsată de Isus 
Hristos însuşi. 

Maureen îl întrerupse, cu o uşoară ezitare. 

— Nu ştiu dacă se cuvine să întreb, dar acesta e 
obiectivul organizaţiei pe care o conduci, al Societăţii 
Merelor Albastre? 

— Societatea  Merelor Albastre este străveche şi 
complexă. Iți voi povesti mai multe despre ea la timpul 

potrivit. Deocamdată, e suficient să-ţi spun că rolul ei este 
acela de a păstra şi de a apăra adevărul. lar adevărul este 
că Maria Magdalena a avut trei copii. 

— Trei?! exclamă Maureen, uluită. 

El încuviinţă. 

— Foarte puţini sunt cei care cunosc istoria în 
întregimea ei, fiindcă amănuntele au fost în mod voit 
ascunse, pentru protecţia urmaşilor. Trei copii. O treime. 
Şi fiecare dintre ei a fondat o ramură a stirpei regale care 
avea să schimbe faţa Europei şi, în final, a lumii întregi. 
Grădinile de aici celebrează dinastiile formate de cei trei 
copii. Bunicul este cel care le-a creat; eu le-am extins şi m- 
am dedicat păstrării lor. 

Trei arcade se despărţeau din mijlocul grădinii 
principale. 

— Vino, vom începe cu străbunul nostru. 

Şi o conduse pe Maureen, uluită, pe poarta centrală. 

— Ce s-a întâmplat? Te surprinde faptul că suntem 
înrudiţi? De foarte departe, fără îndoială, dar provenim 
amândoi din aceeaşi ramură a stirpei. 

— Încerc doar să asimilez totul. Tu ştiai deja toate astea, 
dar pentru mine tot ce aflu e şocant. Nu-mi pot imagina ce 
ar simţi restul lumii dacă ar afla despre asta. 

Intrară într-o grădină de trandafiri de o bogăţie 
extraordinară. În jurul unei alte statui, câteva specii de 
crini fuseseră plantate în cerc. Această combinaţie crease 
parfumul superb pe care îl simţise seara trecută. O 
porumbiţă albă ugui şi zbură pe deasupra rugilor de 
trandafiri când Maureen şi Sinclair trecură pe lângă ele, în 
tăcere. Ea se opri pentru a mirosi un trandafir roşu, în 
plină floare. 

— Rozele. Simbolul tuturor femeilor din cadrul stirpei. Şi 
crinii. Crinul este un simbol specific al Mariei Magdalena. 
Trandafirul aminteşte de orice urmaşă a ei, dar, în tradiţia 
noastră, numai ea poate purta crinul. 

O conduse mai aproape de statuia care înfăţişa o tânără 
zveltă, cu părul desfăcut pe umeri. 

Maureen abia reuşi să-şi găsească glasul şi întrebă într-o 

şoaptă slabă: 

— Aceasta e fiica? 

— Permite-mi să ţi-o prezint pe Sarah-Tamar, unica fiică 
a lui Isus Hristos şi a Mariei Magdalena. Fondatoarea 
dinastiei regale a Franţei. Şi ruda noastră comună, de 
acum o mie nouă sute de ani. 

Maureen privi tăcută statuia, apoi se întoarse spre 
Sinclair. 

— E atât de... incredibil. Şi totuşi, parcă nu mi-e greu să 
cred totul. E bizar, şi totuşi pare... just. 

— Fiindcă sufletul tău recunoaşte adevărul. 

O altă porumbiţă ugui, confirmând parcă spusele lui. 

— Auzi porumbiţele? Sunt simbolul lui Sarah-Tamar, 
emblema inimii ei pure. lar mai târziu au devenit simbolul 
urmaşilor ei, catarii. 

— De aceea Biserica i-a considerat eretici şi i-a 
exterminat? 

— Da, în parte. Fiindcă puteau dovedi, cu ajutorul 
anumitor documente şi obiecte aflate în posesia lor, că 
erau urmaşii lui Isus şi ai Magdalenei, iar acest lucru îi 
transforma într-o ameninţare la adresa Romei. Bărbaţi, 
femei, copii - Biserica a încercat să-i elimine pe toţi, 
pentru a păstra secretul. Dar asta nu e totul. Vino! 

O conduse printre trandafiri, oferindu-i posibilitatea de a 
admira frumuseţea grădinii în lumina dimineţii însorite din 
Languedoc. Îi luă mâna, iar ea nu şi-o retrase, simțindu-se 
surprinzător de bine alături de acest excentric pe care abia 
dacă îl cunoştea. Maureen îl urmă înapoi, prin arcadă, 
până la fântâna Mariei Magdalena. 

— A venit vremea să-l cunoşti pe frăţiorul cel mic. 

În vocea lui entuziasmul se întrezărea din nou, şi ea se 
întrebă cum se simţea Sinclair păstrând în sinea sa un 
secret de o asemenea amploare. Apoi îi trecu prin minte, 
cu un fior brusc, că în curând avea să afle răspunsul pe 
propria piele. 

Trecând prin arcada din dreapta, intrară într-o altă 
grădină, mai riguros ordonată. 

— Pare foarte englezească, observă Maureen. 

— Cât se poate de corect, draga mea. Şi acum am să-ţi 
arăt de ce. 

Statuia unui tânăr cu părul lung, ţinând în mâna ridicată 
un potir, era punctul central al fântânii din această parte a 
grădinii. Din potir curgea o apă limpede precum cristalul. 

— losua-David, copilul cel mic al lui Isus şi al Mariei. 
Băieţelul nu şi-a cunoscut tatăl, Magdalena fiind 
însărcinată cu el în momentul răstignirii. S-a născut în 
Alexandria, în Egipt, unde mama lui şi cei care o însoțeau 
se refugiaseră înainte de a pleca spre Franţa. 

Maureen se opri brusc şi, cu un gest inconştient, îşi puse 
o palmă pe abdomen. 

— Ce s-a întâmplat? 

— Era gravidă, am văzut. Era gravidă pe Via Dolorosa 
şi... la Răstignire. 

Sinclair începu să dea din cap afirmativ, gânditor, apoi 
se opri dintr-odată. 

— Ce s-a întâmplat? întrebă Maureen la rândul ei. 

— Ai spus la Răstignire? Ai avut o viziune cu 
Răstignirea? 

Ea începu să simtă lacrimile arzându-i ochii şi un nodi 
se ridică în gât. Pentru o clipă, ezită să răspundă, 
temându-se că va izbucni în plâns. El îşi dădu seama şi îi 
vorbi cu o duioşie crescută: 

— Maureen, draga mea, poţi avea încredere în mine. 
Spune-mi, te rog! Ai avut o viziune a Magdalenei la 
Răstignire? 

Lacrimile începură să-i curgă, dar de această dată nu 
mai simţi nevoia să le înăbuşe. Era o adevărată uşurare să 
împărtăşească toate astea cu cineva care înţelegea. 

— Da, şopti ea. S-a întâmplat la Notre-Dame. 

Sinclair întinse mâna şi-i şterse o lacrimă de pe obraz. 

— Draga mea, draga mea Maureen, ştii cât de grozav e 
asta? 

Ea clătină din cap, iar el continuă cu vocea la fel de 
blândă: 

— În întreaga noastră istorie, sute de urmaşi au avut 
viziuni şi vise ale Magdalenei, printre ei numărându-mă şi 

eu. Dar toate se opreau înainte de Vinerea Neagră. După 
ştiinţa mea, nimeni n-a mai avut o viziune completă a ei la 
Răstignire. 

— Şi de ce e atât de important? 

— Profeţia! 

Maureen aşteptă explicaţia, ştiind că aceasta va veni. 

— Există o profeție transmisă din generaţie în generaţie, 
de când ne ştim. Legendele spun că era parte a unei cărţi 
de revelații şi profeţii care a existat odinioară în formă 
scrisă, în limba greacă. Cartea îi era atribuită lui Sarah- 
Tamar, aşa că ar fi fost o evanghelie în adevăratul sens al 
cuvântului. Ştim că o prinţesă din cadrul stirpei, Matilda 
de Toscana, ducesă de Lorena, deţinea cartea originală 
atunci când a construit Abația de la Orval, în secolul al XI- 
lea. 

— Unde este Orval? 

— Pe actuala graniţă cu Belgia. Există în Belgia câteva 
aşezăminte religioase importante pentru istoria noastră, 
dar Orval este locul în care profeţiile lui Sarah-Tamar au 
fost păstrate ani de-a rândul. Ştim că manuscrisul ei s-a 
aflat mai târziu în posesia catarilor din Languedoc, pentru 
o vreme. Din păcate, a dispărut apoi, şi nu se mai ştie 
aproape nimic despre ceea ce s-a întâmplat cu el. 
Singurele noastre informaţii privind conţinutul său provin 
de la Nostradamus. 

— Nostradamus? 

Maureen îşi simţi capul învârtindu-i-se. Parcă şocurile 
provocate de aflarea atâtor iţe încurcate şi de modul în 
care acestea se conectau unele cu altele nu se mai 
terminau. Sinclair îşi dădu ochii peste cap. 

— Da, da! exclamă el. Nostradamus a primit întregul 
credit pentru clarviziunile sale, dar profeţiile nu au fost 
câtuşi de puţin ale lui, ci ale lui Sarah-Tamar. Se pare că el 
a avut acces la o copie de mână a originalului, atunci când 
a vizitat Orval. Copia a dispărut la scurt timp după aceea; 
concluziile cu privire la soarta ei le tragi singură. 

Maureen râse. 

— Nu e de mirare că Tammy vorbeşte cu atâta dispreţ 

despre Nostradamus; a fost, la urma urmei, un plagiator. 

— Dar unul foarte abil. Trebuie să recunoaştem că el 
este autorul celebrelor catrene - în exclusivitate invenţia 
lui. Nostradamus nu a făcut altceva decât să rescrie 
profeţiile lui Sarah-Tamar într-un mod care să disimuleze 
sursa lor originală şi să aibă un impact maxim asupra 
contemporanilor lui. Şi s-a dovedit, din acest punct de 
vedere, cu adevărat ilustru. În plus, vastele sale cunoştinţe 
de alchimie i-au dat posibilitatea de a decodifica ceea ce 
trebuie să fi fost un document foarte complicat. Însă foarte 
puţine ne-au rămas de la Sarah-Tamar în afara catrenelor 
lui Nostradamus şi a profeţiei înrădăcinate în unii dintre 
noi, cei de aici. 

— Dar ce spune această profeție? 

Sinclair privi apa care ţâşnea din potir, apoi închise 
ochii şi recită: 

— „Marie de Negre va alege ora potrivită pentru Cea 
Aşteptată. Ea, cea născută din mielul pascal când ziua este 
egală cu noaptea, ea, vlăstarul învierii. Ea, cea care poartă 
Sangre-El, va primi cheia atunci când va veni Ziua cea 
Neagră a Căpățânii. Ea va deveni noua Păstoare a Căii.” 

Maureen se simţea amorţită. Sinclair îi luă mâna din 
nou. 

— Ziua cea Neagră a Căpățânii. Numele Golgota, al 
colinei pe care a fost Isus răstignit, se traduce prin „locul 
căpăţânii”, iar Ziua cea Neagră este cea pe care noi o 
numim azi Vinerea Neagră. Profeția sugerează că acea 
urmaşă a stirpei care are o viziune a răstignirii va primi 
cheia. 

— Ce cheie? întrebă Maureen, încă nelămurită. 

— Cheia către secretul Mariei Magdalena. Către 
evanghelia ei. O relatare la persoana întâi a vieţii şi a 
vremurilor ei. Pe care a ascuns-o folosind un tip aparte de 
alchimie. Şi nu va putea fi găsită decât atunci când vor fi 
satisfăcute anumite criterii spirituale. Apoi, cu un gest 
spre statuia tânărului şi îndeosebi spre potirul din mâna 
lui, Sinclair adăugă: Asta au căutat, de-a lungul secolelor, 
atâţia vânători de comori. 

Maureen se străduia să-şi pună puţină ordine în 
gândurile care îi alergau nebuneşte în minte. Potirul. Da, 
asta îi amintea de ceva. 

— Potirul din mâna lui... este Sfântul Graal? 

— Da. Termenul „Graal” provine de la o expresie din 
vechime, Sangre-El, care înseamnă Sângele lui Dumnezeu 
- simbolizând stirpea divină, fireşte. Dar ei nu-i căutau pur 
şi simplu pe urmaşii stirpei, în general. Majoritatea 
cavalerilor Graalului erau ei înşişi din aceeaşi seminţie şi 
ştiau foarte bine ce însemna asta. Nu, ei căutau de fapt un 
anume descendent: o prinţesă a Graalului cunoscută şi sub 
numele de Cea Aşteptată. Ea, această fiică, deţine cheia 
către tot ce căutau ei. 

— Stai puţin. Vrei să spui că această căutare a Sfântului 
Graal urma de fapt s-o găsească pe femeia din profeția ta? 

— În parte, da. Cel mai mic dintre copiii Magdalenei, 
Iosua-David, a ajuns în Anglia, la Glastonbury, împreună cu 
unchiul său de-al doilea, cel care a rămas în istorie sub 
numele Iosif din Arimateea. Împreună, ei au fondat prima 
aşezare creştină din Britania. Şi de acolo au luat naştere 
legendele Graalului. 

Sinclair făcu un semn spre o altă statuie din acelaşi 
sector al grădinii, aflată însă undeva mai departe; părea un 
rege cu o spadă uriaşă în mână. 

— De ce crezi, reluă el, că despre regele Arthur s-a spus 
că era „Regele care a fost şi care va să vină”? Fiindcă era 
urmaşul lui losua-David. Şi astăzi există membri ai 
aristocrației britanice care descind din el; majoritatea în 
Scoţia. 

— Printre care şi tu. 

— Da, din partea mamei. Dar eu sunt totodată urmaş al 
lui Sarah-Tamar, din partea tatălui, aşa cum eşti şi tu. 

Un piuit neaşteptat îl întrerupse. Bombănind, răspunse 
la telefonul mobil, spuse ceva rapid în franceză şi închise. 

— Era Roland. A venit Jean-Claude să mi te ia. 

Maureen nu-şi putu ascunde dezamăgirea; încă nu era 
gata să renunţe la tot ce era aici. 

— Dar n-am văzut încă al treilea sector al grădinii! 

Chipul lui Sinclair păru să se întunece, abia perceptibil. 

— Poate că aşa e mai bine, spuse el. Ziua de azi e 
splendidă, iar aceea, arătă el cu o mişcare a capului, este 
grădina fiului celui mare al Mariei Magdalena. Răspunse 
apoi la întrebarea ei nerostită în felul acela vag şi 
enigmatic - şi totodată enervant - al locuitorilor din 
Languedoc. Şi, cu toate că e splendidă în sine, grădina 
aceea are prea multe umbre pentru o zi ca asta. 


Înainte să iasă din grădină, Maureen şi Sinclair se opriră 
o clipă în faţa porţilor aurite. 

— În ziua în care ai venit aici, m-ai întrebat de ce ţin atât 
de mult la floarea de crin. lată de ce. După cum ştii, crinul 
este simbolul Mariei Magdalena. Floarea de crin - floarea 
crinului - îi reprezintă pe urmaşii ei: trei la număr, şi de 
aici trei petale ale florii. 

Sinclair schiţă cu degetul în aer cele trei ramuri. 

— Prima petală, adică fiul cel mare, loan-losif, este un 
personaj complex, despre care îţi voi povesti mai multe 
când va veni vremea. Deocamdată, e suficient să-ţi spun că 
urmaşii lui s-au stabilit în Italia. Petala din mijloc o 
reprezintă pe fiică, Sarah-Tamar, iar cea de-a treia îl 
simbolizează pe fiul cel mic, losua-David. Acesta este 
secretul bine păstrat al florii de crin - motivul pentru care 
reprezintă deopotrivă aristocrația italiană şi pe cea 
franceză; motivul pentru care apare şi în heraldica 
britanică. A fost folosită pentru prima dată de cei care 
descindeau din Maria Magdalena, prin cei trei copii ai ei. A 
fost odinioară un simbol ocult bine protejat, astfel că 
numai cei iniţiaţi în aceste adevăruri se puteau recunoaşte 
între ei în peregrinările lor prin Europa. 

— lar acum a devenit unul dintre cele mai frecvent 
utilizate simboluri din lume. Îl poţi vedea pe bijuterii, pe 
haine, pe mobilier. Şi în tot acest timp a fost atât de bine 
ascuns, sub ochii tuturor. Şi nimeni n-a avut idee ce anume 
reprezintă de fapt. 

Languedoc 
25 iunie 2005 


Maureen şedea pe scaunul din dreapta în maşina lui 
Jean-Claude, un Renault sport, aşteptând ca porţile 
automate ale castelului să se deschidă. Cu colţul ochiului, 
zări un bărbat mişcându-se într-un fel ciudat pe lângă 
gard. 

— Ce s-a întâmplat? întrebă Jean-Claude văzându-i 
expresia. 

— E un bărbat acolo, lângă gard. Acum nu se mai vede, 
dar era acolo cu o clipă în urmă. 

Jean-Claude ridică din umeri, nepăsător. 

— O fi fost un grădinar. Sau unul dintre oamenii de pază 
ai lui Berenger. Cine ştie? Are un personal numeros. 

— Paznicii sunt de serviciu tot timpul aici? întrebă ea, 
tot mai curioasă cu privire la castel şi la ceea ce se afla în 
el, inclusiv la proprietarul său. 

— Ah, oui. Îi vezi însă rareori, fiindcă asta e datoria lor, 
să fie nevăzuţi. Poate că era unul dintre ei cel pe care l-ai 
zărit tu. 

Dar, fără a-i mai da răgaz să se gândească la aspectele 
practice ale administrării castelului, Jean-Claude începu 
să-i vorbească despre legenda familiei Paschal, aşa cum o 
cunoştea el. 

— Engleza ta e fără cusur, observă Maureen în vreme ce 
el îi explica unele aspecte istorice mai complicate. 

— Îţi mulţumesc. Mi-am petrecut doi ani la Oxford, 
perfecţionând-o. 

Apoi, în vreme ce străbăteau dealurile roşietice, 
Maureen ascultă fascinată cuvintele reputatului istoric 
francez. Destinația lor era Montsegur - maiestuoasa şi 
totodată tragica emblemă a ultimului bastion al catarilor. 


Există locuri pe pământ care au o aură puternică de 

mister şi de tragedie deopotrivă. Cufundate în râuri de 
sânge şi secole de istorie, ele bântuie spiritele umane timp 
de mulţi ani după ce vizitatorul lor s-a întors la el acasă, în 
siguranţa şi confortul lumii moderne. In călătoriile ei, 
Maureen trecuse printr-unele dintre aceste locuri. În anii 
petrecuţi în Irlanda simţise acest lucru în oraşe cu trecut 
istoric precum Drogheda, unde Oliver Cromwell 
măcelărise odinioară întreaga populaţie, dar şi în satele 
lovite de marea foamete din anii 1840. In Israel, urcase pe 
Muntele Masada pentru a vedea răsăritul de soare 
deasupra Mării Moarte. Fusese mişcată până la lacrimi în 
vreme ce se plimba printre ruinele locurilor în care, în 
secolul întâi, sute de evrei îşi curmaseră singuri viaţa, 
preferând să moară decât să cedeze în faţa asupritorilor 
romani şi să ajungă sclavii acestora. 

Când Jean-Claude opri maşina în parcarea de la poalele 
dealului pe care se afla Montsegur, Maureen simţi fără 
putinţă de tăgadă că ajunsese într-unul dintre acele locuri 
extraordinare. Chiar şi în această zi însorită de vară, zona 
părea învăluită în ceţurile timpului. Privi spre culmea din 
faţa lor în vreme ce francezul o îndruma spre poteca pe 
care trebuia s-o apuce. 

— Un urcuş cam lung, nu-i aşa? De aceea ţi-am spus să- 
ţi iei încălțări comode. 

Maureen avea întotdeauna la ea în călătorii pantofi de 
sport comozi şi solizi, dat fiind că drumeţia era exerciţiul ei 
fizic favorit. Incepându-şi ascensiunea, îşi spuse în sinea ei 
că programul din ultima vreme nu prea îi lăsase timp să 
facă mişcare şi, în consecinţă, nu era în cea mai bună 
formă fizică. Dar Jean-Claude nu se grăbea, aşa că urcară 
cu pas măsurat în vreme ce el continuă să vorbească 
despre  misterioşii catari, răspunzând totodată la 
întrebările ei. 

— Cât de multe ştim despre practicile lor? Vreau să 
spun, cât ştim cu certitudine. Sinclair spunea că multe 
dintre cele scrise despre ei sunt de fapt doar nişte 
speculaţii. 

— Adevărat. Duşmanii lor sunt cei care ne-au lăsat 

majoritatea informațiilor despre ei, pe care le-au 
„corectat” astfel încât să-i facă să pară cât mai eretici şi 
mai scandaloşi. Vezi tu, lumii nu-i pasă dacă măcelăreşti 
nişte ticăloşi. Dacă însă masacrezi buni creştini, mai 
apropiaţi poate de Isus decât eşti tu însuţi, atunci s-ar 
putea să ai ceva probleme. Prin urmare, istoricii vremii şi 
cei de mai târziu au născocit o serie de poveşti privind 
practicile catarilor. Dar ştii ce considerăm noi cu totul 
adevărat? Faptul că piatra de temelie a credinţei catare 
era rugăciunea Tatăl Nostru. 

Maureen se opri o clipă, pentru a-şi trage răsuflarea şi a 
cere alte lămuriri. 

— Serios? Aceeaşi rugăciune pe care o ştim şi noi astăzi? 

El încuviinţă. 

— Oui. Aceeaşi, dar rostită în dialectul occitan, fireşte. 
Când ai fost la Ierusalim, ai intrat şi în Biserica Pater 
Noster de pe Muntele Măslinilor? 

— Da. 

Maureen o ştia bine. Era o biserică în partea răsăriteană 
a Ierusalimului, construită deasupra unei grote în care se 
spunea că Isus i-a învăţat pe ucenicii săi rugăciunea Tatăl 
Nostru. În exterior, un splendid mozaic prezenta 
rugăciunea în peste şaizeci de limbi. Maureen fotografiase 
partea în care cuvintele erau scrise într-o formă antică a 
limbii gaelice şi i-o dăduse lui Peter. 

— Rugăciunea este redată acolo în dialectul occitan, îi 
explică Jean-Claude. Fiecare catar o rostea dimineaţa când 
se trezea - nu pe de rost, aşa cum o spun astăzi cei mai 
mulţi dintre noi, ci ca un act meditativ şi ca o rugă 
adevărată. Fiecare vers era lege sfântă pentru ei. Vezi tu, 
oamenii de aici trăiau în pace şi linişte, urmând ceea ce ei 
numeau Calea, o viaţă axată pe învăţăturile iubirii. Pentru 
cultura lor, rugăciunea Tatăl Nostru era scriptura 
supremă. 

Maureen începu să înţeleagă ce voia francezul să spună. 

— Deci, conchise ea, dacă eşti Biserica şi vrei să-i 
extermini pe aceşti catari, nu poţi să laşi să se ştie că ei 
sunt de fapt nişte buni creştini. 

— Exact. Pentru ca  măcelărirea lor să devină 
acceptabilă, au fost scornite tot felul de acuzaţii privind 
ritualuri bizare. 

Jean-Claude se opri în dreptul unui monument ridicat în 
mijlocul potecii. Era o lespede mare de granit pe care se 
afla o versiune a crucii cu braţe egale din Languedoc. 

— Acesta e monumentul martirilor, spuse el. A fost 
amplasat aici fiindcă pe acest loc s-a ridicat odinioară 
rugul. 

Maureen fu scuturată un fior. Vechea senzaţie 
obsedantă, şi totuşi vie a faptului că se afla într-un loc 
marcat de istorie o cuprinse din nou în vreme ce Jean- 
Claude îi povestea despre ultimul refugiu al catarilor aici, 
pe acest munte. 

Până la sfârşitul anului 1243, catarii suferiseră aproape 
jumătate de secol de persecuții din partea trupelor papale. 
Oraşe întregi fuseseră trecute prin foc şi sabie, străzile 
unora precum Beziers fiind literalmente scăldate în sânge 
nevinovat. Biserica era hotărâtă să elimine „erezia” cu 
orice preţ, iar regele Franţei se arăta mai mult decât 
dispus s-o susţină cu propria armată, dat fiind că fiecare 
victorie asupra nobililor catari, odinioară bogaţi, aducea 
Franţei noi teritorii. Conţii de Toulouse ameninţaseră de 
nenumărate ori că îşi vor crea propriul stat independent. 
Iar cum mânia Bisericii constituia o modalitate convenabilă 
de a-i împiedica să facă acest lucru, regele s-a declarat 
imediat de acord cu această soluţie care, spera el, îi va 
conferi o anume justificare în ochii celor de mai târziu. 

Ultimii reprezentanţi ai catarilor şi-au găsit refugiul în 
fortăreaţa de la Montsegur, în martie 1244. La fel ca evreii 
de la Masada cu mai bine de o mie de ani înaintea lor, ei şi- 
au unit glasurile în rugăciune pentru a fi izbăviţi de 
duşmani şi au jurat să nu renunţe niciodată la credinţa lor. 
Au existat unele speculaţii conform cărora rezistenţa 
catară îşi trăgea seva din aceea a martirilor de la Masada. 
Şi la fel ca armatele romane, precursoarele lor, trupele 
papale au încercat să-i înfometeze pe asediați, retezându- 
le accesul la apă şi la hrană. Tentativa s-a dovedit la fel de 

dificilă ca aceea a romanilor la Masada, fiindcă ambele 
fortărețe erau amplasate pe culmi stâncoase, aproape 
imposibil de atacat din orice punct. În ambele cazuri, 
rebelii au găsit modalităţi de a zădărnici intenţiile 
opresorilor. 

După mai multe luni de asediu, forţele papale au decis 
că au aşteptat destul şi au trimis catarilor un ultimatum: 
dacă se vor preda Inchiziției, îşi vor recunoaşte erezia şi se 
vor pocăi, vor fi cruţaţi. Altfel, vor fi cu toţii arşi pe rug 
pentru insulta adusă Sfintei Biserici Catolice. Iar pentru a 
hotări ce cale vor alege, aveau un răgaz de două 
săptămâni. 

În ultima zi, căpeteniile forţelor papale au aprins rugul 
şi au cerut un răspuns. lar acesta a venit sub o formă ce nu 
avea să fie niciodată uitată în Languedoc. Două sute de 
catari au ieşit din fortăreaţa Montsegur, înveşmântaţi în 
robele lor simple şi ţinându-se de mâini. Într-un glas, au 
rostit în limba lor Tatăl Nostru şi s-au îndreptat cu toţii 
spre rugul funerar. Au murit aşa cum au trăit, în perfectă 
armonie cu credinţa lor în Dumnezeu. 

Legendele referitoare la ultimele zile ale catarilor sunt 
numeroase, şi una e mai dramatică decât cealaltă. Cea mai 
mişcătoare aminteşte de _ trimişii regelui Franţei, care 
aveau misiunea de a vorbi cu catarii în numele trupelor 
franceze. Mercenari oţeliţi, aceştia au fost invitaţi să 
rămână între zidurile fortăreței şi să vadă cu ochii lor 
principiile după care trăiau catarii. Şi ceea ce au văzut în 
acele zile a fost, se spune, atât de impresionant, de 
miraculos, încât soldaţii aceia francezi au cerut să fie 
convertiți la credinţa Celor Puri. Ştiind că tot ce-i aştepta 
era moartea, francezii s-au supus ritului catar suprem, 
numit consolamentum, şi au mărşăluit în flăcări împreună 
cu noii lor fraţi şi surori. 

Maureen îşi şterse o lacrimă, privind spre culme şi apoi, 
din nou, către cruce. 

— Ce crezi că a fost? Ce au văzut francezii aceia de i-a 
convins să prefere moartea alături de catari? Ştie cineva? 

— Nu. Există doar unele supoziţii. Unii spun că Sfântul 

Duh apărea în cadrul ritualurilor catare, arătându-le 
împărăţia cerească, în care urmau să ajungă. Alţii susţin că 
era altceva, poate celebra comoară a lor. 

Legenda fortăreței Montsegur nu înceta să se dezvăluie 
în faţa ei în vreme ce Maureen îşi continuă urcuşul alături 
de Jean-Claude. In penultima zi a rezistenţei catarilor, 
patru dintre ei au fost coborâţi peste cea mai dificilă parte 
a zidurilor şi au izbutit să fugă. Se crede că au fost ajutaţi 
de informaţiile trimişilor francezi convertiți între timp la 
credinţa lor, cei care, o zi mai târziu, au murit alături de 
ceilalţi asediați. Cei patru duceau cu ei legendara comoară 
a catarilor. Dar nici astăzi nu se ştie ce anume era această 
comoară. Trebuia să fie ceva uşor de transportat, deoarece 
doi dintre cei aleşi să evadeze erau femei tinere şi, 
probabil, lipsite de o forţă fizică deosebită. În plus, cu toţii 
trebuie să fi fost slăbiţi după atâtea luni de captivitate, cu 
hrana şi apa raţionalizate. Unii presupun că duceau cu ei 
Sfântul Graal, sau coroana de spini, sau cea mai prețioasă 
comoară din lume, Cartea Iubirii. 

— Este vorba despre evanghelia scrisă de Isus însuşi? 

Jean-Claude încuviinţă. 

— Toate legendele despre ea au dispărut din istorie cam 
în acea perioadă. 

Istoricul şi jurnalistul din Maureen era intrigat. 

— Îmi poţi recomanda anumite cărţi sau documente pe 
care le-aş putea studia câtă vreme sunt aici, în Franţa, 
pentru a afla mai multe pe acest subiect? 

Francezul râse uşor, ridicând din umeri. 

— Mademoiselle Paschal, avem  folclorişti aici, în 
Languedoc; ei îşi protejează secretele şi legendele prin 
faptul că nu le consemnează în scris. Ştiu că multora le 
este greu să înţeleagă asta, dar priveşte în jurul tău, 
cherie. Cui îi trebuie cărţi când avem în jurul nostru toate 
acestea, pentru a afla adevărul? 

Ajunseseră pe culme, iar în faţa lor se ridicau ruinele 
fortăreței de odinioară. In prezenţa acestor ziduri masive 
din piatră, din care istoria locurilor părea să iradieze, 
Maureen înţelegea perfect punctul de vedere al lui Jean- 

Claude. Şi totuşi, era sfâşiată între ceea ce-i spuneau 
simţurile şi nevoia ei jurnalistică de autentificare a tuturor 
descoperirilor făcute. 

— E o opinie ciudată, venind de la un om care se 
consideră istoric, remarcă ea. 

De această dată, el izbucni de-a dreptul în râs - un sunet 
care îşi găsi ecou în valea de dedesubt. 

— Mă consider istoric, dar nu un teoretician. Abordarea 
teoretică nu se aplică oriunde, Mademoiselle Paschal. 
După expresia de pe chipul ei, îşi dădu seama că nu era 
perfect lămurită, aşa că îi explică mai departe: Vezi tu, 
pentru a deţine titluri prestigioase în lumea academică, nu 
trebuie decât să citeşti cărţile necesare şi să le scrii pe 
cele cuvenite. În cadrul unei serii de prelegeri în Boston, 
am întâlnit o doamnă americană care avea un doctorat în 
istoria Franţei, cu specializare în ereziile medievale. În 
prezent este considerată unul dintre cei mai mari experţi 
în domeniu şi chiar a scris un manual sau două pentru 
studenţi. Şi ştii ce e mai caraghios? Femeia n-a fost 
niciodată în Franţa, nici măcar o dată, nici măcar la Paris, 
ca să nu mai spun de Languedoc. Şi, ce e mai rău, nici nu 
crede că o asemenea vizită ar fi necesară. Conform 
adevăratelor principii academice, doamna aceasta 
consideră că tot ce-i trebuie se găseşte în cărțile sau în 
documentele existente în baza de date a universităţii sale. 
Ceea ce ştie ea despre catari este la fel de real ca o 
poveste dintr-o revistă de benzi desenate - şi de două ori 
mai distractiv. Totuşi, este considerată public o autoritate 
în domeniu, mult mai mult decât oricare dintre noi, cei de 
aici, datorită titlului universitar pe care şi-l agaţă în coada 
numelui. 

Maureen asculta în vreme ce înaintau printre ruinele 
impunătoare, spusele lui având un impact puternic asupra 
ei. Totdeauna se considerase o specialistă, o teoreticiană, 
dar experienţa jurnalistică o îndemnase totodată să 
cerceteze pistele urmărite în mediul lor firesc. Nici nu şi-ar 
fi imaginat că ar fi putut scrie despre Maria Magdalena 
fără a vizita Ţara Sfântă şi insistase să treacă pe la 

Versailles şi să intre la Conciergerie, fosta închisoare a 
revoluţionarilor, atunci când se documentase despre Maria 
Antoaneta. lar acum, chiar după putinul timp pe care îl 
petrecuse învăluită în istoria vie a Languedocului, ştia că 
se afla într-o cultură ce trebuia experimentată personal 
pentru a fi înţeleasă. 

Jean-Claude nu terminase însă. 

— Permite-mi să-ţi ofer un exemplu. Poţi citi una dintre 
cele cincizeci de versiuni ale tragediei de la Montsegur, 
aşa cum au fost ele scrise de istorici. Dar uită-te în jurul 
tău. Dacă n-ai urcat niciodată munţii aceştia sau dacă n-ai 
văzut locul în care a ars rugul, dacă n-ai remarcat cât de 
impenetrabile par aceste ziduri, cum vei putea înţelege cu 
adevărat? Vino, vreau să îţi arăt ceva. 

Maureen îl urmă până la marginea unei stânci, unde 
zidurile fostei fortărețe se prăbuşiseră. Acolo el îi făcu 
semn spre un hău uluitor de abrupt, care cobora sute de 
metri pe faţa muntelui. Vântul călduţ îi flutura părul când 
se aplecă şi încercă să se pună în locul unei fetiţe catare 
din secolul al XIII-lea. 

— Pe aici au fugit cei patru, îi explică Jean-Claude. 
Imaginează-ţi momentele acelea. Imaginează-te în miezul 
nopţii, ducând cele mai preţioase relicve ale poporului din 
care faci parte, prinse undeva pe corpul tău slăbit după 
luni întregi de foame şi tensiune. Eşti tânără şi 
înspăimântată, ştiind că, deşi tu ai putea supravieţui, toţi 
cei pe care-i iubeşti pe lumea asta vor fi arşi pe rug. Cu 
această povară în gândurile tale, eşti coborâtă peste zid în 
bezna şi în frigul din miez de noapte, pândită de riscul de a 
te prăbuşi în gol în orice clipă. 

Maureen suspină adânc. Era emoţionant să se afle aici, 
unde legendele erau vii şi cât se poate de reale în jurul ei. 
Jean-Claude îi întrerupse gândurile. 

— Acum imaginează-ţi că citeşti doar despre aceste 
lucruri într-o bibliotecă din New Haven. Experienţa e cu 
totul alta, nu-i aşa? 

Încuviinţând cu o mişcare a capului, Maureen răspunse: 

— Cu totul alta. 


— 216 — 


— Oh, şi am uitat ceva. Fetiţa care a fugit în noaptea 
aceea, cea mai tânără dintre cei patru, este, poate, 
înaintaşa ta. Cea care mai târziu şi-a luat numele de 
Paschal. De fapt, până când a murit, lumea a numit-o La 
Paschalina. 

Conştiinţa existenţei unui alt strămoş fenomenal o 
copleşi. 

— Ce ştii despre ea? 

— Foarte puţine. A murit la mânăstirea Montserrat de la 
graniţa cu Spania; acolo există unele relatări privind viaţa 
ei. Ştim că s-a căsătorit cu un alt catar fugit în Spania şi a 
avut mai mulţi copii. Arhivele consemnează că a adus în 
mânăstire un dar nepreţuit, dar ce anume era acest dar nu 
s-a spus niciodată în mod public. 

Maureen se aplecă şi culese o floare sălbatică dintre 
cele care creşteau printre ruine. Apoi se apropie de 
marginea stâncii, în locul în care fata care avea să-şi ia mai 
târziu numele La Paschalina coborâse muntele, ca o ultimă 
speranţă a poporului său. Aruncând floarea purpurie în 
hău, rosti o rugăciune pentru femeia care fusese - sau 
poate nu - înaintaşa ei. Acest lucru aproape că nici nu mai 
conta; prin istoria acestor oameni extraordinari şi prin 
darul pământului în sine, ziua de azi o schimbase definitiv. 

— Îţi mulţumesc, îi spuse ea lui Jean-Claude cu glas 
şoptit. 

Iar el o lăsă o clipă singură, pentru a medita la modul în 
care trecutul şi viitorul ei se îmbinau cu acest loc străvechi 


şi enigmatic. 


Maureen şi Jean-Claude luară masa de prânz în sătucul 
de la poalele muntelui. Aşa cum îi spusese el, restaurantul 
servea produse preparate în stilul catar. Meniul era 
simplu, bazat pe legume proaspete şi peşte. 

— E greşită ideea conform căreia catarii erau strict 
vegetarieni, îi explică francezul. Ei mâncau peşte şi 
respectau ca literă de lege anumite aspecte din viaţa lui 

Isus. El hrănise mulțimile cu pâine şi peşte, iar asta 
însemna, după părerea lor, că şi ei trebuie să mănânce 
peşte. 

Lui Maureen, masa i se păru delicioasă, şi compania - 
extraordinară. Sinclair avusese dreptate: Jean-Claude era 
un istoric strălucit. La nenumăratele ei întrebări, pe 
drumul de întoarcere, el îi răspunsese cu răbdare şi cu o 
uimitoare precizie. lar când se aşezaseră la masă, venise 
rândul ei să-i satisfacă şi lui curiozitatea. 

Jean-Claude o întrebă despre visele şi viziunile ei. 
Altădată, acest lucru ar fi deranjat-o, dar ultimele zile 
petrecute în Languedoc îi spulberaseră orice reticenţă. 
Aici, viziunile ca acelea pe care le avea ea erau 
considerate ceva obişnuit, un fapt al vieţii de zi cu zi, şi se 
simţea uşurată ştiind că poate vorbi liber despre ele. 

— Ai avut viziuni şi în copilărie? o întrebă Jean-Claude. 

Maureen clătină din cap. 

— Eşti sigură? 

— Chiar dacă am avut, nu-mi amintesc. Au început abia 
când m-am dus la Ierusalim. De ce mă întrebi? 

— Eram doar curios. Te rog, continuă! 

Maureen îi povesti relativ pe larg, iar el o ascultă atent, 
punându-i din când în când unele întrebări. Interesul lui 
deveni şi mai evident când ea îi relată viziunea Răstignirii, 
pe care o avusese în catedrala Notre-Dame. 

— Şi lordului Sinclair i s-a părut semnificativă, spuse ea 
văzând concentrarea cu care o asculta. 

— Este semnificativă, într-adevăr. Ţi-a povestit despre 
profeție? 

— Da, şi mi se pare fascinant. Dar mi se pare 
îngrijorător faptul că el mă consideră pe mine Cea 
Aşteptată, despre care vorbeşte profeția. M-a făcut chiar 
să am trac, asemenea unui actor! 

El râse. 

— Nu, nu, lucrurile astea nu pot fi forţate. Ori eşti, ori 
nu eşti, iar dacă eşti, vom afla în curând. Cât timp rămâi în 
Languedoc? 

— Avem la dispoziţie patru zile înainte de a ne înapoia la 

Paris, unde vom mai zăbovi puţin. Dar deocamdată nu ştiu 
sigur. Am atât de multe de văzut şi de învăţat aici! Vom 
trăi şi vom vedea. 

Jean-Claude păru câteva clipe gânditor. 

— Ţi s-a întâmplat ceva ciudat seara trecută, după 
petrecere? Ceva ieşit din comun? Ai mai avut vreun vis? 

Ea clătină din cap. 

— Nu, nimic. Eram foarte obosită şi am dormit adânc. 
De ce? 

El ridică din umeri şi solicită nota de plată. Când 
răspunse, o făcu pe un ton scăzut, aproape ca pentru sine 
însuşi. 

— Păi, asta cam îngustează câmpul posibilităţilor. 

— Ce câmp? 

— Păi, dacă ai de gând să ne părăseşti curând, va trebui 
să vedem ce putem face pentru a ne da seama dacă tu eşti 
urmaşa Paschalinei... dacă eşti cu adevărat Cea Aşteptată, 
care ne va conduce la comoara secretă. 

Şi-i făcu un semn şmecheresc cu ochiul în vreme ce se 
ridicau de la masă pentru a pleca din Montsegur. 

— Acum trebuie să te duc înapoi, înainte ca Berenger să- 
mi ia gâtul, glumi el. 

„„.Cum poţi începe să scrii despre o vreme care are darul 
de a schimba lumea? 

Am aşteptat atât de mult înainte de a începe fiindcă 
întotdeauna m-am temut că ziua aceasta va veni, iar eu va 
trebui să retrăiesc totul încă o dată. Am văzut-o de atâtea 
ori în somn în toți aceşti ani, iar şi iar, dar mereu revine 
pentru a mă chinui. Niciodată n-a fost voia mea s-o readuc, 
căci, deşi i-am iertat pe toţi cei care au avut un rol în 
patimile lui Isa, iertarea nu aduce după sine şi uitarea. 

Dar aşa trebuie să fie, fiindcă numai eu am mai rămas 
dintre cei care pot spune ce s-a petrecut cu adevărat în 
acele zile ale întunericului. 

Sunt unii care spun că Isa a pus totul la cale, chiar de la 
început. Nu acesta-i adevărul. A fost pus la cale pentru Isa, 
iar el s-a supus cu puterea sa şi cu supunere în fața lui 
Dumnezeu. A băut din cupa ce i-a fost întinsă, cu o 
împăcare şi cu un curaj nemaivăzute până atunci şi nici de 
atunci înainte, decât poate la mama lui. Numai mama lui, 
Mariei cea Mare, a auzit chemarea Domnului cu aceeaşi 
limpezime, numai ea a răspuns Chemării cu aceeaşi 
bravură. 

Noi, ceilalţi, am fost fericiţi să învăţăm din îndurarea lor. 


EVANGHELIA DE LA ARQUES A MARIEI MAGDALENA, 
CARTEA VREMURILOR INTUNERICULUI 


$ 

$ Capitolul doisprezece $ 


Carcassonne 
25 iunie 2005 


Dincolo de zidurile fortificate ale vechii cetăți 
Carcassonne, Tamara Wisdom şi Derek Wainwright păreau 
la fel ca orice alt cuplu de turişti americani. Când se 
întâlniră în holul hotelului, el o sărută cu pasiune. Cu un 
surâs timid, Tamara îl îndepărtă uşor. 

— Vom avea destul timp pentru asta mai târziu, Derek. 

— Promiţi? 

— Sigur că da, replică ea trecând cu palma pe spatele lui 
pentru a-şi întări făgăduiala. Dar ştii că la mine munca e 
pe primul plan. După ce vom rezolva problema asta, vom 
avea toată ziua la dispoziţie pentru a ne... juca. 

— Bine, să mergem. Mai bine conduc eu. 

Luând-o de mână, o conduse în parcare şi spre maşina 
închiriată, se aşeză la volan şi, ieşind în stradă, rulă de-a 
lungul zidurilor oraşului şi coti pe un drum ce ducea spre 
dealuri. 

— Eşti sigur că nu-i nicio problemă? 

El încuviinţă. 

— Au plecat toţi spre Paris în dimineaţa asta. Toţi, însă... 

— Însă ce? 

Derek păru că vrea să-şi continue ideea, apoi se 
răzgândi. 

— Nimic. A mai rămas unul aici, în Languedoc, dar 
astăzi are alte treburi şi nu are cum să dea peste noi. 

— Poţi fi ceva mai explicit? 

El începu să râdă. 

— Încă nu. Şi aşa e destul de rău că-mi asum riscul ăsta. 
Ştii care e pedeapsa dacă sunt prins? 

— Nu. Care? Carceră pe perioadă dublă? 

El îi aruncă o privire piezişă. 


— 221 — 


— Glumeşte cât vrei, dar să ştii că tipii ăştia nu se joacă. 

Şi îşi trecu un deget prin faţa gâtului, ca şi cum l-ar fi 
retezat. 

— Nu vorbeşti serios! 

— Ba da. Pedeapsa pentru cineva care dezvăluie 
secretele ghildei în faţa cuiva din afara ei e moartea. 

— A existat deja vreun caz până acum, sau e doar o 
sperietoare pe care ei o agită ca să sporească aerul de 
mister al ghildei şi ca să-i poată controla mai bine pe 
membrii ei? 

— Avem un nou învăţător al Dreptăţii - aşa îi spunem noi 
liderului nostru -, şi tipul e genul extrem. 

Tammy se gândi câteva clipe. Cu câţiva ani în urmă, într- 
un moment de indiscreţie la beţie, Derek îi mărturisise că 
face parte din ghildă, dar după aceea refuzase să mai 
spună orice altceva. Seara trecută, la petrecere, izbutise 
să mai scoată câte ceva de la el; combinaţia de alcool şi 
dorinţă îndelung reprimată îl împinsese să-i dezvăluie că 
sediul general al organizaţiei se afla undeva lângă 
Carcassonne; sau cel puţin asta credea ea că fusese 
motorul care îl determinase în cele din urmă să vorbească. 
Derek se oferise chiar să-i arate astăzi sediul. Dar dacă 
fusese serios când îi spusese care ar putea fi consecinţele, 
poate că ar fi mai bine să renunţe, căci nu avea chef de aşa 
ceva care să-i apese conştiinţa. 

— Ascultă, Derek, dacă într-adevăr e atât de periculos, 
nu vreau să te oblig s-o faci. Dacă voi hotărî să menţionez 
ghilda în documentarul meu, te pot cita ca pe o sursă 
anonimă. Hai să ne întoarcem la Carcassonne şi să 
mâncăm de prânz. Acolo, la adăpostul unei cafenele şi la 
lumina zilei, ai să-mi poţi povesti câte ceva, dacă vrei. 

Bun. Îi oferise deci o cale uşoară de scăpare. Spre 
surprinderea ei însă, Derek o refuză. 

— Oh, nu! Vreau să-ţi arăt totul. De fapt, acum abia 
aştept să-ţi arăt. 

Entuziasmul din răspunsul lui o descumpăni. 

— De ce? 

— Vei vedea. 

Derek parcă în dosul unui gard viu, la câteva sute de 
metri de intrarea principală. De acolo merseră pe jos, 
precauţi, şi cotiră pe o potecă îngustă, neasfaltată. După o 
altă sută de metri, în faţa lor se ivi capela de piatră - 
aceeaşi în care membrii ghildei se adunaseră pentru slujbă 
cu o noapte înainte. 

— Uite biserica. Dacă vrei să o vezi, mergem acolo pe 
urmă. 

Tammy  încuviinţă printr-o mişcare a capului, 
mărginindu-se să-l urmeze în tăcere. Il ştia pe Derek de ani 
de zile, dar întotdeauna fusese doar o cunoştinţă şi nimic 
mai mult. Acum îşi dădu seama că de fapt avea prea puţine 
date despre el pentru a-i intui adevăratele motive. Iniţial 
crezuse că e vorba despre banale porniri masculine, iar cu 
acestea ştia că se poate descurca. Dar, dintr-odată, sesiză 
în el ceva nou, o încrâncenare pe care n-o mai văzuse până 
atunci. Şi care o speria. Slavă Domnului că Sinclair şi 
Roland ştiau amândoi unde a plecat! 

Derek o conduse spre o clădire lungă în spatele bisericii, 
scoase o cheie din buzunar şi deschise uşa. Exteriorul 
banal nu lăsa să se bănuiască dimensiunile impresionante 
şi opulenţa interiorului. Luxul şi decoraţiunile aurite 
domneau pretutindeni, iar fiecare metru pătrat de perete 
era acoperit cu lucrări de artă - toate reproduceri ale 
picturilor lui Leonardo da Vinci. Pe zidul din faţa intrării, 
una lângă alta, tronau două versiuni diferite ale Sfântului 
Ioan Botezătorul. 

— Dumnezeule! şopti Tammy. Deci e adevărat! Leonardo 
era ioanit! Un eretic de primă clasă. 

Derek izbucni în râs. 

— După standardele cui? Din punctul de vedere al 
ghildei, „creştinii” adepţi ai lui Isus sunt adevărații eretici. 
Nouă ne place să-l numim Uzurpatorul şi Preotul Ticăloşit. 
Apoi, cu un gest larg spre picturile de pe ziduri, Derek 
adăugă pe un ton solemn, pe care Tammy nu-l mai auzise 
niciodată la el: Leonardo da Vinci a fost învățătorul 

Dreptăţii la vremea lui, conducătorul ghildei noastre. El 
considera că Ioan Botezătorul a fost unicul Mesia adevărat 
şi că Isus l-a deposedat de acest rol prin sforile trase de 
femei. 

— Sforile trase de femei? 

Derek încuviinţă. 

— Ăsta-i fundamentul tradiţiilor noastre. Salomeea şi 
Maria Magdalena au pus la cale uciderea lui loan 
Botezătorul, pentru a-l aşeza în locul lui, pe tron, pe falsul 
lor profet. Ghilda le numeşte pe amândouă târfe. 
Dintotdeauna şi pentru totdeauna. 

Tammy îl privi incredulă. 

— Şi tu crezi asta? La naiba, Derek, cât de implicat eşti 
în toată filosofia asta? Şi cum ai păstrat un asemenea 
secret faţă de mine? 

El ridică din umeri. 

— Secretele sunt specialitatea noastră. Cât despre 
filosofie, am fost educat pentru a crede în ea şi am studiat 
ani de zile textele sacre. Să ştii că e foarte convingător. 

— Ce anume? 

— Materialul pe care îl avem. Noi îi spunem Adevărata 
Carte a Sfântului Graal. A fost transmis din generaţie în 
generaţie, din epoca romană, de la primii adepţi ai lui Ioan 
Botezătorul. Şi descrie în detaliu evenimentele care au dus 
la moartea lui. Ți s-ar părea de-a dreptul fascinant. 

— Pot să-l văd şi eu? 

— O să-ţi fac rost de un exemplar. Am unul în camera 
mea de la hotel, adăugă el cu o insinuare mai mult decât 
evidentă în glas. 

Tammy se strădui să-şi reprime fiorul; ştia bine ce 
anume aştepta el în schimbul respectivului document. Se 
întoarse cu spatele spre el şi porni cu paşi rari în jurul 
încăperii, pentru a studia picturile. 

— Observi ce au toate în comun? o întrebă el. 

— În afara faptului că îi aparţin lui Leonardo da Vinci? 
Nu. La început, am crezut că toate îl înfăţişează pe loan 
Botezătorul, dar acum văd că m-am înşelat. Cea de acolo 
pare a fi un detaliu din Cina cea de taină, dar, ţinând 

seama de ce mi-ai spus tu, nu înţeleg care-i e rostul. De ce 
aţi expune tabloul ăsta aici, dacă ghilda îl dispreţuieşte pe 
Isus, considerându-l un uzurpator, şi o învinovăţeşte pe 
Maria Magdalena pentru moartea lui loan? 

— Uite de ce, replică Derek ridicând mâna dreaptă într- 
un gest aparte, cu arătătorul îndreptat spre cer, degetul 
mare întors în sus, iar celelalte trei strânse în palmă. 

Tammy privi atentă şi observă că, în fresca lui da Vinci, 
unul dintre apostoli schiţa acelaşi gest, cu un aer aproape 
ameninţător, în faţa lui Isus. 

— Ce înseamnă asta? Am mai văzut gestul şi înainte, în 
tabloul Sfântul Ioan Botezătorul de la Luvru. Acela de 
acolo, continuă ea arătând spre o reproducere de pe 
perete. Am crezut că degetul îndreptat în sus e o referire 
la ceruri. 

Derek plescăi cu un aer batjocoritor. 

— Haide, haide, Tammy! Ar trebui să ştii că Leonardo n- 
a fost niciodată chiar atât de evident. Noi numim gestul 
„Aminteşte-ţi de Ioan” şi ştim că are multiple semnificaţii. 
În primul rând, dacă te uiţi cu atenţie, degetul ridicat 
sugerează litera I, de la Ioan; în plus, reprezintă şi cifra 
unu. Prin urmare, gestul înseamnă: „loan, cel dintâi 
Mesia”. Oh, şi mai e un lucru important în privinţa 
gestului: relicva. 

— Aveţi o relicvă a lui loan Botezătorul? 

Derek surâse parşiv. j 

— Aş vrea să fie aici ca să ţi-o pot arăta, dar Invățătorul 
Dreptății nu se desparte niciodată de ea. Avem oasele 
arătătorului de la mâna dreaptă a lui Ioan - acelaşi deget 
folosit în gestul care, de o mie de ani, a devenit un fel de 
parolă a noastră în public. El le-a permis cavalerilor şi 
nobililor să se recunoască între ei în mod discret în Evul 
Mediu; şi noi îl folosim azi. Degetul lui Ioan are un rol în 
ceremoniile de iniţiere. La fel şi capul lui. 

— Aveţi şi capul lui loan Botezătorul? 

Acum Derek râse de-a dreptul. 

— Exact! Învățătorul Dreptăţii îl lustruieşte în fiecare zi. 
E piesa centrală a tuturor ritualurilor ghildei. 

— Dar de unde ştiţi că e într-adevăr capul lui? Credeam 
că e păstrat în Amiens, în catedrala de acolo. 

— Ai idee câte oraşe au pretins că deţin relicve ale 
Botezătorului? Crede-mă, ştim sigur că a noastră este cea 
autentică. A fost transmisă din generaţie în generaţie. Are 
o poveste foarte interesantă, dar te las s-o citeşti în 
Adevărata Carte a Sfântului Graal. Dar mai e ceva cu 
privire la arătătorul drept - ceva ce apare în toate aceste 
picturi. 

Tammy remarcase că Derek nu se putea concentra mult 
timp asupra aceluiaşi subiect, nici chiar într-o discuţie 
importantă ca asta, trecând mereu de la o idee la alta. 
Oare o făcea intenţionat? Avea un plan pe care-l urmărea? 
Niciodată nu-l considerase prea inteligent, dar acum avea 
senzaţia neplăcută că-l subestimase. Mintea îi lucra febril, 
dar se strădui să pară în continuare relaxată. Să fie oare 
un fanatic? Cum de nu remarcase cât de îndoctrinat era? 
Făcu eforturi să nu se lase copleşită de ideea deranjantă 
că era pe cale să intre în bucluc până peste capul ei arătos. 

Derek o conduse de la o pictură la alta, arătându-i în 
fiecare gestul „Aminteşte-ţi de loan”. În portretele 
Botezătorului, îl schiţa el însuşi, iar în Cina cea de taină îl 
făcea 'Toma, unul dintre apostoli. 

— Cu mult înainte de apariţia lui Isus, mulţi dintre 
apostoli fuseseră adepţi ai lui loan, îi spuse Derek. 
Important la această versiune a tabloului este anunţul lui 
Isus, că unul dintre ei îl va trăda. Tomas subliniază acest 
lucru şi îi spune şi de ce, prin intermediul gestului 
„Aminteşte-ţi de loan”, în memoria Botezătorului: soarta 
lui loan va deveni şi soarta ta. Asta declară el ridicându-şi 
arătătorul în faţa falsului profet. Cu alte cuvinte, vei fi 
martirizat aşa cum a fost şi el, în chip de răzbunare. 

Tammy ascultă şocată această nouă şi frapantă 
interpretare a uneia dintre cele mai cunoscute opere de 
artă ale lumii. Fireşte că nu se putu abţine să nu întrebe: 

— Deci voi probabil nu credeţi că Maria Magdalena este 
cea care stă alături de Isus la Cina cea de Taină. 

Drept răspuns, el scuipă pe podea. 

— Uite ce părere am eu despre teoria asta şi despre toţi 
cei care cred în ea. 

Lecţia de istorie a artei nu se încheiase însă; Derek o 
îndrumă spre o altă zonă a peretelui, unde se aflau două 
versiuni ale celebrei picturi Madona între stânci, şi îi făcu 
semn spre cea din dreapta. 

— Lui Leonardo i-a fost comandat, pentru sărbătoarea 
Imaculatei Concepţiuni, un tablou cu Fecioara şi Pruncul. 
Se pare însă că altceva voia Confreria Imaculatei 
Concepţiuni, fiindcă a respins pictura. Dar pentru ghilda 
noastră a devenit o lucrare clasică, şi fiecare dintre noi are 
acasă o copie. 

Tabloul înfăţişa o madonă cu braţul drept în jurul unui 
copil şi cu mâna stângă deasupra unui alt băieţel aflat 
alături de ea. Un înger veghea întreaga scenă. 

— Toată lumea crede că aici e reprezentată Maria, însă 
adevărul e altul. Titlul original al picturii a fost Madona 
între stânci, nu Fecioara între stânci, aşa cum i se spune 
uneori astăzi. Uită-te îndeaproape. Este Elisaveta, mama 
lui loan Botezătorul. 

Tammy nu era convinsă. 

— De ce crezi asta? 

— În primul rând, fiindcă aşa spun tradiţiile ghildei. 
Fiindcă aşa ştim, replică el cu o certitudine arogantă în 
glas. Dar şi istoria artei ne-o confirmă. Leonardo a fost 
implicat într-un scandal monstru cu respectiva confrerie 
pentru plata cuvenită, şi s-a răzbunat pe membrii ei 
convingându-i că a pictat scena tradiţională, pe care o 
comandaseră ei. În realitate însă, a reprezentat în tablou o 
versiune a filosofiei noastre, cu care le-a tras o palmă 
usturătoare peste faţă. Multe dintre lucrările lui n-au fost 
decât o modalitate de a ridiculiza Biserica fără a-şi atrage 
pedeapsa ei, fiindcă era mult mai inteligent decât popii 
idioţi de la Roma. 

Tammy încercă să nu-şi arate surprinderea la această 
manifestare de bigotism a lui Derek. Niciodată nu-i mai 
văzuse această latură până acum şi se simţea din ce în ce 
mai neplăcut. Duse mâna la buzunar, pipăindu-şi telefonul 

mobil; dacă situaţia avea să devină şi mai bizară, putea da 
un telefon de urgenţă. Dar încă nu era hotărâtă; ca 
scriitoare şi producătoare de film, îşi dădea seama că i se 
oferea acum aur curat - să îndrăznească oare să-l 
folosească? 

Derek era prins în explicaţiile despre idolul său, 
Leonardo da Vinci. 

— Ştiai că Mona Lisa este de fapt un autoportret? 
Leonardo şi-a schiţat propriul chip, pe care l-a transformat 
apoi în tabloul pe care îl ştim astăzi cu toţii. Pentru el, 
totul era o glumă spumoasă. Şi, vezi tu, gluma se răsfrânge 
şi asupra noastră; lumea stă cu orele la coadă să vadă 
pictura. Ştii, Leonardo ura femeile, din cauza mamei lui. 
Chiar a mărit restricţiile impuse femeilor în cadrul ghildei, 
ca modalitate de a le pedepsi pentru copilăria lui 
nefericită. Asta scrie într-un amendament la Adevărata 
Carte a Sfântului Graal. O să vezi. 

Derek continuă cu un scurt istoric al lui Leonardo da 
Vinci, povestindu-i că artistul fusese părăsit de mama lui 
bună şi fusese crescut de o mamă vitregă dificilă. De fapt, 
toate relaţiile lui cu femeile avuseseră o componentă 
negativă sau de-a dreptul traumatizantă. Aversiunea lui 
faţă de femei fusese bine documentată de istorici, care 
aflaseră, de asemenea, că artistul fusese arestat şi închis 
pentru sodomie. Dar cea mai ticăloasă pată asupra 
reputației sale apăruse atunci când adoptase un băiat de 
zece ani, ca ucenic, şi-l ţinuse alături de el timp de mulţi 
ani după aceea. Deşi viaţa lui personală era adesea 
scandaloasă, Leonardo a reuşit să evite problemele cu 
autorităţile pictând pentru Biserică şi bazându-se pe 
patronii săi bogaţi pentru a-i obţine diverse favoruri. 

— Ori de câte ori era nevoit să picteze o femeie, precum 
Mona Lisa, transforma tabloul într-un fel de şaradă, în 
primul rând pentru propriul amuzament. Aşa se răzbuna el 
pentru că era obligat să imortalizeze subiecte care nu-l 
atrăgeau. Singura femeie despre care ştim că o respecta 
era Elisaveta, femeia şi mama perfectă. Adevărata 
madonă. Vezi, continuă Derek întorcându-se spre Madona 

între stânci, aici e reprezentată cu braţul în jurul unui copil 
- copilul ei. Evident, loan. 

Tammy încuviinţă. Copilul îmbrăţişat de femeia din 
tablou era fără îndoială Ioan Botezătorul. A 

— Acum, uită-te la mâna stângă a Elisavetei. Il împinge 
pe Isus departe de ea, indicând astfel că statutul lui este 
inferior comparativ cu cel al lui loan. Leonardo l-a plasat 
chiar şi fizic, vizual, pe Isus mai jos decât pe loan, pentru 
a-i sublinia inferioritatea. Şi acum, priveşte ochii îngerului 
Uriel. Spre cine se uită el cu adoraţie? Vezi în primul 
tablou? Arată cu degetul spre Ioan, dar totodată schiţează 
gestul nostru, „Aminteşte-ţi de loan”. Indivizii din 
Confreria Imaculatei Concepţiuni n-au fost mulţumiţi de 
pictura iniţială şi de mesajul său evident ioanit, aşa că l-au 
obligat pe Leonardo să picteze o alta, insistând ca de 
această dată Maria şi Isus să aibă aure şi ca îngerul să nu 
mai arate spre loan. Aşa că, uită-te la tabloul ăsta şi o să 
vezi că au primit ce au cerut. Oarecum. Maria şi Isus au 
aure, dar şi loan are. Leonardo i-a pus, de asemenea, în 
mână toiagul baptismal, pentru a reliefa şi mai clar despre 
cine e vorba şi pentru a-i conferi o autoritate mai 
pregnantă. În ambele picturi, Isus îl binecuvântează pe 
loan. Deci, privind cele două variante ale tabloului acum, 
pe cine crezi că venera Leonardo ca veritabil profet şi 
Mesia? 

— Pe Ioan Botezătorul, clar, replică Tammy cu 
sinceritate. 

— Desigur. Arhanghelul Uriel afirmă superioritatea 
Botezătorului, la fel cum o face şi mama lui. In tradiţia 
noastră, noi o venerăm pe Elisaveta la fel cum creştinii 
orbiţi o cinstesc pe mama lui Isus. Fetele noastre sunt 
crescute în imaginea ei, pentru a deveni Fiice ale 
Dreptăţii. 

Tammy ridică o sprânceană. 

— Şi asta ce înseamnă? 

Derek zâmbi ironic şi se trase mai aproape de ea. 

— Înseamnă că femeile trebuie să-şi cunoască locul, 
adică să fie supuse şi să-i slujească pe bărbaţii din viaţa 

lor. Dar să ştii că nu e chiar atât de rău precum pare. 
Odată ce aduc pe lume un băiat, îşi câştigă titlul de 
„Elisavetă” şi sunt tratate ca nişte regine. Ar trebui să vezi 
ce diamante a primit mama pentru fiecare dintre băieţii ei. 
Crede-mă, dacă ai vedea ce viaţă privilegiată a dus, nu ai 
simţi niciun dram de compătimire pentru ea. 

— Dar tu susţii ideea asta că femeile trebuie să-şi 
slujească bărbații? întrebă Tammy fără a-şi arăta 
nervozitatea crescândă. 

— Ţi-am spus, aşa am fost crescut. lar pentru mine, 
funcţionează. 

Ea clătină din cap, apoi începu să râdă, pe jumătate 
ironic, pe jumătate pentru a-şi elibera tensiunea 
acumulată. 

— Ce e? întrebă Derek. 

— Mă gândeam la încăperea asta, cu toate ereziile lui da 
Vinci, şi la camera din castelul lui Sinclair, cu ereziile 
botticelliene. Parcă am fi la un meci care pe care în 
Renaştere; Leonardo împotriva lui Sandro. 

El nu râse. 

— Ar fi distractiv, dacă n-ar fi atât de grav, spuse el. 
Rivalitatea dintre urmaşii lui loan şi cei ai lui Isus a 
provocat multă vărsare de sânge. Şi astăzi e la originea 
unor probleme serioase, mai mult decât ai putea tu bănui. 

Ea îl privi cu prefăcută nedumerire; ştia exact unde voia 
el să ajungă, dar nu-l putea lăsa să-şi dea seama, aşa că îl 
întrebă cu un aer nevinovat: 

— Urmaşii lui loan? 

— Fireşte! exclamă el siderat. Nu-mi spune că nu ştiai 
de asta. 

— Nu, nu ştiam, replică Tammy clătinând din cap cu o 
expresie ce îl implora parcă să continue cu explicaţiile. 

— Haide, ce, nu ştiai că Ioan a avut un fiu? Aşa a fost 
fondată ghilda - de urmaşii lui loan. Ei, e o poveste lungă, 
fiindcă jumătate dintre ei au trecut în cele din urmă în 
tabăra papistaşilor şi a adepților lui Isus, aşa cum s-a 
întâmplat cu familia Medici, adăugă el cu o strâmbătură de 
dezgust şi continuă: Chiar şi Leonardo a ajuns în serviciul 

duşmanilor la sfârşitul vieţii sale, deşi noi credem că a fost 
tinut prizonier în Franţa. Dar alţii, nucleul dur, au format 
ghilda. De fapt, acum îl ai în faţă pe urmaşul, la distanţă de 
două mii de ani, al lui loan Botezătorul. 


Tammy se temea că soarta era de neocolit, că va sfârşi 
în camera de hotel a lui Derek, şi chiar mai rău. Dar nu 
avea ce face. Trebuia să pună mâna pe acea Adevărată 
Carte a Sfântului Graal şi să afle ce aveau băieţii ăştia în 
cap. Avea ocazia de a fi prima persoană din afara ghildei 
care să obţină asemenea informaţii preţioase, şi nu voia s-o 
rateze. Situaţia era mult mai complexă decât îşi 
imaginaseră ei, şi în niciun caz n-avea de gând să se 
întoarcă fără cartea aceea. O va face pentru viitorul ei film, 
o va face pentru prietenii ei de la Merele Albastre şi, în 
primul rând, o va face pentru Roland. Fireşte, el nu va şti 
niciodată până unde mersese ea pentru a obţine 
documentele; va trebui să născocească, pentru el, o 
versiune credibilă a evenimentelor. Bine că şoferul de la 
Château des Pommes Bleues venea s-o ia mai târziu după- 
amiază, astfel că va avea timp, pe drum, să se gândească 
la o poveste. 

Insistă să ia amândoi masa de prânz înainte de a se 
întoarce la hotelul lui Derek şi comandă porţii copioase din 
rubiniul vin Pays d'Oc. Îl văzuse mai devreme înghițind un 
pumn întreg de medicamente menite să-i alunge 
mahmureala şi spera că amestecul de pastile şi vin îi va 
oferi un Derek mai docil, dacă nu chiar adormit. 

La masă, el îi mărturisi că îi dezvăluise secretele ghildei 
fiindcă voia ca ea să le prezinte lumii în scris şi pe film. 
Deşi el nu va ieşi în public niciodată - avea el un plan, dar 
nebun nu era -, voia ca adevărul despre ghildă să fie spus 
tuturor. 

— Dar de ce? întrebă Tammy. 

Nu înţelegea deloc; Derek era puternic implicat în 
organizaţie şi, evident, profund influenţat de învăţăturile 

ei. Ghildei îi datora, în parte, familia lui averea de care 
dispunea. Şi atunci, pentru ce voia s-o dea în vileag? 

— Ascultă, Tammy, şopti el aplecându-se peste masă 
spre ea, sunt dispus să-ţi povestesc multe - lucruri care au 
legătură cu infracţiuni grave, cu crime chiar. Dar, dacă 
spui cumva că de la mine le-ai aflat, sunt un om mort. 

— Eu tot nu înţeleg. De ce te întorci împotriva unei 
organizaţii atât de importante pentru tine şi pentru familia 
ta? 

— Din cauza noului Învățător al Dreptăţii, scuipă el. 
Cromwell. E un ticălos scrântit, şi ne va duce de râpă. În 
realitate, sunt loial ghildei. Singura speranţă de a ne salva 
organizaţia este să-l vedem îndepărtat înainte de a strica 
lucrurile definitiv. Vreau să-l denunţi pe el, nu ghilda; să-l 
faci să pară un ţicnit, un idiot fanatic. 

— Şi de ce ai avea încredere în mine pentru asta? 
întrebă ea simțindu-se din ce în ce mai stânjenită. 

Situaţia era mult mai complexă decât îşi închipuise ea şi 
mult mai obscură decât i-ar fi plăcut. 

Derek o privi îngâmfat în vreme ce-şi plimbă un deget pe 
braţul ei. 

— Fiindcă eşti ambițioasă şi vei fi încântată să ai 
exclusivitatea pentru un film sau o carte pe tema asta. Şi 
fiindcă averea mea din bancă e mai mare decât produsul 
intern brut al câtorva state laolaltă, şi fiindcă ştii că îţi voi 
scrie câte cecuri doreşti pentru a te finanța. Am dreptate? 

Tammy îi zâmbi dulce şi îşi puse mâna pe braţul lui, 
încercând să-şi stăpânească greaţa; trebuia să joace cartea 
asta, n-avea încotro. 

— Fireşte, replică ea. 

Ceea ce nu-i spusese Derek era faptul că gruparea 
americană plănuia o lovitură de forţă în cadrul ghildei. În 
primul rând, trebuia să înnoade nişte sfori în Europa, 
eliminându-i pe capii de acolo. Tatăl lui, Eli Wainwright, 
era hotărât să devină următorul Învățător al Dreptăţii, 
Derek fiind succesorul lui, desigur - cu condiţia să poată 
neutraliza structurile de putere din Europa. 

Derek zâmbi cu aerul acela înşelător al unui animal de 


— 232 — 


pradă. O folosise tot timpul pe Tammy pentru propriile 
scopuri. Dacă ea îşi închipuia că-l ademenise să-i dezvăluie 
secretele ghildei graţie farmecelor ei feminine înseamnă 
că nu era decât o proastă care merita să fie folosită exact 
aşa cum făcuse el. Totuşi, prezenţa ei îi oferea o 
modalitate suficient de plăcută pentru a-şi încheia ziua. 
Fraiera asta mică îl aţâţase deja destul. 


În vreme ce-şi strângea lucrurile, Tammy se strădui să 
nu-l trezească pe Derek. Trebuia să plece cât mai repede 
de aici, abia aştepta să ajungă din nou în siguranţa 
castelului şi să facă un duş lung. Oare cât timp îi va lua să 
scape de duhoarea lăsată pe pielea ei de fanaticii ghildei? 

Era mulţumită că evitase cel mai neplăcut epilog; 
calculase bine: medicamentele pe care le luase, în 
combinaţie cu vinul băut şi cu oboseala acumulată, îl 
răpuseseră pe Derek de îndată ce ajunseseră în camera de 
hotel. 

La început, se încăpăţânase să nu-şi mai ia mâinile de pe 
ea, dar Tammy izbutise să-l îndrepte iar spre obsesia lui 
evidentă: doborârea rivalului său, John Simon Cromwell. 
Subliniase că, dacă voia să-i fie parteneră în acest joc 
periculos, trebuia să-i pună la dispoziţie cât mai multe 
informaţii. Derek îi oferise tot ce promisese, şi chiar mai 
mult: documente, secrete şi o descriere detaliată, 
macabră, a unui asasinat care avusese loc la Marsilia cu 
câţiva ani în urmă. 

Trebuise să facă uz de toată puterea ei de autocontrol 
pentru a nu i se face greață când el îi povesti despre 
executarea individului din Languedoc. Fusese decapitat şi 
mutilat, retezându-i-se arătătorul drept ca un simbol al 
răzbunării ghildei. Simpla idee a unui asemenea sfârşit i-ar 
fi repugnat în orice circumstanţe, dar victima îi era 
cunoscută: fostul Mare Maestru al Societăţii Merelor 
Albastre. Nu-l putea lăsa pe Derek să-şi dea seama că ştia 
despre cine era vorba, aşa că avusese grijă să-şi păstreze o 

expresie cât mai indiferentă posibil. 

Încercând să-şi adune în grabă toate lucrurile şi să iasă 
din camera de hotel, Tammy lovi o veioză de pe masă, care 
se răsturnă cu un bufnet sonor. Îl auzi pe Derek foindu-se 
şi blestemă în gând. 

— Hei, mormăi el, un’ te duci? 

— A venit maşina lui Sinclair, să mă ducă înapoi la 
Arques. Am o întâlnire acolo în seara asta cu Maureen. 

El încercă să se ridice în capul oaselor, îşi duse mâna la 
frunte şi gemu, după care se prăbuşi la loc în pat, 


bâiguind: 

— Oh, Maureen! La naiba, aproape că uitasem să-ţi 
spun. 

— Ce? 

— S-ar putea să aibă ceva necazuri azi. 

— De ce? 


— A ieşit împreună cu Jean-Claude de la Motte, nu-i aşa? 

Tammy încuviinţă în vreme ce mintea îi lucra febril, 
încercând să înţeleagă. Derek se rostogoli pe o parte şi se 
întinse ca un motan. 

— Trezeşte-te la realitate, fetiţo! exclamă el. Jean- 
Claude e unul de-ai noştri. Sau poate că mai bine ar fi să 
spun unul de-ai lor. E braţul drept al scrântitului Invăţător 
al Dreptăţii şi şeful ramurii franceze a ghildei; ocupă 
poziţia asta de când era doar un puştan. In realitate, nici 
măcar nu-l cheamă Jean-Claude, ci Jean-Baptiste. Se 
întrerupse pentru a râde singur de gluma lui, apoi 
continuă: Dar probabil că nu-i va face nimic rău. Sunt prea 
interesaţi să vadă dacă Maureen poate găsi aşa-zisa 
comoară cât mai stă pe aici. Şi amândoi ştim că asta nu 
mai poate dura prea mult. 

Tammy simţi cum capul începe să i se învârtească. Nu se 
putea gândi la toate implicaţiile trădării lui Jean-Claude, 
nu chiar atât de repede. Era prieten cu Sinclair şi cu 
Roland de ani de zile şi amândoi aveau o încredere deplină 
în el. De cât timp dura oare situaţia asta? Însă mai era 
ceva ce o tulbura şi trebuia să afle; se rugă să nu pară atât 
de zdruncinată pe cât era şi întrebă cu un calm pe care nu- 

l simţea: 

— De fiecare dată, Cea Aşteptată a fost eliminată înainte 
ca respectiva comoară să poată fi descoperită. Dacă Jean... 
Baptiste şi liderul vostru cred că Maureen este cea 
anunţată de profeție, de ce n-ar încerca să scape de ea 
înainte să-şi poată împlini rolul? Aşa cum au făcut cu Jean 
şi Germaine? 

Derek căscă. 

— Fiindcă vor să-i ducă o dată pentru totdeauna la 
cartea Magdalenei, astfel încât s-o poată distruge. La urma 
urmei, prietena ta va deveni şi ea istorie, înainte de a 
apuca să scrie despre trecut. 

— Şi de ce îmi spui mie toate astea? întrebă Tammy 
precaută. 

— Fiindcă vreau ca Jean-Baptiste să cadă odată cu şeful 
lui. Şi îmi închipui că, atunci când îşi va da seama că a fost 
tras pe sfoară, Marele vostru Maestru, Sinclair, îmi va face 
serviciul de a-l elimina el însuşi. 

Ar fi vrut să ţipe la el, să-i strige că Sinclair şi ceilalţi din 
organizaţie nu erau ca Derek şi acoliţii lui din ghildă, dar 
nu îndrăzni să scoată nicio vorbă şi abia aştepta să poată 
pleca. Derek însă nu sfârşise. 

— Între timp, hai să spunem că, dacă aş fi în locul tău, aş 
scoate-o naibii pe roşcovană din Languedoc cât mai rapid 
posibil. 

Tammy se întoarse spre uşă, dar se opri în prag. Trebuia 
să mai pună o singură întrebare, să ştie cât de mult o 
fraierise Derek în tot acest răstimp. 

— Dar ce părere ai tu despre toate astea? 

— Mie unul, sincer, nu-mi pasă, replică el pe un ton de 
plictis suveran, dornic să se întoarcă la somnul său 
mahmur. Cu toate că pare o fată la locul ei, prietena ta e 
totuşi din turma lui Isus, şi asta o face în mod firesc 
inamica mea. Aşa stau lucrurile. Poate că tu nu înţelegi, 
dar credinţa noastră e străveche. Cât despre manuscrisul 
târfei ăleia, toată lumea pare a şti cu siguranţă că de data 
asta va fi descoperit, fiindcă acum cucoana îndeplineşte 
toate punctele din profeție, nu doar pe unele dintre ele. 

Dar pe mine chestia asta nu mă îngrijorează. Ce mare 
lucru?! râse scurt şi se rostogoli pe o parte, ridicându-se 
într-un cot pentru a se uita la ea. Vezi tu, asta-i partea 
interesantă: nimeni nu are nevoie de ce scrie în 
manuscrisul ăla. Vaticanul nu-l va recunoaşte, din cauza 
conţinutului, aşa cum n-o vor face nici creştinii în general. 
Istoricii nu-l vor fiindcă îi va face pe toţi să pară nişte 
imbecili. Prin urmare, se prea poate ca duşmanii noştri să-l 
îngroape pe undeva înainte ca publicul să afle ce conţine. 
Şi aşa ne vor scuti pe noi să luăm vreo măsură. Asta-i 
părerea mea. 

Apoi căscă din nou, ca şi cum subiectul era prea 
neînsemnat pentru a fi discutat mai departe, şi se întinse 
din nou pe spate, adăugând: 

— Fireşte, noi îl dispreţuim fiindcă ştim că nu conţine 
decât minciuni cu privire la loan Botezătorul. Şi fiindcă a 
fost scris de o târfă. 


Tammy voia să fugă cât mai repede din hotel, departe de 
Derek şi de bolnava filosofie a ghildei lui. Înşfăcă telefonul 
mobil şi-l scoase din buzunar imediat ce ieşi din camera 
lui. Nu avea vreme să gândească, nu avea vreme să facă 
nimic, decât să întrebe unde era Maureen. 

Apăsă tasta cu numărul memorat al lui Roland şi simţi 
că-i vine să plângă când îi auzi accentul reconfortant. 
Legătura era teribilă, şi se văzu nevoită să strige de câteva 
ori pentru a fi auzită. 

— Maureen! Unde e Maureen? Ai idee? 

La naiba! Nu auzise răspunsul lui, aşa că urlă din nou: 

— Ce? Nu te aud, Roland! Vorbeşte mai tare. Da, 
Roland. Ca să te aud! 

— Maureen... este... aici. 

— Eşti sigur? 

— Da. Te căuta. Spunea... 

Şi legătura se întrerupse. „Foarte bine, îşi spuse ea. Nu 
vreau să-i explic nimic lui Roland înainte de a avea răgazul 

să mă gândesc bine la întreaga situaţie.” Atâta vreme cât 
Maureen era în siguranţă la Château des Pommes Bleues, 
îşi putea regrupa forţele în linişte. Trebuia să se 
întâlnească la cină cu Sinclair, ca să pună la cale un plan. 

Verifică ora pe ecranul mobilului. Şoferul urma s-o 
aştepte la porţile oraşului peste nicio jumătate de oră. Nu 
avea mult de mers pe jos, dar se simţea obosită şi nu era 
sigură că picioarele ei tremurânde aveau s-o ducă acolo cu 
bine. Începu să meargă însă, respirând adânc în vreme ce 
mintea ei întorcea pe toate feţele informaţiile şocante pe 
care le aflase de la Derek - şi despre el. Totul era parcă 
atât de viu în gândurile ei, încât simţi că i se face greață. 
Observând în faţă grădina unui hotel, alergă spre ea şi 
ajunse la gardul viu la timp pentru a vomita la adăpostul 
lui. 


Château des Pommes Bleues 
25 iunie 2005 


Maureen se simţea extrem de vinovată fiindcă îl 
neglijase pe Peter, însă, când se întoarse împreună cu 
Jean-Claude, nu-l găsi pe nicăieri. 

— Nu l-am mai văzut de dimineaţă, îi spuse Roland. A 
luat un mic dejun târziu, şi la scurt timp după aceea l-am 
zărit plecând cu maşina închiriată. Dar e duminică. Poate 
că s-a dus la biserică. Sunt multe aici, în zonă. 

Maureen încuviinţă din cap, fără a părea preocupată. 
Peter ştia să se descurce în lume şi vorbea franceza fluent, 
aşa că probabil plecase undeva să asculte slujba şi apoi să 
mai viziteze câte ceva din această regiune extraordinară. 

Ea trebuia să ia cina la castel cu Tammy - o ocazie pe 
care o aştepta cu nerăbdare, dar pentru asta nu voia să-i 
rănească vărului ei sentimentele. 

— Ştii cum pot lua legătura cu Tamara Wisdom? îl 
întrebă ea pe Roland. Am uitat să întreb dacă are la ea un 
telefon mobil. 

— Oui, are. O pot suna eu, fiindcă tot trebuie s-o rog 
ceva în numele lordului Bérenger. S-a întâmplat ceva? 

— Nu. Mă întrebam doar dacă ar deranja-o să ni se 
alăture şi Peter la cină. 

— Sunt sigur că nu va fi o problemă, Mademoiselle 
Paschal. De fapt, cred că se aşteaptă ca părintele să vă 
însoţească. M-a rugat să pregătesc masa pentru patru 
persoane, la ora opt. 

Maureen îi mulţumi şi se retrase în camera ei. Se opri 
însă mai întâi la uşa lui Peter şi ciocăni. Degeaba. Apăsă 
clanţa aurită, întredeschise uşa şi privi înăuntru. Lucrurile 
lui erau ordonat aşezate la marginea patului - Biblia legată 
în piele şi rozariul -, dar el nu se vedea nicăieri. 

Întorcându-se în camera ei, scoase din geantă cea mai 
mare agendă a ei. Voia să scrie despre Montsegur cât avea 
totul proaspăt în minte. Dar, când scoase banda elastică şi 
deschise carnetul, se pomeni luată prin surprindere de 
povestea unui alt martiriu. 


Când fusese în [ara Sfântă, Maureen urcase în zori 
munţii accidentaţi din zona Mării Moarte, urmând poteca 
şerpuită alături de o mână de pelerini. Nu ştia sigur ce 
anume o determinase să pornească în această ascensiune. 
Deşi era încă foarte devreme, soarele ardea intens. Ceilalţi 
alături de care mergea erau toţi evrei, şi, pentru ei, 
urcuşul era, evident, un pelerinaj încărcat de semnificaţii. 
Ea nu era mânată nici de trecut, nici de religie. 

Se oprise de multe ori în drum pentru a admira 
spectacolul superb de lumină şi culoare al peisajului 
straniu, selenar, cu cristalele de sare licărind în apele 
plate. Priveliştea o inspira, conferindu-i forţa de a merge 
mai departe. 

Asculta frânturile de conversaţie ale celorlalţi. Nu 
înţelegea limba lor, dar patima cu care abordau urcuşul 
era inconfundabilă. Se întreba dacă discutau despre 
martirii de la Masada care preferaseră să moară decât să 
trăiască în robie, femeile şi copiii lor devenind sclavi ai 
romanilor. 

Când ajunsese sus, explorase ruinele fostei fortărețe, 
rătăcind printre ziduri şi încăperi surpate. Spaţiul fiind 
vast, se pomenise la un moment dat singură, departe de 
ceilalţi pelerini, care se îndreptaseră spre o altă zonă a 
ruinelor. În jur domnea o tăcere pătrunzătoare, o linişte ce 
părea ea însăşi o ruină, la fel de concretă ca pietrele între 
care se afla. Era complet absorbită de atmosfera aceea 
neclintită în vreme ce privea ceea ce mai rămăsese dintr- 
un mozaic roman. Şi atunci o văzuse. 

Venise fulgerător şi pe neaşteptate, la fel ca toate 
celelalte viziuni. Nu-şi amintea cum de ştia că fetiţa era 
acolo; ştia pur şi simplu că exista o prezenţă în încăpere. 
Cam la trei metri de ea, o copilă de vreo patru sau cinci ani 
privea spre ea cu ochi mari şi întunecaţi. Hainele îi erau 
rupte şi murdare; lacrimile se amestecaseră cu praful de 
pe faţa ei. Fata nu-i vorbi, dar în clipa aceea Maureen ştiu 
că numele ei era Hannah şi că văzuse lucruri la care niciun 
copil n-ar trebui să fie martor vreodată. 

Şi mai ştia că fetiţa supravieţuise tragediei de la 
Masada. Fugise de acolo şi luase poveştile cu ea. Aceasta 
era moştenirea ei - să împărtăşească şi celorlalţi adevărul 
cu privire la cele întâmplate poporului ei. 

Nu ştia de cât timp stătea copilul acela în faţa ei; 
viziunile păreau a fi întotdeauna atemporale. Să fi fost 
câteva minute? Secunde? Sau o eternitate? 

Mai târziu, Maureen discutase cu unul dintre ghizii 
israelieni de la Masada. Era tânăr, cu o fire deschisă, şi ea 
se pomenise povestindu-i despre strania întâlnire. El 
ridicase din umeri şi-i spusese că, după părerea lui, nu era 
nimic nefiresc sau neobişnuit să vadă aşa ceva într-un loc 
cu o încărcătură emoţională atât de bogată ca acela. li 
explicase că existau legende referitoare la cei care 
supravieţuiseră atunci, la Masada, legende despre o 
femeie şi mai mulţi copii care se ascunseseră într-o grotă 
şi izbutiseră să fugă apoi, ducând cu ei adevărata poveste 
a locului. 

Maureen credea că mica Hannah fusese unul dintre 
aceşti copii. De multe ori se întrebase pe urmă de ce 

avusese viziunea aceea - de ce tocmai ea. Simţea că nu o 
merită, că nu e demnă de o asemenea întâlnire cu istoria 
sacră a poporului evreu. Dar, după experienţa de la 
Montsegur, lucrurile prindeau în sfârşit contur, formând o 
imagine splendidă, pe care începea în fine s-o înţeleagă. 
Micuța Hannah şi fetiţa catară numită La Paschalina erau 
înrudite - dacă nu fizic, măcar în spirit. Erau copiii meniţi 
să poarte povestea cu ei, astfel ca adevărul să nu piară 
niciodată. Destinul lor era acela de a deveni cei mai 
venerati învăţători ai omenirii. Aceste fetiţe întruchipau 
istoria şi supraviețuirea speciei umane, iar experienţa lor 
nu cunoştea limite; poveştile lor aparţineau tuturor 
oamenilor, tuturor popoarelor, indiferent de identitatea lor 
etnică sau de credinţa religioasă. 

„Realizând această conexiune, n-am putea oare să ne 
unim spiritele în înţelegerea faptului că suntem, la urma 
urmei, o singură familie?” 

Sfârşind de scris în carnet, Maureen le mulţumi în 
şoaptă micuţei Hanah şi La Paschalinei. 


Tammy intră în fugă în castel, sperând să nu se 
întâlnească în drum cu cineva înainte să apuce să-şi facă 
un duş. Era extenuată şi avea senzaţia că era murdară din 
cap până-n picioare. Dar iată că nu avea parte de 
singurătate; Roland o opri exact când ajunsese în faţa 
camerei ei. 

El deschise uşa şi intră. 

— Ai păţit ceva? o întrebă îngrijorat. 

— Sunt bine. 

Îşi pregătise un întreg discurs pe drum, dar, la vederea 
uriaşului, inima i se topi. Se simţea atât de uşurată că 
ajunsese aici, că era în siguranţă în castel şi alături de el, 
încât se aruncă la pieptul lui şi izbucni în plâns. 

Roland o privi înmărmurit; niciodată nu mai văzuse o 
asemenea vulnerabilitate la o femeie. 

— Tamara, ce s-a întâmplat? Ţi-a făcut ceva rău? Trebuie 

să-mi spui! 
Tammy încercă să se stăpânească şi ridică ochii spre el. 
— Nu, nu mi-a făcut nimic, dar... 
— Dar ce? Ce s-a întâmplat? 
Intinse mâna şi-i atinse faţa, obrazul colţuros şi masculin 
pe care ajunsese să-l iubească. 


— Roland, şopti ea. Roland... ai avut dreptate în privinţa 
celui care ţi-a ucis tatăl. Şi cred că acum o pot dovedi. 

„Isa era copilul profeţiei, toată lumea ştia asta. Dar 
profeția a adus cu ea un destin ce trebuia împlinit 
întocmai. Şi Isa asta a făcut; nu pentru gloria sa, ci pentru 
ca rolul lui de Mesia să fie mai uşor de înțeles şi de 
acceptat de copiii lui Israel. Cu cât rolul lui izbutea să 
redea măi exact natura profeţiei, cu atât mai puternic avea 
să fie poporul după dispariţia lui. 

Cu toate acestea însă, nu ne-am aşteptat ca lucrurile să 
se petreacă aşa cum s-au petrecut. 

Isa a intrat în Ierusalim pe spinarea unui măgăruş, 
împlinind cuvintele profetului Zaharia despre sosirea celui 
uns. Noi l-am urmat cu osanale şi cu ramuri de palmier. O 
mare mulțime ni s-a alăturat când am intrat în oraş, iar în 
aer plutea un aer de bucurie şi de speranță. Mulţi ne-au 
urmat din Betania, iar în cale ne-au ieşit compatrioții lui 
Simon, Zeloţii. Chiar şi unii reprezentanţi ai retrasei 
mişcări eseniene şi-au părăsit sălaşele din deşert pentru a 
ne însoți în acea zi a triumfului. 

Copiii lui Israel se bucurau că acela ales a venit pentru 
a-i elibera din robia Romei şi de jugul oprimării, al sărăciei 
şi al nenorocirilor. Fiul profeţiei devenise bărbat şi Mesia. 
O mare putere era în inimile noastre, şi în numărul nostru. 


EVANGHELIA DE LA ARQUES A MARIEI MAGDALENA, 
CARTEA VREMURILOR INTUNERICULUI 


$ 

$ Capitolul treisprezece $ 


Château des Pommes Bleues 
25 iunie 2005 


Cina la castel era întotdeauna fastuoasă când Sinclair 
avea oaspeti, iar cea la care luau parte acum nu era deloc 
mai prejos. Bérenger Sinclair nu-şi cruţase nici personalul 
de la bucătărie şi nici pe cel al cramei, oferind invitaţilor 
un veritabil festin în stil Languedoc, de proporţii medievale 
şi decadente. Conversaţia era, de asemenea, spumoasă. Cu 
un aplomb demn de Premiile Oscar, Tammy izbutise să-şi 
ia un aer firesc, părând din nou pe deplin ea însăşi. 

Maureen privea amuzată la schimbul de replici dintre 
Sinclair, Tammy şi Peter, conştientă că vărul se putea 
menţine ferm pe poziţie în orice dezbatere teologică; ştia 
asta din propria experienţă. 

Sinclair lansase discuţia pe un făgaş exploziv. 

— Ştim din surse istorice că Noul Testament, aşa cum îl 
cunoaştem astăzi, este rezultatul Conciliului de la Niceea. 
Împăratul Constantin cel Mare şi reprezentanţii Bisericii 
au avut de ales dintr-un număr mare de evanghelii, dar nu 
au selectat decât patru - care au fost modificate drastic. A 
fost un act de cenzură care a schimbat istoria. 

— Nu poţi să nu te întrebi ce anume au hotărât să 
ascundă astfel de ochii populaţiei, interveni Tammy. 

Peter nu era câtuşi de puţin deranjat de un argument pe 
care îl mai auzise de sute de ori, şi îşi surprinse 
interlocutorii cu un răspuns neaşteptat. 

— Nu vă opriţi aici. Reţineţi, nici măcar nu ştim sigur 
cine a scris aceste patru evanghelii. De fapt, unicul lucru 
cu privire la care avem o oarecare certitudine este acela că 
nu au fost scrise de Marcu, Matei, Luca şi loan. Au fost 
atribuite, probabil, acestora în secolul al II-lea. Şi mai e 
ceva. Cu toată documentaţia extraordinară de care 

dispune Vaticanul, nu putem spune cu siguranţă nici în ce 
limbă au fost scrise iniţial evangheliile. 

Tammy păru surprinsă. 

— Credeam că au fost scrise în greacă. 

Peter clătină din cap. 

— Primele versiuni de care dispunem sunt în greacă, dar 
e posibil să fie traduceri ale unor versiuni mai vechi. Pur şi 
simplu nu putem fi siguri. 

— Dar ce importanţă are limba în care au fost scrise în 
original? întrebă Maureen. Adică, lăsând la o parte 
eventualele greşeli de traducere. 

— Fiindcă limba originală este primul indiciu privind 
identitatea autorului şi locul din care acesta provenea. De 
exemplu, dacă evangheliile originale au fost scrise în 
greacă, acest lucru ar sugera că autorii lor au fost elenizaţi 
- supuşi unei influenţe greceşti rezervate elitelor, celor 
educați. Alta este însă imaginea noastră despre apostoli, 
iar asta înseamnă că ne-am aştepta ca evangheliile să fi 
fost scrise în limba vorbită de populaţia de rând, de pildă 
aramaică sau ebraică. Dacă am fi siguri că originalele erau 
în greacă, ar trebui să analizăm cu atenţie posibilele 
implicaţii referitoare la adepţii lui Isus contemporani cu El. 

— Evangheliile gnostice descoperite în Egipt au fost 
scrise în coptă, adăugă Tammy. 

Peter o corectă: 

— Sunt texte copte, dar multe au fost copiate după 
originalele în greacă. 

— Şi ce ne spune asta? întrebă Maureen. 

— Păi, ştim că printre primii ucenici ai lui Isus nu au 
existat egipteni, iar asta înseamnă că unii dintre ei au 
făcut misionariat în Egipt şi că acolo s-a format de 
timpuriu o comunitate creştină. Creştinii copţi. 

— Şi atunci, ce ştim cu certitudine despre cele patru 
evanghelii din Noul Testament? 

Maureen era curioasă unde anume avea să ducă 
discuţia; în timpul documentării sale, nu avusese timpul 
necesar pentru a aprofunda chestiunile referitoare la 
istoria Noului Testament, concentrându-se strict asupra 

fragmentelor despre Maria Magdalena. Răspunsul i-l oferi 
Peter: 

— Ştim că textul lui Marcu este primul şi că Evanghelia 
după Matei e o copie fidelă a acestuia, cu aproape şase 
sute de pasaje identice. Cel al lui Luca seamănă şi el foarte 
bine cu celelalte două, deşi aici autorul ne oferă câteva 
date inexistente în textul lui Marcu şi în al lui Matei. lar 
Evanghelia după loan este cea mai misterioasă dintre cele 
patru, dată fiind abordarea ei politică şi socială cu totul 
diferită de a celorlalte. 

— Ştiu că sunt oameni care cred chiar că Maria 
Magdalena a fost cea care a scris a patra evanghelie, cea 
atribuită lui loan, interveni Maureen. În timpul 
documentării, am intervievat un specialist de prim rang 
care mi-a spus exact asta. Deşi nu sunt de acord cu el, 
ideea mi s-a părut fascinantă. 

Sinclair clătină din cap şi ripostă vehement: 

— Nu, eu nu cred aşa ceva! Versiunea scrisă de Maria 
există undeva, aşteptând să fie descoperită. 

— Cea de-a patra evanghelie este marele mister al 
Noului Testament, îşi reluă Peter ideea. Există numeroase 
teorii în privinţa ei, printre care şi cea a comitetului, care 
susţine că ar fi fost scrisă de mai mulţi oameni, în decursul 
unei perioade relativ lungi de timp, în încercarea de a reda 
într-o manieră specifică evenimentele care au marcat viaţa 
lui Isus. 

— Dar mie mi se pare, îl întrerupse Tammy pătimaş - 
fiindcă în decursul anilor subiectul o pasionase şi o 
implicase în diverse dispute -, că prea mulţi dintre creştinii 
tradiţionalişti nu vor decât să-şi astupe urechile şi să 
ignore aceste date. Nu vor să ştie nimic despre istorie; vor 
doar să creadă orbeşte tot ce le spune Biserica. Sau preoţii 
lor. 

Peter îi răspunse cu o pasiune egală: 

— Nu, nu-i adevărat. Nu ai prins esenţa. Nu e vorba 
despre orbire, ci despre credinţă. Pentru oamenii care 
cred, datele nu contează, pur şi simplu. Dar nu face şi tu 
greşeala obişnuită, de a confunda credinţa cu ignoranta. 

Sinclair râse ironic. 

— Vorbesc foarte serios, continuă Peter. Oamenii care 
au credinţă cred că Noul Testament a fost rezultatul unei 
inspiraţii divine; prin urmare, nu contează cine a scris 
evangheliile sau în ce limbă; autorii lor au fost inspirați de 
Dumnezeu. lar cei care au hotărât să le modifice la 
Conciliul de la Constantinopol sau de la Niceea au fost la 
rândul lor divin inspirați. Şi aşa mai departe. Totul e o 
problemă de credinţă, iar istoria nu mai are loc aici, şi nici 
controversele. Unde-i credinţă nu e loc de dezacorduri. 

Nimeni nu răspunse, fiecare aşteptând să vadă ce mai 
are el de spus. 

— Credeţi că eu nu cunosc istoria propriei Biserici? O 
cunosc, şi de aceea cercetările făcute de Maureen şi 
opiniile voastre nu mă deranjează. Şi, apropo, vă daţi 
seama că există unii experţi care cred cu adevărat că 
Evanghelia după Luca a fost scrisă de o femeie? 

De data aceasta, Sinclair se arătă surprins. 

— Adevărat? N-am auzit până acum despre aşa ceva. Şi 
ideea asta nu te deranjează? 

— Deloc. Importanţa femeilor în prima perioadă de 
existenţă a Bisericii şi chiar după aceea nu poate fi negată. 
Şi nici nu ar trebui s-o facem, dacă ţinem seama de femei 
precum Clara din Assisi, care a menţinut unitatea mişcării 
franciscane după moartea prematură a Sfântului Francisc. 
Văzând expresiile uimite de pe feţele lui Tammy şi Sinclair, 
Peter adăugă: Îmi pare rău că vă distrug o argumentaţie 
solidă, însă şi eu cred că Maria Magdalena merită titlul de 
Apostol al Apostolilor. 

— Serios? exclamă Tammy, nevenindu-i să creadă. 

— Categoric. În Faptele Sfinţilor Apostoli, Luca enumeră 
cerinţele exacte pentru a deveni apostol: trebuie să fi făcut 
parte din mişcarea lui Isus în timpul vieţii acestuia, trebuie 
să fi fost martor la Răstignire şi la înviere. Iar dacă vrem 
să fim foarte riguroşi, o singură persoană respectă toate 
aceste criterii, şi anume Maria Magdalena. Ucenicii 
bărbaţi nu au fost prezenţi la Răstignire - fapt care este, 
oarecum, jenant. lar Maria Magdalena este prima 

persoană căreia i se arată Isus după înviere. 

Maureen se străduia din răsputeri să nu izbucnească în 
râs văzând faţa lui Sinclair şi pe a lui Tammy: erau uluiţi 
de o asemenea etalare a personalităţii şi a inteligenţei lui. 
El însă continuă: 

— Putem spune că, pe lângă Maria Magdalena, singurele 
persoane care respectă cerinţele impuse apostolilor sunt 
celelalte Marii: Fecioara Maria, Maria Salome şi Maria 
Iacobi, acestea două din urmă fiind prezente la Răstignire 
şi la mormânt în ziua învierii. 

Când îi prinse privirea, Maureen nu-şi mai putu stăpâni 
hohotele. 

— Ce s-a întâmplat? întrebă Peter cu prefăcută inocenţă. 

— Îmi pare rău, spuse ea luând în grabă o înghiţitură de 
vin. Doar că... Ei bine, Peter obişnuieşte să ia oamenii prin 
surprindere, şi mie asta mi s-a părut întotdeauna amuzant 
de privit. 

Sinclair încuviinţă. 

— Recunosc că nu eşti deloc aşa cum mi-am închipuit, 
părinte Healy. 

— Dar ce anume ţi-ai închipuit, lord Sinclair? 

— Păi, cu scuzele de rigoare, mă aşteptam să fii un fel de 
câine de pază al Bisericii; un ins „îmbibat” în dogmă şi 
doctrină. 

— Ah, lord Sinclair, râse Peter, uiţi un lucru foarte 
important. Eu nu sunt un simplu preot; sunt un iezuit. Şi, 
pe deasupra, unul irlandez. 

— Touché, părinte Healy! 

Sinclair ridică paharul în direcția lui. Ordinul iezuit, 
numit şi Compania lui Isus, avea la bază țeluri educative şi 
de cercetare. Fiind cel mai mare ordin al catolicismului, 
conservatorii din Biserica Romano-Catolică fuseseră mereu 
de părere că iezuiţii îşi urmau, de secole, propriile reguli. 
Fuseseră numiţi „infanteriştii papei”, dar de sute de ani se 
zvonea că îşi alegeau propriul lider şi că se supuneau 
suveranului pontif doar în aparenţă. 

Tammy era curioasă într-o privinţă: 

— Sunt şi alţi preoţi iezuiţi care au aceleaşi idei? Cu 

privire la rolul femeilor, vreau să spun. 

— Întotdeauna e periculos să generalizezi, replică Peter. 
Aşa cum spunea şi Maureen, lumea şi-a creat stereotipii 
referitoare la cler, considerând că toţi gândesc cu acelaşi 
creier, dacă pot spune aşa, ceea ce nu e deloc adevărat. 
Preoţii sunt şi ei oameni, mulţi dintre ei fiind persoane 
inteligente, educate şi devotate credinţei lor. Fiecare 
trebuie să-şi tragă de aici propriile concluzii. Dar există o 
problemă larg dezbătută în rândurile noastre, privitor la 
Maria Magdalena şi la veridicitatea celor patru evanghelii. 
Apostolilor bărbaţi li s-a părut oarecum deranjant faptul că 
Isus şi-a încredinţat misiunea unei femei, indiferent de 
locul pe care îl ocupase ea în viaţa şi în activitatea Lui. Era 
totuşi femeie, într-o epocă în care cele două sexe nu erau 
considerate egale. Deci evangheliştii s-au văzut nevoiţi să 
redea povestea ei aşa cum a fost ea în realitate, oricât de 
neplăcut li s-ar fi părut. Fiindcă, deşi au mai jonglat cu 
celelalte date, n-au îndrăznit să modifice acest aspect 
esenţial al învierii lui Isus, anume că i-a apărut în cele 
dintâi Mariei Magdalena. Nu ucenicilor bărbaţi, ci ei. De 
aceea, cred că autorii evangheliilor n-au avut altă soluţie 
decât să consemneze faptul în scris, fiindcă era adevărat. 

Admiraţia lui Tammy faţă de Peter era în creştere, şi se 
vedea clar pe figura ei expresivă. 

— Deci eşti dispus să iei în consideraţie posibilitatea ca 
Maria Magdalena să fi fost cel mai important ucenic al 
său? Sau poate chiar mai mult decât atât? 

Peter o privi în ochi, de data aceasta cât se poate de 
serios. 

— Sunt dispus să iau în consideraţie orice fapt care ne 
ajută să-L. înţelegem mai bine pe Isus Hristos, Domnul şi 
Mântuitorul nostru. 


Pentru Maureen fusese o seară extraordinară. Peter era 
sfătuitorul ei de încredere, dar începuse să-l admire 
deopotrivă pe Sinclair, considerându-l fascinant. Iar faptul 

că vărul ei avea ceva în comun cu acest scoţian excentric 
era o adevărată uşurare. Poate că acum vor putea colabora 
cu toţii pentru a elucida straniile circumstanţe ale 
viziunilor ei. 

La sfârşitul mesei, Peter, care îşi petrecuse ziua 
explorând regiunea de unul singur, declară că este obosit 
şi se retrase. Tammy spuse ceva despre lucrul la 
documentarul ei şi îi urmă exemplul. Astfel, Maureen şi 
Sinclair rămaseră singuri. Imboldită de vin şi de 
conversaţia de până atunci, ea îl încolţi: 

— Cred că a venit vremea să-ţi respecţi promisiunea. 

— Ce promisiune, draga mea? 

— Vreau să văd scrisoarea tatălui meu. 

El rămase pe gânduri câteva clipe. După o uşoară 
ezitare, se arătă de acord. 

— Bine. Vino cu mine. 


O conduse pe un coridor cotit, până în faţa unei camere 
încuiate, scoase o cheie din buzunar, descuie uşa şi o 
invită în biroul lui personal. Când intrară, acţionă un 
întrerupător de pe zidul din dreapta, şi lumina învălui o 
pictură impresionantă pe peretele îndepărtat. Maureen 
făcu ochii mari şi exclamă încântată: 

— Cowper! E tabloul meu! 

Sinclair râse. 

— Lucrezia Borgia domneşte la Vatican în absenţa papei 
Alexandru al VI-lea. Mărturisesc că am cumpărat pictura 
după ce am citit cartea ta. Mi-a fost destul de greu s-o 
obţin de la Tate, dar, atunci când vreau ceva, sunt un om 
perseverent. 

Maureen se apropie de tablou cu venerație, admirând 
măiestria artistică şi coloristică a pictorului contemporan 
Frank Cadogan Cowper. Pictura o înfăţişa pe Lucrezia 
Borgia pe tronul Vaticanului, înconjurată de o mare de 
cardinali înveşmântaţi în roşu. O văzuse prima dată la 
muzeul Tate Britain din Londra, şi o izbise cu forţa unei 

descărcări electrice. Pentru Maureen, această 
reprezentare explica secolele de nedreptăţi pe care fiica 
papei fusese nevoită să le îndure. Fusese numită în cele 
mai dezgustătoare moduri - asasină şi incestuoasă fiind 
doar două dintre ele. Lucrezia Borgia fusese pedepsită de 
istoricii Evului Mediu fiindcă avusese îndrăzneala să se 
aşeze pe tronul sacrosanct al Sfântului Petru şi să dea 
ordonanţe papale atunci când tatăl ei lipsea de la Vatican. 

— Lucrezia a fost motorul căutărilor mele, spuse 
Maureen. Povestea ei e o întruchipare a laitmotivului 
femeii desconsiderate şi lipsite de adevărata ei forţă în 
decursul istoriei. 

Cercetările ei scoseseră la iveală faptul că acuzaţiile de 
incest fuseseră scornite de primul ei soţ, un bădăran 
violent, ruinat după anularea căsătoriei. El lansase 
zvonurile conform cărora Lucrezia dorise anularea 
mariajului fiindcă ar fi întreţinut relaţii sexuale cu tatăl şi 
cu fratele ei. Minciunile au fost perpetuate secole de-a 
rândul de inamicii puternicei familii Borgia. 

— Fac şi ei parte din stirpe, ştii, nu-i aşa? 

— Borgia? exclamă ea incredulă. Cum? 

— Prin intermediul ramurii Sarah-Tamar. Strămoşii lor 
au fost catari care au izbutit să se refugieze în Spania. S- 
au ascuns la mănăstirea de la Montserrat şi au fost 
asimilați în cele din urmă în populaţia Aragonului, luându- 
şi numele Borgia, înainte de a emigra apoi în Italia. Dar 
alegerea acelui refugiu nu a fost rodul întâmplării, după 
cum accidentală nu a fost nici ambiția lor legendară. 
Rodrigo Borgia era hotărât să preia tronul şi să redea 
Roma celor pe care îi considera conducătorii ei de drept. 

Maureen clătină din cap uimită, iar Sinclair continuă: 

— Instalarea fiicei lui pe tronul papal a fost un act 
emblematic pentru originea lor catară. Desigur, din 
punctul de vedere al Căii, femeile sunt egale cu bărbaţii 
din toate punctele de vedere, inclusiv cel al conducerii 
spirituale. Cesare a făcut astfel o declaraţie publică, una 
care avea să provoace distrugerea fiicei sale. Din 
nefericire, istoria nu şi-i mai aminteşte azi pe membrii 

familiei Borgia decât ca pe nişte intriganţi malefici. 

— Unii scriitori au mers chiar până acolo încât i-au 
considerat prima familie mafiotă. Şi mi se pare extrem de 
nedrept. 

— Aşa este, ca să nu mai spunem că e şi nereal. 

— Dar faptul că şi ei erau parte a stirpei... spuse 
Maureen, încercând să asimileze noile informaţii. Povestea 
se complică. 

— Şi ţi se pare că mai urmează un episod, draga mea? 
glumi Sinclair. 

— Mi se pare că două decenii de cercetări şi 
documentări încep să se concretizeze. Şi sunt de-a dreptul 
fascinată. Abia aştept să văd ce mai urmează. 

— Da, dar mai întâi cred că a venit vremea să examinezi 
un alt capitol din viaţa ta. 

Maureen simţi cum se încordează. Se rugase ca acest 
moment să sosească, insistase; de fapt, pentru asta venise 
în Franţa. Acum însă, nu mai era sigură că voia cu 
adevărat să afle şi altceva. 

— Te simţi bine? o întrebă el, sincer îngrijorat. 

— Da. Doar că... sunt emoţionată, atâta tot. 

Sinclair îi făcu semn spre un scaun, şi ea se aşeză, 
recunoscătoare, privindu-l cum, cu o altă cheie, descuie un 
seif încastrat în zid şi scoate un dosar. 

— Am descoperit scrisoarea acum câţiva ani, în arhivele 
bunicului meu. Când am aflat despre cercetările tale, când 
ţi-am văzut fotografia şi am recunoscut inelul, s-a aprins 
undeva un beculeţ. Ştiam că există membri ai familiei 
Paschal aici, în Franţa, dar mi-am amintit că existase şi un 
american cu acelaşi nume, important în felul lui. Abia când 
am găsit scrisoarea mi-am dat seama de ce. 

Sinclair aşeză dosarul în faţa ei şi îl deschise în dreptul 
unei hârtii îngălbenite, acoperite cu o cerneală decolorată. 

— Vrei să te las singură? 

Maureen ridică ochii spre el, şi nu văzu decât înţelegere 
şi siguranţă în privirea lui. 

— Nu. Rămâi cu mine, te rog! 

El încuviinţă, o bătu uşurel pe mână şi se aşeză de 

cealaltă parte a biroului, în tăcere. Maureen ridică dosarul 
şi începu să citească. 

„Dragă domnule Gelis...”, începea scrisoarea. 

— Gelis? întrebă ea? Credeam că scrisoarea îi era 
adresată bunicului tău. 

Sinclair clătină din cap. 

— Nu. Am găsit-o între documentele lui, dar destinatarul 
era un localnic pe nume Gélis, descendent al unei vechi 
familii catare. 

Pentru o clipă, îi trecu prin minte gândul că mai auzise 
undeva numele acesta, dar alungă ideea; era prea curioasă 
să afle ce anume conţinea scrisoarea. 


Dragă domnule Gélis, 

Vă rog să mă iertaţi, dar nu am la cine altcineva 
să apelez. Am auzit că aveţi o vastă cunoaştere în 
ceea ce priveşte problemele spirituale. Şi că sunteţi 
un veritabil creştin. Sper că aşa stau lucrurile. De 
multe luni de zile sunt chinuit de coşmaruri şi de 
viziuni ale Domnului nostru pe cruce. El a venit la 
mine şi mi-a dat suferinţele lui. 

Dar nu scriu acum pentru mine, ci pentru fetiţa 
mea, Maureen. Se trezeşte noaptea ţipând şi îmi 
spune că are aceleaşi coşmaruri. Şi e doar un copil. 
Cum i se poate întâmpla aşa ceva? Cum să împiedic 
această situaţie înainte să simtă şi ea durerea pe 
care am simtit-o eu? 

Nu pot îndura să-mi văd copilul aşa. Mama ei mă 
învinovăţeşte pe mine şi mă ameninţă că îmi va lua 
fetiţa pentru totdeauna. Vă rog să mă ajutaţi. Vă rog 
să-mi spuneţi ce pot să fac pentru a-mi salva copilul. 

Cu mulţumiri, 
Edouard Paschal 


Lacrimile îi împăienjeniră ochii, şi Maureen puse 
scrisoarea la loc, izbucnind în plâns. 

Sinclair se oferi să rămână alături de ea, dar Maureen 
refuză. Scrisoarea o tulburase profund şi voia să fie 
singură. Iniţial, îi trecu prin minte să-l trezească pe Peter, 
dar apoi renunţă; mai întâi, trebuia să se gândească bine la 
toate astea. Şi recenta lui mărturisire că îi promisese 
mamei ei că nu va lăsa lucrurile să se repete îi stârnise 
suspiciunile. Peter fusese mereu pentru ea ca o ancoră, 
figura masculină solidă din viaţa ei. Avea încredere în el şi 
ştia că niciodată n-ar face un lucru dacă n-ar considera că 
e în interesul ei. Dar dacă Peter ar acţiona pe baza unor 
informaţii eronate? Ceea ce ştia despre trecutul ei - lucru 
despre care refuzase totdeauna să discute concret - era 
doar ce aflase de la mama ei. 

Mama ei. Maureen se aşeză pe pat, rezemată de pernele 
brodate. Bernadette Healy fusese o femeie dură, inflexibilă 
- sau aşa şi-o amintea ea. Unicele indicii că, într-o perioadă 
anterioară a vieţii ei, fusese totuşi altfel erau oferite de 
nişte fotografii; Maureen avea câteva instantanee cu mama 
ei în Louisiana, ţinând-o pe ea, bebeluş, în braţe. 
Bernadette râdea fericită spre obiectiv, şi mândria de a fi 
mamă răzbătea parcă din fiecare por al ei. 

De nenumărate ori se întrebase ce anume o schimbase, 
ce o transformase din tânăra mamă plină de speranţe în 
femeia riguroasă cu inimă rece pe care şi-o amintea ea. 
După ce se mutaseră în Irlanda, Maureen fusese crescută 
îndeosebi de mătuşa şi de unchiul ei, părinţii lui Peter. 
Bernadette îşi lăsase fiica în siguranţa şi anonimatul 
comunităţii rurale din vestul Irlandei, iar ea se întorsese la 
Galway. 

Maureen îşi văzuse mama rareori, când femeia mai 
trecea pe la fermă, dintr-un sentiment al datoriei sau al 
obligaţiei. Vizitele erau totdeauna tensionate, înstrăinarea 
dintre ele fiind tot mai accentuată. Pentru ea, familia lui 
Peter devenise în scurt timp familia ei, caldă, zgomotoasă 
şi numeroasă. Mătuşa Ailish, mama lui Peter, îşi asumase 
rolul de mamă, astfel că Maureen deprinsese umorul şi 
apropierea sufletească de la ea; de la mamă moştenise o 
tendinţă spre ordine, reţinere şi precauţie. 

Uneori, de obicei după câte una dintre vizitele 
dezastruoase ale lui Bernadette, Ailish îşi lua nepoata 
deoparte. „Nu-ţi judeca mama prea aspru, Maureen, îi 
spunea ea cu răbdare în glas. Bernadette te iubeşte. Poate 
că nenorocirea ei e că te iubeşte prea mult. Dara avuto 
viaţă grea, şi asta a schimbat-o. Când vei fi mai mare, vei 
înţelege.” 

Timpul şi soarta au făcut însă aşa încât Maureen n-a mai 
izbutit să-şi cunoască mama mai bine. Bernadette s-a 
îmbolnăvit de cancer când ea era încă adolescentă şi s-a 
stins în scurt timp. Peter fusese chemat pe patul ei de 
moarte, pentru a-i da ultima împărtăşanie. El îi auzise 
spovedania şi purtase pe umeri, întreaga viaţă de atunci, 
povara şocantelor ei mărturisiri. Dar, prevalânduse de 
taina confesiunii, refuzase totdeauna să discute despre 
acest lucru cu verişoara lui. 

lar acum şi asta făcea parte din enigma pe care o avea 
în faţă. Trebuia să încerce să desluşească semnificaţia 
scrisorii pe care tocmai o citise, să înţeleagă ceva din 
moştenirea complexă pe care i-o lăsase el. Se va gândi 
bine în seara asta şi, după un somn bun, mâine va vorbi cu 
Peter. 


Carcassonne 
25 iunie 2005 


Derek Wainwright dormea adânc. Pe fondul oboselii şi al 
stresului, combinaţia de medicamente şi vin roşu îl 
adusese într-o stare de torpoare. Dacă nu s-ar fi simţit atât 
de năuc, poate că ar fi fost avertizat - de paşii care se 
apropiau, de zgomotul uşii deschise ori de incantaţia 
şoptită a intrusului: Neca eos omnes. Neca eos omnes. 
Deus suos agnoset. „Ucide-i. Ucide-i pe toţi. Dumnezeu îi 
va cunoaşte pe ai săi.” 

Şi când Derek Wainwright simţi şnurul roşu în jurul 
gâtului, era deja prea târziu. Spre deosebire de Roger- 
Bernard Gelis, el nu avu norocul de a muri înainte ca 
ritualul să înceapă. 

Château des Pommes Bleues 


Maureen oftă la auzul bătăii în uşă; deocamdată nu avea 
chef nici de Sinclair, nici de Peter, aşa că răsuflă uşurată 
când auzi vocea feminină: 

— Rennie, eu sunt. 

Deschise uşa, iar Tammy intră şi, văzând-o, se încruntă. 

— Arăţi oribil! 

— Oh, îţi mulţumesc. Mă simt grozav. 

— Vrei să vorbeşti despre asta? 

— Încă nu. Deocamdată trebuie să îmi pun ordine în 
gânduri. 

Tammy ezită şi, în clipa următoare, Maureen îşi spuse, 
uluită, că asista la ceva complet nou pentru ea: Tamara 
Wisdom era emoţionată. 

— Ce s-a întâmplat, Tammy? 

Ea oftă, trecându-şi mâna prin părul lung. 

— Nu-mi place să te mai încarc şi eu cu ale mele când 
deja eşti tulburată, dar trebuie să vorbesc cu cineva. 

Maureen îi făcu semn spre un fotoliu. 

— Vino şi aşază-te! 

— Nu. Aş vrea să vii cu mine. Trebuie să-ţi arăt ceva. 

— Bine, replică ea simplu şi o urmă prin labirintul de 
coridoare al castelului. 

După toate câte se întâmplaseră, îşi spuse că nimic nu ar 
putea s-o mai surprindă acum. Dar se înşela. 


Intrară în moderna sală de proiecţie în care Sinclair le 
arătase ei şi lui Peter harta regiunii suprapusă peste cea a 
constelaţiilor. Tammy o îndrumă spre o canapea de piele 
aşezată în faţa unui ecran mare, apoi luă telecomanda şi se 
aşeză alături de prietena ei. Trăgând adânc aer în piept, îşi 
începu explicaţiile. 

— Vreau să-ţi arăt un film la care lucram pentru 
următorul meu documentar; este despre stirpe. Mai întâi 


— 255 — 


însă trebuie să mă asculţi, fiindcă e foarte important şi are 
într-un fel legătură cu tine şi cu rolul tău în toată situaţia 
asta. Aşa cum ştii deja, misterul relaţiei dintre Isus şi 
Maria Magdalena a dus la apariţia unui mare număr de 
societăţi secrete şi grupări de capă şi spadă; toate au 
ritualuri supersecrete şi vorbesc, cu fereală, despre stirpe. 

Tammy acţionă telecomanda, şi pe ecran imaginile 
începură să se succeadă. Primele erau picturi 
reprezentând-o pe Maria Magdalena, realizate de diverşi 
maeştri ai Renaşterii şi ai barocului. 

— Unele dintre aceste grupări au în componenţă numai 
fanatici, dar altele sunt formate din persoane cu adevărat 
spirituale. Sinclair este unul dintre tipii cei buni, aşa că 
aici te afli pe teren sigur. Să nu te îndoieşti de asta, 
adăugă ea şi, după o scurtă pauză, reluă: Am vrut să fac un 
film care să redea întreaga amploare a acestui concept - 
cât de adânc înrădăcinată în lumea şi în istoria noastră 
occidentală este ideea stirpei sacre. Am intenţionat să arăt 
cât de variaţi au fost - şi sunt - urmaşii lui Isus şi ai Mariei 
Magdalena. De la cei celebri, cu bune şi cu rele, la cei 
absolut necunoscuţi. 

Portrete familiare ale unor personalităţi istorice şi 
religioase se perindau pe ecran în vreme ce Tammy 
vorbea. 

— Unii dintre ei te vor surprinde, poate. Carol cel Mare. 
Regele Arthur. Robert the Bruce. Sfântul Francisc din 
Assisi. 

— Stai puţin! Sfântul Francisc din Assisi? 

— Exact. Mama lui, doamna Pica, s-a născut în Tarascon; 
urmaşă directă a catarilor, din ramura Sarah-Iamar, prin 
nobila familie Bourlemont. De aici îi provine şi numele. În 
realitate, se numea Giovanni, dar părinţii i-au spus 
Francesco, fiindcă le amintea atât de mult de ramura 
catară, franceză, a familiei. Ai fost vreodată la Assisi? 

Maureen clătină din cap. Fiecare nouă revelaţie era 
uluitoare,  copleşitoare. Privi fascinată imaginile din 
orăşelul italian Assisi, leagănul mişcării franciscane. 

— Trebuie să te duci acolo; este unul dintre locurile cu 

adevărat magice ale lumii. Iar spiritul Sfântului Francisc şi 
cel al partenerei sale, Sfânta Clara, sunt încă vii în oraşul 
acela. Eu cred că ei doi au retrăit rolul lui Isus şi al Mariei 
Magdalena. Dar uită-te cu atenţie la picturile din Bazilica 
Sfântul Francisc. Maestrul italian Giotto i-a dedicat 
Magdalenei o întreagă capelă. Se află acolo o frescă 
înfăţişând sosirea ei pe țărmurile Franţei, după Răstignire. 
În mod clar, pictorul a vrut să spună ceva prin asta. Şi în 
ceea ce noi gândim a fi filosofie franciscană există o esenţă 
catară. 

Opri o clipă imaginile pe figura Sfântului Francisc, 
primind stigmatele din ceruri. 

— Conform documentelor existente, Francisc este 
singurul sfânt din istorie care a avut toate cele cinci 
puncte ale stigmatelor. De ce? Datorită stirpei. Fiindcă 
este urmaş al lui Isus Hristos. Cred că există o aserţiune 
conform căreia toţi stigmatizaţii autentici fac parte din 
stirpea sacră. Dar important cu privire la Francisc este 
faptul că el le-a avut pe toate cinci. Numai el, şi nimeni 
altcineva în istorie. 

Maureen numără: 

— Ambele palme, ambele picioare... asta înseamnă 
patru... plus...? 

— Coastele din partea dreaptă. Acolo unde centurionul l- 
a împuns pe Isus cu sulița. Dar trebuie să te corectez. 
Stigmatele autentice nu apar în palme, ci pe încheieturi. 
Contrar credinţei populare, Isus nu a fost pironit pe cruce 
prin palme; cuiele i-au trecut prin oasele încheieturilor. 
Mâinile nu sunt suficient de puternice pentru a susţine 
greutatea întregului trup. Prin urmare, deşi au fost 
autentificate unele şi în palme, la Padre Pio de exemplu, 
stigmatele de la încheieturi sunt cele care atrag atenţia 
Bisericii. De aceea este Sfântul Francisc atât de important. 
Deşi artiştii precum Giotto redau stigmatele în palme, 
pentru un efect dramatic mai accentuat, dovezile istorice 
susţin altceva. lar Francisc le-a avut pe toate cele cinci, 
rănile lui fiind la încheieturi. 

Tammy trecu la următoarea imagine, statuia aurită a 

Ioanei d'Arc, din Paris, apoi la o altă reprezentare a 
aceleiaşi eroine, sculptura din grădina lui Saunière, pe 
care o văzuseră cu două zile înainte. 

— Îţi aminteşti când m-a întrebat Peter despre statuia 
asta? A spus că lumea o consideră un simbol al 
catolicismului convenţional. Ei bine, iată de ce este, de 
fapt, cu totul altceva. Afişând pe ecran un portret al Ioanei 
d'Arc ţinând în mână stindardul ei cu inscripţia „Jhesus- 
Maria”, Tammy continuă: Creştinii au crezut mult timp că 
acest motto făcea referire la Isus şi la mama lui; adevărul 
este însă altul. Numele îi reprezintă pe Isus şi pe Maria 
Magdalena, şi de aceea sunt unite printr-o liniuţă, ca să 
sublinieze comuniunea dintre ei. Isus şi soţia lui, strămoşii 
Ioanei. 

— Dar ştiam că Ioana d'Arc era de origine umilă, fiind 
fiică de ţăran. O ciobăniţă. 

Apoi, dându-şi seama de implicaţia cuvântului rostit, 
Maureen gemu. 

— Exact, replică Tammy. O păstoriţă. Şi ce ne spune 
numele ei? D'Arc sugerează o asociere cu această regiune, 
Arques, deşi ea s-a născut în Domremy. Ei bine, numele 
loana d'Arc este o referire la stirpea sacră. Şi la 
moştenirea ei periculoasă. Berry ţi-a povestit despre 
profeție, nu-i aşa? Despre Cea Aşteptată. 

Ea încuviinţă cu un gest lent. 

— Nu cred că lumea e pregătită pentru toate astea. Nu 
cred că eu sunt pregătită pentru toate astea. 

Tammy se întoarse spre ea, oprind imaginile pe monitor. 

— Vreau să asculţi mai departe povestea Ioanei d'Arc, 
fiindcă este importantă. Cât, mai exact, ştii despre ea? 

— Probabil tot atât cât ştiu majoritatea oamenilor din 
lume. Că a luptat pentru a-l repune pe Delfin pe tronul 
Franţei şi că a condus bătălii împotriva englezilor. Şi că a 
fost arsă pe rug ca vrăjitoare, deşi toată lumea ştie că nu 
era aşa ceva... 

— A fost arsă pe rug fiindcă avea viziuni. 

Maureen se gândi o clipă, încercând să-şi dea seama 
unde anume voia prietena ei să ajungă. Incă nu reuşea să 

înţeleagă, aşa că Tammy continuă cu glas apăsat: 

— Ioana avea viziuni, viziuni divine. Şi făcea parte din 
stirpe. Ce-ţi spune asta? Fără a mai aştepta ca ea să 
răspundă, adăugă: Ioana era Cea Aşteptată, şi toată lumea 
ştia asta. Ea urma să împlinească profeția. Avea viziuni 
care o puteau conduce la Evanghelia Mariei Magdalena. 
De aceea au fost nevoiţi s-o amuţească pentru totdeauna. 

Maureen era stupefiată. 

— Dar... era cumva născută pe aceeaşi dată cu mine? 

— Da, dar istoria a consemnat altceva. De obicei data 
naşterii ei e menţionată cândva în ianuarie, pentru a i se 
ascunde adevărata identitate, atât ca fiică din flori a 
regelui, cât şi ca îndelung aşteptata prinţesă a Graalului. 

— De unde ştii toate astea? Există documente care să 
ateste ce mi-ai spus? 

— Da. Dar trebuie să renunţi să mai gândeşti ca un 
şoarece de bibliotecă. Trebuie să citeşti printre rânduri, 
fiindcă acolo sunt ascunse toate informaţiile. Şi nu 
desconsidera legendele locale. Eşti irlandeză, deci cunoşti 
forţa tradiţiilor orale şi modul lor de transmitere de la o 
generaţie la alta. Catarii nu erau altfel decât celții; de fapt, 
există o sumedenie de dovezi care atestă că aceste două 
culturi s-au îngemănat pe teritoriul Franţei şi al Spaniei. 
Catarii şi-au apărat tradiţiile prin faptul că nu le-au 
consemnat nicăieri şi nu au lăsat dovezi la îndemâna 
duşmanilor. Dar legenda Ioanei d'Arc ca fiind Cea 
Aşteptată se află pretutindeni aici, dacă te uiţi puţin 
dincolo de ce se vede la suprafaţă. 

— Credeam că englezii au fost cei care au executat-o. 

— Greşit! Englezii au arestat-o, dar clerul francez a 
judecat-o şi i-a cerut cu insistenţă moartea. Persecutorul ei 
a fost un preot pe nume Cauchon. Circulă o glumă în 
regiunea asta, fiindcă în franceză cochon, care se pronunţă 
la fel, înseamnă „porc”. Ei bine, acest animal a fost cel 
care i-a smuls mărturisirea, şi apoi a măsluit dovezile 
pentru a-i obţine condamnarea. Cauchon a trebuit s-o 
ucidă înainte ca ea să-şi poată împlini rolul. Şi Ioana nu a 
fost ultima Păstoare care a murit pentru asta. Îţi aminteşti 

de statuia sfintei de la Rennes-le-Château? Fetiţa cu un 
miel în braţe? 

— Sainte Germaine, răspunse Maureen încuviinţând. Am 
visat-o azi-noapte. 

— Fiindcă este şi ea o fiică a echinocţiului de primăvară 
şi a Învierii. Este înfăţişată împreună cu mielul pascal din 
motive evidente, dar şi cu un berbec tânăr, pentru a-i 
simboliza naşterea la începutul zodiei Berbecului. 

Maureen îşi amintea statuia; fusese impresionată de 
figura solemnă a păstoriţei. 

— Mama ei avea un rang înalt în cadrul stirpei, fiind 
Marie de Negre a vremii ei. A murit misterios, când 
Germaine era încă bebeluş, astfel că fetiţa a fost crescută 
de nişte părinţi vitregi duri şi violenţi, care au ucis-o în 
somn înainte de a împlini douăzeci de ani. 

Tammy luă mâna prietenei sale, cu o expresie cât se 
poate de serioasă. 

— Ascultă-mă, Maureen! De o mie de ani există oameni 
dispuşi să ucidă pentru ca Evanghelia Mariei Magdalena 
să nu poată fi descoperită. Înţelegi ce-ţi spun? 

Gravitatea situaţiei începu să-şi facă loc în cugetul ei. 
Dintr-odată, simţi un fior de gheaţă, când Tammy puse 
punctul pe i: 

— Există şi azi oameni dispuşi să ucidă pentru a 
împiedica împlinirea profeţiei. Dacă oamenii ăştia cred că 
tu eşti Cea Aşteptată, s-ar putea să fii într-un real pericol. 


Tammy avusese prevederea de a aduce cu ea o sticlă din 
excelentul vin al regiunii. În tăcere, umplu din nou paharul 
prietenei sale. Într-un târziu, Maureen vorbi, pe un ton 
oarecum acuzator: 

— Ştiai mult mai multe decât m-ai lăsat să cred când 
eram în Los Angeles, nu-i aşa? 

Tammy oftă şi se rezemă de spătarul canapelei. 

— Îmi pare rău, Maureen, sincer. Atunci nu-ţi puteam 
spune tot ce ştiam. „Şi nici acum nu pot”, gândi ea pentru 

sine, înainte de a continua: N-am vrut să te sperii. N-ai mai 
fi venit aici, şi nu ne puteam asuma un asemenea risc. 

— Nu ne puteam? Adică tu şi Sinclair? Eşti şi tu membră 
a Societăţii Merelor Albastre? 

— Nu e chiar atât de simplu. Uite ce e, Sinclair va face 
tot ce-i va sta în puteri pentru a te proteja. 

— Fiindcă e de părere că sunt un fel de cloşcă cu ouăle 
de aur? 

— Da, dar şi pentru că ţine la tine cu adevărat. Se vede 
din purtarea lui. Dar şi Berry simte că are o 
responsabilitate. El te-a adus la tăiere, ca pe proverbialul 
miel pascal, anunţându-ţi sosirea în seara de bal, când 
purtai rochia aceea. În entuziasmul lui, nu a conştientizat 
ceea ce face. 

Maureen mai luă o înghiţitură din vinul roşu. 

— Şi ce propui să fac? Tammy, mă aflu aici pe un 
teritoriu necunoscut. Să plec? Să uit pur şi simplu tot ce s- 
a întâmplat zilele astea şi să mă întorc la viaţa mea? Sigur, 
nicio problemă, râse ea ironic. 

Tammy o privi compătimitoare. 

— Poate că aşa ar trebui să faci, pentru siguranţa ta 
fizică. Berry v-ar putea scoate pe furiş de aici, pe tine şi pe 
Peter, mâine. Va fi catastrofal pentru el, dar o va face dacă 
i-o veţi cere. 

— Şi apoi? Să mă întorc în Los Angeles şi să fiu bântuită 
pentru tot restul vieţii de coşmaruri şi de viziuni? lar 
munca mea să aibă de suferit fiindcă niciodată n-am să mai 
pot privi istoria cu aceiaşi ochi, deşi nu voi îndrăzni să 
merg mai departe cu cercetările de teamă că nişte gorile, 
de undeva din umbră, vor fi pe urmele mele? Şi cine sunt 
oamenii ăştia periculoşi? De ce vor atât de mult să 
împiedice împlinirea profeţiei, încât sunt dispuşi să ucidă 
pentru asta? 

Tammy se ridică şi începu să se plimbe de colo-colo prin 
încăpere. 

— Există o serie de facţiuni interesate să păstreze 
secretul asupra opiniilor Mariei Magdalena. Biserica e un 
exemplu, fireşte. Dar nu ea e cea periculoasă. 

— Dar cine? La naiba, Tammy, m-am săturat de enigme 
şi de jocuri. Cineva îmi datorează o explicaţie detaliată, şi 
o vreau repede! 

Tammy încuviinţă cu un aer sumbru. 

— O vei avea dimineaţă. Dar nu eu sunt cea care trebuie 
să ţi-o ofere. 

— Atunci, unde e Sinclair? Vreau să vorbesc cu el. 
Acum. 

Prietena ei ridică din umeri. 

— Mi-e teamă că nu se poate. A plecat la scurt timp 
după ce ai ieşit tu din biroul lui. Nu ştiu sigur unde s-a dus, 
dar a zis că se va întoarce foarte, foarte târziu. Îţi va spune 
însă totul mâine-dimineaţă, îţi promit. 

Dar înainte ca Bérenger Sinclair să se întoarcă la 
Château des Pommes Bleues, lumea se schimbase deja. 

„„Sosirea lui Isa a fost remarcată, fireşte, de toate 
autoritățile din Ierusalim, de la preoţii din templu la 
gărzile lui Pilat. Romanii erau îngrijoraţi fiindcă venea 
Paştele şi se temeau că sentimentele naţionaliste ale 
evreilor puteau provoca tulburări şi revolte. Şi, fiindcă 
împreună cu noi erau şi zeloți, Pilat n-a putut să nu ne 
treacă şi pe noi cu vederea. 

Erau unii printre noi care aveau fraţi în tagma 
preoțească. Ei ne-au spus că marele preot Caiafa, ginerele 
lui Jonatan Anna, care ne dispreţuia, a ținut sfat despre 
„ideea asta a Nazarineanului devenit Mesia”. 

Eu mi-am spus în trecut părerea cu privire la acest om, 
Anna, iar aici voi mai descrie unele dintre faptele sale. Dar 
o voi face cu un avertisment: nu ii condamnaţi pe cei mulţi 
pentru acţiunile unuia singur. Căci tagma preoțească e la 
fel ca toate celelalte: unii sunt drepţi şi buni în inimile lor, 
iar alţii, nu. Există unii care au urmat ordinele lui Jonatan 
Anna în zilele întunericului - preoți şi nepreoți deopotrivă. 
Unii au procedat aşa fiindcă erau supuşi templului, fiindcă 
erau oameni buni şi Cuviincioşi, aşa cum a fost şi fratele 
meu când a făcut alegerea aceea cumplită. 

Poporul nostru a fost dus pe căi greşite de conducători 
corupți, a fost orbit de cei care aveau datoria de a le oferi 
adevărul. Unii s-au ridicat împotriva noastră fiindcă nu mai 
voiau vărsare de sânge iudaic şi doreau ca în timpul 
Paştelui să fie linişte şi pace. Eu nu pot găsi nimănui vină 
pentru această alegere. 

Să-i condamnăm oare pe toţi cei care nu au văzut 
lumina? Nu. Isa ne-a învăţat să nu-i îndepărtăm de noi; pe 
ei trebuie să-i iertăm. 


EVANGHELIA DE LA ARQUES A MARIEI MAGDALENA, 
CARTEA VREMURILOR INTUNERICULUI 


“e 

$ Capitolul paisprezece $ 


Château des Pommes Bleues 
25 iunie 2005 


Maureen se întoarse în camera ei, frământată de temeri 
şi neliniştită. Se săturase de toate astea şi habar n-avea ce 
anume ar trebui să facă. Se îmbrăcă în pijama încet, 
încercând să gândească, deşi mintea îi era obosită de efort 
şi de puţin prea mult vin roşu. „Degeaba, îşi spuse; n-am 
să pot dormi în noaptea asta.” 

Dar, odată ce se cufundă în moliciunea patului masiv, 
somnul nu se lăsă aşteptat. Şi nici visele. 


Femeia micuță, în văluri roşii, mergea tăcută în 
întuneric. Inima îi bătea repede în încercarea de a 
tine pasul cu cei doi bărbaţi şi ritmul lor accelerat. 

De data asta, era totul sau nimic - un risc teribil 
pentru fiecare dintre ei, însă cea mai importantă 
misiune din viaţa ei. 

Coborâră în viteză scările exterioare; aceasta era 
cea mai periculoasă parte a călătoriei lor. Erau 
singuri în noaptea Ierusalimului, şi nu puteau decât 
să spere că gărzile fuseseră îndepărtate, aşa cum le 
fusese făgăduit. 

Se priviră unii pe alţii cu uşurare când se 
apropiară de intrarea subterană. Niciun paznic. 
Unul dintre ei rămase afară pentru a sta de veghe. 
Celălalt, care cunoştea drumul prin culoarele 
închisorii, continuă să meargă în faţa femeii. Se opri 
în faţa unei uşi masive şi scoase o cheie din faldurile 
tunicii sale. Privi spre femeie şi îi spuse ceva. Ştiau 
că nu aveau deloc mult timp înainte de a risca să fie 

descoperiţi - mai cu seamă ea. 

Bărbatul roti cheia în broască şi deschise uşa, îi 
făcu loc să intre, şi apoi o închise repede în urma ei, 
pentru a o lăsa singură cu întemniţatul. 

Femeia nu ştiuse la ce să se aştepte, dar în niciun 
caz nu la ceea ce vedea acum. Bărbatul ei fusese 
tratat cu cruzime, fără umbră de îndoială. Hainele îi 
erau sfâşiate, iar pe faţă avea urme de lovituri. Dar, 
cu toate rănile lui, o întâmpină cu un surâs cald şi 
iubitor, când ea i se aruncă în braţe. 

O ţinu lângă el o frântură de clipă, căci timpul nu 
era de partea lor. O prinse apoi de umeri şi începu 
să-i vorbească, să-i dea instrucţiuni pe un ton 
apăsat, ferm. Ea încuviinţa mereu, asigurându-l că 
înţelegea şi că toate dorinţele îi vor fi împlinite. În 
cele din urmă, el îşi puse uşor palma pe pântecele ei 
umflat şi îi dădu o ultimă învăţătură. Când sfârşi, ea 
se repezi pentru ultima dată în braţele lui, 
străduindu-se să înăbuşe zgomotul hohotelor de 
plâns care îi zguduiau trupul. 


Aceleaşi hohote o zguduiau şi pe Maureen. Plânse fără a 
se putea stăpâni, îngropându-şi faţa în pernă pentru a nu fi 
auzită din încăperile învecinate. Camera lui Peter era 
imediat lângă a ei, şi în niciun caz nu voia să-i atragă 
atenţia. 

Visul acesta fusese cel mai rău dintre toate - prea real, 
prea viu. Simţise fiecare clipă de durere şi de încordare, 
simţise caracterul imperios al instrucţiunilor lui. Şi ştia de 
ce. Erau ultimele instrucţiuni pe care Isus Hristos i le 
dăduse Mariei Magdalena în ajunul Vinerii Negre. 

Şi mai fusese un ordin în vis - acesta fiindu-i adresat ei, 
lui Maureen. Auzise vocea bărbatului în urechea ei... 
Fusese oare urechea ei? Sau a Mariei? O privise pe Maria 
Magdalena din afară, şi totuşi simţise tot ce simţise ea în 
interior. Şi auzise instrucţiunile finale. 

„Fiindcă a venit vremea. Du-te şi ai grijă ca mesajul 
nostru să dăinuie.” 

Maureen se ridică în capul oaselor şi încercă să 
gândească limpede. Funcţiona acum pe baza instinctului, 
dar şi pe o altă bază, una imposibil de definit, fără logică 
sau sens - una pe care trebuia s-o judece şi s-o accepte cu 
inima, nu s-o analizeze cu mintea. 

Era noapte în Languedoc, o noapte neagră şi diafană, iar 
razele de lună pătrundeau pe fereastră în camera ei. Una 
dintre ele se oglindi pe faţa delicată a Mariei Magdalena în 
deşert, care, în reprezentarea lui Ribera, privea spre 
ceruri sperând să primească de acolo îndrumări. Maureen 
hotări să-i urmeze exemplul şi, pentru prima dată de la 
vârsta de opt ani, începu să se roage pentru a fi îndrumată. 


Mai târziu, nu şi-a mai putut aminti câtă vreme trecuse 
până când auzise vocea. Secunde? Minute? Nu conta. 
Atunci când o auzise, ştiuse. Fusese exact ca la Luvru, 
aceeaşi şoaptă feminină insistentă, ghidând-o. De data 
aceasta o strigă pe nume. 

— Maureen! Maureen...! şoptea fierbinte. 

Işi puse pe ea nişte haine şi pantofi în picioare, 
temându-se să zăbovească prea mult pentru a nu pierde 
contactul cu ghidul ei eteric. Deschise cu grijă uşa, 
rugându-se să nu scârţâie şi să trezească pe cineva. La fel 
ca pentru Maria Magdalena din visul ei, era extrem de 
important să se furişeze astfel ca nimeni să n-o afle. Nu 
putea risca să fie văzută. Incă nu. Era ceva ce trebuia să 
facă singură. 

Işi auzea inima bubuindu-i în urechi în vreme ce se 
strecură pe coridoarele castelului. Sinclair era plecat, şi 
toţi ceilalţi dormeau. Când ajunse la uşa principală, 
îngheţă dându-şi seama: alarma. Intrarea în castel era 
prevăzută cu un sistem de alarmă cifrat. Il văzuse pe 
Roland deconectându-l într-o dimineaţă, după micul dejun, 
dar nu zărise şi codul format. Apăsase rapid trei taste - 

tap, tap, tap. Trei cifre. Codul alarmei era format din trei 
cifre. 

Stând în faţa panoului de control, încercă să gândească 
aidoma lui Sinclair. Ce cod ar folosi el? Apoi îi veni ideea. 
Ziua Mariei Magdalena era pe 22 iulie. Formă codul pe 
panou, aşa cum îl văzuse pe Roland procedând. 7-2-2. 
Nimic. Un led roşu licări şi se auzi un bip sonor, care 
aproape că îi smulse inima din piept. „La naiba! Te rog, te 
rog să nu fi fost atât de tare încât să trezească pe cineva!” 

Işi scutură un fior şi începu din nou să se gândească. 
Ştia că nu poate greşi de prea multe ori; probabil că 
alarma avea să se declanşeze dacă mai introducea multe 
coduri greşite. Ridică ochii şi privi spre cer, şoptind: 

— Te rog, ajută-mă! _ 

Nu ştia ce anume aştepta; oare vocea îi va răspunde? li 
va da numărul corect? Se va deschide uşa ca prin farmec şi 
va putea ieşi? Aşteptă o clipă, dar nu se întâmplă nimic din 
toate acestea. 

„Nu fi proastă! Haide, Maureen, gândeşte-te!” Şi atunci 
auzi. Nu vocea aceea de femeie, ci una din capul ei, din 
memorie. Era vocea lui Sinclair, în prima ei seară 
petrecută la castel: 

„Draga mea, tu eşti mielul pascal.” 

Se întoarse spre panou şi apăsă tastele. 3-2-2. 322. Ziua 
ei de naştere, ziua Învierii. 

Două bipuri scurte răsunară, un led verde se aprinse şi o 
voce metalică spuse ceva în franceză. Maureen nu mai 
aşteptă să vadă dacă nu cumva a trezit pe cineva. Deschise 
uşa masivă şi ieşi în noaptea luminată de razele lunii. 


Ştia exact încotro merge. Habar nu avea de ce şi cum; 
ştia numai care îi era destinaţia. Vocea nu se mai auzea, 
dar acum nu mai avea nevoie de ea. Altceva preluase 
controlul, ceva din ea însăşi, pe care îl urma fără a sta pe 
gânduri. 

Merse repede pe aleea din jurul castelului, pe acelaşi 

drum pe care o dusese Sinclair atunci când îi prezentase 
proprietatea. Era o potecă acolo, năpădită de bălării, pe 
care i-ar fi fost imposibil s-o urmeze dacă luna nu ar fi 
strălucit, plină, pe cer. O străbătu în viteză până când, în 
depărtare, zări locul în care trebuia să ajungă. Nebunia lui 
Sinclair. Turnul pe care Alistair Sinclair îl construise în 
mijlocul domeniului său, aparent fără niciun motiv. 

Numai că existase un motiv, iar ea îl cunoştea acum. Era 
un turn de veghe, la fel ca Tour Magdala de pe 
proprietatea din  Rennes-le-Château a lui Bérenger 
Saunière. Amândoi îşi supravegheaseră atenţi pământurile, 
pentru ziua în care Maria lor avea să hotărască să-şi 
dezvăluie secretele. Ambele turnuri străjuiau proprietatea 
şi fuseseră considerate ascunzători ale comorii. Maureen 
alergă plină de speranţă, dar simţi cum inima i se strânge 
când se apropie de turn. Îşi aminti că Sinclair îl ţinea 
încuiat; când fuseseră acolo, folosise o cheie pentru a 
deschide. i 

Dar, stai puţin, când plecaseră, ce făcuse? Incercă să-şi 
aducă aminte. Discutau aprins, şi nu mai ştia dacă încuiase 
uşa la loc. Uitase cumva, în focul conversaţiei? Se 
întorsese mai târziu oare pentru a-şi remedia neglijenţa? 
Sau poate că uşa se încuia automat? 

Nu avu însă mult de aşteptat până să afle. Când ajunse 
în dreptul intrării, văzu uşa; era deschisă. Răsuflă adânc, 
uşurată şi recunoscătoare. 

— Îţi mulţumesc, spuse ridicând ochii spre cer. 

Nu ştia dacă Sinclair o lăsase aşa sau era doar rodul 
intervenţiei divine, dar, orice ar fi fost, era bine-venit. 

Urcă scările precaută. Era întuneric beznă în construcţia 
aceea din piatră, aşa că nu putea vedea nimic. Îşi alungă 
senzaţia de claustrofobie şi de teamă. În minte auzi vocea 
lui Tammy spunându-i că atât Sinclair, cât şi Berenger 
construiseră turnurile respectând principiile numerologiei 
spirituale. Numărând cu atenţie, ştiu că la a douăzeci şi 
doua treaptă trebuia să întindă mâna pentru că va da deo 
altă uşă. Aceasta se deschise, şi lumina lunii inundă scările 
turnului când Maureen ajunse pe terasă. 

Rămase acolo câteva clipe, admirând frumuseţea stranie 
a nopţii. Fără a şti ce anume caută, aşteptă. Ajunsese deja 
până aici; trebuia să nu-şi piardă încrederea că drumul ei 
va continua. O rază de lună căzu pe un obiect pe care nu-l 
remarcase când fusese în turn împreună cu Sinclair. In 
spatele uşii, gravat în zidul de piatră, era un cadran solar 
similar cu cel pe care-l văzuseră la Rennes-le-Château. 
Maureen îşi trecu mâna pe deasupra lui, dar nu cunoştea 
suficient de bine simbolurile pentru a fi sigură că erau 
identice, sau cel puţin comparabile, cu simbolurile 
celuilalt. Se întoarse apoi în partea centrală a terasei şi, 
pentru o clipă, i se păru că zăreşte ceva la orizont. Aşteptă, 
privind adânc în noaptea franceză. 

Apoi o zări, mai întâi o licărire undeva la marginea 
câmpului ei vizual. Privi încă o dată, aşa cum făcuse şi 
prima oară când fusese aici cu Sinclair. Ceva intangibil, o 
scânteie sau o mişcare uşoară undeva la orizont. Se 
întoarse spre ea şi o aţinti cu privirea în vreme ce lumina 
lunii păru să crească, aruncând o rază intensă asupra 
regiunii aflate în faţa ei, în depărtare. Lumina căzu pe 
ceva... O piatră, oare? O clădire? 

Apoi îşi dădu seama. Mormântul. Raza lunii părea să se 
dilate în zona mormântului lui Poussin. Fireşte! Ascuns în 
văzul lumii, la fel cum fusese totul până acum. 

Lumina continuă să se mişte şi să se transforme, 
devenind mai opacă, de parcă ar fi conturat o siluetă 
umană. Era o formă iridescentă, vie, tremurătoare, care se 
apropia de ea, apoi se îndepărta iar. li făcea semn s-o 
urmeze, arătându-i calea. O privi fascinată îndelung, până 
ce îndrăzni în sfârşit să ia unica decizie posibilă - aceea de 
a o urma. 

Deschise uşa şi o propti, astfel ca lumina lunii să cadă pe 
trepte, şi începu să coboare în fugă, ieşind din turn. Când 
ajunse însă afară, se opri. Nu era uşor să ajungă la 
mormânt pe întuneric; nu exista o potecă, o cărare bătută 
care să ducă de la turn până acolo; terenul era accidentat, 
acoperit cu bolovani şi cu desişuri încâlcite. 

Singura modalitate care îi veni în minte era să iasă pe 

aleea centrală a castelului şi să meargă pe drumul 
principal, spre mormânt. Asta ar însemna să treacă pe 
lângă intrarea în castel şi să rişte să-şi dezvăluie prezenţa 
pe drum. Înaintând cât de repede îndrăznea, văzu la un 
moment dat castelul în faţa ei. Părea tăcut şi întunecat. 
Foarte bine. Străbătu în fugă aleea centrală, până ajunse 
la porţi. 

Descoperi cu încântare că acestea aveau detectoare de 
mişcare, astfel că se deschiseră cu un şuierat uşor când se 
apropie de ele. Trecu dincolo în viteză, cotind la stânga 
pentru a intra pe drumul principal. Era în toiul nopţii, aşa 
că probabil nu vor fi multe maşini în zonă. Tăcerea şi 
nemişcarea din jur amenințau parcă să o înghită; domnea o 
linişte stranie, deconcertantă. Domeniul castelului era 
vast, iar în imediata apropiere nu existau vecini. Unicul 
sunet care se auzea venea de la inima ei, care îi bubuia în 
piept. 

Încercă să nu se depărteze de marginea drumului, 
privind cu atenţie în jur. Brusc, un zgomot sparse tăcerea. 
Un motor. De unde se auzise oare? Acustica acestei 
regiuni montane nu-i permitea să ştie cu certitudine. Şi nu 
mai aşteptă să afle. Se aruncă la pământ, sperând că iarba 
înaltă şi tufărişurile o vor ascunde. Încremeni, complet 
nemişcată, când o maşină trecu în viteză, farurile ei 
iluminând zona. Dar probabil că şoferul avea altele în 
minte, căci nu încetini când trecu pe lângă femeia cu părul 
roşcat, întinsă la pământ la marginea şoselei. 

Când fu sigură că maşina s-a îndepărtat suficient, 
Maureen se ridică, îşi scutură praful de pe haine şi îşi 
continuă drumul. Privi spre castel, rămas acum departe... 
Să fie cumva o lumină aprinsă la etaj? Se încruntă pentru o 
clipă, încercând să-şi dea seama ce fereastră era aceea, 
dar nu avea timp să stea să socotească. Îşi reluă cursa, 
inima bătându-i din ce în ce mai tare pe măsură ce trecu 
de o curbă a drumului, pe care o recunoştea. Chiar în faţă, 
pe o ridicătură de pământ, mormântul lui Poussin era 
învăluit în lumina lunii. 

— Et in Arcadia ego, şopti ea. Am ajuns. 

Căută poteca pe care o descoperiseră ea şi Peter cu 
câteva zile înainte, cea care fusese intenţionat disimulată. 
O găsi graţie unui amestec de noroc şi memorie bună, dar 
poate şi cu un ajutor în plus. Urcă pe culmea joasă, unde 
mormântul dăinuia de secole, ca o mărturie tăcută a unei 
moşteniri străvechi, care încă nu-şi dezvăluise secretele. 

Şi acum, ce urma? Privi în jurul ei şi se apropie de 
mormânt, stând lângă el, pe gânduri. Pentru o clipă simţi 
înţepătura dubiilor, auzind în minte vocea lui Tammy: 
„Alistair a excavat fiecare centimetru de pământ din zonă, 
iar Sinclair a folosit toate tehnologiile posibile şi 
imaginabile”. 

În plus, mii de căutători de comori trecuseră pe aici, de 
nenumărate ori. Şi niciunul nu găsise nimic. De ce ar fi 
altfel în cazul ei? De ce ar trebui ea să se aştepte la mai 
mult? 

Dar apoi o auzi, vocea din visul ei. Vocea lui. „Pentru că 
a venit vremea.” 

Un foşnet sonor în tufişurile din apropiere o sperie atât 
de tare, încât făcu o săritură în lături, se dezechilibră şi 
căzu. Mâna i se lovi de o piatră ascuţită şi îşi simţi pielea 
palmei  despicându-se. Nu-şi permitea luxul să se 
gândească acum la durere; îi era prea frică de zgomotul 
auzit. Ce să fi fost? Aşteptă, nemişcată. Nici nu mai putea 
respira. Sunetul se auzi din nou, şi două porumbiţe 
complet albe se ridicară dintre tufişuri, luându-şi zborul în 
noapte. 

Maureen răsuflă uşurată. Se ridică şi se apropie de un 
desiş în dosul căruia se afla o îngrămădire de bolovani în 
coasta muntelui. Pipăi cu mâinile în jur, pentru a vedea 
dacă se află ceva dincolo de ei. Nimic, doar piatră goală. 
Împinse mai tare, dar nimic nu se clinti. Se opri un 
moment pentru a se odihni şi a se gândi. Mâna o durea 
acolo unde se tăiase; sângele îi şiroia în palmă. Ridică 
braţul, pentru a-şi examina rana în lumina lunii, şi o rază 
se reflectă în inelul ei, licărind pe desenul circular gravat 
în Cupru. . 

Inelul! Întotdeauna îl scotea de pe deget înainte de a se 

culca, dar în seara asta fusese prea obosită şi adormise cu 
el pe mână. Desenul circular. „Aşa cum e sus, aşa e şi jos.” 
Pe partea din spate a mormântului era un desen identic. 

Se repezi de partea cealaltă a lespezii, dând la o parte 
vegetaţia pentru a găsi desenul. Îşi trecu mâna peste el, şi 
sângele scurs din tăietură pătă interiorul cercului. 
Ţinându-şi respirația, rămase  nemişcată, aşteptând 
urmarea. 

Dar nu se întâmplă nimic. Tăcerea din jur se prelungi, 
până ce Maureen se pomeni prinsă într-un fel de vid, ca şi 
cum tot aerul nopţii fusese absorbit de ceva. Apoi, 
cutremurător, un zgomot ajunse până la ea. De la o 
distanţă inapreciabilă, poate de pe culmea colinei aceleia 
bizare cu numele Rennes-le-Château, clopotul unei biserici 
începu să bată. Dangătul profund vibră în trupul ei. Era ori 
cel mai sacru sunet pe care-l auzise ea în viaţa ei, ori cel 
mai diavolesc, dar în liniştea adâncă a nopţii avea o 
sonoritate monumentală. 

Dangătul care zgudui aerul din jurul ei fu urmat o 
secundă mai târziu de un trosnet ascuţit, ameninţător - un 
zgomot puternic ce răsunase în piatra din spatele ei, acolo 
de unde zburaseră porumbiţele. Lumina lunii învăluia 
locul, dar acesta se schimbase între timp. Acolo unde 
fusese înainte un zid de vegetaţie şi piatră dură se căsca 
acum o deschizătură, o fisură în coasta muntelui, invitând- 
o parcă să intre. 

Maureen se apropie cu paşi mărunți. Tremura aproape 
incontrolabil, dar continuă să înainteze. Când ajunse în 
dreptul deschiderii, suficient de mare pentru a trece prin 
ea, zări din interior o vagă licărire. Înăbuşindu-şi frica, se 
aplecă şi intră în peretele muntelui. N 

Brusc, simţi cum i se taie răsuflarea. În faţa ei, în grotă, 
se afla un cufăr vechi şi ros de vreme. Îl mai văzuse, într- 
un vis pe care îl avusese la Paris. Bătrâna i-l arătase şi o 
îndemnase să se apropie de el. Era sigură că fusese acelaşi 
de aici. O luminozitate stranie, ca din altă lume, îl învăluia. 
Îngenunche şi îl atinse cu un gest pios. Nu exista nicio 
încuietoare. Îşi trecu degetele pe sub marginea capacului, 

ca să-l ridice, şi, absorbită de ceea ce făcea, nu auzi paşii 
care se apropiau din spate. Apoi nu mai ştiu şi nu mai simţi 
altceva decât durerea orbitoare care îi săgetă ţeasta, 
aruncând-o în beznă. 


Roma 
26 iunie 2005 


Dacă se aşteptase cumva la o primire demnă de un erou 
din partea Vaticanului, episcopul Magnus O'Connor avea 
să fie foarte dezamăgit. Chipurile celor aşezaţi în jurul 
mesei lustruite erau neclintite, cu expresii încrâncenate. 
Iar cardinalul DeCaro se transformase în inchizitorul său 
şef. 

— Vrei, te rog, să explici consiliului de ce nu a fost luat 
în serios primul om, după Sfântul Francisc din Assisi, care 
a manifestat toate cele cinci puncte ale stigmatelor? i 

Episcopul O'Connor transpira abundent acum. Işi 
strânse în poală batista cu care îşi ştergea broboanele de 
sudoare de pe frunte. Dregându-şi glasul, răspunse puţin 
mai tremurat decât ar fi voit: 

— Eminenţă, Edouard Paschal cădea în transe 
tulburătoare. Ţipa, plângea şi pretindea că are viziuni. S-a 
stabilit însă că toate acestea nu au fost decât elucubraţiile 
unei minţi bolnave. 

— Şi cine a stabilit acest lucru? 

— Eu, eminenţă. Dar trebuie să înţelegeţi că omul era un 
ins banal, un cajun... 

DeCaro nu izbuti să-şi stăpânească iritarea; nu-l mai 
interesau explicaţiile episcopului. Miza era prea mare şi 
trebuia să se mişte repede, întrebările i-au devenit tot mai 
tăioase, rostite pe un ton dur. 

— Descrie viziunile pentru cei care nu au avut ocazia să 
citească dosarele. 

— Avea viziuni ale Domnului nostru împreună cu Maria 
Magdalena - alarmante viziuni. Vorbea despre... uniunea 
lor şi despre copii. Aiurelile acestea au devenit mai intense 
după... apariţia stigmatelor. 

Membrii consiliului deveneau tot mai neliniştiţi. Se foiau 
în scaune şi discutau între ei în şoaptă. DeCaro îşi continuă 
interogatoriul: 

— Şi ce s-a întâmplat cu acest om - Edouard Paschal? 

O'Connor trase adânc aer în piept înainte de a răspunde. 

— A devenit atât de chinuit de viziuni, încât... s-a 
împuşcat în cap. 

— lar după ce a murit? 

— Ca sinucigaş, n-am putut permite să fie îngropat în 
pământ sfinţit. Am sigilat documentele referitoare la el şi 
am uitat de ele. Până când... până când fiica lui a ajuns în 
atenţia noastră. 

Cardinalul DeCaro încuviinţă şi luă un alt dosar roşu de 
pe masă, adresându-se apoi consiliului: 

— Ah, da, am ajuns astfel la chestiunea fiicei. 

...Mulți se vor mira văzând că o socotesc printre ai 
noştri pe femeia romană Claudia Procula, nepoata lui 
Cezar August şi fiica adoptivă a împăratului Tiberiu. Dar 
nu originea ei romană a făcut-o să fie un membru 
neaşteptat al comunităţii noaste, ci faptul cu era soția lui 
Pilot din Pont, procuratorul roman care l-a condamnat pe 
Isa la răstignire pe cruce. 

Dintre cei mulţi care ne-au venit în ajutor în zilele 
întunecate, Claudia Procula a riscat, pentru Isa, poate mai 
mult decât oricine altcineva. 

Dar în noaptea în care drumurile noastre s-au încrucişat 
în Ierusalim, am devenit, eu şi ea, unite în inimi şi spirit. 
De atunci între noi s-a creat o legătură, ca soții, ca mame, 
ca femei. Am ştiut din ochii ei că va deveni o fiică a Căii 
atunci când va fi timpul pentru ea. Am observat atunci 
privirea aceea luminoasă care apare odată cu convertirea, 
atunci când un om, bărbat sau femeie, îl vede limpede pe 
Dumnezeu prima dată. 

Iar inima Claudiei era plină de iubire şi de iertare. Dar 
faptul că a rămas alături de Pilat din Pont în tot ce s-a 
întâmplat apoi e un semn al loialității ei. Până în ultima lui 
zi, Claudia a suferit pentru el aşa cum numai o femeie care 
iubeşte cu adevărat o poate face. Dar acesta este un lucru 
pe care eu îl ştiu prea bine. 

Povestea Claudiei nu a fost încă spusă. Sper s-o fac eu 
cum se cuvine. 


EVANGHELIA DE LA ARQUES A MARIEI MAGDALENA, 
CARTEA VREMURILOR INTUNERICULUI 


“e 

$ Capitolul cincisprezece $ 


Château des Pommes Bleues 
27 iunie 2005 


Gura îi era uscată ca iasca şi capul îi era teribil de greu. 
Unde se afla? Încercă să se întoarcă. Au! Durerea venea de 
la cap; altfel, stătea comod. Foarte comod. Era în pat, la 
castel. Dar cum? 

Totul era ceţos, neclar. Îi trecu prin minte că fusese, 
poate, drogată şi bătută. De cine? Unde era Peter? 

Voci dincolo de uşă. Îngrijorate, tulburate. Furioase? 
Bărbaţi. Încercă să le identifice accentele. Unul era local. 
Roland. Vocea mai ridicată era... scoțiană? Irlandeză. Era 
Peter. Maureen încercă să-l strige, dar din gât nu-i ieşi 
decât un hârâit. Fusese suficient totuşi pentru a fi auzită; 
dădură buzna în cameră. 


Niciodată nu se simţise Peter mai uşurat decât în clipa 
în care auzi sunetul acela venind din camera verişoarei lui. 
Îl dădu la o parte pe uriaşul Roland şi trecu pe lângă 
Sinclair pentru a intra primul în cameră. Cei doi se 
repeziră pe urmele lui. 

Stătea cu ochii deschişi şi părea confuză, dar conştientă. 
Avea capul bandajat, acolo unde medicul îi oprise 
sângerarea, astfel că părea o victimă de război. 

— Slavă Domnului, Maureen! Mă poţi auzi? întrebă 
Peter luându-i mâna. 

Ea încercă să dea din cap în semn că da. Ce greşeală! 
Ochii i se împăienjeniră şi vreme de un minut nu mai văzu 
nimic în jur. 

Sinclair se apropie de Peter, lăsându-l pe Roland, tăcut, 
undeva în spate. 

— Nu te mişca, dacă poţi. Doctorul a spus că e bine să 
stai cât mai nemişcată. 

Maureen clipi apăsat pentru a le arăta că înţelesese. 
Voia să vorbească, dar îşi dădu seama că nu poate. Izbuti 
totuşi să şoptească: 

— Apă? 

Sinclair se apropie de un vas de cristal cu o lingură, 
aşezat pe noptieră, şi făcu un efort să vorbească pe un ton 
lejer: 

— Apă încă nu. Ordinele doctorului. Dar poţi avea 
cubuleţe de gheaţă. Dacă te descurci cu ele, trecem pe 
urmă şi la apă. 

Peter o ajută să-şi ridice puţin capul, iar scoţianul îi duse 
la gură lingura cu gheaţă. 

Mai înviorată, Maureen încercă din nou să vorbească. 

— Ce...? 

— Ce s-a întâmplat? preluă Peter întrebarea de pe 
buzele ei. Aruncă o privire spre Sinclair şi spre Roland, în 
spate, apoi continuă: lţi vom povesti după ce te vei mai 
odihni puţin. lar Roland... ei bine, el este eroul tău. Şi al 
meu, de altfel. 

Ochii ei se îndreptară spre Roland, care îi făcu solemn 
un semn din cap. Ajunsese să-l îndrăgească pe francezul 
acesta masiv şi-i era recunoscătoare pentru că izbutise să 
o aducă înapoi aici. Dar prima ei preocupare era alta 
acum. Răspunsul pe care-l voia nu-i fusese încă oferit. 
Sinclair îi mai dădu o lingură cu gheaţă, iar ea încercă din 
nou: 

— Cu... cufărul? 

Sinclair surâse pentru prima dată în ultimele zile. 

— E la loc sigur. A fost adus aici odată cu tine şi e 
încuiat în biroul meu. 

— Ce...? 

— Ce e înăuntru? Nu ştim încă. Nu-l vom deschide fără 
tine, draga mea. Ar fi incorect. Cufărul ţi-a fost dat ţie, şi 
trebuie să fii de faţă când conţinutul lui va fi dezvăluit. 

Maureen închise ochii, uşurată, şi se lăsă cuprinsă încă o 
dată de somn, liniştită la gândul că reuşise. 

Când Maureen se trezi, Tammy stătea lângă pat, pe unul 
dintre fotoliile din piele roşie. 

— Bună dimineaţa, frumuseţe, îi spuse ea, lăsând din 
mână cartea din care citise. Asistenta Tammy la ordinele 
tale. Ce să-ţi ofer? O margarita? O pina colada? 

Maureen ar fi vrut să-i zâmbească, dar nu izbuti. 

— Atunci, să rămânem la cubuleţele de gheaţă. Aha, văd 
că eşti de acord. Poftim. 

Tammy luă vasul de cristal şi îi duse la gură câteva 
cuburi. 

— Delicioase, nu-i aşa? Le-am pregătit eu însămi, în 
această dimineaţă. 

De data aceasta reuşi să surâdă puţin. Dar încă o durea. 
După alte câteva linguri de gheaţă, simţi că ar putea vorbi. 
Şi, mai bine decât atât, putea gândi. Capul îi vuia, dar 
ceata se risipea şi memoria îi revenea. 

— Ce s-a întâmplat cu mine? 

Toată veselia dispăru de pe faţa prietenei ei. Se aşeză 
lângă ea, de data aceasta cu o expresie serioasă. 

— Sperăm că ai să ne povesteşti tu prima jumătate; apoi 
ţi-o vom relata noi pe a doua. Nu acum, fireşte, ci atunci 
când vei putea vorbi. Dar poliţia... 

— Poliţia? 

— Ssst! Nu te agita! N-ar fi trebuit să-ţi spun asta, dar 
acum s-a rezolvat totul. Altceva nu mai trebuie să ştii. 

— Ba da, replică Maureen, a cărei voce începea să 
revină, odată cu puterile. Trebuie să ştiu ce s-a întâmplat. 

— Bine. Îi chem pe băieţi. 


Cei patru intrară în camera ei - Sinclair primul, urmat 
de Peter şi apoi de Roland şi Tammy. Scoţianul se apropie 
de pat şi se aşeză în singurul scaun de alături. 

— Maureen, nu-ţi pot spune cât de rău îmi pare. Te-am 
adus aici şi te-am pus într-un asemenea pericol. Dar nu mi- 

am închipuit niciodată că ţi s-ar putea întâmpla aşa ceva. 
Eram sigur că aici, la castel, te putem proteja. Nu ne-a 
trecut prin minte că vei ieşi singură, în miezul nopţii. 

Tammy se apropie şi ea de Maureen. 

— Îţi aminteşti ce ţi-am spus? Că există oameni care vor 
să te împiedice să găseşti comoara? 

Maureen schiţă un gest afirmativ, mic cât să fie văzut 
fără a-i tulbura iarăşi vederea. 

— Cine sunt oamenii aceia? şopti ea. 

— Ghilda celor Drepţi, răspunse Sinclair. Un grup de 
fanatici care operează de secole aici, în Franţa. Au un plan 
complicat, pe care ţi-l voi explica atunci când te vei simţi 
mai bine. E 

Maureen începu să protesteze. Voia răspunsuri clare. În 
mod surprinzător, Peter se arătă de acord cu scoţianul. 

— Are dreptate, Maureen. Eşti încă într-o stare precară, 
aşa că vom lăsa detaliile sordide pe mai târziu, când te vei 
mai înzdrăveni. 

— Ai fost urmărită, continuă Sinclair. Te-au monitorizat 
încă de când ai venit în Franţa. 

— Cum? 

Extenuat şi palid, el se aplecă în scaun; Maureen 
remarcă cearcănele de nesomn de sub ochii lui. 

— Aici am dat eu greş, draga mea. S-au infiltrat între 
noi. Habar n-am avut, dar unul dintre ai noştri era de fapt 
o cârtiţă, un trădător, şi situaţia durează de ani întregi. 

Durerea şi ruşinea eşecului erau vizibile pe chipul lui 
Berenger Sinclair. Dar, oricât de jalnică ar fi fost expresia 
lui, cea a lui Roland, stând undeva mai în spate, avea un 
aer de-a dreptul criminal. Maureen se întoarse spre el. 

— Cine? întrebă ea. 

Uriaşul scuipă cu scârbă pe podea. 

— De la Motte, răspunse el şi începu să spună ceva în 
dialectul lui natal. 

Sinclair continuă în locul lui: 

— Jean-Claude. Dar să nu crezi că ai fost trădată de ai 
tăi. În realitate, nu are nicio legătură cu familia Paschal. Şi 
asta, la fel ca totul în privinţa lui, a fost o minciună. Naiba 

să-l ia, am avut încredere în el; altfel nu l-aş fi lăsat în 
preajma ta. Când a venit să te ia, ieri, şi-a implantat 
spionul pe proprietatea mea. 

Maureen se gândi la încântătorul Jean-Claude, care se 
purtase atât de amabil cu ea. Să fi fost oare posibil ca el să 
fi avut tot timpul de gând să-i facă rău? Era greu de crezut. 
Şi mai era un lucru care nu se potrivea. Încercă să 
rostească o întrebare completă: 

— De unde au ştiut? Potrivirea de timp... 

Roland, Tammy şi Sinclair se priviră unii pe alţii cu 
expresii vinovate. Tammy ridică o mână, în semn că se 
oferea ea voluntar pentru această misiune. 

— li spun eu. Apoi îngenunche lângă pat, ridicând 
privirea spre Peter, pentru a-l include şi pe el în explicaţie. 
Face parte din profeție. ţi aduci aminte de cadranul solar 
ciudat de la Rennes-le-Château? Se referă la o aliniere a 
planetelor despre care se vorbeşte în profeție, una care 
survine la circa douăzeci şi doi de ani şi durează cam două 
zile şi jumătate. 

— La fiecare douăzeci şi ceva de ani, preluă Sinclair 
firul, când se produce această aliniere, localnicii ţin zona 
sub supraveghere pentru a observa orice semn de 
activităţi neobişnuite. Pentru asta au fost construite iniţial 
turnurile - al meu şi al lui Saunière. Şi acolo am fost eu 
noaptea trecută; de fapt, cred că te-am ratat cu foarte 
puţin. Am supravegheat zona de acolo timp de câteva ore, 
după care m-am dus la RLC să fac acelaşi lucru. E o 
tradiţie în familia mea. Din La Tour Magdala am văzut o 
pată luminoasă la orizont, în regiunea Arques, şi am ştiut 
că trebuie să mă întorc imediat pe domeniul meu. L-am 
sunat pe Roland pe mobil, dar el deja te căuta. Vezi tu, 
pământul din preajma mormântului este monitorizat cu 
ajutorul unui echipament de securitate avansat, iar 
senzorii de mişcare declanşează alarma în apartamentele 
lui Roland. Fireşte, el era la post fiindcă este perioada 
alinierii şi pentru că Tammy a aflat că adversarii noştri ar 
putea fi mai aproape decât am crezut. Când alarma s-a 
declanşat în apropierea mormântului, Roland a plecat 

imediat şi a ajuns la câteva secunde după ce ai fost 
atacată. Eu nu eram prea departe în urma lui; veneam cu 
maşina. Şi aş spune că insul care te-a lovit... ei bine, nu se 
simte la fel de bine ca tine astăzi. lar când va ieşi din 
spital, îşi va drege în închisoare oasele rupte. 

Acum înţelegea Maureen de ce turnul nu fusese încuiat, 
iar uşa era deschisă - pentru că Sinclair tocmai fusese 
acolo. 

— Jean-Claude ştia despre aliniere aşa cum ştiam şi noi, 
fiindcă până ieri a făcut parte din cercul celor mai de 
încredere membri ai noştri, continuă Sinclair. Când am 
aflat despre tine şi despre cercetările tale, cu doi ani 
înainte de aliniere, am fost aproape siguri că vremea a 
venit; trebuia doar să te aducem aici exact în perioada 
propice. 

Privind acuzator spre Tammy, Peter puse o întrebare 
care stăruia şi în mintea ei: 

— Staţi puţin! De cât timp ştiaţi voi toate astea? 

De data asta, Tammy îşi luă o figură spăşită; ochii ei 
erau roşii de plâns, stres şi nesomn. 

— Maureen... Vocea i se înecă, dar după o clipă 
continuă: Îmi pare foarte rău. N-am fost deloc sinceră cu 
tine. Când ne-am întâlnit prima dată, în Los Angeles, cu 
doi ani în urmă, mi-a fost de-ajuns să mă uit la tine şi la 
inelul tău, să ascult tot ce-mi spuneai nebănuind nimic... 
Mă rog, n-am făcut nimic atunci, dar am avut grijă să 
rămân în cercul tău de prieteni şi să-ţi urmăresc 
progresele. Când cartea ta a apărut, i-am trimis lui Berry 
un exemplar. Suntem prieteni buni de ani de zile şi ştiam 
ce aşteaptă. Ce aşteptam cu toţii. 

Peter nu era încântat de aceste destăinuiri; în ultima 
vreme începuse să-i placă de Tammy. Acum însă, când 
aflase cum se folosise de Maureen, era pe cale să-şi 
schimbe atitudinea. 

— Ai minţit-o atâta vreme. 

Tammy izbucni în plâns. 

— Are dreptate. Şi regret. Mult mai mult decât vă pot 
spune. 

Roland o cuprinse cu un braţ protector, dar Sinclair fu 
cel care îi luă apărarea: 

— N-o judecaţi prea aspru. Poate că nu vă place cea 
făcut, dar a avut motivele ei. Şi a riscat mult mai mult 
decât vă daţi voi seama. Este o altruistă, o adevărată 
luptătoare pentru Cale. 

Maureen încerca să pună totul cap la cap - minciunile, 
înşelătoriile deliberate, anii de vise şi de stranii profeţii. 
Probabil că agitația i se oglindea pe faţă, fiindcă Peter 
interveni repede: 

— Destul pentru astăzi. După ce-ţi vei mai reveni, îţi vor 
putea povesti şi restul. 

Ea rămase o clipă tăcută. Mai exista o întrebare 
esenţială, la care trebuia să afle răspuns: 

— Când deschidem cufărul? 

Era sincer surprinsă că n-o făcuseră până acum. 
Oamenii ăştia îşi petrecuseră o bună parte din viaţă 
căutând comoara. În cazul lui Sinclair, generaţii de-a 
rândul cheltuiseră milioane de dolari în acest scop. Deşi o 
considerau pe ea ca fiind Cea Aşteptată, ea însăşi nu 
simţea câtuşi de puţin că ar merita să vadă comoara 
înaintea lor. Dar Sinclair insistase ca nimeni să nu atingă 
cufărul înainte ca Maureen să fie gata, iar Roland îl păzise 
el însuşi noaptea, dormind între el şi uşă. 

— Imediat ce vei putea cobori la parter, îi răspunse 
Sinclair. 

Roland se fâţâia de pe un picior pe altul - un spectacol 
interesant, ţinând seama de statura lui. 

— Ce este, Roland? 

— Cufărul, răspunse el apropiindu-se de pat. Este o 
relicvă sacră, mademoiselle. Mă gândesc... cred că, dacă o 
vei atinge, poate îţi va vindeca rănile. 

Ea se simţi mişcată de credinţa lui. Întinse mâna şi îi 
prinse degetele în ale ei. 

— Poate că ai dreptate. Să văd dacă pot să mă ridic... 

Peter însă era îngrijorat. 

— Eşti sigură că eşti pregătită să încerci atât de curând? 
Coridoarele astea sunt lungi şi sunt câteva rânduri de 

trepte. 

Roland le zâmbi amândurora. 

— Mademoiselle, nu-i nevoie să mergeţi pe jos. 

Şi, cum Maureen făcu semn că e pregătită, el o ridică în 
braţe fără niciun efort şi ieşi din încăpere. 


Părintele Healy mergea tăcut în spatele uriaşului care o 
ducea în braţe pe verişoara lui, ca pe o păpuşă de cârpe. 
Niciodată în viaţa lui nu se simţise atât de neajutorat, atât 
de lipsit de orice control. Avea impresia că Maureen se afla 
deja într-un loc în care el nu putea ajunge. Descoperirea 
cufărului fusese posibilă graţie unui fel de intervenţie 
divină; văzuse acest lucru în fiinţa ei şi ştia că şi ceilalţi 
văzuseră acelaşi lucru. In castel domnea un aer de 
anticipare; se întâmpla ceva monumental, ceva care avea 
să-i schimbe pe toţi, definitiv. 

Apoi mai era şi starea fizică a lui Maureen. Medicul 
fusese îngrozit de rana de la ceafa ei; spusese că era un 
miracol că a supravieţuit. Şi poate că fusese cu adevărat 
vorba despre un miracol. Poate că Roland avea dreptate. 
De fapt, el susţinuse ca verişoara lui să fie dusă la spital, 
iar cel care se opusese acestei idei fusese Roland, nu 
Sinclair. Uriaşul insistase că Maureen nu trebuia dusă 
departe de cufăr. Era posibil ca relicva să fi exercitat deja 
asupra ei un fel de tămăduire divină. 

Când se apropiară de biroul lui Sinclair, Peter îşi dădu 
seama că strângea atât de tare rozariul în mână, în 
buzunar, încât lanţul aproape că-i intrase în carne. 


Cufărul era aşezat pe podea, alături de o sofa 
somptuoasă. Roland o aşeză pe Maureen cu delicateţe pe 
pernele de catifea, iar ea îi mulţumi cu glas moale. Tammy 
se postă într-o parte, Peter, în cealaltă, iar Sinclair şi 
Roland rămaseră în picioare. Un moment îndelungat, 

nimeni nu vorbi. Tăcerea fu spartă de un mic hohot care îi 
scăpă lui Maureen. i 

Nimeni nu se clinti când ea se aplecă încet, cu grijă. Işi 
puse ambele mâini pe capacul cufărului şi închise ochii. 
Lacrimi i se scurgeau pe sub pleoapele închise, şiroindu-i 
pe obraji. În cele din urmă deschise ochii şi privi chipurile 
strânse în jurul ei. 

— Sunt aici, înăuntru, şopti ea. Le simt. 

— Eşti gata? o întrebă Sinclair. 

Ea îi zâmbi - un surâs liniştit, atotcunoscător, care îi 
transformă figura. Pentru o clipă, nu mai era Maureen 
Paschal; era cineva cu totul diferit, o femeie care radia 
pace şi lumină interioară. Mai târziu, amintindu-şi de 
aceste clipe, Bérenger Sinclair ar fi spus că o văzuse pe 
însăşi Maria Magdalena stând în locul ei. 

Maureen se întoarse spre Tammy cu un zâmbet de 
blândă compasiune. Întinse braţul spre prietena ei şi-i 
strânse mâna o clipă. In acea fracțiune de secundă, 
Tamara înţelese că era iertată. Toţi fuseseră aduşi aici 
pentru un scop divin, pentru un bine superior, şi fiecare 
ştia acest lucru. lar această cunoaştere îi transformase pe 
toţi, unindu-i totodată pentru eternitate. Tammy îşi 
îngropă faţa în palme şi începu să plângă uşor. 

Sinclair şi Roland îngenuncheară lângă cufăr, privind 
spre Maureen. Când ea făcu semn că e pregătită, fiecare 
dintre ei îşi puse degetele sub marginea capacului, 
pregătindu-se pentru un efort considerabil. Dar balamalele 
nu reacționară cu înţepeneala ruginită a vremii, la care se 
aşteptaseră cu toţii. Capacul se ridică uşor, astfel că, 
nepregătit, Roland aproape că îşi pierdu echilibrul. 
Oricum, nimeni nu observă acest lucru. Erau cu toţii prea 
ocupați să privească la cele două vase mari de argilă, 
perfect păstrate, care se aflau în cufăr. 


Extrem de tensionat, Peter vorbi primul: 
— Vasele... sunt aproape identice cu cele în care au fost 

găsite Manuscrisele de la Marea Moartă. 

Roland îngenunche lângă cufăr şi îşi trecu palma, cu 
venerație, pe deasupra unuia din vase. 

— Perfect, şopti el. 

Sinclair încuviinţă. 

— Într-adevăr. Şi, priviţi, nu există praf, urme de 
eroziune şi nici semne că ar fi trecut atâta vreme; de parcă 
ar fi fost suspendate undeva în timp. 

— Sunt sigilate cu ceva. 

Maureen îşi trecu mâna peste partea de sus a unuia 
dintre vase şi tresări de parcă ar fi fost străbătută de un 
curent electric. 

— Să fie oare ceară? 

— Staţi puţin, interveni Peter. Trebuie să discutăm. 
Dacă în vasele acestea se află ceea ce speraţi şi credeţi voi 
că e, nu avem niciun drept să le deschidem. 

— Nu? Şi atunci cine are? ripostă Sinclair pe un ton 
ridicat. Biserica? Vasele astea nu pleacă nicăieri până ce 
nu vedem toţi ce conţin. Şi ultimul loc în care mi-aş dori să 
ajungă e un seif la Vatican, unde să rămână ascunse de 
ochii lumii încă două mii de ani. 

— Nu asta am vrut să spun, replică Peter mai calm decât 
se simţea de fapt. Dar, dacă sunt aici documente care 
datează de două mii de ani, expunerea bruscă la aer riscă 
să le deterioreze sau chiar să le distrugă. Vreau doar să 
sugerez că putem găsi o parte neutră acceptabilă - de 
pildă, prin intermediul guvernului francez - care să 
deschidă vasele. Dacă distrugem manuscrisele, nu veţi mai 
avea nimic de arătat lumii, în ciuda căutărilor voastre de o 
viaţă. Ar fi o crimă, atât la propriu, cât şi la figurat. 

Indoiala se citi pe chipul lui Sinclair. Riscul de a 
deteriora conţinutul vaselor era prea îngrozitor pentru a se 
gândi la el. Dar tentaţia exercitată de un vis de o viaţă, 
ajuns aici, lângă degetele lui, nu putea fi nici ea negată, 
aşa cum nu putea fi ocolită nici suspiciunea lui înnăscută, 
stârnită de cei care nu făceau parte din stirpe. Scoţianul 
rămase câteva clipe fără cuvinte; Roland îngenunche lângă 
Maureen. 

— Mademoiselle, este decizia ta. Cred că ea te-a adus 
aici, la noi, şi prin tine ne va comunica voia ei. 

Maureen deschise gura să răspundă, dar un val de 
ameţeală o cuprinse. Peter şi Tammy întinseră câte o mână 
pentru a o susţine. In faţa ochilor ei totul deveni negru, dar 
numai pentru o secundă. După aceea, înţelese totul cu o 
limpezime de cristal. Şi, când reuşi să vorbească, o făcu pe 
un ton poruncitor: 

— Deschide vasele, Roland. 

Cuvintele ieşiseră din gura ei, dar vocea fusese a 


altcuiva. 


Sinclair şi Roland ridicară cu grijă vasele din cufăr şi le 
aşezară pe masa mare de mahon. Roland se întoarse spre 
Maureen şi întrebă cu venerație în glas: 

— Pe care din ele primul? 

Susţinută de Peter şi de Tammy, ea puse un deget pe 
unul din vase. Nu putea spune de ce îl alesese pe acela 
primul; ştia doar că aşa trebuia să facă. Respectându-i 
indicaţiile, Roland îşi trecu degetul pe marginea vasului. 
Sinclair scoase dintr-un sertar un vechi coupe-papier şi 
începu să taie sigiliul de ceară. Alături, Tammy părea 
transfigurată, fără a-şi lua o clipă ochii de la Roland. 

Peter încremenise. Între cei din încăpere, era singurul 
care ştia ce înseamnă să lucrezi cu documente antice, 
nepreţuite. Riscul de deteriorare era uriaş. Chiar şi 
spargerea vaselor ar fi o catastrofă. 

Ca pentru a-i sublinia temerea, un trosnet sec rupse 
tăcerea. Cuţitul lui Sinclair ciobise buza primului vas. 
Peter se chirci şi îşi acoperi faţa cu palmele. Dar nu putu 
rezista mult fără să se uite; icnetul lui Maureen, alături de 
el, îl sili să ridice ochii. 

— Mâinile mele sunt prea mari, mademoiselle, spuse 
Roland. 

Maureen se apropie un pas, cu picioarele tremurânde, şi 
îşi strecură palma în vasul ciobit. Apoi, cu mişcări lente şi 

blânde, scoase ceea ce părea a fi două cărţi scrise pe o 
hârtie străveche, aparent pânzată. 

Peter se aplecă peste umărul ei, incapabil să-şi înfrâneze 
emoția stârnită de obiectul aflat pe masă. Privi la chipurile 
înmărmurite din jurul lui, dar i se adresă doar lui Maureen, 
cu o voce spartă: 

— Scrierea... E în... greacă. 

— Poţi citi ceva din ea? întrebă ea pe un ton plin de 
speranţă. 

Dar ştia răspunsul înainte ca el să-l rostească; orice 
urmă de culoare dispăruse de pe faţa lui. Pentru toţi cei 
din încăpere, deveni limpede în acea clipă că lumea, aşa 
cum o cunoştea părintele Healy, nu avea să mai fie 
niciodată aceeaşi. 

— „Sunt Maria, cea numită Magdalena”, traduse el 
încet. Şi... Se opri, nu pentru efectul dramatic, ci fiindcă 
nu era sigur că va putea continua. Dar o privire spre chipul 
lui Maureen îl asigură că nu avea de ales: trebuia să 
continue. „Şi sunt soţia de drept a lui Isus, numit Mesia, 
care a fost fiu de rege din casa lui David.” 

$ Capitolul şaisprezece $ 


Château des Pommes Bleues 
28 iunie 2005 


Peter lucră toată noaptea la traducere. Maureen refuză 
să iasă din cameră, odihnindu-se când şi când pe sofa. 
Roland îi aduse perne şi o cuvertură. Ea îi surâse liniştitor, 
văzând cât de mult se agită în jurul ei, îngrijorat. In mod 
ciudat, se simţea bine. Capul n-o mai durea, în sfârşit, şi 
puterile îi reveniseră. 

Rămase pe sofa, nevrând să stea mereu pe capul lui 
Peter; făcea Sinclair asta pentru toată lumea. Pe vărul ei 
însă părea să nu-l deranjeze; poate că nici nu observa - îşi 
spuse ea -, fiindcă era complet absorbit de natura sacră a 
activităţii lui. 

Tammy venea din când în când pentru a vedea cum 
progresa traducerea, şi se retrase în camera ei târziu - 
cam în acelaşi moment cu Roland. Maureen îi studiase 
îndeaproape toată ziua şi ajunse la concluzia că nu fusese 
doar o coincidenţă. Se gândi la seara petrecerii, când o 
auzise pe culoar, în faţa camerei ei, râzând cu un bărbat 
care vorbea cu accent. Tammy şi Roland. Se întâmpla ceva 
între ei, în mod categoric, şi totul avea un aer idilic. 
Maureen îşi spuse că probabil nu erau împreună de mult 
timp. Când toate astea se vor sfârşi, va afla ea totul de la 
Tammy. Voia să ştie întregul adevăr despre toate relaţiile 
de aici, de la castel. 

Atenţia îi fu atrasă dintr-odată, când Sinclair exclamă: 

— Dumnezeule! Ia te uită la asta! 

Stătuse tot timpul alături de Peter, urmărindu-l agitat 
cum scrie în viteză pe un carneţel, traducând cuvânt cu 
cuvânt textul din greacă. La prima vedere aveau să existe 
neclarităţi. Va trebui să termine traducerea, apoi s-o 
revizuiască şi, pe baza experienţei sale, să modifice frazele 

astfel încât textul să aibă logică din perspectiva cititorului 
din secolul XXI. 

— Ce anume? întrebă Maureen. 

Peter ridică ochii spre ea şi îşi trecu o mână peste faţă. 

— Trebuie să vezi şi tu. Vino aici, dacă poţi. Nu 
îndrăznesc să mut acum pergamentul. 

Maureen se ridică încet, conştientă încă de rana de la 
cap, în ciuda revenirii aproape miraculoase. Se apropie de 
masă şi se aşeză în dreapta vărului ei. Sinclair îi arătă pe 
manuscrisul original, în vreme ce Peter îi explică: 

— Simbolurile astea apar la sfârşitul fiecărui segment 
major - noi le spunem capitole. Seamănă cu nişte sigilii de 
ceară. 

Maureen privi desenul arătat cu degetul de Sinclair. 
Modelul deja familiar al inelului ei, cele nouă cercuri 
înconjurându-l pe un al zecelea, se vedea la baza paginii. 

— Sigiliul personal al Mariei Magdalena, spuse Sinclair 
cu venerație în glas. 

Maureen ridică mâna şi puse inelul alături de imagine: 
erau identice; simbolul poate chiar fusese realizat după 


acelaşi inel. 


Până când soarele răsări la Château des Pommes Bleues, 
o mare parte din prima carte, o relatare la persoana întâi a 
vieţii Mariei Magdalena, era deja tradusă. Peter lucra ca 
un posedat, aplecat deasupra paginilor. Sinclair ceruse să-i 
fie adus ceai, dar el nu se întrerupse decât pentru câteva 
înghiţituri din când în când; părea extrem de palid, iar 
Maureen era îngrijorată. 

— Pete, trebuie să faci o pauză. Trebuie să dormi puţin. 

— Nu, refuză el cu tărie. Nu pot. Nu mă pot opri acum. 
Tu nu înţelegi fiindcă nu ai văzut ce am văzut eu deja. 
Trebuie să continui. Trebuie să ştiu ce mai are de spus. 

Toţi hotărâseră să aştepte până ce Peter va fi mulţumit 
de traducere, şi abia apoi să citească ceva din ea. li 
respectau priceperea şi înțelegeau responsabilitatea ce 

apăsa pe umerii lui, dar erau nerăbdători. Şi, în clipa 
aceea, numai el cunoştea conţinutul manuscriselor. 

— Nu mă pot întrerupe, continuă el, în ochi strălucindu-i 
o fervoare pe care ea nu i-o mai văzuse până atunci. 

— Doar pentru cinci minute. Vino cu mine afară cinci 
minute, să ne plimbăm puţin în aerul dimineţii. Îţi va face 
bine. Apoi te vei întoarce şi-ţi vom aduce aici micul dejun. 

— Nu, fără mâncare. Trebuie să postesc până ce termin 
traducerea. Nu mă pot opri acum. 

Sinclair înţelegea prin ce trece Peter, dar vedea şi cât de 
extenuat este, aşa că încercă o abordare diferită: 

— Părinte Healy, ai făcut o treabă excelentă, dar 
corectitudinea traducerii va avea de suferit dacă oboseşti 
prea tare. Îl chem pe Roland să păzească manuscrisele cât 
timp vei lua o pauză. 

Cu aceste cuvinte, acţionă un clopoțel. Peter îşi ridică 
ochii spre faţa îngrijorată a verişoarei sale. 

— Bine, cedă el. Cinci minute, doar cât să iau puţin aer. 


Sinclair descuie porţile Grădinii Trinității, şi Maureen 
intră împreună cu Peter. O porumbiţă zbură peste rugii de 
trandafiri, iar fântâna Mariei Magdalena susura în soarele 
dimineţii. 

Peter vorbi primul, cu vocea moale, marcată de uimire. 

— Ce se întâmplă, Maureen? Cum am ajuns noi aici, cum 
ne-am implicat în toate astea? E ca un vis, ca un... miracol. 
Ţie îţi pare real? 

Ea încuviinţă. 

— Da. Nu ştiu cum să explic, dar simt o senzaţie extremă 
de calm, de parcă totul s-ar fi întâmplat în conformitate cu 
un plan. lar tu faci parte din el la fel de mult ca mine, Pete. 
Nu e o întâmplare că ai venit cu mine sau că ştii limbile 
vechi şi poţi traduce din greacă. Totul a fost... orchestrat. 

— Da, simt categoric că joc un rol într-un scenariu 
superior. Nu ştiu încă sigur ce rol, şi nici de ce tocmai eu. 

Maureen se opri o clipă pentru a mirosi unul dintre 

splendizii trandafiri roşii în floare, apoi se întoarse spre el. 

— Oare de cât timp a fost pus la cale? Încă dinainte de a 
ne naşte noi? Mai de mult? A fost menirea bunicului tău să 
lucreze la textele de la Nag Hammadi pentru a te pregăti 
pe tine pentru situaţia de acum? Sau a fost totul plănuit 
acum două mii de ani, când Maria şi-a ascuns evanghelia? 

Peter rămase tăcut o clipă înainte de a răspunde. 

— Ştii, înainte de noaptea asta ţi-aş fi răspuns cu totul 
altfel decât aş face-o acum. 

— De ce? 

— Din cauza ei, şi a ceea ce scrie în manuscrise. Scrie 
exact ce ai spus tu; e uluitor! Spune că unele lucruri sunt 
înscrise în planul lui Dumnezeu, că unii oameni sunt pur şi 
simplu destinaţi să joace un anumit rol. Maureen, e 
extraordinar! Citesc o relatare la prima mână a vieţii lui 
Isus şi a apostolilor săi, scrisă de cineva care vorbeşte 
despre ei în termeni atât de... umani. Nu mai există nimic 
care să semene cu această... - ezită un moment înainte de 
a rosti cuvântul - ...evanghelie în întreaga literatură 
religioasă. Şi mă simt atât de nedemn de ea. 

— Dar eşti demn, îl asigură ea. Ai fost ales pentru ea. 
Uită-te ce intervenţie divină a fost necesară pentru a ne 
aduce pe toţi împreună aici, în acest loc şi în acest 
moment, pentru a spune această poveste. 

— Dar ce poveste spunem, oare? întrebă Peter şi, pentru 
prima dată, Maureen văzu cât de tulburat este, de parcă s- 
ar fi luptat cu nişte demoni interiori care îl copleşeau. Ce 
poveste spun eu? Dacă evangheliile acestea sunt 
autentice... 

Maureen făcu ochii mari şi îl privi incredulă. 

— Cum te mai poţi îndoi? După toate câte s-au întâmplat 
pentru a ne aduce pe noi doi aici, în acest loc? întrebă ea 
atingându-şi capul la ceafă, acolo unde tăietura se vindeca. 

— Acum e o problemă de credinţă pentru mine, 
Maureen. Manuscrisele sunt perfect păstrate, fără niciun 
centimetru deteriorat, fără un cuvânt lipsă. Vasele nu 
aveau nici măcar praf pe ele. Cum e posibil aşa ceva? 
Există numai două variante de răspuns: ori e un fals 

modern, ori e un act de voinţă divină. 

— Şi tu ce crezi cu adevărat? 

— Am petrecut douăzeci de ore traducând un document 
uluitor. Şi mare parte din ceea ce am citit este... în esenţă 
eretic, cu toate că oferă o imagine asupra lui Isus 
minunată prin caracterul ei uman. Dar nu ce cred eu 
contează. Manuscrisele vor trebui autentificate prin 
proceduri riguroase, pentru ca lumea întreagă să le 
accepte. Se opri o clipă, încercând să-şi pună ordine în 
gânduri, apoi reluă: Dacă se va dovedi că sunt autentice, 
vor zgudui sistemul de credinţă care, timp de două mii de 
ani, a inspirat o mare parte a omenirii. Zguduie deja tot ce 
am învăţat eu, tot ce am crezut în viaţa mea. 

Maureen îl privi - vărul şi prietenul ei cel mai bun - un 
lung moment, întotdeauna fusese pentru ea ca o stâncă, un 
stâlp de forţă şi de integritate; un om profund credincios şi 
loial Bisericii. Aşa că îl întrebă, simplu: 

— Ce ai de gând să faci? 

— N-am avut încă timp să mă gândesc la asta. Trebuie 
să aflu mai întâi ce mai scrie în manuscrisele acelea, ca să- 
mi dau seama cât de mult contrazic sau - să sperăm - 
confirmă textele evangheliilor aşa cum le cunoaştem noi. 
Încă n-am ajuns la partea în care Maria descrie 
Răstignirea şi Învierea. 

Maureen înţelese brusc de ce vărul ei nu voise să se 
întrerupă din traducere. Relatarea autentificată a 
evenimentelor de după Răstignire, în cuvintele Mariei 
Magdalena, putea fi critică pentru credinţa unei treimi din 
populaţia Pământului. Creştinismul se baza pe faptul că 
Isus se ridicase din morţi a treia zi. Şi cum Maria 
Magdalena fusese primul martor al învierii lui, conform 
evangheliilor unanim acceptate, versiunea ei asupra 
evenimentelor era una esenţială. 

În timpul documentării ei, Maureen aflase că 
teoreticienii care scriseseră despre Maria Magdalena ca 
soţie a lui Isus adoptaseră de asemenea punctul de vedere 
conform căruia El nu era fiul lui Dumnezeu şi nu înviase 
din morţi. Existaseră diverse ipoteze referitoare la faptul 

că Isus supravieţuise răstignirii; o altă teorie răspândită 
era cea care susţinea că trupul lui fusese pur şi simplu 
furat, după moarte, de ucenicii lui. Nimeni nu afirmase 
până acum că Isus fusese căsătorit, fiind totodată fiul lui 
Dumnezeu. Pentru un anume motiv, cele două 
circumstanţe fuseseră considerate totdeauna incompatibile 
una cu cealaltă. Poate de aceea ideea Mariei Magdalena ca 
fiind cel dintâi apostol fusese privită mereu în istorie ca o 
ameninţare la adresa Bisericii. 

Fără îndoială că toate aceste lucruri îl frământau pe 
Peter în aceste ultime ore atât de pline. Acum răspunse la 
întrebarea verişoarei lui: 

— Depinde de poziţia oficială pe care o va adopta 
Biserica. 

— Şi dacă ea nu le va recunoaşte? Ce vei face atunci? 
Vei alege instituţia Bisericii sau ceea ce ştii, în inima ta, că 
este adevărat? 

— Sper că aceste două lucruri nu se exclud unul pe altul, 
răspunse el cu un surâs obosit. Poate că sunt prea 
optimist. Dar dacă se va întâmpla ce ai spus tu, ei bine, 
înseamnă că va fi sosit vremea. 

— Vremea pentru ce? 

— Eligere magistrum. Să-mi aleg un stăpân. 


Îşi sfârşiseră plimbarea şi se întorseseră la castel, după 
ce Maureen îl convinsese pe vărul ei să facă măcar un duş 
pentru a se mai înviora înainte de a reveni la traducere. Ea 
se duse în camera ei pentru a se spăla pe faţă şi a-şi pune 
ordine în gânduri. Extenuarea se făcea simțită, dar nu se 
putea lăsa doborâtă de ea; nu încă. Nu înainte de a afla ce 
anume conţineau manuscrisele. 

În vreme de-şi ştergea faţa cu elegantul prosop roşu, 
auzi o bătaie în uşă, şi Tammy intră în cameră. 

— Bună dimineaţa. Am pierdut ceva? 

— Încă nu. Peter ne va citi prima carte imediat ce va 
considera că traducerea e gata. Spune că e ceva uluitor, 

dar asta e tot ce ştiu. 

— El unde e acum? 

— În camera lui, face o mică pauză. N-a vrut să 
părăsească manuscrisele, dar am insistat noi. li e foarte 
greu, dar nu vrea să recunoască. Pentru el e o 
responsabilitate uriaşă. Poate chiar o datorie copleşitoare. 

Tammy se aşeză pe marginea patului. 

— Ştii ce nu înţeleg eu? De ce sunt oamenii atât de 
deranjati de ideea asta, că Isus ar fi fost căsătorit şi ar fi 
avut copii? Cum îl afectează asta pe el sau mesajul lui? De 
ce s-ar simţi creştinii ameninţaţi de o asemenea 
eventualitate? Cum rămâne - continuă ea tot mai 
înfierbântată - cu celebrul pasaj din Evanghelia după 
Marcu, cel care este citit la slujba de nuntă? Cel în care se 
spune: „La începuturi, Dumnezeu i-a făcut parte 
bărbătească şi parte femeiască şi de aceea va lăsa omul pe 
mama sa şi pe tatăl său şi se va uni cu femeia sa. lar cei 
doi vor deveni acelaşi trup şi nu vor mai fi doi, ci unul 
singur”. 

Maureen o privi surprinsă. 

— Nu m-aş fi aşteptat la tine să citezi atât de riguros 
fragmente din Biblie. 

Tammy îi făcu cu ochiul. 

— Marcu, capitolul zece, versetele de la şase la opt. 
Oamenii folosesc Biblia împotriva noastră mereu, 
încercând să minimalizeze importanța Mariei Magdalena, 
aşa că mi-am pus în minte să găsesc şi eu acele versete 
care susţin credinţele noastre. Şi exact asta predică Isus 
aici, în evanghelie. Găseşte-ţi o nevastă şi rămâi alături de 
ea. Şi atunci, dacă el a propovăduit un lucru, de ce lucrul 
acela să fie inacceptabil pentru el însuşi? 

Maureen se gândi cu atenţie. 

— Bună întrebare. Pentru mine, ideea unui Isus însurat 
mi-l face mai accesibil. 

— lar Dumnezeu este numit Tată ceresc, aşa că de ce 
Isus - fiul lui, creat după chipul şi asemănarea sa - să nu 
aibă copii? Cum îi diminuează lucrul ăsta caracterul divin? 
Eu nu pricep. 

Maureen clătină din cap; nu ea trebuia să răspundă la o 
asemenea întrebare. 

— Cred că, la urma urmelor, asta e o chestiune pentru 
Biserică pe de o parte şi pentru fiecare individ pe de alta, 
în funcţie de credinţa fiecăruia. 


Abia se lăsase seara, că Peter îi anunţă că a terminat 
traducerea primei cărţi. Sinclair se ridică de la masă. 

— Eşti gata să ne-o citeşti, părinte? Dacă da, aş vrea să-i 
chem pe Roland şi pe Tamara. Trebuie s-o asculte şi ei. 

— Da, cheamă-i, răspunse Peter, apoi se întoarse spre 
Maureen, cu un amestec indescifrabil de umbre şi lumini 
în privire, şi adăugă: Fiindcă a venit vremea. 

Tammy şi Roland veniră imediat în biroul lui Sinclair. 
Când se adunară toţi în jurul lui, Peter le spuse că mai 
existau încă unele pasaje pentru traducerea fidelă a cărora 
va avea nevoie de timp şi de opiniilor mai multor experţi. 
Dar în general reuşise să transpună corect textul în 
engleză, redând o imagine clară a adevăratei Maria 
Magdalena şi a rolului ei în viaţa lui Isus Hristos. 

— Ea şi-a numit scrierea Cartea Marilor Vremuri. 

Luându-şi teancul de file, părintele Healy începu să 
citească cu glas uşor: 

— „Sunt Maria, cea numită Magdalena, prinţesă din 
neamul regal al lui Beniamin şi fiică a nazarinenilor. Sunt 
soţia de drept a lui Isus, Mesia al Căii, care a fost fiu de 
rege din casa lui David şi urmaş al tagmei preoţeşti a lui 
Aaron. Multe s-au scris despre noi şi multe se vor mai scrie 
în vremurile ce vor veni. Mulţi dintre cei care scriu despre 
noi nu cunosc adevărul şi nu au fost de faţă în timpul 
Marilor Vremuri. Cuvintele pe care le voi aşterne pe aceste 
pagini sunt adevăr în faţa lui Dumnezeu. Sunt ceea ce s-a 
întâmplat în timpul vieţii mele, în timpul Marilor Vremuri, 
în Vremea Întunericului şi după aceea. Las aceste cuvinte 
pentru copiii viitorului, pentru ca, atunci când va veni 
timpul, ei să le găsească şi să cunoască adevărul despre 

cei care au deschis Calea.” 
Astfel, povestea Mariei Magdalena se derulă în faţa lor, 
în neaşteptata şi uluitoarea ei complexitate. 

$ Capitolul şaptesprezece $ 


Galileea 
26 d.H. 


Praful era moale şi răcoros pe tălpile Mariei. Îşi privi 
picioarele goale, conştientă că erau din cale-afară de 
murdare. Dar nu-i păsa, deloc. Şi, în plus, ăsta era doar 
unul dintre numeroasele lucruri nelalocul lor în înfăţişarea 
ei astăzi. Părul roşcat, strălucitor, îi flutura până la talie, 
despletit şi încâlcit; rochia îi era lălâie pe ea, neprinsă în 
brâu. 

Mai devreme, când încercase să se strecoare din casă 
neobservată, fusese descoperită de Marta, care se 
înfuriase. 

— Şi unde crezi, mă rog, că te duci când arăţi în felul 
ăsta? 

Maria râsese nepăsătoare, fără a se sinchisi că fusese 
prinsă. 

— les doar în grădină. Şi sunt înconjurată de ziduri 
peste tot! Nimeni n-o să mă vadă. 

Marta nu părea deloc convinsă. 

— Nu e frumos ca o femeie de rangul tău să alerge 
desculţă prin praf şi nămol, ca o servitoare. 

Mustrarea Martei era mai degrabă o obişnuinţă, decât o 
dojană sinceră; n-o mai mira deloc nonconformismul 
cumnatei ei. Maria era o creaţie unică şi extraordinară a 
lui Dumnezeu; în plus, fata avea prea puţine ocazii de a-şi 
face câte un capriciu. Viaţa îi era umbrită de 
responsabilităţi, şi în cea mai mare parte a timpului îşi 
ducea această povară cu graţie şi curaj. Atât de rare erau 
zilele când avea o clipă liberă pentru a ieşi în grădină, 
încât ar fi fost nedrept să i se refuze şi această mică 
plăcere. 

— Fratele tău se va întoarce înainte de asfintit, îi aminti 

Marta pe un ton apăsat. 

— Ştiu. Nu-ţi face griji, nu mă va vedea. Şi mă voi 
întoarce la vreme pentru a te ajuta cu masa. 

Femeia mai tânără îşi sărută în fugă cumnata pe obraz şi 
se retrase în intimitatea grădinii sale. Marta o privi 
îndepărtându-se, cu un zâmbet trist. Maria era atât de 
micuță şi de fragilă, încât îţi venea uşor s-o tratezi ca pe un 
copil. Dar nu era un copil, îşi reaminti ea; era o tânără de 
vârsta măritişului, o femeie cu un puternic simţ al 
destinului ei serios şi profund. 

Intrând în grădină însă, Maria nu se gândea deloc la 
destin; mâine va avea destulă vreme pentru asta. Îşi ridică 
fruntea şi inspiră parfumul zilei de octombrie, combinat cu 
briza dinspre Marea Galileei. Muntele Arbel se înălța la 
nord-vest, puternic şi ferm în lumina soarelui de după- 
amiază. Întotdeauna îl considerase un fel de munte alei 
personal, o îngrămădire pietroasă de sol roşcat, aflată 
alături de locul în care văzuse lumina zilei. Şi îi lipsise atât 
de mult! În ultima vreme, familia ei îşi petrecuse timpul 
mai degrabă în cealaltă casă, din Betania, căci pentru 
fratele ei era important să fie mai aproape de Ierusalim. 
Dar Mariei îi plăcea frumuseţea sălbatică a Galileei, şi 
fusese încântată când fratele ei îi anunţase că îşi vor 
petrece toamna aici. 

lar acestea de acum erau clipele ei preferate - câteva 
momente de singurătate, printre măslini şi flori de câmp. 
Singurătatea era din ce în ce mai rar posibilă, şi ea savura 
din plin fiecare clipă de care avea parte. Aici se putea 
bucura în linişte de frumuseţea creaţiei lui Dumnezeu, 
neîngrădită de regulile vestimentare stricte şi de tradiţiile 
pe care le impunea poziţia ei socială. 

Fratele ei o prinsese odată aici şi o întrebase ce făcuse 
în orele în care „lipsise”. 

— Nimic. Absolut nimic! replicase ea. 

Lazăr îşi privise cu asprime sora mai mică, dar apoi 
expresia i se îndulcise. Fusese furios când nu venise la 
masa de prânz - o furie născută din teamă, mai mult decât 
o simplă îngrijorare de frate. Ţinea mult la frumoasa şi 

inteligenta lui soră, dar îi era totodată şi tutore. Sănătatea 
şi bunăstarea ei erau priorităţi pentru el. Trebuia protejată 
cu orice preţ, iar aceasta era îndatorirea lui sfântă - faţă 
de familia sa, faţă de poporul său şi faţă de Dumnezeu. 

Când o găsise întinsă în iarbă, cu ochii închişi şi complet 
nemişcată, o clipă fusese cuprins de groază. Dar ea se 
mişcase imediat, simţindu-i parcă spaima. Umbrindu-şi 
ochii somnoroşi, ridicase fruntea spre fratele ei, care o 
privea sumbru. 

Mânia i se risipise însă pe măsură ce ea îi vorbea. 
Începuse să înţeleagă, pentru prima dată, cât de mult avea 
nevoie de acele momente rare de singurătate. Unica fiică 
din neamul lui Beniamin, viitorul ei fusese hotărât încă de 
la naştere: o aştepta destinul privilegiat al stirpei sale 
regale şi al profeţiei. Sora lui mai mică era menită pentru 
un mariaj dinastic, unul prezis de marii profeţi ai lui Israel 
- o căsătorie pe care mulţi o credeau a nu fi altceva decât 
voinţa lui Dumnezeu. 

Umeri atât de mici pentru o povară atât de mare, îşi 
spusese Lazăr în vreme ce o asculta. Maria îi vorbise aşa 
cum n-o făcea adesea, în chip deschis şi cu simţire. Şi 
fratele ei înţelesese, cu un ghimpe de vinovăţie, că îi era 
cu adevărat teamă de rolul ei predestinat în istorie. Era 
ciudat, dar el rareori îşi permitea să se gândească la ea ca 
la un om în carne şi oase; era un produs preţios, care 
trebuia apărat şi îngrijit. lar el se achitase de această 
îndatorire cu conştiinciozitate. Însă o şi iubea - deşi îşi 
dăduse seama cu adevărat de asta atunci când îşi 
permisese să simtă pentru prima dată o emoție, şi anume 
atunci când o întâlnise pe soţia lui, pe Marta. 

Lazăr era foarte tânăr când tatăl lui murise. Prea tânăr, 
poate, pentru a-şi asuma uriaşele responsabilităţi dinastice 
ale familiei sale, pe lângă obligaţiile pe care le avea ca 
proprietar de pământuri. Dar îi jurase tatălui lui, pe patul 
de moarte, că nu va face de ruşine neamul lui Beniamin; 
nu-şi va face de ruşine poporul şi nici pe Dumnezeul lui 
Israel. 

Cu o hotărâre nestrămutată, Lazăr îşi asumase 

nenumăratele responsabilităţi, una dintre cele mai 
importante fiind grija faţă de sora lui, Maria. El aranjase să 
fie crescută şi educată aşa cum se cuvenea pentru rangul 
ei social, dar niciodată nu-şi permisese să nutrească vreun 
sentiment. Fiindcă sentimentele erau un lux, unul 
periculos. 

Apoi însă, ca o binecuvântare, Dumnezeu i-o adusese pe 
Marta. 

Era cea mai vârstnică dintre cele trei fiice ale unei 
familii nobiliare din Betania. Fusese o căsătorie aranjată, 
deşi Lazăr avusese posibilitatea de a alege dintre cele trei 
surori. O preferase pe Marta, la început din motive 
practice. Fiind cea mai mare, era cu capul pe umeri, 
responsabilă şi avea o anume experienţă în administrarea 
unei gospodării. Fetele mai mici erau prea frivole şi 
puţintel răsfăţate, iar lui îi fusese teamă că ar putea-o 
influenţa negativ pe sora lui. Toate cele trei fete erau 
drăguţe, dar frumuseţea Martei era mai senină; avea 
asupra lui un neobişnuit efect liniştitor. 

Căsnicia aranjată se transformase în dragoste 
adevărată, Marta găsind cheia către inima lui Lazăr. Când 
mama lui se stinsese, pe neaşteptate, lipsind-o pe Maria de 
influenţa binefăcătoare a unei mame, Marta preluase cu 
uşurinţă rolul rămas liber. 

Maria se gândea la cumnata ei când se opri la umbra 
copacului ei preferat. Mâine avea să vină marele preot 
Ionatan Anna, iar pregătirile de nuntă vor începe. De acum 
încolo nu va mai avea prilejul de a se retrage astfel, în 
singurătate, aşa că profită acum de ocazia care i se oferise. 
De fapt, va veni vremea, aşa cum toată lumea ştia, când va 
trebui să-şi lase căminul iubit şi să plece spre sud cu 
viitorul ei soţ. 

Soţul ei! Isa. Însuşi gândul la cel care era sortit să-i fie 
soţ îi aduse căldură în inimă. Orice femeie ar jindui la locul 
ei de viitoare consoartă a regelui lor dinastic. Dar nu 
numai această postură o umplea pe ea de bucurie, ci omul 
în sine. Oamenii îl numeau lesua, şi era fiul cel mare din 
casa lui David. Ea îi spunea însă Isa, folosind un diminutiv 

copilăresc, spre mâhnirea fratelui ei şi a Martei. 

— Maria, nu se cuvine să i te adresezi viitorului nostru 
rege cu un asemenea nume copilăresc, o mustrase Lazăr la 
ultima vizită a lui Isa. 

— Ba ei i se cuvine, se auzise deodată vocea aceea caldă 
şi profundă, care atrăgea fără niciun efort atenţia celor din 
jur. 

Lazăr se oprise brusc şi se întorsese, zărindu-l pe Fiul 
Leului însuşi, Iesua. 

— Maria mă cunoaşte de când era o copilă şi 
întotdeauna mi-a spus Isa. Pentru nimic în lume n-aş vrea 
acum să-mi spună altfel. 

Fratele Mariei rămăsese încremenit, până ce Isa, cu un 
zâmbet, destinsese atmosfera. Era ceva magic în expresia 
de pe chipul lui - o căldură căreia era imposibil să-i rezişti. 
Restul serii se desfăşurase minunat, printre oamenii pe 
care Maria îi iubea cu adevărat adunaţi în jurul lui Isa şi 
ascultându-i vorbele înțelepte. 

Întins sub cel mai vajnic dintre cei doi măslini, Maria 
adormi în soarele după-amiezii, legănată de imaginea 


viitorului ei soţ. 


Când simţi umbra alunecându-i peste obraz, Maria se 
sperie, gândindu-se că a dormit prea mult. Se întuneca 
deja! Lazăr avea să fie furios. 

Dar clătinând din cap spre a-şi alunga moleşeala, îşi 
dădu seama că era încă în miezul zilei, iar soarele 
strălucea peste muntele Arbel. Privi în jur pentru a vedea 
ce anume îi umbrise faţa în somn. Cu un mic icnet de 
surpriză, rămase o clipă nemişcată înainte de a se avânta, 
plină de exuberanţa unei tinere îndrăgostite, spre silueta 
din faţa ei. 

— Isa! strigă cu bucurie. 

El deschise braţele şi o cuprinse la piept pentru o clipă, 
apoi se trase cu un pas în spate şi o privi. 

— Porumbiţa mea, spuse el folosind porecla pe care i-o 

dăduse când erau copii. Se poate oare să te faci pe zi ce 
trece tot mai frumoasă? 

— Isa! Nu ştiam că vii. Nimeni nu mi-a spus... 

— Nu ştiau. Va fi şi pentru ei o surpriză. Dar nu puteam 
lăsa ca pregătirile pentru nunta mea să se desfăşoare fără 
mine. 

Şi din nou îi zâmbi. Maria îi analiză trăsăturile pentru o 
clipă, privindu-i ochii întunecaţi, reliefaţi de pomeţii 
proeminenţi. Era cel mai frumos bărbat pe care îl văzuse 
vreodată, cel mai frumos bărbat din lume. 

— Dar fratele meu spune că nu eşti în siguranţă aici, 
acum. 

— Fratele tău e un om grozav, care se teme prea mult. 
Dumnezeu ne va ocroti. 

În vreme ce el îi vorbea, Maria îşi cobori ochii şi îşi dădu 
seama, cu oroare, cât de neglijent arăta. Părul lung până la 
talie şi despletit era încâlcit şi plin de fire de iarbă, plus o 
frunză căzută, iar picioarele, goale, îi erau mânjite de praf. 
În clipa aceea nu aducea nici pe departe cu o regină. 
Începu să se bâlbâie, scuzându-se pentru înfăţişarea ei, 
dar Isa o întrerupse cu un hohot de râs răsunător şi plin. 

— Nu-ţi face griji, porumbiţa mea. Pe tine am venit să te 
văd, nu hainele tale. 

Şi întinse mâna pentru a-i scutura, cu un gest jucăuş, 
frunza din păr. Ea îi surâse, aranjându-şi rochia şi 
scuturându-se de ţărână. 

— Fratele meu n-ar fi de aceeaşi părere, replică ea, în 
glumă. 

Lazăr era foarte strict când venea vorba despre 
ceremonii şi protocol; şi-ar fi ieşit din sărite dacă ar fi ştiut 
că sora lui se afla acum în grădină, neînsoţită şi 
necuviincios înveşmântată şi, unde mai pui, în prezenţa 
viitorului rege al casei lui David. 

— Mă descurc eu cu Lazăr, o asigură Isa. Dar, ca să fim 
mai siguri, fugi în casă şi prefă-te că nu m-ai văzut. Eu am 
să ies prin spate şi am să mă întorc diseară, după ce voi fi 
anunţat cum se cuvine. Astfel, nici Marta şi nici fratele tău 
nu vor fi luaţi pe nepregătite. 

— Atunci, ne vedem diseară, răspunse ea, dintr-odată 
sfielnică. 

Mai zăbovi o clipă, apoi se întoarse şi porni spre casă. 

— Să te prefaci surprinsă, îi strigă Isa în urmă, râzând în 
vreme ce privea silueta viitoarei sale soţii alergând prin 
grădină, spre casa fratelui ei. 


Ziua şi seara aceea aveau să rămână în amintirea ei 
pentru totdeauna. Era ultima dată când se va mai simţi 
liberă şi fără griji, tânără, îndrăgostită şi fericită. 

Ionatan Anna veni a doua zi, dar cu o misiune nouă. 
Climatul politic şi spiritual din Ierusalim se dovedea din ce 
în ce mai instabil, iar planurile se schimbaseră, pentru a 
stăvili amenințările din partea romanilor. Preoţii aleseseră 
un nou lider în cadrul unui consiliu secret, consiliu care îl 
considerase pe lesua nepotrivit pentru a prelua îndatoririle 
celui uns. Membrii consiliului veniseră acum împreună cu 
Anna pentru a-şi prezenta constatările. 

Maria fusese trimisă afară din încăpere, împreună cu 
Marta, la sosirea lor, dar refuză să rămână deoparte în 
vreme ce viitorul ei era luat în discuţie de cei mai 
importanţi membri ai poporului ei. Isa îi zâmbise liniştitor, 
dar în ochii lui văzuse ceva care o înspăimântase. 
Incertitudine. Niciodată nu-l mai văzuse înainte părând 
nesigur, iar acum această constatare o îngrozea. Deşi 
cumnata ei se opusese, Maria se ascunse pe coridor, lângă 
uşă, şi ascultă. 

Se auzeau voci ridicate, strigăte, replici aruncate de la 
unul la altul. Era greu să distingă ce spunea fiecare. Glasul 
acela aspru, sonor şi dur era al lui Ionatan Anna. 

— Tu singur ţi-ai atras această soartă, când ai luat 
partea zeloţilor. Romanii nu ne vor permite niciodată nici 
cel mai vag semn de alianţă cu tine, din cauza asasinilor şi 
a revoluţionarilor care te susţin. Ar însemna să atragem 
măcelul asupra propriului popor. 

Vocea calmă, riguroasă, care îi răspunse, în aparţinea lui 

Isa: 

— Nu refuz niciun om care alege să mă urmeze şi care 
caută împărăţia lui Dumnezeu. Zeloţii mă recunosc ca 
urmaş al lui David. Sunt conducătorul lor de drept. Şi al 
vostru. 

— Dar nu înţelegi cu ce ne confruntăm aici, ripostă 
Anna. Noul procurator roman, Pilat din Pont, e un barbar. 
Nu se va sfii să verse atât sânge cât i se pare necesar 
pentru a ne amuţi chiar şi cele mai banale cerinţe. Îşi 
flutură stindardele păgâne pe străzile noastre, îşi gravează 
simbolurile lui păcătoase pe monedele noastre - şi toate 
astea le face pentru a ne reaminti cât de neputincioşi 
suntem în faţa lui. Nu va ezita să elimine pe oricare dintre 
noi dacă i se va părea că am susţinut, din interiorul 
templului, revolta împotriva Romei. 

— Tetrarhul va fi de partea noastră, spuse Isa. Poate 
chiar va interveni pe lângă noul procurator. 

Anna scuipă. 

— Irod Antipa nu e de partea nimănui, decât a propriilor 
plăceri şi pofte. Iar pâinea şi-o câştigă de la Roma. E evreu 
doar atunci când îi convine. 

— Soţia lui e nazarineană, sublinie Isa. 

Replica lui fu întâmpinată cu tăcere. Isa îmbrăţişase 
învăţăturile liberale ale poporului nazarinean, în fruntea 
căruia se afla mama lui. Nazarinenii nu respectau legea în 
modul strict al evreilor supuşi templului. Printre tradiţiile 
lor diferite era şi aceea care le includea pe femei în 
ritualuri şi chiar le recunoştea ca profeţi. De asemenea, ei 
permiteau neamurilor să asiste la învăţăturile lor şi să ia 
parte la slujbele religioase. 

Deşi Anna menţionase facțiunea zelotă ca fiind motivul 
principal care determinase consiliul să-i retragă sprijinul 
lui Isa, toţi cei din încăpere ştiau că acesta nu era de fapt 
decât un paravan. Învățăturile lui Isa erau prea 
revoluţionare, prea puternic influențate de nazarineni. lar 
preoţii din templu pur şi simplu nu-l puteau controla. 

Ridicând problema soţiei lui Irod ca fiind nazarineană, 
Isa le aruncase preoţilor o provocare. Avea să-şi preia rolul 

profetit, de rege şi Mesia, fără susţinerea lor, şi o va face 
ca un nazarinean. O asemenea alegere comporta riscuri 
uriaşe; putea diminua puterea de care se bucurau preoţii 
templului, dar în acelaşi timp se putea ridica împotriva lui 
Isa însuşi, dacă poporul îi retrăgea sprijinul, în favoarea 
liderilor tradiţionali. 

Dar atacul lui Anna nu se încheiase încă. Vocea lui se 
făcu auzită din nou: 

— Cel care are mireasa, acela este mirele. 

Tăcerea se aşternu din nou în încăpere, iar Maria 
încremeni afară, lângă uşă. Îşi simţea gura uscată ca iasca. 
Replica lui Anna fusese o referire la Cântarea Cântărilor, 
poemul scris de regele Solomon pentru a celebra suprema 
uniune dinastică a caselor nobile ale lui Israel. Aici însă 
era o aluzie clară la nunta Mariei cu Isa. Pentru ca un rege 
să domnească asupra poporului, tradiţia cerea ca el să 
aibă o mireasă de asemenea de stirpe regală. Maria, ca 
urmaşă a regelui Saul, din casa lui Beniamin, era prinţesa 
cu cel mai înalt rang din Israel şi, ca atare, îi fusese 
făgăduită în căsătorie lui Iesua, Fiul Leului lui Iuda, încă 
din copilărie. Neamurile lui luda şi Beniamin fuseseră 
legate între ele încă din Antichitate, iar mariajul dinastic al 
celor două linii fusese asigurat încă de pe vremea în care 
fiica lui Saul, Mica, se căsătorise cu David. 

Prin urmare, pentru a fi rege dinastic, conform legii, 
bărbatul trebuia să aibă ca soţie tot o regină dinastică. 
Astfel, Anna proferase o ameninţare directă la adresa 
uniunii dintre Maria şi Isa. 

În încăpere răsună apoi vocea lui Lazăr; el ştiuse 
totdeauna să-şi controleze perfect emoţiile, şi numai cei 
foarte apropiaţi i-ar fi putut sesiza acum încordarea din 
glas. 

— Ionatan Anna, sora mea este făgăduită prin lege lui 
Iesua. Profeţii au spus că el este Mesia aşteptat de poporul 
nostru. Nu văd cum ne-am putea îndepărta de acest curs al 
vieţii, pe care Dumnezeu l-a ales pentru noi. 

— Îndrăzneşti să-mi spui tu mie ce anume a ales 
Dumnezeu? izbucni Anna. 

Dincolo de uşă, Maria suspină. Lazăr era un om 
cuviincios, şi s-ar îngrozi dacă l-ar jigni pe marele preot. 

— Noi credem, continuă Anna, că Dumnezeu a ales pe 
altcineva. Un drept apărător al legii, un om care va susţine 
tot ceea ce este sacru pentru poporul nostru, fără a aduce 
un afront politic romanilor. 

Aşa deci, adevărul fusese spus cu glas tare, pentru ca 
toată lumea să-l audă. „Un drept apărător al legii.” Acesta 
era felul marelui preot de a-i arăta lui Isa că nu aveau de 
gând să-i tolereze reformele de tip nazarinean, în ciuda 
stirpei sale regale. 

— Şi cine este acesta? întrebă Isa pe un ton liniştit. 

— Ioan. 

— Botezătorul?! exclamă Lazăr, nevenindu-i să creadă. 

— Este rudă cu Leul, interveni un alt glas aspru, pe care 
Maria nu-l recunoscu. 

Poate că era preotul mai tânăr, Caiafa, ginerele lui 
Anna. 

— Dar nu e din linia lui David, replică Isa cu aceeaşi 
voce calmă. 

— Nu, se auzi iar glasul lui Anna. Dar mama lui e din 
linia preoțească a lui Aaron, iar tatăl lui e un Zadochit. 
Poporul îl crede urmaş al profetului Ilie. Va fi suficient 
pentru ca oamenii să treacă de partea lui, dacă i se va oferi 
mireasa potrivită. 

Şi astfel cercul se închisese. Anna venise pentru a pune 
la punct căsătoria Mariei cu noul lor candidat la titlul de 
Mesia; ea era marfa de care aveau ei nevoie pentru a-şi 
legitimiza regele preferat. 

Vocea care se auzi apoi răsună tare, mânioasă. Maria 
nu-l întâlnise niciodată pe Iacob, fratele mai mic al lui Isa, 
dar bănui că el era cel care striga acum. Glasul lui semăna 
cu al lui Isa, dar nu avea stăpânirea aceea calmă prezentă 
întotdeauna la fratele lui mai mare. 

— Nu puteţi alege un Mesia după bunul plac, ca pe un 
bun cumpărat la bazar. Ştim cu toţii că Iesua este cel ales 
pentru a ne izbăvi poporul de robie. Cum îndrăzniţi să 
veniţi cu un înlocuitor fiindcă vă temeţi pentru scaunele 


— 306 — 


voastre sus-puse? 

Strigătele izbucniră, cei din încăpere începând să se 
răstească unii la alţii pentru a se face auziţi. Maria încercă 
să identifice glasurile şi cuvintele, dar deja tremura. Totul 
era pe cale de a se schimba; simţea acest lucru în măduva 
oaselor. Tonul poruncitor al lui Anna se făcu auzit pe 
deasupra celorlalte: 

— Lazăr, ca tutore al acestei fete, numai tu poţi lua 
hotărârea de a rupe logodna şi de a o dărui pe fiica lui 
Beniamin candidatului ales de noi. Totul se află acum în 
mâinile tale. Dar dă-mi voie să-ţi amintesc că tatăl tău a 
fost un fariseu şi un slujbaş credincios al templului. L-am 
cunoscut bine. Ar aştepta de la tine să faci aşa cum e mai 
bine pentru popor. 

Maria simţea greutatea ce apăsa pe sufletul lui Lazăr. 
Era adevărat, tatăl lor fusese devotat templului şi legii 
până în clipa morţii. Mama ei fusese nazarineană, dar 
acest lucru nu conta pentru oamenii care se strânseseră 
acum în casa lor. Lazăr îi jurase tatălui, pe patul de 
moarte, să apere legea şi să protejeze cu orice preţ poziţia 
casei lui Beniamin. De aceea, era pus acum în faţa unei 
alegeri oribile. 

— Vreţi ca sora mea să se mărite cu Botezătorul? întrebă 
el cu precauţie în glas. 

— loan e un om drept şi un profet. Şi, odată ce va fi uns 
Mesia, sora ta va avea acelaşi statut pe care l-ar fi avut 
căsătorindu-se cu omul acesta de aici. 

— Ioan e un ermit, un ascet, îi întrerupse Isa. Nici nu-şi 
doreşte o soţie, nici nu are nevoie de una. A ales să 
trăiască în pustie fiindcă astfel crede că aude mai bine 
glasul lui Dumnezeu. Aţi fi gata să-i distrugeţi această 
solitudine şi munca lui de o viaţă silindu-l la o căsătorie cu 
toate responsabilităţile pe care le implică aceasta conform 
legii? 

— Nu, replică Anna. Nu îl silim la nimic. Se va căsători 
cu fata pentru a-şi confirma statutul de Mesia în faţa 
poporului. După aceea, ea va trăi în casa rudelor lui, iar 
loan se va putea întoarce la propovăduirea lui. Ea îşi va 

împlini îndatoririle dinastice, după lege, iar la fel va face şi 
el. 

Maria asculta, rugându-se ca greaţa pe care o simţea în 
stomac să n-o copleşească şi să-i dezvăluie ascunzătoarea. 
Ştia că „îndatoririle dinastice, după lege” însemna 
aducerea pe lume a copiilor - cu loan, ascetul! Nu era 
suficient însă că oamenii aceştia încercau să-i fure cea mai 
mare fericire la care visase vreodată, căsătoria cu Isa; 
odată cu asta, aveau de gând să-l lipsească pe el de locul 
care i se cuvenea, de viitor rege. 

Şi apoi, mai era ceva: ideea Botezătorului în sine. Ea nu- 
| văzuse niciodată pe acest om care predica pe malurile 
Iordanului, dar pentru popor devenise deja o legendă vie. 
Era vărul mai mare al lui Isa, însă cei doi aveau 
temperamente foarte deosebite. Isa îl privea pe Ioan cu 
mare respect, vorbea adesea despre el ca despre un mare 
slujitor al Domnului, un bărbat drept şi cinstit. Dar îi 
recunoştea totodată şi limitele. li explicase odată acest 
lucru Mariei, când ea îl întrebase despre predicatorul 
înflăcărat care boteza cu apă. loan respingea femeile, 
neamurile, pe cei infirmi şi pe toţi cei pe care îi considera 
necuraţi, în vreme ce Isa credea că toţi cei care doreau să 
audă cuvântul lui Dumnezeu aveau dreptul să-l primească. 
Mesajul lui nu era unul destinat elitelor, adăugase el, ci 
era o veste bună pentru toată lumea. Aceste deosebiri 
fuseseră cauza disputei dintre Isa şi Ioan. 

După moartea părinţilor lui, Botezătorul îşi petrecuse 
mult timp pe țărmurile pustii ale Mării Moarte. Intrase în 
legătură cu esenienii de la Qumran, o sectă de asceţi cu 
principii severe, de la care preluase multe dintre regulile 
pe care le propovăduia. Membrii acelei secte trăiau în 
condiţii dure şi îi dispreţuiau pe cei pe care îi numeau 
„căutători de lucruri uşoare”; vorbeau despre un învăţător 
al Dreptăţii care avea să aducă după el pocăirea şi 
respectarea strictă a legii. 

Şi Isa petrecuse un timp în mijlocul esenienilor şi îi 
explicase Mariei principiile după care ei se ghidau. Le 
respecta devotamentul faţă de Dumnezeu şi lege şi le 

preamărea faptele bune şi caritabile. Pe mulţi îi considera 
tovarăşi apropiaţi lui şi obişnuia să se retragă în 
singurătatea absolută de la Qumran, pentru a medita. Dar 
în vreme ce loan preluase regulile stricte ale esenienilor, 
Isa le respingea pe multe dintre ele, considerându-le aspre 
şi exagerate. 

El îi mai povestise Mariei şi alte amănunte despre loan, 
despre ciudatul lui regim alimentar, format din lăcuste şi 
miere, şi despre hainele făcute din piei de animale şi păr 
de cămilă, care îi rodeau pielea. li spusese cum vărul lui 
alesese să trăiască în pustie, sub cerul liber, unde se 
simţea mai aproape de Dumnezeu. Nu era un mod de trai 
potrivit pentru o femeie de viţă nobilă sau pentru un copil. 
Şi în niciun caz nu era modul de trai pentru care Maria 
Magdalena se pregătise întreaga ei viaţă. 

„lar acum, totul stă în mâinile lui Lazăr”, îşi spuse ea cu 
tristeţe. Bărbaţii se certau iarăşi în camera învecinată, în 
vreme ce pe obrajii ei şiroiau lacrimile. Nu mai putea 
distinge glasurile între ele. Care era al lui Lazăr şi ce 
anume spunea? Fratele ei îl iubea pe Isa şi îl respecta, atât 
ca bărbat, cât şi ca urmaş al lui David, deşi nu aderase 
niciodată la reformele  nazarinene. Lazăr era un 
tradiţionalist; tatăl lor fusese fariseu şi un puternic 
susţinător financiar al Templului din Ierusalim. 

Ionatan Anna îl obliga acum să facă o alegere cumplită: 
dacă-l sprijinea pe Isa, regele dinastic de drept, cel amintit 
de toate profeţiile, va fi îndepărtat din templu; marele 
preot lăsase clar să se înţeleagă acest lucru. Şi unica sa 
opţiune posibilă în acest caz ar fi fost să se alăture 
nazarinenilor, îmbrăţişând o filosofie reformistă în care nu 
credea. 

Cei mai moderati, printre care se număra şi Lazăr, erau 
mulţumiţi atâta vreme cât Isa era acceptat atât de 
nazarineni, cât şi de preoţii din templu. Dar acum se 
ajunsese în pragul unei schisme teribile, o separare 
deplină între cele două tabere, care avea să provoace 
ostilitate între marile familii dinastice ale Israelului şi să 
dea naştere unei aprige rivalități. Alegerea necesară urma 

să se dovedească foarte dificilă pentru o mare parte din 
populaţie. 

Dar, în momentul acela, Mariei nu-i păsa decât de o 
singură alegere. Hotărârea lui Lazăr de a susţine legea 
templului îi va distruge toate visurile ei de fată şi o va 
împinge într-o căsătorie respingătoare. Dar, mai mult 
decât atât, era o hotărâre ce avea să schimbe cursul 
istoriei pentru mii de ani de acum înainte. 


Isa ajunse la o înţelegere cu Lazăr în seara aceea: voia 
ca el să fie cel care îi dă vestea Mariei. Lazăr acceptă, cu 
mare uşurare, astfel că Maria fu chemată într-o încăpere 
ferită, pentru a se întâlni cu cel despre care totdeauna 
crezuse că-i va fi soţ. 

Când Isa îi văzu trupul scuturat de suspine şi faţa udă de 
lacrimi, îşi dădu seama că auzise multe dintre cele 
discutate mai devreme. Iar când ea zări tristeţea din ochii 
lui, ştiu că soarta îi fusese pecetluită. Se aruncă în braţele 
lui şi plânse până când îi secară toate lacrimile. 

— Dar de ce? îl întrebă. De ce ai acceptat? De ce i-ai 
lăsat să-ţi ia împărăţia care îţi aparţinea de drept? 

Isa îi mângâie părul pentru a o linişti şi-i zâmbi în felul 
acela al său, alinător. 

— Poate că împărăţia mea nu e din această lume, 
porumbiţo. 

Maria clătină din cap; nu înţelegea. Isa îşi continuă 
explicaţiile: 

— Maria, lucrarea mea este aceea de a arăta oamenilor 
Calea, de a-i învăţa că împărăţia lui Dumnezeu este 
aproape, la îndemâna oricui, că avem puterea de a deveni 
liberi aici şi acum, liberi de orice oprimare. Nu-mi trebuie 
o coroană sau o împărăție pământească pentru a face 
aceasta. Am nevoie doar să împart cuvântul lui Dumnezeu 
cât mai multor oameni posibil. Totdeauna am crezut că voi 
moşteni tronul lui David şi că tu vei sta alături de mine, 
dar, dacă aceasta nu se va întâmpla în sine, trebuie să ne 

supunem şi să credem că aşa e voia Domnului. 

Maria se gândi la cuvintele lui, încercând din răsputeri 
să se arate curajoasă şi să le accepte. Fusese crescută ca o 
prinţesă; de aceea i se dăduse numele Maria, nume 
rezervat fiicelor de obârşie nobilă în tradiţia nazarineană. 
Fusese de asemenea educată de femeile nazarinene, 
conduse de mama lui Isa. Maria cea Mare o luase alături 
de ea pe mica Maria la o vârstă fragedă, pentru a o pregăti 
în vederea vieţii pe care avea s-o trăiască alături de Fiul lui 
David, dar şi pentru a o învăţa principiile spirituale ale 
doctrinei lor reformiste. Iar odată ce se va fi măritat cu Isa, 
Maria avea să poarte vălul roşu al preoteselor nazarinene, 
acelaşi văl roşu purtat de Maria cea Mare. 

Dar acum, totul se dusese de râpă. Simţind că nu mai 
poate îndura, Maria începu să plângă din nou, şi în clipa 
aceea un gând teribil o săgetă. 

— Isa? murmură, neîndrăznind să pună întrebarea. 

— Da? 

— Tu... cu cine te vei căsători acum? 

El o privi cu o tandreţe atât de copleşitoare, încât Maria 
simţi că i se rupe inima. Îi luă mâinile într-ale lui şi îi vorbi 
cu o voce blândă, însă fermă. 

— Îţi aminteşti ce ţi-a spus mama când ai intrat în casa 
noastră? 

Maria încuviinţă, zâmbind printre lacrimi. 

— N-am să uit niciodată. Mi-a spus: „Dumnezeu te-a 
făcut perechea perfectă pentru fiul meu. Voi doi veţi 
deveni un singur trup. Nu veţi mai fi doi, ci unul. Şi ceea 
ce Dumnezeu a unit nimeni nu poate despărţi”. 

Isa înclină din cap. 

— Mama mea este cea mai deşteaptă dintre femei şi un 
mare profet. Ea a înţeles că Dumnezeu te-a creat pentru 
mine. Dar, dacă Domnul a hotărât, în planurile sale, că nu 
te voi mai avea, atunci nu voi avea nici pe alta. 

Un val de uşurare o cuprinse. Dintre toate lucrurile pe 
care nu le putea suporta, gândul unei alte femei alături de 
Isa era cel mai îngrozitor. Dar o altă realitate o izbi cu 
forţa unui trăsnet. 

— Dar... dacă va fi să fiu soaţa lui loan... el nu-mi va 
permite niciodată să devin preoteasă nazarineană. 

Chipul lui era foarte serios când răspunse: 

— Nu, Maria. loan va insista să te supui legii cu mare 
stricteţe. El dispreţuieşte reformele propuse de ai noştri şi 
probabil că va fi foarte sever cu tine şi te va pedepsi aspru. 
Dar să-ţi aminteşti ce ţi-am spus eu şi ce te-a învăţat şi 
mama deopotrivă. Împărăţia lui Dumnezeu e în inima ta, şi 
niciun asupritor - nici romanii şi nici chiar loan - nu ţi-o 
poate lua. Îi ridică apoi bărbia şi o privi drept în ochii ei 
mari şi căprui. Ascultă-mă bine, porumbiţa mea. Trebuie să 
păşim pe această cale cu seninătate şi trebuie să facem ce 
e bine pentru copiii lui Israel. Asta înseamnă că nu mă pot 
opune acum în faţa lui Ionatan Anna şi a preoţilor 
templului. Voi respecta hotărârea lor, pentru ca 
învăţăturile despre Cale să poate continua în linişte şi să 
se răspândească; iar pentru a-mi manifesta susţinerea, am 
acceptat să fac două lucruri. Voi veni împreună cu mama 
la nunta ta cu loan şi îi voi permite lui să mă boteze în 
public, pentru a arăta că-i recunosc autoritatea spirituală. 

Maria încuviinţă solemn. Avea să păşească pe drumul 
hotărât pentru ea; aceasta era responsabilitatea ei ca fiică 
a lui Israel. Cuvintele de dragoste şi sprijin ale lui Isa o vor 
ajuta să meargă mai departe. 

El o sărută uşor pe creştet şi se întoarse pentru a pleca. 

— Eşti puternică pentru un trup atât de micuţ, spuse el 
blând. Totdeauna am recunoscut puterea aceasta în tine. 
Vei fi o mare regină într-o zi, o conducătoare a poporului 
tău. Se opri la uşă pentru a o mai privi o dată şi îşi duse 
mâna la inimă. Voi fi cu tine totdeauna. 


loan Botezătorul nu era atât de uşor de manipulat cum 
îşi închipuiseră Anna şi tovarăşii lui. Când veniră la el cu 
propunerea, se răzvrătise împotriva necuviinţei lor şi le 
strigase că sunt nişte vipere. Le amintise că aveau deja un 
Mesia în persoana vărului său, un profet ales de 


— 312 — 


Dumnezeu, şi că el, loan, nu era demn de un asemenea rol. 
Preoţii ripostaseră spunând că poporul îl consideră un 
mare profet, urmaşul lui Ilie. 

— Dar nu sunt nici una, nici alta. 

— Atunci arată-ne ce eşti, ca să le putem spune copiilor 
lui Israel, şi ei să te urmeze ca pe un profet şi un rege. 

La aceasta, loan răspunsese în felul lui enigmatic: 

— Sunt glasul care strigă în pustie. 

Şi îi trimisese de la el pe farisei, dar tânărul şi abilul 
preot Caiafa luase replica lui - „Sunt glasul care strigă în 
pustie” - ca o aluzie la profetul Isaia. Se considera Ioan un 
profet printr-o reinterpretare a scripturilor? li punea oare 
pe preoţi la încercare? 

Trimişii se întorseseră a doua zi, şi de această dată îi 
cerură să îi boteze. El insistase ca ei să se căiască înainte 
pentru păcatele săvârşite. Preoţii se simţiseră iritaţi de 
această cerere a lui, dar ştiau că trebuie să joace după 
regulile impuse de el; altfel riscau să-l piardă, iar cheia 
întregii lor strategii era el. Dacă primeau botezul lui, îşi 
vor consolida poziţia în rândul maselor care îl priveau pe 
loan ca pe un profet. 

Când îşi afirmară căinţa, loan îi cufundă în apa 
Iordanului, dar le reaminti: 

— Eu vă botez cu apă, dar după mine vine acela care 
este mai mare decât mine în ochii lui Dumnezeu. 

În ziua respectivă, preoţii rămaseră alături de Ioan şi, 
după ce mulțimile de pe malul râului se risipiră, îi vorbiră 
despre planul lor. El se opuse, în primul rând la ideea de a 
se căsători, şi mai cu seamă la a o lua pe femeia făgăduită 
vărului său. Dar consiliul era pregătit pentru obiecțiile lui 
şi le analizase cu atenţie, dată fiind vehemenţa lui din ziua 
anterioară. li vorbiră despre Lazăr, despre bărbatul drept 
şi nobil din casa lui Beniamin, despre cât de tare se temea 
el să-şi mărite sora pioasă cu un bărbat supus influențelor 
nazarinene. 

Botezătorul se înmuie la această idee; aici era 
slăbiciunea lui. Deşi amintise de profeţiile care spuneau că 
Iesua era cel ales, era tot mai îngrijorat de calea pe care 

apucase vărul său împreună cu nazarinenii şi de încălcarea 
lor flagrantă a legii. loan puse însă capăt discuţiei şi le 
ceru preoţilor să plece. 

Aceştia se  retraseră fără să fi ştirbit hotărârea 
Botezătorului. Mai târziu în acea zi, Isa veni pe malul 
răsăritean al Iordanului, pentru a-şi împlini făgăduiala 
făcută lui Anna. O mare mulţime îl urma, întâlnirea dintre 
cei doi atrăgând numeroşi oameni. loan întinse mâna 
pentru a-l opri pe Isa. 

— Tu vii la mine să te botez? întrebă el. Poate că mai 
degrabă eu am nevoie să fiu botezat de tine, căci tu eşti 
alesul lui Dumnezeu. 

Isa îi surâse. 

— Vere, aşa trebuie să fie acum. Avem datoria să 
împlinim calea dreptăţii. 

Ioan încuviinţă, fără a arăta vreun semn de surprindere 
sau de emoție la acest răspuns al vărului său. Era pentru 
prima dată când se întâlneau după uneltirile lui Anna, şi 
deci prima ocazie de a se evalua reciproc. Botezătorul îl 
trase pe Isa departe de mulțimile care priveau şi îi vorbi în 
cuvinte atent alese. 

— Cel care are mireasa, acela e mirele. 

Isa se mărgini doar să încline din cap în semn că acceptă 
acest aranjament. Ioan continuă: 

— Dar prietenul mirelui, care îl aude, se bucură nespus 
la auzul glasului acestuia. Şi eu mă pot bucura la această 
cuvenită renunțare a ta, dacă e adevărat că o dăruieşti de 
bunăvoie. 

Isa încuviinţă încă o dată. 

— Voi primi să fiu prietenul mirelui. Eu trebuie să mă 
cobor pentru ca tu să urci, şi aşa va fi. 

Fusese un joc de cuvinte, un fel de dans între cei doi 
mari profeţi, fiecare luând cunoştinţă de statutul politic al 
celuilalt. Înţelegând că vărul său acceptase de bunăvoie să 
renunţe la poziţia şi la mireasa lui, loan se întoarse spre 
mulțimile strânse pe malul Iordanului şi le spuse: 

— După mine vine acela care este mai presus de mine, 
fiindcă a fost ales înaintea mea. 

Şi, cu aceste cuvinte, îl cufundă pe Isa în apele râului. 
Vorbele fuseseră alese cu grijă, pentru a arăta că, loan 
preluând rolul lui de Mesia, Isa avea să fie moştenitorul 
tronului în caz că se va întâmpla ceva neprevăzut. „El a 
fost ales înaintea mea” era o indicație clară că loan 
recunoştea încă profeţiile referitoare la naşterea vărului 
său. Aceste cuvinte îl apărau în faţa moderaţilor care îl 
susțineau pe el şi se temeau de reformele nazarinene, dar 
totodată îl cinsteau pe Isa ca subiect al profeţiilor. Primele 
sale cuvinte - „După mine vine acela” - sugerau că loan se 
gândea să preia rolul celui uns. loan ascetul, predicatorul 
în pustie, cu hainele sale din piei de animale şi cu stilul 
evanghelic dus la extrem, era, probabil, uşor subestimat. 
Dar cuvintele şi faptele lui din acea zi, pe malul Iordanului, 
arătaseră că este un politician mult mai abil decât îşi 
închipuiseră mulţi. 

Când Isa ieşi din apele Iordanului, mulțimile îi aclamară 
pe cei doi mari profeţi înrudiţi, atingi de mâna Domnului. 
Dar peste întreaga adunare se lăsă tăcerea când din 
văzduh îşi făcu apariţia un porumbel alb, care îşi flutură 
aripile deasupra lui Isa, Leul lui David. Era o clipă pe care 
cei din Valea Iordanului şi de mult mai departe nu aveau s- 
o uite până la sfârşitul lumii. 


Caiafa se întoarse a doua zi pe malul râului, împreună cu 
fariseii săi. Işi pusese cu grijă la punct strategia. Botezul 
lui Isa nu servise scopului urmărit de el şi de Anna; ei 
crezuseră că aceasta va însemna o recunoaştere implicită 
a autorităţii lui loan, dar botezul nu făcuse decât să 
amintească poporului că  nazarineanul era alesul 
profeţiilor. Acum, mai mult decât oricând, fariseii trebuiau 
să reducă impactul ideii că Isa era Mesia cel aşteptat. Şi 
unica modalitate de a face acest lucru era să transfere 
titlul altcuiva cât mai rapid posibil, iar singurul candidat 
acceptabil era loan. 

Dar Botezătorul fusese tulburat de semnul porumbelului. 

Oare apariţia lui din ceruri, după botez, nu dovedea încă o 
dată că Isa era alesul lui Dumnezeu? Ioan ezita, tinzând să 
sprijine din nou poziţia vărului său. Caiafa, un ucenic 
versat al socrului său, Anna, era însă pregătit pentru 
această eventualitate şi ripostă. 

— Vărul tău nazarinean a fost azi printre leproşi, îi spuse 
el lui loan. 

Botezătorul rămase  încremenit. Nimic nu era mai 
necurat decât nenorociţii aceia părăsiţi de Dumnezeu. lar 
ca vărul lui să se amestece printre ei după ce fusese 
botezat era de neînchipuit. 

— Sunteţi siguri că e adevărat? întrebă el. 

Caiafa încuviinţă cu gravitate. 

— Da, îmi pare rău să-ţi spun că în această dimineaţă s-a 
dus în cel mai necurat dintre toate locurile. Mi s-a spus că 
a propovăduit acolo cuvântul Domnului. Şi chiar le-a dat 
voie să-l atingă. 

loan era uluit aflând că Isa se coborâse atât de mult, 
atât de repede. Ştia bine că vărul lui fusese profund 
influenţat de nazarineni. La urma urmei, mama lui era 
Maria, conducătoarea acelui grup. Dar ea era femeie, şi 
deci avea o mică importanţă, dar influenţa asupra fiului ei 
era puternică. Dar dacă Isa se coborâse printre cei 
necuraţi la nicio zi după botez, poate că Dumnezeu îşi 
întorsese privirea de la el. 

Şi apoi mai era fata aceea, din casa lui Beniamin; pe 
Ioan îl tulbura profund faptul că purta numele Maria - un 
nume nazarinean, o indicație a faptului că fusese educată 
conform acelor principii nesănătoase. 

Dar, de dragul poporului, trebuia să ţină seama de 
profeția care se referea la ea. Se credea că e Fiica 
Sionului, cea descrisă în cartea profetului Mica. 
Fragmentul se referea la Migdal-Eder, Turnul Turmei, 
păstoarea care avea să conducă poporul: „lar la tine, Turn 
al Turmei, deal al fiicei Sionului, la tine va veni... împărăţia 
fiicei lerusalimului.” 

Dacă Maria era cu adevărat femeia din această profeție, 
atunci loan avea obligaţia de a veghea ca ea să rămână pe 

calea cea justă a dreptăţii. Caiafa îl asigurase că fata era 
suficient de tânără şi de pioasă pentru a fi pregătită, aşa 
cum considera loan nimerit, în cel mai tradiţionalist spirit 
al legii. De fapt, fratele ei îi implorase să facă acest lucru 
înainte de a fi prea târziu. Logodna acestei fiice a lui 
Beniamin cu Isa fusese ruptă pe baza învățăturilor 
nazarinene - fapt perfect acceptabil conform legii. Oare nu 
însuşi marele preot, lonatan Anna, scrisese actele de 
desfacere a logodnei? 

Mai important era faptul că Isa şi discipolii săi 
nazarineni nu avuseseră nimic de obiectat la această 
decizie, făgăduind să-l susţină pe Ioan în noua lui postură. 
Chiar Isa acceptase să asiste la ospăţul de nuntă, pentru a- 
şi demonstra susţinerea. Nu exista în această propunere 
niciun amănunt capabil să dea naştere la obiecţii. Dacă 
loan se căsătorea cu prinţesa din casa lui Beniamin şi 
devenea cel uns, numărul celor botezați de el avea să 
crească de zeci de ori. Va atinge astfel mult mai mulţi 
păcătoşi şi le va arăta calea spre pocăire. Şi va deveni 
Învățătorul Dreptăţii din profeţiile străbunilor. 

În faţa ocaziei de a converti mai mulţi păcătoşi şi de a-i 
învăţa pe copiii lui Israel calea pocăinţei către Dumnezeu, 
loan acceptă să se însoare cu fata din casa lui Beniamin şi 
să-şi preia locul rezervat în istoria poporului său. 


Nunta Mariei, urmaşă a casei lui Beniamin, cu loan 
Botezătorul, din tagma preoțească a lui Aaron şi Zadoc, s-a 
desfăşurat pe colina din Cana Galileei. La ospăț au luat 
parte nobili, nazarineni şi farisei. Aşa cum promisese, Isa a 
venit împreună cu mama şi cu fraţii săi, însoţiţi de un grup 
de ucenici. 

Cucernica mamă a lui loan, Elisaveta, fusese verişoară 
cu mama lui Isa, Maria. Dar atât ea, cât şi soţul ei, 
Zaharia, erau morţi de câţiva ani. Nu existau din partea lui 
rude apropiate care să se ocupe de pregătirile necesare, 
iar Ioan nici nu cunoştea obiceiurile, nici nu-i păsa de ele. 

Când Maria cea Mare a observat că oaspeţii nu erau serviţi 
cum se cuvine, a luat asupra ei înseşi sarcina de a 
supraveghea preparativele, ca rudă mai vârstnică a 
mirelui. Drept urmare, s-a dus la fiul ei, care şedea alături 
de câţiva ucenici, şi i-a spus: 

— Nu au vin suficient pentru ospăţul de nuntă. 

El a ascultat-o atent, apoi a răspuns: 

— Ce are asta de-a face cu mine? Nu e nunta mea. N-ar 
fi cuvenit să intervin eu. 

Maria cea Mare nu era de aceeaşi părere, şi-i spuse 
fiului ei acest lucru. În primul rând, simţea că e obligaţia 
ei, în amintirea Elisavetei, să se asigure că ospăţul de 
nuntă decurgea bine. Dar, mai mult decât atât, Maria era o 
femeie înţeleaptă, care cunoştea oamenii şi cunoştea de 
asemenea profeţiile. Iar aceasta era o ocazie potrivită 
pentru a le reaminti preoţilor şi nobililor veniţi la nuntă de 
locul ocupat de fiul ei în cadrul comunităţii. Fără prea 
multă tragere de inimă, Isa acceptă. 

Chemând servitorii, Maria îi instrui: 

— Să faceţi tot ceea ce vă va cere. 

După o clipă, Isa le ceru să-i aducă şase vase mari, 
fiecare plin până la buză cu apă. Servitorii i le aduseră şi le 
aşezară în faţa lui. El închise ochii şi rosti o rugăciune, 
trecându-şi mâna pe deasupra fiecărui vas. Când sfârşi, le 
spuse servitorilor să toarne din ele. Prima servitoare dădu 
să facă precum i se spusese şi scăpă cana din mână. Vasele 
nu mai aveau apă în ele; un vin roşu, dulce şi aromat le 
umplea pe toate. 

Isa ceru unui servitor să ducă o cupă cu vin lui Caiafa, 
care oficiase ceremonia de nuntă. Acesta ridică paharul 
spre loan, mirele, lăudând calitatea licorii. 

— Cei mai mulţi aduc la masă vinul bun la începutul 
ospăţului, lăsându-l pe cel mai slab la urmă, când puţini 
mai observă deosebirea, glumi Caiafa. Dar tu l-ai păstrat 
pe cel mai bun pentru sfârşit. 

Ioan îl privi cu uimire. Nici el şi nici preotul nu ştiau ce 
se întâmplase. Singurul semn că se petrecuse ceva 
neobişnuit era murmurul câtorva servitori, în spate, şi 

agitația unora dintre ucenicii nazarineni. Dar nu avea să 
treacă mult timp până ce toată lumea din Galileea va afla 
cu exactitate cele petrecute la nunta din Cana. 


După nuntă, nimeni nu mai vorbea despre mire şi 
mireasă. Uniunea dinastică fusese umbrită de ceva mult 
mai ieşit din comun. Subiectul aflat pe buzele tuturor era 
miraculoasa transformare a apei în vin, reuşită de tânărul 
profet. Astfel, în partea de nord al Galileei, numele lui Isa 
era rostit pretutindeni; indiferent de manevrele celor din 
templu, el era singurul lor Mesia. 

Puterea şi popularitatea lui Ioan cuceriră regiunile de 
sud, de pe malurile Iordanului, prin Ierusalim şi până în 
zonele deşertice de lângă Marea Moartă. Alimentate de 
preoţii templului, mulțimile care îl urmau crescură atât de 
mult, încât malurile râului gemeau de oameni care cereau 
să fie botezați. Insistenţele lui Ioan ca ei să respecte legea 
cu mare stricteţe spori numărul sacrificiilor - şi deci 
averile templului. Toată lumea era mulţumită de 
rezultatele stratagemei. 

Toată lumea, cu excepţia Mariei Magdalena, devenită 
acum soţia Botezătorului. Poate era o binecuvântare faptul 
că fusese o căsătorie pe care niciuna din cele două părţi 
implicate n-o dorise. loan nu voia decât să rămână în 
pustie şi să ducă pe mai departe munca lui Dumnezeu. 
Avea să se supună legii, care cerea oamenilor să fie rodnici 
şi să se înmulțească, şi deci îşi vizita soţia la vreme 
potrivită, pentru a avea urmaşi. Dar, în afara acestor 
perioade dictate precis de lege şi de tradiţie, nu era 
interesat de prezenţa nici unei femei. 

Stabilirea locului în care avea să trăiască Maria 
Magdalena fusese prima îndatorire a lui loan după 
căsătorie. Nu ezită să arate clar că soţia lui nu era bine- 
venită în apropierea taberei lui. De fapt, esenienii de la 
Qumran nu permiteau femeilor să trăiască împreună cu ei, 
ci le exilau în clădiri separate, fiindcă le considerau 

necurate de la natură. lar mama lui loan murise - fapt care 
se dovedea problematic. Dacă Elisaveta ar fi trăit, Maria 
Magdalena ar fi putut locui în casa socrilor ei. 

Chestiunea fusese discutată de Lazăr şi loan înainte de 
nuntă, iar Maria îi spusese fratelui ei care îi erau dorinţele. 
De aceea, Lazăr insistase ca ea să fie lăsată să locuiască 
împreună cu el şi cu Marta, la casele lor din Magdala şi 
Betania. Astfel, Maria avea să fie mereu însoţită şi 
supravegheată de doi oameni cucernici. lar Betania nu se 
afla departe de Ierihon, ceea ce era bine pentru acele rare 
ocazii când Ioan trebuia să-şi viziteze soţia. 

Soluţia era una corectă şi convenabilă pentru Botezător, 
pe care nu-l interesa ce anume făcea soţia lui, cu condiţia 
să se poarte mereu ca o femeie pioasă şi pocăită. Viitoarea 
mamă a fiului său trebuia să fie nepătată, dincolo de orice 
reproş. Maria îl asigurase că, în lipsa lui, va asculta de 
fratele ei, aşa cum făcuse întotdeauna. Şi când loan îşi 
dădu acordul, se strădui să nu-şi arate bucuria pe faţă. 

Dar fericirea ei avea să fie de scurtă durată, fiindcă Ioan 
preciză imediat cerinţele pe care le avea de la soţia lui. În 
niciun caz nu trebuia să se mai afle sub influenţa 
învățăturilor nazarinene. Nu va avea voie să se ducă în 
casa Mariei cea Mare, prietena şi învăţătoarea ei iubită. Şi 
cu niciun chip nu i se permitea să apară acolo unde Isa 
vorbea în public. Ioan era iritat de faptul că unii dintre 
discipolii săi părăsiseră malul Iordanului pentru a-l urma 
pe vărul lui. Îi muştruluise fiindcă deveniseră nazarineni şi 
îi numise „căutători de lucruri moi”. O rivalitate lua 
naştere încetul cu încetul între propovăduirile lui Isa 
Nazarineanul şi asceticul Botezător. lar loan nu ar fi 
acceptat să fie făcut de ruşine de soţia lui; ea nu va avea 
niciodată voie să se apropie de nazarineni. Lazăr fu nevoit 
să jure solemn că va veghea la acest lucru. 

Tânără, naivă şi necunoscând în viaţă nimic altceva 
decât dragostea şi bunătatea, Maria încercase să discute 
cu loan, dar, când dăduse să obiecteze, încasase prima 
lovitură de la soţul ei; palma lui îi lăsase pe obraz o urmă 
vizibilă toată ziua, ca un memento al faptului că niciodată 

nu trebuia să crâcnească în faţa lui. Cu aceasta, 
Botezătorul îşi lăsă soţia în casa din Magdala şi plecă fără 
a-şi lua rămas-bun. 


Maria se temea de vizitele lui Ioan şi era bucuroasă că 
surveneau atât de rar, despărțite fiind de lungi perioade de 
timp. Botezătorul venea în Betania doar când 
propovăduirea lui îl aducea în apropiere, de obicei când 
mergea de la tabăra sa de pe malul Iordanului spre 
Ierusalim. Întreba de sănătatea ei şi, când legea spunea că 
e potrivit, venea pentru a-şi îndeplini îndatoririle de soţ. În 
timpul acestor vizite o învăţa despre lege şi cum să facă 
penitenţă, spunându-i mereu că împărăţia lui Dumnezeu 
era aproape. 

Prinţesă din casa lui Beniamin fiind, Maria ştia că nu se 
cuvine să-şi compare soţul cu alt bărbat, dar nu se putea 
împiedica s-o facă. Zilele şi nopţile îi erau pline de gânduri 
despre Isa şi despre tot ce o învățase el. Era uimitor faptul 
că ambii bărbaţi propovăduiau în mare acelaşi lucru - că 
împărăţia lui Dumnezeu era tot mai aproape -, deşi 
înţelesul era atât de diferit de la unul la celălalt. Ioan 
transmitea un mesaj sumbru, un cumplit avertisment la 
adresa celor nedrepţi. Din partea lui Isa însă, era un mesaj 
minunat, destinat tuturor celor care îşi deschideau inima 
în faţa Domnului. 

În ziua în care află că Isa venea în Betania împreună cu 
mama lui şi cu un grup de ucenici nazarineni, Maria 
Magdalena îşi simţi inima plină din nou de bucurie, după 
multe, multe zile amare. 


— Nu vor sta aici. Şi tu nu te vei putea duce să-i vezi, 
Maria. Soţul tău îţi interzice. 

Hotărârea lui Lazăr era nestrămutată, în ciuda 
rugăminţilor surorii lui. 

— Cum îmi poţi face una ca asta? Sunt cei mai vechi 
prieteni ai mei, iar unii sunt deopotrivă buni prieteni cu 
tine. Pescarii Petru şi Andrei, de pildă, cu care ne jucam 
când eram mici la Capernaum şi pe țărmurile din Galileea. 
Cum le poţi refuza ospitalitatea? 

Tensiunea era vizibilă pe chipul fratelui ei. Faptul că-i 
respinsese pe prietenii lui din copilărie, pe Isa şi pe Maria 
cea Mare, amândoi copii iubiţi ai lui David, fusese o 
hotărâre extrem de dificilă. Dar Lazăr primise ordine de la 
marii preoţi să nu-i găzduiască în casa lui pe nazarineni, în 
drumul acestora dinspre Ierusalim. Mai mult decât atât, 
soţul surorii lui insistase ca ea să nu mai aibă niciun 
contact cu învăţăturile nazarinene. lar Lazăr jurase să 
vegheze ca Maria să nu iasă din limitele dictate de 
Botezător. 

— Fac asta pentru binele tău, sora mea. 

— Aşa cum m-ai măritat cu loan pentru binele meu? 

Maria nu mai aşteptă răspunsul lui şi nici privirea şocată 
care i se oglindi în ochi. leşi în fugă din casă şi alergă în 
grădină, unde izbucni în plâns. 

— Lazăr chiar îţi vrea binele. 

N-o auzise pe Marta venind după ea; fusese prea 
adâncită în durerea ei pentru a-i mai da atenţie. Şi, oricât 
îşi iubea cumnata, nu voia să asculte acum şi predicile ei 
despre supunere. Dădu să spună ceva, dar Marta o 
întrerupse. 

— Nu am venit să te cert. Vreau să te ajut. 

Maria o privi cu atenţie. Niciodată cumnata ei nu ieşise 
din cuvântul soţului. Şi totuşi, în venele ei curgea o forţă 
tăcută, iar în acea clipă forţa deveni vizibilă în ochii ei. 

— Maria, tu-mi eşti ca o soră; ba, uneori, ca propriul 
copil. Mă doare să văd cât ai suferit în anul care a trecut. 
Şi sunt mândră de tine, aşa cum e şi fratele tău. Ştiu că el 
nu-ţi spune asta, dar mie mi-o spune mereu. Ţi-ai făcut 
datoria ca o fiică nobilă a lui Israel şi ai ştiut să-ţi ţii 
totdeauna fruntea sus. 

Maria îşi şterse lacrimile, ascultând-o pe cumnata ei în 
continuare. 

— Lazăr pleacă la Ierusalim, cu treburi, şi nu se întoarce 
decât mâine-seară. Nazarinenii vor fi aici, în Betania, şi se 
vor întâlni în casa lui Simon. 

Maria făcu ochii din ce în ce mai mari. Oare cucernica şi 
supusa Marta născocise un plan secret? 

— La Simon? În casa aceea adică? întrebă ea arătând cu 
mâna spre casa care se zărea din grădina lor. 

Marta încuviinţă. 

— Dacă vei avea grijă şi vei fi cât se poate de discretă, 
eu am să mă uit în altă parte când vei vrea să-ţi vizitezi 
vechii prieteni. 

Maria îşi aruncă braţele în jurul cumnatei ei. 

— Te iubesc! îi strigă. 

— Ssst! şopti Marta privind în jur pentru a se asigura că 
nu le auzise nimeni. Dacă Lazăr vine să-ţi mai vorbească 
înainte de a pleca spre Ierusalim, să te prefaci furioasă pe 
el. Dacă bănuieşte ceva, dăm amândouă de necaz. 

Maria încuviinţă solemn, încercând să-şi înăbuşe un 
surâs de bucurie. Marta se înapoie în casă, pregătindu-şi 
soţul de drum, iar cumnata ei rămase în grădină, dansând 


pe sub măslini. 


Maria se apropie de casa lui Simon pe o alee laterală, 
acoperindu-şi părul roşcat cu unul dintre cele mai groase 
văluri pe care le avea. Rosti codul secret, şi i se dădu 
imediat voie să intre, văzându-se pe dată înconjurată de 
chipuri familiare. Privi în încăpere, dar încă nu le zări pe 
cele mai dragi şi mai importante pentru ea; Isa şi mama lui 
încă nu sosiseră. Dar nu avu mult timp să se gândească la 
acest lucru, fiindcă se auzi strigată de o voce de femeie. 

Întorcându-se, văzu zâmbetul frumos al Salomeei, fiica 
Irodiadei şi fata vitregă a tetrarhului Galileei, Irod. Cu o 
exclamaţie de bucurie - fiindcă se cunoşteau de când 
fuseseră împreună ucenice ale Mariei cea Mare -, se 
îmbrăţişară fericite. 

— Ce faci tu aici, atât de departe de casă? o întrebă 

Maria. 

— Mama mi-a dat voie să-l urmez pe Isa şi să-mi continui 
ucenicia, pentru a-mi putea lua cele şapte văluri. 

Cele şapte văluri puteau fi purtate numai de femeile 
care primiseră iniţierea de mare preoteasă. 

— Irod Antipa, continuă ea, îi dă mamei tot ce-şi doreşte 
ea şi, în plus, are o părere bună despre nazarineni. Numai 
pe Botezător îl detestă. 

Dându-şi seama ce spusese, Salomeea îşi duse imediat 
palma la gură, îndurerată. 

— Îmi pare rău, exclamă ea. Am uitat! 

Maria îi surâse trist. 

— Nu, Salomeea, nu-ţi cere iertare. Uneori uit şi eu 
însămi. 

Salomea o privi cu înţelegere şi compătimire. 

— E chiar oribil? întrebă ea. 

Maria clătină din cap. O iubea pe fiica Irodiadei ca pe o 
soră, şi adesea îşi spuneau una alteia aşa - cum era de 
altfel tradiţia printre prinţesele nazarinene. Dar Maria 
Magdalena chiar era o prinţesă şi fusese crescută ca atare; 
nu avea de gând să-şi vorbească soţul de rău în faţa 
nimănui. 

— Nu, nu e oribil. Îl văd rareori pe Ioan. 

— Sper că nu te-am jignit, surioară, se grăbi Salomeea 
să continue, parcă pentru a-şi face uitată gafa mai repede. 
Doar că... Botezătorul spune lucruri cumplite despre 
mama. O numeşte târfă şi adulterină. 

Maria înclină din cap. Auzise şi ea aceste lucruri. Mama 
prietenei ei, lrodiada, era nepoata lui Irod cel Mare şi 
moştenise o parte din încăpăţânarea lui. Renunţase la 
primul ei soţ pentru a se mărita cu Irod Antipa, care 
guverna Galileea, iar tetrarhul divorțase şi el de soţia lui 
arabă, pentru a se însura cu lrodiada. loan fusese înfuriat 
aflând că un monarh iudeu putea arăta un asemenea 
dispreţ pentru lege şi denunţase în mod public căsătoria 
lui Irod Antipa cu lrodiada drept adulter. Tetrarhul îşi 
manifestase iritarea, dar nu luase deocamdată nicio 
măsură împotriva Botezătorului; avea destule probleme în 

a satisface capriciile cezarului şi cerinţele postului său 
dificil; nu-i mai trebuia altă durere de cap din cauza unui 
profet ascetic nemulţumit. 

Faptul că lrodiada era nazarineană nu avusese deloc 
darul de a-l îmblânzi pe loan şi nici nu-i îmbunătăţise 
părerile cu privire la principiile nazarinene. Pentru el, 
situaţia nu demonstra altceva decât că femeilor nu trebuia 
să li se acorde niciun statut influent şi nici măcar libertăţi 
sociale, fiindcă astfel deveneau, în mod clar, nişte imorale. 
Ioan îi folosea adesea pe Irod şi pe Irodiada ca exemple de 
corupţie nazarineană. 

Dar, în vreme ce Botezătorul îşi atrăgea duşmănia 
tetrarhului, Isa era admirat şi apreciat de soţia acestuia. 
Irodiada îşi trimisese unica fiică să deprindă Calea, atunci 
când împlinise vârsta necesară. În acea perioadă petrecută 
în Galileea, Maria Magdalena şi Salomeea deveniseră 
foarte apropiate, unite şi mai strâns de dragostea lor 
pentru Maria cea Mare şi pentru fiul ei. 

— Sora noastră, Veronica, e şi ea aici, îşi spuse 
Salomeea, nerăbdătoare să schimbe subiectul. 

Nepoata lui Simon, Veronica, era o tânără minunată, 
profund spirituală, care se pregătise împreună cu ele în 
casa mamei lui Isa. Maria se întoarse pentru a-şi căuta cu 
privirea prietena dragă în mulţime. 

— Iat-o! exclamă Salomeea şi, luând-o de mână, porni 
spre celălalt capăt al încăperii. 

Cele trei tinere, surori în filosofia nazarineană, se 
îmbrăţişară călduros. Dar nu apucară să schimbe prea 
multe vorbe, că în cameră intră Isa. 

Era urmat de mama sa şi de doi dintre fraţii lui mai mici, 
Iacob şi Iuda; alături de ei se aflau fraţii pescari din 
Galileea şi un bărbat cu înfăţişare aspră, despre care 
Maria bănuia că se numeşte Filip. Isa îi salută pe toţi cei 
din încăpere, dar se opri în faţa Mariei. O îmbrăţişă cu 
căldură, fără a uita însă de respectul datorat unei femei 
nobile, soţia altui bărbat. O privi apoi lung, pentru a-i da 
de înţeles că îl surprindea faptul că nu-şi ascultase fratele, 
dar nu spuse nimic. 

Maria îi surâse şi îşi duse o mână la piept. 

— Împărăţia lui Dumnezeu este în inima mea şi niciun 
asupritor nu mi-o poate lua. 

El îi întoarse zâmbetul, cu o expresie plină de căldură, 
după care se îndreptă spre capătul încăperii şi începu să 
propovăduiască. 


Era o seară splendidă, împlinită de dragostea prietenilor 
şi de cuvintele Căii. Maria aproape că uitase cât de 
importantă devenise Calea pentru ea şi ce învăţător 
eficient era Isa. Să stea la picioarele lui şi să-i asculte 
propovăduirile era totuna cu a aduce împărăţia lui 
Dumnezeu aici, pe pământ. Nu putea înţelege cum ar 
putea condamna cineva nişte cuvinte atât de frumoase sau 
de ce ar vrea cineva să nege cu bună intenţie aceste 
învățături impregnate de iubire, de compasiune şi de 
îndurare. 

Când se ridică, gata de plecare, Isa se apropie de Maria 
şi îi atinse uşor pântecele. 

— Vei avea un copil, porumbiţo. 

Maria făcu ochii mari. loan rămăsese luna trecută la ea 
într-o noapte, pentru a-şi împlini îndatoririle de soţ, dar 
nu-şi dăduse seama că e însărcinată. 

— Eşti sigur? 

Isa încuviinţă. 

— Un băiat creşte în pântecele tău. Rămâi sănătoasă, 
micuţo. Mă voi îngriji să naşti în siguranţă. O umbră îi 
străbătu chipul pentru o fracțiune de secundă. Spune-i 
fratelui tău că trebuie să-ţi petreci lunile de sarcină în 
Galileea. Cere-i să te lase să pleci dimineaţă, la ivirea 
zorilor. 

Maria îl privi nedumerită. Betania era aproape de 
Ierusalim, iar dacă s-ar fi ivit vreo complicaţie, cele mai 
bune moaşe i-ar fi fost la îndemână. Ei i s-ar fi părut firesc 
să rămână aici; în plus, Lazăr se întorcea abia seara. Dar 
Isa văzuse probabil ceva în clipa aceea de întunecare, ceva 

ce-l îndemnase să-i ceară să plece imediat din Betania spre 
țărmurile Galileei. 

Ceea ce nu ştia Maria era faptul că, în acel moment de 
profeție, Isa văzuse ce mare era nevoia ca ea să plece cât 
mai departe de loan. 


— Târfă! strigă Ioan lovind-o din nou. Ştiam eu că e prea 
târziu pentru tine şi pentru ideile tale nazarinene spurcate. 
Cum ai îndrăznit să nesocoteşti cuvântul soţului şi pe cel al 
fratelui tău? 

Marta şi Lazăr se aflau în celălalt capăt al casei lor din 
Betania, dar puteau auzi cearta dezlănţuită. Marta plângea 
uşor auzind loviturile care se abăteau asupra trupului 
micuţ al Mariei. Ea era vinovată. Ea o încurajase să nu se 
supună ordinelor limpezi ale soţului şi ale fratelui ei. Ea 
merita bătaia aceea. 

Lazăr stătea nemişcat, îngheţat de teamă şi de 
neputinţă. Era furios pe Marta şi pe Maria, dar mai cu 
seamă îl îngrijorau loviturile primite de sora lui de la soţul 
ei. Nu putea face însă nimic pentru a le împiedica. Dacă ar 
fi intervenit, l-ar fi jignit şi mai tare pe loan, şi nu 
îndrăznea să facă aşa ceva. În plus, era lucru obişnuit ca 
un soţ să-şi bată soţia neascultătoare. În casele mai 
tradiţionaliste, era chiar de aşteptat, iar purtarea lui loan 
se încadra clar în interpretarea pe care el o dădea legii. 

Tot nu-şi dăduseră seama cum aflase el de participarea 
Mariei la adunarea nazarinenilor. Să fi fost vreun 
informator printre ei seara trecută? Sau avea loan un dar 
al profeţiei atât de ascuţit încât îşi văzuse soţia într-o 
viziune? 

Oricare ar fi fost mijlocitorul, Ioan venise în Betania în 
după-amiaza următoare, pradă unui acces de furie 
dezlănţuită, hotărât să-i pedepsească pe toţi cei implicaţi 
în neascultare. Ştia că tânăra lui soţie stătuse la picioarele 
vărului său cu o seară înainte; şi, mai rău încă, stătuse 
alături de progenitura deşănţată a târfei Irodiada. Faptul 

că Maria îşi arătase în public simpatiile nazarinene şi 
tovărăşia cu Salomeea era pentru loan un motiv de ruşine 
şi de supărare, fiindcă risca să-i distrugă reputaţia. 

La naiba cu femeia asta! Oare nu înţelegea că orice pată 
asupra numelui său periclita lucrarea lui şi mesajul lui 
Dumnezeu? Asta era încă o dovadă că femeile nu aveau 
minte, nu aveau capacitatea de a gândi şi de a evalua 
consecinţele unui fapt. Femeile erau creaturi păcătoase 
din fire, fiice ale Evei, iar loan începea să creadă că, 
probabil, pentru ele nu mai exista speranţă de mântuire. 

Şi-i spuse toate acestea Mariei, în vreme ce continua s-o 
lovească. Ea se ghemuise într-un colţ, cu braţele deasupra 
capului, încercând în zadar să-şi ferească faţa. Dar era 
deja prea târziu; o pată purpurie se întindea în jurul unui 
ochi, iar buza de jos i se umflase şi sângera, acolo unde 
palma lui o izbise peste un dinte. Izbuti în cele din urmă să 
strige: 

— Opreşte-te! Loveşti copilul! 

Mâna lui se opri în aer. 

— Ce-ai spus? 

Maria inspiră adânc, încercând să se liniştească. 

— Sunt însărcinată. 

Ioan îi aruncă o privire îngheţată. 

— Eşti o destrăbălată nazarineană, care şi-a petrecut 
noaptea în casa unui alt bărbat, fără o însoţitoare. Nici nu 
pot fi sigur că acest copil e al meu. 

Ea îi răspunse calm, străduindu-se să se ridice de la 
podea: 

— Nu sunt aşa cum spui tu. Am venit la tine mireasă 
fecioară şi n-am fost cu niciun bărbat în afară de tine, soţul 
meu după lege, rosti ea, subliniind ultimele cuvinte. Eşti 
mânios fiindcă nu ţi-am dat ascultare, şi merit mânia ta. 

Izbutise să se ridice în picioare. Cu un cap mai scundă 
decât el, îşi îndreptă spatele şi îl privi drept în ochi. 

— Dar copilul tău nu merită să fie pus la îndoială. Într-o 
zi va fi regele poporului nostru. 

loan scoase un sunet gutural şi se răsuci cu spatele, 
dând să plece. 


— 328 — 


— Am să-i transmit lui Lazăr condiţiile stricte ale izolării 
tale. 

Deschise uşa şi trecu pragul în hol. Fără a întoarce 
măcar capul, îi aruncă peste umăr: 

— Dacă e fată, vă repudiez bucuros pe amândouă. 


Era târziu, spre seară, când Maria hotări să iasă în 
grădină, pentru a lua puţin aer. Stătuse în pat aproape 
toată ziua, îngrijindu-şi vânătăile. Grădina era înconjurată 
de ziduri pe toate părţile, astfel că nimeni nu avea cum să 
vadă urmele ruşinii de pe faţa ei. Sau aşa credea ea. 

Deodată auzi un foşnet în tufişuri, şi inima îi stătu în 
piept. Ce era asta? Cine era? 

— Cine e acolo? strigă ea cu glas sugrumat. 

— Maria? şopti o voce de femeie, urmată de alte foşnete. 

Din spatele unui gard viu de lângă zidul grădinii apăru 
brusc o siluetă. 

— Salomeea! Ce cauţi aici? 

Maria alergă să-şi îmbrăţişeze prietena - o prinţesă din 
neamul lui Irod, care se furişa aidoma unui hoţ. Ea nu-i 
răspunse imediat; rămase încremenită, cu ochii la obrazul 
ei. 

— E chiar atât de rău? întrebă Maria în şoaptă, 
plecându-şi capul. 

Salomeea scuipă pe jos. 

— Mama are dreptate. Botezătorul este un animal. Cum 
îndrăzneşte să se poarte aşa cu tine? Eşti o femeie nobilă! 

Maria începu să-şi apere soţul, dar renunţă, dându-şi 
seama că nu avea suficientă energie pentru a o face. 
Brusc, se simţea obosită, istovită de întâmplările ultimelor 
zile şi de povara crescândă pe care sarcina o punea pe 
umerii ei micuţi. Se aşeză pe o bancă de piatră, iar 
Salomeea o urmă. 

— Ţi-am adus asta, îi spuse ea, întinzându-i o punguţă de 
mătase. Ai în borcănel o pomadă vindecătoare. Îţi va mai 
alina vânătăile. 

— De unde ai ştiut? întrebă Maria, dându-şi seama că 
Salomeea avea cunoştinţă despre un fapt la care doar 
Marta şi Lazăr asistaseră. 

Prietena ei ridică din umeri. 

— Ela văzut. Nu mi-a spus ce s-a întâmplat, ci doar mi-a 
zis: „la cea mai bună pomadă tămăduitoare şi du-i-o surorii 
tale, Maria. li va fi imediat de trebuinţă”. Şi mi-a mai spus 
să am grijă să nu vadă nimeni când vin aici, din cauza lui 
loan. 

Maria încercă să surâdă auzind despre revelaţia lui Isa, 
dar buza umflată nu-i dădu voie. Figura frumoasă a 
Salomeei se întunecă văzând suferinţa prietenei ei. 

— De ce te-a lovit? 

— Fiindcă nu l-am ascultat. 

— Cum? 

— M-am dus la adunarea nazarinenilor. 

Salomeea începu să înţeleagă. 

— Ah, deci, după părerea Botezătorului, noi suntem 
acum duşmanii. Mă întreb când oare îl va acuza pe Isa în 
mod public. Asta se va întâmpla în continuare, sunt sigură. 

— Sunt rude! exclamă Maria. Iar Ioan l-a vestit pe Isa 
lumii întregi atunci când l-a botezat. N-ar face una ca asta! 

— Nu? Eu nu sunt atât de sigură, surioară. Mama spune 
că loan e la fel de şiret ca un şarpe. Gândeşte-te puţin. S-a 
căsătorit cu tine ca să-şi legitimeze poziţia de rege, iar 
acum îi porţi în pântece moştenitorul. Pe mama o numeşte 
adulterină şi o acuză de faptul că e nazarineană, folosind 
asta ca pe o armă împotriva noastră, a celorlalţi. Care e 
deci următorul pas? Să-i retragă în mod public sprijinul lui 
Isa, pe baza a ceea ce el numeşte lipsa de respect a 
nazarinenilor pentru lege. Şi nu va fi mulţumit până când 
nu va distruge Calea. 

— Nu cred că loan ar face aşa ceva, Salomeea. 

— Nu? izbucni ea în râs - un sunet aspru pentru cineva 
atât de tânăr. Tu n-ai petrecut atât de mult timp ca mine în 
preajma celor din neamul lui Irod. E de necrezut ce pot 
face oamenii pentru a urca tot mai sus. 

Maria oftă şi clătină din cap. 

— Ştiu că ţie îţi e greu să crezi, dar Ioan e un om bun şi 
un profet adevărat. Nu m-aş fi măritat cu el dacă aş fi 
crezut altceva, şi nici fratele meu nu ar fi acceptat 
căsătoria noastră. Ioan e altfel decât Isa, e dur şi aspru, 
dar crede în împărăţia lui Dumnezeu. Nu trăieşte decât 
pentru a-i ajuta pe ceilalţi să-l găsească pe Dumnezeu prin 
pocăință şi prin lege. 

— Da, vrea să-i ajute pe ceilalţi bărbaţi. Cât despre 
femei, mai degrabă le-ar îneca pe toate în preţiosul lui 
Iordan în loc să le ofere mântuirea. Şi a devenit o 
marionetă a fariseilor - dacă nu din alt motiv, fie şi numai 
fiindcă el însuşi nu are nicio pricepere politică sau socială; 
merge încotro îi spun ei. Şi sunt convinsă că i se va cere să 
pună la îndoială legitimitatea lui Isa chiar mai mult decât a 
făcut-o până acum, dacă nu va fi oprit. 

Maria o privi atentă pe prietena ei. Ceva din felul în care 
îi vorbea o speria, dar era o teamă amestecată cu respect. 
Salomeea dovedea o abilă înţelegere a politicii, graţie 
timpului petrecut în palatele lui Irod. 

— Şi ce propunere ai? 

Când Maria ridică ochii spre ea, o rază de soare îi 
lumină faţa, accentuând purpuriul vânătăilor. Salomeea îşi 
scutură un fior văzând asemenea urme pe figura frumoasă 
şi delicată a prietenei ei din copilărie. Când răspunse, în 
voce avea o fermitate blândă: 

— Îl voi face pe Botezător să plătească pentru faptele lui 
- împotriva ta, împotriva lui Isa şi împotriva mamei mele. 
Într-un fel sau altul, va plăti. i 

Maria se simţi cuprinsă de un tremur auzind-o. In ciuda 
arşiţei de afară, i se făcu dintr-odată foarte, foarte frig. 


Rapiditatea cu care Ioan fusese arestat era de necrezut. 
Maria avea să afle mult mai târziu că Salomeea plecase în 
grabă la palatul de iarnă al tetrarhului, de lângă Marea 
Moartă, unde era în plină desfăşurare un festin pentru 
aniversarea lui Irod Antipa. Acesta ceruse ca fiica lrodiadei 

să danseze pentru el şi pentru oaspeţii săi; frumuseţea şi 
graţia fetei erau legendare, şi mulţi veniseră de departe 
pentru a-l sărbători pe Irod. Tetrarhul considerase că ar fi 
un gest de bunăvoință dacă le-ar prezenta-o pe fiica lui 
vitregă. 

Salomeea intră în sala în care ospăţul roman era în toi. 
Se  înveşmântase în mătăsuri strălucitoare şi purta 
lanţurile de aur pe care i le dăruise tatăl vitreg. Sosirea ei 
stârnise freamăt printre oaspeţi, care îşi lungiseră gâturile 
ca s-o zărească mai bine. 

— Tu eşti cel mai preţios giuvaier al coroanei mele, 
spusese Irod. Vino şi dansează pentru noi. Oaspeţii noştri 
vor fi încântați să-ţi admire graţia. 

Salomeea se apropiase de tronul de pe care Irod prezida 
banchetul. 

— Nu ştiu dacă pot dansa, ezitase ea delicat. Inima mea 
este atât de grea după călătoria pe care am făcut-o, încât 
nu cred că am puterea de a dansa. 

Irodiada, aşezată pe o pernă alături de soţul ei, ridicase 
fruntea. 

— Ce s-a întâmplat, copila mea, de te-a întristat aşa? 

Salomeea le spusese o poveste tristă, despre un bărbat 
teribil pe nume loan Botezătorul, ale cărui cuvinte o 
bântuiau şi păreau s-o urmeze oriunde se ducea. 

— Cine este acest om, loan Botezătorul? întrebase un 
oaspete roman. 

Irod dăduse alene din mână. 

— Nimeni. Unul dintre mulţii Mesia la modă anul acesta. 
E un agitator, dar nu unul important. 

La cuvintele lui, Salomeea izbucnise în plâns şi se 
azvârlise la picioarele mamei ei, enumerând teribilele 
insulte pe care Botezătorul le arunca la adresa Irodiadei. [i 
era frică, pentru că loan ceruse înlocuirea lui Irod la tron 
şi prezisese că palatul va fi distrus, odată cu toţi cei aflaţi 
în el. Îndemna poporul la ură împotriva tetrarhului şi a 
familiei lui, astfel că ea, Salomeea, nu mai putea călători în 
siguranţă prin ţară împreună cu nazarinenii, decât dacă 
avea grijă să-şi ascundă bine faţa. 

— Mie îmi pare a fi mai degrabă un răzvrătit decât un 
profet, spusese oaspetele roman de mai devreme. Cu cei 
de teapa lui e bine să rezolvi situaţia cât mai repede. 

Irod nu avea chef de politică în seara aceea, dar nu-şi 
putea permite să pară slab în faţa unui trimis al romanilor, 
aşa că îşi chemase gărzile şi le dăduse ordinul. 

— Arestaţi-l pe acest om, pe acest Botezător, şi aduceţi-l 
aici. Vom vedea dacă are curajul să-mi spună mie în faţă 
asemenea lucruri. 

Oaspeţii aplaudaseră hotărârea tetrarhului şi urmaseră 
exemplul romanului, ridicând paharele în cinstea gazdei. 
Salomea îşi ştersese lacrimile şi zâmbise dulce către Irod. 

— Ce dans ai vrea să vezi în seara, tată vitreg? 


loan Botezătorul era un prizonier turbulent. Irod Antipa 
nu bănuise cât de mulţi şi de puternici erau adepţii lui. 
Palatul era asaltat în fiecare zi de mulţimi care cereau 
eliberarea profetului. Apelau la Irod ca la un evreu, 
implorându-l ca pe unul de-al lor. Fiindcă palatul de iarnă 
se afla nu departe de Qumran, comunitatea esenienilor 
trimitea zilnic soli care cereau eliberarea prizonierului. Nu 
avea de-a face deci cu un simplu profet local, pe care-l 
putea pedepsi şi reduce uşor la tăcere. loan Botezătorul 
era un fenomen. 

Irod hotărî să-l interogheze el însuşi şi ceru ca profetul 
să fie adus în faţa lui. Se aştepta să audă răspunsurile 
pline de sine şi aiurelile obişnuite, pe care le auzea de 
obicei de la predicatorii în pustie şi de la autointitulaţii 
trimişi ai Domnului. Pentru Irod, anchetarea lor devenise 
aproape o distracţie, şi aştepta cu nerăbdare să-l 
săpunească bine pe cel care îi tulburase atât de tare soţia 
şi fiica vitregă; îşi spusese că, după ce se va juca o vreme 
cu prizonierul, va hotări cum anume să-l pedepsească. 

Ancheta nu se desfăşură însă aşa cum plănuise 
tetrarhul. Deşi avea haine ciudate şi o înfăţişare sălbatică, 
loan nu debită aiurelile obişnuite. Irod constată că are de-a 

face cu un om tulburător de inteligent, poate chiar 
înţelept. Botezătorul vorbi aspru despre păcătoşi şi despre 
nevoia de pocăință şi nu ezită să privească în ochii 
tetrarhului când îl avertiză că unuia cu păcatele lui îi va fi 
refuzată intrarea în împărăţia lui Dumnezeu. Dar mai avea 
vreme să se mântuiască, dacă era gata să renunţe la soţia 
lui adulterină şi să se pocăiască pentru multele sale 
greşeli. 

Când sfârşi interogatoriul, Irod era frământat de mari 
îndoieli privind încarcerarea Botezătorului. Ar fi vrut să-i 
redea libertatea, dar n-o putea face fără să pară slab şi 
lipsit de eficienţă în ochii Romei. Nu fusese oare prezent 
un trimis roman când ordonase arestarea lui? Eliberându-l 
acum ar fi lăsat impresia că e inconsecvent şi poate chiar 
incompetent în raporturile cu insurgenții evrei. Nu, nu 
îndrăznea să-l elibereze, cel puţin nu deocamdată. Dar 
reduse stricteţea condiţiilor în care era încarcerat şi îi 
permise să fie vizitat de esenieni şi de adepţii lui. 

Când auzi aceste din urmă veşti, Maria din Magdala 
trimise un sol la palat, ca să întrebe dacă soţul ei ar vrea s- 
o vadă sau să întrebe despre copilul pe care îl purta. loan 
nu-i răspunse. Singurele cuvinte pe care Maria le auzi din 
partea lui în timpul prizonieratului erau cuvinte de 
condamnare. De la cei mai apropiaţi ucenici ai lui, află că 
el încă se mai îndoia de paternitatea copilului şi că se 
referea la ea cu numele cele mai jignitoare. Îşi învinovăţea 
soţia pentru că fusese arestat, iar cei mai fanatici dintre 
adepţii lui rostiseră ameninţări la adresa familiei ei. În cele 
din urmă, Maria îi convinse pe Lazăr şi pe Marta s-o ducă 
înapoi în Galileea, cât mai departe de Botezător şi de 
ucenicii lui. Nu înţelegea cum o singură seară de 
nesupunere îi crease o reputaţie de desfrânată, dar asta 
era realitatea cu care se confrunta acum, iar ea prefera să- 
i facă faţă din adăpostul casei ei de la poalele muntelui 
Arbel, aproape de nazarineni şi de simpatizanţii acestora. 

Ioan îşi continua propovăduirile din închisoare, influenţa 
sa sporind în partea de sud a ţării. Cea a vărului său, pe de 
altă parte, înflorea şi se dezvolta tot mai mult în Galileea şi 

la nord de râul Iordan. Discipolii lui Ioan îi aduseră veşti în 
închisoare despre faptele lui Isa şi despre vindecările 
miraculoase care îi erau atribuite; tot ei îi povestiră însă şi 
despre apropierea lui de neamuri şi de cei necuraţi. Chiar 
împiedicase uciderea cu pietre, meritată, a unei femei 
adultere! În mod neîndoielnic, vărul lui Ioan nu mai ţinea 
seama de lege câtuşi de puţin! Sosise vremea ca 
Botezătorul să ia atitudine. 

Urmându-i instrucţiunile, ucenicii lui plecară spre o 
mare adunare a nazarinenilor. Când Isa se înfăţişă în faţa 
mulțimilor pentru a-şi începe propovăduirea, doi dintre 
trimişii Botezătorului păşiră în faţă. Primul dintre ei vorbi, 
adresându-i-se mai întâi lui Isa, şi apoi tuturor celorlalţi: 

— Venim din temniţa în care este închis loan 
Botezătorul. El ne-a rugat să vă transmitem tuturor acest 
mesaj. Ţie, Iesua Nazarineanul, îţi spune că are întrebări 
pentru tine. Deşi a crezut odinioară că tu eşti trimisul lui 
Dumnezeu, nu poate crede că respecţi legea apropiindu-te 
de cei necuraţi. De aceea te întreabă: Eşti tu cel aşteptat? 
Sau toţi oamenii aceştia ar trebui să aştepte pe un altul? 

Mulțimea deveni agitată auzind aceste cuvinte. Faptul 
că loan îl botezase pe Isa fusese hotărâtor pentru unii 
dintre cei mai recenți ucenici nazarineni. Ziua aceea pe 
malurile Iordanului, când Ioan îl vestise pe vărul lui ca 
fiind cel ales şi când Dumnezeu îşi arătase voinţa sub 
forma unui porumbel, îi transformase pe mulţi în urmaşi ai 
Căii. Acum însă, Botezătorul îi retrăgea sprijinul, îndoindu- 
se de el în public. 

Iesua Nazarineanul se arătă neimpresionat de întrebare 
şi neafectat de insultă. Ceru mulțimilor să facă linişte şi le 
spuse: 

— Nu există în această lume un profet mai mare decât 
loan Botezătorul. Iar către cei doi trimişi adăugă: Vă rog 
să-i transmiteţi vărului meu toate urările de bine. Duceţi- 
vă şi spuneţi-i ce aţi văzut şi ce aţi auzit astăzi aici, 
împreună cu noi. 

Şi aveau să fie multe de spus, căci Nazarineanul cobori 
între oameni şi începu să-i vindece pe bolnavi. Se spune că 

în ziua aceea a redat văzul multora care erau orbi; a 
tămăduit neputinţele celor bătrâni; a scos diavoli şi tumori 
rele din cei bolnavi. Şi în tot acest timp a propovăduit 
cuvintele Căii, învăţându-i pe oameni despre lumina lui 
Dumnezeu. Apoi le-a spus o poveste, o parabolă despre o 
femeie căreia i-au fost iertate păcatele fiindcă avea inima 
plină de dragoste şi de credinţă. Acesta era mesajul zilei 
respective. 

— Păcatele le sunt iertate celor care iubesc. Dar dacă 
omul cel mai drept din lume are dragoste puţină în inima 
sa, va avea parte de puţină iertare. 

Ziua aceea avea să fie hotărâtoare pentru lucrarea lui 
Iesua Nazarineanul, pentru Calea pe care o propovăduia, o 
cale a iubirii şi a iertării, o cale a mântuirii, pe care puteau 
păşi toţi cei care alegeau s-o facă. 


Irod Antipa avea o problemă. Trimisul roman care fusese 
de faţă când ordonase arestarea lui loan Botezătorul, cu 
câteva luni în urmă, se întorsese. Iar când întrebă de ce 
erau atât de mulţi evrei în preajma palatului, i se spuse că 
profetul încarcerat continua să atragă discipoli. Auzind 
acestea, trimisul se declară uimit de faptul că Irod nu 
considerase că a sosit vremea să ia măsuri în privinţa 
Botezătorului. 

La cină, în seara respectivă, trimisul Romei îi spuse ferm 
tetrarhului: 

— Nu poţi să te arăţi lipsit de hotărâre în faţa acestor 
instigatori. Te afli aici întrucât cezarul are încredere în 
tine, ca reprezentant al Romei, şi consideră că ai un 
avantaj în relaţiile cu aceşti oameni, fiind evreu, la fel ca 
ei. Dar ar fi o greşeală teribilă să pari lipsit de fermitate. 
Omul acesta aruncă zi de zi insulte asupra Romei, chiar 
din închisoarea în care e prizonier, iar tu îi permiţi s-o 
facă. 

Irod îşi apără poziţia: 

— Deşertul e plin de secte eseniene şi de oameni care îl 

consideră un profet. Executarea lui ar stârni revolte. 

— Tu, cetăţean roman şi rege totodată, accepţi să fii 
ţinut astfel la bunul plac al acestor locuitori ai deşertului? 
ripostă trimisul Romei. 

Irod îşi dădu seama că e prins în corzi. Trimisul urma să 
se întoarcă a doua zi la Roma, riscând să ducă vorbă 
cezarului despre slăbiciunea lui; iar el nu putea permite 
aşa ceva. Avea destui duşmani care l-ar fi vrut doborât o 
dată pentru totdeauna. Dar nu degeaba îi curgea prin vene 
sânge regesc. Oare bunicul lui nu-şi executase propriii fii 
când i se păruse că aceştia îi ameninţă tronul? Familia lui 
ştia să lupte pentru ceea ce-i aparţinea de drept. 

Irod Antipa bătu din palme, chemându-şi servitorii, şi 
ordonă să vină centurionii. 

— Transmiteţi-i prizonierului loan Botezătorul sentinţa 
imediat. Va fi executat fără întârziere, prin decapitare. 

Trimisul Romei îşi arătă aprobarea încuviinţând hotărât, 
martor fiind la primul pas pe care Irod Antipa îl făcea 
pentru a intra în istorie. Nu avea să fie însă şi ultimul. 


Înainte de execuţie, Ioan ceru un singur lucru: ca un 
mesaj să-i fie trimis soţiei sale, în Galileea. Pentru aceasta, 
i se permise să primească vizita unui adept al său, care să 
ducă mesajul. Prin el îşi transmise Ioan ultimele cuvinte de 
învăţătură şi îndemn la penitenţă, înainte ca sabia călăului 
să cadă dintr-o mişcare. Capul se desprinse de trup la 
prima lovitură, şi astfel loan Botezătorul, profet de pe 
malul Iordanului, fu trimis în împărăţia Domnului. 

Irod ordonă ca ţeasta lui loan să fie înfiptă în vârful unui 
par şi expusă la poarta palatului, pentru a arăta tuturor cât 
de repede şi de sever reacţionează trimisul Romei în faţa 
oricărei trădări. Şi capul rămase acolo până când corbii îl 
goliră de orice urmă de carne, dar într-o noapte dispăru în 
mod misterios. Trupul lui loan Botezătorul ajunse în 
mâinile adepților săi esenieni, pentru a fi îngropat. 

Maria era într-o lună avansată de sarcină când primi 
vestea executării lui loan. Mesagerul îi transmise personal 
ultimele cuvinte ale soţului ei: 

— Pocăieşte-te, femeie. Fă penitenţă în fiecare zi pentru 
păcatele care ne-au adus unde am ajuns astăzi. Fă-o în 
amintirea mea şi de dragul copilului pe care îl porţi. Dacă 
vrei ca pruncul să aibă măcar o şansă de a fi primit în 
împărăţia lui Dumnezeu, trebuie să te pocăieşti şi să-l 
botezi imediat după naştere. 

Maria nu avea să ştie niciodată dacă loan murise 
încredinţat că poartă în pântece copilul lui. Faptul că îi 
trimisese în cele din urmă un mesaj sugera că, poate, nu se 
îndoise de acest lucru. Maria îi respectă ultimele cuvinte şi 
se rugă în fiecare zi, tot restul vieţii, pentru iertarea lui 
loan. Fusese rău cu ea, dar nu-i purta pică pentru acest 
lucru. Isa şi Maria cea Mare o învăţaseră că iertarea e 
dumnezeiască, iar ea îmbrăţişase cu toată sinceritatea 
acest principiu. 

Pentru ea, loan fusese o enigmă de la început şi până la 
sfârşit. Fusese un om aspru, care nu ceruse niciodată 
povara aruncată pe umerii lui; niciodată nu avusese de 
gând să se însoare. Maria se străduise din răsputeri să se 
poarte într-un mod pe care loan să-l considere supus, dar 
nimic din ceea ce făcuse ea nu-l mulţumise. Din nefericire, 
se măritase cu singurul bărbat din Israel care nu şi-ar fi 
dorit-o de soţie. Era frumoasă, virtuoasă şi bogată, urmaşa 
dinastiei regale a poporului ei. Şi totuşi, niciuna dintre 
aceste calităţi nu-l interesaseră pe Ioan Botezătorul. 

Căsătoria fusese un fel de pedeapsă pentru amândoi. 
Lucrul bun, tot pentru amândoi, fusese că erau departe 
unul de altul în cea mai mare parte a timpului, apropiindu- 
se doar atunci când fariseii îl presau pe loan pentru a avea 
un moştenitor. De fapt, mariajul lor fusese mai greu de 
suportat pentru loan decât pentru ea. Acum scăpaseră 
amândoi de el, însă ea ar fi dat orice pentru ca sfârşitul să 
fi fost cu totul altul. 

Aşa cum o învinuiseră pentru întemnițarea lui loan, 
adepţii lui o acuzau acum că avusese un rol în executarea 
liderului lor. Unica femeie mai detestată decât ea era 
Salomeea. Despre fiica Irodiadei se spuneau lucruri oribile, 
inclusiv că ar fi avut o relaţie incestuoasă cu tatăl ei vitreg. 
Începuseră să circule poveşti cumplite despre sexualitatea 
ei şi despre felul în care se folosise de ea pentru a cere 
capul Botezătorului pe o tavă de argint. Salomea apelase la 
o  stratagemă  copilărească pentru a determina 
întemnițarea Botezătorului, dar, aşa cum îi mărturisi ea 
Mariei ceva mai târziu, niciodată nu se aşteptase ca el să 
fie executat. Nu voise decât să-l oprească pentru o vreme, 
să-i reducă influenţa crescândă în rândul populaţiei, 
pentru a nu le face vreun rău lui Isa şi Mariei. Fata era 
prea lipsită de experienţă în domeniul politicii şi al religiei 
pentru a prevedea că arestarea lui loan avea să-i 
sporească de fapt popularitatea. Şi, mai rău decât atât, nu 
anticipase dilema în care avea să ajungă Irod şi nici soluţia 
la care va fi acesta silit să recurgă. 

Un mesager anonim din tabăra lui loan îi aduse tinerei 
lui văduve, câteva săptămâni mai târziu, o ultimă şi 
neaşteptată relicvă, ca un nou îndemn la pocăință. Fără un 
cuvânt, trimisul îi întinse un coş din trestie împletită şi 
părăsi casa grăbit. Nu exista niciun mesaj, iar cel care 
aduse coşul refuză s-o privească măcar în ochi. Curioasă, 
Maria dădu capacul la o parte. 

În coş, pe o pernuţă de mătase, se afla craniul albit de 
soare al Botezătorului. 


Durerile facerii începură mai înainte decât le-ar fi fost 
sorocul. Era de fapt o binecuvântare, căci trupul ei micuţ 
n-ar fi putut păstra copilul până la termen. Chiar venind pe 
lume astfel, mai devreme, băieţelul se dovedi mare şi 
vânjos, vestindu-şi sosirea cu ţipete sonore. La nicio zi de 
viaţă, era o copie fidelă a lui Ioan; şi nimeni dintre cei care 
îi auzeau plânsetele insistente nu se putea îndoi că era fiul 

Botezătorului. 

Maria din Magdala trimise vorbă Mariei celei Mari şi lui 
Isa că băieţelul ei se născuse cu bine, mulţumindu-le 
totodată pentru rugăciunile lor. Şi îi puse numele copilului 
loan-losif, după tatăl lui. 


După executarea lui loan, insistenţele ca Isa să adopte o 
poziţie fermă între adepţii lui deveniră extreme. Se duse în 
deşert pentru a se întâlni cu esenienii şi cu ucenicii 
Botezătorului, propovăduind împărăţia lui Dumnezeu în 
felul său propriu. Unii dintre esenieni îl acceptară ca pe 
noul lor Mesia şi îl urmară fiindcă era din neamul lui 
David. Mulţi alţii însă îi respingeau reformele de tip 
nazarinean, cu privire la care loan fusese atât de 
înverşunat în ultimele lui zile de viaţă. Pentru cei mai mulţi 
dintre locuitorii deşertului, Ioan fusese unicul Învățător al 
Dreptăţii, şi cel care încerca să-i ia locul, oricine ar fi fost 
acesta, nu era decât un impostor. 

Prăpastia adâncă dintre adepţii lui loan şi cei ai lui Isa 
se căscase încă de pe atunci. Spiritul nazarinean 
propovăduia dragostea şi iertarea, fiind accesibil tuturor 
celor care doreau să-l îmbrăţişeze. Filosofia ioanită era cu 
totul diferită, bazată de judecăţi aspre şi pe stricta 
respectare a legii. În vreme ce pentru Isa şi pentru 
nazarineni femeile erau preţuite şi bine-venite, adepţii lui 
loan le considerau o sursă a păcatului. Botezătorul nu 
avusese niciodată respect pentru femei, iar imaginea pe 
care el o crease despre Maria Magdalena şi despre 
Salomeea ca fiind încarnări ale târfelor Babilonului 
cimentase ideea că femeile aveau o natură inferioară, 
josnică. 

Astfel se contură, nedrept, portretul Mariei ca păcătoasă 
pocăită şi cel al Salomeei ca o desfrânată notorie. Adepții 
lui loan Botezătorul aţâţaseră flacăra prejudecăţilor, 
declanşând un război care avea să dureze mii de ani. 

Isa Nazarineanul, prinţ din casa lui David, dorea să 
schimbe imaginea nedreaptă a tinerei văduve. El, mai mult 
decât oricine altcineva, ştia că tânăra şi virtuoasa femeie 
suferise o crudă injustiţie. Era şi acum o fiică a casei lui 
Beniamin, prin vene îi curgea sânge regal, inima îi era la 
fel de pură, iar el o iubea încă. 

Lazăr rămase uluit când Fiul Leului apăru în pragul 
casei lui, singur, fără niciunul dintre ucenicii care îl 
însoțeau în mod obişnuit. 

— Am venit să-i văd pe Maria şi pe copil, spuse el 
simplu. 

Bâlbâindu-se, Lazăr o strigă pe Marta şi îl invită pe Isa 
înăuntru. Marta intră în încăpere fără a încerca să-şi 
ascundă surprinderea şi bucuria. Era de mult o adeptă a 
nazarinenilor, în ciuda educaţiei conservatoare pe care o 
primise în familie; iar pe Isa îl iubise şi îl preţuise 
dintotdeauna. 

— li aduc pe Maria şi pe copil, spuse ea şi ieşi din 
cameră. 

Când rămaseră singuri, Lazăr dădu să vorbească. 

— Iesua, am multe lucruri pentru care trebuie să-ţi cer 
iertare... 

Isa ridică însă o mână. 

— Pace ţie, Lazăr. Nu ştiu să fi făcut vreodată un lucru 
despre care în inima ta să nu fi crezut că e drept şi 
cuvenit. Eşti cinstit faţă de tine însuţi şi faţă de Dumnezeul 
tău. De aceea, nu trebuie să te scuzi în faţa mea şi în faţa 
nimănui. 

Lazăr se simţi extrem de uşurat. De mult timp îl măcina 
tristeţea pentru că rupsese logodna dintre sora lui şi Isa, 
dar şi vinovăția pentru că îi refuzase pe nazarineni în 
Betania, în seara aceea care se dovedise atât de nefericită 
pentru Maria. Dar nu mai avu timp să adauge nimic, căci 
micul loan-losif îşi anunţă sosirea în încăpere printr-un 
țipăt răsunător. 

Isa se întoarse, surâzând, către Maria, întinzând mâinile 

spre bebeluşul roşu la faţă de atâta tipat. 

— E la fel de frumos ca mama lui şi tot atât de ferm ca 
tatăl, râse el, luând copilul în braţe. 

Imediat ce simţi atingerea lui, loan-losif se opri din 
plâns, privind figura necunoscută cu mare interes. lar când 
Isa începu să-l salte uşurel în braţe, chicoti fericit. 

— Te place, spuse Maria, simțindu-se dintr-odată timidă 
în faţa acestui bărbat care căpătase în ochii populaţiei o 
aură de legendă. 

Isa o privi cu seriozitate. 

— Sper că da. Apoi, întorcându-se spre gazdă, adăugă: 
Lazăr, fratele meu, aş vrea să vorbesc între patru ochi cu 
Maria despre o problemă foarte serioasă. Ea este văduvă 
acum, şi deci nu e necuvenit să-i vorbesc direct. 

— Fireşte, murmură Lazăr şi, în grabă, ieşi din încăpere. 

Ţinându-l încă pe micul Ioan în braţe, Isa îi făcu Mariei 
semn să se aşeze. Rămaseră astfel împreună o clipă, în 
tăcere, în vreme ce copilul continua să gângurească şi să 
se joace cu părul lung al lui Isa, pe care el îl purta în stil 
nazarinean. 

— Maria, aş vrea să te întreb ceva. 

Ea înclină din cap tăcută, neştiind ce avea să urmeze, 
însă fericită să-l ştie din nou aproape de ea. Prezenţa lui 
era o binecuvântare pentru sufletul ei chinuit. 

— Ai îndurat multe, spuse el, şi ai făcut-o pentru 
credinţa în mine şi în Cale. Vreau să îndrept nedreptatea 
care vi s-a făcut ţie şi acestui copil. Maria, aş vrea să fii 
soţia mea şi să-mi dai voie să-l cresc pe Ioan ca pe propriul 
fiu. 

Ea rămase încremenită. Auzise oare bine? Nu, era 
imposibil! 

— Isa, nu ştiu ce să spun! bâigui ea, după care se 
întrerupse, încercând să-şi pună ordine în gânduri. Mi-am 
petrecut întreaga viaţă visând la clipa în care am să fiu 
soţia ta. Dar atunci când n-a mai fost să fie... Nu m-am mai 
gândit niciodată la acest vis. Şi nu-ţi pot permite să faci 
aşa ceva. Ar fi rău pentru tine şi pentru misiunea ta. Prea 
mulţi sunt cei care mă învinovăţesc pe mine pentru 

moartea lui loan, prea mulţi sunt cei care mă urăsc şi mă 
consideră o păcătoasă. 

— Pentru mine asta nu contează. Toţi cei care mă 
urmează ştiu care este adevărul, şi împreună îi vom învăţa 
acest adevăr şi pe cei care încă nu-l cunosc. lar cei care 
preţuiesc şi respectă legea nu se vor putea opune. De fapt, 
e chiar firesc să mă căsătoresc cu tine. Eşti văduva lui 
Ioan, iar eu sunt ruda lui. Îi sunt cea mai apropiată rudă de 
sex bărbătesc şi, ca atare, eu trebuie să-i cresc copilul. Şi îl 
voi creşte ca pe un prinţ al poporului său, ca moştenitor al 
meu şi ca fiu de profet. Este o căsătorie cuvenită, atât în 
ochii legii, cât şi în cei ai poporului lui Israel. Sunt încă fiul 
lui David, iar tu eşti tot fiica lui Beniamin. 

Maria era copleşită. Niciodată nu se aşteptase la aşa 
ceva. În cel mai bun caz, sperase ca Isa să boteze copilul, 
aşa cum ceruse loan. Dar să-l adopte şi s-o ia pe ea în 
căsătorie? Era mai mult decât putea suporta ea. 
Îngropându-şi faţa în mâini, Maria izbucni în lacrimi. 

— De ce plângi, porumbiţo? Nu suntem acum mai puţin 
potriviţi unul pentru celălalt, în ochii lui Dumnezeu, decât 
am fost atunci când El ne-a ales pentru a ne uni. 

Maria îşi şterse ochii şi ridică privirea spre nazarinean, 
spre Isa al ei, pe care Dumnezeu i-l reda acum. 

— Am crezut că niciodată nu voi mai şti ce înseamnă 


fericirea, şopti ea. 


Spre deosebire de festinul din Cana, nunta Mariei cu Isa 
se săvârşi în cadrul unei ceremonii restrânse, la care luară 
pane doar Maria cea Mare şi cei mai apropiaţi dintre 
ucenicii lui Isa. Totul se petrecu în satul Tabga, pe ţărmul 
Galileei. 

Vestea despre căsătoria lor se răspândi cu repeziciune, 
iar a doua zi mulţimi mari începură să sosească în Tabga. 
Unii erau ucenici ai lui Isa, alţii veniseră doar de 
curiozitate, pentru a-i vedea uniţi pe mirele şi pe mireasa 
din profeția lui Solomon. Mulţi nu erau deloc mulţumiţi să- 

şi vadă iubitul profet unindu-se cu această femeie cu 
reputaţie pătată. Dar Isa era bucuros de prezenţa tuturor; 
îi spunea Mariei iar şi iar că fiecare zi aducea cu ea un nou 
prilej de a arăta Calea cuiva care n-o văzuse niciodată 
înainte - o ocazie de a reda vederea celor care fuseseră 
orbi. 

În numai două zile, vestea nunţii lor atrase mii de 
oameni în sat. La sfârşitul zilei a doua, Maria cea Mare 
veni la Isa şi-i aminti de prima sa minune, la nunta din 
Cana, când vinul nu fusese suficient pentru toţi oaspeţii. 
Acum țărmurile Galileei erau pline de oameni care nu 
mâncaseră nimic de zile întregi, iar bucatele erau pe 
sfârşite. Maria cea Mare îl îndemnă să se gândească puţin 
şi la ospăţul său de nuntă. 

Isa îşi chemă cei mai apropiaţi ucenici şi îi întrebă câţi 
oaspeţi erau în total. 

— Sunt aproape cinci mii, iar noi nu mai avem decât 
câţiva bănuţi, răspunse Filip. 

Andrei, fratele lui Petru, interveni: 

— E un băiat aici pe care îl cunosc, fiul unui pescar. Are 
cinci azimi din orz şi doi peştişori; asta-i tot - şi e foarte 
puţin faţă de numărul celor care s-au strâns în jurul 
nostru. 

— Îndemnaţi-i să se aşeze pe iarbă, le ceru Isa, iar 
azimile şi peştişorii aduceţi-i la mine. 

Peste câteva clipe, Andrei se întoarse cu pâinicile şi cu 
peştii într-un coş, pe care-l aşeză la picioarele învățătorului 
său. Isa rosti o rugăciune de mulţumire pentru preaplinul 
bucatelor, apoi îi întinse coşul lui Andrei, spunându-i: 

— Du-te şi dă-l oaspeţilor, să-l treacă de la unul la altul. 
Aveţi grijă să strângeţi toate firimiturile, ca nimic să nu se 
piardă, şi puneţi-le înapoi în alte coşuri, pe care să le 
treceţi şi pe acelea de la un om la altul. 

Andrei făcu aşa cum i se spusese, ajutat de Petru şi de 
ceilalţi, miraţi că locul firmiturilor fusese luat de o mulţime 
de azimi. Curând strânseră douăsprezece coşuri mari pline 
cu mâncare, pe care le trecură printre oaspeţi, până ce 
toată lumea se sătură pe deplin. 

Toţi cei care se ospătaseră în ziua aceea la Tagba 
deveniră convinşi, dincolo de orice umbră de îndoială, că 
Isa Nazarineanul era cu adevărat Mesia anunţat de 
profeție. Vestea despre minunile şi despre tămăduirile sale 
continuă să se răspândească, iar numărul celor care îl 
urmau creştea mereu. Şi mulţi dintre ei începuseră s-o 
accepte bucuroşi pe Maria; dacă un profet atât de mare ca 
Isa o alesese pe ea, neîndoielnic era o femeie merituoasă. 

Dar exista o problemă în privinţa Mariei: numele ei. Într- 
o vreme în care statutul unei femei era definit prin relaţia 
ei cu un anume bărbat, situaţia Mariei era una dificilă. Nu 
ar fi fost corect să fie numită văduva lui Ioan, dar nici, 
simplu, soţia lui Isa. Aşa se face că deveni cunoscută sub 
propriul nume, ca o femeie de frunte în rândul poporului. 
Avea să rămână astfel, pentru totdeauna, Fiica Sionului, 
Turnul Turmei Ei - Migdal-Eder. Şi avea să poarte numele 
unic al unei regine. Căci oamenii începură să-i spună, 
simplu: Maria Magdalena. 


Maria Magdalena numise această perioadă de după 
hrănirea miraculoasă a mulțimilor din Tagba Marile 
Vremuri. La scurt timp după nuntă, nazarinenii, având-o pe 
Maria acum în rândurile lor, plecară spre Siria. În drum, 
Isa vindecă foarte mulţi bolnavi. Îşi petrecea timpul 
propovăduind în sinagogi şi aducând vestea despre Cale 
tot mai multor oameni. După o vreme însă, grupul reveni în 
Galileea. Maria Magdalena era însărcinată, iar Isa voia ca 
pruncul să se nască acolo unde soţia lui se simţea cel mai 
bine - în casa ei. 

La întoarcerea în Galileea veni pe lume o fetiţă mică şi 
încântătoare, care primi nume de prinţesă: Sarah-Tamar. 
Primul amintea de femeia nobilă din Scriptură, soaţa lui 
Avraam, iar Tamar era un nume galileean şi făcea aluzie la 
curmalii care creşteau aici din belşug, fiind de generaţii 
folosit ca nume de alint pentru fete în casele regale. 

Familia lui Isa creştea, adepţii lui erau tot mai mulţi, iar 

copiii lui Israel aveau noi speranţe pentru viitor. Erau, într- 
adevăr, Marile Vremuri. 

$ Capitolul optsprezece $ 


Château des Pommes Bleues 
29 iunie 2005 


Nimeni nu vorbi când Peter sfârşi de citit traducerea 
primei cărți. Se aşternu un lung moment de tăcere, fiecare 
dintre cei prezenți absorbind în felul său propriu 
extraordinarele informatii aflate. Toți plânseseră din când 
în când - bărbații mai reținut, femeile vărsând lacrimi 
deschis în vreme ce ascultau povestea Mariei. 

Într-un târziu, Sinclair rupse tăcerea: 

— Şi acum, de unde Începem? 

Maureen clătină din cap. 

— Habar n-am, spuse ea, ridicând ochii spre Peter, 
pentru a vedea cum face el faţă situaţiei; vărul ei părea 
surprinzător de calm şi chiar îi zâmbi când îi întâlni 
privirea. Eşti bine? îl întrebă. 

— Mai bine ca niciodată. E foarte ciudat, dar nu sunt 
nici şocat, nici îngrijorat sau preocupat. Mă simt doar... 
mulţumit. Nu pot explica, dar asta simt. 

— Mie îmi pari extenuat, interveni Tammy. Dar ai făcut o 
treabă excelentă. 

Sinclair şi Roland se declarară de acord, mulţumindu-i 
lui Peter pentru dăruirea pe care o dovedise în traducerea 
manuscrisului. 

— Poate că ar fi bine să te duci să te odihneşti şi să 
începi celelalte cărţi mâine, sugeră Maureen. Serios, Pete, 
ai nevoie de somn. 

El clătină din cap, hotărât. 

— În niciun caz. Au mai rămas două cărţi - Cartea 
Ucenicilor, iar cealaltă e intitulată Cartea Vremurilor 
întunericului. Cred că este o relatare a Răstignirii, şi nu 
plec nicăieri înainte de a vedea despre ce e vorba. 

Când îşi dădură seama că Peter este neclintit, Sinclair 

ceru să i se aducă un ceai. Preotul refuza în continuare să 
mănânce, considerând că trebuie să postească până ce 
traducerea va fi gata. Lăsându-l singur, Sinclair, Maureen 
şi Tammy se retraseră în salon pentru a înghiţi ceva la 
repezeală. Invitat să li se alăture, Roland refuză, spunând 
că are prea multe lucruri de făcut. Apoi, aruncându-i o 
privire lui Tammy, ieşi din salon. 

Mâncară ceva uşor, nici unuia dintre ei nefiindu-i gândul 
la masă. Încă le era greu să-şi exprime părerile cu privire 
la conţinutul primei cărţi. Tammy deschise discuţia, 
referindu-se la cele aflate despre loan. 

— După ziua aceea petrecută cu Derek, lucrurile îmi 
sunt mult mai clare. Acum înţeleg de ce membrii ghildei le 
urăsc atât de tare pe Maria şi pe Salomeea, dar tot mi se 
pare extrem de nedrept. 

Maureen o privi nelămurită; Tammy încă nu-i povestise 
ce descoperise. 

— Cum adică? Membrii ghildei sunt cei care m-au 
atacat? 

Prietena ei îi explică tot ce aflase de la Derek în cursul 
vizitei la Carcassonne. 

După ce o ascultă, uluită, Maureen întrebă: 

— Dar voi ştiaţi deja că Maria a avut un copil cu loan 
Botezătorul? Fiindcă pentru mine chestia asta e un 
veritabil şoc. Nu mi-ar fi trecut prin minte aşa ceva. 

Sinclair încuviinţă. 

— Va fi un şoc pentru foarte multă lume. Noi, cei de aici, 
ştiam, dar, în afara grupului nostru eretic, foarte puţini 
sunt cei care au auzit despre asta. S-au depus eforturi 
insistente - de ambele părţi - pentru ca aceste date să fie 
şterse din istorie. Evident, adepţii lui Isus n-au vrut ca 
informaţiile despre loan să umbrească în vreun fel 
povestea Lui, aşa că autorii Evangheliilor au relatat faptele 
cu mare precauţie şi cu abilitate. 

— lar adepţii lui loan, interveni Tammy, nu vorbesc 
despre asta fiindcă o dispreţuiesc pe Maria Magdalena. Am 
început să citesc din documentele ghildei, aşa-numita 
Adevărată Carte a Sfântului Graal. li spun aşa fiindcă sunt 

de părere că adevăratul sânge sfânt este cel al lui Ioan şi 
al fiului lui; de aceea, stirpea lor este realul Sfânt Graal, 
adevărata purtătoare a sângelui sacru. Şi, dacă ar fi fost 
după ei, ar fi eliminat orice referire la Maria Magdalena nu 
doar din scripturi, ci din întreaga istorie. Au în cadrul 
ghildei o lege care spune că numele ei nu poate fi 
menţionat niciodată fără a i se ataşa epitetul de târfă. 

— Dar asta n-are sens, replică Maureen. Maria 
Magdalena a fost mama fiului lui Ioan, iar pe el îl recunosc 
ca fiind legitim. De ce o urăsc pe ea atât de tare? 

— Fiindcă, din punctul lor de vedere, ea şi Salomeea au 
pus la cale uciderea lui loan pentru ca ea să se poată 
mărita cu Isus - Isa - şi astfel el să poată prelua statutul de 
cel ales, să devină tată al fiului lui Ioan şi să-l crească în 
spirit nazarinean. În cadrul ritualului lor, membrii ghildei îl 
neagă pe Isus scuipând pe cruce şi numindu-l Uzurpatorul. 

Maureen privi pe rând la prietena ei şi la Sinclair. 

— Nu-mi vine să aduc vorba despre asta, dar mi-e greu 
să cred că Jean-Claude e implicat în aşa ceva. 

— Vrei să spui Jean-Baptiste, o corectă Tammy cu 
dispreţ în glas. 

— Când eram la Montsegur... ştia atât de multe despre 
catari! Şi, în plus, vorbea cu atâta venerație despre ei, cu 
atâta respect! Să fi fost doar prefăcătorie? 

Sinclair oftă, trecându-şi palma peste obraz. 

— Da, şi, din câte înţeleg, a fost doar o mică parte dintr- 
un veritabil complot. Roland a descoperit că Jean-Claude a 
fost pregătit încă din copilărie pentru a se infiltra în 
rândurile noastre. Familia lui e bogată şi, graţie resurselor 
asigurate de ghildă, şi-a putut crea o identitate falsă. 
Detaliul cu numele Paschal l-a adăugat mai târziu - fapt 
care ar fi trebuit să-mi trezească suspiciunile, dar nu 
aveam motive să mă îndoiesc de el. Şi recunosc că e un 
istoric reputat, de valoare, un expert în domeniul nostru; 
dar motivul nu a fost unul ştiinţific, ci mai degrabă de tipul 
„cunoaşte-ţi inamicul”. 

— Şi de când durează rivalitatea asta? 

— De două mii de ani, răspunse Sinclair. Dar este 

unilaterală. Ai noştri nu au resentimente faţă de Ioan şi au 
considerat totdeauna că urmaşii lui ne sunt fraţi şi surori. 
La urma urmei, suntem cu toţii copiii Mariei Magdalena, 
nu-i aşa? Noi, aici, aşa gândim şi aşa am gândit 
întotdeauna. 

— Ei sunt oile negre ale familiei, glumi Tammy. 

— Dar nu toţi adepţii Botezătorului sunt extremişti, îşi 
continuă Sinclair ideea. Nu trebuie să uităm asta. Fanaticii 
din  ghildă reprezintă o minoritate - o grupare 
încrâncenată, sinistră; surprinzător de puternică, dar 
redusă numeric. Vino cu mine, vreau să-ţi arăt ceva! 

Când se ridicară de la masă, Tammy îşi ceru scuze că 
nu-i însoţeşte şi o rugă pe Maureen să vină mai târziu în 
camera cu proiectorul. 

— Dacă tot am ajuns atât de departe, îi spuse ea, aş vrea 
să-ţi mai arăt alte câteva lucruri pe care le-am descoperit 
în cercetările mele. 

Stabiliră să se întâlnească peste o oră, şi Maureen îl 
urmă pe Sinclair afară. Cerul înserării era încă învăluit în 
razele soarelui. 

— Îţi mai aminteşti de a treia grădină? o întrebă Sinclair 
în vreme ce se apropiau de poarta Grădinii Trinității. Cea 
pe care n-ai mai avut timp s-o vizitezi data trecută? Vino, 
am să ţi-o arăt acum. 

Luându-i braţul, o conduse pe lângă fântâna Mariei 
Magdalena, prin prima arcadă din stânga. O alee pavată cu 
marmură străbătea o grădină ce amintea de vilele italiene. 

— Pare foarte... romanescă, observă Maureen. 

— Da. Ştim foarte puţine lucruri despre loan-losif. Din 
câte cunosc eu, nu există nimic scris despre el - sau n-a 
existat până acum. Tot ce avem e un mănunchi de legende 
şi tradiţii locale, transmise oral. 

— Şi ce anume spun ele? 

— Doar că nu era fiul lui Isus, ci al lui loan. Numele se 
dovedeşte a fi cel pe care-l ştiam noi, loan-losif, deşi unele 
legende îl numesc Ioan-lesua sau chiar Iloan-Marcu. Se 
spune că ar fi plecat la Roma la o vârstă fragedă, lăsându- 
şi mama şi fraţii aici, în Franţa. Nu putem şti însă dacă aşa 

a fost voia lui sau dacă totul a făcut parte dintr-un plan 
complex. Şi nu ştim nici ce s-a întâmplat apoi cu el. Există, 
în acest sens, două curente de gândire. 

Sinclair o conduse spre statuia din marmură a unui 
tânăr, sculptată în stil renascentist. Stând în faţa unei 
cruci înalte, tânărul ţinea în mână un craniu. 

— A fost crescut de Isus, deci e posibil să fi rămas în 
cadrul comunităţii creştine în formare din Roma. Dacă aşa 
s-a întâmplat, probabil că a pierit aşa cum au pierit mulţi 
dintre primii lideri ai Bisericii, în urma persecuțiilor lui 
Nero. Istoricul roman Tacit menţiona că Nero „aplica cele 
mai variate şi mai crude pedepse grupării depravate 
numite a creştinilor” şi ştim că aşa au stat lucrurile din 
felul în care a murit Petru. 

— Deci crezi că a fost martirizat? 

— E foarte posibil; poate a fost chiar crucificat împreună 
cu Petru. E greu să ne închipuim că o persoană cu 
ascendenţa lui a putut fi altceva decât un conducător. Şi 
toţi conducătorii creştini au fost executaţi. Dar mai există 
un punct de vedere. Sinclair arătă spre craniul din mâna 
de marmură a statuii şi adăugă: Mai există o posibilitate. O 
legendă susţine că unii dintre cei mai fanatici adepţi ai lui 
loan l-au căutat pe loan-losif în Roma şi l-au convins că 
creştinii îi furaseră locul de drept; i-au spus că tatăl lui 
fusese adevăratul Mesia şi că el era moştenitorul de drept 
al tronului celui ales. Unii afirmă că loan-losif s-ar fi întors 
împotriva mamei şi a familiei lui, îmbrăţişând învăţăturile 
adepților lui Ioan. Nu ştim unde şi cum a murit el, dar ştim 
că există o sectă activă a adepților Botezătorului, în Iran şi 
în Irak: mandeenii. Sunt oameni paşnici, dar foarte 
riguroşi şi stricţi în credinţa lor că Ioan a fost unicul Mesia 
adevărat. Se poate ca ei să fie urmaşii lui în linie directă; e 
posibil ca loan-losif sau descendenţii lui să se fi retras în 
regiunea aceea după o schismă în cadrul creştinismului 
timpuriu. Şi să nu uităm, desigur, Ghilda celor Drepţi, care 
pretinde a cuprinde în rândurile ei adevărații urmaşi ai 
stirpei de aici, din Occident. 

Maureen privea atentă craniul în vreme ce asculta 

spusele lui Sinclair. Brusc îi veni o idee şi exclamă: 

— Este loan! Craniul... apare în întreaga iconografie a 
Mariei Magdalena, în picturi... Întotdeauna e reprezentată 
alături de un craniu, şi nimeni nu mi-a putut explica până 
acum de ce. De fiecare dată mi se spunea că ar fi o aluzie 
vagă la penitenţă şi la pocăire. Craniul simbolizează 
pocăirea. Dar de ce? Acum înţeleg, în sfârşit. Maria era 
înfăţişată cu un craniu fiindcă făcea penitenţă pentru loan 
- literal, cu craniul lui loan. 

Sinclair încuviinţă. 

— Da. Şi cartea; întotdeauna e înfăţişată alături de o 
carte. 

— Ar putea fi doar Biblia, replică Maureen. 

— Ar putea, dar nu e. Maria Magdalena e înfăţişată 
împreună cu o carte fiindcă este vorba despre cartea ei, 
despre mesajul pe care ni l-a lăsat nouă. Şi sper că din ea 
vom afla câte ceva despre fiul ei cel mare şi despre soarta 
lui. Sper că Maria Magdalena va destrăma o dată pentru 
totdeauna acest mister. 

Continuară să se plimbe pe aleile grădinii în tăcere, sub 
cerul asfinţitului, pe care începeau să se zărească primele 
stele. Într-un târziu, Maureen rupse tăcerea. 

— Spuneai că mai există şi alţi adepţi ai lui loan, care nu 
sunt fanatici. 

— Desigur. Sunt milioane. Noi îi numim creştini. 

Ea îi aruncă o privire întunecată, dar Sinclair continuă: 

— Vorbesc serios. Gândeşte-te la ţara ta. Câte biserici 
baptiste există acolo? Există creştini care susţin ideea că 
Ioan a fost un profet în adevăratul sens al cuvântului. Unii 
îl numesc înaintemergător şi consideră că el este vestitorul 
lui Isus. In Europa, unele familii din cadrul stirpei s-au 
unit, amestecând astfel sângele Botezătorului cu cel al 
Nazarineanului. Cea mai cunoscută dintre acestea a fost 
familia Medici, ai cărei membri îi venerau deopotrivă pe 
Ioan şi pe Isus. Dintre ei făcea parte şi Sandro Botticelli. 

Maureen îl privi surprinsă. 

— Botticelli a fost urmaş al ambelor linii? 

Scoţianul încuviinţă. 

— Când ne vom întoarce în casă, mai uită-te o dată la 
Primăvara lui Botticelli. În extrema stângă ai să vezi 
silueta lui Hermes, alchimistul, ţinând în aer caduceul. Cu 
mâinile schiţează gestul „Aminteşte-ţi de loan”, cel despre 
care ţi-a povestit Tammy. În această alegorie a Mariei 
Magdalena şi a renaşterii, Sandro ne îndeamnă să nu-l 
uităm pe Ioan şi ne aminteşte că alchimia este o formă de 
integrare, iar integrarea nu lasă loc bigotismului şi 
intoleranţei. 

Maureen îi aruncă o privire intensă, marcată de o 
veritabilă admiraţie pentru cel care, la început, i se păruse 
o enigmă. Era un mistic şi un poet în sine, un căutător al 
adevărurilor spirituale. Şi, mai mult decât atât, era un om 
bun - cald, sensibil şi, în mod evident, loial. Îl subestimase 
- fapt care deveni şi mai limpede odată cu ultimele sale 
cuvinte: 

— După părerea mea, o atitudine caracterizată de 
toleranţă şi de iertare este piatra de temelie a oricărei 
credinţe. În ultimele patruzeci şi opt de ore m-am convins 
de acest lucru mai mult decât oricând. 

Maureen surâse şi, punându-şi mâna pe braţul lui, 
porniră înapoi, spre casă. Împreună. 


Vatican, Roma 
29 iunie 2005 


Cardinalul DeCaro încheia o convorbire telefonică în 
biroul lui, când uşa se deschise brusc. Încă îl uimea faptul 
că episcopul O'Connor nu-şi dăduse seama cât de fragilă 
era poziţia lui aici, la Roma, dar omul părea chiar să nu 
aibă habar. DeCaro nu ştia sigur dacă era vorba de pură 
ambiţie sau de o crasă obtuzitate; sau poate de amândouă. 

Cardinalul ascultă cu prefăcută răbdare şi cu pretinsă 
surprindere în vreme ce omul îi tot bâigui despre 
descoperirea din Franţa. Apoi însă, O'Connor spuse ceva, 
şi DeCaro încremeni. Era o informaţie secretă; nimeni de 
la acest nivel nu ar fi trebuit să ştie încă despre 
manuscrise - şi în niciun caz despre conţinutul lor. 

— Cine e informatorul tău? întrebă el pe un ton voit 
nepăsător. 

O'Connor făcu o strâmbătură; încă nu era gata să-şi 
dezvăluie sursele. 

— Este un om de încredere, spuse el. Foarte de 
încredere. 

— Mi-e teamă că nu pot lua informaţia în serios dacă nu- 
mi dai detalii suplimentare, Magnus. Trebuie să înţelegi că 
ne parvin o sumedenie de informaţii eronate şi nu le putem 
investiga pe toate. 

Episcopul Magnus O'Connor îşi trecu greutatea de pe un 
picior pe altul, stânjenit. Nu îndrăznea să-şi dea pe faţă 
sursa de informare - nu încă; era singura piesă pe care o 
mai deţinea. Dacă îşi dezvăluia informatorul, fără îndoială 
că vor apela direct la acesta, lipsindu-l pe el de orice 
putere şi de orice influenţă într-o chestiune de importanţă 
istorică extremă. Şi, pe urmă, erau şi alţii în faţa cărora 
trebuia să răspundă, pe lângă DeCaro şi Consiliul 
Vaticanului. 

— Voi discuta cu informatorul şi voi vedea dacă îi pot 
dezvălui numele, spuse el în cele din urmă. 

Cardinalul ridică din umeri, spre iritarea episcopului. Nu 
se aşteptase la o primire atât de rece în schimbul veștii 
zguduitoare pe care o adusese. 

— Foarte bine. Îţi mulţumesc pentru informaţie, replică 
DeCaro pe un ton îngheţat. Eşti liber să-ţi vezi de 
îndatoririle dumitale. 

— Dar, Eminenţă, nu vreţi să ştiţi exact ce anume au 
găsit? 

Cardinalul privi peste rama ochelarilor spre episcopul 
irlandez. 

— Sursele neverificate nu prezintă pentru mine interes. 
O seară bună, domnule. Domnul să te binecuvânteze şi să 
te apere. 

Cu aceasta, cardinalul îi întoarse spatele şi îşi îndreptă 
atenţia asupra unui teanc de hârtii, sortându-le de parcă 
irlandezul tocmai îi povestise ceva deloc mai interesant 
decât faptul că soarele răsărea dimineaţa şi apunea seara. 

Dar unde era şocul? Îngrijorarea? Mulţumirile? 

Fierbând de indignare, episcopul O'Connor murmură un 
răspuns şi ieşi din încăpere. Pentru moment, terminase ce 
avusese de făcut în Roma. Se va duce în Franţa acum. Şi le 
va arăta el. 


Château des Pommes Bleues 
29 iunie 2005 


Aşa cum promisese, după plimbarea în grădină 
împreună cu Sinclair, Maureen intră în camera de 
proiecţie, pentru întâlnirea cu Tammy. Mai întâi însă, 
deschise uşa biroului şi-l văzu pe Peter cufundat în 
traducerea celei de-a doua cărţi. Vărul ei ridică privirea şi 
mormăi ceva  ininteligibil, cu ochii sticlindu-i de 
concentrare. Ştia că nu e un moment potrivit pentru a-l 
întrerupe, aşa că plecă spre Tammy. 

Castelul fremăta de entuziasm şi de un fior anticipativ. 
Maureen se întrebă cât de multe ştiau servitorii, dar 
presupuse că erau toţi de încredere şi loiali. Sinclair şi 
Roland discutau despre măsurile de securitate necesare 
până ce Peter sfârşea traducerea, urmând să ia apoi 
decizia corespunzătoare. Nimeni nu vorbise deocamdată 
deschis despre acest lucru, iar Maureen se întreba, 
curioasă, ce avea Sinclair de gând să facă - şi când anume. 

— Intră, intră, o îndemnă Tammy văzând-o că aşteaptă 
la uşă. 

Maureen se trânti pe canapea, alături de prietena ei, 
dându-şi capul pe spate cu un geamăt. 

— Ce s-a întâmplat? 

— Oh, de toate şi nimic, surâse Maureen. Mă întrebam 
doar dacă viaţa mea va mai fi vreodată la fel ca înainte. 

Tammy îi răspunse cu unul dintre accesele ei de râs 
gutural. 

— Nu. Aşa că mai bine te-ai obişnui de pe acum. Apoi, 
luându-i mâna, continuă pe un ton mai blând: Ascultă, ştiu 
că multe dintre cele întâmplate sunt lucruri noi pentru tine 
şi că a trebuit să asimilezi o sumedenie de informaţii într- 

un timp scurt. Vreau doar să-ţi spun că, pentru mine, te-ai 
comportat eroic. Şi Peter la fel, fiindcă tot a venit vorba. 

— Mulţumesc. Dar crezi cu adevărat că lumea e 
pregătită pentru o asemenea schimbare radicală a 
sistemului de credinţe? Fiindcă eu nu cred. 

— Nu sunt de acord cu tine. Mie mi se pare că momentul 
este cum nu se poate mai potrivit. Suntem în secolul XXI; 
oamenii nu mai sunt arşi pe rug pentru erezie. 

— Nu, sunt doar lăsaţi cu capul spart, replică Maureen 
frecându-şi ceafa pentru a da mai multă greutate 
cuvintelor ei. 

— Ai dreptate. Îmi pare rău. 

— Ei, sunt şi eu puţin dramatică. Dar mă simt bine. 
Sincer. La ce lucrezi acum? 

— Am fost întrerupte data trecută şi n-am avut timp să-ţi 
arăt şi restul materialului. Cred că acum, mai mult decât 
oricând, ţi se va părea foarte interesant. IÎndreptând 
telecomanda spre televizor, Tammy continuă în vreme ce 
pe ecran începură să se perinde portrete: Dacă îţi 
aminteşti, ne uitam la imagini ale membrilor stirpei. 
Regele Ferdinand al Spaniei. Preferata ta, Lucrezia Borgia. 
Maria, regina  scoţienilor. Bonnie Prince Charlie. 
Împărăteasa Maria Tereza a Austriei şi celebra ei fiică, 
Maria Antoaneta. Sir Isaac Newton. lar acum trecem la 
americani, şi începem cu Thomas Jefferson; pe urmă 
trecem, treptat, la epoca modernă. 

Pe ecran apăru o fotografie de la reuniunea unei 
numeroase familii americane. 

— Ce-i asta? 

— Reuniunea familiei Stewart în Cherry Hill, New 
Jersey. Am făcut fotografia anul trecut. Şi pe aceasta. Para 
fi toţi oameni obişnuiţi, dar în realitate sunt membri ai 
stirpei. 

Lui Maureen îi veni o idee. 

— Ai fost vreodată în oraşul McLean, în Virginia? 

Tammy o privi nedumerită. 

— Nu. De ce? 

Maureen îi povesti despre ciudatele experienţe trăite de 

ea acolo şi despre încântătoarea proprietară a librăriei, pe 
care o cunoscuse. 

— O cheamă Rachel Martel şi... 

— Martel? Ai spus Martel? 

Când ea încuviinţă, Tammy izbucni din nou în râs. 

— Ei bine, nu-i de mirare că are viziuni. Martel este unul 
dintre cele mai vechi nume ale stirpei. Ai auzit de Carol 
Martel, descendent al lui Carol cel Mare? Dacă faci 
cercetări în regiunea aceea din Virginia, sunt convinsă că 
ai să găseşti un număr uriaş de familii din cadrul stirpei. 
Probabil că au venit în America refugiindu-se de Regimul 
Terorii; aşa au ajuns în Statele Unite majoritatea familiilor 
din aristocrația franceză. Şi în Pennsylvania sunt foarte 
multe. 

Maureen râse şi ea. 

— Deci de aceea au fost înregistrate atât de multe 
apariţii acolo. Trebuie să-i telefonez lui Rachel la 
întoarcerea în State, ca să-i spun şi ei. 

Apoi îşi îndreptă atenţia spre televizor; pe ecran apăru o 
fotografie de la o altă reuniune de familie, iar Tammy îşi 
continuă explicaţiile. 

— Aici e familia St. Clair din Baton Rouge, în vara 
trecută. În Louisiana se află cea mai mare concentrare de 
familii ale stirpei, ca urmare a moştenirii ei franceze. Il 
vezi pe tipul de aici? 

Tammy opri filmul la imaginea unui muzicant ambulant 
tânăr, cu părul lung, care cânta la saxofon undeva în 
Cartierul Francez. Apoi derulă din nou pelicula, lăsând 
acordurile saxofonului să inunde încăperea. 

— Îl cheamă James St. Clair. E un om fără adăpost. 
Supravieţuieşte bătând străzile din New Orleans, dar cântă 
la saxofon dumnezeieşte. Am stat la un colţ de stradă şi am 
vorbit cu el timp de trei ore încheiate. E un tip 
extraordinar, scânteietor. 

— Şi toţi oamenii ăştia ştiu că fac parte din stirpe? 

— Fireşte că nu. Asta-i toată frumuseţea şi totodată 
chintesenţa filmului meu. După două mii de ani de istorie 
şi evoluţie, există pe pământ aproape un milion de oameni 

prin venele cărora curge sângele lui Isus Hristos. Poate 
chiar mai mulţi. Şi nu-i nimic elitist sau misterios în asta. 
Unul dintre ei ar putea fi casierul de la magazin sau 
funcţionarul de la bancă. Sau omul străzii care-ţi frânge 
inima ori de câte ori cântă la saxofon. 


Château des Pommes Bleues 
2 iulie 2005 


Peter lucra neîntrerupt, dar obsesia lui pentru 
perfecţiune se dovedi mai puternică decât nerăbdarea, aşa 
că se mai scurseră încă două zile până ce fu gata să le 
citească traducerea ultimelor două manuscrise, intitulate 
Cartea Vremurilor Întunericului. 

În după-amiaza celei de-a doua zile, Maureen adormise 
pe canapea, bucuroasă să se afle aproape de Evanghelia 
Mariei Magdalena. Se trezi însă în hohotele vărului ei. 
Deschise ochii şi îl văzu pe Peter cu capul în mâini, 
doborât de extenuare şi de emotie. Dar nu-şi dădu seama 
imediat despre ce emoție era vorba. Tristeţe sau bucurie? 
Entuziasm sau durere? Maureen privi spre Sinclair, care 
stătea la celălalt capăt al mesei şi clătina din cap, 
neputincios. Nici el nu înţelegea ce anume îl copleşise pe 
Peter. 

Maureen se apropie de vărul ei şi-i puse, blând, o mână 
pe umăr. 

— Pete? Ce s-a întâmplat? 

El îşi şterse lacrimile şi ridică ochii spre ea. 

— Mai bine o las pe ea să vă spună, şopti el, arătând 
spre traducere. Îi chemi şi pe ceilalţi, te rog? 


Tammy şi Roland veniră în grabă. Îi găsise repede, 
fiindcă cei doi nu-şi mai ascundeau acum relaţia; şi, în 
plus, nici nu se aflau prea departe, fiindcă nu voiau să rişte 
să piardă cumva ceva. Amândoi remarcară expresia 
tensionată de pe chipul lui Peter. 

Roland rugă o servitoare să aducă ceai pentru toată 
lumea. Când femeia plecă şi închise uşa în urma ei, Peter 
reluă lectura de unde o lăsase data trecută. 

— Ea numeşte această parte a manuscrisului Cartea 
Vremurilor întunericului. Aici relatează ultima săptămână 
din viaţa lui Isus. 

Sinclair dădu să întrebe ceva, dar Peter îl opri. 

— Ea povesteşte totul mult mai bine decât aş face-o eu. 

Şi începu să citească. 

„„„Este important să ştim cine a fost Iuda Iscarioteanul, 
pentru a înțelege relaţia lui cu mine, cu Isa şi cu 
învăţăturile Căii. La fel ca Simon, era un zelot, mânat de o 
fierbinte dorință de a-i alunga pe romani de pe 
pământurile noastre. Ucisese deja pentru credinţa lui şi 
era mai mult decât dornic să ucidă din nou. Până când 
Simon l-a adus la Isa. 

Iuda a îmbrăţişat Calea, dar convertirea lui nu u fost nici 
rapidă şi nici uşoară. Provenea dintr-o familie de farisei şi 
avea o părere strictă cu privire la lege. Îl urmase pe Ioan 
în tinerețe şi nu privea cu ochi buni cele auzite despre 
mine. Cu timpul, am devenit prieteni, frate şi soră întru 
Cale, datorită lui Isa, cel care ne unea pe toți. Şi totuşi, 
erau clipe în care vechiul luda reapărea, stârnind zâzanie 
printre ucenici. Era din fire un conducător şi şi-a croit 
drum către o poziţie de frunte. Isa admira asta la el, dar nu 
şi unii dintre ucenici. Eu însă l-am înţeles; la fel cu mine, 
Iuda era predestinat să fie greşit înţeles. 

El credea că nu ar trebui să ratăm niciun prilej de a ne 
spori numărul de adepți şi că puteam face acest lucru 
ajutându-i pe săraci. Isa l-a numit pe el să aibă grijă de 
punga noastră; el trebuia să strângă banii pe care apoi să-i 
împartă celor aflaţi în nevoie. Era un om cinstit şi drept, 
dar era totodată şi neînduplecat. 

Cea mai mare sfadă s-a iscat în seara în care eu l-am uns 
pe Isa cu mir în Betania, în casa lui Simon. Am luat un vas 
de alabastru neînceput, care ne fusese trimis din 
Alexandria; în el se afla un amestec scump şi parfumat de 
nard şi mir. L-am desfăcut şi l-am turnat pe capul şi pe 
picioarele lui Isa, proclamându-l Mesia, după tradiţiile 
noastre şi după cum spune Solomon în Cântarea 
Cântărilor. A fost un moment spiritual pentru noi toți, plin 
de simboluri şi de speranţă. 

Dar Iuda era de altă părere. S-a mâniat şi m-a certat în 
fața tuturor, spunând: „Mirul acesta era scump. L-am fi 
putut vinde cu un preţ bun, dacă nu l-ai fi început tu, iar 
banii i-am fi putut da săracilor”. 

Nu am fost nevoită să mă apăr în faţa lui, căci a făcut-o 
Isa pentru mine. L-a mustrat pe luda, zicându-i: „Pe săraci 
îi veţi avea totdeauna cu voi, dar pe mine nu. Și să-ţi mai 
spun ceva: oriunde în lume se va vorbi despre faptele şi 
despre viaţa mea, va fi pomenit şi numele acestei femei, 
odată cu al meu. Să fie aceasta o amintire a ei şi a 
lucrurilor bune pe care le-a făcut pentru noi”. 

A fost un moment care a dovedit că Iuda nu înţelesese 
pe deplin ritualurile sacre ale Căii şi care i-a tulburat pe 
unii dintre ucenici, astfel că niciodată după aceea nu au 
mai avut încredere în Iuda. 

Aşa cum am spus, eu nu-i port pică pentru această faptă 
şi nici pentru vreo alta. Iuda nu putea fi altfel decât îi dicta 
inima sa, şi nici nu a încercat vreodată să fie altfel. 

Încă îl plâng şi acum. 


EVANGHELIA DE LA ARQUES A MARIEI MAGDALENA, 
CARTEA VREMURILOR INTUNERICULUI 


$ 

“P Capitolul nouăsprezece $ 


Ierusalim 
33 d.H. 


Fusese o zi plină pentru nazarineni. Când Isa intrase în 
Ierusalim, fusese întâmpinat cu bucuria pe care o 
anticipaseră. Mai bine zis, primirea care i se făcuse 
întrecuse orice aşteptări. Când oamenii fuseseră chemaţi 
pentru a învăţa Rugăciunea Căii - Isa îi spunea acum Tatăl 
Nostru -, grota de pe Muntele Măslinilor se dovedise 
neîncăpătoare. Cei care ascultau propovăduirea lui Isa 
ocupaseră tot povârnişul, aşteptându-şi rândul să se 
apropie de cel uns, de Mesia al lor, ca să-i înveţe şi pe ei 
cum să se roage. lar Isa rămăsese acolo până ce şi toţi 
bărbaţii, femeile şi copiii se arătaseră mulţumiţi că 
înţeleseseră rugăciunea, păstrând-o de acum în inimile lor. 

Când coborau de pe munte, îndreptându-se spre oraş, 
nazarinenii se văzură opriţi de doi centurioni. Romanii 
păzeau intrarea răsăriteană în oraş - poarta cea mai 
apropiată de reşedinţa lui Pilat, în fortăreaţa Antonia. Cei 
doi se adresară grupului într-o aramaică stâlcită, vrând să 
afle încotro se îndreptau. Isa păşi în faţă şi îi uimi 
răspunzându-le într-o greacă fără cusur. Apoi arătă spre 
unul dintre centurioni, a cărui mână era înfăşurată într-un 
bandaj mare. 

— Ce ţi s-a întâmplat? întrebă el simplu. 

Omul nu se aşteptase la aşa ceva, dar răspunse imediat: 

— Am căzut printre pietre pe când îmi făceam serviciul 
de noapte. 

— Prea mult vin, glumi tovarăşul lui, un ins neplăcut, cu 
o cicatrice care-i brăzda obrazul stâng. 

Celălalt îi aruncă o privire încruntată şi adăugă: 

— Nu ascultați la vorbele lui Longinus. Pur şi simplu mi- 
am pierdut echilibrul. 


— 362 — 


— Şi te doare, constată Isa la fel de simplu. 

Centurionul încuviinţă. 

— Cred că s-a rupt osul, dar n-am avut norocul să mă 
vadă un doctor. Nu prea avem vreme acum, cu mulțimile 
care se adună pentru Paşte. 

— Pot să văd şi eu? întrebă Isa. 

Omul întinse mâna bandajată, care îi atârna din 
încheietură într-un unghi nefiresc. Isa îşi puse o palmă 
deasupra ei şi pe cealaltă dedesubt, cu blândeţe. IÎnchizând 
ochii, rosti în gând o rugăciune, în vreme ce ţinea mâna 
centurionului între ale sale. Romanul făcu ochii tot mai 
mari, în vreme ce nazarinenii priveau tăcuţi vindecarea. 
Chiar şi tovarăşul celui rănit păru o clipă fermecat. 

Isa deschise ochii şi îi aţinti în cei ai centurionului. 

— Deja ar trebui să te simţi mai bine. 

Iar când îi dădu drumul la mână, toţi cei prezenţi văzură 
că era acum dreaptă şi puternică. Romanul bâlbâi ceva, 
incapabil să vorbească. Desfăcu bandajul şi îndoi degetele. 
Ochii lui albaştri se umplură de lacrimi când se ridicară 
spre Isa. Nu îndrăzni să spună nimic, de teamă că va fi luat 
în derâdere de colegii săi, soldaţi; Isa ştia acest lucru şi-l 
scuti de stânjeneală. 

— Împărăţia lui Dumnezeu te aşteaptă. Spune-le şi 
celorlalţi vestea cea bună, adăugă el şi îşi reluă drumul 
spre porţile oraşului, urmat de Maria, de copii şi de cei 


apropiaţi lui. 


Maria era istovită, dar nu spuse nimic. Greutatea 
copilului pe care îl ducea în braţe îi încetinea paşii, dar era 
atât de fericită, încât nu se putea plânge. Traseră la casa 
lui Iosif, unchiul lui Isa, un om bogat şi influent, ale cărui 
pământuri se aflau chiar la ieşirea din oraş. Bine că micuţii 
Ioan şi Tamar adormiseră; ziua îi istovise şi pe ei. 

Stând în umbra răcoroasă a grădinii lui Iosif, singură, 
Maria se gândea la puterile tămăduitoare ale lui Isa. El era 
împreună cu unchiul lui şi cu câţiva dintre ucenicii bărbaţi, 

punând la cale vizita la templu, de a doua zi. Maria îi 
lăsase să vorbească între ei, preferând să culce copiii şi 
apoi să-şi rezerve câteva minute pentru a se odihni şi a se 
ruga. Celelalte Marii şi restul femeilor se reuniseră la 
ceremonia rugăciunii, dar ea hotărâse să nu se ducă; 
singurătatea era un bun tot mai rar, pe care ea îl preţuia 
îndeosebi. 

Dar, în vreme ce retrăia clipele în care centurionul 
roman fusese tămăduit, mai devreme în acea zi, Maria 
Magdalena se simţi cuprinsă de un fior neliniştitor; nu 
putea spune exact ce anume era şi nici de ce o tulbura 
astfel. Centurionul se purtase cum se cuvine, pentru un 
soldat roman, fusese chiar aproape plăcut. Iar ea îi simţise 
chinul, la fel ca Isa, când aproape că izbucnise în plâns la 
miracolul vindecării. Cu celălalt centurion însă, lucrurile 
stătuseră cu totul altfel; era un ins aspru şi grosolan, aşa 
cum constataseră toţi că sunt mercenarii aceia care 
vărsaseră deja atâta sânge iudeu. Soldatul cu cicatricea, 
pe nume Longinus, fusese uimit de tămăduire, dar ea nu-l 
afectase deloc în vreun fel pozitiv; avea sufletul prea 
bătucit în lupte pentru aşa ceva. 

Cel cu ochii albaştri însă nu fusese doar vindecat, ci şi 
transformat; Maria văzuse acest lucru în privirea lui. Şi, 
amintindu-şi de acele clipe, se simţi străbătută de un nou 
fior, ceva ciudat, aproape de simţul acela al profeţiei care 
o prevenise totdeauna că privea undeva în viitor. Inchise 
ochii şi încercă să prindă imaginea fugară, dar nu izbuti. 
Era prea obosită - sau poate că pur şi simplu nu trebuia să 
vadă acel lucru. 

Ce putea fi? se întrebă. Renumele de mare vindecător al 
lui Isa se răspândise în întregul Israel în aceşti trei ani; 
oamenii îl cunoşteau şi îl cinsteau. Iar în ultima vreme 
părea că îi e tot mai uşor să tămăduiască. Puterea 
vindecătoare a Domnului se revărsa prin el cu o uşurinţă 
încântătoare. 

Oare nu îl întorsese Isa la viaţă chiar pe fratele ei când 
doctorii îl declaraseră mort? Cu un an în urmă, Maria şi Isa 
veniseră în grabă în Betania, după ce Marta le trimisese 

vorbă că Lazăr era grav bolnav. Dar drumul durase mai 
mult decât se aşteptaseră ei şi, când ajunseseră, Lazăr era 
deja învăluit în duhoarea morţii. Toţi spuneau că era prea 
târziu; cu toate puterile lui uimitoare, Isa nu întorsese încă 
pe nimeni din morţi; era prea mult să aştepţi aşa ceva de la 
un om, fie el Mesia sau nu. 

Dar Isa intrase în casa Martei împreună cu Maria şi le 
ceruse să nu-şi piardă credinţa şi să se roage împreună cu 
el. Apoi intrase singur în camera lui Lazăr şi începuse să se 
roage la căpătâiul mortului. 

Puțin mai târziu, ieşise şi privise chipurile palide ale 
celor două femei. Le zâmbise liniştitor, apoi se întorsese 
spre uşa încăperii pe care tocmai o părăsise şi strigase: 
„Lazăre, frate drag, ridică-te din pat şi salută-ţi sora şi 
soţia, care s-au rugat atât de fierbinte pentru revenirea ta 
printre noi”. Marta şi Maria priviseră, uluite, cum Lazăr îşi 
făcuse apariţia, încet, în pragul uşii. Era palid şi slăbit, dar 
cât se poate de viu. 

Intreaga Betanie sărbătorise în noaptea aceea, când se 
răspândise vestea despre miraculoasa revenire din morţi a 
lui Lazăr. Rândurile adepților nazarineni crescuseră pe 
măsură ce faptele lui Isa deveniseră legendare. El îşi 
continuase vindecările, oprindu-se pe malul Iordanului 
lângă Ierihon, pentru a boteza noi credincioşi, în felul lui 
Ioan. Mulţimile care se adunau pentru botez erau uriaşe, şi 
de aceea nazarinenii rămăseseră pe malurile râului mai 
mult decât avuseseră de gând. 

Faptul că Isa preluase misiunea lui loan era cunoscut 
multora dintre adepţii moderați, care îl considerau 
adevăratul lor Mesia. Irod Antipa, tetrarhul Galileei, 
afirmase el însuşi că vedea în Isa spiritul Botezătorului 
revenit la viaţă. Dar nu toată lumea era mulţumită de noul 
curs al lucrurilor. Opinia lui Irod nu era bine primită de 
adepţii cei mai înfierbântaţi ai lui Ioan şi nici de fanaticii 
asceţi esenieni; în tăcere, ei îl blestemau pe Isa pentru că 
ocupase locul Botezătorului. Dar cea mai aprigă mânie a 
lor nu se îndrepta asupra nazarineanului, ci asupra femeii 
care era alături de el. 

A doua zi, la râu, Maria Magdalena se prăbuşi la 
pământ, ţinându-se cu mâinile de pântece. În scurt timp fu 
cuprinsă de un rău violent, iar toţi cei care o însoțeau se 
apropiară de ea. Auzind că soţia lui s-a îmbolnăvit, Isa 
dădu fuga la ea. Maria cea Mare, care era alături de ei, 
veni şi ea. O cercetă pe nora ei cu mare atenţie, îngrijind-o 
cu blândeţe, apoi se întoarse spre fiul ei. 

— Am mai văzut asta. Nu e o boală firească. 

Isa încuviinţă. 

— Otravă. 

Maria cea Mare dădu din cap în semn că da şi adăugă: 

— Nu-i o otravă oarecare. Vezi cum i-au paralizat 
picioarele? Nu-şi mai poate mişca partea de jos a corpului, 
şi măruntaiele i se întorc pe dos. Este o otravă răsăriteană, 
otrava celor şapte diavoli, numită aşa după cele şapte 
ingrediente mortale pe care le cuprinde. Omoară, şi o face 
într-un mod lent şi chinuitor. Nu există antidot pentru ea. 
Va trebui să lucrezi cu Dumnezeu pentru a-ţi salva soaţa, 
fiul meu. 

Şi Maria cea Mare îndepărtă pe toată lumea, pentru ca 
Isa s-o poată tămădui în linişte pe soţia lui. El ridică 
mâinile spre cer şi se rugă, se rugă până ce simţi otrava 
scurgându-se din trupul ei şi sănătatea revenind în locul ei. 
În acest timp, ucenicii plecară hotărâți să afle cine o 
otrăvise pe Maria Magdalena. 

Vinovatul n-a fost niciodată descoperit; toţi presupuseră 
că fusese vorba despre un adept fanatic al lui Ioan, care 
sosise la Iordan sub chipul unui convertit şi îi strecurase 
otrava Mariei nebănuitoare. Din acea zi, Magdalena avu 
grijă să nu mai mănânce şi să nu mai bea în văzul 
celorlalţi, decât atunci când ştia bine de la cine vine 
mâncarea sau băutura. Şi astfel îşi petrecu restul vieţii 
ferindu-se de atacurile celor care o invidiau ori o 
dispreţuiau. 

Tămăduirea Mariei Magdalena de otrava celor şapte 
draci deveni una dintre legendele propovăduirii lui Isa. Şi, 
la fel ca multe dintre celelalte fapte ale vieţii ei, şi acesta 
avea să fie greşit interpretat şi folosit împotriva ei. 

Şirul amintirilor Mariei fu întrerupt de un strigăt în 
curte. Era luda, care îl căuta disperat pe Isa. Maria dădu 
fuga la el. 

— Ce s-a întâmplat? 

— Nepoata mea, fiica lui lair, gâfâi el, cu răsuflarea 
tăiată, căci alergase tot drumul de la marginea răsăriteană 
a oraşului. S-ar putea să fie prea târziu, dar am nevoie de 
Isa. Unde e? 

Maria îl conduse în încăperea în care discutau bărbaţii, 
în casa lui Iosif. Văzând tulburarea de pe chipul lui Iuda, 
Isa se ridică imediat. Ucenicul îi explică pe scurt că 
nepoata lui fusese lovită de fierbinţeala care bântuia 
printre copiii din Ierusalim, răpunând mulţi dintre ei. Când 
aflase el vestea şi alergase la Iair, doctorii spuneau deja că 
era prea târziu. Datorită funcţiei lui în cadrul templului şi 
apropierii de Pilat din Pont, lair avusese acces la cei mai 
buni doctori, iar Iuda ştia că, dacă ei renunţaseră să mai 
spere, fetiţa era ca şi moartă. Dar trebuia să mai facă o 
încercare. 

Inima lui luda era mai blândă decât lăsa el să se vadă. 
Fiindcă el alesese calea luptătorului în locul unei vieţi de 
familie, îşi iubea nespus nepoatele şi nepoţii, iar Smedia, 
fetiţa de doisprezece ani care se îmbolnăvise, era preferata 
lui. 

Isa văzu durerea şi teama de pe chipul lui şi se întoarse 
spre Maria Magdalena. 

— Poţi călători în seara asta? 

Ea încuviinţă. Fireşte că va merge şi ea. Mama fetiţei 
era îndurerată, iar ea va face tot ce-i va sta în puteri 
pentru a o alina. 

— Plecăm acum, spuse Isa simplu. 

Niciodată nu ezita, iar Maria ştia acest lucru. Nu conta 
ora, nu conta cât de obosit era; niciodată nu refuza pe 
cineva care avea nevoie de el. 

Iuda îi urmă, aruncându-i Mariei o privire plină de 
recunoştinţă, care îi încălzi sufletul. „Poate că în seara 

aceasta, Iuda se va apropia şi mai mult de Cale”, îşi spuse 


ea cu speranţă. 


Poziţia lui lair în comunitate era una fără pereche. Era 
fariseu şi conducător în cadrul templului, dar şi trimis 
special pe lângă procurator, aşa că se întâlnea săptămânal 
cu Pilat din Pont pentru a discuta despre menţinerea unei 
relaţii armonioase a Romei cu templul şi cu iudeii din 
Ierusalim. 

lair se împrietenise oarecum cu Pilat, şi cei doi 
dezbăteau ore de-a rândul probleme de politică. Raşela, 
soţia lui Iair, îl însoțea la fortăreaţa Antonia şi îşi trecea 
vremea împreună cu consoarta lui Pilat, Claudia Procula. 
În ciuda deosebirilor dintre ele, între cele două femei se 
născu o prietenie strânsă. Claudia era cetăţean roman de 
prestigiu; pe lângă faptul că era soţia procuratorului 
Palestinei, era totodată nepoata unui cezar şi fiica vitregă 
a altuia. Raşela, în schimb, era iudee, dintr-o familie 
nobiliară a Israelului. Provenite din medii atât de diferite, 
cele două femei aveau totuşi un lucru în comun: erau 
soțiile unor oameni influenţi şi, mai presus decât atât, erau 
mame. 

Fetiţa Raşelei, Smedia, venea adesea la fortăreaţa 
Antonia împreună cu mama ei. li plăcea să se joace în 
încăperile elegante şi, când se făcu mai mare, Claudia îi 
dădu voie să-i folosească loţiunile şi cosmeticalele. Iar 
acum, la doisprezece ani, era pe cale de a deveni o tânără 
foarte frumoasă. 

Claudia Procula o îndrăgea pe fetiţa care fusese un 
plăcut tovarăş de joacă pentru fiul ei, Pilo. În vârstă de 
şapte ani, băiatul era necunoscut aproape tuturor celor din 
Israel. Puţini ştiau că Pilat avea un copil; o diformitate la 
picior îl împiedica să iasă dintre zidurile fortăreței. Pilat nu 
anunţase cetăţii naşterea fiului său, ştiind încă de pe 
atunci că băiatul nu avea să devină soldat; nu avea să calce 
pe urmele tatălui său, ca procurator al Romei. Un copil 

venit pe lume spre vădita neplăcere a zeilor era o rea 
prevestire. 

Dar Claudia vedea o latură a soţului ei pe care ceilalţi n- 
o puteau zări. Ştia cum plânge de mila băiatului în orele 
întunecate ale nopţii, când credea că nimeni nu-l ştie. Pilat 
cheltuise jumătate din averea familiei pentru a aduce 
doctori din Grecia, vraci din India şi tot felul de alţi 
vindecători. Fiecare nouă încercare se sfârşea pentru Pilo 
în lacrimi de frustrare şi de durere, iar Claudia îl mângâia 
până ce izbutea să-l adoarmă; tatăl lui ieşea ca o furtună 
din fortăreață şi dispărea îndelung ori de câte ori se 
întâmpla aşa. 

Mica Smedia avea o răbdare nesfârşită cu băiatul, stătea 
ore întregi alături de el, spunându-i poveşti şi cântându-i. 
Claudia surâdea liniştită, privindu-i cu coada ochiului în 
vreme ce broda alături de Raşela. Ce-ar spune Pilat dacă l- 
ar auzi cântând în limba iudeilor? Dar el venea rareori în 
apartamentele Claudiei, iar ea ştia că nu trebuie să-şi facă 
griji din acest motiv. 

În cursul uneia dintre aceste vizite auzise prima dată 
Claudia de Isa Nazarineanul; Raşela era captivată de el şi 
de faptele lui şi îi povesti despre minunile şi vindecările pe 
care le înfăptuia. Soţul ei, lair, nu i-ar fi permis să 
vorbească atât despre el, fiindcă nazarineanul era 
considerat un fel de adversar al lui Ionatan Anna şi al lui 
Caiafa. Aceştia îl priveau ca pe un revoltat, care se opunea 
autorităţii templului, iar Iair nu trebuia să aibă nimic de-a 
face cu el. 

Şi totuşi, vărul său, luda, devenise unul dintre ucenicii 
lui. Uneori acest lucru îl deranja pe Iair, dar până acum se 
descurcase, iar Raşela era încântată că putea afla din 
sursă sigură despre miracolele lui Isa. 

— Ar trebui să-l duci pe Pilo la Isa, îi spuse Raşela într-o 
zi Claudiei, dar aceasta se înnegură, îndurerată. 

— Cum aş putea? Soţul meu nu ar accepta niciodată să 
fim văzuţi în compania unui predicator nazarinean. Ar fi de 
neconceput. 

Din delicateţe faţă de prietena ei, Raşela nu mai pomeni 

vreodată despre acest lucru, dar Claudia se gândea mereu 
la cuvintele ei. Apoi Smedia fu lovită de teribila 
fierbinţeală, iar numai câteva zile mai târziu Pilo căzu şi el 


bolnav. 
2 


Mulţimile, plângând, se adunaseră deja în jurul casei lui 
lair. Familiile celor de la Templu şi alţi locuitori ai 
Ierusalimului care îi cunoşteau pe lair şi pe Raşela 
veniseră pentru a-şi arăta sprijinul; Smedia, iubita lor fiică, 
murise. 

Iuda îşi făcu loc printre oameni, îndreptându-se în grabă 
spre casa vărului său. Isa şi Maria îl urmau îndeaproape, el 
ţinând-o strâns de mână, pentru a n-o pierde prin mulţime. 
După ei, pentru a-i apăra, veneau Andrei şi Petru. Era 
limpede că fetiţa murise, dar niciunul dintre ei nu dădu 
înapoi. În scurt timp intrară în casa lui Iair. 


La fortăreaţa Antonia, Pilat din Pont şi Claudia Procula 
primiseră sentinţa de moarte pentru unicul lor copil; 
doctorii se declaraseră neputincioşi. Nu mai puteau face 
nimic pentru el şi, în plus, fusese un copil slăbuţ încă de la 
început. Pilat părăsi încăperea fără a rosti un cuvânt şi se 
închise, tot restul nopţii, alături de câţiva filosofi stoici; 
trebuia să facă faţă pierderii în felul său roman. N 

Claudia rămase singură cu micul Pilo, care se sfârşea. Il 
luă în braţe şi plânse răpusă de durerea că băieţelul ei 
drag şi curajos murea. Aşa o găsi sclavul grec pe stăpâna 
lui, când intră în încăpere. 

— Bietul meu copil ne părăseşte, şopti Claudia. Ce-o să 
ne facem? Ce-am să mă fac fără el? 

Sclavul se apropie în grabă. 

— Stăpână, aduc veşti de la casa lui lair şi a Raşelei. 
Sunt veşti tare triste, dar poartă în ele o rază de speranţă. 
Micuța Smedia a murit. 

— Nu! strigă Claudia. 

Gândul era de nesuportat. Ce dreptate mai era pe lume, 
dacă un copil minunat ca fiica Raşelei şi a lui lair părăsise 
această lume, poate chiar în noaptea în care avea să se 
stingă şi iubitul ei fiu? 

— Aşteaptă, stăpână, că mai am şi alte veşti. Raşela mi-a 
cerut să-ţi spun că vindecătorul nazarinean, Isa, vine la ei 
în seara aceasta. Chiar dacă pentru Smedia e târziu, poate 
că nu e la fel şi pentru Pilo. 

Nu mai era timp de stat pe gânduri şi ezitări; Pilo era în 
pragul morţii. 

— Înveleşte-l. Să-l ducem la rădvan. Repede, te rog, 
repede! 

Grecul, care era şi preceptorul băiatului, îl înveli şi-l 
duse la rădvan; Claudia venea în fugă în urma lor. Nu se 
opri pentru a-i lăsa vorbă lui Pilat, căci nu credea că 
plecarea lor va fi observată. In plus, era perfect capabilă 
să ia singură o asemenea hotărâre. Oare nu era ea nepoata 


unui cezar? 


Pilo rezistă; respira încă pe drum. Claudia era înfăşurată 
în văluri dese, fiindcă nu voia să arate prea semeaţă în 
casa unui iudeu îndoliat. Sclavul mână rădvanul cât de 
departe putu prin mulţime, apoi cobori pentru a-şi ajuta 
stăpâna să înainteze cu băiatul. Era greu. Vestea că venea 
Mesia din Galileea, autorul atâtor miracole, se răspândise 
şi, pe lângă cei care plângeau moartea fetiţei, în stradă se 
adunaseră deopotrivă curioşi şi credincioşi. Dar micul grup 
de la fortăreaţa Antonia izbuti în cele din urmă să ajungă 
la uşa casei. 

— Am venit la Raşela, soaţa lui lair, spuse sclavul. Te 
rog s-o anunţi că a sosit buna ei prietenă, Claudia. 

Uşa se deschise, dar nu putură intra imediat. Iuda stătea 
de pază în prag; îi spusese deja celui de afară că nimeni nu 
avea să fie primit înăuntru înainte de plecarea lui Isa. Iuda 
nu voia martori - pentru protecţia lui Isa. lair era un 

fariseu, iar în jurul casei se aflau persoane din templu care 
aşteptau să vadă ce-o să se mai întâmple - persoane care 
nu priveau cu ochi buni activitatea nazarineanului. Dacă 
Isa n-o putea readuce pe Smedia la viaţă, îl vor condamna 
ca fals şi mincinos; dacă va reuşi, îl vor putea acuza de 
vrăjitorie sau de vreun truc oarecare - o acuzaţie care îi va 
face rău nu doar lui, ci şi lui lair, iar o mărturie de la faţa 
locului, adusă de un fariseu, se putea solda cu pedeapsa 
capitală. Deocamdată deci, cel mai sigur era să nu lase pe 
nimeni înăuntru, cu excepţia membrilor familiei. 

Claudia Procula nu auzise decât cuvintele laconice ale 
lui Iuda - „Fără vizitatori deocamdată” -, dar, când uşa se 
deschise, zări câte ceva din cele ce se petreceau în 
încăpere. O văzu pe Smedia întinsă pe patul de moarte, 
palidă şi lipsită de viaţă în fumul de tămâie. Raşela şedea 
alături de ea, ţinând mâna moale a fiicei ei, cu capul 
plecat, copleşită de durere. O femeie în vălurile roşii ale 
preoteselor nazarinene stătea lângă ea, ca un stâlp de 
forţă şi compasiune. lair, un bărbat pe care Claudia îl 
ştiuse întotdeauna ca fiind mândru şi puternic, se 
prăbuşise pe podea, la picioarele lui Isa Nazarineanul, şi îl 
implora să-i tămăduiască fiul. 

Mai târziu, după ce ecourile acelei nopţi se stinseseră, 
Claudia povestise astfel despre clipa în care l-a zărit pe Isa 
pentru prima dată: „Niciodată nu mă mai simţisem aşa 
înainte. Văzându-l, mi s-a umplut sufletul de linişte şi pace, 
ca şi cum aş fi fost în prezenţa luminii şi a iubirii înseşi. Şi 
chiar în acea frântură de clipă am ştiut pe cine am în faţă - 
am ştiut că Isa nu era un simplu om şi că toţi fuseserăm 
binecuvântaţi pentru eternitate prin aceea că ne aflasem în 
prezenţa lui chiar şi pentru câteva secunde”. 

Uşa nu se închise, aşa cum se temuse Claudia. Iuda se 
apropiase de Iair, doborât de durere, iar paznicul de afară 
era prea fascinat de ceea ce se întâmpla înăuntru pentru a 
mai fi atent la uşă. Astfel, soţia lui Pilat văzu, înmărmurită, 
cum Isa se apropie de pat. Privind către femeia în roşu, 
despre care Claudia avea să afle mai târziu că era soţia lui, 
Maria Magdalena, puse mâinile pe umerii Raşelei. li şopti 

la ureche ceva ce nimeni nu putu să audă şi, pentru întâia 
dată, femeia îşi ridică fruntea. Apoi Isa se aplecă asupra 
copilei şi o sărută pe frunte. Luând în mâinile lui degetele 
fetiţei, închise ochii şi începu să se roage. După un minut 
îndelung, în tăcere, răstimp în care în cameră nu se auzi 
nici măcar o răsuflare, Isa îşi îndreptă privirea spre 
Smedia şi spuse: 

— Ridică-te, fetiţo! 

Claudia nu-şi mai aducea aminte tot ce se întâmplase 
după aceea; era ca şi cum ar fi fost cufundată într-un vis 
straniu, pe care nu ţi-l poţi aminti de două ori la fel. 
Smedia se mişcase uşor, apoi se ridicase în capul oaselor şi 
o strigase pe mama ei. Raşela şi Iair ţipaseră, aruncându- 
se asupra fiicei lor. La un moment dat, Claudia căzuse în 
genunchi, în clipa în care mulţimea năvălise înainte. În 
jurul casei se stârnise un adevărat haos. Se auziseră urale, 
adepţii nazarineanului şi prietenii familiei bucurându-se de 
miracol. Dar răsunaseră şi huiduieli, din rândul fariseilor şi 
al celor care se opuneau nazarineanului, strigând că era o 
blasfemie şi acuzându-l că foloseşte magia neagră. 

Claudia era înspăimântată. Împreună cu grecul, fusese 
împinsă din dreptul uşii, iar acum valul mulţimii îi ducea 
cu el. Pilo se simţea cumplit, şi ea îşi dădea seama că fiul 
ei putea muri acolo, în pragul casei lui lair. Fusese o 
aventură riscantă, crudă chiar, să-l aducă aici, când şi-ar fi 
putut da ultima suflare liniştit, în patul lui. Iar acum totul 
părea inutil; nazarineanul fusese scos din casă de adepţii 
lui, iar ea nu mai avea cum să ajungă la el. 

Dar, în vreme ce speranţa i se spulbera, o zări pe Maria 
Magdalena oprindu-se undeva în mijlocul mulţimii. Ceva se 
întâmplase între ele două - un fel de comunicare mistică 
între două mame în nevoie. Ochii li se întâlniră pentru o 
clipă lungă, apoi privirea Mariei se opri asupra copilului 
din braţele grecului. Fără un cuvânt, Magdalena îşi puse o 
mână pe umărul soţului ei. Acesta se opri şi se întoarse 
spre soţia lui. Pentru câteva secunde, ochii lui îi întâlniră 
pe ai Claudiei, iar el îi surâse cu o expresie de încredere şi 
lumină pură. Claudia nu ştia cât timp durase totul, fiindcă 

dintr-odată auzise vocea fiului ei strigând-o. 

— Mamă! Mamă! 

Apoi se zvârcoli în braţele grecului. 

— Lasă-mă jos! 

Culoarea îi revenise în obraji, iar el părea din nou 
sănătos şi în puteri. În nicio frântură de secundă, fiul 
muribund al Claudiei şi al lui Pilat revenise la viaţă. lar 
când sclava îl lăsă din braţe, atât ea, cât şi Claudia îşi 
dădură seama că piciorul nu-i mai era beteag. Băiatul se 
apropie de mama lui, păşind drept şi ferm. 

— Uite, mamă! Pot să merg! 

Claudia îşi îmbrăţişă copilul şi zări silueta vindecătorului 
nazarinean îndepărtându-se alături de cea a micuţei lui 
soţii. 

— Vă mulţumesc, şopti în urma lor. 

Şi, în mod ciudat, deşi erau prea departe şi nici nu se 
mai vedeau, ea ştia că o auziseră. 


Vindecarea lui Pilo era o sabie cu două tăişuri pentru 
Pilat din Pont. Era încântat să-şi vadă fiul vindecat şi din 
nou întreg, aşa cum nici el şi nici soţia lui nu speraseră că-l 
vor vedea vreodată. Acum Pilo îi putea fi moştenitor de 
drept, putea deveni un adevărat bărbat şi un soldat. Dar 
metoda prin care fusese vindecat era deconcertantă. Şi, 
ceea ce era mai rău, atât Claudia, cât şi Pilo deveniseră 
obsedaţi de nazarineanul acela care era ca un spin în 
coasta autorităţilor romane şi a preoţilor din templu 
deopotrivă. 

La cererea lor, Pilat se întâlnise cu Anna şi cu Caiafa 
mai devreme, pentru a discuta despre mulţimea adunată la 
porţile răsăritene ale oraşului. Nazarineanul sosise călare 
pe un măgăruş, aşa cum prezisese unul dintre profeţii 
iudei, iritându-i pe preoţi cu ceea ce ei consideraseră a fi o 
declaraţie de anvergură mesianică. Deşi disputele 
religioase ale iudeilor nu erau de competența lui Pilat, se 
zvonea că nazarineanul se autointitulase rege, iar acest 


— 374 — 


lucru era un act de trădare împotriva cezarului. Dacă Isa 
avea să mai facă fie şi o singură mişcare nelalocul ei acum, 
că se apropia Paştele, Pilat simţea că trebuie să ia măsuri 
împotriva lui. 

Pentru a complica şi mai mult situaţia, Irod, tetrarhul 
Galileei, îl atacase şi el pe nazarinean în cadrul unui mesaj 
particular adresat lui Pilat. „Am informaţii că omul acesta 
se va încorona ca rege al iudeilor. A devenit periculos 
pentru mine, pentru tine şi pentru Roma.” 

lată cu ce probleme concrete se confrunta acum Pilat; 
cele de ordin filosofic erau însă cu totul altceva. Ce forţă 
controla sau folosea nazarineanul, de putea face asemenea 
lucruri precum învierea unui copil? Dacă n-ar fi fost însuşi 
fiul lui implicat, Pilat ar fi crezut că miracolele lui Isa nu 
sunt altceva decât înşelătorii şi ar fi aderat şi el la 
acuzaţiile de blasfemie pe care i le aduceau fariseii. Dar el 
ştia mai bine decât oricine că boala şi diformitatea lui Pilo 
erau cât se poate de reale. Adică fuseseră. Fiindcă acum 
dispăruseră pur şi simplu. 

Era aici ceva ce trebuia explicat. Rațiunea tipic romană 
cerea un răspuns, cerea să înţeleagă ce anume se 
întâmplase. lar Pilat din Pont era măcinat de frustrare 
atunci când nu avea explicaţia sau răspunsul dorite. 

Soţia lui nu avea însă nevoie de alte dovezi. Văzuse cu 
ochii ei două miracole, fusese copleşită de prezenţa şi de 
gloria nazarineanului şi a Dumnezeului său. Claudia 
Procula se convertise pe loc şi se arătă atât dezamăgită, 
cât şi nemulțumită când soţul ei îi interzise să asiste la 
predicile lui Isa în Ierusalim. Ar fi vrut să-l ia şi pe Pilo cu 
ea, pentru ca băiatul să-l întâlnească pe acest extraordinar 
nazarinean care era mai mult decât un simplu om. Însă 
Pilat refuzase cu vehemenţă. 

Procuratorul roman era un om complex, măcinat de 
îndoieli, de temeri şi ambiţii. Tragedia lui Pilat din Pont se 
vădi în întreaga ei amploare atunci când aceste trăsături 
ale sale umbriră orice urmă de iubire, de forţă sau de 
recunoştinţă din sufletul lui. 

Era foarte târziu când nazarinenii ajunseră la casa lui 
Iosif. Ca întotdeauna, Isa era energic şi se pregătea pentru 
o nouă întâlnire cu ucenicii săi, înainte de a se retrage 
pentru noapte; discutau despre ce aveau de făcut a doua zi 
în Ierusalim. Maria rămase şi ea să asculte, pentru a-şi da 
seama ce urma să aducă ziua de mâine. Cele petrecute la 
lair demonstrau că, în privinţa lui Isa, locuitorii 
Ierusalimului erau împărţiţi în două tabere. Susţinătorii 
erau în număr mai mare decât detractorii, dar toată lumea 
bănuia că aceştia din urmă erau oameni influenţi, din 
cadrul templului. 

Iuda li se adresă cel dintâi celorlalţi. Părea istovit, dar 
entuziasmul stârnit de cele întâmplate acasă la Iair îi 
dădea puteri. 

— Înainte de a pleca, Iair m-a luat deoparte, le spuse el. 
Acum, văzând că Isa este cu adevărat Mesia, este mult mai 
dornic să ne susţină. M-a avertizat că fariseii şi saducheii 
sunt deranjaţi de mulțimile care au intrat în oraş odată cu 
noi; adepţii noştri sunt mult mai numeroşi decât şi-ar fi 
putut imagina cineva. Autorităţile se tem de noi şi probabil 
că vor lua măsuri dacă li se pare că suntem o ameninţare 
pentru ei sau pentru liniştea templului în timpul Paştelui. 

Petru scuipă pe podea, dezgustat. 

— Ştim cu toţii de ce. Paştele e cea mai profitabilă 
perioadă a anului pentru cei din templu. Acum se aduc cele 
mai multe jertfe şi se schimbă cei mai mulţi bani. 

— E vremea recoltei pentru zarafi şi pentru cămătari, 
adăugă şi fratele lui, Andrei. 

— lar principalii profitori sunt Ionatan Anna şi ginerele 
său, Caiafa, interveni Iuda. Nu ne miră deci că aceştia doi 
sunt în fruntea celor hotărâți să ne discrediteze. Trebuie să 
ne croim cu mare grijă drum aici; altfel îl vor determina pe 
Pilat să emită un ordin de arestare a lui Isa. 

Cuprinşi de agitaţie, ucenicii începură să discute 
înfierbântaţi între ei, dar Isa ridică o mână. 

— Pace, fraţii mei, spuse el. Vom merge mâine la templu 

şi le vom arăta fraţilor noştri, Anna şi Caiafa, că nu suntem 
o provocare pentru ei. Putem vieţui în pace şi noi, şi ei, 
fără nevoia de a ne elimina unii pe ceilalţi. Ne vom duce ca 
nişte credincioşi în săptămâna sfântă, împreună cu fraţii 
noştri nazarineni. Nu ne pot interzice să intrăm în templu 
şi poate că vom izbuti să facem pace cu ei. 

Iuda nu era foarte sigur. 

— Nu cred că vei putea ajunge la un compromis cu 
Anna. Ne dispreţuieşte şi pe noi, şi învăţăturile noastre. 
Ultimul lucru pe care îl vor el şi Caiafa este ca poporul că 
creadă că nu mai are nevoie de templu pentru a mijloci 
între oameni şi Dumnezeu. 

Maria se ridică de la locul ei, de pe podea, şi surâse cald 
către Isa. El îi prinse privirea şi îi zâmbi la rândul lui, 
urmărind-o cum iese în linişte pe uşa din spate; era prea 
obosită acum pentru strategii. Şi, în plus, dacă Isa era 
hotărât să se ducă la templu a doua zi, cu siguranţă că 
aveau nevoie toţi de un somn bun înainte. 

Maria împărțea camera cu copiii, aşa cum făcea 
totdeauna când călătoreau. Credea că astfel le sporea 
sentimentul de siguranţă - un element necesar pentru 
nişte copii aflaţi mereu pe drumuri. Amândoi dormeau ca 
nişte îngeraşi: loan-losif cu genele lui negre şi lungi lăsate 
peste obrajii măslinii, şi Sarah-Tamar învăluită în pletele ei 
arămii. 

Maria îşi înfrână dorinţa de a-i săruta. Tamar, mai cu 
seamă, avea somnul uşor, şi nu voia să-i trezească. Dacă 
vor vrea să vină şi ei mâine în oraş - lerusalimul, cu toată 
agitația lui, li se părea foarte interesant -, era necesar să 
se odihnească bine peste noapte. Şi, atâta vreme cât erau 
în siguranţă în capitală, ea nu le va interzice să vină. Dar, 
dacă situaţia devenea periculoasă pentru Isa, va trebui să- 
şi scoată copiii din oraş. În cazul în care avea să se 
întâmple ce era mai rău, nici casa lui Iosif nu se va mai 
dovedi sigură, şi ea va fi nevoită să-i ducă în Betania, la 
Marta şi Lazăr acasă. 

În cele din urmă, Maria se aşeză şi ea în pat şi închise 
ochii. Dar somnul se lăsa aşteptat, cu toate că avea nevoie 

de el. Prea multe gânduri şi imagini i se învălmăşeau în 
minte. Îşi aminti de femeia în văluri dese, de la casa lui 
lair, cea care ducea un copil bolnav. În clipa în care îi 
zărise chipul, îşi dăduse seama de două lucruri. În primul 
rând, că nu era iudee şi nici o femeie de rând. Era ceva în 
felul în care îşi ţinea capul şi în calitatea vălurilor acelora, 
ceva care o scotea în evidenţă printre oamenii obişnuiţi. Şi 
Maria ştia bine când o femeie încerca să se deghizeze; ea 
însăşi o făcuse de multe ori, atunci când situaţia o 
impusese. 

Al doilea lucru pe care îl remarcase fusese disperarea 
femeii, care parcă se scurgea din trupul ei - ca şi cum 
durerea însăşi strigase după ajutorul lui Isa. Atunci când o 
privise, Maria recunoscuse aceeaşi suferinţă pe care orice 
mamă o resimte când nu-şi poate salva copilul - o durere 
care nu cunoaşte graniţe de credinţă, de rasă, de clasă 
socială, o durere pe care numai un părinte o poate 
înţelege. În cursul ultimilor trei ani, Maria văzuse expresia 
aceea de nenumărate ori. Dar de foarte multe ori o văzuse 
apoi trecând de la disperare la fericire. 

Isa îi salvase pe mulţi dintre copiii lui Israel. Iar acum se 
părea că-l salvase şi pe unul al Romei. 


A doua zi, Isa şi ucenicii săi plecară spre Templu, aşa 
cum stabiliseră. Maria luase şi copiii cu ea, oprindu-se 
uneori să asiste la activităţile şi la discuţiile din afara 
zidurilor. Isa se afla în mijlocul unei mulţimi crescânde, 
propovăduind împărăţia lui Dumnezeu. Bărbaţii îi puneau 
întrebări, la care el răspundea cu calmu-i obişnuit, ţinând 
seama şi de învăţăturile scripturii. Nu trecu mult şi deveni 
evident pentru toată lumea că nimeni nu-i putea reproşa că 
nu cunoaşte legea. 

Mai târziu, lair avea să le spună că Anna şi Caiafa îşi 
strecuraseră oamenii în mulţime, instruindu-i să pună 
întrebări provocatoare. Dacă unul dintre răspunsurile lui 
Isa ar fi putut fi interpretat ca o blasfemie, mai cu seamă 

atât de aproape de templu şi cu atât de mulţi martori în 
jur, înalții preoţi ar fi avut noi dovezi pe care să le poată 
folosi împotriva lui. 

Un ins din mulţime ieşi în faţă pentru a întreba ceva 
despre căsătorie. Iuda îl recunoscu şi îi şopti lui Isa la 
ureche că era un fariseu care îşi alungase prima soţie, 
pentru a se însura cu una mai tânără. 

— Spune-mi, Rabi, întrebă omul, e drept ca un om să-şi 
lase nevasta, indiferent de pricină? Am auzit când ai spus 
că nu, şi totuşi legea lui Moise altceva zice. Moise a dat o 
lege de despărţire. 

Vocea lui Isa se înălţă limpede şi puternică deasupra 
mulţimii; răspunsul dat era unul aspru, fiindcă ştia de 
fapta celui care întrebase. 

— Moise a dat acea lege din cauza asprimii inimii 
voastre. 

În mulţime se aflau numeroşi locuitori din Ierusalim, 
care îl cunoşteau pe fariseu; la această insultă, în rândul 
lor se stârni rumoare. Dar Isa nu sfârşise; era sătul de 
aceşti farisei corupți, care trăiau ca nişte regi din donațiile 
făcute de iudeii săraci şi cucernici. Pentru el, toţi aceşti 
preoţi - oameni însărcinaţi să apere cu credinţă legea - 
erau doar nişte ipocriţi. Predicau o viaţă sfântă, însă trăiau 
cu totul altceva. În ultimii ani, Isa văzuse cum poporul lui 
Israel fusese îngenuncheat de aceşti oameni şi ajunsese să 
se teamă de puterea fariseilor la fel cum se temea de cea a 
romanilor. Din multe puncte de vedere, preoţii din templu 
erau tot atât de periculoşi pentru iudeii de rând precum 
erau romanii, fiindcă aveau autoritatea de a le înrâuri viaţa 
de zi cu zi în numeroase feluri. 

— N-ai citit oare scripturile? întrebă Isa adresându-se 
tot celui despre care ştia că este preot, după care se 
întoarse pentru a vorbi întregii mulţimi adunate. Cel care i- 
a făcut la începuturi i-a făcut parte bărbătească şi parte 
femeiască şi le-a spus: „Căci îi va lăsa omul pe tatăl şi pe 
mama sa şi se va uni cu soţia lui, şi cei doi vor deveni un 
trup, astfel că nu vor mai fi doi, ci unul singur. Ceea ce 
Dumnezeu a unit, omul să nu despartă”. lar eu vă spun că 

acel ce-şi lasă soţia din altă pricină decât adulterul 
păcătuieşte el însuşi prin adulter. 

— Dacă aşa stau lucrurile, atunci poate că nu e bine să 
te căsătoreşti, glumi cineva din mulţime. 

Isa nu râse. Caracterul sacru al căsătoriei şi importanţa 
familiei erau pietrele de temelie ale modului de viaţă 
nazarinean. 

— Unii bărbaţi s-au născut eunuci, iar alţii au fost făcuţi 
eunuci, răspunse el. Doar pentru ei e acceptabil să nu se 
căsătorească. Ín rest, toţi cei care pot primi taina 
căsătoriei trebuie să se căsătorească, fiindcă aceasta e 
voia lui Dumnezeu, Tatăl nostru. Şi să rămână alături de 
soţie, până ce moartea îi va despărţi. 

Iritat, fariseul ripostă: 

— Dar cum rămâne cu tine, nazarineanule? Legea lui 
Moise spune că orice bărbat care va fi uns trebuie să ia în 
căsătorie o fecioară, nicidecum o târfă sau chiar o văduvă. 

Era un atac direct la adresa Mariei Magdalena, care 
stătea într-o parte împreună cu copiii. Alesese să se 
îmbrace în veşminte deschise la culoare, ca să nu iasă în 
evidenţă în mulţime, şi nu purta vălul roşu al preoteselor. 
Acum se bucura că făcuse acest lucru. 

Isa îi răspunse fariseului printr-o nouă întrebare: 

— Sunt eu din neamul lui David? 

Omul încuviinţă. 

— Fără îndoială. 

— Şi a fost David un mare rege, un ales al poporului 
nostru? 

Fariseul răspunse că da, conştient că era atras în cursă, 
dar neştiind cum să scape de ea. 

— lar dacă eu sunt urmaşul lui, nu mi-ai cere să-i urmez 
exemplul? E cineva aici care crede că a păşi pe urmele lui 
David nu e un lucru onorabil? 

Ecoul întrebării lui răsună în mulţime, oamenii arătând 
prin gesturi că, într-adevăr, urmarea exemplului Marelui 
Leu al lui Iuda era un lucru onorabil. 

— Căci eu exact asta am făcut. Aşa cum David s-a 
căsătorit cu văduva Abigail, o bună şi cuviincioasă fiică a 

Israelului, la fel eu m-am nuntit cu o văduvă cu sânge 
nobil. 

Fariseul ştia că fusese prins în propria capcană, şi se 
retrase în mulţime, dar preoţii templului nu erau oameni 
care să renunţe uşor. Întrebările continuară să curgă spre 
Isa, iar răspunsurile lui deveniră aidoma unor săgeți 
ascuţite, îndreptate direct asupra fariseilor. Un alt bărbat, 
îmbrăcat în veşminte preoţeşti, i se adresă cu vădită 
duşmănie: 

— Am auzit că tu şi ucenicii tăi încălcaţi tradiţia din 
bătrâni. Ei de ce nu-şi spală mâinile înainte de a mânca 
pâine? 

Mulțimea începuse să se agite în ultima vreme; 
deasupra ei plutea un aer de opoziţie, şi Isa îşi dădu seama 
că trebuie să adopte o poziţie fermă. Oamenii din Ierusalim 
nu semănau cu cei din Galileea şi din regiunile mai 
îndepărtate; ei aveau nevoie de fapte. Poate că ar fi urmat 
un rege care să-i scoată din robie, dar mai întâi acesta ar fi 
trebuit să se dovedească demn şi puternic. Vocea profundă 
a lui Isa răsună nu atât în apărarea nazarinenilor, cât mai 
degrabă ca o condamnare a preoţilor. 

— De ce încălcaţi voi poruncile lui Dumnezeu prin 
tradiţiile voastre, ipocriţilor? Insulta vădită răsună între 
zidurile de piatră ale templului, dar el adăugă: Vărul meu, 
loan, vă numea vipere, şi nu greşea. 

Referirea la Botezător era o adăugire iscusită, menită să 
atragă susţinerea celor cu opinii mai conservatoare. 

— Ioan era cunoscut ca fiind încarnarea profetului Isaia, 
continuă Isa, şi Isaia este cel care a spus: „Oamenii aceştia 
mă cinstesc cu gura, dar inima lor este departe de mine”. 
Acum văd că voi, fariseilor, vă curăţiţi pe dinafară, dar pe 
dinăuntru sunteţi plini de ticăloşie şi de lăcomie. Oare nu 
Dumnezeu care a făcut ce-i afară a făcut deopotrivă şi ce-i 
înăuntru? Şi aceasta e deosebirea între nazarinenii mei şi 
aceşti preoţi. Noi ne gândim la curăţia sufletului, ca să 
păstrăm împărăţia Domnului pe pământ aşa cum este şi în 
ceruri. 

— Asta-i blasfemie împotriva templului! strigă cineva din 

mulţime, şi un mare vuiet se stârni, unii exprimându-şi 
acordul, alţii dezaprobarea. 

Agitaţia continua să sporească. Privind dintr-un loc 
înălţat, deasupra zidurilor templului, Maria îşi spuse mai 
întâi că era doar o reacţie stârnită de cuvintele îndrăzneţe 
ale lui Isa. Şi, într-adevăr, în mare parte, consternarea 
oamenilor de aici pornise. Dar acum câţiva dintre ucenicii 
lui îşi croiau cu greu loc prin mulţime spre el, în fruntea 
unui grup de bărbaţi şi femei care auziseră despre 
vindecările miraculoase. Erau fiinţe chinuite, considerate 
subumane, din cauza infirmităţii lor. 

Negustorii şi cămătarii se revoltară văzându-i aici, între 
zidurile templului. Aceasta era săptămâna în care puteau 
obţine cele mai mari câştiguri, iar mulţimea asta nu-i ajuta 
deloc. Când un orb se împiedică şi căzu peste masa unui 
negustor,  împrăştiindu-i oalele, furia se  dezlănţui. 
Negustorul se repezi la orb cu un băț, scuipând insulte 
spre el şi spre nazarineni. Isa veni în ajutorul orbului, 
ridicându-l de la pământ şi şoptindu-i ceva la ureche. 
Făcând semne ucenicilor să-i deplaseze pe infirmi într-o 
margine, se întoarse apoi spre celelalte mese ale 
negustorului şi strigă pentru a se face auzit: 

— Stă scris că Templul lui Dumnezeu trebuie să fie o 
casă a rugăciunilor. Voi aţi transformat-o într-un bârlog al 
tâlharilor! 

Ceilalţi negustori începură să urle la el. Haosul dădea 
semne că se va sfârşi într-o revoltă, dar Isa ridică mâinile 
şi le ceru ucenicilor să-l urmărească până în partea din 
faţă a templului. Aici, nefericiţii bătuţi de soartă, bolnavi şi 
infirmi, se apropiară de el. Începând cu orbul, îi tămădui 
pe toţi, până la ultimul. N 

Mulţimile deveniseră şi mai numeroase. În ciuda 
cuvintelor îndrăzneţe ale lui Isa, ori poate datorită lor, 
locuitorii Ierusalimului erau interesaţi de acest nazarinean, 
de acest om care vindecase în numai câteva clipe boli 
vechi de zeci de ani. Maria nu-l mai zărea prin marea de 
trupuri umane. In plus, Tamar şi loan nu mai aveau 
răbdare, pradă entuziasmului celor mici în faţa unui mediu 

nou şi incitant. De aceea îi luă de mână şi-i duse în piaţă. 

Mergând pe străduţele pietruite, văzu în faţa ei două 
robe negre: doi farisei. Era sigură că auzise numele lui Isa 
rostit între ei şi, trăgându-şi vălul pentru a-i ascunde 
întreaga faţă, se tinu aproape de ei, împingând copiii 
înainte. Cei doi vorbeau fără fereală, în greacă - probabil 
fiindcă ştiau că oamenii de rând din jur nu cunoşteau 
această limbă. Maria însă, o femeie educată, vorbea 
greaca fluent şi înţelese perfect când unul din cei doi se 
întoarse spre tovarăşul său şi spuse: 

— Atâta vreme cât nazarineanul ăsta rămâne în viaţă, nu 
vom avea pace. Cu cât scăpăm mai repede de el, cu atât 
mai bine va fi pentru toţi. 


În piaţă, Maria se întâlni cu Bartolomeu, care fusese 
trimis să facă provizii pentru întregul grup. Ea îi ceru să se 
ducă la Isa şi să le spună lui şi ucenicilor să nu rămână la 
Iosif în seara aceea; pentru siguranţa lui, trebuia să plece 
din Ierusalim. Casa lui Lazăr şi a Martei din Betania, îşi 
spuse ea, era cel mai potrivit loc - se afla la o distanţă 
sigură de Ierusalim, dar nu prea departe pentru a ajunge 
înapoi în oraş... sau pentru a ieşi din el repede. 


Mai târziu în seara aceea, Isa se reîntâlni cu Maria şi cu 
copiii în Betania. Unii dintre ucenici stăteau cu ei în casa 
lui Lazăr, iar alţii se duseră alături, la Simon, bunul lor 
prieten. Acolo, în casa lui Simon, încălcase Maria porunca 
lui loan, cu consecinţe atât de dezastruoase. În seara 
aceasta însă, ucenicii se adunară pentru a discuta despre 
cele întâmplate peste zi şi pentru a pune la cale cele ce vor 
urma. 

Maria era îngrijorată. Îşi dăduse seama că părerile celor 
din Ierusalim erau împărţite - jumătate în favoarea 
nazarineanului care îi apăra pe năpăstuiţi şi făcea 

miracole, şi jumătate împotriva unuia care se ridicase 
împotriva templului şi a tradiţiilor lui într-un mod de 
neiertat. Le povesti conversaţia pe care o surprinsese între 
cei doi farisei şi, în timp ce ea vorbea, sosi şi Iuda de la 
casa lui Iair, cu veşti noi. 

— Maria are dreptate. Ierusalimul e din ce în ce mai 
periculos pentru tine, îi spuse el lui Isa. Iair zice că Anna şi 
Caiafa cer să fii executat pentru blasfemie. 

Petru era dezgustat. 

— Prostii! exclamă el. Isa n-a rostit niciodată o blasfemie 
şi n-ar putea-o face nici dacă ar vrea. Ei sunt cei care 
blasfemiază, viperele acelea! 

Isa nu părea îngrijorat. 

— Nu are importanţă, Petru. Preoţii nu au autoritatea de 
a condamna un om la moarte. Numai romanii pot face 
acest lucru, iar ei nu recunosc blasfemia împotriva legii 
iudeilor. 

Grupul continuă să discute până noaptea târziu strategia 
pentru a doua zi. Maria voia să-l ţină pe Isa departe de 
Ierusalim măcar o zi, pentru ca situaţia în oraş să se mai 
liniştească. El însă nici nu se gândea la aşa ceva. Mulţimi 
chiar mai mari erau aşteptate a doua zi, căci se răspândise 
vestea despre învăţăturile lui şi despre miracolele pe care 
le săvârşise. Nu avea să-i dezamăgească pe cei care 
veniseră în Ierusalim pentru a-l vedea. Şi nici nu avea să se 
plece la presiunile preoţilor. Acum, mai mult decât 
oricând, trebuia să fie un conducător. 

În ziua următoare, Maria rămase în Betania împreună cu 
Marta şi cu copiii. Noua sarcină o apăsa greu, şi călătoria 
grăbită până în Betania, în aceste condiţii, o istovise. Îşi 
lăsă copiii să se joace în curte, iar ea încercă să nu se mai 
gândească la eventualele pericole care îl pândeau pe soţul 
ei între zidurile oraşului. 

Şedea în grădină, privind-o pe Tamar cum se joacă în 
iarbă, când zări o femeie apropiindu-se. Era bine învelită în 
văluri negre, cu faţa şi părul complet acoperite, aşa că 
Maria nu-şi putu da seama dacă o cunoaşte sau nu. Poate 
că era o prietenă a Martei sau o nouă vecină? 

Femeia veni mai aproape şi râse înăbuşit. 

— Ce-i cu tine, surioară? Nu mă mai cunoşti după atâta 
vreme? 

Şi îşi trase vălul la o parte. Era Salomeea, fiica Irodiadei. 
Chipul ei îşi pierduse rotunjimile copilăriei, vădind vasta 
deplinei maturităţi. Maria dădu fuga s-o îmbrăţişeze, şi 
cele două femei rămaseră una lângă alta vreme 
îndelungată. După moartea lui loan, era periculos ca 
Salomeea să fie văzută în compania nazarinenilor; 
prezenţa ei era riscantă pentru Isa. Dacă susţinătorii lui 
voiau să aibă câştig de cauză asupra adepților lui loan, nu 
trebuia să fie văzuţi împreună cu femeia detestată pentru 
că provocase arestarea, ba chiar şi moartea Botezătorului. 

Despărțirea silită fusese greu îndurată de ambele femei. 
Salomeea fusese distrusă de faptul că nu-şi putuse 
desăvârşi pregătirea de preoteasă şi fiindcă era nevoită să 
stea departe de toţi cei pe care-i iubise mai mult chiar 
decât pe ai săi. Pentru Maria, separarea lor fusese un alt 
efect dureros al opiniilor nedrepte pe care oamenii şi le 
formaseră după executarea lui loan. 

Salomeea exclamă încântată când o zări pe Tamar în 
iarbă: 

— Uită-te la ea! E copia ta fidelă! 

Maria încuviinţă, surâzând. 

— Pe dinafară. În interior însă, are deja chipul tatălui ei. 

Şi îi povesti câte ceva despre Tamar şi despre felul în 
care fetiţa se dovedise un copil deosebit chiar de când abia 
începuse să meargă în picioare. Vindecase un mieluţ care 
căzuse într-un şanţ în Magdala, doar punând asupra lui 
mâna ei de copil. Acum avea doar ceva mai mult de trei 
ani, dar vorbea extraordinar, la fel de uşor în greacă şi în 
aramaică. 

— E norocoasă cu aşa părinţi, spuse  Salomeea, 
întunecându-se la faţă. Şi trebuie să avem grijă ca aceşti 
părinţi ai ei să rămână în siguranţă. De asta am venit acum 
aici. Maria, aduc veşti de la palat. Isa e într-un mare 
pericol. Să intrăm înăuntru, unde ştim că nu sunt alte 
urechi care să ne audă şi unde urechiuşele astea - 

continuă ea arătând spre Tamar - vor fi ocupate cu 
altceva. 

Maria se aplecă pentru a-şi ridica fetiţa, dar pântecele 
rotunjit n-o lăsă. Salomeea întinse braţele. 

— Vino la sora ta, micuţo! 

Tamar se opri locului, privi spre femeia necunoscută, 
apoi spre mama ei, pentru confirmare, şi, cu un zâmbet 
încântător, se repezi în braţele Salomeei. 

Când intrară în casă, Maria îi ceru Martei s-o ia ea pe 
Tamar. 

— Vino, micuță prinţesă! Hai să-l găsim pe fratele tău. 

Ioan se plimba prin grădină împreună cu Lazăr. Marta le 
spuse că îşi duce nepoata afară, ca să le lase să vorbească 
în linişte. Când ea ieşi, împreună cu fetiţa, Salomeea se 
întoarse şi luă mâna Mariei în mâinile ei. 

— Ascultă-mă, e foarte important. Tatăl meu vitreg a fost 
în Ierusalim azi, acasă la Pilat, iar eu m-am dus împreună 
cu el. Peste două zile pleacă la Roma, să-l vadă pe împărat, 
şi trebuia să afle de la procurator cum stau lucrurile aici. 
Eu am spus că vreau s-o vizitez pe Claudia Procula, soţia 
lui Pilat, ca să pot veni cu el. Claudia e nepoata lui Cezar 
Augustus, şi ştiam că Irod nu mă va refuza. Dar, fireşte, nu 
de asta am vrut să vin. Ştiam că tu, Isa şi ceilalţi veţi fi 
aici. Unde este Maria cea Mare? 

— Aici. Stă la familia lui Iosif în seara asta, cu unele 
dintre celelalte femei, dar, dacă vrei, te duc mâine la ea. 

Salomeea încuviinţă şi îşi continuă povestea. 

— Am pretins că vreau s-o văd pe Claudia ca să aflu ce 
se vorbeşte în Ierusalim despre nazarineni. Nici nu-mi 
închipuiam ce multe avea Claudia să-mi spună. Maria, nu e 
uimitor?! 

— Ce anume? întrebă ea nedumerită. 

Ochii Salomeei se măriră şi mai mult. | 

— Nu ştii? Oh, Maria, asta e prea mult! In seara în care 
Isa a înviat-o pe fiica lui lair, îţi aminteşti cumva de o 
femeie din mulţime? Era împreună cu o grecoaică şi un 
băieţel bolnav. 

Maria îşi aminti. În ultimele două nopţi, înainte de a 

adormi, zărise în faţa ochilor chipul acelei femei. 

— Da, îmi aduc aminte. l-am spus lui Isa, iar el s-a întors 
şi a vindecat copilul. Asta-i tot ce ştiu, plus faptul că 
femeia nu părea a fi iudee sau om de rând. 

Salomeea izbucni în râs. 

— Maria, femeia era Claudia Procula. Isa l-a tămăduit pe 
unicul fiu al lui Pilat din Pont! 

Maria rămase uimită. Acum înţelegea totul - sentimentul 
acela de premoniţie, senzaţia că, pe lângă vindecarea 
propriu-zisă, mai era ceva. 

— Cine mai ştie asta, Salomeea? 

— Doar Claudia, Pilat şi sclava lor grecoaică. Pilat i-a 
interzis soţiei lui să vorbească despre ce s-a întâmplat 
atunci şi le-a spus tuturor celor care s-au mirat de 
vindecarea miraculoasă a copilului că a fost voia zeilor 
romani. Biata Claudia voia atât de mult să povestească 
cuiva, şi ştiam că eu am fost nazarineană. 

— Eşti încă nazarineană, o corectă Maria cu blândeţe, 
ridicându-se pentru a uşura apăsarea asupra copilului din 
pântece. 

Trebuia să cugete la această importantă informaţie. Era 
ceva extraordinar, dar încă nu îndrăznea să-şi facă mari 
speranţe. Fireşte, o asemenea întâmplare nu putea fi decât 
o parte a planului lui Dumnezeu pentru Isa. El îi dăduse 
Claudiei un fiu schilod, pentru ca Isa să-l poată vindeca, 
dovedindu-şi astfel divinitatea în faţa lui Pilat? lar dacă 
soarta lui ajungea vreodată în mâinile procuratorului, sigur 
că Pilat nu avea să-l condamne pe omul care îi salvase 
copilul! 

— Dar asta nu-i tot, surioară, adăugă Salomeea, şi chipul 
i se înnegură din nou. Când eram acolo, au sosit Ionatan 
Anna şi ginerele lui pentru a vorbi cu tatăl meu vitreg şi cu 
Pilat. Pun la cale ceva împotriva lui Isa. l-am auzit spunând 
asta, şi apoi am implorat-o pe Claudia să mă ascundă, aşa 
încât să-i pot asculta mai departe. 

Maria surâse auzind despre curajul Salomeei. 

— Pilat nu a fost de acord cu ei şi a încercat să spună că 
e un lucru lipsit de importanţă, ca să-şi poată continua 

întrevederea cu Irod. Lui nu-i pasă decât ca la Roma să 
ajungă vorbe bune despre capacitatea lui de a guverna. 
Vrea un post în Egipt. 

Maria asculta răbdătoare, cu inima bubuindu-i în piept, 
în vreme ce Salomeea continuă: 

— Dar tatăl meu vitreg, arogant cum e, s-a dat de partea 
preoţilor ăstora idioţi. lar ei i-au cântat în strună, 
spunându-i că Isa se autointitulează rege al iudeilor şi vrea 
să-i ia tronul lui Irod. 

Auzind aceasta, Maria clătină din cap; era o prostie, 
desigur. Isa nu-şi dorea vreun tron pământesc. El era rege 
în inimile oamenilor, cel care avea să le deschidă calea 
spre împărăţia lui Dumnezeu. lar pentru astea nu avea 
nevoie de un palat sau de un tron. Dar neîncrezătorul Irod 
se simţea ameninţat, din cauza manevrelor făcute de Anna 
şi de Caiafa. 

— Am auzit că Pilat a venit la Claudia puţin timp după 
aceea - nu m-a putut vedea, acolo unde eram ascunsă - şi 
i-a spus: „Draga mea, mi-e teamă că sorții sunt împotriva 
nazarineanului tău. Preoţii îi vor capul şi cer să fie arestat 
înainte de Paşte”. La aceasta, Claudia a replicat: „Dar cu 
siguranţă vei avea tu grijă să fie cruțat“. Pilat n-a răspuns, 
iar Claudia a întrebat iar: „Nu-i aşa?” Şi, fără a mai spune 
ceva, Pilat a ieşit din încăpere. Când am fost sigură că a 
plecat, am ieşit din ascunzătoare şi am găsit-o pe Claudia 
într-o stare teribilă. Mi-a sus că soţul ei nici măcar n-o 
privise când ieşise pe uşă. Oh, Maria, e foarte îngrijorată 
cu privire la Isa. Şi eu la fel. Trebuie să-l scoţi din 
Ierusalim. 

— Tatăl tău vitreg unde îşi închipuie că eşti acum? 

Ea ridică din umeri. 

— l-am spus că mă duc să cumpăr mătăsuri. E prea 
preocupat de călătoria lui la Roma pentru a-i mai păsa 
unde-mi petrec eu noaptea; are distracţiile lui în Ierusalim. 

Maria încerca să pună la punct o strategie. Trebuia să 
aştepte până seara, când Isa avea să se întoarcă acasă, şi 
să-i spună totul, desigur. Ştia că nu va fi nevoie s-o roage 
prea mult pe Salomeea ca să rămână şi să le dea mai multe 

amănunte. 

Salomeea rămase şi se bucură nespus când Maria cea 
Mare veni la ele, după-amiază. Odată cu ea veniseră şi 
celelalte Marii - sora ei, Maria Iacobi, şi verişoara, Maria 
Salomeea, mama celor doi ucenici de frunte ai lui Isa. Era 
o onoare pentru Salomeea să se afle în prezenţa acestor 
femei înțelepte, conducătoarele puternice, deşi tăcute, ale 
tradiţiilor nazarinene. Dar bucuria ei fu de scurtă durată, 
la fel ca aceea a Mariei Magdalena. 

— Am văzut o mare întunecime în viitor, fiicele mele, 
spuse Maria cea Mare. Am venit să-l văd pe fiul meu. 
Trebuie să fim cu toţii pregătiţi pentru marea încercare a 
tăriei şi a credinţei pe care acest Paşte ne-o va aduce. 


Veştile din Ierusalim erau, într-adevăr, tulburătoare. 
Mulţimi mari îi întâmpinaseră pe Isa şi pe nazarineni la 
intrarea în oraş, provocând tensiuni printre soldaţii 
romani. Nazarinenii se aşezaseră în afara templului, unde 
Isa predicase şi răspunsese la întrebările cu care fusese 
bombardat. La fel ca în ziua dinainte, trimişii marelui preot 
şi ai templului se infiltraseră în rândul mulţimii. Agitaţia 
sporise când zarafii şi negustorii deranjaţi cu o zi în urmă 
ieşiseră în faţă pentru a protesta împotriva prezenţei 
nazarinenilor. În cele din urmă, într-o încercare de a 
păstra liniştea şi de a preîntâmpina eventualele vărsări de 
sânge, Isa se ridicase şi plecase împreună cu cei mai fideli 
ucenici ai săi. 

Târziu în seara aceea, în Betania, spusele Salomeei, 
veştile de la Iair şi profeția Mariei cea Mare contribuiră 
toate la crearea unei atmosfere de consternare şi 
îngrijorare. Numai Isa părea neafectat de situaţia sumbră, 
în vreme ce punea la cale planul pentru a doua zi. 

Simon şi Iuda, care se întâlniseră cu fraţii lor zeloţi, 
aveau propriul plan. 

— Suntem destui ca să le putem ţine piept tuturor celor 
care ar veni după tine, spuse Simon. Mulţimile care se vor 

afla mâine la templu vor fi uriaşe. Dacă vei sublinia că 
împărăţia lui Dumnezeu aşa cum o ştim noi îi va elibera pe 
iudei de jugul roman, oamenii te vor urma. 

— Încotro? întrebă Isa calm. Un asemenea curs al 
acţiunii va duce doar la pieirea multor iudei nevinovaţi. Nu 
aceasta este Calea. Nu, Simon, nu voi isca o revoltă care 
va vărsa sângele poporului nostru în ajunul unei zile sfinte. 
Cum să le pot arăta că împărăţia lui Dumnezeu se află în 
fiecare bărbat şi în fiecare femeie, dacă le cer să-şi dea 
sângele şi viaţa pentru ea? Nu aţi înţeles bine esenţa Căii, 
fraţii mei. 

— Dar fără tine Calea nu există, exclamă Petru. 

Încordarea ultimelor zile îl afectase pe el mai mult decât 
pe toţi ceilalţi ucenici. Petru sacrificase totul pentru 
credinţa în Isa şi în Cale, iar acum nu putea suporta 
nefericitul deznodământ. 

— Greşeşti, frate, replică Isa fără nicio umbră de reproş 
în glas. Petru, ţi-am spus asta încă de pe vremea când 
eram amândoi copii. Tu eşti stânca pe care va înflori 
credinţa noastră. Moştenirea ta va dăinui atât cât va trăi a 
mea. 

Petru nu părea deloc mai liniştit - ca de altfel nici ceilalţi 
ucenici. Isa îşi dădu seama de asta şi ridică mâinile în aer. 

— Fraţi şi surori, ascultaţi-mă! Amintiţi-vă ce v-am 
dăruit - înţelegerea faptului că împărăţia lui Dumnezeu e 
în voi şi nimeni nu v-o poate lua. Dacă păstraţi în inimă 
acest adevăr, nu veţi mai cunoaşte nicio zi de teamă sau de 
suferinţă. 

Apoi întinse braţele spre ucenicii lui şi rostiră împreună 
Tatăl Nostru. 


Isa îşi părăsi ucenicii mai târziu în seara aceea, pentru a 
se retrage împreună cu Maria cea Mare. După ce sfârşiră 
de vorbit, îi ură mamei sale noapte bună şi se duse la soţia 
lui. 

— Nu trebuie să te temi pentru ceea ce se va întâmpla, 

porumbiţo, îi spuse el blând. 

Maria îi scrută chipul. Isa îşi ascundea adesea viziunile 
de ucenicii săi, dar rareori de ea. Maria era singura 
persoană cu care el împărtăşea aproape totul în viaţă. În 
seara aceasta însă, ea îi simţi reținerea. 

— Ce vezi, Isa? îl întrebă ea nerăbdătoare. 

— Văd că Tatăl meu din ceruri are un plan măreț, iar noi 
trebuie să-l urmăm. 

— Pentru împlinirea profeţiilor? 

— Dacă asta e voinţa lui. 

Maria rămase o clipă tăcută. Profeţiile erau limpezi; 
spuneau că Mesia trebuia să fie trimis la moarte de 
propriul popor. 

— Dar cum rămâne cu Pilat din Pont? întrebă ea cu o 
rază de speranţă. Sunt sigură că ai fost trimis să-i salvezi 
copilul pentru ca el să vadă cu ochii lui cine şi ce eşti cu 
adevărat. Nu crezi că şi lucrul acesta face parte din planul 
lui Dumnezeu? 

— Maria, ascultă bine ce-ţi voi spune acum, căci este o 
importantă desluşire a Căii nazarinene. Dumnezeu are 
planul său, el pune fiecare om în locul cuvenit, dar 
niciodată nu sileşte pe nimeni la acţiune. La fel ca orice 
bun părinte, Domnul îşi îndrumă copiii, dar le dă 
întotdeauna posibilitatea de a face propriile alegeri. 

Maria asculta atentă, aplicând învăţăturile lui la situaţia 
actuală. 

— Crezi că Pilat din Pont a fost pus de Dumnezeu în 
locul în care se află? 

— Da. Pilat, soţia lui, copilul lor... 

— Şi decizia lui de a ne ajuta sau nu... aceasta nu e voia 
Domnului? 

Isa clătină din cap. 

— Dumnezeu nu ne dictează, Maria. El doar ne îndrumă. 
Fiecare persoană are dreptul de a-şi alege stăpânul, iar 
asta nu înseamnă altceva decât a alege între planul 
Domnului şi dorinţele lumeşti. Împărăţia lui Dumnezeu 
coboară asupra acelora care îl aleg pe El. Nu pot şti eu ce 
stăpân va hotări Pilat să slujească atunci când va veni 

vremea. 

Maria continua să asculte. Deşi cunoştea bine principiile 
nazarinene, exemplul lui Pilat din Pont le explicase şi mai 
clar. Nu-l poţi sluji deopotrivă pe Dumnezeu şi dorinţele 
lumeşti. Într-o sclipire de previziune, simţi nevoia de a 
absorbi cuvintele soţului ei, pentru a şi le aminti exact aşa 
cum le rostise el; ştia că va veni o vreme în care va trebui 
să-i înveţe pe alţii întocmai cum o învățase el pe ea. 

— Marele preot şi susţinătorii lui sunt hotărâți să mă 
aresteze, iar acum ştim că nu vom putea ocoli această 
soartă. Dar vom cere să fiu trimis la Pilat şi îmi voi pleda 
cauza în faţa lui. Hotărârea pe care o va lua va depinde de 
conştiinţa şi de credinţa lui. Şi trebuie să fim pregătiţi, 
oricare ar fi această hotărâre. Indiferent de alegerea lui, 
noi trebuie să demonstrăm prin faptele noastre ceea ce 
ştim că este adevărat: că, atunci când permitem ca 
împărăţia lui Dumnezeu să domnească în noi înşine, nimic 
pe acest pământ nu ne-o poate lua, nici vreun imperiu, nici 
vreun asupritor şi nici suferinţele. Nici chiar moartea. 

Vorbiră astfel până târziu în noapte, Isa explicându-i 
planurile lui pentru a doua zi. Maria puse o singură dată 
întrebarea aceea care apăsa cel mai tare asupra inimii ei: 

— N-am putea pleca în noaptea asta din Ierusalim? Să 
ne întoarcem la propovăduirea noastră în Galileea, până ce 
Anna şi Caiafa vor găsi alt ţap ispăşitor pe care să-l 
vâneze? 

— Tu, dintre toţi oamenii, ar trebui să cunoşti răspunsul 
la întrebarea aceasta, Maria mea. Oamenii sunt cu ochii pe 
noi acum. Trebuie să le fiu un exemplu. 

Ea înclină din cap, a încuviinţare, iar el îi spuse mai 
departe despre cele vorbite cu Maria cea Mare. 
Hotărâseră că ar fi mult prea periculos să-şi facă în ziua 
următoare apariţia la templu. Prea mulţi nevinovaţi riscau 
să fie răniţi dacă se va isca vreo revoltă, iar principala 
preocupare a lui Isa era protecţia ucenicilor săi. Marele 
preot îl voia pe el, nu pe ceilalţi; aşa spusese şi Iair. Nu 
avea rost să-i pună pe ucenici într-un pericol inutil. El se 
va întâlni cu cei mai apropiaţi dintre ei după-amiază, la 

una dintre casele lui Iosif, pentru masa de Paşte. Acolo le 
va spune care va fi rolul fiecăruia mai departe, dacă el 
avea să fie închis mult timp, aşa cum fusese loan - sau 
dacă se va întâmpla ceva şi mai rău. Şi îşi vor petrece 
noaptea pe pământurile lui Iosif de la Ghetsimani, sub 
lumina stelelor sfinte ale Ierusalimului. 

Şi acolo Isa se va lăsa arestat. 

— Ai de gând să te predai autorităţilor din templu? 
întrebă Maria, nevenindu-i să creadă. 

— Nu, nu. Nu pot face una ca asta. Oamenii şi-ar pierde 
credinţa în Cale dacă aş proceda astfel. Dar trebuie să am 
grijă să fiu arestat departe de oraş şi în aşa fel încât să nu 
fie vărsare de sânge sau vreo revoltă. li voi cere unuia 
dintre ai noştri să mă „trădeze”, să se ducă la autorităţi şi 
să le spună unde mă aflu. Soldaţii vor veni la Ghetsimani, 
unde nu vom fi decât noi, şi deci nu va avea cine să se 
revolte. 

Mintea Mariei lucra frenetic. Toate se întâmplau mult 
prea repede! Brusc, îi veni un gând teribil. 

— Oh, Isa! Dar cine să fie? Cine dintre ai noştri ar avea 
inima să facă aşa o faptă? Doar nu crezi că Petru sau 
Andrei vor putea să te „trădeze”! Şi nici Filip sau 
Bartolomeu. lar fratele tău, Iacob, şi-ar da el viaţa mai 
înainte, iar Simon ar fi gata s-o ia pe a altora. 

Apoi răspunsul le deveni clar, şi amândoi exclamară la 
unison: 

— Iuda! 

Isa mai adăugă, cu o expresie gravă în ochi: 

— La el trebuie să mă duc acum, porumbiţa mea. 
Trebuie să vorbesc cu luda şi să-i spun că a fost ales 
pentru aceasta misiune datorită tăriei lui. 

Şi, sărutându-şi soţia pe obraz, se ridică să plece. Ea îl 
privi îndepărtându-se, cuprinsă de o teamă crescândă 
pentru ceea ce va aduce ziua de mâine. 


În după-amiaza zilei următoare erau cu toţii strânşi, aşa 

cum stabiliseră, pentru a mânca împreună: Isa, cei 
doisprezece ucenici aleşi şi toate  Mariile. Copiii 
rămăseseră în Betania împreună cu Lazăr şi cu Marta. 

Isa începu cu ritualul ungerii în versiune proprie, cu 
rolurile inversate, el fiind cel care spălă picioarele tuturor 
celor din încăpere. Le explicase că procedează astfel ca o 
recunoaştere a faptului că fiecare dintre ei este copilul 
Domnului, cu misiunea de a propovădui cuvântul 
împărăției. 

— V-am dat acest exemplu pentru ca şi voi să faceţi 
altora ceea ce v-am făcut eu acum şi să-i recunoaşteţi pe 
toţi ceilalţi ca egali ai voştri în faţa lui Dumnezeu. Şi iată o 
nouă poruncă pe care vreau să v-o dau vouă în seara 
aceasta: să vă iubiţi unul pe altul aşa cum v-am iubit eu. 
Ca, atunci când vă veţi duce în lume, oamenii să ştie că 
sunteţi nazarineni din felul în care vă iubiţi unii pe alţii. 

După ce spălă picioarele tuturor celor din încăpere, Isa 
îi conduse la masă, pentru cina de Paşte. Frângând o 
bucată de pâine din aluat nedospit, o binecuvântă şi apoi 
spuse: 

— Luaţi şi mâncaţi, căci această pâine reprezintă trupul 
meu. 

Şi, luând o cupă cu vin, mulţumi pentru ea şi o trecu 
celorlalţi de la masă. 

— Acesta e sângele meu, sângele noului legământ, care 
se varsă pentru cei mulţi. 

Maria îl privea tăcută, în rând cu ceilalţi. Doar ea şi 
celelalte Marii ştiau în amănunt ce avea să se întâmple mai 
departe. Când Iuda avea să primească semnalul de la Isa, 
se va ridica de la masă şi va pleca la Iair, care îl va duce la 
Anna şi la Caiafa, prezentându-l ca pe un trădător. Iuda va 
cere treizeci de arginţi, pentru ca trădarea să pară 
autentică. În schimbul banilor, îi va duce pe preoţi la Isa, 
unde, departe de mulțimile din oraş, le va fi uşor să-l 
aresteze. 

Incordarea era vizibilă pe faţa lui Iuda, pentru cei care 
aveau ochi s-o vadă. Celorlalţi ucenici nu li se spusese 
despre acest plan, fiindcă Isa nu voise să rişte nimic - nici 

dispute, nici opunere. Mai târziu, Maria avea să verse 
lacrimi grele pentru luda şi pentru nedreptatea care i se 
făcuse. Îl va apăra în faţa ucenicilor, care îl vor considera 
un trădător. Dar, până atunci, avea să fie deja mult prea 
târziu pentru Iuda Iscarioteanul. Dumnezeu îi pregătise un 
loc, iar el alesese să-l accepte. 

Isa se întoarse spre Iuda şi-i întinse o bucată de pâine 
muiată în vin - semnalul prestabilit. 

— Fă repede ceea ce ai de făcut. 

Privindu-l cum iese din încăpere, Maria îşi simţi sufletul 
sfâşiat. De acum nu mai exista cale de întoarcere. Ridică 
fruntea la timp pentru a zări ochii Mariei cea Mare, care la 
rândul ei îl privea pe Iuda ieşind pe uşă, ducând în mâinile 
lui soarta lui Isa. Privirile celor două femei se întâlniră 
pentru o clipă, fiecare rugându-se în tăcere ca Dumnezeu 
să-l apere pe iubitul lor Isa. 


Soldaţii veniră în număr mare şi cu o forţă pe care Maria 
n-o anticipase. Era târziu în noapte când Iuda apăru 
împreună cu gărzile marelui preot. Se iscă tumult când 
grupul de soldaţi înarmaţi îşi făcu intrarea, trezindu-i pe 
ucenicii bărbaţi. Femeile stătuseră de veghe departe de 
foc; toate, cu excepţia Mariei Magdalena, care aşteptase 
alături de Isa. 

Petru sări de jos, înhăţând o sabie de la brâul unui 
soldat tânăr şi surprins. 

— Doamne, vom lupta pentru tine! strigă el şi se repezi 
la un soldat pe care îl recunoscuse - Malchus, servitorul 
marelui preot. 

Sabia lui îi reteză omului urechea, şi sângele începu să 
se reverse din rană. 

Isa se ridică şi se apropie de ei. 

— Destul, fraţii mei, spuse el către Petru şi ceilalţi. Apoi 
se întoarse spre trimişii marelui preot: Lăsaţi jos armele. 
Nimeni dintre cei de aici nu vă va face vreun rău. Aveţi 
cuvântul meu. Apoi se apropie de Malchus, care căzuse în 

genunchi şi îşi ţinea roba la ureche, pentru a opri sângele. 
Isa îşi puse palma pe urechea lui şi spuse: Ai suferit 
îndeajuns. 

lar când îşi retrase mâna, sângele se oprise, şi rana se 
vindecase. După ce îl ajută să se ridice în picioare, Isa îl 
întrebă: 

— Caiafa a trimis după mine atâţia oameni înarmaţi, de 
parcă aş fi un tâlhar sau un ucigaş. De ce? Când veneam în 
fiecare zi la templu, n-a încercat niciodată să mă aresteze 
şi nici n-a lăsat să se înţeleagă că aş fi un pericol. Acesta 
este, într-adevăr, ceasul întunericului pentru poporul 
nostru. 

Unul dintre soldaţi, care purta însemne de comandant, 
păşi în faţă şi întrebă într-o aramaică stâlcită: 

— Eşti tu Isa Nazarineanul? 

— Eu sunt, răspunse Isa în greacă. 

Câţiva dintre ucenici începură să azvârle către luda 
întrebări şi acuzaţii. Isa îl sfătuise să nu răspundă nimic, 
iar el se supuse. Tăcut, veni şi-l sărută uşor pe obraz, 
sperând că astfel ceilalţi vor înţelege ce fusese însărcinat 
să facă. 

Soldatul cu însemne de comandant citi cu glas tare lista 
de acuzaţii în vederea arestării, iar Isa fu luat şi dus către 
soarta ce-l aştepta în mâinile marilor preoţi. 


Maria Magdalena rămase de veghe împreună cu 
celelalte Marii până târziu în noapte. Nu se puteau apropia 
prea mult de bărbaţi; era prea riscant. Emoţiile erau 
intense, şi ele nu puteau lăsa să se afle cât de multe ştiau 
despre evenimentele acelei nopţi. 

Mariile se rugară împreună, alinându-se una pe alta. 
Târziu, zăriră lumina unei torţe apropiindu-se prin valea 
Kidron, spre ele. Era un grup mic, doi bărbaţi şi, parcă, o 
femeie micuță de statură. Maria se ridică de la locul ei 
când o recunoscu pe Salomeea, alergă spre ea şi o 
îmbrăţişă. Abia atunci îşi dădu seama că omul care purta 

torţa era un centurion roman în haine de civil - cel cu ochi 
albaştri, căruia îi vindecase Isa braţul rupt. 

— Surioară, timpul e foarte scurt! spuse Salomeea cu 
răsuflarea tăiată din cauza grabei cu care mersese. Vin de 
la fortăreaţa Antonia. Claudia Procula m-a trimis la tine, cu 
cele mai calde urări şi cele mai adânci păreri de rău pentru 
arestarea nedreaptă a soţului tău. 

Maria încuviinţă, încurajând-o astfel să continue, şi 
înghiţi cu greu nodul care i se pusese în gât; dacă soţia 
procuratorului roman trimitea aşa un mesager în miez de 
noapte, era sigur că se întâmplase ceva rău. 

— Isa va fi dus la judecată înaintea lui Pilat mâine- 
dimineaţă, continuă Salomeea. Asupra procuratorului se 
fac presiuni uriaşe pentru a-l condamna la moarte. Oh, 
Maria, el nu vrea să facă asta. Claudia spune că soţul ei 
ştie cum le-a salvat Isa copilul, sau cel puţin încearcă să 
accepte acest lucru, în felul lui roman. Dar îngrozitorul 
meu tată vitreg cere moartea cât mai grabnică a lui Isa. 
Irod se duce la Roma de sabat şi i-a spus lui Pilat că vrea 
ca „problema nazarineană” să fie rezolvată înainte de a 
pleca. Maria, trebuie să înţelegi cât de gravă e situaţia. S- 
ar putea ca Isa să fie executat. Mâine. 

Totul se întâmpla mult prea repede. Niciunul dintre ei 
nu se aşteptase la aşa ceva, nu la asta. Bănuiseră că va fi 
închis şi că va urma o perioadă în care el va avea timp să-şi 
susţină nevinovăția în faţa Romei şi a lui Irod. Desigur, 
luaseră în calcul şi posibilitatea să se întâmple ce era mai 
rău, dar nu atât de repede. 

Salomeea adăugă în grabă: 

— Claudia Procula ne-a trimis să te aducem la ea. 
Oamenii aceştia doi sunt servitorii ei de încredere. 

Maria ridică ochii şi văzu lumina reflectată pe chipul 
celui din spatele centurionului. Era grecul care îl ducea în 
braţe pe băieţelul bolnav de lângă casa lui Iair. 

— Ei te vor duce acolo unde e închis Isa. Ar putea fi 
ultima ta şansă de a-l mai vedea. Dar trebuie să mergem 
acum, repede. 

Maria le ceru s-o aştepte o clipă şi se duse la Maria cea 

Mare. Ştia că mama lui Isa nu va putea merge suficient de 
repede pentru a ajunge la el la timp, dar respectul îi cerea 
să-i propună ei să se ducă. 

Maria cea Mare îşi sărută nora pe obraz. 

— Transmite-i asta fiului meu. Spune-i că voi fi şi eu 
acolo mâine, fie ce-o fi. Du-te cu Dumnezeu, fata mea. 


Maria şi Salomeea se străduiau să ţină pasul că cei doi 
bărbaţi tăcuţi, care înaintau repede spre marginea 
răsăriteană a oraşului. Maria mai zăbovise o clipă pentru 
a-şi schimba vălul roşu, specific preoteselor nazarinene, cu 
unul simplu, negru, aşa cum purta şi Salomeea. In vreme 
ce mergeau, aceasta îi spuse: 

— Am trimis un mesager şi la Marta; Isa vrea să vadă 
copiii, aşa i-a spus servitorului Claudiei. Şi-a dat seama că 
nu vei avea timp să te duci până în Betania şi să te întorci 
cu ei la vreme pentru a mai vorbi cu el. 

Mintea Mariei lucra febril. Nu voia ca Ioan şi Tamar să 
asiste a doua zi la ceva traumatizant, dar, dacă avea să se 
întâmple ce era mai rău, Isa trebuia să-şi mai vadă copiii 
pentru o ultimă dată. Micul Ioan era tot atât de mult al lui 
ca şi Tamar; Isa îi iubea pe amândoi necondiţionat. 
Siguranţa lor va deveni o problemă la răsăritul soarelui. 
Maria se rugă în tăcere preţ de o clipă, dar nu avea acum 
vreme să se gândească la asemenea probleme. Ajunseseră 
aproape de locul în care Isa era ţinut prizonier. Până 
acum, întunericul le ferise de priviri indiscrete şi nu 
atrăseseră atenţia nimănui, dar în curând vor fi nevoite să 
coboare un şir lung de trepte exterioare, luminate de torţe. 

Centurionul le spuse ceva în şoaptă, şi aşteptară până ce 
grecul cercetă în grabă împrejurimile, cobori în fugă şi, de 
jos, le făcu semn să se apropie. Salomeea rămase sus, de 
pază, iar grecul făcu la fel jos. Maria şi centurionul se 
grăbiră pe trepte şi apoi pe coridoarele închisorii. El ţinea 
torţa deasupra capului, pentru a lumina drumul în 
subteran. Maria îl urma grăbită, încercând să nu dea 

atenţie gemetelor şi strigătelor disperate ce răsunau între 
zidurile de piatră. Ştia că niciunul nu provenea de la Isa - 
indiferent de durerea pe care o suferea, el nu striga 
niciodată; nu stătea în firea lui. Dar nu putea să nu simtă 
milă pentru celelalte suflete chinuite închise în temniţa 
romană. 

Centurionul scoase o cheie de sub tunică, descuie uşa şi- 
i făcu loc Mariei să intre în celula soţului ei. Mulţi ani mai 
târziu, Maria avea să afle cum izbutiseră Claudia şi 
Salomeea să obţină cheile şi să îndepărteze paznicii - cu o 
mită substanţială şi cu eforturi personale ale fiicei 
lrodiadei. Maria avea să le fie pentru totdeauna 
recunoscătoare Claudiei Procula şi prietenei ei, greşit 
înţeleasa Salomeea, nu doar pentru întâmplările acestei 
nopţi, ci şi pentru cele, teribile, din ziua următoare. 


Când îl văzu pe Isa, Maria îşi înăbuși cu greu un strigăt 
de disperare. Fusese bătut. Rău. Avea vânătăi pe faţă şi se 
crispă de durere când se ridică pentru a o îmbrăţişa. 
Privindu-i chipul lovit, îl întrebă în şoaptă: 

— Cine a făcut asta? Oamenii lui Anna şi ai lui Caiafa? 

— Ssst! Ascultă-mă, Maria mea, fiindcă sunt multe de 
spus, iar timpul e scurt. Nu trebuie să învinovăţim pe 
nimeni, căci acuzaţiile aduc după ele doar răzbunare. 
Atunci când iertăm, atunci suntem cel mai aproape de 
Dumnezeu. Asta vrem să-i învăţăm pe copiii lui Israel şi pe 
cei din lumea întreagă. Să ţii minte aceste cuvinte şi să le 
repeţi tuturor celor care vor vrea să te asculte, în 
amintirea mea. 

De data aceasta, Maria fu cea care se crispă de durere. 
Nu putea suporta să-l audă vorbind aşa, de parcă ar fi fost 
sigur că va muri. Simţindu-i disperarea, el îi vorbi pe un 
ton blând: 

— Seara trecută, în grădina Ghetsimani, m-am rugat 
Domnului, Tatăl nostru. M-am rugat să îndepărteze 
paharul acesta de la mine, dacă aşa e voia Lui. Dar nu l-a 

îndepărtat. N-a făcut-o fiindcă aceasta e voia Lui. Nu există 
altă cale, nu vezi? Fără un exemplu suprem, oamenii nu 
pot înţelege împărăţia lui Dumnezeu. Eu voi fi acest 
exemplu. Eu le voi arăta că pot muri pentru ei, fără teamă 
şi fără durere. Dumnezeul nostru mi-a arătat paharul, iar 
eu am băut din el, şi am făcut-o bucuros. Totul e gata. 

Maria nu-şi putu stăpâni lacrimile, dar se strădui din 
greu să nu izbucnească în hohote; orice zgomot risca să-i 
trădeze. Isa încercă s-o liniştească. 

— Trebuie să fii puternică, porumbiţa mea, fiindcă vei 
duce cu tine adevărata Cale nazarineană şi o vei arăta 
întregii lumi. Ceilalţi vor face şi ei tot ce vor putea, şi după 
cina de ieri i-am dat fiecăruia instrucţiunile cuvenite. Dar 
numai tu ştii tot ce e în inima şi în mintea mea, şi de aceea 
tu trebuie să devii noul conducător al poporului nostru, şi 
copiii noştri, după tine. 

Maria Magdalena încerca să gândească limpede. 
Trebuia să fie atentă la ultimele spuse ale lui Isa, nu la 
durerea ei. Va avea timp mai târziu să plângă. Acum 
trebuia să se dovedească demnă de încrederea lui, ca lider 
al nazarinenilor. 

— Isa, nu toţi oamenii mă îndrăgesc, ştii bine. Unii 
dintre ei nu mă vor urma. Deşi tu i-ai învăţat să le trateze 
pe femei ca pe egalele lor, mi-e teamă că, odată ce tu nu 
vei mai fi... această învăţătură va pieri şi ea. Cum să le 
spun că tu m-ai ales să-i conduc pe nazarineni? 

— M-am gândit la asta. În primul rând, numai tu ai 
Cartea Iubirii. 

Maria încuviinţă. Isa îşi petrecuse o mare parte a 
timpului consemnând credinţa nazarineană şi propriile 
principii într-un volum pe care îl numeau Cartea Iubirii. 
Despre carte ştiau şi ceilalţi ucenici, dar Isa n-o arătase 
nimănui, decât Mariei. Şi era păstrată în siguranţă, 
încuiată în casa ei din Galileea. 

— Am spus întotdeauna că această carte nu va vedea 
lumina zilei cât timp voi trăi eu, fiindcă, atâta vreme cât 
sunt încă pe Pământ, este incompletă, continuă Isa. In 
fiece minut al fiecărei zile pe care am trăit-o, Dumnezeu m- 

a ajutat să înţeleg mai multe. Fiecare persoană pe care am 
întâlnit-o m-a învăţat ceva nou despre El. Am scris toate 
aceste lucruri în Cartea Iubirii. Când eu nu voi mai fi, 
trebuie să faci tu din ea piatra de temelie a tuturor 
învățăturilor care vor urma. 

Maria încuviinţă. Cartea Iubirii era, într-adevăr, un 
minunat memento al întregii înţelepciuni pe care o 
susţinuse Isa în viaţa lui. Ucenicii lui vor fi onoraţi şi 
recunoscători să înveţe din ea. 

— Şi mai e ceva, Maria. Voi da oamenilor un semn, ceva 
care să le spună clar că tu eşti succesorul meu ales. Nu te 
teme, porumbiţo, căci voi arăta lumii că tu eşti cel mai 
iubit ucenic al meu. 

Isa îşi aşeză palma pe pântecele umflat al Mariei. Mai 
erau încă atât de multe de spus! 

— Copilul acesta pe care îl porţi, acest fiu al nostru, are 
în el sângele profeților şi regilor noştri, la fel ca mica 
Tamar. Urmaşii lor îşi vor asuma locul în lume, 
propovăduind împărăţia lui Dumnezeu şi cuvintele din 
Cartea Iubirii, pentru ca oamenii de pretutindeni să 
trăiască în pace şi dreptate. 

Copilul se mişcă, răspunzând parcă la această profeţiei a 
tatălui său. 

— Acest copil are un destin aparte în insulele apusene, 
unde se va răspândi cuvântul Căii. I-am dat unchiului meu, 
Iosif, porunci privind creşterea lui. Trebuie să ai încredere 
în el şi să laşi copilul să meargă acolo unde-l va îndrepta 
Dumnezeu. 

Maria acceptă cuvintele lui, Iosif era un om de seamă, 
înţelept şi puternic, cunoscător în ale lumii. Călătorise 
mult, ca negustor de cositor. Când era mai tânăr, Isa îl 
însoţise pe unchiul lui în insulele ceţoase de la vest de 
Galia, şi odată îi spusese Mariei că, acolo fiind, avusese o 
premoniţie despre răspândirea Căii nazarinene printre 
oamenii aspri, cu ochi albaştri, care trăiau în acele insule. 

— Trebuie să-i pui numele losua-David, în amintirea mea 
şi a fondatorului stirpei noastre regale. Cel mai de seamă 
rege care va domni în lume va ieşi din seminţia lui. 

Maria încuviinţă iar, şi apoi îl întrebă: 

— Ce ai să-mi spui cu privire la Sarah-Tamar? 

Isa surâse amintindu-şi de fiica lui iubită. 

— Trebuie să rămână alături de tine până ce va deveni 
femeie în toată firea; atunci va putea alege singură. Mica 
noastră Tamar are tăria ta. Dar pământul Israelului nu va 
mai fi un loc sigur pentru tine şi pentru copii; am văzut 
asta. Iosif vă va duce în Egipt, împreună cu mulţi dintre cei 
care vor dori să plece. Alexandria este un mare centru al 
cunoaşterii, şi ai noştri vor fi în siguranţă acolo. Poţi 
rămâne acolo sau te poţi duce mai departe, spre ţările de 
la apus. Asta o vei hotări singură, Maria. Trebuie să faci 
aşa cum va fi mai bine pentru ca învăţăturile nazarinene să 
se răspândească în lume. Urmează-ţi inima şi ai încredere 
în Dumnezeu pentru a te călăuzi. 

— Şi cum rămâne cu micul loan? 

Isa întotdeauna se purtase cu el ca şi când ar fi fost 
copilul lui, dar sângele şi destinul său aveau să rămână 
pentru totdeauna altfel decât ale celorlalţi; amândoi ştiau 
acest lucru. Privirea lui Isa se înnegură. 

— Chiar de la vârsta asta, loan este voluntar şi capricios. 
Tu eşti mama lui şi tu îl vei îndruma în viaţă, dar el va avea 
nevoie de înrâurirea unei prezenţe bărbăteşti, pentru a-l 
modela. Petru şi Andrei ţin mult la el. Când va fi mai mare, 
l-ai putea lăsa în grija lui Petru sau a fratelui său. 

Nu era nevoie de mai multe explicaţii, Maria ştia ce 
însemna asta. Petru şi Andrei fuseseră iniţial adepţi ai 
Botezătorului şi îl cunoscuseră încă din copilărie, pe când 
mergeau la templul din Capernaum. Cei doi îl priveau pe 
băiat ca pe fiul unui profet de seamă şi totodată ca pe fiul 
vitreg al lui Isa. 

— Mai am cuvinte de mulţumire şi de consolare pentru 
cineva. Vreau să-i spui femeii romane pe nume Claudia 
Procula că părăsesc această lume fiindu-i îndatorat. A 
riscat mult aducându-te pe tine aici, şi pentru asta îi 
mulţumesc. Spune-i să nu-şi judece soţul prea aspru. Pilat 
din Pont trebuie să-şi aleagă stăpânul, şi am văzut deja că 
nu va face alegerea cea bună. Dar, la urma urmei, el va 

împlini astfel voia lui Dumnezeu pentru noi toţi. 

Isa continuă să-i mai dea soţiei lui şi alte îndrumări, 
unele de natură spirituală, altele de ordin practic, înainte 
de a rosti ultimele cuvinte de alinare pentru ea. 

— Fii puternică, indiferent ce se va întâmpla mâine. Nu- 
ti fie teamă pentru mine, căci eu nu mă tem. Sunt bucuros 
să beau cupa pe care mi-a întins-o Tatăl şi să mă alătur 
Lui, în ceruri. Fii conducătoarea poporului tău şi nu te 
teme. Aminteşte-ţi mereu cine eşti - regină, nazarineană şi 


soţia mea. 


Zdrobită, Maria se împleticea pe străzile Ierusalimului, 
în urma Salomeei, în vreme ce prima geană a zorilor se 
ivea pe cer. Prietena ei avea o casă în care aveau să fie în 
siguranţă, şi acolo îi ceruse trimisului să-i aducă 
deopotrivă pe Marta şi pe copii. Când Maria se află la 
adăpost în casă, aşteptându-şi cumnata să vină împreună 
cu loan şi cu Tamar, Salomeea plecă în căutarea unui alt 
mesager pe care să-l trimită la Maria cea Mare şi la ceilalţi 
aflaţi la Ghetsimani. 


Tot în Ierusalim, o altă femeie de obârşie nobilă, Claudia 
Procula, era copleşită de uriaşa povară care apăsa asupra 
familiei sale în acea zi. Dormise agitat, doborâtă târziu în 
noapte de oboseală. Când grecul venise să-i spună că 
misiunea lui pe lângă soţia nazarineanului fusese 
îndeplinită, îşi permise şi ea să închidă ochii. 

Claudia se trezi scăldată în sudori reci. Coşmarul din 
somn încă o sugruma; îl putea simţi parcă rotindu-se în 
jurul ei, în încăpere. Închise ochii, dar imaginile nu 
dispărură, după cum nu dispăru nici incantaţia care îi 
zumzăia în minte. Un cor de glasuri, poate câteva sute ori 
chiar mii, repeta fraza: „Răstignit în vremea lui Pilat din 
Pont, răstignit în vremea lui Pilat din Pont”. Mai erau şi 

alte cuvinte în incantaţia din visul ei, dar ea doar pe 
acestea le auzea. 

Oricât de tulburătoare erau sunetele coşmarului, 
imaginile lui erau şi mai rele. Începuse ca un vis frumos, 
cu copii ce dansau pe o colină înverzită, sub soarele 
primăverii. Isa stătea în centrul unui cerc, înconjurat de 
copii îmbrăcaţi în alb. Pilo era printre cei care râdeau şi 
dansau, împreună cu Smedia. Pe colină începuseră să vină 
o sumedenie de oameni de toate vârstele, toţi îmbrăcaţi în 
alb, care surâdeau şi cântau. 

Claudia îl recunoscuse pe unul dintre nou-sosiţi; era 
Praetorus,  centurionul a cărui mână ruptă fusese 
vindecată; după ce auzise zvonurile privind tămăduirea 
miraculoasă a lui Pilo, omul îi mărturisise Claudiei despre 
propria vindecare. Dar, în clipa în care, în vis, îşi dăduse 
seama că toţi cei care zâmbeau, adulţi şi copii deopotrivă, 
fuseseră vindecaţi de Isa, decorul se schimbase. Dansurile 
încetaseră şi cerul se întunecase pe măsură ce ritmul 
incantaţiei răsuna din ce în ce mai tare: „Răstignit în 
vremea lui Pilat din Pont, răstignit în vremea lui Pilat din 
Pont”. 

În vis, Claudia văzuse cum iubitul ei Pilo cade la pământ. 
Ultima imagine înainte de a se trezi fusese aceea a lui Isa 
aplecându-se să îl ridice şi îndepărtându-se apoi cu el, fără 
a privi în urmă, în vreme ce în jurul lui alţii se prăbuşeau. 
işi văzu în continuare soţul, urlând neputincios când 
silueta lui Isa se îndepărta, ducându-l cu ea pe Pilo. 
Fulgere străbătură cerul, iar ritmul incantaţiei îi urmă spre 
poalele colinei. 

„Răstignit în vremea lui Pilat din Pont.” 

— Răstigniţi-l! 

Acesta era un sunet nou - nu incantaţia aceea hipnotică 
din vis, ci unul real, străbătut de ură, care venea de 
dincolo de zidurile fortăreței Antonia. 

— Răstigniţi-l! 

Claudia se ridică pentru a se îmbrăca, dar sclavul grec 
dădu buzna în cameră. 

— Stăpână, trebuie să vii înainte să fie prea târziu! 

Stăpânul s-a aşezat pe scaunul de judecată, şi preoţii cer 
sânge. 

— Cine strigă afară? 

— O mulţime mare. Şi e prea devreme pentru câtă lume 
s-a strâns aici; cei de la templu au lucrat probabil toată 
noaptea pentru a-i aduna pe toţi. Sentința va fi declarată 
înainte ca restul Ierusalimului să-şi poată strânge 
rândurile în jurul Nazarineanului. 

Claudia se îmbrăcă repede, fără grija obişnuită. Astăzi n- 
o interesa deloc cum arată; voia doar să aibă un aspect 
cuviincios pentru a se înfăţişa înaintea tribunalului. 
Aruncând o privire grăbită în oglindă, simţi arsura unui 
gând. 

— Unde e Pilo? Nu s-a trezit încă, nu-i aşa? 

— Nu, stăpână. E încă în pat. 

— Bine. Stai cu el şi ai grijă să rămână acolo. Dacă se 
trezeşte, ţine-l cât mai departe de ziduri. Nu vreau să vadă 
sau să audă ceva din cele ce se vor întâmpla în oraş. 

— Aşa voi face, stăpână, răspunse grecul, iar Claudia 
ieşi din încăpere, pornind în cea mai importantă misiune a 


vieţii ei. 


Claudia Procula se strădui pe cât posibil să-şi ascundă 
disperarea şi dezgustul pe care le resimțea când intră în 
curtea interioară, transformată peste noapte în sală de 
judecată. Pilat făcuse această concesiune marilor preoţi, 
care ar fi refuzat să intre într-o sală romană propriu-zisă, 
înjosindu-se astfel de Paşte. Zona era împrejmuită, ferită 
de ochii mulţimii care se agita dincolo de ziduri. Pilat din 
Pont se aşezase pe scaunul de judecată al Romei. In 
spatele lui stăteau doi oameni din rândul gărzilor sale de 
încredere: Praetorus, centurionul cu ochi albaştri, şi 
soldatul grosolan care îi displăcea Claudiei, Longinus. Pe 
platforma pe care era aşezat, Pilat era flancat de Anna şi 
de Caiafa într-o parte şi de un trimis al lui Irod în cealaltă. 
Trimisul templului, lair, nu era prezent. 

Pe podeaua din faţa lor, legat şi sângerând, se afla Isa 
Nazarineanul. 

Claudia îl privea de după perdele; părea că i-a simţit 
prezenţa înainte chiar de a o vedea. Ochii li se întâlniră 
pentru o clipă ce păru să nu se mai sfârşească, şi Claudia 
încercă aceeaşi senzaţie de lumină şi iubire pură pe care o 
simţise în seara în care Pilo fusese vindecat. Nu voia să-şi 
mai ia privirea de la căldura sufletească pe care o iradia 
acest om aflat înaintea ei. Oare ceilalţi n-o simțeau? Cum 
putea sta în spaţiul ăsta închis fără să fie afectaţi de 
lumina ce izvora din fiinţa lui sfântă? 

Îşi drese glasul pentru a-i da de ştire soţului ei că se află 
acolo. Pilat privi în direcţia ei şi îi făcu un semn. 

— Domnilor, spuse el, vă rog să mă scuzaţi un moment. 

Apoi se ridică şi se apropie de ea. Claudia îl trase 
departe de ceilalţi, simțind un fior de groază când îi văzu 
chipul cenuşiu. Râuri de sudoare i se scurgeau pe frunte şi 
pe tâmple, deşi dimineaţa nu era fierbinte. 

— Nu văd o rezolvare uşoară a situaţiei, Claudia, spuse 
el încet. 

— Nu-i poţi lăsa să-l ucidă! Doar ştii cine e! 

El clătină din cap. 

— Nu, nu ştiu cine e, şi de asta îmi e atât de dificil să-l 
judec. 

— Dar ştii că e un om care n-a făcut decât bine în toată 
ţara. Ştii că nu e vinovat de nicio faptă care să necesite o 
pedeapsă gravă. 

— Ei susţin că e un insurgent. Dacă e considerat o 
ameninţare la adresa Romei, nu-l pot lăsa în viaţă. 

— Dar ştii că nu e adevărat! 

Pilat îşi întoarse privirea de la ea şi trase adânc aer în 
piept înainte de a-i vorbi din nou. 

— Claudia, nu ştiu ce să fac. Omul ăsta sfidează orice 
logică şi orice rațiune. Situaţia în care ne aflăm contrazice 
întreaga filosofie pe care o cunosc. Inima şi instinctele îmi 
spun că e nevinovat, şi nu ar trebui să condamn un om 
care nu e vinovat. 

— Atunci n-o face! De ce e atât de dificil? Ai puterea de 

a-l salva! Salvează-l pe cel care ne-a redat copilul! 

Pilat îşi şterse cu mâna sudoarea de pe faţă. 

— E dificil, pentru că Irod îmi cere să-l condamn la 
moarte şi vrea ca execuţia să aibă loc dimineaţa devreme. 

— Irod e un ticălos. 

— Adevărat, dar e un ticălos care pleacă la Roma în 
seara asta şi are puterea de a mă distruge în ochii 
cezarului, dacă nu îi fac pe plac. Omul ăsta ne poate aduce 
ruina, Claudia. Merită oare? Merită să ne compromitem 
viitorul pentru viaţa unui simplu insurgent iudeu? 

— Nu e un insurgent! 

Trimisul lui Irod îi întrerupse, chemându-l pe Pilat înapoi 
la judecată. Când el se întoarse pentru a pleca, Claudia îl 
prinse de braţ. 

— Am avut un vis oribil azi-noapte. Te rog, mi-e teamă 
pentru tine şi pentru Pilo - dacă nu-l vei cruța pe omul 
acesta. Mânia lui Dumnezeu va cădea asupra noastră a 
tuturor. 

— Poate. Dar a cărui Dumnezeu? Ar trebui să cred oare 
că Dumnezeul iudeilor are putere şi asupra Romei? întrebă 
el şi, în vreme ce ceilalţi îl chemau insistent în sala de 
judecată, el îşi adânci privirea în ochii soţiei lui. Asta e 
dilema mea, Claudia. Cea mai grea pe care am trăit-o 
vreodată. Să nu crezi că-i simt povara mai puţin decât tine. 

Şi se întoarse pe scaunul de judecată, pentru a interoga 
prizonierul, în vreme ce Claudia privea din spatele 
perdelei. 

— Marii preoţi ai poporului tău mi te-au adus la 
judecată, cerând moartea ta, îi spuse el nazarineanului. Ce 
ai făcut? Eşti tu împăratul iudeilor? 

Isa răspunse cu obişnuitul său calm. Un observator 
neinformat nu şi-ar fi putut da seama că însăşi viaţa lui 
depindea de ce va spune. 

— Îmi pui această întrebare tu însuţi, din cele cunoscute 
despre mine? Sau aşa ţi-au spus alţii să mă întrebi? 

— Răspunde la întrebare. Eşti tu rege sau împărat? Dacă 
spui că nu eşti, te voi înapoia preoţilor, să te judece după 
legile voastre. 

La aceste cuvinte, Ionatan Anna sări în picioare. 

— Legile noastre nu ne dau voie să condamnăm un om la 
moarte. De aceea am venit la tine, procurator al Iudeii. 
Dacă n-ar fi fost un răufăcător periculos, nu te-am fi 
deranjat cu această problemă. 

— Prizonierul va răspunde la întrebare, ceru Pilat din 
nou, ignorând remarcile lui Anna. 

Şi Isa răspunse, privindu-l doar pe procurator. Urmărind 
schimbul de replici, Claudia avu impresia că ei doi nu mai 
sunt conştienţi de prezenţa celorlalţi din încăpere. Totul se 
petrecea acum între ei doi - un dans al destinului şi al 
credinţei, care avea să transforme lumea. Claudia îl simţi 
odată cu tremurul care îi străbătu trupul. 

— Eu am venit în lume pentru a arăta oamenilor Calea 
lui Dumnezeu şi a aduce mărturie despre adevăr. 

Filosoful din Pilat muşcă momeala. 

— Spune-mi, nazarineanule, ce e adevărul? 

Cei doi se priviră în ochi îndelung, prizonieri ai 
propriilor destine încrucişate. Într-un târziu, Pilat îşi 
întoarse privirea şi se răsuci către marii preoţi. 

— Am să vă spun eu care e adevărul. Adevărul e că nu 
găsesc nicio vină la omul acesta. 

Un nou-sosit îi întrerupse spusele. Iair intră în încăpere 
şi îi salută pe ceilalţi preoţi, apoi se scuză în faţa lui Pilat 
pentru întârziere, cauzată de probleme urgente legate de 
sărbătoarea Paştelui. 

— Bunule lair! exclamă Pilat, uşurat să-l vadă pe trimisul 
templului, care îi devenise prieten şi cu care împărtăşea un 
secret. Le-am spus tovarăşilor tăi de aici că nu-i găsesc 
nicio vină acestui om, şi deci nu îl pot judeca. 

Iair încuviinţă. 

— Înţeleg. 

Caiafa aruncă o privire spre nou-venit şi interveni: 

— Ştii cât este omul acesta de periculos! 

lair îşi plimbă ochii de la preot la Pilat şi înapoi, 
încercând din răsputeri să nu se uite şi spre prizonier. 

— Dar este Paştele, fraţii mei! E un moment al dreptăţii 
şi al păcii în rândurile noastre. Ai cunoştinţă - se întoarse 

el apoi spre Pilat - de obiceiul nostru pentru această 
sărbătoare? 

Procuratorul înţelese vag ce urmărea lair şi nu rată 
prilejul. 

— Da, fireşte. În fiecare an de Paşte poporul vostru are 
dreptul să aleagă un prizonier care va primi îndurare şi va 
fi eliberat. Să-l ducem pe acesta de aici afară şi să 
întrebăm oamenii ce vor? 

— Excelent! exclamă air. 

Ştia că Anna şi Caiafa nu vor putea refuza această ofertă 
generoasă din partea Romei. Dar mai ştia şi că în mulţimea 
de afară se aflau numeroşi susţinători ai marilor preoţi - şi 
chiar mercenari bine plătiţi pentru a crea atmosferă 
împotriva nazarineanului, la nevoie. Astfel, Iair nu putea 
decât să spere că nazarinenii sosiseră deja afară şi 
aduseseră cu ei suficienţi susţinători. 

Pilat făcu semn unui centurion să ducă prizonierul pe 
metereze. Anna şi Caiafa se retraseră, spunând că nu 
puteau permite să fie văzuţi în această zi în compania 
romanilor, dar că se vor întoarce odată ce decizia de 
eliberare a unui prizonier va fi luată. Pilat bănuia că marii 
preoţi se duceau să-şi consolideze poziţia printre adepţii 
lor din mulţime, dar nu putea face nimic pentru a-i opri. 
Iair, cu o privire rapidă spre procurator, plecă şi el. Intre 
cei doi avu loc un scurt schimb de replici tăcute, şi fiecare 
se duse să-şi facă datoria. 

Pilat anunţă mulțimilor hotărârea de a urma tradiţia de 
Paşte. 

— Voi, iudeii, aveţi un obicei care îmi cere să eliberez un 
prizonier, în cinstea sărbătorii de astăzi. 

Isa fu împins spre el, şi Pilat se încruntă spre Longinus, 
iritat de această inutilă brutalitate. 

— Destul! şuieră el abia auzit, înainte de a se întoarce 
din nou spre cei adunaţi în piaţă. Vreţi să-l eliberez pe 
acest om, împăratul iudeilor? 

O agitaţie frenetică străbătu mulţimea, strigătele celor 
două tabere încercând să se acopere unele pe altele. Un 
glas distinct urlă: 

— Noi n-avem alt împărat decât cezarul! 

Un altul se făcu auzit deasupra celorlalte: 

— Eliberaţi-l pe Barabas, zelotul! 

Sugestia iscă ţipete de aprobare în rândul mulţimii. Alte 
voci strigară: 

— Eliberaţi-l pe nazarinean! 

Dar degeaba. Susţinătorii templului fuseseră bine 
instruiți, şi cererea de a-l elibera pe Barabas se transformă 
într-un muget asurzitor. 

— Barabas! Barabas! Barabas! 

Pilat nu avea încotro; trebuia să-l elibereze pe cel pe 
care poporul îl voia. Barabas zelotul îşi primi libertatea, iar 
Isa Nazarineanul fu condamnat la biciuire. 

Claudia Procula îi ieşi înainte soţului ei când acesta 
cobora de pe metereze. 

— Vei pune să-l biciuiască? 

— Linişte, femeie! izbucni Pilat şi o trase brutal într-o 
parte. Voi pune să fie bătut în văzul lumii şi le voi cere lui 
Longinus şi lui Praetorus să facă din asta un spectacol. E 
ultima noastră şansă de a-i salva viaţa. Poate că aşa le vom 
potoli setea de sânge şi nu vor mai cere răstignirea lui. 
Oftând din greu, îi dădu drumul soţiei lui şi adăugă: Asta e 
tot ce mai putem face, Claudia. 

— Şi dacă nu e suficient? 

— Nu pune întrebarea, dacă nu vrei să auzi răspunsul. 

Claudia încuviinţă. Aşa bănuise şi ea. 

— Un singur lucru vreau să-ţi mai cer. Familia lui... soţia 
şi copiii lui sunt în partea din spate a fortăreței. Te rog să 
amâni biciuirea atâta cât să-i dai vreme să-i vadă; ar putea 
fi ultima lui şansă de a vorbi cu cei dragi. Te rog! 

Pilat încuviinţă scurt. A 

— Am să amân, dar nu pentru mult timp. Il trimit pe 
Praetorus să aducă prizonierul; în privința nazarineanului 
tău, ne putem încrede în el. Pe Longinus îl trimit să 
pregătească locul biciuirii. 

Pilat din Pont îşi ţinu cuvântul şi permise ca Isa să fie 
dus în partea din spate a fortăreței, pentru o scurtă 
întâlnire cu Maria şi cu copiii. Isa îi îmbrăţişă pe micul 
loan şi pe Tamar, spunându-le să fie foarte curajoşi şi să 
aibă grijă de mama lor. Apoi îi sărută şi adăugă: 

— Să nu uitaţi, micuţii mei, că, orice s-ar întâmpla, eu 
voi fi cu voi întotdeauna. 

Când răgazul acordat era pe sfârşite, o îmbrăţişă pe 
Maria Magdalena pentru ultima dată. 

— Ascultă-mă, porumbiţa mea. E foarte important ce-ţi 
voi spune acum. Când îmi voi fi părăsit trupul de carne, să 
nu te agăţi de mine. Trebuie să mă laşi să plec, dar să ştii 
că, în spirit, voi fi mereu alături de tine. Doar să închizi 
ochii, şi eu voi fi acolo. 

Maria încercă să surâdă printre lacrimi, străduindu-se 
din greu să fie curajoasă. Inima i se frângea, durerea şi 
groaza o copleşeau, dar nu voia ca el să vadă asta. Tăria 
era ultimul ei dar pentru el. 

Praetorus intră în încăpere, pentru a-l lua pe Isa. Ochii 
lui albaştri erau înroşiţi şi încercănaţi. Isa observă şi 
încercă să-l liniştească. 

— Fă ceea ce trebuie să faci. 

— Vei regreta că ai vindecat mâna asta, spuse 
centurionul, şi glasul i se înecă. 

El clătină din cap. 

— Nu. Prefer să ştiu că omul care va mânui biciul îmi e 
prieten. Fii sigur că te iert. Dar, te rog, mă mai poţi lăsa 
încă o clipă? 

Praetorus încuviinţă şi ieşi să aştepte afară. 

Isa se întoarse către copii şi îşi duse o mână la inimă. 

— Să nu uitaţi, eu sunt mereu aici. Mereu. 

Amândoi îşi înclinară capetele solemn, loan privindu-l cu 
ochi mari, întunecaţi şi serioşi, iar mica Tamar plângând şi 
înțelegând poate situaţia cumplită în care se aflau. Isa se 
întoarse spre Maria şi îi şopti: 

— Promite-mi că nu-i vei lăsa să vadă nimic din cele ce 
se vor întâmpla azi. Şi aş vrea ca nici tu să nu vezi ce va 
urma acum. Dar la sfârşit... 

Ea nu-l lăsă să-şi termine fraza. Se repezi şi-l strânse 
lângă ea, tare, pentru o ultimă clipă, întipărindu-şi în minte 
şi în carne senzaţia trupului său; avea să păstreze această 
amintire în sufletul ei cât va trăi. 

— Voi fi acolo, pentru tine, şopti ea. Orice s-ar întâmpla. 

— Îţi mulţumesc, Maria mea. 

Şi o îndepărtă uşor, cu blândeţe. Ultimele cuvinte le 
rosti surâzând, de parcă tocmai s-ar fi întors acasă seara, 
la ora mesei. 

— Nu-mi vei simţi lipsa, fiindcă nu voi fi departe de tine. 
Va fi mai bine decât este acum, fiindcă, după cele ce se vor 
întâmpla, nimic nu ne va mai despărţi. 


Sclavul grec al Claudiei Procula îi conduse pe Maria şi 
pe copii afară din fortăreață. Maria ceru s-o vadă pe 
Claudia şi să-i mulţumească personal, dar sclavul clătină 
din cap şi îi vorbi în greacă: 

— Stăpâna mea e foarte îndurerată de ceea ce s-a 
petrecut azi. Mi-a spus că nu poate da ochii cu tine. A 
încercat tot ce i-a stat în puteri pentru a-l salva. 

— Spune-i că ştiu asta. Iar Isa ştie şi el, la fel de bine. Şi 
mai spune-i că sper să ne întâlnim într-o zi şi să pot privi în 
ochii ei ca să-i transmit mulţumirile mele. Şi ale lui. 

Grecul încuviinţă, umil, şi se înapoie la stăpâna lui. 
Maria şi copiii ieşiră în frenezia care cuprinsese 
Ierusalimul în acea zi de vineri. Trebuia să-i ducă pe cei 
mici departe, cât mai departe posibil, înainte ca sunetele 
biciuirii să ajungă la urechile lor. Casa pe care i-o 
asigurase Salomeea era în apropiere. Maria hotărî să 
meargă acolo, s-o găsească pe Marta şi să-i ceară să ducă 
copiii înapoi în Betania. 

Maria cea Mare şi cele două Marii mai vârstnice erau 
acolo, însă nu şi Marta; plecase în căutarea Mariei 
Magdalena şi a copiilor, fără a se gândi că ei urmau să se 
întoarcă. Astfel, Maria Magdalena se văzu nevoită să-i 
povestească mamei lui Isa cele petrecute în cursul 

dimineţii. Maria cea Mare înclină din cap, şi lacrimile îi 
umplură ochii  îmbătrâniţi, în care se  oglindeau 
înţelepciunea şi compasiunea. 

— El a văzut asta cu mult timp în urmă. Amândoi am 
văzut, spuse ea în cele din urmă. 

Femeile hotărâră să iasă din nou prin mulţimea strânsă 
în Ierusalim. O vor găsi pe Marta şi vor avea grijă ca Ioan 
şi Tamar să fie duşi la adăpost, apoi vor merge la Isa. Dacă 
avea să fie condamnat şi răstignit astăzi, nu-l vor lăsa 
singur. Maria îi făgăduise. El ceruse ca doar ea şi mama lui 
să-i fie alături în ultimul ceas. 

Pe când se pregăteau să iasă în stradă, Maria cea Mare 
se apropie de nora ei ţinând în mână vălul roşu al 
preoteselor şi i-l întinse. 

— Poartă-l, fiica mea. Eşti nazarineană şi regină, acum 
mai mult ca oricând. 

Încuviinţând încet, Maria Magdalena luă vălul lung şi se 
înfăşură în el, pe deplin conştientă că viaţa ei pe pământ 
nu avea să mai fie nicicând aceeaşi. 


— Răstigniţi-l! Răstigniţi-l! 

Mulţimile păreau să crească odată cu intensitatea 
strigătelor. Pilat privea cu un amestec de neajutorare şi 
dezgust. Sângeroasa biciuire a nazarineanului nu îi 
potolise; de fapt, gloatele deveniseră şi mai înfierbântate, 
cerând moartea prizonierului. Un bărbat ieşise în faţă, 
ţinând în mână o coroană din ramuri răsucite, spinoase, şi 
o azvârli spre Isa, care zăcea încă lipit de stâlpul la care 
fusese biciuit, cu spatele gol în bătaia fierbinte a soarelui. 

— Uite-ţi coroana, dacă eşti împărat, urlă omul, şi 
mulţimea izbucni într-un râs batjocoritor. 

Praetorus tocmai îl dezlega şi voia să-l ia de la stâlp, 
când Longinus luă coroana de spini şi o îndesă brutal pe 
capul lui Isa. Pielea de pe frunte se sfâşie, şi sângele 
amestecat cu sudoare i se scurse în ochi în vreme ce gloata 
îşi urla aprobarea. 

— Destul, Longinus! mârâi Praetorus către colegul său. 

Celălalt râse - un râs amar. 

— Te-ai cam înmuiat, îi spuse el şi scuipă în ţărână. Nu 
prea ţi-a mers mâna la biciuirea regelui ăstuia al iudeilor! 

Când Praetorus îi răspunse, o făcu pe un ton atât de 
tăios, încât Longinus simţi un fior îngheţat urcându-i pe 
şira spinării: 

— Mai atinge-l doar o dată şi o să-ţi fac o cicatrice ca 
aceea şi pe obrazul celălalt. 

Pilat interveni; nu avea nevoie de disensiuni între 
oamenii lui; nu astăzi. Ce voiau ei să-şi facă unul altuia mai 
târziu, departe de ochii mulţimii, îi privea, dar acum el 
unul trebuia să preia controlul înainte de a fi prea târziu. 
Procuratorul ridică mâinile în aer, adresându-se gloatei. 

— Iată omul! spuse el. Omul. Dar nu împăratul. Eu nu-i 
găsesc nicio vină acestui om, care a fost biciuit după legea 
romană. Nu mai avem nimic de făcut aici. 

— Răstigneşte-l! Răstigneşte-l! răsună din nou refrenul, 
iar şi iar, de parcă fusese planificat şi îndelung repetat 
înainte. 

Pilat fierbea de furie văzând această manipulare a 
mulțimilor şi dându-şi seama de situaţia în care ajunsese el 
din cauza ei. Punând o mână pe umărul lui Isa, se aplecă şi 
îi vorbi încet: 

— Ascultă-mă, nazarineanule. E ultima ta şansă de a 
scăpa cu viaţă. Te întreb, eşti tu împăratul iudeilor? Căci, 
dacă spui că nu eşti, nu am motive să te răstignesc, 
conform legii romane. Stă în puterea mea să te eliberez, 
adăugă el pe un ton apăsat. 

Isa îl privi un lung moment. 

„Spune! Spune, fir-ai tu să fii!” 

Dar parcă Isa citi gândurile procuratorului, fiindcă îi 
răspunse în şoaptă: 

— Nu pot să-ţi uşurez ţie sarcina. Destinele noastre au 
fost deja alese, dar tu trebuie să hotărăşti acum cărui 
stăpân îi slujeşti. 

Tensiunea în rândul mulţimii era în creştere, şi urletele 
răsunau în creierul lui Pilat. Erau strigăte în favoarea 

nazarineanului, multe dintre ele. Dar deasupra lor se 
ridicau cele însetate de sânge ale mercenarilor plătiţi gras 
pentru a-şi face azi datoria. Nervii procuratorului erau 
întinşi ca un arc în vreme ce el îşi puse în balanţă 
îndatoririle, ambițiile, filosofia de viaţă şi familia - toate în 
balans parcă pe umerii acestui nazarinean. Un strigăt în 
stânga sa îl luă prin surprindere şi, când se întoarse, îl zări 
pe trimisul lui Irod, tetrarhul Galileei. 

— Ce e? se răsti el. 

Omul îi întinse un pergament cu sigiliul lui Irod. Pilat 
rupse pecetea şi citi mesajul: „Rezolvă imediat problema 
nazarineană, fiindcă vreau să plec spre Roma ştiind că-i 
pot povesti cezarului cât de eficient tratezi amenințările la 
adresa Maiestăţii Sale Imperiale”. 

Era ultima lovitură pentru Pilat din Pont. Citi 
pergamentul încă o dată şi văzu că era scăldat în sânge - 
în sângele nazarineanului, care îi pătase şi lui mâinile. 
Făcu semn unui servitor, care îi aduse un vas din argint 
plin cu apă. Pilat îşi cufundă mâinile în apă, curăţindu-şi 
urmele de sânge şi încercând să nu vadă cum apa din vas 
devine roşie. 

— Eu îmi spăl mâinile de sângele acestui om! strigă el 
către mulţime. Răstigniţi-vă împăratul, dacă asta vreţi să 
faceţi. 

Şi, cu aceste cuvinte, se răsuci pe călcâie, fără a mai 
arunca vreo privire spre Isa, şi se retrase în grabă în 
fortăreaţa Antonia. Dar ziua nu se sfârşise încă pentru el. 
Câteva clipe mai târziu, Caiafa veni să-i vorbească, urmat 
de câţiva oameni ai templului. 

— N-am făcut destule pentru voi pe ziua de azi? se răsti 
Pilat. 

— Aproape, răspunse Caiafa cu un zâmbet superior. 

— Ce mai vreţi de la mine? 

— Tradiţia cere să fie prinsă o inscripţie pe cruce, ca 
lumea întreagă să ştie ce crimă a săvârşit condamnatul. 
Noi am vrea să scrii că a fost un blasfemiator. 

Pilat ceru să-i fie aduse materialele necesare pentru 
inscripţie. 

— Voi scrie fapta pentru care a fost condamnat, nu ceea 
ce-mi cereţi voi. Aşa spune tradiţia. 

Şi scrise abrevierea INRI, adăugând dedesubt 
semnificația: „Isa Nazarineanul, Regele Iudeilor”. 

Apoi se întoarse către servitorul său. 

— Ai grijă să fie prinsă pe cruce, deasupra 
condamnatului. Şi cere-i scribului să redea acelaşi lucru în 
greacă şi în aramaică. 

Caiafa era siderat. 

— Nu asta trebuia să scrii! Dacă vrei neapărat, poate 
apărea menţionat: „A pretins că e regele iudeilor”, pentru 
ca lumea să ştie că noi nu-l considerăm astfel. 

Dar Pilat se săturase deja şi de el, şi de manipulările lui, 
o dată pentru totdeauna, aşa că îi răspunse cu o voce plină 
de venin: 

— Ce am scris e bun scris. 

După care se întoarse cu spatele şi se retrase în 
singurătatea apartamentelor sale, unde rămase închis tot 


restul zilei. 


Mulțimea creştea şi se foia aidoma unei vietăţi, 
ducându-i cu ea pe Maria şi pe copii. Ea îi ţinea strâns pe 
fiecare de câte o mână, străduindu-se să răzbată prin 
marea de trupuri, în căutarea Martei. Din spusele celor din 
jurul ei, înţelese că Isa fusese condamnat şi acum era dus 
pe dealul Golgotei, pentru a fi răstignit. Urmărind 
mişcările gloatei, îşi dădu seama cam pe unde se afla Isa. 
Disperarea tindea s-o copleşească. Trebuia s-o găsească pe 
Marta, trebuia să-i ducă pe copii la adăpost, ca să poată fi 
la sfârşit alături de el. 

Şi atunci auzi... vocea lui Isa atât de limpede în mintea 
ei, de parcă ar fi fost la doi paşi de ea. „Cere şi ţi se va da. 
Atât e de simplu. Trebuie să cerem lui Dumnezeu, Tatăl 
nostru, ceea ce dorim, iar el le va da totul copiilor săi, pe 
care îi iubeşte.” 

Maria Magdalena strânse mai tare mânuţa lui Tamar şi 

pe a lui loan în mâinile ei şi închise ochii. 

„Te rog, Dumnezeul meu, ajută-mi să o găsesc pe Marta 
ca să-i ducă pe copiii mei în siguranţă, iar eu să fiu alături 
de iubitul meu Isa în ceasul suferinţei lui!” 

— Maria! Maria, aici sunt! 

Glasul Martei răsună în mulţime la câteva secunde după 
ce-şi rostise rugăciunea. Deschizând ochii, Maria o zări pe 
cumnata ei apropiindu-se, şi cele două femei se aruncară 
una în braţele alteia. 

— Porţi vălul roşu, îi spuse Marta. Aşa te-am găsit. 

Maria îşi stăpâni lacrimile. Nu aveau timp, dar prezenţa 
cumnatei ei îi aducea o alinare nesperată. 

— Vino, prinţesa mea, spuse Marta luându-şi nepoata în 
braţe. Şi tu, băiatul meu, adăugă ea luând mâna lui loan. 

Maria îşi îmbrăţişă copiii strâns pentru o clipă, 
asigurându-i că se vor revedea curând în Betania. 

— Du-te cu Dumnezeu, soră! îi şopti Marta. Copiii vor 
sta la noi până ce vei putea veni acasă. Ai grijă! 

Îşi sărută cumnata, femeie şi regină totodată, şi porni 
prin mulţime, ducând copiii cu ea. 


Cu mare greutate răzbătu Maria Magdalena prin masa 
de trupuri. Izbutise să rămână în afara gloatei agitate, dar 
nu reuşise să se apropie de Isa. Zărise la un moment dat 
vălurile roşii ale Mariei cea Mare şi ale celorlalte Marii şi 
le urmase pe drumul spre Golgota, încercând să ajungă la 
ele, dar se pomeni împinsă înapoi, tot mai înapoi, pe 
măsură ce mulţimea se înghesuia. 

Când centurionii ajunseră pe culmea numită Dealul 
Căpățânii, îşi dădu seama că se aflau la cel puţin o sută de 
metri în faţa ei. lată silueta aplecată a lui Isa şi vălurile 
roşii ale Mariilor. Mulțimea era încă deasă însă, blocându-i 
calea. Dar nu-i mai păsa; nu mai era timp să se gândească 
la altceva decât la Isa. leşi din mulţime, părăsi poteca şi 
începu să urce pe coasta stâncoasă. Drumul era presărat 
cu pietre ascuţite, urzici şi ghimpi, dar Mariei Magdalena 

nu-i mai păsa. Trupul ei nu mai simţea nimic, ştia doar că 
trebuie să ajungă la Isa. 

Atât de absorbită era de urcuş, încât nu observă imediat 
că începuse să se întunece. Alunecă pe o piatră, sfâşiindu- 
şi partea de jos a vălului şi zgâriindu-şi piciorul într-un 
ghimpe. În clipa în care căzu, auzi sunetul, trosnetul 
înfiorător, cutremurător, care avea să-i bântuiască fiece 
noapte din cate îi era dat să mai trăiască - metal pe metal, 
ciocanul izbind în cuie. Auzi şi un urlet de durere când 
alunecă încă o dată, dar abia mai târziu îşi dădu seama că 
ea însăşi fusese cea care ţipase. 

Ajunsese atât de aproape acum, nu se putea opri pentru 
nimic în lume. Ridicându-se, observă că pietrele erau ude. 
Cerul devenise negru, şi ploaia cădea aidoma unor lacrimi 
dumnezeieşti pe pământul uscat, blestemat, pe care Fiul 
lui Dumnezeu tocmai fusese țintuit pe o cruce de lemn. 


Maria Magdalena ajunse la picioarele crucii câteva clipe 
mai târziu, alăturându-se mamei lui şi celorlalte Marii. Mai 
erau încă doi oameni în agonie în ziua aceea pe dealul 
Golgotei, fiecare pe câte o cruce, în stânga şi în dreapta lui 
Isa. Maria nu se uită la ei; nu-l putea vedea decât pe Isa. 
Era hotărâtă să nu-i privească rănile, aţintindu-şi ochii 
doar asupra feţei lui, care părea senină, liniştită, cu 
pleoapele închise. Femeile rămaseră acolo neclintite, 
sprijinindu-se una pe alta, rugându-se lui Dumnezeu să-l 
cruţe pe Isa de suferinţă. Maria privi în jur, şi dintr-odată 
îşi dădu seama că nu cunoaşte pe nimeni în mulţimea 
aflată în spatele lor - şi toată ziua nu văzuse nici măcar 
unul dintre ucenicii lui bărbaţi. 

Romanii ţineau mulțimile departe de locul execuţiei. 
Privind spre centurioni, îl zări pe Praetorus în fruntea lor. 
Rosti în gând o rugăciune de mulţumire pentru el; fără 
îndoială lui îi datorau faptul că puteau veghea astfel ferite 
de ceilalţi la piciorul crucii. 

Brusc, îngheţară când îl auziră pe Isa încercând să 

vorbească. Îi era aproape imposibil, fiindcă greutatea 
trupului îi apăsa pe diafragmă şi nu-l lăsa să respire şi să 
vorbească în acelaşi timp. 

— Mamă... şopti el, iată-ţi fiul. 

Femeile se apropiară mai mult de cruce pentru a-i auzi 
cuvintele. Firişoare de sânge i se scurgeau pe trup, 
amestecându-se cu picurii de ploaie. 

— Iubita mea, îi spuse el Magdalenei, iată-ţi mama. 

Apoi Isa închise ochii şi, încet, dar foarte limpede, rosti: 

— S-a terminat. 

Plecându-şi capul, rămase complet nemişcat. 

Urmă o tăcere adâncă, deplină, în care nimeni şi nimic 
nu se clintea. Cerul deveni complet negru - nu înnegurat 
ca la o ploaie obişnuită, ci negru ca smoala, absolut lipsit 
de lumină. 

Mulțimea intră în panică; se auziră ţipete de spaimă. Dar 
întunecimea nu dură decât o clipă, şi cerul căpătă o nuanţă 
cenuşie, ternă. Doi soldaţi se apropiară de Praetorus. 

— Avem ordine să grăbim moartea prizonierilor, pentru 
ca trupurile lor să poată fi coborâte de pe cruce înainte de 
sabatul iudeilor. 

Praetorus ridică ochii spre Isa. 

— Nu e nevoie să frângeţi picioarele acestuia. E mort 
deja. A 

— Eşti sigur? întrebă unul dintre soldaţi. În mod normal, 
abia după ore bune răstigniţii se sufocă şi mor; uneori 
durează chiar zile întregi. 

— Omul e mort, mârâi Praetorus. Nu vă atingeţi de el. 

Cei doi erau suficient de inteligenţi ca să priceapă 
ameninţarea din vocea conducătorului lor. Îşi luară bâtele 
şi se duseră să frângă picioarele celorlalţi doi răstigniţi, 
grăbindu-le astfel moartea. 

Praetorus era ocupat dând ordine oamenilor săi şi nu-l 
observă pe Longinus apropiindu-se din cealaltă parte. Până 
când îşi întoarse el privirea spre crucea pe care atârna Isa, 
era deja prea târziu. Longinus îşi înfipsese sulița în coasta 
nazarineanului. Maria Magdalena ţipă. Râsul lui Longinus 
răsună grotesc şi sadic. 

— Verificam, doar. Dar ai avut dreptate. E mort. Şi, 
întorcându-se spre Praetorus, care se îngălbenise de furie, 
întrebă: Şi acum ce ai de gând să mai faci? 

Colegul lui dădu să răspundă, dar se stăpâni şi, după o 
vreme, rosti cu un calm desăvârşit în glas: 

— Nimic. Acum nu mai trebuie să fac nimic. Tu ţi-ai 
atras blestemul asupra ta, prin ceea ce ai făcut. 


— Coborâţi-l! ordonă Praetorus. 

Venise un mesager de la fortăreaţa lui Pilat, spunând că 
trupul lui Isa trebuia coborât de pe cruce şi încredinţat 
familiei pentru îngropăciune, înainte de apusul soarelui. 
Era o procedură cu totul neobişnuită, fiindcă victimele 
răstignirii erau lăsate în mod normal să putrezească pe 
cruce, ca un avertisment pentru întreaga populaţie. Cazul 
lui Isa Nazarineanul era însă diferit. 

Unchiul lui, Iosif, un bogat negustor, sosise împreună cu 
Iair la fortăreaţa Antonia şi se întâlnise cu Claudia Procula. 
Ea fusese cea care obținuse permisiunea de a lua imediat 
trupul pentru înmormântare. Când ajunse pe dealul 
Golgotei, Iosif încercă să aline durerea Mariei cea Mare în 
vreme ce trupul fiului ei era coborât de pe cruce. 

— Lăsaţi-mă să-mi ţin copilul în braţe pentru ultima 
oară, spuse ea întinzând mâinile spre soldaţi. 

Praetorus luă trupul lui Isa şi îl aşeză uşor pe genunchii 
mamei lui. Ea îl strânse la piept, dându-şi frâu liber 
lacrimilor. Maria Magdalena îngenunche alături de ea, şi 
Maria cea Mare o strânse aproape, cu un braţ în jurul 
nurorii ei şi cu celălalt legănând capul lui Isa. 

Şi rămaseră astfel, plângând, mult timp. 


Iosif cumpărase un mormânt pentru familia sa într-o 
grădină funerară nu departe de Golgota. Acolo duseră 
nazarinenii trupul lui Isa. Nicodemus, un tânăr nazarinean 

în slujba lui Iosif, aduse mir şi aloe. Mariile începură să 
pregătească trupul pentru îngropăciune, aşezând linţoliul, 
dar când veni vremea ca Isa să fie uns cu mir, Maria cea 
Mare îi întinse vasul nurorii ei. 

— Onoarea îţi aparţine ţie. 

Maria Magdalena îndeplini partea din ritualul funerar 
care îi revenea văduvei. Il sărută pe Isa pe frunte şi îşi luă 
rămas-bun de la el, lacrimile amestecându-i-se cu mirul 
ungerii, şi avu impresia vie că aude vocea lui, slabă, dar 
neîndoielnică, alături de ea: „Sunt cu tine mereu”. 

Femeile nazarinene îşi luară adio de la Isa şi ieşiră din 
grota mormântului. O lespede uriaşă de piatră fusese 
aleasă pentru a bloca deschiderea şi a proteja astfel 
rămăşiţele trupeşti ale lui Isa. Câţiva bărbaţi, ajutaţi de un 
soi de scripete, izbutiră să aşeze lespedea la gura 
mormântului. Odată încheiată şi această ultimă îndatorire, 
grupul se retrase în tăcere la casa lui Iosif. Când ajunseră 
acolo, Maria Magdalena se prăbuşi din picioare şi dormi 
până târziu a doua zi. 

În după-amiaza zilei de sâmbătă, câţiva dintre apostolii 
bărbaţi veniră la casa lui Iosif pentru a vorbi cu Maria 
Magdalena şi cu Mariile mai vârstnice. Ele povestiră ce se 
întâmplase cu o zi în urmă şi, împreună, plânseră şi se 
alinară reciproc. Era o zi a disperării, şi totuşi una care îi 
apropia unii de ceilalţi. Era prea devreme pentru a se 
gândi la viitorul mişcării lor, dar acel spirit al unităţii 
acţiona ca un balsam asupra sufletelor îndurerate. 

Dar Maria Magdalena era îngrijorată. De la arestarea lui 
Isa, nimeni nu mai auzise nimic despre Iuda Iscarioteanul. 
lair veni şi el la casa lui Iosif, cerând veşti despre el şi 
spunându-le că, după arestare, vărul lui căzuse într-o stare 
disperată. Plânsese până târziu în noapte, întrebând: „De 
ce m-a ales pe mine pentru asta? De ce a vrut ca eu să fac 
această crimă împotriva poporului meu?” 

Maria le explică ucenicilor apropiaţi că Isa îl rugase pe 
Iuda să-l denunțe autorităţilor, dar, în afara lor, nimeni nu 
trebuia să afle adevărul. Aşa se face că numele lui Iuda a 
devenit sinonim cu „trădător” în întregul Ierusalim şi că 


— 421 — 


vestea despre fapta lui s-a răspândit cu repeziciune. 
Reputația lui era însă doar una dintr-o lungă serie de 
nedreptăţi comise pe această cale a destinului şi a 
profeţiilor. Maria se rugă să poată reabilita într-o zi 
numele lui Iuda Iscarioteanul; dar încă nu vedea cum ar 
putea face acest lucru. 

Iuda nu avea să afle niciodată dacă Maria Magdalena va 
reda numelui său onoarea cuvenită. Mai târziu, ucenicii 
vor descoperi că era deja prea târziu; că o altă tragedie se 
petrecuse în ziua aceea neagră. Incapabil să suporte 
gândul că numele lui va fi legat pentru veşnicie de moartea 
învățătorului său, Iuda Iscarioteanul îşi curmase viaţa în 
Ziua Întunericului. Avea să fie găsit spânzurat de creanga 
unui copac în afara zidurilor Ierusalimului. 


Maria Magdalena dormi puţin în noaptea aceea. Prea 
multe imagini i se învălmăşeau în minte, prea multe sunete 
şi amintiri. Şi mai era ceva. Începuse ca o senzaţie de 
tulburare, ca un vag sentiment că era ceva în neregulă. 
Ridicându-se din pat, începu să meargă de colo-colo prin 
casa lui Iosif. Cerul nu se luminase încă; mai era cel puţin 
o oră până la ivirea zorilor. Toţi dormeau, iar în casă totul 
era cum trebuie. 

Apoi, dintr-odată, ştiu. Cu acea scânteie bruscă de 
previziune care combină cunoaşterea cu viziunea, înţelese. 
Isa. Trebuia să ajungă la mormânt. Se întâmpla ceva acolo 
unde fusese el îngropat. Pentru o clipă, Maria ezită. Să-l 
trezească oare pe Iosif sau pe altcineva, ca s-o însoţească? 
Pe Petru, poate? 

„Nu! Tu singură trebuie să faci asta.” 

Auzi răspunsul în minte, dar ecoul lui răsună parcă 
pretutindeni în jurul ei. Înfăşurată în vălul de doliu şi 
înarmată cu credinţa ei, Maria Magdalena se strecură pe 
uşă, în tăcere, şi începu să alerge spre mormânt. 

Era încă întuneric când ajunse în grădina în care se afla 
grota. Cerul avea o nuanţă purpurie; deci zorii nu aveau să 

mai întârzie. Era suficientă lumină însă pentru a vedea că 
piatra aceea uriaşă, lespedea pentru a cărei deplasare 
fusese nevoie de aproape doisprezece oameni, fusese dată 
la o parte. 

Maria dădu fuga spre intrarea în mormânt, cu inima 
bătându-i nebuneşte de frică. Îşi plecă fruntea pentru a 
intra, şi în clipa aceea văzu că Isa dispăruse. În mod 
straniu, în mormânt era lumină, un fel de aură bizară. 
Maria văzu limpede linţoliul zăcând pe piatra funerară. 
Conturul lăsat de trupul lui Isa era vizibil pe pânză, dar 
aceasta era unica dovadă că el fusese vreodată acolo. 

Cum se întâmplase una ca asta? Oare preoţii îl urau atât 
de mult încât să-i fure trupul? Nu, nu era posibil. Cine ar fi 
făcut aşa ceva? 

Simţind că se sufocă, Maria ieşi din mormânt, 
împleticindu-se, şi se prăbuşi la pământ, plângând pentru 
ceea ce credea că e o altă nedreptate suferită de Isa. În 
vreme ce plângea, razele soarelui îşi începură drumul pe 
boltă. Prima sclipire a dimineţii îi flutură uşor pe obraz în 
clipa în care auzi o voce de bărbat în spatele ei. 

— Femeie, de ce plângi? Pe cine cauţi? 

Maria nu ridică privirea imediat. Îşi spuse că, probabil, 
grădinarul venise la prima oră a dimineţii să îngrijească 
iarba şi florile din jurul mormintelor. Apoi se întrebă dacă 
nu cumva el văzuse ceva şi ar putea s-o ajute. 

— Cineva l-a luat pe domnul meu şi nu ştiu unde l-a pus. 
Dacă ştii unde e, te rog să-mi spui. 

— Maria, răsună răspunsul în spatele ei, rostit de o voce 
inconfundabilă. 

Ea îngheţă, temându-se pentru o clipă să se întoarcă, 
neştiind ce avea să vadă. 

— Maria, sunt aici, spuse el din nou. 

Maria Magdalena se întoarse, şi cele dintâi raze ale 
soarelui iluminară chipul frumos pe care îl zări în faţa ei. 
Isa era acolo, înveşmântat într-o robă albă, imaculată, şi pe 
deplin vindecat de toate rănile suferite. Îi surâse, cu 
zâmbetul acela minunat al lui, plin de căldură şi de 
tandrete. 

Când ea dădu să se apropie, el ridică o mână. 

— Nu te agăța de mine, Maria, îi spuse blând. Vremea 
mea pe pământ s-a sfârşit, dar încă nu m-am urcat la 
ceruri. Am vrut să-ţi dau ţie mai întâi acest semn. Du-te la 
fraţii noştri şi spune-le că voi urca în curând la Tatăl meu, 
care este şi Tatăl tău şi al lor deopotrivă, în ceruri. 

Maria încuviinţă, privindu-l cu venerație, învăluită în 
lumina caldă şi pură ce radia în jurul lui. 

— Vremea mea aici s-a sfârşit. Acum începe a ta. 

$ Capitolul douăzeci $ 


Château des Pommes Bleues 
2 iulie 2005 


Maureen era afară, în grădină, împreună cu Peter. 
Fântâna Mariei Magdalena clipocea uşor în spatele lor. Îşi 
spusese că trebuia să-l scoată la aer, departe de ceilalţi. 
Faţa lui era albă şi trasă din cauza nopţilor nedormite şi a 
stresului din ultima săptămână. Părea că îmbătrânise cu 
zece ani în aceste ultime câteva zile. Maureen observă 
acum că îi apăruseră chiar fire argintii la tâmple, fire care 
nu fuseseră acolo înainte. 

— Ştii care e cel mai greu lucru în toate astea? o întrebă 
el într-o şoaptă abia auzită. 

Verişoara lui clătină din cap. Pentru ea, acestea erau 
cele mai entuziasmante şi mai incitante momente pe care 
le-ar fi crezut posibile. Dar îşi dădea seama că multe dintre 
lucrurile în care el credea, şi pentru care trăia, de fapt, 
erau puse în discuţie acum, de ceea ce citiseră în scrierile 
Mariei Magdalena. Şi totuşi, cuvintele ei nu făceau decât 
să confirme cea mai sfântă premisă a creştinismului: 
Învierea. 

— Nu, nu ştiu, răspunse ea. Ce anume? 

Peter îşi ridică spre ea ochii înroşiţi de oboseală, 
încercând să-i explice gândurile lui. 

— Dacă... dacă timp de două mii de ani noi n-am făcut 
altceva decât să ignorăm ultima dorinţă a lui Isus Hristos? 
Dacă Evanghelia după loan asta voia să ne arate de fapt, 
atunci când spune că Isus i-a apărut Mariei Magdalena 
prima dată - că ea era succesoarea lui aleasă? Ce ironie 
crudă ar fi dacă, în numele Lui, i-am refuzat ei locul care i 
se cuvenea, nu doar ca apostol, dar ca primul dintre 
apostoli! Se întrerupse un moment, încercând să facă 
puţină ordine în avalanşa de date noi care îi asalta mintea 

şi sufletul deopotrivă. „Nu te agăța de mine.” Asta îi spune 
El Mariei. Ştii cât de important este acest lucru? 

Maureen clătină din cap, aşteptând explicaţia lui. 

— Traducerea din evanghelii e alta; acolo vorbele Lui 
sunt traduse prin: „Nu mă atinge”. Se poate ca termenul 
original din greacă să nu fi fost „atinge”, ci „agăţa”, însă 
nimeni nu şi-a dat seama de asta. Dar înţelegi care e 
deosebirea? Înţelegi cum traducerea inexactă a unui 
singur cuvânt poate schimba totul? În evangheliile ei, 
cuvântul e „agăţa”, şi apare de două ori când ea îl citează 
pe Isa. 

Maureen încerca să înţeleagă reacţia puternică a vărului 
ei faţă de acel unic cuvânt. 

— Există, fireşte, o diferenţă între „Nu mă atinge” şi „Nu 
te agăța de mine”. 

— Da, exclamă Peter. Formularea „Nu mă atinge” a fost 
folosită împotriva Mariei Magdalena, arătând că Isus o 
respingea. Aici însă, Isus îi spune să nu se agaţe de El, 
după cel El nu va mai fi, fiindcă vrea ca ea să stea pe 
propriile picioare. E ceva uriaş, Maureen, uriaş, adăugă el 
cu un suspin extenuat. 

Ramificaţiile textului Mariei abia acum începeau să 
devină clare pentru Maureen. 

— Cred că prezentarea femeilor ca deţinând un loc de 
frunte în cadrul mişcării este unul dintre cele mai 
importante elemente ale poveştii ei. Pete, nu vreau să 
înrăutăţesc lucrurile şi mai mult pentru tine, dar ce părere 
ai despre lumina pe care o aruncă textele asupra 
Fecioarei? Ea o numeşte Maria cea Mare şi o creionează în 
mod evident ca pe o conducătoare a nazarinenilor. Maria 
este un nume dat femeilor de seamă. Şi apoi mai e vălul 
roşu... 

Peter clătină din cap, parcă sperând ca astfel să-şi mai 
limpezească mintea. 

— Ştii, răspunse el, am auzit odată spunându-se că 
Vaticanul a cerut ca Fecioara să fie înfăţişată înveşmântată 
numai în alb şi albastru, ca o modalitate de a-i diminua 
puterea, de a-i ascunde importanţa pe care o deţinea în 

calitatea de conducătoare a nazarinenilor - acestea 
purtând, aşa cum am văzut, roşu. Sincer, eu întotdeauna 
am considerat asta o prostie. Mi se părea de la sine înţeles 
că Fecioara Maria era înfăţişată în alb şi albastru pentru a- 
i sublinia puritatea. Dar acum, adăugă Peter ridicându-se, 
nimic nu-mi mai pare de la sine înţeles. 


Cape Cod, Massachusetts 
2 iulie 2005 


Dincolo de Atlantic, la Cape Cod, titanul afacerilor 
imobiliare Eli Wainwright privea pe fereastră spre peluza 
din faţa casei. Nu mai avea veşti de la Derek de aproape o 
săptămână şi era îngrijorat. Un grup de americani plecase 
în Franţa pentru a fi acolo de ziua lui loan Botezătorul, iar 
liderul grupului îi telefonase bătrânului când Derek nu 
apăruse la reuniunea lor. 

Eli îşi storcea creierii acum, încercând să gândească 
precum fiul său. Băiatul fusese totdeauna un soi de rebel 
nonconformist, dar ştia cât de importantă era chestiunea 
asta. Şi nu trebuia să facă altceva decât să respecte planul, 
să stea aproape de Învățătorul Dreptăţii şi să afle cât mai 
multe despre mişcarea lor şi despre motivațiile acesteia. 
După ce vor primi un raport informativ complet, americanii 
vor putea începe să pună la punct lovitura menită să 
smulgă puterea şi conducerea ghildei din mâinile 
europenilor. 

La ultima lor întrunire pe teritoriul Statelor Unite, Derek 
fusese nemulţumit de termenul prea îndelungat propus de 
tatăl lui pentru îndeplinirea obiectivelor vizate. Eli era un 
strateg, dar fiul lui nu-i moştenise răbdarea şi simţul 
organizatoric graţie cărora familia era acum miliardară. 
Era oare posibil ca Derek să fi făcut ceva precipitat şi 
prostesc? 

Întrebarea lui Eli primi un soi de răspuns în după-amiaza 
aceleiaşi zile, când urletul soţiei lui sfâşie liniştea 
domeniului de la Cape Cod. Eli sări din scaun şi alergă în 
salon, unde soţia lui zăcea la podea, zguduită de suspine. 

— Susan, pentru numele lui Dumnezeu! Ce s-a 
întâmplat? 

Ea nu izbuti să-i răspundă. Hohotea isteric, bâlbâi ceva 
de neînțeles şi făcu semn spre coletul aflat pe podea, 
alături de ea. Întărindu-şi inima pentru ce avea să vadă, Eli 
scoase din pachet o casetă mică din lemn. O deschise, şi în 
interior văzu inelul promoţiei lui Derek de la Yale. 

Inelul era încă prins pe ceea ce mai rămăsese din 
degetul arătător al fiului său. 


Château des Pommes Bleues 
3 iulie 2005 


Chiar şi în circumstanţe normale, Maureen avea somnul 
foarte uşor, iar acum, cu mintea înţesată de detaliile celor 
două manuscrise, constată că, în ciuda oboselii extreme, 
nu izbutea să adoarmă. Auzi paşi pe culoar, în faţa uşii ei, 
şi se ridică în capul oaselor. Zgomotul era foarte slab, ca şi 
cum cineva încerca să treacă neauzit. Maureen ascultă 
atentă, dar nu se mişcă; era o casă foarte mare, cu multe 
camere şi cu servitori de existenţa cărora probabil că nici 
nu ştia. 

Se întinse la loc în pat şi încercă să adoarmă, dar 
zgomotul unui motor de maşină o tulbură din nou. Ceasul 
arăta aproape ora 3. Cine putea fi? Cobori din pat şi se 
apropie de fereastra care dădea spre partea din faţă a 
casei. Apoi se frecă la ochi, ca să se asigure că vedea bine. 

Maşina care trecu prin faţa ferestrei şi ieşi pe poarta 
castelului era cea pe care o închiriase ea, iar la volan se 
afla, parcă, Peter. 

Se repezi la uşă şi o luă la fugă pe culoar spre camera 
vărului ei. Aprinse lumina şi văzu imediat că lucrurile lui 
nu se mai aflau înăuntru. Sacul lui de călătorie dispăruse, 
la fel ochelarii, Biblia, rozariul - care stăteau întotdeauna 
lângă pat. 

Maureen privi agitată în jur, încercând să vadă dacă 
lăsase ceva pentru ea. Un bileţel, poate... Ceva, orice... 
Dar nu găsi nimic. 

Părintele Peter Healy dispăruse. 


Maureen încercă să treacă în revistă întâmplările 
ultimelor douăzeci şi patru de ore. Ultima oară vorbise cu 
vărul ei lângă fântână, când el îi explicase importanţa 
cuvintelor: „Nu te agăța de mine”. Păruse tulburat, dar ea 
pusese această stare a lui pe seama lipsei de somn şi a 
încărcăturii emoţionale a săptămânii. Dar ce anume îl 
determinase să plece în mijlocul nopţii? Şi unde se dusese? 
Aşa ceva nu-i stătea în fire lui Peter; niciodată n-o părăsise 
şi n-o dezamăgise. Acum, Maureen simţi cum o cuprinde 
panica. Dacă îl pierdea pe Peter, nu-i va mai rămâne 
nimeni. El era familia ei, singura ei rudă, unicul om din 
lume în care avea încredere deplină. 

— Reenie? 

Tresări la auzul vocii din spatele ei. Tammy stătea în 
pragul uşii, frecându-şi ochii, somnoroasă. 

— Îmi pare rău. Am auzit zgomotul unei maşini şi 
mişcare aici, sus. Cred că toţi suntem putintel agitaţi în 
perioada asta. Unde-i părintele? 

— Nu ştiu, răspunse Maureen încercând să nu pară 
înspăimântată. În maşina pe care ai auzit-o era Peter, care 
pleca. Nu ştiu unde şi nici de ce. La naiba! Ce înseamnă 
asta? 

— De ce nu-l suni pe telefonul mobil, să vezi dacă 
răspunde. 

— Peter nu are telefon mobil. 

Tammy se uită la prietena ei, surprinsă. 

— Ba are! L-am văzut eu. 

De această dată era rândul lui Maureen să fie 
nedumerită. 

— Peter nu suferă telefoanele mobile. Nu are timp 
pentru noua tehnologie, iar mobilele mai cu seamă i se par 
enervante. N-a luat unul cu el nici măcar atunci când l-am 
implorat, din motive de necesitate. 

— Maureen, l-am văzut de două ori vorbind la un telefon 

mobil. Dacă stau bine să mă gândesc, de fiecare dată era 
în maşină. Nu-mi place să-ţi spun asta, dar cred că e ceva 
putred în Arques. 

— Să mergem! decise Maureen şi porni în grabă pe 
coridoarele castelului şi apoi pe trepte, spre biroul lui 
Sinclair. N 

Tammy o urmă îndeaproape. În faţa uşii, se opriră. Era 
întredeschisă. De când în birou erau păstrate 
manuscrisele, uşa rămânea închisă şi încuiată chiar şi 
atunci când unul dintre ei se afla înăuntru. Înghiţindu-şi 
nodul din gât, Maureen se îmbărbătă şi intră în încăperea 
întunecată. În spatele ei, Tammy găsi întrerupătorul, şi 
lumina se revărsă asupra mesei din mijlocul încăperii. 
Suprafaţa ei netedă de mahon lucea. Era goală. 

— Au dispărut! şopti Maureen. 

Scotociră amândouă prin birou, dar manuscrisele Mariei 
Madgalena nu erau nicăieri. Nu găsiră nici carneţelele pe 
care lucrase Peter. Nicio foaie de hârtie, nici măcar un pix. 
Unicele dovezi că manuscrisele existaseră într-adevăr erau 
cele două vase de lut lăsate într-un colţ. Dar erau goale. 
Adevărata comoară dispăruse. Şi se părea că părintele 
Healy, singura persoană în care Maureen avea deplină 
încredere, era cel care o luase. 

Cu picioare moi, tremurânde, se apropie de canapea şi 
se aşeză. Nu putea vorbi, nu ştia ce ar putea spune şi nici 
ce să creadă. Rămase nemişcată pe canapea, privind în 
gol, în faţa ei. 

— Maureen, trebuie să vorbesc cu Roland. Tu stai aici? 
Ne întoarcem imediat. 

Ea încuviinţă cu o mişcare a capului, prea amorţită ca să 
răspundă. Stătea în aceeaşi poziţie când Tammy se 
întoarse cu Roland, urmaţi îndeaproape de Berenger 
Sinclair. 

— Mademoiselle Paschal, începu Roland blând, 
îngenunchind lângă canapea. Regret durerea pe care v-o 
provoacă această noapte. 

Maureen privi la uriaşul occitan, care se apleca spre ea, 
îngrijorat. Mai târziu, când va avea răgazul să-şi 

amintească în detaliu evenimentele acestei perioade, va fi 
la fel de uimită de omul acesta extraordinar. Cea mai 
prețioasă comoară a poporului său fusese furată, iar pe el 
îl preocupa în primul rând durerea ei. De la el, mai mult 
decât oricine altcineva în viaţa ei, învățase cu adevărat ce 
însemna adevărata spiritualitate. Graţie lui avea să 
înţeleagă de ce oamenii de prin partea locului erau 
supranumiţi les bons hommes. Oamenii cei buni. 

— Ah! Deci văd că părintele Healy şi-a ales stăpânul, 
spuse Sinclair calm. Am bănuit că aşa va face. Imi pare 
rău, Maureen. 

Ea îl privi neştiind ce să creadă. 

— Te aşteptai la una ca asta? 

Scoţianul încuviinţă. 

— Da, draga mea. Şi cred că acum trebuie să dăm toate 
cărţile pe faţă. Ştiam că vărul tău lucrează pentru cineva. 
Dar nu eram foarte siguri pentru cine anume. 

— Ce tot spui? Că Peter m-a trădat? Că a avut de gând 
de la bun început să mă trădeze? 

— Nu pot pretinde că aş şti ce motive are părintele 
Healy. Dar ştiu că are unele. Şi bănuiesc că până mâine- 
seară vom afla întregul adevăr. 

— Vrea cineva să-mi spună şi mie ce se întâmplă? 
interveni Tammy, şi Maureen îşi dădu seama că şi ea era la 
fel de nedumerită. 

Prietena ei se întoarse spre Roland cu o privire 
acuzatoare. 

— Văd că mi-ai ascuns multe lucruri. 

El ridică din umerii lui mari. 

— Am făcut-o pentru a te proteja, Tamara. Cu toţii avem 
secrete, după cum bine ştii. Secretele sunt necesare. Dar 
acum cred că a venit vremea să fim mai deschişi unii faţă 
de ceilalţi. Şi mai cred că Mademoiselle Paschal are 
dreptul să afle totul. S-a dovedit mai mult decât 
merituoasă. 

Maureen simţea că mai are puţin şi începe să tipe de 
încordare şi de nedumerire. Probabil că frustrarea se 
vedea pe faţa ei, fiindcă Roland se aplecă şi îi luă mâna. 

— Vino, mademoiselle. Am să-ţi arăt ceva. 

Apoi se întoarse spre Sinclair şi Tammy şi făcu ceva ce 
nu mai făcuse niciodată înainte - le dădu ordine: 

— Berenger, cheamă servitorii şi cere să ne fie adusă 
cafea, apoi vino şi tu în sala Marelui Maestru. Tamara, tu 


vii cu noi. 


Străbătură coridoarele întortocheate şi pătrunseră într-o 
aripă a castelului în care Maureen nu mai fusese niciodată. 

— Trebuie să-ţi cer puţină răbdare, Mademoiselle 
Paschal, spuse Roland peste umăr. Trebuie să-ţi explic 
câteva lucruri înainte de a-ţi putea răspunde la cele mai 
importante întrebări. 

— Bine, replică ea, simțindu-se oarecum nelalocul ei în 
vreme ce îi urma pe Roland şi pe Tammy, neştiind ce 
altceva să spună. 

Îşi aminti de ziua aceea din California, când se întâlnise 
cu Tammy în port. Era atât de naivă pe atunci; parcă 
fusese cu două vieţi înainte. Tammy o comparase cu Alice 
în Ţara Minunilor. Cât de nimerită i se părea comparaţia 
acum, când avea impresia că, într-adevăr, trecuse de 
cealaltă parte a oglinzii! Tot ce crezuse că ştie despre viaţa 
ei se schimbase complet, se întorsese cu 180 de grade. 

Roland descuie uşile duble enorme din faţa lor, cu o 
cheie pe care o purta pe un lănţişor în jurul gâtului. Un 
tiuit ascuţit răsună când intrară în încăpere, şi Roland 
tastă un cod pentru a întrerupe alarma. Lumina se aprinse, 
dezvăluind o sală uriaşă, bogat decorată, potrivită parcă 
pentru regii şi reginele Franţei. În eleganța ei, semăna cu 
sala tronului de la Versailles sau cu cea de la 
Fontainebleau. Două fotolii identice, sculptate şi aurite 
erau aşezate pe un podium în centru; fiecare era decorat 
cu modelul merelor albastre. 

— Aceasta e inima organizaţiei noastre, explică Roland. 
Societatea Merelor Albastre. Toţi membrii ei fac parte din 
stirpea regală, îndeosebi din linia Sarah-Tamar. Noi 

suntem urmaşii catarilor şi facem tot posibilul pentru a ne 
păstra tradiţiile vii, în cea mai pură formă. 

li conduse apoi spre un portret al Mariei Magdalena 
aşezat în spatele celor două fotolii. Semăna cu tabloul 
pictat de Georges de la Tour pe care Maureen îl văzuse în 
Los Angeles - cu o singură, dar importantă deosebire. 

— Îţi aminteşti de seara în care Bérenger ţi-a spus că 
una dintre cele mai de seamă picturi ale lui Georges de la 
Tour nu este disponibilă publicului larg? lată şi motivul: 
fiindcă se află aici. De la Tour a fost membru al societăţii 
noastre şi ne-a lăsat nouă tabloul. Titlul lui e Magdalena 
penitentă cu crucifix. 

Maureen privi portretul copleşită de admiraţie. La fel ca 
toate lucrările maestrului francez, era o veritabilă 
capodoperă a jocului dintre lumini şi umbre. Aici însă, 
Maria Magdalena era înfăţişată altfel decât în toate 
celelalte reprezentări pe care le văzuse Maureen. În 
pictura din faţa ei, Maria îşi sprijinea mâna stângă pe un 
craniu - acum ştia că era craniul lui loan Botezătorul -, în 
mâna dreaptă ţinea un crucifix, iar privirea îi era 
îndreptată spre chipul lui Isus. 

Tabloul era prea periculos pentru a-l expune public. 
Aluzia este limpede pentru cei care au ochi s-o vadă - şi 
anume, că Maria face penitenţă pentru loan, primul ei soţ, 
şi priveşte cu dragoste spre Isus, cel de-al doilea soţ alei. 

Roland le conduse apoi spre o altă pictură. Pe fondul 
unui peisaj stâncos, doi sfinţi păreau că discută aprins. 

— Tamara îţi poate spune istoria acestui tablou, zise el şi 
se întoarse spre ea, zâmbind. 

— Autorul e pictorul flamand David Teniers cel Tânăr, 
începu Tammy, şi tabloul se intitulează Sfântul Anton 
Ermitul şi Sfântul Pavel în deşert. Nu este acelaşi Pavel 
care a scris epistolele din Noul Testament, ci un alt sfânt şi 
totodată un pustnic. Bérenger Saunière, preotul de la 
Rennes-le-Château, a achiziţionat această pictură în 
numele societăţii noastre. Da, a fost şi el unul dintre noi. 

Maureen studie pictura îndeaproape şi zări elementele 
care deja începuseră să-i devină familiare. 

— Văd un crucifix şi un craniu, spuse ea. 

— Exact, replică Tammy. Acesta de aici este Anton. Pe 
mânecă are simbolul acela care seamănă cu litera „I”, dar 
în realitate este versiunea greacă a crucii, numită Tau. 
Sfântul Francisc a făcut-o cunoscută în rândurile noastre. 
Sfântul Anton şi-a ridicat ochii din carte - o reprezentare a 
Cărţii Iubirii - şi priveşte spre crucifix. Şi uită-te la Pavel: 
face gestul „Aminteşte-ţi de Ioan” şi discută cu colegul său 
despre cel care a fost primul Mesia - loan sau Isus. La 
picioarele lor sunt împrăştiate cărţi şi pergamente, care 
sugerează că pentru soluţionarea acestei dispute trebuie 
luate în considerare diverse materiale. Este o pictură cu 
adevărat semnificativă; de fapt, aceste două tablouri pe 
care le vezi aici sunt cele mai importante pentru tradiţia 
noastră. Satul din fundal este Rennes-le-Château, sus pe 
culme, iar acolo, departe... priveşte cine-i acolo! 

Maureen surâse. 

— Păstoriţa cu turma ei. 

— Fireşte. Anton şi Pavel discută în contradictoriu, dar 
în spatele lor se află păstoriţa, reamintindu-ne că într-o zi 
Cea Aşteptată va găsi evangheliile ascunse ale Mariei 
Magdalena şi va pune capăt tuturor controverselor, 
scoțând adevărul la lumină. 

Berenger Sinclair intră în încăpere, iar Roland spuse: 

— Am vrut să-ţi arăt aceste lucruri, Mademoiselle 
Paschal, ca să ştii că poporul meu nu poartă ranchiună 
adepților lui Ioan şi că n-a făcut-o niciodată. Suntem toţi 
fraţi şi surori, copii ai Mariei Magdalena, şi ne-am dori să 
putem trăi împreună, în pace. 

— Din nefericire, interveni Sinclair, unii dintre adepţii 
lui loan sunt nişte fanatici, şi nu de ieri, de azi. Constituie 
o minoritate, însă una periculoasă. Aşa se întâmplă 
pretutindeni în lume acolo unde o mână de fanatici sunt 
mai zgomotoşi decât oamenii paşnici care cred acelaşi 
lucru ca ei. Dar ameninţarea pe care ei o reprezintă este 
una foarte serioasă, aşa cum îţi poate spune Roland. 

— Este adevărat, răspunse el, şi fruntea i se înnegură. 
Întotdeauna m-am străduit să transpun în viaţă preceptele 

credinţei mele. Să iubesc, să iert, să simt înţelegere şi 
compasiune pentru toate fiinţele de pe faţa pământului. 
Tatăl meu credea la fel, şi ei l-au ucis. 

Maureen resimţi tristeţea lui, dar şi provocarea pe care 
asasinatul o arunca în faţa credinţei sale. 

— Dar de ce? întrebă ea. De ce l-au ucis pe tatăl tău? 

— Familia mea are rădăcini străvechi în această regiune, 
Mademoiselle Paschal. Aici ai auzit spunându-mi-se doar 
Roland, dar numele meu de familie este Gelis. 

— Gélis? 

Numele i se părea cunoscut. Se întoarse spre Sinclair, 
dar apoi îşi aminti. 

— Scrisoarea tatălui meu era adresată unui anume 
Monsieur Gélis. 

Roland încuviinţă. 

— Da, i-a fost trimisă bunicului meu, pe când era Mare 
Maestru al societăţii. 

Lucrurile începeau să se lege. Maureen privi când la 
Roland, când la Sinclair. Scoţianul răspunse la întrebarea 
ei nerostită: 

— Da, draga mea, Roland Gélis este Marele Maestru al 
organizaţiei noastre, deşi e prea modest pentru a-ţi spune 
el acest lucru. Este conducătorul oficial al poporului 
nostru, aşa cum au fost tatăl şi bunicul lui înainte. Nu mă 
slujeşte pe mine, eu nu îl slujesc pe el, ci slujim împreună, 
ca fraţi, în spiritul Căii. Familiile Sinclair şi Gelis au fost în 
slujba Mariei Magdalena dintotdeauna. 

— Maureen, interveni Tammy, îţi aminteşti când eram la 
Rennes-le-Château, în La Tour Magdala, şi ţi-am spus 
despre bătrânul preot care a fost asasinat în anii 1800? 
Numele lui era Antoine Gelis; era înaintaşul lui Roland. 

— De ce e atâta violenţă împotriva familiei tale? îl 
întrebă Maureen. 

— Fiindcă ştim prea multe. Antoine Gélis avea în 
păstrare un document intitulat Cartea celei Aşteptate, în 
care societatea noastră a înregistrat, timp de peste o mie 
de ani, revelaţiile tuturor păstoriţelor. Era cel mai 
important instrument de care dispuneam pentru a 

descoperi comoara Magdalenei. Ghilda celor Drepţi l-a ucis 
pentru ea. Tot membrii ghildei l-au asasinat şi pe tata, din 
motive similare. Pe atunci nu ştiam, dar Jean-Claude era 
informatorul lor. Mi-au trimis capul şi degetul arătător al 
tatei într-un Coş. 

Maureen îşi scutură un fior. 

— Oare acum vor pune capăt vărsărilor de sânge? 
Manuscrisele au fost găsite. Ce crezi că vor face acum? 

— E greu de spus, răspunse Roland. Au un nou lider, un 
individ cu convingeri extremiste. El este cel care l-a ucis 
pe tata. 

— Am vorbit astăzi cu autorităţile locale, adăugă 
Sinclair, cele care sunt - ca să zic aşa - sensibile la 
convingerile noastre. Maureen, încă nu ţi-am povestit 
totul, dar îţi aminteşti de întâlnirea ta cu americanul Derek 
Wainwright? 

— Cel costumat ca Thomas Jefferson, interveni şi 
Tammy. Vechiul meu amic, continuă ea şi clătină din cap 
cu tristeţe amintindu-şi de anii în care acesta o minţise - şi 
de soarta lui crudă. 

Maureen încuviinţă şi aşteptă ca Sinclair să continue. 

— Derek a dispărut, în circumstanţe sinistre. Camera lui 
de la hotel a fost... Dar, văzând paloarea crescândă de pe 
chipul ei, hotări s-o scutească de amănunte. Să spunem 
doar că erau indicii clare că s-a întâmplat ceva necurat. 
Autorităţile consideră că, date fiind circumstanţele 
neplăcute ale dispariţiei americanului - şi aproape cert ale 
asasinării sale -, Ghilda celor Drepţi va trebui să stea în 
umbră pentru o vreme. Jean-Claude se ascunde undeva în 
Paris, iar liderul lor e un englez despre care bănuim că s- 
ar fi întors în Marea Britanie, cel puţin temporar. Cred că 
în viitorul apropiat nu ne vor mai deranja. Sau mai 
degrabă sper. 

Brusc, Maureen se întoarse spre Tammy. 

— Acum e rândul tău, îi spuse ea. Nici tu nu mi-ai 
povestit totul. Mi-a trebuit mult până să-mi dau seama, dar 
acum aş vrea să aflu şi restul. Şi mi-ar plăcea să ştiu şi ce e 
între voi, adăugă ea privind-o cum stătea aproape lipită de 

Roland. 

Tammy izbucni în râs. 

— Păi, ştii bine că nouă ne place să ascundem lucrurile 
în văzul tuturor. Cum mă cheamă pe mine? 

Maureen se încruntă. Ce mai era şi asta? 

— Tammy, răspunse ea; apoi îşi dădu seama. Tamara. 
Tamar-a. Dumnezeule, ce proastă sunt! 

— Nu, nu eşti. Dar am fost botezată după fiica Mariei 
Magdalena. Şi am o soră pe nume Sarah. 

— Dar mi-ai zis că te-ai născut la Hollywood. Sau a fost 
şi asta o minciună? 

— Nu, n-a fost o minciună. Ce cuvânt dur! Mai bine să le 
spunem „neadevăruri necesare”. Dar, într-adevăr, m-am 
născut şi am crescut în California. Bunicii din partea 
mamei erau occitani şi profund implicaţi în activităţile 
societăţii. Mama, care s-a născut aici, în Languedoc, a 
plecat la Los Angeles pentru a lucra ca designer de 
costume, după ce a pătruns în lumea filmului graţie 
prieteniei cu regizorul şi artistul francez Jean Cocteau - un 
alt membru al societăţii. Acolo l-a întâlnit pe tatăl meu, un 
american, şi a rămas alături de el. Când eram eu mică, a 
venit şi mama ei să locuiască împreună cu noi. Nu cred că 
trebuie să-ţi mai spun cât de mult am fost influenţată de 
bunica mea. 

Roland se răsuci şi făcu semn spre cele două fotolii 
aşezate unul lângă altul. 

— În tradiţia noastră, spuse el, bărbaţii şi femeile sunt 
absolut egali, aşa cum ne-a învăţat Isus prin propriul 
exemplu cu Maria Magdalena. Societatea e condusă de un 
Mare Maestru, dar şi de o Mare Marie. Eu am ales-o pe 
Tamara pentru a fi Maria mea şi a sta alături de mine. 
Acum nu-mi rămâne decât s-o conving să se mute în 
Franţa, ca s-o pot ruga să devină o parte încă şi mai 
importantă a vieţii mele. 

Şi Roland îşi trecu un braţ în jurul Tamarei, care se 
ghemui lângă el. 

— Mă mai gândesc încă, replică ea sfielnic. 

În încăpere intrară doi servitori aducând tăvi de argint 

cu cafea preparată. Într-un colţ se afla o masă, şi Roland le 
făcu semn să se aşeze în jurul ei, în vreme ce Tammy turnă 
în ceşti cafeaua tare, aburindă. Apoi, cu o privire spre 
Sinclair, Roland îi făcu semn să înceapă. 

— Maureen, îţi vom spune ceea ce ştim despre părintele 
Healy şi despre evangheliile Mariei Magdalena, dar am 
considerat că trebuie să cunoşti mai întâi toate detaliile 
pentru a înţelege situaţia în care ne aflăm. 

Ea luă o înghiţitură de cafea, recunoscătoare pentru 
tăria şi căldura pe care i le oferea, şi ascultă atentă 
explicaţiile lui Sinclair. 

— De fapt, noi i-am permis vărului tău să ia 
manuscrisele. 

Maureen aproape că scăpă ceaşca din mână. 

— l-aţi permis? 

— Da. Roland a lăsat biroul descuiat în mod intenţionat. 
Bănuiam că părintele va încerca să ducă manuscrisele 
celui pentru care lucrează. 

— Stai puţin! Celui pentru care lucrează? Ce vrei să 
spui? Că Peter este un fel de spion al Bisericii? 

— Nu chiar. 

Maureen observă că Tammy asculta la fel de prinsă; 
înseamnă că nici ea nu ştiuse toate astea. 

— Nu suntem siguri pentru cine spionează, continuă 
Sinclair. De aceea l-am lăsat să ia manuscrisele şi nu 
suntem foarte îngrijoraţi pentru ele. Încă. În maşina 
închiriată de tine există un dispozitiv de urmărire; ştim 
deci cu exactitate unde e şi încotro se îndreaptă. 

— Unde anume? întrebă Tammy. Spre Roma? 

— Credem că spre Paris, răspunse Roland. 

— Maureen, reluă Sinclair punând uşor o mână pe braţul 
ei, regret să-ţi spun asta, dar părintele Healy a raportat 
toate mişcările tale oficialilor Bisericii încă din ziua în care 
ai sosit în Franţa - şi probabil o făcea deja cu mult înainte. 

Ea îşi scutură vizibil un fior; se simţea de parcă ar fi 
primit o palmă peste faţă. 

— E imposibil. Peter nu mi-ar face aşa ceva. 

— În ultima săptămână, cât timp l-am privit lucrând şi l- 

am putut cunoaşte mai bine, ne-a venit şi nouă tot mai 
greu să împăcăm această idee a spionului cu persoana 
încântătorului şi eruditului tău văr. Iniţial am bănuit că 
încerca doar să te protejeze de noi. Eu cred însă că era 
mult prea implicat în activităţile celor pentru care 
lucrează, ca să se mai poată desprinde de ei, chiar şi după 
ce a aflat adevărul din manuscrise. 

— Dar nu mi-ai răspuns la întrebare. Pentru Vatican 
crezi că lucrează? Pentru iezuiţi? Sau pentru cine? 

Sinclair se rezemă de spătarul scaunului. 

— Încă nu ştiu, dar un lucru ţi-l pot spune. Avem şi noi 
oamenii noştri în Roma, care supraveghează situaţia. Vei fi 
surprinsă poate să afli cât de sus ajunge influenţa noastră. 
Sunt sigur că vom primi toate răspunsurile până mâine- 
seară sau până poimâine, cel mai târziu. Deocamdată însă, 
trebuie să avem răbdare. 

Maureen mai luă o înghiţitură de cafea, privind drept în 
faţă, la portretul Magdalenei penitente. Mai erau aproape 
douăzeci şi patru de ore până ce va afla totul. 


Paris 
3 iulie 2005 


Părintele Peter Healy trecuse dincolo de pragul 
extenuării când ajunse la Paris. Drumul din Languedoc 
până în capitală fusese foarte greu. Chiar şi lăsând la o 
parte traficul aglomerat din oraş, călătoria necesitase opt 
ore pline. În plus, trebuise să se oprească pentru a pregăti 
pachetul pe care avea să i-l trimită lui Maureen, iar asta 
durase mai mult decât se aşteptase. Dar energia 
emoţională necesară pentru a face această alegere fusese 
enormă, iar acum se simţea sleit. 

Peter ducea preţioasa încărcătură în sacul său de 
călătorie din piele neagră. Traversă Sena în drum spre 
Notre-Dame, unde părintele Marcel îl aştepta la o intrare 
laterală. Francezul îl pofti înăuntru, îl conduse în partea 
din spate a catedralei şi îi făcu semn să intre pe o uşă 
ascunsă în dosul unui paravan ornat. 

Peter trecu pragul, aşteptându-se să-l vadă pe episcopul 
Magnus O'Connor. În locul lui însă, se afla un alt oficial al 
Bisericii, un italian impunător în veşminte roşii de 
cardinal. 

— Eminenţă, tresări el. lertaţi-mă, nu mă gândeam... 

— Da, înţeleg că îl aşteptai pe episcopul Magnus. El nu 
mai vine. Cred că deja a făcut destule, replică prelatul 
italian pe un ton lipsit de inflexiuni, apoi întinse mâna spre 
sacul de piele. Acolo sunt manuscrisele, presupun. 

Peter încuviinţă. 

— Bun. Şi acum, fiule, continuă cardinalul luând sacul 
din mâna lui Peter, să discutăm despre evenimentele 
acestei ultime săptămâni. Sau mai degrabă poate că ar 
trebui să vorbim despre cele ale ultimilor ani. Te las pe 
tine să hotărăşti de unde începi. 


Château des Pommes Bleues 
3 iulie 2003 


Toată ziua, castelul fremătase de agitaţie. Sinclair şi 
Roland alergau de colo-colo, discutând în franceză şi în 
dialectul occitan între ei, cu servitorii şi cu diverse 
persoane la telefon. De două ori Maureen avu impresia că-l 
aude pe Roland vorbind în italiană, dar nu era sigură şi 
nici nu voia să întrebe. 

Împreună cu Tammy, se retrase în camera 
proiectoarelor, urmărind câteva secvenţe din filmul ei 
despre  stirpea regală şi vorbind despre influenţa 
manuscriselor asupra perspectivei ei ca regizor. Maureen 
resimțea un respect tot mai adânc pentru prietena ei, 
văzând cât de creativă este şi cum se poate cufunda în 
muncă pe fondul unor situaţii atât de stresante cum era 
aceasta de acum. 

Ea, pe de altă parte, se simţea complet inutilă. Nu se 
putea concentra la absolut nimic. Îşi spunea că ar trebui să 
scrie, să consemneze din memorie cât putea mai multe 
amănunte din manuscrisele Magdalenei, dar nu reuşea. 
Trădarea lui Peter o descumpănise prea tare. Indiferent 

care i-ar fi fost motivele, plecase fără a-i spune măcar un 
cuvânt şi luase cu el ceva ce nu-i aparţinea. Probabil, îşi 
spuse ea, va trece foarte mult timp până ce va izbuti să-şi 
revină după această lovitură. 

Seara, doar ele două şi Sinclair luară cina. Roland 
plecase, dar urma să se întoarcă în scurt timp; trebuia să 
ia un oaspete de la un aeroport particular din 
Carcassonne, îi explică Tammy. lar când acesta va sosi, vor 
avea mai multe informaţii. Maureen înclină din cap; 
învățase deja că nu avea rost să insiste în astfel de situaţii. 
Secretele îi vor fi dezvăluite atunci când va veni vremea; 
era şi aceasta o parte a culturii celor din Arques. Dar nu 
putu să nu observe că Sinclair părea mai încordat decât de 
obicei. 

La scurt timp după ce se retrăseseră în birou pentru 
cafea, un servitor intră şi îi spuse scoţianului ceva în 
franceză. 

— Bine. Oaspetele nostru a sosit, le traduse el. 

Imediat, în birou intră Roland, însoţit de un bărbat cu o 
înfăţişare impunătoare. Era îmbrăcat în negru, în haine de 
toată ziua, însă elegant croite, din cea mai fină stofă 
italiană. Avea aerul unui aristocrat, şi se vedea că se 
bucură de putere şi de influenţă. 

— Mademoiselle Paschal, Mademoiselle Wisdom, spuse 
Roland, am plăcerea să vi-l prezint pe stimatul nostru 
prieten, cardinalul DeCaro. 

Italianul întinse mâna întâi către Maureen, şi apoi spre 
Tammy, cu un zâmbet plăcut. 

— Plăcerea îmi aparţine. Apoi se întoarse spre Roland şi, 
indicând-o cu un gest pe Maureen, întrebă: Ea este Cea 
Aşteptată? 

El încuviinţă. 

— Îmi cer scuze, ai spus „cardinal”? întrebă Maureen. 

— Nu te lăsa înşelată de hainele simple, interveni 
Sinclair. Cardinalul DeCaro se bucură de o influenţă uriaşă 
la Vatican. Dar poate că numele întreg îţi va spune mai 
multe. 'Ţi-l prezint pe Tomas Francesco Borgia DeCaro. 

— Borgia? exclamă Tammy. 

Cardinalul încuviinţă - un răspuns simplu la întrebarea 
ei nerostită. Roland îi făcu un semn prietenesc din ochi. 

— Excelenţa Sa ar dori să petreacă puţin timp între 
patru ochi cu Mademoiselle Paschal, aşa încât acum îi vom 
lăsa singuri. Vă rog să sunaţi dacă aveţi nevoie de ceva. 

Roland, Sinclair şi Tammy ieşiră, iar cardinalul o invită 
pe Maureen să se aşeze la masa de mahon. 

— Signorina Paschale, în primul rând vreau să vă spun 
că l-am întâlnit pe vărul Domniei Voastre. 

Maureen nu se aşteptase la aşa ceva; nu ştia la ce 
anume se aşteptase, dar în niciun caz nu la o asemenea 
veste. 

— Peter? Unde e? 

— În drum spre Roma. Ne-am întâlnit astăzi la Paris. El 
este bine, iar documentele pe care le-aţi descoperit sunt în 
siguranţă. 

— În siguranţă unde? Şi cu cine? Ce...? 

— Răbdare, şi vă voi spune totul. Dar mai întâi aş vrea 
să vă arăt ceva. 

Cardinalul deschise servieta pe care o adusese cu el şi 
scoase câteva dosare cu coperte roşii. Toate purtau titlul: 
EDOUARD PAUL PASCHAL. 

Maureen aproape că îşi pierdu răsuflarea de 
surprindere. 

— E numele tatălui meu! 

— Da. În aceste dosare se află fotografii ale tatălui 
dumneavoastră. Însă permiteţi-mi să vă pregătesc mai 
întâi. Ceea ce veţi vedea va fi tulburător, dar e foarte 
important să înţelegeţi despre ce este vorba. 

Maureen deschise primul dosar, dar îi dădu drumul pe 
masă imediat, mâinile începând să-i tremure. În vreme ce 
ea răsfoia fotografiile explicite ale rănilor tatălui ei, 
cardinalul DeCaro îi explică: 

— A fost un stigmatizat. Ştiţi ce înseamnă asta? Rănile 
lui Isus apăruseră pe trupul lui. Iată încheieturile mâinilor, 
picioarele şi al cincilea punct aici, sub coaste - locul în 
care centurionul Longinus a împuns cu sulița trupul 
Domnului nostru. 

Maureen privea fotografiile, amuţită. Timp de douăzeci 
şi cinci de ani, speculaţiile despre aşa-zisa „boală” a tatălui 
ei îi subminaseră părerea despre el. Acum totul devenea 
limpede - frica şi ostilitatea resimţite de mama ei, mânia 
acesteia la adresa Bisericii... Şi aşa se explica scrisoarea 
trimisă de tatăl ei familiei Gelis, aflată în arhivele de aici, 
de la castel. O scrisese din cauza stigmatelor şi fiindcă voia 
să-şi protejeze copilul, să-l ferească de aceeaşi soartă 
chinuitoare. Printre lacrimi, Maureen ridică ochii spre 
DeCaro. 

— Tot-totdeauna am crezut că s-a sinucis din cauza unei 
boli mintale. Mama mi-a spus că nu mai avea mintea 
întreagă atunci când a murit. Dar n-am avut idee, nimeni 
nu mi-a spus aşa ceva... 

Cardinalul înclină din cap cu un aer solemn. 

— Mă tem că tatăl dumneavoastră a fost greşit înțeles 
de prea mulţi oameni. Chiar şi de cei care ar fi trebuit să-l 
poată ajuta, Biserica lui. Şi aici intervine rolul vărului 
dumneavoastră. 

Cu ochii aţintiţi spre el, Maureen asculta cu întreaga 
atenţie de care era în stare; simţea fiori străbătând-o din 
cap până-n picioare şi înapoi. 

— Vărul dumneavoastră este un om bun, signorina. Când 
vă voi spune ce s-a întâmplat, cred că nu-l veţi mai judeca 
aspru. Dar trebuie să ne întoarcem şi să începem cu anii în 
care eraţi copil. Când i-au apărut stigmatele, tatăl 
dumneavoastră a apelat la preotul local, iar acesta era 
membru al unei organizaţii clandestine din cadrul Bisericii. 
Prelaţii sunt şi ei oameni la fel ca toţi ceilalţi, şi, în vreme 
ce majoritatea reprezentanţilor Bisericii sunt devotați 
binelui, există şi unii dispuşi să facă orice pentru a proteja 
anumite convingeri. Cazul tatălui dumneavoastră ar fi 
trebuit adus direct la cunoştinţa Romei, dar nu s-a 
întâmplat aşa. Noi l-am fi ajutat, am fi colaborat cu el 
pentru a înţelege semnificaţia sacră a rănilor lui sau 
pentru a le identifica sursa. Dar cei cărora li s-a adresat au 
decis cu de la ei putere că tatăl dumneavoastră era un om 
periculos. Aşa cum am spus, funcționau clandestin în 

cadrul Bisericii, aveau propriile obiective, şi influenţa lor 
se întindea până în straturile superioare ale ierarhiei - 
lucru pe care l-am descoperit abia de curând. 

Cardinalul îi prezentă în continuare vasta reţea creată 
de Vatican, zeci de mii de oameni care, în lumea întreagă, 
contribuiau la păstrarea şi dezvoltarea credinţei. Ţinând 
seama de numărul lor uriaş şi de extinderea teritoriului pe 
care îşi desfăşurau activitatea, era imposibil să fie 
urmărite îndeaproape obiectivele şi mişcările fiecărei 
persoane, şi chiar ale unor grupuri relativ mari. O 
organizaţie extremistă ilicită luase fiinţă după Conciliul al 
II-lea, de la Vatican - o structură formată din preoţi care se 
opuneau cu vehemenţă reformelor iniţiate de Biserică. Un 
tânăr preot irlandez pe nume Magnus O'Connor fusese 
ademenit să adere la această organizaţie, la fel ca 
numeroşi alţi tineri din Irlanda. O'Connor lucra într-o 
parohie de la periferia oraşului New Orleans atunci când 
Edouard Paschal apelase la Biserică pentru a fi ajutat. 

O'Connor aflase despre stigmate, dar cele care îl 
tulburaseră îndeosebi fuseseră viziunile în care Isus 
apărea alături de o femeie şi, mai mult, ca având copii. 
Clericul irlandez evaluase cazul în cadrul propriei 
organizaţii, ocolind structurile oficiale ale Bisericii. După 
ce, copleşit de disperare şi de neputinţă, Edouard Paschal 
se sinucisese, organizaţia clandestină continuase să-i 
supravegheze soţia şi copilul. Mica Maureen Paschal 
avusese încă din primii ani de viaţă viziuni ca acelea ale 
tatălui ei. O'Connor o convinsese pe Bernadette, mama ei, 
s-o izoleze de familia Paschal. Astfel, femeia îşi luase fetiţa 
şi plecase în Irlanda, revenind totodată la numele ei de 
fată, Healy. Încercase, de asemenea, să schimbe şi numele 
copilului, dar, la cei opt ani ai ei, Maureen era deja foarte 
încăpăţânată; refuzase cu tărie, insistând că numele ei era 
Paschal şi că nu voia să-l schimbe pentru nimic în lume. 

Pentru Magnus O'Connor, devenit între timp episcop, 
fusese cât se poate de mulţumitor faptul că fata avea o 
rudă în sânul Bisericii. Când Peter Healy intrase la 
seminar, O'Connor încercase cu el aceeaşi metodă pe care 

o folosise cu Bernadette; îi spusese despre trecutul lui 
Edouard Paschal şi îi ceruse s-o supravegheze atent pe 
verişoara lui, cu privire la evoluţia căreia urma să dea 
rapoarte în mod regulat. 

— Vreţi să-mi spuneţi, îl întrerupse Maureen pe DeCaro, 
că vărul meu m-a urmărit şi le-a dat acestor oameni 
informaţii despre mine încă din copilărie? 

— Da, signorina, acesta e adevărul. Dar singurul lui 
motiv a fost dragostea. Oamenii aceia l-au manipulat, l-au 
convins că trebuia să procedeze astfel pentru a vă proteja. 
El n-a ştiut că refuzaseră să-l ajute pe tatăl dumneavoastră 
şi nici că, probabil, ei se aflau la originea tristului său 
sfârşit. Cred, adăugă cardinalul privind-o cu compasiune, 
că motivele părintelui Healy, în ceea ce vă priveşte, au fost 
pure şi lăudabile, aşa cum corecte au fost şi cele pentru 
care a ales să predea manuscrisele Bisericii. 

— Dar cum e posibil? Doar ştie ce conţin! Cum poate 
dori să ascundă aceste adevăruri? 

— Nu e greu să-l judecaţi greşit, ţinând seama de 
informaţiile limitate de care dispuneţi. Dar eu nu cred că 
părintele Healy vrea să ascundă ceva. Avem motive să 
credem că episcopul O'Connor şi organizaţia acestuia au 
exercitat presiuni asupra lui prin ameninţări la adresa 
siguranţei dumneavoastră. Vă rog să înţelegeţi că 
organizaţia şi acţiunile ei nu au nicidecum girul Bisericii. 
Părintele Healy i-a dus manuscrisele lui O'Connor ca un fel 
de gaj în schimbul siguranţei dumneavoastră. 

Maureen încerca să asimileze toate aceste informaţii, 
neştiind ce anume să creadă. Era pe de o parte uşurată 
aflând că Peter, singurul ei prieten de încredere în viaţă, n- 
o trădase în sensul adevărat al cuvântului. Dar mai erau 
atâtea date noi de procesat. 

— Şi cum aţi descoperit toate astea? întrebă ea. 

— Ambiţia l-a mânat pe O'Connor prea departe. Spera să 
poată folosi această evanghelie a Mariei pentru a avansa în 
cadrul ierarhiei oficiale a Bisericii. Astfel ar fi avut acces la 
informaţii de nivel mai înalt pentru organizaţia lor 
clandestină şi pentru planurile ei. Dar nu vă faceţi griji, 

adăugă DeCaro cu un surâs poate puţin cam arogant, 
acum, că i-am identificat pe toţi, lucrăm la realocarea lui 
O'Connor şi a asociaţilor săi. Serviciul nostru de informaţii 
este cel mai eficient din lume. 

Afirmația n-o surprinse pe Maureen, care ştiuse 
dintotdeauna că Biserica Catolică era o organizaţie 
omnipotentă, ale cărei fire se întindeau în lumea întreagă; 
ştia, de asemenea, că era şi extrem de bogată, dispunând 
de cele mai bune resurse. 

— Ce se va întâmpla cu manuscrisele Mariei? întrebă ea, 
pregătindu-se pentru un răspuns neplăcut. 

— Ca să fiu sincer, e greu de spus. Înţelegeţi, nu mă 
îndoiesc, că avem de-a face cu cea mai importantă 
descoperire a epocii noastre, dacă nu cumva din întreaga 
istorie a Bisericii. Este o chestiune care va trebui discutată 
la cele mai înalte niveluri, după ce manuscrisele vor fi 
autentificate. 

— V-a spus Peter ce scrie în ele? 

Cardinalul încuviinţă. 

— Da, am citit câteva dintre notițele lui. Signorina 
Paschale, poate că acest lucru vă va surprinde, însă noi, la 
Vatican, nu stăm toată ziua şi punem la cale conspirații. 

Maureen râse, şi apoi îl întrebă cu seriozitate: 

— Va încerca Biserica să mă oprească dacă voi vrea să 
scriu despre experienţele pe care le-am trăit aici... şi mai 
cu seamă despre conţinutul manuscriselor? 

— Sunteţi liberă să procedaţi aşa cum doriţi şi aşa cum 
vă îndeamnă inima şi conştiinţa. Dacă Dumnezeu va lucra 
prin dumneavoastră pentru a ne revela cuvintele Mariei, 
nimeni nu are dreptul să vă împiedice să vă împliniţi 
această îndatorire sacră. Biserica nu şi-a pus în minte să 
ascundă informaţii, deşi multă lume crede acest lucru. 
Poate că aşa stăteau lucrurile în Evul Mediu, dar nu şi 
astăzi. Biserica este interesantă în păstrarea şi 
răspândirea credinței, iar eu personal cred că Evanghelia 
Mariei Magdalena ne va oferi un nou prilej de a atrage în 
rândurile noastre tot mai mulți tineri. Dar, adăugă 
cardinalul ridicând o mână, eu sunt doar un om. Nu pot 

vorbi în numele celorlalţi şi nici în numele Sfântului 
Părinte. Timpul va decide în acest sens. 

— Şi, până atunci, ce se va întâmpla? 

— Până atunci, Evanghelia de la Arques a Mariei 
Magdalena va fi păstrată în biblioteca Vaticanului, sub 
supravegherea părintelui Peter Healy. 

— Peter va rămâne la Roma? 

— Da, Signorina Paschale. El va conduce echipa de 
traducători oficiali. Este o deosebită onoare, una pe care o 
merită cu desăvârşire. Dar să nu credeţi că am uitat de 
contribuţia dumneavoastră. Înmânându-i o carte de vizită, 
cardinalul adăugă: Aveţi aici numărul meu personal de la 
Vatican. Când veţi dori, aş vrea să ne fiţi oaspete. Mi-ar 
face plăcere să aud chiar de la dumneavoastră întreaga 
poveste a drumului care v-a adus până aici. Oh, şi până ce 
va dispune de numărul său de telefon personal, îl puteţi 
contacta pe vărul dumneavoastră la cel de aici; va lucra 
direct în subordinea mea. 

Maureen citi numele de pe cartea de vizită. 

— Tomas Francesco Borgia DeCaro, spuse ea cu glas 
tare. Dacă-mi permiteţi să întreb... 

Cardinalul râse, de această dată din inimă. 

— Da, signorina, sunt un membru al stirpei, la fel ca 
dumneavoastră. Aţi fi mirată să aflaţi cât de mulţi 
suntem... şi unde putem fi găsiţi atunci când suntem 
căutaţi cu adevărat. 


— Luna e plină şi seara e încântătoare. Îmi faci onoarea 
de a mă însoţi la o plimbare în grădină înainte de a ne 
retrage? o întrebă Bérenger Sinclair după plecarea 
cardinalului. 

Maureen acceptă. Se simţea foarte bine în prezenţa lui 
acum, cu acea armonie ce se instalează între oameni care 
au trecut împreună prin situaţii extreme. Şi puţine lucruri 
erau mai plăcute în lume decât o seară de vară în sud-estul 
Franţei. Luminile învăluiau castelul, razele lunii se 

reflectau pe aleile pavate cu marmură, iar sub această 
aură Grădina Trinității părea un loc cu adevărat magic. 

Maureen îi povesti tot ce discutase cu DeCaro, iar 
Sinclair o ascultă cu cel mai sincer interes. 

— Şi ce vei face acum? o întrebă când ea sfârşi. Crezi că 
vei începe să scrii o carte pe baza celor întâmplate aici? 
Cum ai de gând să transmiţi lumii cuvintele Mariei 
Magdalena? 

Maureen dădu ocol fântânii Magdalenei, plimbându-şi 
mâna pe marmura lustruită şi rece. 

— Încă nu m-am hotărât sub ce formă o voi face. Sper, 
continuă ea ridicând privirea spre statuie, că ea mă va 
îndruma. Indiferent cum o voi face, nu pot decât să sper că 
n-o voi dezamăgi. 

— Sunt sigur de asta, surâse Sinclair. Doar te-a ales 
pentru un motiv bine întemeiat. 

Ea îi zâmbi cu aceeaşi căldură. 

— Şi pe tine te-a ales. 

— Cred că fiecare dintre noi a fost menit să 
îndeplinească un anumit rol. Tu, eu, Roland şi Tammy fără 
îndoială. Şi, desigur, părintele Healy. 

— Deci nu-l dispreţuiţi pentru ce a făcut? 

Sinclair se grăbi să răspundă: 

— Nu. Deloc. Chiar dacă a procedat greşit, motivele lui 
au fost întemeiate. Şi, în plus, cât de ipocrit aş fi dacă aş 
detesta un om al lui Dumnezeu după ce el ne-a revelat o 
comoară? Mesajul Magdalenei este un îndemn la iertare şi 
la înţelegere. Dacă toţi oamenii din lume şi-ar însuşi aceste 
două calităţi, viaţa pe Pământ ar fi mult mai frumoasă, nu 
crezi? 

Maureen ridică spre el o privire plină de admiraţie şi de 
încă o emotie, până acum necunoscută pentru ea. Pentru 
prima dată în viaţa ei agitată, se simţea în siguranţă. 

— Nu ştiu cum ţi-aş putea mulţumi, lord Sinclair. 

Accentul scoţian deveni mai pregnant în vocea lui când îi 
răspunse: 

— Să-mi mulţumeşti pentru ce, Maureen? 

— Pentru asta, replică ea cu un gest spre peisajul 

încântător din jur. Pentru că mi-ai făcut cunoscută o lume 
la care cei mai mulţi oameni nici măcar nu visează. Fiindcă 
mi-ai arătat care e locul meu în ea. Şi pentru că m-ai ajutat 
să simt că nu sunt sigură. 

— Nu vei mai fi niciodată singură, spuse el luându-i 
mâna şi conducând-o pe aleile învăluite în parfumul 
trandafirilor. Dar nu trebuie să-mi mai spui „lord Sinclair”. 

Maureen zâmbi şi, pentru prima dată, îi spuse „Berry”, 
chiar înainte ca el să o sărute. 


A doua zi dimineaţă, la castel sosi un pachet pentru 
Maureen; fusese trimis din Paris cu o zi în urmă. Deşi pe 
colet nu era menţionată adresa expeditorului, nici nu avea 
nevoie de ea pentru a şti de la cine venea; ar fi recunoscut 
oriunde scrisul lui Peter. 

Maureen deschise cutia, nerăbdătoare să vadă ce se afla 
înăuntru. Nu era supărată pe el pentru ceea ce făcuse, dar 
vărul ei nu avea de unde să ştie acest lucru. li aştepta o 
perioadă dificilă, de scuze şi discuţii serioase cu privire la 
trecutul lor comun, însă nu se îndoia că, după aceste 
lămuriri, vor deveni mai apropiaţi ca oricând înainte. 

Văzând ce se afla în pachet, Maureen scoase un strigăt 
de surprindere şi de încântare. Peter îi trimisese fotocopii 
ale tuturor notiţelor lui pe marginea celor trei manuscrise 
ale Mariei Magdalena. Toate consemnările lui erau acolo, 
de la primele transcrieri până la traducerea finală. Iar pe 
prima pagină, pe o filă ruptă din carneţelul lui, Peter 
scrisese: 


Draga mea Maureen, 

Până când îţi voi putea explica totul personal, îţi 
încredinţez aceste documente. La urma urmei, tu 
eşti păstrătoarea lor de drept, nicidecum persoanele 
cărora mă văd silit să le dau originalele. 

Te rog să transmiţi scuzele şi totodată mulţumirile 
mele tuturor celorlalţi. Sper că o voi putea face şi eu 

însumi, în cel mai scurt timp. 
Te voi contacta cât de curând. 
Peter 

„Abia după mulţi ani am putut să-i mulţumesc personal 
Claudiei Procula pentru cât riscase ea însăşi ajutându-l pe 
Isa. Tragedia lui Pilat din Pont şi a deciziei sale de a sluji 
Roma a fost aceea că nu i-a salvat curiera şi nu l-a ajutat 
să-şi împlinească ambițiile. Irod a plecat într-adevăr la 
Roma a doua zi după patimile lui Isa, dar nu i-a vorbit 
împăratului în termeni buni despre Pilat. Nedezminţindu-şi 
numele, şi-a urmat propriile planuri, căci avea un văr pe 
care îl voia în postul de procurator. De aceea, i-a spus lui 
Tiberius vorbe otrăvite, şi Pilat a fost rechemat la Roma şi 
judecat pentru faptele comise pe când era guvernator în 
Iudeea. 

La proces, împotriva lui Pilat au fost folosite propriile 
cuvinte. Îi trimisese împăratului o scrisoare în care îi 
povestea despre miracolele lui Isa şi despre cele 
întâmplate în Ziua Întunericului. Romanii au profitat de 
spusele lui nu doar pentru a-l concedia, dar şi pentru a-l 
exila şi a-i confisca pământurile. Dacă l-ar fi cruțat pe Isa şi 
ar fi ţinut piept lui Irod şi marilor preoti, soarta nu i-ar fi 
fost mai rea. 

Claudia Procula i-a rămas loială soțului ei chiar şi în cele 
mai grele încercări. Mi-a spus că băieţelul ei, Pilo, s-a stins 
la câteva săptămâni după executarea lui Isa. La început a 
avut nevoie de toată tăria ei pentru a nu-l acuza pe Pilat de 
moartea copilului, dar ştia că nu asta ar fi vrut Isa. Nu 
trebuia decât să închidă ochii şi să vadă chipul lui în seara 
în care îi tămăduise fiul; aşa a izbutit ea să găsească 
Împărăţia lui Dumnezeu. Această femeie de neam regesc 
din rândul romanilor a dat dovadă de o extraordinară 
înțelegere a Căii nazarinene, pe care a păşit fără greutate. 

Claudia şi Pilat au plecat în Galia, unde copilărise ea. 
Mi-a spus că soțul ei şi-a petrecut tot restul vieții 
încercând să-l înţeleagă pe Isa - cine fusese el, ce voise, ce 
îi învățase pe ceilalţi. De nenumărate ori în decursul anilor 
îi repetase ea că nu putea înțelege Calea nazarineană 
urmându-şi logica lui, romană; pentru a înţelege adevărul, 
trebuia să gândească precum un copilaş. Copiii sunt puri, 

sinceri şi deschişi; ei pot accepta bunătatea şi credinţa 
necondiționat. Deşi Pilat nu credea că ar putea imbrăţişa 
Calea aşa cum o făcuse Claudia, ea ştia că, în felul lui, se 
convertise. 

Apoi mi-a spus o poveste extraordinară despre ceea ce 
se petrecuse cu o zi înainte de a părăsi ludeea pentru 
totdeauna. Pilat din Pont se dusese la templu, căutându-i 
pe Anna şi pe Caiafa şi insistând să-i vadă. Le ceruse apoi 
amândurora să-l privească în ochi acolo, în cel mai sfânt 
loc al poporului lor, şi să-i spună: îl executaseră ei sau nu 
pe Fiul lui Dumnezeu? 

Nu ştiu ce anume este mai impresionant - că Pilat s-a 
dus la preoţi ca să-i întrebe aceasta sau că Anna şi Caiafa 
au recunoscut că făcuseră o greşeală cumplită. 

După învierea şi urcarea la Tatăl ceresc a lui Isa, au 
venit unii care au susținut că trupul lui fusese luat din 
mormânt de cei care credeau în noi. Preoții din templu îi 
plătiseră ca să spună aşa, fiindcă se temeau de furia 
poporului, atunci când adevărul va fi aflat. Anna şi Caiafa 
au recunoscut acest lucru. Pilat credea, după cum i-a spus 
soției lui, că cei doi se căiau cu adevărat şi că în fiecare zi 
pe care o mai aveau de trăit în lume vor suferi apăsaţi de 
conştiinţa propriei fapte. 

Dacă ar fi venit la mine să-mi spună toate acestea! Le-aş 
fi dat învățămintele Căii şi i-aş fi asigurat că Isa i-a iertat. 
Căci, din ziua în care Împărăţia lui Dumnezeu prinde 
rădăcini în inima ta, niciodată nu vei mai suferi. 


EVANGHELIA DE LA ARQUES A MARIEI MAGDALENA, 
CARTEA UCENICILOR 

4 Capitolul douazeci şi unu $ 


New Orleans 
1 august 2005 


Maureen conducea maşina închiriată în vreme ce 
soarele cobora spre apus. Când opri în parcarea de lângă 
intrarea în cimitir, ultimele raze ale asfințitului iluminau 
bisericuța dintre morminte. 

De data aceasta, nu mai ocoli poarta. Fiica lui Edouard 
Paschal intră în cimitir, cu fruntea sus. Cei care aveau pe 
cineva drag îngropat acolo nu mai erau nevoiți să-şi facă 
drum prin păienjenişul buruienilor. Porţile fuseseră mutate 
pentru a include şi mormintele uitate în margine, graţie 
influenţei şi unor fonduri primite de la un anume cardinal 
italian. 

Marmura albă de la căpătâiul noului mormânt al tatălui 
ei părea a emana o strălucire interioară în clipa în care 
Maureen se apropie de el. O jerbă de trandafiri şi crini 
odihnea pe piatra funerară, sub o floare de crin aurită şi o 
inscripţie care spunea: 


EDOUARD PAUL PASCHAL 
IUBIT PARINTE AL LUI MAUREEN 


Îngenunche în faţa mormântului şi începu o prea 
îndelung amânată conversaţie cu tatăl ei. 


Sentimentul de linişte interioară pe care Maureen îl 
încerca era ceva complet nou pentru ea, şi cât se poate de 
bine-venit. Era emoţionată cu privire la ziua care urma, 
dar în general se simţea mai degrabă nerăbdătoare decât 
speriată. Mâine, la New Orleans, avea să-i întâlnească pe 

membrii familiei Paschal - mătuşi şi veri pe care nu-i 
văzuse niciodată - la un prânz în familie. După aceea va 
pleca în Irlanda, iar de la Aeroportul Shannon va merge cu 
maşina până într-un orăşel din vest, din comitatul Galway, 
unde va sta la ferma familiei Healy. Acolo o va aştepta şi 
Peter. Avea să fie prima lor întrevedere după plecarea lui 
de la Château des Pommes Bleues. Vorbiseră la telefon de 
câteva ori, dar încă nu se văzuseră. Peter o rugase să se 
întâlnească în Irlanda, departe de ochii curioşilor. Acolo 
aveau să vorbească pe îndelete şi o va putea pune la 
curent cu statutul oficial al Evangheliei de la Arques a 
Mariei Magdalena. 

Maureen se gândea la toate aceste lucruri în vreme ce 
colinda prin Cartierul Francez, care fremăta în amurgul 
plăcut al zilei de vineri. Sunetul îndepărtat al unui saxofon 
plutea în aer. Trecând de un colţ de stradă, atrasă de 
muzică, îl zări pe cel care cânta. Avea părul negru şi lung, 
fapt care îi sublinia silueta subţire. Când se apropie, el 
ridică privirea şi, pentru o clipă, ochii li se întâlniră. 

James St. Clair, muzicant ambulant din New Orleans, îi 
făcu uşor cu ochiul. Maureen îi zâmbi şi trecu mai departe, 
învăluită în acordurile melodiei Amazing Grace. 

$ Capitolul douazeci şi doi “P 


Comitatul Galway, Irlanda 
octombrie 2005 


Există o serenitate a peisajului irlandez, o linişte care se 
lasă asupra pământului odată cu apusul soarelui - de parcă 
noaptea însăşi impune tăcere, dizolvând în pace orice 
freamăt. 

Pentru Maureen, această linişte era un respiro necesar, 
după agitația ultimelor luni. Aici, în izolare, se simţea în 
siguranţă, o izolare care îi cuprindea şi inima, şi mintea. 
Încă nu-şi dăduse voie să privească evenimentele 
desfăşurate recent din perspectiva personală; va face asta 
mai târziu. Sau poate că n-o va mai face deloc. Fiindcă era 
prea copleşitor, implicaţiile erau prea mari... şi prea 
absurde. Îşi împlinise rolul pentru care fusese aleasă de 
cine ştie ce întorsătură stranie a destinului ori a 
providenţei divine. 

Misiunea ei se sfârşise. Cea Aşteptată devenise o 
creatură spectrală, legată de timpul şi de locul din 
Languedoc, lăsată în urmă, în Franţa. Dar Maureen 
Paschal era o femeie în carne şi oase - una istovită. 
Trăgând în piept aerul înmiresmat al copilăriei, se retrase 
în dormitorul ei, pentru odihna mult aşteptată. 

Dar somnul nu avea să-i fie fără vise. 


Mai văzuse şi înainte scena aceea - o siluetă umbrită, 
aplecată asupra unei mese străvechi, mânuind stilul din 
care cuvintele curgeau. Când privi peste umărul celui care 
scria, o aură azurie păru că se ridică dintre pagini. 
Absorbită de această lumină ciudată a scrierii, nu observă 
imediat că persoana se mişcase. Când silueta se răsuci şi 


— 455 — 


făcu un pas spre lumină, Maureen simţi că i se taie 
respiraţia. 

Zărise figura aceea, în străfulgerări scurte, şi în visele 
anterioare - ca nişte licăriri în amintire, stinse apoi 
imediat. Acum însă, el îşi fixă întreaga atenţie asupra ei. 
Îngheţată în vis, Maureen îl privea pe bărbatul din faţa ei. 
Cel mai frumos bărbat din câţi văzuse vreodată. 

Isa. 

lar el îi zâmbi, cu o expresie atât de caldă şi de 
dumnezeiască, încât se simţi copleşită, ca şi cum soarele 
însuşi radia de pe chipul lui. Rămase nemişcată, incapabilă 
să facă altceva decât să privească expresia aceea 
minunată. 

— Tu eşti fiica mea, în care îmi găsesc mulţumire. 

Glasul lui era aidoma unei melodii - un imn al unităţii şi 
al iubirii, ce răsuna în aerul din jurul ei. Pluti pe muzica 
aceea un moment cât o veşnicie, înainte de a se prăbuşi la 
auzul următoarelor lui cuvinte: 

— Dar munca ta nu s-a sfârşit încă. 

Cu un alt surâs, Isa Nazarineanul, Fiul Omului, se 
întoarse spre masa pe care se aflau paginile scrise. Lumina 
care izvora din ele deveni mai aprinsă, literele lucind în 
albastru şi violet pe hârtia groasă, ca o pânză. 

Maureen încercă să vorbească, însă cuvintele nu voiau 
să vină; nu putea decât să privească fiinţa aceea divină, 
care îi făcu semn spre pagini. Isa se răsuci apoi spre ea, şi 
ochii li se întâlniră pentru o clipă infinită. Plutind lin prin 
spaţiul care îi separa, el se apropie şi se opri exact în faţa 
ei. Şi nu mai spuse nimic. Doar se aplecă şi depuse un unic 
sărut patern pe creştetul ei. 


Maureen se trezi, scăldată în sudoare. Era ameţită 
dezorientată, şi pielea capului îi ardea de parcă fusese 
marcată cu fierul roşu. 

Întorcându-se spre ceasul de pe noptieră, îşi scutură 
capul, ca pentru a-şi limpezi gândurile. Lumina primilor 

zori pătrundea prin draperiile grele, dar era încă prea 
devreme pentru a telefona în Franţa; avea să-i mai acorde 
lui Berry încă vreo două, trei ore de somn. 

Apoi îl va suna şi-i va cere să-i povestească tot ce ştia 
despre locul în care se afla Cartea Iubirii, unica şi 
adevărata evanghelie a lui Isus Hristos. 

$ POSTFAŢĂ $ 


Ce este adevărul? 

Pilat din Pont, Ioan 18:38 

Călătoria mea pe Meridianul Magdalenei, în căutarea 
unui răspuns la întrebarea lui Pilat, a început cu Maria 
Antoaneta, Lucrezia Borgia şi o regină războinică din 
secolul întâi. Cunoscută în istorie sub numele Boadicea, 
strigătul ei de luptă Y gwir erbyn y byd s-ar traduce din 
velşă prin: „Adevărul împotriva lumii”. Am preluat aceste 
cuvinte ca pe un motto personal în cadrul unei căutări care 
s-a întins pe întreaga durată a vieții mele de adult şi m-a 
condus pe un drum accidentat, de-a lungul a două milenii 
de istorie. 

De mult timp m-am simţit îndemnată să scot la lumină 
poveşti  nespuse, componente ale experienţei umane 
îngropate tacit - şi adesea deliberat - în spatele relatărilor 
academice. Aşa cum ne aminteşte eroina mea, Maureen, 
„Istoria nu este ceea ce s-a întâmplat, istoria este ceea ce 
a fost consemnat”. Mult prea des, lucrurile pe care le ştim 
şi le acceptăm ca fiind istorie au fost de fapt create de un 
autor cu o anume agendă politică. Acest fapt m-a 
transformat, la o vârstă tânără, într-un folclorist. Îmi place 
enorm să explorez îndeaproape diverse culturi, să-l caut pe 
istoricul sau povestitorul locului pentru a descoperi 
adevăratele cronici umane, de negăsit în biblioteci sau în 
manualele şcolare. Moştenirea mea irlandeză mi-a conferit 
o opinie excelentă cu privire la forţa tradiţiilor populare şi 
orale. 

Tot ea m-a determinat să devin scriitoare şi activistă, 
implicându-mă în tumultuoasa politică din Irlanda de Nord 
în anii 1980. Aceasta a fost perioada în care mi-am 
conturat tot mai pregnant o perspectivă sceptică asupra 
istoriei consemnate, şi deci acceptate. În calitatea mea de 
martor ocular al unor evenimente de ordin istoric, am 
constatat că versiunile consemnate şi relatate ale 

evenimentelor semănau doar rareori cu ceea ce văzusem 
eu însămi. În multe cazuri, modul în care ele erau 
prezentate în ziare şi în emisiunile televizate mi se părea 
de nerecunoscut. Toate aceste versiuni erau înregistrate şi 
redate prin prisma convingerilor politice, personale şi 
sociale. Adevărul era pierdut pentru totdeauna - 
exceptându-i poate pe cei care le trăiseră sau le văzuseră 
ei înşişi. În general, aceşti martori oculari erau oameni ai 
clasei muncitoare, care nu voiau decât să-şi ducă viaţa mai 
departe; nu erau genul care să scrie scrisoare după 
scrisoare către ziarele naţionale sau care să caute o 
editură pentru a lăsa posterităţii propria versiune asupra 
evenimentelor. Oamenii aceştia îşi îngropau morţii, se 
rugau pentru pace şi făceau tot posibilul pentru a-şi 
continua viaţa. Dar aveau modul propriu de conservare a 
experienţelor trăite ca martori ai istoriei, povestindu-le şi 
repovestindu-le rudelor şi cunoscuţilor. 

Viaţa în Irlanda mi-a consolidat încrederea în importanţa 
tradiţiilor culturale şi orale şi m-a ajutat să înţeleg de ce 
ele sunt, deseori, cea mai bogată sursă de care dispunem 
pentru înţelegerea diverselor experienţe umane. Aceste 
evenimente desfăşurate pe străzile din Belfast au devenit 
microcosmosul meu. Dacă ele erau considerate suficient de 
importante pentru a fi preluate şi modificate de ziarele şi 
posturile mari de televiziune, ce se întâmpla atunci când 
acest concept era aplicat macrocosmosului reprezentat de 
istoria universală? Oare tendinţa de a manipula adevărul 
nu este mai accentuată pe măsură ce coborâm mai adânc 
în trecut, într-o epocă în care doar cei foarte bogaţi, cei 
foarte educați şi învingătorii în arena politică puteau 
consemna evenimentele istorice? 

Astfel am început să simt un îndemn irezistibil de a 
scruta istoria mai îndeaproape. Şi, femeie fiind, am vrut să 
duc această idee cu un pas mai departe. Încă din zorii 
istoriei scrise, imensa majoritate a materialelor pe care 
specialiştii le consideră acceptabile din punct de vedere 
ştiinţific au fost concepute şi create de oameni din anumite 
pături sociale şi politice. Obişnuim să credem, adesea 

necondiţionat, în veridicitatea documentelor istorice, pur 
şi simplu pentru că ele pot fi „autentificate” ca aparţinând 
unei perioade anume. Rareori ne gândim la faptul că au 
fost scrise într-o epocă neagră, în care condiţia femeilor 
era mai joasă chiar decât a vitelor, considerându-se că nici 
nu aveau suflet! Oare câte poveşti şi relatări strălucite au 
fost distruse pentru simplul fapt că femeile care le erau 
protagoniste nu erau considerate suficient de importante - 
sau suficient de umane - pentru a merita menţionate? Câte 
femei au fost eliminate complet din istorie - mai cu seamă 
dacă ne gândim la cele din secolul întâi? 

Mai sunt apoi acele femei care au avut un statut atât de 
important şi de influent în istoria lumii, încât nu au putut fi 
ignorate. Multe dintre cele care şi-au găsit loc în cărţile de 
istorie au fost creionate în culori mai mult decât sumbre: 
adulterine, intrigante, mincinoase, chiar criminale. Dar 
sunt oare aceste portrete reale, sau au constituit doar 
rezultatul unei propagande politice menite să le 
discrediteze pe cele care aveau curajul de a-şi afirma 
puterea şi inteligenţa? Înarmată cu aceste întrebări şi cu 
neîncrederea mea tot mai mare în ceea ce a fost acceptat 
în decursul timpului ca fapt istoric, am început să mă 
documentez şi să scriu o carte despre femeile care, în 
decursul istoriei, au fost greşit înţelese şi intenţionat 
defăimate. Şi am pornit la drum cu cele pe care le-am 
menţionat mai devreme: Maria Antoaneta, Lucrezia Borgia 
şi Boadicea. 

Maria Magdalena a fost iniţial doar unul dintre 
multiplele subiecte ale cercetării mele. Am vrut să înţeleg 
mai bine această veritabilă enigmă a Noului Testament din 
punct de vedere al importanţei ei ca adept al lui Isus. 
Ştiam că ideea Mariei Magdalena ca prostituată era bine 
înrădăcinată în societatea creştină şi că Vaticanul 
depusese unele eforturi pentru a corecta această 
nedreptate. Acesta a fost punctul de la care am pornit, 
intenţionând să încorporez povestea Mariei Magdalena, 
printre multe altele, într-un context literar ce urma să 
acopere două mii de ani. 

Dar Maria Magdalena avea alte planuri pentru mine. 

Am început să fiu bântuită de o serie de vise care se 
repetau, axate pe evenimentele şi personajele Patimilor. 
Întâmplări inexplicabile, ca acelea prin care trece 
Maureen, m-au determinat să investighez diverse piste 
legate de legendele Mariei Magdalena, din locuri precum 
McLean, Virginia, şi deşertul Sahara. Am călătorit de la 
Masada până pe străduţele medievale din Assisi, de la 
catedralele gotice din Franţa până pe dealurile molcome 
din sudul Angliei şi pe insulele stâncoase ale Scoției. 

M-am străduit din greu să-mi menţin echilibrul printre 
elementele tot mai pregnant suprarealiste ale existenţei 
mele, ce pendula între viaţa unei mame provinciale şi 
aventurile unui Indiana Jones. Am înţeles cu timpul că 
aproape tot ce trăisem până atunci fusese un fel de 
pregătire pentru această călătorie a descoperirilor. 
Experienţe personale şi profesionale aparent disparate au 
început să închege un tipar clar şi complicat, graţie căruia 
am aflat o serie de secrete de familie pe care nici nu mi le- 
aş fi putut imagina anterior. Am trăit chiar şocul de a afla 
că o mare parte din ceea ce fusesem învățată să cred 
despre anumiţi membri ai familiei mele era de fapt în 
întregime neadevărat. La aproape douăzeci de ani după 
trecerea lor în neființă, am descoperit că tradiţionaliştii şi 
conservatorii mei bunici din partea tatălui fuseseră 
puternic implicaţi în francmasonerie şi în activităţi secrete. 
Am aflat că bunica mea era înrudită cu unele dintre cele 
mai vechi familii din Franţa - un fapt care mi-a schimbat 
nu doar cursul cercetărilor, ci chiar viaţa. Supremul şoc a 
fost acela de a constata că data naşterii mele era subiectul 
unei profeţii legate de Maria Magdalena şi de urmaşii ei - 
Profeţia de la Orval, despre care vorbeşte Bérenger 
Sinclair. Aceste „coincidenţe” de ordin personal au devenit 
cheia graţie căreia am putut descuia uşi interzise 
cercetătorilor dinaintea mea. 

Interesul meu pentru legendele Mariei Magdalena s-a 
transformat într-o veritabilă obsesie atunci când am 
început să cunosc fascinantele tradiţii culturale străvechi, 


— 461 — 


păstrate cu o patimă ferventă în regiunile de sud ale 
Europei. Am fost invitată în cercul de iniţiaţi al unor 
societăţi secrete şi am întâlnit păstrători ai unor informaţii 
atât de sacre, încât şi astăzi sunt uluită de faptul că aceşti 
oameni, şi informaţiile pe care ei le protejează, există cu 
adevărat - şi au existat vreme de două mii de ani. 

În niciun caz nu am avut de gând să investighez piste 
capabile să pună în discuţie credinţele religioase nutrite de 
un miliard de oameni de pe planetă. Nu am avut niciodată 
intenţia să scriu o carte cu un subiect atât de delicat 
precum natura lui Isus Hristos sau relaţia sa cu cei 
apropiaţi lui. Şi totuşi, la fel ca protagonista romanului 
meu, am descoperit că, uneori, calea pe care o urmăm este 
aleasă de altcineva pentru noi înşine. Odată ce am aflat 
perspectiva Mariei Magdalena asupra Celei Mai 
Importante Poveşti Spuse Vreodată, am ştiut că pentru 
mine nu mai există cale de întoarcere. Subiectul m-a 
acaparat atunci, ca şi acum. Şi sunt sigură că o va face 
mereu. 

Două mii de ani de controverse au transformat-o pe 
Maria Magdalena în cel mai misterios şi mai puţin înţeles 
personaj al Noului Testament. În încercarea mea de a 
dezvălui femeia reală din spatele legendei, mi-am dat 
seama că nu voiam nicidecum să iau în calcul sursele 
tradiţionale de informare, aşa cum fuseseră ele 
interpretate de participanţii acceptaţi de istorie. In 
consecinţă, m-am învăluit în pelerina caldă a folcloristului 
şi am pornit în elucidarea unui mister mult mai profund. 
Am descoperit astfel că folclorul şi mitologia referitoare la 
Maria Magdalena în Europa Occidentală este la fel de 
bogat pe cât este de străvechi. Cea Așteptată şi 
următoarele cărţi din această serie explorează teoriile 
referitoare la identitatea Mariei Magdalena şi la impactul 
ei asupra istoriei aşa cum sunt ele redate de tradiţiile 
culturale din sudul Franţei şi din alte regiuni ale Europei. 

Folclorul şi tradiţiile bătrânului continent mi-au oferit de 
asemenea noi perspective asupra misterelor ce o învăluie 
pe Maria Magdalena - unele care nu au fost încă explicate 

într-un mod pe care să-l pot considera acceptabil prin 
prisma metodelor academice. Un fragment din Evanghelia 
după Marcu (16L) a fost utilizat de secole împotriva Mariei 
Magdalena: „Isus, după ce a înviat în dimineaţa zilei dintâi 
a săptămânii, S-a arătat mai întâi Mariei Magdalena, din 
care scosese şapte draci”. Acest unic verset a dus la 
afirmaţii extreme cu privire la sănătatea mintală a Mariei 
Magdalena, afirmaţii concretizate chiar în cărţi construite 
în jurul ideii că ea era ori posedată de demoni, ori bolnavă 
mintal. Abia atunci când perspectiva de la Arques, aşa cum 
este ea prezentată în această carte - şi anume că Isus a 
tămăduit-o pe Maria Magdalena după ce fusese otrăvită cu 
un amestec letal numit otrava celor şapte diavoli -, abia 
atunci semnificaţia acestui verset mi-a devenit limpede. 

Într-o epocă în care femeile erau definite prin relaţiile 
lor de rudenie cu un bărbat, Maria Magdalena nu este 
identificată, în Noul Testament, ca soţia cuiva, cu atât mai 
mult ca soţia lui Isus Hristos. Acest fapt i-a determinat pe 
specialişti să declare indubitabil că ideea ca Isus şi Maria 
Magdalena fi fost căsătoriţi este o imposibilitate. Astfel se 
creează însă un alt mister, dat fiind că ea este singura 
femeie, în cele patru evanghelii ale Noului Testament, 
identificată exclusiv prin propria persoană. Este un 
personaj de sine stătător, sugerând că numele ei era uşor 
de recunoscut pentru oamenii din epoca respectivă. Eu 
cred că relaţiile ei complexe - statutul ei de femeie din 
casta nobiliară, care devine deopotrivă văduvă şi apoi 
mireasă - s-au dovedit problematice. Ar fi fost dificil şi 
chiar incorect să fie identificată în funcţie de relaţia ei cu 
un bărbat sau altul; în consecinţă, a devenit cunoscută sub 
propriul nume: Maria Magdalena. 

În plus, iconografia ei mi s-a părut dintotdeauna 
derutantă. În ciuda naturii enigmatice a legendei sale, ea a 
fost unul dintre cele mai populare subiecte pentru marii 
artişti ai Evului Mediu, ai Renaşterii şi ai perioadei baroce. 
Există sute de portrete ale Mariei Magdalena, semnate de 
cei mai diverşi pictori, de la maeştri italieni precum 
Caravaggio şi Botticelli până la artişti moderni precum 

Salvador Dali sau Jean Cocteau. Toate aceste portretizări 
ale Mariei Magdalena sunt străbătute de un fir comun: de 
fiecare dată, aceleaşi elemente de „recuzită” sunt 
prezente: un craniu, despre care se spune că ar simboliza 
pocăinţa, o carte, reprezentând se pare evangheliile, şi 
vasul de alabastru pe care l-a folosit la ungerea lui Isus. Şi 
întotdeauna este înveşmântată în roşu - o tradiţie care 
coboară adânc în istorie şi este considerată în general ca 
simbolizându-i statutul de prostituată. 

Acum însă, eu cred că această iconografie este legată de 
versiunea secretă a istoriei ei, aşa cum a fost ea păstrată 
în cadrul tradiţiilor oculte din Europa. Pentru mine, craniul 
este o aluzie clară la Ioan, pentru care Maria Magdalena 
va face întotdeauna penitenţă. Cartea este o referire la 
propria evanghelie sau la cea a lui Isus, Cartea Iubirii. lar 
vălurile roşii îi simbolizează statutul regal din tradiţia 
nazarineană. Cred din toată inima că mulţi dintre marii 
artişti europeni erau parte a „ereziei” referitoare la Maria 
Magdalena - şi a bogatei moşteniri lăsate de ea pe 
bătrânul continent. 

Pe această filieră, poveştile nespuse ale altor eroi şi 
contraeroi ai Noului Testament mi s-au dezvăluit cu o 
precizie uluitoare. Cititorul va găsi în paginile acestei cărţi 
o interpretare cu totul diferită - şi, sper eu, mult mai 
umană - a rolului jucat de Salomeea. loan Botezătorul 
este, de asemenea, un cu totul alt om atunci când e privit 
prin ochii Mariei Magdalena şi ai celor care au venerat-o 
vreme de două mii de ani. Sper din totul sufletul că 
portretul pe care i l-am schiţat lui Ioan nu li se va părea 
cititorilor prea aspru. Atât Isus, cât şi Maria susţin că loan 
a fost un mare profet. Cred, deopotrivă, că Botezătorul a 
fost un om al timpului şi al locului său, ferm devotat legii 
pe care o propovăduia, un om inflexibil în opoziţia sa faţă 
de orice reforme. Ştiu că nu sunt primul scriitor - şi nu voi 
fi nici ultimul - care sugerează existenţa unei rivalități 
între adepţii lui loan şi cei ai lui Isus, dar sunt conştientă 
că ideea căsătoriei dintre loan şi Maria Magdalena este 
şocantă pentru mulţi dintre cititori. Am avut nevoie de ani 

întregi pentru a asimila această revelaţie, înainte de a 
putea scrie despre ea. Moştenirea lui loan, prin 
intermediul fiului ei cu Maria Magdalena, va continua să 
se dezvăluie în următoarele mele cărţi. 

În cursul acestui proces de cercetare, m-am îndrăgostit 
de apostolii Filip şi Bartolomeu. Priviţi prin ochii Mariei 
Magdalena, ei au fost nişte eroi extraordinari. Pentru 
mine, Petru a prins viaţă într-o lumină cu totul diferită de 
cea a „ucenicului care s-a lepădat de Isus” - aşa cum o 
nouă perspectivă s-a conturat asupra lui Iuda şi a rolului 
său tragic în Patimile lui Isus. 

Cel mai puternic m-a impresionat, poate, ceea ce am 
aflat cu privire la Pilat din Pont şi la eroica sa soţie, 
Claudia Procula. Documente din Arhiva de la Vatican şi o 
fascinantă tradiţie monarhică franceză susţin deopotrivă 
extraordinara poveste a legăturilor existente între Isus şi 
familia lui Pilat - o relatare care îi autentifică o dată în 
plus miracolele şi explică acţiunile enigmatice ale 
procuratorului roman, aşa cum sunt ele redate în 
Evanghelia după loan. Consider că aceste materiale sunt 
esenţiale pentru o mai corectă înţelegere a evenimentelor 
care au culminat cu Patimile; de asemenea, am fost 
fascinată să descopăr că, în cadrul tradiţiilor ortodoxe, 
Claudia este o sfântă, aşa cum este de altfel şi Pilat din 
Pont în Biserica abisiniană/etiopiană. 

Am îmbinat noile materiale referitoare la Maria 
Magdalena provenite din perspective diferite, folosind 
corespondenţa  Claudiei Procula aşa cum a fost ea 
publicată de Issana Press, folosind, de asemenea, diverse 
versiuni ale evangheliilor apocrife, scrierile timpurii ale 
Părinților Bisericii, o serie de surse gnostice şi chiar 
Manuscrisele de la Marea Moartă. Imi dau seama că 
versiunea pe care o prezint în această carte poate fi mai 
mult decât surprinzătoare şi sper sincer că cititorii se vor 
simţi îndemnați să-şi exploreze propriile convingeri asupra 
acestor enigme. Există în acest sens o gamă uriaşă de 
informaţii, majoritatea datând în formă scrisă din secolele 
întâi până la patru şi nefiind incluse în canonul bisericesc 

tradiţional. Mii de pagini aşteaptă să fie descoperite - 
evanghelii apocrife, Fapte ale Apostolilor excluse din Noul 
Testament şi alte scrieri ce prezintă viaţa şi epoca lui Isus, 
absolut noi şi necunoscute pentru cititorul care nu a căutat 
niciodată mai departe de cele patru evanghelii ale Noului 
Testament. Eu cred că explorarea tuturor acestor 
materiale fără idei preconcepute poate construi o punte de 
înţelegere şi de lumină între multiplele credinţe ale 
creştinismului, şi chiar dincolo de ele. 

În decursul anilor de cercetări, am intervievat, am 
discutat, m-am contrazis şi chiar am acceptat multe dintre 
concluziile unor clerici şi credincioşi ai celor mai diverse 
credinţe. Am fost binecuvântată cu prieteni şi colegi cu 
variate orientări spirituale, inclusiv preoţi catolici, pastori 
luterani, practicanți ai gnosticismului şi preotese păgâne. 
În Israel am întâlnit învăţaţi şi mistici evrei, dar şi 
păstrători ortodocşi ai locurilor sacre ale creştinismului. 
Tatăl meu este baptist, iar soţul meu - catolic fervent. Toţi 
aceşti oameni au devenit o parte a mozaicului reprezentat 
de sistemul meu de credinţă religioasă şi, în esenţă, o 
parte a acestei poveşti. În ciuda nenumăratelor deosebiri 
dintre filosofiile lor, fiecare dintre ei m-a binecuvântat cu 
acelaşi dar: capacitatea de a schimba idei şi de a dialoga 
liber, fără mânie şi resentimente. 

Sunt unele elemente ale acestei poveşti pe care nu le pot 
corobora prin niciuna dintre sursele academice 
„acceptabile”. Ele există sub forma tradiţiilor orale şi au 
fost păstrate în decursul secolelor în medii extrem de bine 
protejate de cei care s-au temut de posibilele repercusiuni. 
În conceperea acestei cărţi, mi-am construit teoria pe baza 
a două mii de ani de dovezi circumstanţiale. Deşi nu pot 
oferi dovada concludentă, am numeroşi martori interesanţi 
şi o serie uluitoare de elemente ajutătoare, multe dintre 
ele create de marii maeştrii ai Renaşterii şi ai barocului. In 
consecinţă, îmi susţin cazul în acest context şi îi las pe 
cititori să stabilească verdictul. 

Trebuie să fiu circumspectă în privinţa surselor primare 
de informaţii prezentate aici, din motive de securitate, dar 

vreau să spun un lucru: conţinutul Evangheliei Mariei 
Magdalena aşa cum l-am interpretat aici a fost preluat 
dintr-un material până acum nedat publicităţii. Am dat 
dovadă de o anume largheţe în interpretarea lui, pentru a-l 
face mai accesibil publicului modern, dar cred că povestea 
în sine este autentică şi îi aparţine în întregime. 

Din necesitatea de a proteja natura sacră a acestor 
informaţii şi identitatea celor care le deţin, nu am avut de 
ales decât să scriu cartea de faţă - şi pe cele care urmează 
în cadrul acestei serii - sub forma unui roman de ficţiune. 
Trebuie să spun însă că multe dintre aventurile prin care 
trece eroina mea şi toate „întâlnirile” ei de ordin 
supranatural se bazează pe propria experienţă de viaţă. În 
numeroase situaţii, Maureen primeşte informaţii în exact 
aceeaşi manieră în care am făcut-o eu în timpul 
documentării - şi la fel ca Tammy. Deşi personajele actuale 
ale cărţii mele sunt fictive, am făcut tot ce mi-a stat în 
puteri pentru a oferi cititorului o atmosferă autentică. 
Există, fireşte, anumite locuri în cadrul naraţiunii în care 
mi-am luat unele libertăţi literare, iar cititorii familiarizați 
cât de cât cu aceste mistere le vor recunoaşte, fără 
îndoială. Mormântul de la Arques, aşa cum l-a pictat 
Poussin, nu mai există - a fost aruncat în aer de 
proprietarul terenului respectiv, ajuns la exasperare din 
cauza celor care îi încălcau proprietatea pentru a-l vizita! 
Există şi alte „licenţe poetice” pentru care va trebui să cer 
iertare cititorului. Desigur, Peter traduce Evanghelia de la 
Arques într-un timp record; în realitate, o operaţiune de 
asemenea anvergură ar necesita luni sau chiar ani întregi. 

Am lucrat la această carte timp de aproape două 
decenii, şi pe parcurs am primit un ajutor nepreţuit din 
partea multor suflete  neînfricate. Sunt profund 
recunoscătoare pentru nepreţuitele cunoştinţe care mi-au 
fost încredințate de persoane cu adevărat extraordinare, 
unele dintre ele asumându-şi riscuri teribile pentru a mă 
ajuta. De multe, de foarte multe ori m-am întrebat dacă îmi 
revine mie demnitatea de a reda această poveste. Nu cred 
că am dormit bine măcar o noapte întreagă în decurs de 

zece ani, frământată fiind de detaliile prezentate în această 
carte şi de potenţialele lor repercusiuni. 

În perioada în care cartea mea aştepta să intre la tipar, 
a fost dată publicităţii, pentru prima dată, controversata 
Evanghelie după Iuda. Imediat am început să primesc 
mesaje electronice de la cititorii care recunoşteau că 
această nouă descoperire avea elemente care coroborau şi 
susțineau aserţiunile mele cu privire la faptul că Iuda nu l- 
a trădat pe Isus şi că, în realitate, el doar a dus la 
îndeplinire cele cerute de prietenul şi învățătorul lui. 
Nedreptatea care i s-a făcut lui Iuda a fost poate mai mare 
chiar decât cea de care a suferit Maria Magdalena timp de 
două milenii. Am convingerea că a sosit de mult vremea ca 
acelora care au fost aproape de Isus să li se redea locul 
cuvenit în istorie. Aşa cum se întreba părintele Healy - 
„Dacă... dacă timp de două mii de ani noi n-am făcut 
altceva decât să ignorăm ultima dorinţă a lui Isus Hristos?” 
În efortul meu de abordare a acestei eventualităţi, am 
creionat portretul lui Iuda ca prieten loial, poate chiar ca 
erou; portretul Mariei Magdalena - ca soţie, mamă, suflet- 
pereche şi partener de viaţă; portretul lui Petru - ca fiind 
cel ce se leapădă de prietenul şi învățătorul său numai 
fiindcă aşa i s-a cerut. Cred, de asemenea, că descoperirile 
arheologice, atât trecute, cât şi viitoare, vor demonstra că 
aceste portrete sunt corecte şi fidele. 

Sper ca rezultatul muncii mele să se ridice la înălţimea 
acelor păstrători ai adevărului Mariei Magdalena, care se 
bazează pe mine pentru a-i spune povestea. Şi, mai presus 
de orice, sper că am izbutit să transmit mesajul ei de 
iubire, toleranţă, iertare şi responsabilitate personală, într- 
un mod pe care cititorul să-l considere convingător. Este 
un mesaj care îndeamnă la unitate şi la lipsă de 
prejudecăţi în rândul tuturor credințelor şi confesiunilor 
religioase. Pe parcursul acestui întreg proces am rămas 
fidelă îndemnului la pace al lui Isus şi convingerii că putem 
cu adevărat crea raiul aici, pe pământ. Credinţa mea în El 
- şi în ea - m-a ajutat să trec de unele nopţi reci ale 
sufletului. 

Îmi dau seama că voi ajunge sub tirul specialiştilor şi al 
profesioniştilor şi că mulţi dintre ei mă vor considera 
iresponsabilă fiindcă ofer publicului o versiune a faptelor 
ce nu poate fi susţinută de sursele de informare unanim 
acceptate. Dar nu-mi voi cere scuze pentru că nu am 
respectat practicile academice în domeniu. Modul în care 
am abordat această temă se bazează pe convingerea mea 
personală şi, poate, radicală că iresponsabil este mai 
degrabă să accepţi cu ochii închişi tot ce a fost consemnat 
undeva. Voi purta cu mândrie eticheta „antiacademic” şi 
mă voi înarma cu strigătul de luptă al reginei Boadicea. 
Cititorii vor hotări asupra acelei versiuni a istoriei Mariei 
Magdalena care stârneşte un ecou în inimile lor. 

Dar tuturor celor care vreme de două mii de ani au 
teoretizat, au postulat, au afirmat şi au presărat semne şi 
indicii false pe calea înţelegerii adevăratei naturi a Mariei 
Magdalena şi a copiilor ei, le întind o mână prietenească. 
Controversele aprinse cu privire la rolul Magdalenei - şi al 
numeroşilor artişti care au portretizat-o - constituie, poate, 
însăşi esenţa încercării de a afla adevărul. Sper că, atunci 
când toate vor fi, în final, spuse, mă vor considera demnă 
de a mă numi „soră”. 

Două mii de ani au trecut, şi încă adevărul înfruntă 
lumea întreagă... 


KATHLEEN MCGOWAN 


22 MARTIE 2006 
ORAŞUL INGERILOR 


— 469 — 


$ MULTUMIRI $ 


Dacă aş vrea să mulțumesc personal tuturor celor care 
m-au ajutat timp de două decenii, ar trebui să mai scriu 
încă o carte dedicată numai lor. Voi face tot posibilul 
pentru a-i include aici pe cât mai mulţi dintre cei care au 
contribuit la crearea şi finalizarea acestei cărţi. 

Agentului şi prietenului meu, Larry Kirshbaum, care mi- 
a devenit aidoma unui înger păzitor, îi ofer nemărginita 
mea admiraţie şi recunoştinţă. Pasiunea sa pentru 
povestea Mariei Magdalena şi hotărârea de a mă ajuta s-o 
aduc la cunoştinţa întregii lumi a fost forţa directoare care 
a făcut totul posibil. 

Sunt profund recunoscătoare editorului meu, Trish 
Todd, pentru sprijinul susţinut, pentru îndrumările 
profesionale şi sfaturile prieteneşti pe care mi le-a oferit. 
Adresez aceleaşi mulţumiri şi extraordinarei echipe de 
profesionişti de la Simon & Schuster/Iouchstone Fireside. 

Anii de cercetări au însemnat ani de sacrificii uriaşe 
pentru familia mea. În decursul lor, soţul meu, Peter 
McGowan, a fost pentru mine un exemplu de credinţă. M-a 
susţinut financiar şi emoţional, menţinând familia unită în 
timpul călătoriilor mele. Niciodată nu s-a îndoit de 
experienţele mele şi nu şi-a pierdut credinţa în 
descoperirile pe care le-am făcut, oricât de incredibile ar fi 
părut ele la prima vedere - iar aceasta e chiar mai mult 
decât pot spune despre mine. Minunaţii mei băieţi, Patrick, 
Conor şi Shane, au făcut faţă unei mame de multe ori 
absente şi prea rar alături de ei la meciurile cu echipa 
şcolii. Dar soţul şi copiii mei au fost martori, alături de 
mine, ai atâtor miracole pe acest drum al descoperirilor, 
încât cu toţii am simţit că nu avem de ales decât să-l 
urmăm până la sfârşit, în ciuda riscurilor, uneori 
considerabile. Sper că această carte se va dovedi demnă 
de sacrificiile pe care ei le-au făcut. 

Cartea a fost, într-adevăr, o „afacere” de familie, şi o 

parte din tot ceea ce sunt şi din ce am reuşit aparţine 
părinţilor mei, Donna şi Joe. Dragostea şi sprijinul lor au 
constituit piatra de temelie a vieţii mele şi, din cauza 
spiritului nomad al fiicei lor, au trecut prin momente foarte 
dificile. Le mulţumesc pentru tot, dar îndeosebi pentru 
dragostea lor necondiționată pe care o arată nepoților. 

Împărtăşesc rodul muncii mele trecute şi viitoare cu 
fraţii mei, Kelly şi Kevin, şi cu familiile lor. Sper că 
revelaţiile din această carte îi vor inspira pe minunaţii mei 
nepoți, Sean, Kristen, Logan şi Rhiannon, să-şi împlinească 
destinele nepereche. În ziua în care am pus punctul final al 
acestui manuscris, a venit pe lume cea mai tânără nepoată 
a mea, Brigit Erin; s-a născut pe 22 martie 2006. Voi 
urmări cu mare interes cum picioruşele ei vor creşte 
pentru a păşi pe calea Celor Aşteptate care au precedat-o. 

Întreaga mea familie este îndatorată echipei de la 
Unitatea de Terapie Intensivă Neonatală a UCLA, pentru 
salvarea micuţului Shane; de fapt, pentru salvarea noastră, 
a tuturor. Celor care nu cred în miracole le sugerez să 
petreacă o zi în mijlocul acelei echipe, şi vor vedea că 
îngerii există cu adevărat pe pământ, îmbrăcaţi în halate 
albe şi deghizați sub chipul medicilor şi al asistentelor 
medicale. Miracolul micului Shane a fost catalizatorul care 
m-a determinat să închei această carte. 

Am parcurs distanţe lungi în această călătorie alături de 
Stacey K, care mi-a fost soră, partener de cercetări şi 
prietenă dragă. Nu pot să nu-i menţionez numele aici, mai 
cu seamă pentru că a acceptat fără a crâcni chiar şi cele 
mai bizare „misiuni” - de pildă urmărirea vocii fantomatice 
care striga „Sandro” la Luvru şi a unor ciudaţi omuleţi în 
Biserica Sfântului Mormânt. Fără credinţa şi loialitatea ei, 
nu aş fi putut duce la bun sfârşit această carte. 

Îi sunt, de asemenea, profund îndatorată „Mătuşii 
Dawn”, pentru generozitatea ei nemărginită şi pentru că a 
fost un veritabil exemplu de prietenie şi de loialitate. 

Recunoştinţă veşnică îi datorez Oliviei Peyton, sora mea 
spirituală şi îndrumător în cercetare. Mă plec în faţa 
geniului ei feminin şi aduc un omagiu strălucitului ei 

roman Bijoux, care deţine cheia atâtor mistere. 

Mulţumiri speciale îi adresez Marthei Collier pentru 
contribuţia ei şi pentru încrederea în muzica lui Finn 
MacCool, precum şi pentru sprijinul susţinut pe care l-a 
arătat familiei McGowan la bine şi la rău. 

Sincere aprecieri pentru bunul meu prieten şi curajos 
cavaler al Graalului, Ted Grau. Nu cred că el îşi dă seama 
cât de importantă a fost contribuţia sa. Eu însă, da. 

Mulţumiri lui Stephen Gaghan pentru înţeleptele - deşi 
chinuitoarele - sale comentarii asupra celor dintâi versiuni 
ale acestei cărţi. Onestitatea lui m-a obligat să operez 
îmbunătăţiri esenţiale ale intrigii. 

Go raibh mile math agat pentru Michael Quirke, mistic 
gravor în lemn din comitatul Sligo şi totodată cel mai bun 
povestitor din lume. Din ziua în care am intrat 
„întâmplător” în magazinul lui, când m-am rătăcit, în vara 
anului 1983, am trăit „de partea cealaltă a oglinzii”. Mai 
mult decât oricare altă persoană sau orice alt eveniment, 
Michael m-a ajutat să înţeleg că istoria nu este ceea ce s-a 
consemnat pe hârtie, ci ce s-a înscris în inimile şi în 
sufletele oamenilor, ceea ce s-a întipărit în pământul pe 
care ei şi-au trăit bucuriile şi durerile. Mii de mulţumiri 
pentru că mi-a dat ochi pentru a vedea şi urechi pentru a 
auzi. 

Aduc, de asemenea, mulţumiri pentru următoarele 
persoane: 

Patrick Ruffino, care mi-a arătat ce înseamnă prietenia, 
fiindcă m-a împiedicat să pribegesc pe Zsx Avenue; 

Linda G, care jonglează atât de delicat cu arhetipul 
Marthei şi al lui Vivienne; 

Verdena, pentru că întruchipează spiritul Magdalenei şi 
m-a învăţat multe despre credinţă, miracole şi curaj 
uimitor; 

R.C. Welch, pentru că mi-a fost translator la Muzeul 
Moreau şi pentru splendida conversaţie despre viaţă şi 
scris în stranele de la Saint-Sulpice; 

Branimir Zorjan, pentru că a adus în casa noastră 
prietenia, lumina şi puterea lui vindecătoare; 

Jim McDonough, cel mai adorabil mogul media de pe 
planetă şi un bun prieten al nostru; 

Carolyn şi David, care abia încep să-şi recunoască rolul 
în toate acestea; 

Joyce şi Dave, cei mai noi vechi prieteni ai mei; 

Joel Gotler, pentru că a dus lupta cea bună şi s-a străduit 
să ofere povestea Mariei Magdalena unui public mai larg; 

Larry Weinberg, avocatul şi prietenul meu, fiindcă a 
crezut în mine şi în cartea mea; 

Don Schneider, pentru că m-a făcut să râd; 

Dev Chatillon, pentru profesionalismul ei desăvârşit; 

Glenn Sobel, pentru răbdarea lui nemărginită şi pentru 
sprijinul oferit în trecut; 

Cory şi Annie, care au cumpărat primul exemplar al 
cărţii. 

li sunt de asemenea recunoscătoare regretatei Linda 
Goodman, astrolog şi scriitor, prima care mi-a şoptit la 
ureche acest secret, cu mult înainte de a fi eu pregătită 
pentru a-l înţelege. Ea mi-a schimbat cursul vieţii graţie 
acelei informaţii şi prin faptul că mi-a lăsat o traducere a 
Tabletelor de Smarald (care îşi vor dovedi importanţa în 
cărţile mele ulterioare). Destinul meu s-a împletit straniu 
cu cel al Lindei - fapt care mi-a adus atât dureri 
surprinzătoare, cât şi o imensă bucurie. Aş fi vrut să 
rămână printre noi mai mult, pentru a vedea dovezile pe 
care le-am descoperit referitor la înrudirea ei cu stirpea 
regală. 

Sunt deopotrivă  recunoscătoare pentru că, prin 
intermediul Lindei, am întâlnit un alt mare scriitor şi 
astrolog, Carolyn Reynolds. Ea mi-a fost reazem în vremuri 
cu adevărat negre, susţinându-mă cu strigătul ei de luptă: 
„Nimeni nu-ţi poate fura destinul!” Îi mulţumesc din inimă. 

Adresez aprecierile mele doamnelor din cadrul 
Forumului Emerald Tablets, pentru dragostea şi sprijinul 
pe care mi le-au arătat în decursul anilor. 

Uneori ai nevoie de o jumătate de viaţă pentru a înţelege 
de ce anumite evenimente îţi modelează destinul. Jackson 
Browne mi-a schimbat viaţa de tânără impresionabilă la a 

şaptesprezecea mea aniversare, în culisele Teatrului 
Pantages; cred cu sinceritate că, dacă nu ar fi făcut-o, 
această carte n-ar fi existat astăzi. Ca adolescentă 
activistă, i-am receptat discursurile pătimaşe cu privire la 
puterea unei persoane de a schimba ceva în lume şi 
laudele pentru nevoia mea tinerească de a lua în discuţie o 
situaţie nedreaptă de status-quo. El m-a scuturat de umeri 
şi mi-a strigat: „Niciodată să nu încetezi să faci ceea ce 
faci. Niciodată”. Îi mulţumesc pentru acel catalizator (deşi 
cred că părinţii mei nu i-au mulţumit) şi pentru o viaţă de 
muzică inspirată - îndeosebi pentru The Rebel Jesus. Cred 
că şi Isa ar fi de acord. 

Mulţumiri din inimă lui Ted Neely şi regretatului Carl 
Anderson; amândoi ne-au emoţionat pe mine şi pe 
nenumărați alţii graţie divin inspiratelor portrete ale lui 
Isa şi Iuda. (Să fie oare o coincidenţă că Andrew Lloyd 
Webber s-a născut pe 22 martie?) Toţi cei care au fost 
suficient de norocoşi să petreacă un timp în prezenţa lui 
Ted ştiu cât de puternic întruchipează el frumuseţea 
spiritului nazarinean. 

Talentaţii membrii ai Screenwriter's Refuge mi-au oferit 
un sprijin şi o susţinere morală extraordinare în aceşti 
ultimi ani. Deci Cindy, Robert, James, Mel, Kathy, Fitchy, 
Teddy, Chris şi Wenonah - dragii mei, tuturor vă adresez 
cele mai sincere mulţumiri, împreună cu admiraţia mea. E 
extraordinar să ai în tranşee prieteni atât de buni. 

Inima mea se simte acasă în Irlanda, şi recunoştinţa mea 
se îndreaptă îndeosebi spre comitatul Cavan, unde socrii 
mei, John şi Mary, m-au tratat întotdeauna ca pe una de-a 
lor. Trimit dragostea şi mulţumirile mele întregii mele 
familii irlandeze extinse: Brian, Bridie, Susan, Philomena, 
Pam şi Paul, Geraldine şi Eugene, Peter şi Laura, Noeleen, 
David şi Daniel. 

Mulţumiri întregului clan din Drogheda, pentru că mi-a 
dezvăluit esenţa unui oraş care i-a supravieţuit lui 
Cromwell. Sunt oameni deosebiți şi prieteni minunaţi. lar 
locul acela este numit Turnul Magdalenei pentru un motiv 
anume, nu-i aşa? 

În decursul cercetărilor mele, Los Angelesul mi-a fost 
casă, Irlanda - refugiu, şi Franţa - inspiraţie. Sunt 
recunoscătoare personalului de la Hotel Place du Louvre, 
care întotdeauna mă ajută să mă simt bine-venită la Paris 
şi graţie căruia am aflat despre Caveau du Mousquetaires. 
Există atât de mulţi oameni în Franţa care mi-au dăruit 
câte o părticică din sufletul lor, şi nu trece o zi fără să 
tânjesc după frumuseţea peisajului din Languedoc, 
Camargue, Midi şi Provence - şi după extraordinarii 
locuitori ai acestor regiuni magice. 

Esenţa spirituală a Magdalenei este una a iertării şi a 
compasiunii; în acest spirit ofer şi eu această carte, ca pe o 
ramură de măslin, celor pe care i-am supărat în decursul 
timpului - îndeosebi unchiului meu, Ronald Paschal, a 
cărui pasiune pentru moştenirea noastră franceză nu am 
izbutit s-o înţeleg atunci când el a încercat să mi-o arate. 

Aceleaşi gânduri se îndreaptă către Michele-Malana. 
Prietenia noastră nu a supravieţuit drumului accidentat pe 
care am pornit, dar generozitatea şi spiritul ei nu vor fi 
niciodată uitate. Dacă ea va citi aceste rânduri - şi 
dragostea ei pentru Magdalena îmi spune că o va face -, 
sper că mă va căuta. 

Trebuie să mulţumesc extraordinarilor angajaţi de la 
Issana Press pentru că au publicat traducerea scrisorilor 
Claudiei Procula. Recomand oricui broşura Relics of 
Repentance - este mică, dar cât de puternică! Le 
mulţumesc fiindcă mi-au confirmat că pe fiul lui Pilat îl 
chema într-adevăr Pilo - şi pentru incitanta lor sugestie că 
Pilat ar mai fi avut şi alţi copii... 

Cred că este necesar ca scriitorii să-i onoreze pe acei 
pionieri care au deschis o poartă pentru noi toţi. În acest 
sens, trebuie să-i amintesc pe controversaţii autori Michael 
Baigent, Henry Lincoln şi Richard Leigh, care au dăruit 
publicului, în anii 1980, cartea Sângele sfânt şi Sfântul 
Graal. Volumul lor a lansat ideea că în regiunea de sud- 
vest a Franţei se întâmplă ceva important. Eu am ajuns, 
evident, la alte concluzii şi mi-am axat cercetările asupra 
altor elemente. Totuşi, mă plec în faţa curajului, a 

tenacităţii şi a spiritului de pionierat ale acestor trei 
scriitori şi în faţa a ceea ce ei au realizat. 

În cele din urmă, tuturor artiştilor de valoare care au 
sperat ca aceste informaţii să fie aduse la lumina zilei în 
timpul vieţii lor le mulţumesc pentru că ne-au oferit 
indiciile şi hărţile necesare. Mă gândesc în mod special la 
Alessandro Filipepi, care a fost un veritabil „copil îndrăgit 
al zeilor” şi continuă să mă farmece dincolo de timp şi 
spaţiu. 

Vă dau întâlnire tuturor în Catedrala din Chartres, la 
intrarea în labirint, de unde vom porni să căutăm Cartea 
Iubirii. Deja aveţi o hartă. Dar poate că veţi dori să aduceţi 
cu dumneavoastră cel mai citit exemplar al operelor 
complete ale lui Alexandre Dumas şi o tapiserie înfăţişând 
un unicorn... 

Lux et veritas, 
KDM 


Et in Arcadia Ego 

Pe drumul spre Sion am întâlnit o femeie 

O păstoriţă atât de frumoasă, 

Ce mi-a spus aceste cuvinte într-o şoaptă secretă 
Et in Arcadia ego 


Am mers spre răsărit prin munţii roşii 
Alături de cruce şi de acest cal al Domnului 
Sfântul Anton, pustnicul mi-a spus: 

„Te du, te du” 

Eu ştiu secretele lui Dumnezeu 


În vremea recoltei m-am odihnit 
căutând roadele viței 

în soarele de la amiază le-am văzut 
mere albastre, mere albastre 

Et in Arcadia ego 


În umbra Mariei 
Găsesc secretele lui Dumnezeu. 

De pe albumul Music of the Expected One, de Finn 
MacCool, cuvintele şi muzica de Peter McGowan şi 
Kathleen McGowan. 

Vizitaţi www.theexpectedone.com pentru fişierul audio. 

